
LOTTE TARKKA 


Johdanto kulttuurin kaanoneihin ja katveisiin 


Kanteletar tunnetaan Kalevalan ”sisarteokse- 
na”, Kalevala-laitosten komean veljessarjan 
lyyrisenä välietappina. Sen tie kansalliseen 
kaanoniin ei ole ollut helppo, jos sitä edes 
kaanoniin lasketaan. Kun Kalevala-hurmio 
oli 1930-luvulla kiivaimmillaan ja sen koulu- 
opetuksen uudistamista puitiin myös yhteis- 
kunnallisessa keskustelussa, ohitettiin Kantele- 
tar väheksyen: ”Sen runous on liian laimeata, 
varsinkin pojille; siitä puuttuu intohimoa ja 
paatosta ja sen huumorikin on perin vaatima- 
tonta, naivia ja etäistä. Nuorison näkökul- 
masta katsellen Kanteletar on mielenkiinno- 
ton teos.” (Haila 1934, 262.) Sanat kirjoittanut 
V.A. Haila oli suomalaisen kirjallisuushisto- 
rian ja kansalliskirjallisuuden koululukemisto- 
jen laatija. Kirjallisen kaanonin portinvartijan 
sanoilla Kanteletar viitattiin ulos koululuokista 
ja kansallisen tietoisuuden keskiöstä. Nyky- 
lukijalle Hailan perustelematta jäävät arvo- 
arvostelmat ovat ilmeisen vääristyneitä, mutta 
suullisen ja kirjallisen perinteen kanonisoimi- 
sen ja marginalisoimisen diskurssit ovat yllät- 
tävän laajavaikutteisia ja pitkäikäisiä. Kuten 
Hailan tapauksessa, kaanoneita rakennetaan 
kirjallisen kentän ja tutkimuksen lisäksi kou- 


luissa, joissa sukupolvi toisensa jälkeen oppii, 
mikä on hyvää ja mikä huonoa, mikä mei- 
dän ja mikä muiden kirjallisuutta. Kansan- 
perinteen tapauksessa erilaisten perinteen 
osa-alueiden, lajien, teemojen ja esittäjien kel- 
poisuutta ja arvoa taas punnitaan tutkimuksen 
lisäksi perinnearkistoissa ja kulttuuriperintö- 
diskursseissa. 

Jo sanan etymologia paljastaa kaanonin 
kulttuurituotteiden muodostumaksi, jonka 
avulla luodaan kulttuurin ilmaisumuotojen ja 
tuotteiden hierarkioita: termi palautuu antii- 
kin kreikan ruokoa tai mittakeppinä käytet- 
tyä vitsaa tarkoittavaan sanaan kanon (esim. 
Guillory 1990, 233). Kaanon on ihanne tai 
vakio, johon nähden arvoarvostelmat ja nor- 
matiiviset käytännöt luodaan. Kaanonit ki- 
teyttävät arvovaltaisia diskursseja ja niiden 
piirissä syntyvät kansalliset kertomukset ja 
kuvastot. Keskuksissa valta kiteytyy väkeviksi 
symboleiksi ja rituaaleiksi: liputuspäiviksi ja 
kilpailuiksi. Samalla kaanon väistämättä am- 
mentaa marginaaleista ja marginaali kyseen- 
alaistaa kaanonia. 

Kirjallisuudentutkija Sanna Karkulehto 
(2007, 34) on määritellyt kirjallisen kaanonin 

”sopimuksenvaraisf[eksi] 'oikeiden”, arvostettu- 
jen ja merkittävien kirjallisten teosten koko- 
naisjouk[oksi], jota rakennetaan kirjallisuus- 
instituutiossa ja joka halutaan säilyttää osana 
maan kirjallisuushistoriaa” tai ”kirjallisuushis- 
toriallista perintöä”. Hän nimeää kaanonin 
rakentajiksi kirjallisuusinstituution hallitsevat 
tahot (mts.), mutta kanonisoinnin luontee- 
seen kuuluu usein myös luonnollistuminen: 
kaanon näyttäytyy kulttuurissaan jonain itses- 
täänselvänä — kunnes se haastetaan. Vaikka 
jo kaanonin lähtökohta liittyy kulttuurisen ja 
poliittisen vallan käyttöön, tunnistetaan sen 
haastajien aatteelliset motiivit herkemmin. 
Uudet kanonisointipyrkimykset tai kaanonin 
täydentämiset esimerkiksi etnisyyden, kielen, 
sukupuolen tai genren perusteella ovat ”näky- 
väksityöstämisen poliittista prosessointia” 
(mt., 36), ja ne saattavat aiheuttaa voimakkaita 
reaktioita. Keväällä 2021 pienen kulttuuri- 
sodan sytytti Olli Löytyn esseekokoelma 
Jäähyväiset kotimaiselle kirjallisuudelle (2021). 
Poleemisessa kritiikissään kirjallisuuden ”ko- 
timaisuutta” ja kaanonin rakentamisen perus- 
teita asettui puolustamaan Jyrki Nummi (2021; 
ks. myös Saukkonen 2021). Kaanonin ja sen 
kyseenalaistamisen läheinen sidos kansalli- 
seen kulttuurin ja arvoihin, ja sitä kautta voi- 
makkaisiin affekteihin oli ilmeinen Nummen 
kritiikin yleisökommenteissa. 

Kanonisoinnin ideaa ja käytäntöä sekä kaa- 
nonin sisältöjä puolustetaan oletetusti objek- 
tiivisen esteettisen arvon itsestään selvänä 
ilmentymänä, mutta sitä myös kritisoidaan 
toistuvasti vanhentuneena jääntenä, joka pro- 
pagoi yhtä totuutta ja yhtenäiskulttuuria. Jo 
1990-luvulta lähtien kirjallisten kaanoneiden 

perusteita onkin kyseenalaistettu laajasti vii- 
taten muun muassa marxilaiseen tai postko- 
loniaaliseen teoriaan, monikulttuurisuuteen, 
sukupuolten moninaisuuteen ja arvoperustei- 
den epäobjektiivisuuteen (esim. Guillory 1990, 
234-236): jokainen kansankunta on sisäisesti 
heterogeeninen, eikä yksi kaanon voi repre- 
sentoida sen kulttuuria. Lisäksi kaanonit voi- 
daan nähdä vallankäyttönä, jolla ihmisryhmiä 
kirjallisuuksineen suljetaan pois, vaiennetaan 
ja määritellään toisiksi. 

Vaikka mestariteosten lukulista ei ole koko 
totuus kirjallisesta kaanonista, on se sen laa- 
jimmin tunnettu representaatio ja työkalu. 
Myös aineettomalla kulttuuriperinnöllä on 
mestariteoksensa ja institutionaalinen kulttuu- 
riperintötoiminta keskittyy tällaisten ilmiöi- 
den listaamiseen niin kansallisilla kuin kan- 
sainvälisillä tasoilla (esim. Haapoja-Mäkelä 
2020). Kirjallisen kaanonin listaukset (esim. 
Löytty 2021, 52-54) ovat instrumentteja koulu- 
ja yliopisto-opetuksessa; ne ovat normatiivisia 
ohjenuoria, muistilistoja ja myös näyteikku- 
noita kulttuuriin. Myös kulttuuriperintölistat 
ovat laajakäyttöisiä: ne irrottavat kulttuuriset 
ilmaisut ja käytännöt konteksteistaan ja objek- 
tivoivat ne yksiköiksi, joita voi hallinnoida, 
suojella ja edistää. Valdimar Hafstein on huo- 
mauttanut, että yksi niiden merkittävimmistä 
käytöistä palvelee turismia: ne muodostavat 
kulttuuritietoisen matkustajan places to visit 
-listan. (Hafstein 2018, 53-54, 80-85.) 

Kulttuuriperinnön kategoriaa voidaankin 
pitää tietyin varauksin perinteiden kaanonina, 
johon asiantuntijat, virkamiehet ja yhteisöt 
voivat sisällyttää omien arvojensa perusteella 
omalle identiteetilleen keskeisiä tai edustavia 

kulttuurituotteita ja perinteitä. Toisin kuin 
kaanonit, kulttuuriperintölistaukset eivät kui- 
tenkaan aseta normeja kulttuurisille ilmauk- 
sille tai perinteille. Sekä kulttuuriperintöä 
että kaanoneita luonnehtii prosessinomaisuus. 
Heidi Haapoja-Mäkelän (2020, 50) mukaan 
”Kulttuuriperintö ei ole kiinteärajainen yksik- 
kö tai jonkin asian sisäsyntyinen ominaisuus, 
päinvastoin: se tehdään ja tulee todeksi kussa- 
kin performanssissa, jossa se nimetään.” Sama 
pätee kulttuuriseen tai kirjalliseen kaanoniin: 
sen syvin olemus ei ole joukko arvovaltaisia 
teoksia ja tekijöitä, vaan kanonisoinnin proses- 
si, kanonisaatio — tai kanoniseiraus, kuten Elias 
Lönnrot (1958/1866—1880, 486) esitti sanan 
Suomalais-ruotsalaisessa sanakirjassa. Tässä mie- 
lessä kaanonit voidaan tulkita myös kulttuu- 
rin refleksiiviseksi toiminnoksi: kaanoneiden 
kautta kulttuuri määrittelee ja pohtii itseään. 
Määrittelyn välineinä käytetään kaanonin sisä- 
puolella sijaitsevia oletettuja ominaisuuksia 
mutta ennen kaikkea erontekoja ympäröi- 
vään kenttään. 

Sekä kulttuuriperintöä että kulttuurin kaa- 
noneita luonnehtii jännitteinen suhde kansal- 
liseen kulttuuriin, ylirajaisuuteen ja kansain- 
välisiin instituutioihin. Kulttuuriperinnön lis- 
taukset ovat luonteeltaan ylirajaisia ja niistä 
vastaavat kansainväliset organisaatiot kuten 
Unesco. Samalla listaukset tehdään kansallisia 
kulttuureja edustaviksi ja niiden kautta tuo- 
tetaan kansallisuutta. (Haapoja-Mäkelä 2020, 
54.) Valdimar Hafstein tarkentaa kulttuuripe- 
rinnön ja kansallisen kulttuurin suhdetta. Hä- 
nen mukaansa romanttiseen nationalismiin 
palautuva ajatus homogeenisesta kansallisesta 
kulttuurista, joka sallii tai havaitsee kulttuuris- 


ta monimuotoisuutta vain kansallisvaltioiden 
välillä, on korvautunut kulttuuriperintödis- 
kurssilla, joka on joustavampi suhteessa kult- 
tuurisiin eroihin niin kansakuntien sisällä kuin 
niiden rajoilla (Hafstein 2018, 8). Vaikka kult- 
tuuriperintötyöhön osallistuvat kansakunnat 
erottuvat toisistaan ainutkertaisten ja omiksi 
koettujen perinteiden kautta, ne liittyvät sa- 
malla toisiinsa osana kansakuntien yhteisöä 
ja ihmiskuntaa. 

Kanonisaation ja listausten kulttuuripoliit- 
tista potentiaalia ilmentää konservatiiviminis- 
terin aloitteesta Tanskaan 2006 laadittu viral- 
linen kulttuurikaanon, joka esittelee itsensä 
”helpoksi sisäänkäynniksi tanskalaiseen kult- 
tuuriperintöön”. Kulttuurikaanon sisältää seit- 
semän kulttuurin alan listaukset kunkin alan 
kahdestatoista merkkiteoksesta. Se on tuotettu 
toimimaan ”laadun mittapuuna”, mutta myös 
lisäämään tanskalaisten tietoisuutta omasta 
kulttuurihistoriastaan ja identiteetistään ja 
siten myös luomaan kansallista yhteenkuulu- 
vuutta. (Kulturkontakten 1/2006.) Konserva- 
tiivipoliitikot ovat tehneet vastaavia kanoni- 
sointialoitteita Ruotsissa ja Suomessa. Demo- 
kraattisessa yhteiskunnassa ei voida helposti 
määritellä objektiivisia kriteereitä arvoille, 
joiden perusteella paikka kaanonissa saavute- 
taan, ja taidetta ja kulttuuria voimakkaasti ar- 
vottavat ja käyttöä ohjaavat listat ovatkin olleet 
tyypillisiä totalitaarisille järjestelmille. (Koivu- 
nen & Marsio 2006, 37-38; ks. myös Guillory 
1990.) Kansainväliselle yhteisölle ongelmallis- 
ta on myös se, että kulttuurikaanoneita voi- 
daan käyttää konkreettisen sosiaalisen ulos- 
sulkemisen välineenä. Tanskan kulttuurikaa- 
nonin, esimerkiksi Andersenin satujen tunte- 

muksella testataan Tanskan kansalaisuutta 
hakeneita (Löytty 2021, 49-50). 

Museoviraston koordinoiman Elävä ainee- 
ton kulttuuriperintö -hankkeen loppuraporttia 
varten kerättiin asiantuntijapalautetta. Vas- 
taajat näkivät uhkana mahdollisuuden käyt- 
tää kulttuuriperintölistauksia ”kanonisointiin, 
suomalaisen kansallisen kaanonin, ohjenuo- 
ran, synnyttämiseen.” Tällöin luettelosta voi 
tulla nationalistinen projekti, joka sulkee ulko- 
puolelleen ryhmiä ja ilmaisuja, joita ei katsota 
”suomalaisiksi”. (Kanerva & Mitchell 2015, 55, 
ks. myös 70, 81.) Kulttuuriperintölistausten ja 
kaanonin yhteys on ilmeinen myös Tanskan 
valtion laatimassa toisessa kaanonissa, 2016 
virallistetussa Danmarkskanonenissa, joka lis- 
taa kymmenen kansallista arvoa — käsitteelli- 
sesti kirjavassa joukossa ovat muun muassa 
hyvinvointivaltio, vapaus, tanskan kieli, suku- 
puolten tasa-arvo, hygge ja kristinusko. Lista 
koostettiin kuuden asiantuntijan esivalinnan 
jälkeen suoritetulla verkkoäänestyksellä (Her 
er Danmarkskanonen 2016). 

Tanskan kulttuurikaanonit ovat kärjistynei- 
tä esimerkkejä siitä, miten kansallinen kult- 
tuuri ja laajemmin kansallisen kategoria kie- 
toutuvat kulttuurisen kaanonin käsitteeseen 
(esim. Löytty 2021, 50). Erityisesti Suomessa 
kansakuntaisuuden rakentaminen omintakei- 
selle kirjallisuudelle jatkaa elämäänsä tutki- 
muksen metodologisessa nationalismissa 
— kirjallisuudentutkimuksen luonnollistettu 
lähtökohta ja tutkimuskohde on kansallisvaltio 
ja sen kulttuurituotanto (Grönstrand ym. 2016; 
Pollari ym. 2015). Suomessa suomenkielinen 
ja omintakeinen kirjallisuus rakennettiin kan- 
sanperinteelle, ja suullisella runoudella onkin 

ollut erityisen vahva rooli suomalaisen kult- 
tuurikaanonin ja kirjallisuuden luomisessa. 
Vaikka suomalainen kansanrunous yltää har- 
voin kaanonia rakentaviin suomalaisen kirjal- 
lisuushistorian yleisesityksiin, on kirjallisuu- 
den perusta rakennettu pitkälti muokatun 
ja toimitetun kansanrunouden varaan, niin 
esikuvallisten teosten kuin runoilmaisun, esi- 
merkiksi metrumin tasolla (esim. Hämäläinen, 
Karhu & Vuorikuru 2019, 27-30, 33-34). 
Suullisen runouden aineksista rakennettu 
kirjallinen Kalevala kanonisoitiin jo ennen 
ensimmäisten painosten valmistumista (esim. 
Tarkka, Haapoja-Mäkelä & Stepanova 2019, 
79-80). Kansanrunouden muokkaaminen kir- 
jalliseksi teokseksi on yksi tapa kanonisoida 
kansanperinnettä. Tällöin suullisen perinteen 
tekstualisaatiossa syntyvällä hybridimuodol- 
la voi olla kulttuurista tai esteettistä lisäarvoa 
- kuten kansalliseepoksen tai kansaneepoksen 
tapauksissa — mutta usein se myös sysää teok- 
sen marginaaliin (esim. Hämäläinen tässä 
teoksessa). 

Suullisen perinteen tekstualisaatio-, tallen- 
nus- ja julkaisukäytännöt sekä tutkimushistoria 
ovat luoneet ja luovat edelleen folkloristiikan 
historiallista, kulttuurista ja poliittistakin kaa- 
nonia, vaikka nykymääritelmän mukaan itse 
folklore omaehtoisuudessaan ja epäinstitutio- 
naalisuudessaan asettuukin korkeakulttuuri- 
sen kaanonin ulkopuolelle. Keskeinen toimi- 
ja tässä toiminnassa on perinnearkisto. Niin 
kutsutun arkistollisen käänteen ja kriittisen ar- 
kistotutkimuksen myötä arkistojen ja arkisto- 
kokoelmien konstruoitu luonne on käynyt 
yhä ilmeisemmäksi: arkistot ovat toimijoita, 
eivät yksinkertaisesti lähteitä, ja ne muodosta- 

vat itsessään mielekkään tutkimuskohteen (ks. 
esim. Mikkola 2021, 167—170). Samalla arkisto- 
tutkimus ja arkistot ovat herkistyneet omille 
hiljaisuuksilleen. Mistä arkistot sitten vaike- 
nevat ja mitä sysäävät arkistoluokkien margi- 
naaleihin? Historiallisen ja kulttuurisen asian 
tai ilmiön (kuten vähemmistökielen) kohdalle 
jää pelkkää hiljaisuutta, jos se torjutaan pois 
arkistosta tai sen olemassaoloa ei edes tiedos- 
teta arkiston kokoelmia muodostettaessa”, kir- 
joittaa Ulla-Maija Peltonen (2015, 186). Vaikka 
varsinainen sensuuri ei ole yleistä, ovat arkis- 
ton luettelointi- ja sisällönkuvailutavat arkis- 
ton käyttäjää ja siten myös yhteiskunnallista 
huomiota ohjaavia (mt.; Mikkola 2021). 
Kalevalaseuran vuosikirja 101, Kaanon ja 
marginaali. Kulttuuriperinnön vaiennetut äänet, 
katsoo kaanonin ohi kulttuuristen ideaalien ja 
normien katvealueisiin. Kohteena ovat julki- 
sessa keskustelussa, kulttuurin kentillä ja tutki- 
muksessa väheksytyt, vaietut, syrjään heitetyt 
ja varjoon jätetyt aineistot ja toimijat. Kirjoit- 
tajat ovat folkloristeja, kirjallisuudentutkijoita, 
historioitsijoita ja musiikintutkijoita. Ajatusta 
kulttuurisen ja yhteiskunnallisen arvon mitta- 
puiksi asetetuista kaanoneista ja niistä ulos 
rajatuista tai niitä haastavista marginaaleista 
on tulkittu moniulotteisesti. Marginalisaatio 
voi olla aktiivista torjuntaa kuten paheksuntaa 
tai sensuuria tai se voi olla passiivista unoh- 
tamista, hukkaamista ja ohittamista. Yhteistä 
kokoelman artikkeleille on pyrkimys tehdä 
marginalisoituja aineistoja näkyviksi ja kuul- 
luiksi, ja siten haastaa ajatusta kaanonista py- 
syvänä ja suljettuna rakenteena. Jo volyymin- 
sä vuoksi marginaalit kertovat kulttuuristaan 
enemmän kuin vallan keskukset, ja niiden 


inhimillinen arvo on mittaamaton ja niiden 
tuottama tieto on ennalta arvaamaton. Vuosi- 
kirjan kokonaisuus liittyy Suomen Akatemian 
hankkeeseen ”Suullisen runouden mykistetyt 
muusat. Ideologia, transnationalismi ja vaien- 
netut lähteet kansallisten kulttuuriperintöjen 
ja kirjallisuuksien luomisessa”! 

Vuosikirjan 14 artikkelia on jäsennetty nel- 
jäksi toisiinsa linkittyväksi luvuksi. Ensimmäi- 
nen niistä lähestyy kaanonin ja marginaalin 
kysymystä lajin eli genren näkökulmasta: 
millä kriteereillä ja foorumeilla kansanperin- 
teen tai kirjallisuuden lajeja on asetettu arvo- 
järjestyksiin, unohdettu, ylistetty, tai otettu it- 
sestäänselvyyksinä? Toisessa luvussa ”Kansa, 
aitous ja perinteen marginaalit” avataan kan- 
sanperinteen rajanvetoihin liittyviä oppi- ja 
käsitehistoriallisia erotteluja, joiden kautta pe- 
rinteen osa-alueita, lajeja tai perinneyhteisöjä 
on priorisoitu tai trivialisoitu tutkimuksessa ja 
arkistokäytännöissä — tällaisia ovat esimerkik- 
si kansakäsitys, kollektiivitraditio, perinteen- 
kannattaja tai -tuottaja sekä ilmaisumuodon 
sijainti suullisen ja kirjallisen jatkumolla. Kol- 
mas luku tarkastelee kirjallisen kentän katvei- 
ta, joita on jo sivuttu lajien yhteydessä. Nyt 
kysytään, millaisia prosesseja liittyy tai voisi 
liittyä yksittäisen kirjallisen toimijan statuksen 
tai tuotannon kanonisointiin, unohtamiseen 
tai vähättelyyn. Viimeinen, neljäs luku nostaa 
esiin kulttuuristen kanonisaatioiden yhteyden 
kansallisen kategoriaan — ja tässä erityisesti 
suomalaisuuden ja Suomi-kuvan muotoiluun 
historiassa ja päivän kulttuuriperintödiskurs- 
seissa. 

Lajien hierarkia 


Pertti Anttonen avaa vuosikirjan teeman ja 
ensimmäisen luvun oppi- ja aatehistoriallisel- 
la analyysillä tarinagenren marginalisoitu- 
misesta suomalaisessa kansanrunoudentutki- 
muksessa lähtien sen muotoutumisesta 1800- 
luvulla. Analyysi lavenee myös poliittiseen 
historiaan, kun Anttonen summaa: 


Tutkimuksen ja suullista perinnettä edustavan ai- 
neistokaanonin varjoon jääneitä 1800-luvun alku- 
puolen historiallisia tarinoita ja niiden mahdollisia 
tallenteita onkin tarkasteltava osana moniluokkais- 
ta ja monilajista yhteiskunnallista puhetta historias- 
ta ja historiakulttuurista. 


Anttonen jäljittää folkloristisen lajihierarkian 
syntyä, runomuotoisen kansanperinteen kan- 
sallista kanonisointia ja proosaperinteen ja 
varsinkin historiallisten tarinoiden laiminlyön- 
tiä niin tallentamisessa kuin tutkimuksessa. 
Oppihistoriallista huomiota saavat erityisesti 
Grimmin veljesten tuotanto ja sen reseptio 
Suomessa sekä tutkimuksessa syrjään työnnet- 
ty ja satujulkaisuistaan paremmin tunnettu 
Erik Rudbeck (Erkki Salmelainen). Esimerk- 
kinä tarinaperinteen ohittamisen ideologisista 
tai historiapoliittisista syistä Anttonen nostaa 
esiin isoavihaa koskevan runsaan, varhaisissa 
keruissa näkymättämäksi jääneen ja suhteet- 
toman vähän tutkitun tarinaperinteen. 
Kansanrunoudentutkimuksen muotoutu- 
mista ja kansallisen kaanonin rakentamista ru- 
nouden ja mytologian varaan on tulkittu pit- 
kälti herderiläisen romantiikan ja suulliseen 
runouteen suuntautuneen pitkäikäisen kiin- 
nostuksen kautta, mutta Anttonen esittää 

mahdollisiksi vaikuttimiksi myös poliittiset ja 
sensuuriin (tai itsesensuuriin) liittyvät seikat: 
venäläisten joukkojen isonvihan aikaisten 
hirmutekojen vernakulaari työstäminen ta- 
rinaperinteessä ei ollut 1800-luvun alkupuo- 
lella sovelias tai mahdollinen tutkimuskohde. 
Kalevalamittaiseen runouteen liittyvät aiheet 
ja muinaisuuskonstruktiot olivat tässä suh- 
teessa vähemmän sensitiivisiä. Anttonen huo- 
mauttaa aiheellisesti myös, että lajien hierar- 
kiat eivät ole vain perinteen tallennuksessa ja 
tutkimuksessa syntyneitä, vaan ne voivat olla 
lähtöisin perinneyhteisöistä ja niiden omista 
intresseistä, arvotuksista ja historiakulttuurista 
kumpuavia. 

Artikkelissaan ”Kaanoniin unohdettu —- Kan- 
teletar ja kansalyriikan estetiikka” Niina Hä- 
mäläinen katsoo Kalevalan varjoon jääneen 
Kantelettaren taakse ja näyttää miten kansan- 
lyriikkaa koskevat teoreettiset ja esteettiset 
käsitykset ovat osaltaan vaikuttaneet teoksen 
ambivalenttiin asemaan kanonisoituna mutta 
samalla vähäteltynä. Kaanonit ja marginaalit 
eivät ole mustavalkoisia, vaan niiden määrit- 
tymisen kriteerit ja ulottuvuudet tuottavat 
hybridisiä paikannuksia kulttuurin kentällä 
(ks. myös Vuorikuru). Kanteletar on asetettu 
marginaaliin lajin (lyriikan), runojen oletettu- 
jen esittäjien (naisten) ja sisällön (tunteen) kri- 
teereillä. Tutkimuksellista tyhjiötä on vahvista- 
nut myös teoksen suullis-kirjallinen luonne: 
kansanlyriikkaan pohjaavat voimakkaasti toi- 
mitetut runot eivät ole olleet folkloristiikan 
eivätkä kirjallisuudentutkimuksen kannalta 
kiinnostavia. Nyt on toisin, ja ”hybriditeetit 
ovat pikemminkin tutkimuksen lähtökohta 
kuin ongelma”, kirjoittaa Hämäläinen (ks. 

myös Ahola ja Karhu tässä teoksessa). Hämä- 
läinen erittelee Kantelettaren reseptiota, teok- 
sen tunneskaalan arvotuksia sekä naiseuden 
ja kansalaisuuden ongelmia Kantelettaren luen- 
noissa, mutta varsinainen empiirinen analyysi 
kohdistuu niihin kansanrunon poetiikkaa ja 
rakennetta koskeviin käsityksiin, jotka ovat 
määrittäneet Kantelettaren ja kansalyriikan 
asemaa tutkimuksessa ja esittävän taiteen 
kentillä. Näitä käsityksiä havainnollistetaan 
analysoimalla lyyristä runoa tai -aihelmaa En 
ole musta luonnon musta. Hämäläinen vertaa 
Kaarle Krohnin, Martti Haavion ja Matti Kuu- 
sen runosta luomia perus- tai normaalimuoto- 
ja toisiinsa ja Lönnrotin Kantelettaressa esittä- 
mään muotoon. Hän luonnehtii tutkijoiden 
konstruktioita ”eräänlaisiksi vastalauseiksi 
Lönnrotin ?epäaidoille?”, voimakkaasti toimi- 
tetuille ja lavennetuille runokokonaisuuksille. 
Vaikutusvaltaisten tutkijoiden kansanruno- 
kompilaatiot muokkasivat siten myös Kante- 
letar-reseptiota. Samalla kansanrunouden 
tulkinnan kaikupohja siirtyi kaunokirjallisiin 
muotoihanteisiin. 

Päivi Mehtonen analysoi artikkelissaan 
Christoph von Schmidin teosta Pyhän Eusta- 
kiuksen merkilliset elämän vaiheet (1828, suom. 
1848). Pyhimyslegendaa ja sentimentaalista 
Biedermeier-romaania yhdistävä teos ohitti 
aikansa painoskuninkaana kansansuosiossa 
Kalevalan mennen tullen. Kuten usein, kan- 
sansuosio ei korreloinut kirjallisuuden viral- 
lisella kentällä saadun arvostuksen kanssa (ks. 
myös Tapaninen tässä teoksessa). Mehtonen 
analysoikin von Schmidin teosta hyödyntäen 
Margaret Cohenin unohdetun kirjallisuuden 
käsitettä. Hän kiinnittää huomiota ”unohduk- 


sen poetiikan” ja kirjallisuudenlajin suhtee- 
seen: erityisesti sentimentaalista kirjallisuutta 
uhkasi unohdus, kun lukijakunta virittäytyi 
realistisen romaanin myötä psykologisen ku- 
vauksen hienosyisyyteen. Marttyyrilegendan 
aiheisto — väkivalta, jännitys, rakkaus ja ek- 
soottinen miljöö — ruokki hengellisiä tarpei- 
ta, mutta linkittyi myös ajanviihdefunktion 
kautta sentimentaaliseen romaaniin. Molem- 
mat ovat luonteeltaan kansainvälisiä ja samal- 
la myös kansallisista erityispiirteistä etäänny- 
tettyjä. Schmidin teoksen unohdusta — ja suo- 
siota — saattaakin selittää sen moninkertainen 
hybridisyys. 

Myös Hanna Karhu rakentaa analyysinsä 
muistamisen ja unohtamisen troopeille. Hän 
valottaa artikkelissaan rekilaulun eli lyhyen 
riimillisen kansanlaulun periferistä asemaa 
kirjallisella kentällä ja tutkimuksessa. Reki- 
laulu oli suosittu 1800-luvun rahvaan keskuu- 
dessa, mutta siitä huolimatta tai juuri siksi 
sivistyneistö leimasi lajin paheelliseksi ja epä- 
esteettiseksi. Rekilaulun marginalisoitumisen 
logiikkaa Karhu analysoi Aleida Assmanin 
aktiivisen ja passiivisen kulttuurisen muistin 
käsitteiden avulla. Kirjallisesta kaanonista 
poissuljettu ja siten aktiivisesti unohdettu laji 
— tai muu kulttuurisen tiedon järjestelmä tai si- 
sältö — voidaan palauttaa kulttuurin tai kansa- 
kunnan aktiiviseen muistiin uusin tavoin kon- 
tekstualisoivalla tutkimuksella. Tehdäkseen 
näin ja nostaakseen rekilaulun historialliseen 
ja poeettiseen tietoisuuteen Karhu jäljittää 
kirjallisuuden ja rekilauluperinteen yhteyksiä 
arkistoaineistoista, joita luonnehtii suullisen ja 
kirjallisen runon hybridisyys. 

Rekilaulun asema kirjallisuushistorian ja 
kanonisoidun kirjallisen kentän katveessa 
on Karhun mukaan tulosta sekä aktiivisesta 
että passiivisesta unohtamisesta: rekilaulupe- 
rinnettä ei ainoastaan unohdettu, vaiettu ja 
laiminlyöty, vaan sitä pyrittiin sensuroimaan 
ja kitkemään aktiivisin teoin ja moraaliarvos- 
telmin. Pitkällä 1800-luvulla kirjallisen kaa- 
nonin rakentaminen oli osa sivilisaatioprojek- 
tia, kansanvalistusta ja kansakuvan uudelleen- 
arviointia. Kirjallisen modernismin läpimur- 
ron vuosina torjunnan syyt liittyivät taas 
rekilaulun poetiikan ja esityksellisyyden piir- 
teisiin, laulullisuuteen ja riimillisyyteen, mutta 
myös lajin vanhanaikaisuuteen ja kansallisiin 
konnotaatioihin. Assmanin käsitteistössä pas- 
siivista kulttuurista muistia edustavat arkistot 
— käsitys, jonka uusi arkistotutkimus oikeute- 
tusti haastaa. Myös Karhu huomauttaa, että 
arkistot ovat aktiivisia kulttuurisia toimijoita 
luodessaan ja uusintaessaan omissa käytän- 
teissään kulttuurisen muistin hierarkioita: luo- 
kittelemalla ja järjestämällä aineistoja voidaan 
lajeja tehdä näkymättömiksi ja vaikeasti saa- 
vutettaviksi. Tiedon hallinnan järjestelmät ja 
teknologiat ovatkin oleellisia, kun aineistojen 
marginaalisuuksia puretaan (ks. Kokko tässä 
teoksessa). 

Aleksi Moine herättää lukijan aistimelliseen 
kokemusmuistoon useimpien tuntemasta 
kehtolaulusta Tuu tuu tupakkarulla. Vaikkei 
kenties kanoninen, laulu on geneerinen tuutu- 
laulu, jonka nimen tyynnyttelevä alkusointui- 
suus uusintaa myös kehtolaulun esityksellistä 
ja kinesteettistä aspektia, tuutimista. Artikke- 
lissaan Moine analysoi lastenrunoiksi nimeä- 
mänsä lajiryppään oleellisia performatiivisia 

ja ruumiillisia ulottuvuuksia. Hän viittaa 
ranskalaiseen kirjallisuudentutkijaan Marie- 
Christine Vinsoniin ja huomauttaa, että esi- 
merkiksi kehtolaulu on ennen kaikkea aistil- 
linen eli esteesinen kokemus ja moniaistista 
kommunikaatiota. Sen tekstualisoitu muoto 
taas kantaa etupäässä esteettisiä, merkitystä 
luovia piirteitä. Kun tekstilajille ratkaiseva 
ulottuvuus typistyy tutkimusaineistoista pois, 
voi tuloksena olla koko lajin trivialisoitumi- 
nen. Moine pyrkiikin jäljittämään erityisesti 
esteesisen kokemuksen ja ruumiin kielellistä- 
misen jälkiä arkistomuistiinpanoissa ja siten 
avaamaan korvamme tuutulaulun ja loruilun 


marginaalista asemaa. 


Kansa, aitous ja perinteen marginaalit 


Joonas Ahola tarkastelee artikkelissaan sekä 
esteettisistä että ideologisista syistä suoma- 
laistutkimuksessa pitkälti ohitettua genreä, 
neuvostokalevalaista, uusaiheista runoutta. 
Kyseessä on 1930-luvulta 1950-luvuille ominai- 
nen sosialistisen taiteen muoto, jonka runo- 
kieli ja tyyli tavoittelivat runolaulun perinteel- 
listä mallia, mutta runon tuottamisen sosiaa- 
liset puitteet olivat institutionaalisesti ja neu- 
vostoideologisesti annettuja. Aholan artikkeli 
ei osallistu näihin arvottaviin keskusteluihin, 
vaan liikkuu folkloren määrittelyn käsitteel- 
lisellä tasolla: jo folkloren kriteerit margina- 
lisoivat neuvostokalevalaisen runouden tutki- 
muskohteena. Vaikka uusaiheisten runojen 
sepittäjät ja esittäjät legitimoitiin vanhan runo- 
kielen taitajina, heidän tekijyytensä teki ru- 

noista ongelmallisia: luoja oli yksilö, ei roman- 
tiikkaan palautuva kollektiivi tai sen anonyy- 
mi edustaja. Runot olivat myös selkeästi kir- 
jallisia niin kompositiotavaltaan kuin välitty- 
miseltään. Lisäksi niiden kuvaama aihepiiri 
ja historiallinen periodi ei avautunut myyttis- 
historialliseen menneisyyteen, vaan anakronis- 
tisesti aikalaistodellisuuteen. Anonyymisyy- 
den tai kollektiivisuuden, suullisuuden, ja 
arkaaisuuden kriteereillä kyseessä ei siis ollut 
”aito” kalevalamittainen perinne. Autenttisuu- 
den kiistäminen koski kuitenkin lähinnä suo- 
malaisfolkloristiikkaa — neuvostokarjalaisessa 
julkisuudessa ja tutkimuksessa uusaiheiset 
runot edustivat ongelmitta kansanperinteen 
kategoriaa. Aholan artikkeli antaa myös uutta 
empiiristä tutkimustietoa huonosti tunnetun 
neuvostofolkloren luomisen käytännöistä, vä- 
littymisestä ja reseptiosta. 

Koska folklore on kiinteästi sidottu sosiaali- 
seen pohjaansa, kannattajayhteisönsä elämän- 
tapaan, käytäntöihin ja arvoihin, määrittyy 
marginalisoidun ihmisryhmän perinne usein 
marginaaliseksi jo kannattajayhteisön statuk- 
sen vuoksi. Näin käy etenkin, jos on kyse voi- 
makkaasti stigmatisoiduista ihmisryhmistä. 
Johan K. Harju (1910-1976) keräsi Kansan- 
runousarkistoon sen kulttuuriperintöstatuk- 
sen saaneen Tähtikokokoelman laajuisen 
perinnekeräelmän keskittyen omaan elämän- 
piiriinsä, asunnottomien alkoholistien ja lai- 
tosten pitkälti urbaaniin kokemusmaailmaan. 
Merkittävä, laaja ja lähes tutkimaton kokoel- 
ma oli monin kerroin ja kriteerein poikkeuk- 
sellinen folkloreaineisto: se ei edusta agraari- 
sen kansan vanhaa perinnettä eikä se jäsenny 
helposti perinnelajeihin. 


Heli Paakkonen toteaa kuitenkin artikke- 
lissaan, että kokoelmapoliittisesti Harjun ai- 
neisto ei asetu yksiselitteisesti marginaaliin, 
vaan lisää aineistokokoelman sosiaalista 
edustavuutta ja asettuu osaksi instituutiota. 
Paakkosen analyysin keskiössä onkin arkiston 
ja Harjun vuorovaikutus, jossa sosiaalisen 
marginaalin edustaja välittää omaa kokemus- 
maailmaansa ja ilmaisukulttuuriaan valtakult- 
tuuria edustavalle arkistolle. Tallentajan oma 
positio oli kuitenkin selvä — Harju ”kirjoitti 
itsensä osaksi kuvaamaansa marginaalia”, to- 
teaa Paakkonen. Arkistojen 1990-luvulle asti 
lajilähtöisten luokitusjärjestelmien johdosta 
osa myös Harjun perinteestä, esimerkiksi 
omasepitteiseksi tulkittu aines, saattoi saada 
arkistossa epäaidon perinteen leiman ”f”, joka 
poistettiin käytöstä vasta 1977. Harjun aineis- 
ton kunnioituksesta kielii kuitenkin se, että 
f-ainesta sijoitettiin Harjun sidokseen muun 
perinteen yhteyteen ja että Harjun aineistoa 
varten räätälöitiin uusia perinnelajiluokkia, 
kuten ”erityisyhteisöjen perinne”. Harjun ai- 
neiston synty heijastaa 1960-luvulle ajoittuvaa 
folkloristiikan murrosvaihetta, jossa teksti- ja 
lajikeskeinen tutkimus sai haastajakseen ko- 
konaisvaltaisemman yhteisöä, esitystä ja vies- 
tintää korostavan näkökulman. Folkloristiikan 
paradigmaan vaikuttivat myös kulttuurin ken- 
tällä madaltuneet korkea-, populaari- ja kan- 
sankulttuurin raja-aidat. Harjun ja arkiston 
yhteistyö näyttää, miten arkistolla voi olla ak- 
tiivinen rooli vähemmistöjen ja marginaalien 
yhteiskunnallisessa näkyväksitekemisessä. 

Kaanonin ja marginaalin valtasuhde ja nii- 
den välinen liike aktivoituvat ja artikuloituvat 
voimakkaimmin sosiaalisina ja poliittisina 

murroskausina — tällaisiksi voidaan laskea 
sekä neuvostovallan ensimmäisen vuosikym- 
menet että 1960- ja 1970-lukujen paradigman- 
muutokset ja kulttuuripoliittiset virtaukset. 
Ennen kaikkea modernisaatio on vaikuttanut 
syvällisesti kansan ja eliitin välisiin neuvot- 
teluihin siitä, mikä on kulttuurisesti sallittua, 
mahdollista, keskeistä tai poissuljettua. Mo- 
derniteettia luonnehtiva kirjallistuminen eli 
prosessi, jossa kirjakulttuuri leviää, luku- ja 
kirjoitustaito yleistyvät ja uusia kirjallisia tai- 
toja aletaan käyttää yhteisö- ja yhteiskunta- 
elämän useilla sektoreilla, liittyykin kiinteästi 
kaanonin ja marginaalin määrittelyprosessei- 
hin. Anna Kuismin tarkastelee yhtä kirjallis- 
tumisen osa-aluetta, kirjekulttuurin leviämistä 
säätyläisiltä rahvaan keskuuteen. Kirjeen kir- 
joittaminen edellytti erilaisia kirjetaitoja, joi- 
hin Kuisminin artikkeli pureutuu jäljittämällä 
kirjeen laatimisen materiaalisia ja sosiaalisia 
ehtoja ja konteksteja sekä kirjeiden tyylillisiä 
piirteitä. Empiiriseksi kohteeksi valikoituvat 
rakkauskirjeet, ja analyysi laajeneekin talon- 
poikaisen tunnekulttuurin ja -ilmaisun histo- 
rian suuntaan. Kuismin esittää, että ”kirjallistu- 
minen on yhteydessä romanttiseen rakkau- 
teen liittyvän tunnekulttuurin vahvistumiseen 
1800-luvun loppupuolella ja 1900-luvun alussa” 
Suomessa. Monipuolisen aineistonsa kautta 
Kuismin näyttää, että korkeakulttuurin piirissä 
rahvaan uusiin kirjallisiin taitoihin ja tunteen 
ilmauksiin suhtauduttiin varauksella. Kansan 
rakkauskirjeiden korkeakulttuuriset parodiat 
voidaan tulkita myös valtakulttuurin yrityksek- 
si pysyttää marginaalien rajat entisellään 
— niin ilmaisukulttuurissa, viestinnän välineis- 
sä kuin yhteisö- ja yhteiskuntarakenteessa. 

Kirjallisen kentän katveet 


Valtakulttuurin ja rahvaan kirjallista rajapin- 
taa hahmottaa myös Irma Tapaninen Maiju 
Lassilan näytelmien reseptiota tarkastelevas- 
sa artikkelissaan. Usealla nimellä — ja myös 
nimeen assosioidulla sukupuolella — kirjoit- 
tanut Lassila kuuluu suomalaisen kansallis- 
kirjallisuuden kaanoniin, mutta suurin osa 
hänen tuotannostaan on jäänyt marginaaliin. 
Kirjailijan näytelmätuotanto oli sekä paljon 
esitettyä että katsojien suosimaa, mutta ai- 
kalaiskritiikki ja myöhempi tutkimus ei jaka- 
nut tätä arvostusta. Nykytutkimus määrittää 
Lassilan vastakulttuuriseksi toimijaksi. Tästä 
kumpuaa myös Tapanisen metodologinen va- 
linta tarkastella kohdettaan bahtinilaisen kar- 
nevalismin ilmentymänä. Erityisesti Lassilan 
näytelmät rakentuvat pitkälti ”kansan naurul- 
le”, esimerkiksi humoristisen folkloren lajeil- 
le kuten sutkauksille ja kaskuille. Lassilan eli 
Algoth Untolan poliittinen toiminta ja poliit- 
tisen historian konteksti tekee Tapanisen 
analyysin erityisen kiinnostavaksi. Lassilan 
näytelmien suosio tai epäsuosio ei hänen 
mukaansa palaudu arvioijien ja yleisöjen po- 
liittisiin kantoihin, vaan pikemminkin luokka- 
jakoon ja taisteluun kulttuurin kenttien, 
kansallista julkisuutta edustavan virallisen 
kulttuurin ja epävirallisen kansanomaisen 
naurukulttuurin välillä: *Nauru ei ollut puo- 
luesidonnaista, vaan kaikui sekä oikealta että 
vasemmalta, mutta ennen kaikkea se kuului 
alhaalla?” Kanonisoinnin kannalta ongelmal- 
lisimmaksi osoittautui Lassilan kansankuvaus, 
joka ei istunut runebergiläiseen kansakuvaan 
mutta ei myöskään kilpailevaan ideaan omaa 

poliittista tahtoaan ilmaisevasta ja eliittiä haas- 
tavasta kansasta. Sen sijaan Lassilan tuotan- 
toa luonnehti karnevalistiselle kirjallisuudelle 
tyypillinen ”materiaalisruumiillinen ulottu- 
vuus”, jota kritisoitiin alkeellisena ja ihanteet- 
tomana. Tällainen kansa oli käyttökelvoton 
kansallisen kulttuurin rakentamiselle mutta 
myös työväenliikkeelle. 

Silja Vuorikuru analysoi Aino Kallaksen 
teosta Seitsemän. Titanic-novelleja (1914). Vaikka 
Kallasta voi hyvin syin pitää kirjalliseen kaa- 
noniin kuuluvana sekä Suomessa että Virossa, 
ei samaa voi sanoa novellikokoelmasta. Teos 
saavutti näkyvyyttä ajan kirjallisuuskeskus- 
telussa, mutta huomio ei ollut positiivista. 
Vuorikuru avaa tapoja ja perusteita, joilla 
teoksen julkista reseptiota edustava kirjalli- 
suuskritiikki rakentaa ja perustelee kaanonin 
ja marginaalin rajaa — perusteet voivat liittyä 
aihevalintaan, aiheen käsittelytapaan ja kirjai- 
lijan henkilöön ja sukupuoleen. Metodologi- 
sena lähtökohtana toimii odotushorisontin 
tai ”kirjallisen odotustason” käsite. Vuorikuru 
tarkastelee kirjalliseen miljööseen sidottuja 
vastaanottajien odotuksia ja oletuksia, jotka 
liittyvät esimerkiksi naiskirjailijalle sopiviksi 
ja luontaisiksi katsottuihin ilmaisun tapoihin 
ja sisältöihin. Analyysissä nousee esiin myös 
lajin ongelma. Novelli oli vähän arvostettu ja 
naiskirjailijoiden suosima laji, eikä sitä aika- 
laiskritiikissä sulatettu traagiseen aiheen kä- 
sittelyyn: lyhyt proosamuoto oli aina diminu- 
tiivista suhteessa pitkään proosaan ja ilmaisu- 
voimaiseen runomuotoon. 

Pirjo-Liisa Niinimäki esittelee artikkelissaan 
Werner Bergströmin (1883—1948), arkkiveisu- 
jen ja kirjojen kiertävän kauppiaan ja laulaja- 


lauluntekijän Lopelta. Bergström pyrki 
osalliseksi kirjallisuusinstituutiosta, ja kutsui 
itseään runoilijaksi ja kirjakauppiaaksi. Niini- 
mäki lähestyy Bergströmin pyrkimyksiä ”kir- 
jan yhteisö” -käsitteen kautta ja kysyy, miten 
tämä epäsäätyinen kirjamies asemoi itsensä 
suhteessa kirjoittamiseen sekä kirjallisuuden 
julkaisemiseen, myyntiin ja vastaanottoon. 
Kuten Kuisminin, Niinimäen artikkeli edus- 
taa kansankirjoittajiin kohdistuvaa kirjallistu- 
misen tutkimusta, ja se artikuloi kirjalliselle 
kentälle pyrkivän yksilön kokemusta erilais- 
ten identiteettien ja kirjallisten tyylien ristipai- 
neessa. Bergström tunnisti oman marginaali- 
suutensa ja eritteli sen syitä eksplisiittisesti: 
hän oli sisäistänyt ”hyvän” kirjallisen runon 
mitan ja rakenteen piirteet periaatteessa, mut- 
ta hänen oma tyylinsä oli parhaimmillaankin 
kansanomainen ja siksi kirjalliseen kaanoniin 
kelpaamaton. Kuten usein, kansankirjoittaja, 
tässä runoileva pienviljelijä Bergström, jäi si- 
vistyneistön ja työväestön väliin ja marginaa- 
liin myös sosiaalisesti. 

Niinimäen avaama arkkiveisujen keruu- ja 
tutkimushistoria toistaa folkloristiikan histo- 
rialle tyypillistä keskittymistä puhtaisiin suul- 
lisiin muotoihin, jolloin suullisen ja kirjallisen 
hybridit rajautuvat tutkimuksen laitamille (ks. 
Ahola, Hämäläinen, Karhu tässä teoksessa). 
Arkkiveisujen ja muun riimillisen runouden 
marginalisoitumiseen on vaikuttanut myös 
kansanrunouden mittojen arvohierarkia, jon- 
ka mukaan kalevalamitta on asetettu riimilli- 
sen runon yläpuolelle. 

Suomi ja kansallisen kaanon 


Kaanoneiden antamat mittapuut toimivat 
usein myös historiankirjoituksen ja kulttuu- 
rianalyysin lähtökohtana. Heikki Kokko kiin- 
nittää analyysinsä kanonisoidusta historiaku- 
vasta suomalaisen julkisuuden varhaisvaiheen 
omintakeiseen ilmiöön, kansankielisten sa- 
nomalehtien paikalliskirjekulttuuriin, joka on 
jäänyt tutkimuksessa ja historiatietoisuudessa 
vähälle huomiolle. Ilmiö, jossa paikalliset, 
usein itseoppineet kansankirjoittajat julkaisi- 
vat kirjoituksiaan sanomalehdissä, edustaa 
varhaista vapaan kansalaistoiminnan muotoa, 
mutta sen merkitys ohitettiin fennomaanises- 
sa liikkeessä tyystin. Syitä tähän Kokko löytää 
sekä paikalliskirjekulttuurin promoottorin, 
D. E. D. Europaeuksen, ongelmallisuudesta 
että kulttuurimuodon soveltumattomuudesta 
korkeakulttuurisen kansallisuuden rakentami- 
seen. Paikalliskirjeet, joissa julkaistiin yhteis- 
kunnallisella foorumilla kansan ajatuksia ja 
saatettiin haastaa sääty-yhteiskunnan raken- 
teita, edustivat kansan aktiivista toimijuutta. 
Tämä mahdollisesti subversiivinen piirre ei 
soveltunut 1800-luvun puolivälin kansallisen 
liikkeen kansa- tai kansalaisuuskuvastoon, 
eikä sen kautta voitu legitimoida suomalaista 
kansakuntaisuutta. Kokko myös huomauttaa, 
että paikalliskirjekulttuuri muodostaa korvaa- 
mattoman aineistokorpuksen, joka täydentää 
kansanperinteen lajikirjon antamaa kuvaa 
vernakulaarista ilmaisusta ja ajatusmaailmas- 
ta. Sen systemaattinen tutkiminen on kuiten- 
kin tullut mahdolliseksi vasta lehdistöaineisto- 
jen laajamittaisen digitoinnin myötä. 
Suomikuvan rakentamisen historiaa lähes- 

tyvät yhteisartikkelissaan myös Hannu Salmi, 

Juhani Similä ja Laura Similä. He jäljittävät 
laulajan ja muusikon Aapo Similän (1891- 
1972) kansanlaulu- ja kanteleensoittokiertuetta 
1930-luvun lopun Yhdysvalloissa ja tulkitse- 
vat Similän toimintaa omaehtoisena kulttuu- 
rivientinä ja pyrkimyksenä vaikuttaa myös 
suomalaiseen valtakulttuuriin. Laaja kiertue 
oli kohdennettu erityisesti amerikansuoma- 
laisille yhteisöille, ja kappaleet olivat kansan- 
laulusovituksia ja kansanomaisia tulkintoja 
taidemusiikin kanonisoiduilta säveltäjiltä. Si- 
milän luoma Suomi-kuva oli poliittisesti mo- 
tivoitu — esimerkiksi Finlandia-hymnin uusi 
sanoitus pyrki puhuttelemaan sekä oikeistoa 
että työväenaatteen elävöittämää amerikan- 
suomalaista yhteisöä. Suomalaisuuden pei- 
laaminen tai konstruointi toteutui rakentamal- 
la visuaalista ja musiikillista kuvaa kansan- 
omaisesta, mutta Similän kiertueiden luonne 
kulttuurisina hybrideinä ei rajoitu tähän. Siir- 
tolaisille suunnattu kulttuuritoiminta on oi- 
vallinen kohde, kun halutaan ymmärtää sisä- 
ja ulkopuolista katsetta suomalaisuuteen: ky- 
seessä oli kansallista ja kansainvälistä sekä 
kansanomaista ja korkeakulttuurista risteyttä- 
vä kulttuurinen hybridi. 

Kokoelman päättävässä artikkelissaan Antti- 
Ville Kärjä tarkastelee suomalaisten musiikki- 
perinteiden ja -lajien perinnöllistämistä eli 
prosesseja, joissa menneisyyden ilmiöitä ja 
kulttuuripiirteitä valitaan arvoperustaisesti 
edustamaan, luomaan ja legitimoimaan nyky- 
hetkisiä identiteettejä kuten kansakuntaisuut- 
ta. Kärjän analyysin kohteina ovat Suomessa 
ylläpidetyt aineettoman kulttuuriperinnön 
luettelot, Suomen museoviraston hallinnoima 

Elävän perinnön kansallinen luettelo sekä 
laajempi wikiluettelo, josta asiantuntijaelin 
valitsee edustajia kansalliseen luetteloon. 
Luetteloissa korostuvat kansanperinteeseen 
kytkeytyvät musiikkiperintökohteet, mutta 
myös populaarimusiikki on vahvasti edustet- 
tu. Kärjä kiinnittää huomiota tapaan, jolla jo 
musiikkiperinteiden nimeäminen ja luokittelu 
esimerkiksi kansanmusiikiksi, maailmanmu- 
siikiksi tai populaarimusiikiksi ovat arvotta- 
misen välineitä — ne sijoittavat kohteensa kult- 
tuuristen ja yhteiskunnallisten hierarkioiden 
kenttään. Unescon ja Museoviraston kaltais- 
ten instituutioiden perintöajattelu rakentuu 
metodologisen nationalismin periaatteelle: 
kulttuuriperinnöt ovat lähtökohtaisesti kan- 
sallisia. Nämä oletukset ovat erityisen ongel- 
mallisia alkuperäisväestöjen perinteiden pe- 
rinnöllistämishankkeissa. 


KKK 


Kulttuuri on valtapositioihin linkittynyttä mo- 
ninaisten keskusten ja marginaalien välistä 
vaihtoa. Sen keskiöistä ja katveista emme pää- 
se, sillä kulttuurista toimintaa määrittävät val- 
tarakenteet ja spatiaaliset mielikuvat. Niiden 
rakentumisen, toiminnan, kiistämisen ja vuo- 
rovaikutuksen analyyttinen tunnistaminen 
auttaa kuitenkin ymmärtämään yhteiskuntaa, 
perinnettä ja kulttuuria, niin kansanomaista 
kuin korkeaa. Kulttuuriperintö on nähty ja 
voidaan edelleen nähdä hegemonisena ja 
yksiarvoisena, mutta sen tulkinnat ja käytöt 
sekä kulttuuriperintöorganisaatioissa että kan- 
salaisyhteiskunnassa ovat moniarvoistuneet 
ja pyrkivät edistämään kulttuurista dialogia. 


Dialogi keskusten ja katveiden välillä on 
jatkuvaa ja myös etymologioita voi lukea 
toisin. Marginaali, lehdelle kirjoitettua teks- 
tiä ympäröivä tyhjä tila määrittää keskuksen 
paikan, rajaa sen ja tuottaa sen relationaaliset 
merkitykset. Kaanon puolestaan on musiikil- 
linen esitys, jossa ihmisten tuottamat äänet 
limittyvät toisiinsa kaikuvassa ketjussa. 

Grimmin veljekset ja 1800-luvun tarinantutkimus 
suomalaisessa folkloristiikassa 


Suomalaisen perinteentutkimuksen ja folklo- 
ristiikan piirissä on yleisesti tunnettua, että 
Jacob ja Wilhelm Grimmin satukokoelma 
Kinder- und Hausmärchen, joka ilmestyi Saksas- 
sa kaksiosaisena vuosina 1812 ja 1815, inspiroi 
tallentajia ja toimittajia kokoamaan vastaa- 
vanlaisia kansansatujen kokoelmia eri maissa. 
Tätä vähemmän tunnettua on Grimmin vel- 
jesten Deutsche Sagen -tarinakokoelman julkai- 
seminen kahdessa osassa vuosina 1816 ja 1818 
eli varsin pian satukokoelman jälkeen. Satu- 
kokoelman vaikutuksesta ja sen synnyttämän 
satukiinnostuksen leviämisestä on kirjoitettu 
kansainvälisen tutkimuksen piirissä runsaasti, 
mutta tarinakokoelman vaikutuksesta ei juuri- 
kaan. 

Keväällä 2022 ilmestyi laaja artikkelikokoel- 
ma nimeltä Grimm Ripples: The Legacy of the 
Grimms’ Deutsche Sagen in Northern Europe, 
jossa tuodaan Grimmien tarinajulkaisu pois 
tutkimuksellisesta marginaalista selvittämällä 
sen kansainvälistä vaikutusta tarinakiinnos- 
tuksen leviämiseen ja historiallisten tarinoi- 
den tallentamiseen pohjoisessa Euroopassa. 
Pohjoinen Eurooppa kattaa tässä Tanskan, 
Norjan, Ruotsin, Irlannin, Skotlannin, Eng- 
lannin, Färsaaret, Islannin, Viron ja Suomen. 
Kirjahankkeen alkuunpanijana toimi Amster- 


GRIMM RIPPLES: THE 
LEGACY OF THE GRIMMS' 
DEUTSCHE SAGEN 

IN NORTHERN EUROPE 


Edited by Terry Gunnell 


damin yliopiston modernin eurooppalaisen 
kirjallisuuden professori Joep Leerssen, ja 
kirjan toimitti Islannin yliopiston folkloristii- 
kan professori Terry Gunnell. Siinä on kaksi 
Suomeen liittyvää artikkelia, joista itse olen 
kirjoittanut toisen (ks. Anttonen 2022). 

Yksi teoksen keskeisargumenteista on, että 
Deutsche Sagen -kokoelmalla oli tarinoiden tal- 
lentamiseen ja julkaisemiseen varhaisempi ja 
aluksi paljon suurempi merkitys kuin Kinder- 
und Hausmärchen -kokoelmalla satujen osalta. 
Tarinakiinnostus syttyi ensin ja satukiinnostus 
heräsi vähitellen vasta sen jälkeen. Ajatus ei 
ole aivan uusi, sillä saman huomion — mutta 
ilman tutkimuksellista vaikutusta — oli tehnyt 
Bengt Holbek esitelmässään pohjoismaisessa 
folkloristi- ja etnologikongressissa Suomen 
Liperissä kesäkuussa 1981 (ks. Holbek 1983, 
146). Holbekilla oli myös selitys, miksi tarina- 
kiinnostus kuitenkin väistyi satukiinnostuksen 
tieltä: historialliset tarinat saattoivat palvella 
kansakunnan historiallista identiteettiä mut- 
ta eivät tieteellistä historiankirjoitusta (ks. 
Holbek 1983, 146-147). Holbekin mukaan 
paikallisen tai henkilökohtaisen historiakoke- 
muksen merkitys tuli kertomusperinteen 
tutkimuskohteeksi vasta 1920-luvulta lähtien 
(Holbek 1983, 156—157). 

Grimm Ripples -teokseen kirjoittamassani ar- 
tikkelissa totean, että toisin kuin muualla poh- 
joisen ja läntisen Euroopan maissa, Suomessa 
Deutsche Sagen ei näytä tehneen juurikaan vai- 
kutusta. Tarinoiden ja satujen tallentamiseen 
liittyvän kiinnostuksen etenemisjärjestys ei ol- 
lut Suomessa sama kuin monissa muissa mais- 
sa. Myös tieto tarinakiinnostuksen varhem- 
muudesta eurooppalaisilla areenoilla näyttää 
jääneen Suomessa kirjautumatta. Itse asiassa 
se näyttää korvautuneen käsityksellä, jonka 
mukaan tarina suullisen proosakerronnan laji- 
na oli Suomessa koko 1800-luvun ajan lähes 
tuntematon.‘ 

Tarkoitukseni on tässä artikkelissa tuoda 

esiin Deutsche Sagen -kokoelman merkityksen 
vähäisyyttä Suomessa, Grimmin veljesten 
metodologisen vaikutuksen melko niukkaa 
tunnistamista suomalaisen folkloristiikan tut- 
kimushistoriassa sekä tarinagenrelle annettua 
vaatimatonta huomiota 1800-luvulla, erityi- 
sesti suomenkieliseen kertomusperinteeseen 
suuntautuneessa tutkimuksessa ja suullisen 
perinteen tallennuksessa. Esitän myös kysy- 
myksen tarinakiinnostuksen vähäisyyttä ja 
runomuotoisen suullisen perinteen kansallista 
kanonisointia mahdollisesti selittävistä poliit- 
tisista syistä 1800-luvun alkupuolella, Suomen 
sodan (1808-1809) ja Suomen miehityksen 
seurauksena. Viime kädessä tarkoitukseni on 
asettaa 1800-luvun alkupuolen suullisen tari- 
naperinteen tallennus ja tutkimus laajempaan, 
historiakulttuuria koskevaan tutkimukselli- 
seen viitekehykseen, ymmärtäen kuitenkin, 
että lähestymistapani on vielä alustava ja toi- 
mii tässä haasteena erityisesti itselleni tutki- 
mustyön jatkamiseksi.” 


Folkloristiikan alkupiste ja sen tarina 


Kysymys Deutsche Sagen -teoksen vaikutuk- 
sesta Suomessa kytkeytyy laajempaan kysy- 
mykseen tarinoiden ja proosamuotoisen ker- 
tomusperinteen tutkimushistoriasta, mut- 
ta myös 1800-luvun alkupuolen kirjallisiin 
verkostoihin ja yhteiskunnallisiin tapahtu- 
miin. Suomalaisen Kirjallisuuden Seuran 
(SKS) kansanrunousarkiston arkistonhoitaja- 
na 1940-luvulta 1960-luvulle toiminut Lauri 
Simonsuuri kirjoitti teoksessaan Typen- und 
Motivverzeichnis der Finnischen Mythischen Sagen, 

että Deutsche Sagen -teosta ei ollut tarkoitettu 
lukukirjaksi laajemmille piireille eikä se herät- 
tänyt Grimmien kansansatukokoelman kal- 
taista kiinnostusta tarinoiden tallentamiseen 
ja julkaisemiseen (Simonsuuri 1961, 14). SKS 
järjesti vuonna 1935 Kalevalan 100-vuotisjuh- 
lavuoden merkeissä kilpailun suullisten proo- 
sakertomusten keräämiseksi, ja Simonsuuren 
mukaan tämä oli ajankohta, jonka voidaan 
sanoa merkitsevän tieteellisesti suunnitellun 
ja ohjatun kansantarinoiden keräämisen ja 
luetteloinnin alkua Suomessa (Simonsuuri 
1961, 17).3 

Samansuuntaisesti Simonsuuren kanssa 
kirjoitti myös Jouko Hautala, suomalaisen 
kansanrunoudentutkimuksen keskeinen tutki- 
mushistorioitsija, joka kuvaa proosakertomus- 
ten tallentamisen kehitystä Suomessa 1800-lu- 
vulla satuja painottavasta näkökulmasta. Hän 
viittaa SKS:n piirissä ”varhain” heränneeseen 
ajatukseen satukokoelman aikaansaamisesta 
ja Matthias Alexander Castrenin vuonna 1844 
tekemään aloitteeseen koskien Johan Fredrik 
Cajanin tekemiä satutallenteita, jotka Cajan 
teki ollessaan mukana Elias Lönnrotin seitse- 
männellä runonkeruumatkalla vuonna 1836. 
Hautalan mukaan ”hankkeen alullepano oli 
luonnollisesti yhteydessä muissa maissa esiin- 
tyvään erittäin innokkaaseen kansansatujen 
harrastukseen” (Hautala 1954, 164; ks. myös 
Hautala 1969, 55). Tässä yhteydessä hän mai- 
nitsee Grimmien Kinder- und Hausmärchen 
-kokoelman lisäksi Peter Christian Asbjorn- 
senin ja Jorgen Moen norjalaisen kokoelman 
vuosilta 1841-1844 sekä Gunnar Olof Hylten- 
Cavalliuksen ja George Stephensin ruotsalai- 
sen kokoelman vuosilta 1844—1849 (Hautala 


1954, 164).4 Huomattakoon, että kirjoitukses- 
saan suomalaisten kansansatujen keruun ja 
julkaisemisen alkuvaiheista Martti Haavio 
puolestaan toteaa, että suomalaisten kansan- 
satujen ensimmäiset kerääjät eivät ”saaneet 
sysäystään Jacob ja Wilhelm Grimmiltä: 
*Kinder- und Hausmärchen? innosti vasta sa- 
dunkerääjiemme myöhempiä sukupolvia” 
(Haavio 1966, 76). Haavio kuitenkin viittaa 
romantiikan ja Johann Gottfried Herderin 
vaikutuksen mahdollisuuteen kansansatujen 
tallentamisen kannalta. Varhaisimman kansan- 
satujen keruun Suomessa Haavio paikantaa 
valistuksen ajan ”faabelivillitykseen” (mt., 
76-77). 

Haavion ja Hautalan jossakin määrin eriä- 
vät näkemykset Grimmien vaikutuksesta var- 
haiseen satutallennukseen Suomessa voidaan 
paikantaa tutkimushistoriassa vallinneeseen 
epäselvyyteen satujen ja tarinoiden tallenta- 
misen kansainvälisistä vaikutteista ja varsinkin 
vaikutteiden ajoituksesta. Näihin ajoituksiin 
onkin tehty tarkennusta aivan viime aikoina. 
Satu Apo toteaa vuonna 2012 ilmestyneessä 
artikkelissaan ”Satugenre kirjallisuudentutki- 
muksen ja folkloristiikan riitamaana” Kinder- 
und Hausmärchen -teoksen vaikutuksesta seu- 
raavasti: ”Grimmien esimerkki käynnisti 
1830- ja 1840-luvulla kansansatujen keruun ja 
julkaisemisen myös saksalaisen kielialueen ul- 
kopuolella. Veljesten vaikutus kansanrunou- 
dentutkimukseen on todella merkittävä, myös 
ja etenkin Suomessa” (Apo 2012, 24). Deutsche 
Sagen -teosta tai tarinakiinnostusta ei Apo 
tässä yhteydessä mainitse. Vuoden 2006 ar- 
tikkelissaan ”Kansanlaulujen ääni 1700-luvun 
kirjallisuudessa” Apo mainitsee molemmat 

Grimmien kokoelmat nimeltä, mutta huomio 
ei tässä yhteydessä kiinnity itse teoksiin vaan 
Herderin korostaman kansakäsitteen esiinty- 
miseen 1800-luvun alussa ilmestyneiden ko- 
koelmien nimissä (ks. Apo 2006, 262-263). 
Vuonna 2018 julkaistussa Ihmesatujen histo- 
ria -teoksessaan Apo ei myöskään suhteuta sa- 
tukiinnostuksen historiaa tarinakiinnostuksen 
historiaan tai satugenreä tarinagenreen, mutta 
hän korjaa aikaisempaa käsitystään Grimmien 
synnyttämän ja Pohjoismaihin levinneen kan- 
sansatuinnostuksen ajoituksesta. Merkittävim- 
mät kokoelmat kerättiin vasta 1840-luvulta 
lähtien ja yhtenä syynä tähän viivästykseen 
oli Apon mukaan ”perinnelajien hierarkia: 
balladit nauttivat Tanskassa ja Ruotsi-Norjassa 
suurempaa arvostusta kuin sadut” (Apo 2018, 
42). Apo lisää, että ”Suomessa sadut jäivät Ka- 
levalan varjoon”. Hän huomauttaa kuitenkin, 
että 1800-luvun loppupuolella Suomi voitti 
muut Pohjoismaat satukokoelmien mittavuu- 
dessa ja satutyyppien määrässä (Apo 2018, 43). 
Kysymykseen perinnelajien hierarkiasta 
voi liittää myös Grimm Ripples -teoksen argu- 
mentin tarinakiinnostuksen varhemmuudesta 
suhteessa satukiinnostukseen. Suomessa eri- 
tyisen relevantti tekijä tässä asiassa on kale- 
valamittaiseen kansanrunouteen ja Kalevalaan 
painottunut sekä tutkimuksellinen että kan- 
sallisideologinen huomio, mutta tarkempaa 
tutkimusta ei liene tehty siitä, minkälaisin pe- 
rustein ja argumentein 1800-luvun suullisen 
perinteen eri genret ovat saaneet toisistaan 
poikkeavaa arvostusta. Ainakin yksi tutki- 
muskirjallisuudessa esiintynyt kriteeri on vie- 
rasperäisyyden määrä; Satu Apon mukaan 
1800-luvun suomalaisten satujen vierasperäi- 

syyden vastakohdaksi asettui ”ultra-Finnish 
Kalevala poetry” (Apo 1983, 163). 

Yhtä lailla on kiinnostavaa, missä määrin 
1830- ja 1840-luvulta lähtien niin sanotun Hel- 
singin romantiikan ja erityisesti Suomalaisen 
Kirjallisuuden Seuran piirissä toteutetun suul- 
lisen perinteen tallennus- ja julkaisutoiminnan 
voi katsoa ilmentävän suoraa jatkumoa Hen- 
rik Gabriel Porthanin vahvasti valistushenki- 
selle tutkimuslinjalle, sen sijaan että koroste- 
taan Turun romantiikaksi sanottua kirjallista 
ja filosofista aktivismia ja sitä kautta ruotsalai- 
sen fosforismin sekä saksalaisen romantiikan 
ja idealismin vaikutteiden merkitystä. Kysy- 
mys on siis vaihtoehtoisista tai kilpailevista 
tutkimushistoriallisista kertomuksista. Saksa- 
laiseen idealismiin paikannettavien vaikutus- 
ten tutkimus on viime vuosina kiitettävästi 
lisääntynyt erityisesti kulttuurihistorioitsijoi- 
den toimesta (esim. Saarelainen 2019a; 2019b; 
Rantala 2019; Nivala 2019; Sarjala 2020; ks. 
myös Hyvönen 2008). Tässä asiayhteydessä 
kysymys Grimmin veljesten vaikutuksesta 
Suomessa tapahtuneeseen folkloristisen tal- 
lennuksen ja tutkimuksen kehitykseen on 
yksi mahdollinen alkukertomuksen aihe. Juu- 
ri tähän Satu Apo on viitannutkin todetessaan, 
että Grimmit ”aloittivat kansanrunouden sys- 
temaattisen kokoamisen ja kertomusperinteen 
vertailevan tutkimisen”, mistä Apon mukaan 
alkoi ”(f)olkloristiikan 200 vuotta kestänyt ta- 
rina” (Apo 2006, 264). 

Näkemyksen Grimmien metodologiasta 
folkloristiikan alkupisteenä ja Herderin filo- 
sofiset käsitykset kansasta ja kansakunnasta 
sen teoreettis-ideologisena perustana voi kat- 
soa olevan ainakin jossakin määrin kilpailu- 

suhteessa sellaisen tutkimushistoriallisen ker- 
tomuksen kanssa, joka korostaa Porthanin 
uushumanismin ja klassismin ratkaisevaa 
merkitystä suomalaisen kansanperinteen ke- 
räys- ja julkisuusarvolle sekä folkloristiikan 
synnylle ja kehitykselle. 

Ajatus romantiikan ajan ratkaisevasta mer- 
kityksestä on saanut ainakin tukea Porthanin 
aikaa seuranneesta tutkimuksellisesta katkok- 
sesta. Adolf Ivar Arwidssonia tutkinut Liisa 
Castren on todennut, että Porthan oppilaineen 
sekä ”Sjögrenin, Gottlundin ja Poppiuksen 
ympärille kerääntynyt nuorempien ryhmä? 
muodostavat ”ikään kuin kaksi ajan toisistaan 
erottamaa harjannetta, joiden välillä ei ole 
vallan monia yhdistäviä polkuja” (Castrén 
1944, 269). Samalla kannalla on kulttuurihis- 
torioitsija Jukka Sarjala Turun romantiikkaa 
käsittelevässä teoksessaan; kyse on kahdesta 
eri aallosta (Sarjala 2020, 155—157). Ilmeisesti 
ainoa selkeästi ”yhdistävä polku” on ollut 
Porthanin oppilaan Pehr Johan Alopaeuksen 
toiminta Porvoon kymnaasin opettajan. Sii- 
nä ominaisuudessa hän välitti Porthanilta 
omaksumaansa kansanrunouden harrastusta 
teini-iässä olleille oppilailleen, joista monis- 
ta tuli sittemmin keskeisiä toimijoita Turun 
akatemian piirissä ja Turun romantiikassa (ks. 
esim. Karkama 2007, 427). 

Suomalaisessa tutkimuksessa on usein vii- 
tattu Sjögrenin päiväkirjamerkintään 20.4.1814 
koskien Sjögrenin ja Poppiuksen keskinäistä 
valaa, jolla he ilmaisivat omistautumistaan 
Herderin hengessä ”esi-isien hengen monu- 
menttien” tallentamiseen: 


> 


Vi kommo öfverens och läfvade hvarandra med 
hand och mun att deruti följa Herders idee att vi, 
sä mycket vi ätkomma samla och uppsöke monu- 
menter af vära förfäders esprit öfverhufvud, detta 
mä dä ingä i poesi eller hvad som hälst, med ett 
ord, att vi uppsöke och samla allt, som vi kunne 
öfverkomma, folksagor och dylikt, som kan tjena 
till att pä nägot sätt användas vid forskningen om 
våra förfäder. (Sjögren 2020, 1478.) 


Sjögrenin ja Poppiuksen tekemä vala on tutki- 
muskirjallisuudessa luettu melko yleisesti eri- 
tyisesti runomuotoisen folkloren tallennusta 
tarkoittavana, vaikka siinä viitataan tallennet- 
taviin monumentteihin monilajisesti. Lukuta- 
van voi rinnastaa Herderin Volkspoesie-käsit- 
teen ymmärtämiseen. Grimmin veljesten 
Herderin hengessä vuonna 1815 laatimassa 
kansanrunouden ja kansankulttuurin järjestel- 
mällisessä ja verkostoperustaisessa tallennus- 
ohjelmassa monilajisuus sen sijaan korostuu 
(ks. Grimm 1884; Grimm 1999). 

Annamari Sarajas korostaa väitöskirjassaan 
Suomen kansanrunouden tuntemus 1500—1700-lu- 
kujen kirjallisuudessa, että vaikka saksalaisen 
ja skandinaavisen varhaisromantiikan sekä 
Herderin teosten ja muun muassa Erik Gus- 
tav Geijerin ja Arvid August Afzeliuksen 
kokoelman Svenska folk-visor frän forntiden 
(1814-1818) vaikutuksesta kansanrunouden 
harrastus voimistui 1810-luvulla, Poppiuksen 
ja Sjögrenin vannoma vala vahvisti porthani- 
laista ohjelmaa kerätä kansanrunoja (Sarajas 
1956, 308; ks. myös Sarjala 2020, 157-158). Sen 
lisäksi, että Sarajas painottaa valan koskevan 
erityisesti runouden tallentamista, hän myös 
korostaa jatkumoa Porthanista, eikä pidä 
romantiikan vaikutusta ratkaisevana. Martti 

Haavio on puolestaan lukenut Sjögrenin ja 
Poppiuksen valaa painottamalla kansansatuja 
ja katsonut, että valassa oli kyse lupauksesta 
aloittaa sadunkeruu (Haavio 1966, 65, 76). 
Haaviokaan ei pidä romantiikan vaikutusta 
ratkaisevana vaan korostaa jatkuvuutta valis- 
tuksen ajalta (mt., 76). Toisin kuin Haavio, 
Sarajas suomentaa sanan ”folksagor” kansan- 
tarinoiksi (Sarajas 1956, 308), mutta ei anna 
ymmärtää, että kyse olisi lupauksesta aloittaa 
tarinankeruu.* 


Grimmit ja kansantarinan lajitunnistus 


Viitatessaan SKS:n piirissä ”varhain” eli viimeis- 
tään 1840-luvulla heränneeseen ajatukseen 
satukokoelman aikaansaamisesta Jouko Hau- 
tala toteaa, että ”tarinoihin erityisenä kansan- 
perinteen lajina ei vielä pitkiin aikoihin osattu 
kiinnittää huomiota” (Hautala 1954, 164; ks. 
myös Hautala 1969, 55). Hautala paikantaa 
tarinantutkimuksen alun Suomessa Martti 
Haavioon ja vuonna 1934 Virittäjässä julkais- 
tuun artikkeliin ”Kaksi ikivanhaa sotatarinaa”, 
samoin kuin vuonna 1935 ilmestyneeseen 
teokseen Suomalaisen muinaisrunouden maail- 
ma. Hautalan mukaan ”samaan aikaan vasta 
muuallakin maailmassa alettiin lopullisesti 
käsittää tarinat erityiseksi perinteen lajiksi — — 
ja alkoi syntyä varsinainen tarinaintutkimus, 
etenkin Ruotsissa ja Saksassa” (Hautala 1954, 
353). Kuten edellä on todettu, Simonsuuren 
mukaan tämä oli ajankohta, joka merkitsi tie- 
teellisesti suunnitellun ja ohjatun kansantari- 
noiden keräämisen ja luetteloinnin alkua Suo- 
messa (Simonsuuri 1961, 17). Simonsuuri on 

toisessa yhteydessä antanut tiedon, jonka mu- 
kaan myytillisten ja historiallisten tarinoiden 
kahtiajako on peräisin ”tieteellisen tarinantut- 
kimuksen alkuajoilta — kuuluisien Grimmin 
veljesten päiviltä” (Simonsuuri 2006, 13). 

Myös Lauri Hongon mukaan tarinan käsite 
”näyttää meillä olleen melkoisen hämärä 
1920-luvun lopulle saakka” (Honko 1967, 125; 
ks. myös Honko 1972, 63). Vuonna 1967 ensi 
kerran julkaistussa ”Perinnelajianalyysin teh- 
tävistä” -artikkelissaan Honko painotti E. N. 
Setälän roolia lajierojen selventämisessä ja pe- 
rinnelajianalyysiksi kutsutun luokittelun kehi- 
tyksessä (ks. Setälä 1929). Yksi Hongon eri- 
tyiskiinnostuksista folkloristisen tutkimuksen 
kutsumansa taksonomian eli luokittelujärjes- 
telmän edistäminen ja taksonomisen intressin 
historiallisen kehityksen osoittaminen. 

Kiinnostus suullisen perinteen genre-erot- 
teluihin on ymmärrettävää vaikkapa siltä 
kannalta, että 1800-luvulla julkaistujen kerto- 
musperinnekokoelmien nimissä termit satu 
ja tarina esiintyvät lähes säännönmukaisesti 
rinnakkain, vaikka julkaistu aines olisikin vain 
jompaakumpaa. Käsitteet eivät olleet selkeät 
sen paremmin kokoelmakirjallisuudessa kuin 
arkikäytössäkään. Tarinan ja sadun käsitteel- 
linen ero ei ole selväpiirteinen arkikäytössä 
tänäkään päivänä, johtuen muun muassa ky- 
seisten sanojen historiasta.” Eron ei arkikieles- 
sä tarvitsekaan olla selväpiirteinen, vaikka 
tutkimuksen ja arkistoinnin piirissä on tavoi- 
teltavaa nähdä kategoriat ja pitää ne erillään” 
(Honko 1988, 99). 

Grimmin veljekset olivat hahmottaneet sa- 
dulle ja tarinalle eron Deutsche Sagen -kokoel- 

man johdannossa, jossa he luonnehtivat 
satua runollisemmaksi ja tarinaa historialli- 
semmaksi. Tarinan historiallisuudella he tar- 
koittivat paikkakuntaan tai historialla mer- 
kittyyn nimeen kiinnittymistä (ks. Grimm 
1816—1818, v-vi; Gunnell 2008, 13). Topografi- 
suuteen ja ajallisuuteen paikantuminen on 
tarinan lajillisuuden keskeisiä ominaisuuk- 
sia, mistä enemmän alempana. Deutsche 
Mythologie -teoksessa vuonna 1835 Jacob 
Grimm hahmotti nykyisin suomalaisessa 
folkloristiikassa usein mainitun ja hyödynne- 
tyn kolmijaon sadun, tarinan ja myytin välillä. 

”Perinnelajianalyysin tehtävistä” -artikke- 
lissaan Honko kirjoittaa: 


Se seikka, että Grimm-veljekset puolitoista vuosi- 
sataa sitten erottivat toisistaan sadun, tarinan ja 
myytin, on folkloristiikan ajanlaskun kannal- 
ta paljon merkittävämpi virstanpylväs kuin 
Deutsche Mythologien sisältämät kansanperin- 
teen tulkintakokeet (Honko 1967, 125; Honko 
1972, 63). 


Tämän voi ymmärtää Hongon haluksi ko- 
rostaa Grimmien, erityisesti Jacob Grimmin, 
tutkimushistoriallista merkitystä Hongon 
oman erityiskiinnostuksen, folkloristisen 
genreanalyysin, kannalta. Toisaalta huo- 
miota herättää, että Hongon kommentit 
Grimmeistä eivät sisälly artikkelin englan- 
ninkieliseen käännösversioon, joka ilmestyi 
nimellä ”Genre Analysis in Folkloristics 
and Comparative Religion” seuraavana 
vuonna (Honko 1968). Tästä voinee päätellä, 
että Honko halusi jostakin syystä suunnata 
Grimm-kommentointiaan vain suomenkie- 
liselle yleisölle. 


Vuonna 1988 julkaistussa artikkelissaan 
”Perinnelajiteoria” Honko palaa aiheeseen 
ja toteaa: 


Folkloristisen lajiteorian voi katsoa olleen ole- 
massa lähes 200 vuotta. Yhtenä mahdollisena 
alkukohtana voi pitää Grimm-veljesten käsityk- 
siä sadun, tarinan ja myytin keskinäisistä suhteis- 
ta ja eroavuuksista. Vaativampi lajiteoreettinen 
tutkimus viriää kuitenkin vasta 1920-luvulla, ja 
toinen kiinnostuksen aalto osuu 1960-luvulle. 
(Honko 1988, 101; ks. myös Honko 1989, 14.) 


Honko osoittaa tässäkin analyyttistä vel- 
kaansa Grimmeille, vaikka korostaakin hei- 
dän merkitystään lähinnä metodisen kehi- 
tyksen lähtökohtana. Joka tapauksessa kysy- 
mys Grimmien merkityksestä jää artikkelis- 
sa vain lyhyeksi maininnaksi. Sama huomio 
pätee Hongon artikkeliin ”Kertomusperin- 
teen tutkimustavat ja niiden tulevaisuus”: 
siinä Honko toteaa kertomusperinteen tut- 
kimustradition kaaren ulottuvan ”Grimmin 
veljeksistä, jotka keksivät kolmijaon myyt- 
teihin, satuihin ja tarinoihin, nykypäivän 
strukturalismiin, perinne-ekologiaan ja so- 
siolingvistisesti sävyttyvään diskurssin tutki- 
mukseen” (Honko 1980, 18). Tämän enem- 
pää ei Grimmeihin artikkelissa viitata, ja 
Grimmejä koskeva huomio on sama kuin 
edellä mainituissa aiemmissa artikkeleissa. 
Hongon lisäksi voi sanoa suomalaisten 
folkloristien yleensäkin tunnustavan ja tun- 
nistavan Grimmien merkityksen folkloristii- 
kan tutkimuksen synnylle ja/tai kehitykselle, 
vaikka oppialan tutkimushistoriallisissa 
esityksissä ei läheskään aina mennä Julius 
Krohnia tai Elias Lönnrotia kauemmaksi 

historiassa. M. A. Castrenin teoksen Föreläs- 
ningar i finsk mytologi (1853) suomennoksen 
(Castrén 2016) esipuheessa Seppo Knuuttila ja 
muut kirjoittajat viittaavat Castrenin Vienan 
Karjalassa 1830-luvun lopulla muistiin merkit- 
semiin ”jumalaistaruihin, vanhempiin histo- 
riallisiin kansantaruihin ja satuihin” ja totea- 
vat, että ”[t]ämä lajien nimeäminen viitannee 
saksalaisten Grimmin veljesten esittämään 
kansanperinteen lajien jakoon myytteihin, 
satuihin ja tarinoihin, jolla on perinnelajien 
jäsennys- ja järjestelyhistoriassa ollut huo- 
mattavaa kantavuutta.” (Knuuttila ym. 2016, 
7.) Toteamus antaa ymmärtää, että Grimmin 
veljesten genrekategorioilla on ollut ratkaise- 
va merkitys suomalaisen kansankerronnan ja 
mytologian lajillisuuden hahmottamisessa ja 
nimeämisessä. 

Kartoitettaessa Grimmin veljesten vaikutus- 
ta tai tätä vaikutusta koskevia arvioita suoma- 
laisen tutkimuksen piirissä ei voi olla havait- 
sematta, että Grimmeille annettu tunnustus 
jää yleensä lyhyeksi, tutkimushistorialliseksi 
huomautukseksi. Heidän merkityksensä suo- 
malaisen folkloristiikan kannalta tulee samal- 
la kertaa sekä erityisellä tavalla korostetuksi 
että melko ohimennen mainituksi. Tämän voi 
katsoa eroavan siitä innostuksesta, millä suo- 
malaisen tutkimuksen piirissä on toistuvasti 
nostettu esiin Jacob Grimmin Berliinin Tie- 
deakatemiassa maaliskuussa 1845 pitämä Ka- 
levala-esitelmä (ks. esim. VoBshcmidt 2012); 
innostuksen luonne on herättänyt myös jossa- 
kin määrin sarkastisia kommentteja (ks. esim. 
Wilson 1976, 43; Wilson 2006, 131; Karkama 
2001, 310). Juhana Saarelaisen väitöskirjan 
jälkeisessä tutkimuksessa (esim. Saarelainen 

2019b) Grimmit alkavat saada laajempaa tut- 
kimuksellista huomiota, mistä myös Grimm 
Ripples -artikkelini (Anttonen 2022) ja tämä 
artikkeli voidaan katsoa osoituksiksi. 


Grimmit Kertomusperinne -teoksessa 


Grimmeille annettu painokas mutta nopeasti 
ohitettava tunnustus suomalaisen folkloristii- 
kan piirissä näkyy Lauri Hongon artikkelei- 
den lisäksi esimerkiksi vuonna 1982 ilmesty- 
neessä artikkeliteoksessa Kertomusperinne. 
Kirjoituksia proosaperinteen lajeista ja tutkimuk- 
sesta. Saatteeksi-luvun aluksi toimittajat luet- 
televat mitkä seikat yhdistävät kirjan artikke- 
leita: 


Grimmin veljesten varhaisesta myytti-satu-tarina 
-kolmijaosta, Krohnien maantieteellis-historialli- 
sesta menetelmästä, Antti Aarneen ja lukuisten 
muiden tutkijoiden laatimista proosakertomusten 
tyyppiluetteloista, Martti Haavion organisoiman 
Kalevalan riemuvuoden kilpakeruun aineksista 
sekä monista muista pienemmistä oppihistorialli- 
sista asioista rakentuu kirjoitusten yhteinen kivijal- 
ka. (Järvinen & Knuuttila 1982, 7.) 


Grimmien hahmottama genre-erottelu on siis 
yksi suomalaisen kertomusperinnetutkimuk- 
sen keskeisistä elementeistä. 

Kirjan toimittajat tekivät folkloristiikan 
tuolloisten paradigmakeskustelujen kannalta 
radikaalin päätöksen sisällyttää teokseen suo- 
mennos Dan Ben-Amosin artikkelista ”The 
Concept of Genre in Folklore”, joka perustui 
Ben-Amosin esitelmään Helsingissä vuonna 
1974. Se oli julkaistu englanniksi Studia 

Fennica -sarjassa vuonna 1976 (ks. Ben-Amos 
1976a), ja samana vuonna ilmestyi toinen ver- 
sio Ben-Amosin toimittamassa kirjassa Folklore 
Genres (Ben-Amos 1976b). Näissä ja joissakin 
toisissa artikkeleissa Ben-Amos esitti folklore- 
genreistä käsityksiä, jotka poikkesivat teoreet- 
tisilta lähtökohdiltaan niistä käsityksistä, joita 
Lauri Honko oli esittänyt edellä mainituissa 
englanninkielisissä artikkeleissaan. Hongon 
näkemykset koskivat muun muassa hänen 
sosiologi Max Weberiltä omaksumansa ideaa- 
lityypin käsitteen käyttöarvoa folkloren lajien 
hahmottamisessa sekä erityisesti tutkijoiden 
tuottamien ideaalisten lajien sekä kertojien ja 
perinneyhteisöjen tuntemien reaalisten lajien 
vuorovaikutusta ”teoriaa luotaessa” (Honko 
1980, 23). Honko piti tätä analyyttiseltä kan- 
nalta hyödyllisenä, kun taas Ben-Amos ko- 
rosti lajillisuutta kulttuurisen viestinnän sekä 
kielellisten ja kognitiivisten kategorioiden 
kysymyksenä. Ben-Amos katsoo vielä nykyi- 
sinkin, että loogiseen tieteelliseen malliin kyt- 
keytyvä ideaalityyppi hämärryttää lajillisuu- 
den asemaa folkloren tuottamisen diskurssissa 
eliminoimalla anomaliat ja poikkeamat (Ben- 
Amos 2020, 165). 

Kertomusperinne-kirjan toimittajien minulle 
antaman tiedon mukaan Honko oli ilmaissut 
harmistuksensa Ben-Amosin artikkelin jul- 
kaisemisesta suomenkielisenä käännöksenä. 
Toimittajat näyttävät kuitenkin pyrkineen 
sovittelemaan Ben-Amosin ja Hongon eriä- 
viä näkemyksiä muun muassa ehdottamalla, 
että kumpikin heistä on suuntautunut ”uusien 
perinnelajien” löytämiseen tutkimusten edis- 
tyessä, tutkijoiden tekemien uusien distinkti- 
oiden avulla (Järvinen & Knuuttila 1982, 9). 


Paradigmakeskustelujen kannalta tätäkin 
merkittävämpänä asiana voi pitää sitä, ettei 
yksikään kirjaan kirjoittaneista suomalaisista 
folkloristeista viitannut Ben-Amosin edusta- 
miin analyyttisiin lähtökohtiin, saati hyödyn- 
tänyt niitä, vaikka hänen artikkelinsa oli otet- 
tu kirjaan johdantoartikkeliksi. Artikkeleiden 
edustama luokitteluun ja sen historiaan suun- 
tautunut folkloristiikan tutkimussuuntaus seu- 
rasi Hongon ja häntä vanhemman tutkimuk- 
sen linjaa. Voitaneen kuitenkin sanoa, että 
kirjan toimittajien harkittu pyrkimys tuoda 
esiin performanssitutkimukseen paikantuvia 
Ben-Amosin näkökulmia ja lähtökohtia kan- 
toi hedelmää pitkällä aikavälillä. 

Siinä missä Lauri Honko korosti Grimmien 
genrenäkemysten merkitystä folkloristisen 
genreteorioinnin vielä kehittymättömänä al- 
kukohtana, Ben-Amos piti Grimmien genre- 
käsityksiä olennaisena osana omaa analyyttis- 
tä lähestymistapaansa. Hän kirjoitti suomen- 
noksen mukaan, että näillä näkemyksillä on 
”yhä katetta nykyaikaisessa tutkimuksessa, ja 
niitä käytetään jopa perinnelajien luokittelu- 
järjestelmän perustana” (Ben-Amos 1982, 19). 
Suomentaja käyttää tässä verbin passiivi- 
muotoa ja epämääräistää subjektin, kun taas 
Ben-Amosin voi katsoa sisällyttäneen alkupe- 
räistekstissä kuvaukseen myös itsensä ja omat 
tutkimukselliset lähtökohtansa. Ben-Amosin 
mukaan Grimmien näkemysten kate ja hyö- 
dynnettävyys perustuvat ajatukseen genrestä 
historiallisesti ja kulttuurisesti muuttuvana 
sekä tilannekohtaisesti kontekstualisoituvana. 

Katteen ja hyödyntämisen sijaan Grimmien 
tekemiin genre-erotteluihin viitataan Kerto- 
musperinne-teoksessa kahdessa artikkelissa 

lyhyesti aivan alussa, osoittaen että asialla on 
tutkimusmetodologian sijasta lähinnä tutki- 
mushistoriallinen arvo - Hongon näkemyk- 
sen mukaisesti. Historiallisista tarinoista kir- 
joittava Outi Lehtipuro aloittaa artikkelinsa 
viittaamalla Deutsche Sagen -teokseen ja toteaa, 
että ”Grimmeistä (1816) asti käytäntönä on ol- 
lut tarinaperinteen kahtiajako yliluonnollisista 
olennoista ja ilmiöistä kertoviin uskomustari- 
noihin ja ”kansanomaisesti käsitettyä historiaa" 
sisältäviin historiallisiin (aiemmin historialli- 
siin ja paikallis-) tarinoihin” (Lehtipuro 1982, 
44). Myös Marjatta Jauhiaisen uskomustari- 
na-artikkelissa Deutsche Sagen mainitaan heti 
ensimmäisessä lauseessa; lainauksen mukaan 
”satu on runollisempi, tarina historiallisempi' 
(Jauhiainen 1982, 56). Jauhiainen toteaa tari- 
nan versoneen ”pitkään sadun varjossa, loi- 
tolla tutkimuksen valtaväyliltä” (mts.), mutta 
katsoo, että samalla kun kansansadut ”ovat 
kaikkoamassa jäljettömiin”, tarinalla — myös 
paikallisin erityispiirtein ja yksityiskohdin 
höystetyllä stereotyyppisellä tarinalla, jonka 
viesti on opetus, selitys, varoitus tai viihdytys 
— on ”yhä tehtävänsä kansainvälistyneen maa- 
ilman tietotulvassa” (mts.). Vaikka Jauhiainen 
ei avaa näkemyksensä perustaa, sen voi kat- 
soa ilmentävän niitä historiaan ja paikkaan 
kiinnittyviä merkityksiä, joita Grimmit antoi- 
vat tarinagenrelle Deutsche Sagen -teoksensa 
esipuheessa. 

Sittemmin Grimmien genre-erottelua on 
arvioitu suomalaisen folkloristiikan parissa 
lyhyesti vuonna 2016 julkaistussa artikkeli- 
kokoelmassa Genre — Text — Interpretation: Multi- 
disciplinary Perspectives on Folklore and Beyond. 
Kaarina Koski toteaa, että Grimmin tekemää 

erottelua sadun poeettisuuden ja pedagogi- 
suuden sekä tarinan historiallisuuden ja nimet- 
tyihin paikkoihin ja henkilöihin kiinnittymi- 
sen välillä on täydennetty, kritisoitu ja uudel- 
leenmuotoiltu kymmeniä kertoja 1900-luvun 
aikana (ks. Koski 2016, 113). Koski lisää vielä, 
että ”Grimm's definition was soon found to 
be inadeguate for scholarly purposes” (mt., 115). 

Koski antaa jokseenkin kriittisenä pidettä- 
vän näkemyksensä lähteeksi ja perusteluksi 
Timothy Tangherlinin vuonna 1990 julkaise- 
man artikkelin, jossa tarkastellaan tarinagen- 
ren erilaisia määrittelyjä ja käsitellään van- 
hemman folkloristisen tarinantutkimuksen 
kiinnittymistä historiallisuuden käsitteeseen 
historiallisen luotettavuuden ja referentiaali- 
sesti määrittyvän totuudellisuuden kannalta. 
Totuuskysymykseen liittyen Koski sanoo 
suomalaisille folkloristiikan opiskelijoille 
opetetun viime vuosikymmenien aikana, 
että tarinat ovat lyhyitä, monoepisodisia ja 
stereotyyppisiä ja niiden funktiona on totuu- 
den kertominen (Koski 2016, 113). Hän viittaa 
Kertomusperinne-kirjassa julkaistuun Marjatta 
Jauhiaisen artikkeliin, jossa Jauhiainen kir- 
joittaa, että tarinan esittäjä ”ei ole sadunkerto- 
jan tapainen luova taiteilija, sillä hän haluaa 
yleensä kertoa vain totuuden” (Jauhiainen 
1982, 56-57). Tangherlini puolestaan korostaa 
tarinoiden sekundaarisuutta historiallisen luo- 
tettavuuden kannalta; tarina ei ole välttämättä 
tosi (Tangherlini 1990, 379). Tangherlini viit- 
taa tässä yhteydessä muun muassa Heda Jaso- 
nin artikkeliin, jossa Grimmien luonnehdinta 
tarinasta totuuden kertomiseen ja uskomiseen 
perustuvana arvioidaan virheelliseksi (ks. Ja- 

Totuudellisen sisällön sijasta Tangherlini 
luonnehtii tarinaa historiallistetuksi (histori- 
cized) kerronnaksi. Tarinan historiallistetta- 
vuuteen liittyy todennettavia topografisia ja 
maantieteellisiä piirteitä sekä kulttuurisesti 
uskottavia henkilöhahmoja (Tangherlini 1990, 
379). Terry Gunnell kirjoittaa samaan Tang- 
herlinin artikkeliin viitaten tarinan historial- 
lisuuden tarkoittavan, että tarinoita kerrotaan 
keskustelun yhteydessä artikuloimaan ker- 
tojien ja kuulijoiden yhteistä tilaa ja paikkaa 
(Gunnell 2008, 14). Gunnellin mukaan Grim- 
mien korostamat yhteydet tarinoiden sekä 
kertojien ja kuulijoiden asuttaman ajallisen 
ja maantieteellisen ympäristön välillä ovat 
edelleen päteviä (Gunnell 2008, 13). Grimm 
Ripples -teokseen toponarratiiveista kirjoitta- 
nut Joep Leerssen toteaa samansuuntaisesti, 
että Grimmeille topografinen kiinnittyminen 
oli tarinan (saksaksi: Sage) keskeisiä ominai- 
suuksia. ”For the Grimms, the core definition 
of Sage is its combination of a legendary won- 
drous account with a real-world localisation” 
(Leerssen 2022, 31, nootti 12).9 


Tarina, satu vai saarna? 


Turun romantiikaksi sanotulla kirjallisella ja 
filosofisella aktivistiliikkeellä 1810-luvulla ja 
1820-luvun alkupuolella oli suhteellisen tärkeä 
rooli sekä suullisen perinteen tallennuksen ja 
julkaisemisen lisääntymiselle Suomessa että 
tällaisen toiminnan poliittisen ja filosofis-teo- 
reettisen perustan vahvistumiselle. Liikkeen 
piirissä ei kuitenkaan tuotettu yhtään omaa 
kokoelmajulkaisua — ellei sellaiseksi lasketa 


Carl Axel Gottlundin varsin vaatimattomaksi 
arvioitua, Ruotsissa 1818—1821 julkaisemaa 
kokoelmaa Pieniä runoja Suomen poijille ratoxi. 
Monet liikkeeseen lukeutuneet aktivistit Tu- 
russa ja Uppsalassa avustivat — ilmeisesti 
paljonkin vaivaa nähden — 20-vuotiasta sak- 
salaista Hans Rudolph von Schröteriä tämän 
toimittaessa vuonna 1819 ilmestynyttä ja il- 
mestyttyään runsaasti kansainvälistä huomio- 
ta herättänyttä kansanrunokokoelmaansa 
Finnische Runen. Kuten Jukka Sarjala toteaa, 
päätös jättää heidän nimensä mainitsematta 
kirjan esipuheessa ”pilasi Turun romantikko- 
jen hyvän tilaisuuden tehdä itseään tunne- 
tuiksi Saksassa ja Pohjoismaissa” (Sarjala 2020, 
165). Samaa asiaa 1940-luvulla kommentoides- 
saan Liisa Castrén ei varsinaisesti harmitellut 
kansainvälisen huomion lipumista sivu suun 
vaan katsoi ilmeisen isänmaallisessa henges- 
sä, että jonkun suomalaisen olisi pitänyt tehdä 
toimitustyö: ”Julkaisemalla runot muukalai- 
nen oli suorittanut tehtävän, joka oikeastaan 
olisi kuulunut oman maan miehelle” (Castrén 
1944, 274). 

Julkaistut kokoelmat olivat tuossa maailman 
ajassa merkittäviä välineitä paitsi kansallisen 
tutkija- ja toimijapiirin aktiivisuuden osoitta- 
misessa myös tutkijoiden kansainvälisessä 
verkostoitumisessa sekä tallennuksen ja tutki- 
muksen inspiroimisessa. Liisa Castrenin mu- 
kaan on syytä olettaa, että ”juuri v. Schröterin 
kokoelma antoi vauhtia Mnemosynen piiris- 
sä eläneelle kansanrunouden harrastukselle. 
R. v. Becker lähti kesällä 1819 Pohjanmaalle 
ja Lappiin oikeastaan sikäläisiä kielimurteita 
tutkimaan, mutta retki tuli runonkeräykselli- 
sestikin antoisaksi” (Castrén 1944, 274). Jouko 

Hautalan mukaan on todennäköistä, että 
tanskalaisen kielentutkijan Rasmus Raskin 
Turkuun vuonna 1818 tekemän vierailun aika- 
na saadut vaikutteet ”aiheuttivat sen, että von 
Becker seuraavana vuonna teki laajan kieli- 
ja kansatieteellisen sekä kansanrunouden- 
keräysmatkan Pohjanmaalle, Lappiin ja Poh- 
jois-Savoon.” (Hautala 1954, 101). Kysymys 
kokoelmien tai tutkijakohtaamisten vaiku- 
tuksesta ei kuitenkaan koske vain inspiraa- 
tion saamista ja vaikuttumista. Charles Briggs 
ja Richard Bauman ovat korostaneet kuinka 
Grimmin veljekset aktiivisesti hakivat itsel- 
leen ja työlleen kosmopoliittisia markkinoita 
esimerkiksi kirjeenvaihdon sekä omien julkai- 
sujensa ja niiden käännösten avulla (Bauman 
& Briggs 2003, 223). 

Turun romantiikan piirissä oltiin myös 
Jacob Grimmiin yhteydessä, juuri Finnische 
Runen -teoksen myötä.” Deutsche Sagen -tarina- 
kokoelman tuntemisesta on merkkinä ainakin 
Turun romantikkojen Mnemosyne-lehden jou- 
lukuun 1821 numerossa ollut F. A. Meyerin 
kirjakaupan mainos (ks. Intelligens-blad till 
Mnemosyne 6, 22)." On kiistatonta, että Turun 
romantiikka ei innoittanut kovin paljon toi- 
mintaa suullisten proosakertomusten kuten 
tarinoiden dokumentointiin eikä varsinkaan 
julkaisemiseen, ja kaiken kaikkiaan 1800-lu- 
vun alkupuolella tallennettiin kansanomaista 
kertomusperinnettä Suomessa varsin vähän. 
Silti sellaiset Turun romantikot kuten Adolf 
Ivar Arwidsson, Anders Johan Sjögren ja C. A. 
Gottlund tallensivat sekä ihmesatuja että tari- 
noita jo 1810-luvulla.” 

Pirkko-Liisa Rausmaan mukaan Antti 
Aarnen Finnische Märchenvarianten -teoksessa 

(Aarne 1911) mainitaan A. J. Sjögrenin kokoel- 
missa olevan 18 satua, joista Rausmaan mu- 
kaan ”todellisuudessa” puolet on tarinoita 
(Rausmaa 1972, 13). Nämä ovat joko vuodelta 
1816 tai 1822 (Aarne 1911, xxvii; Rausmaa 1972, 
13). Liisa Castrén on puolestaan selvittänyt 
Arwidssonin tallennustoimintaa ja päätellyt, 
että yhdessä Eric Anders Crohnsin kanssa 
vuonna 1815 tehtyjen runojen ja satujen kään- 
nössuunnitelmien lisäksi Arwidsson on vuon- 
na 1816 saanut Porvoon lukion aikaiselta ystä- 
vältään Karl Gabriel Lyralta loitsuja, runoja, 
sananparsia, arvoituksia, satuja ja neljä tari- 
naa (Castrén 1944, 269-274). Vuonna 1819 
Arwidsson teki oman tallennusretkensä Poh- 
jois-Savoon, osin Crohnsin kanssa, ja kokosi 
145 runoa, joista osan hän julkaisi ruotsiksi 
käännettynä samana vuonna Mnemosyne-leh- 
dessä. Vuonna 1836 Arwidsson lahjoitti suu- 
ren osan kansanperinneaineistoaan SKS:aan 
ja Castrenin mukaan valtaosa kokoelman 
vanhoista kansanrunoista on loitsuja mutta 
myös kertovia runoja: ”Tarinoita ja satuja on 
eräitä” (Castrén 1944, 283). 

Sen jälkeen kun yliopisto oli siirretty Turus- 
ta Helsinkiin 1820-luvun lopulla, ensimmäi- 
siä kansansatujen tallentajia oli Elias Lönnrot 
vuoden 1833 retkellään. Varsinaisesti ensim- 
mäisenä saduntallennusretkenä pidetään 
Lönnrotin ja ylioppilas Johan Fredrik Caja- 
nin matkaa Vienan Karjalaan syksyllä 1836, 
jolloin huomio kiinnittyi myös tarinoihin sekä 
muihin kerronnan ja puheen lajeihin. Lönn- 
rotille tämä oli seitsemäs runonkeruumatka, ja 
Cajan osallistui siihen alkumatkalla Uhtualle 
asti, kooten matkansa annista muun muassa 21 
satua sisältävän kokoelman. Sen julkaisemista 


https://doi.org/ 10.21435/ksvk.101 


GRIMMIN VELJEKSET JA 1800-LUVUN TARINANTUTKIMUS SUOMALAISESSA FOLKLORISTIIKASSA 


pohdittiin SKS:n piirissä pitkään (ks. Aarne 
1911, iv-v; Haltsonen 1931, 27; Hautala 1954, 
164; Rausmaa 1972, 16—17). 

Erityisen huomionarvoista proosakerron- 
nan tallennuksen kannalta Lönnrotin ja Caja- 
nin matkassa on se, että tallennettu aines ei 
ole täysin selvää lajiluokittelun tai ainakaan 
siihen liittyvän termistön suhteen. Rausmaa 
kirjoittaa, että ”SKS:lle esittämässään matka- 
kertomuksessa Lönnrot mainitsee muistiin- 
merkinneensä n. 80 satua” (Rausmaa 1972, 14), 
mutta hän lainaa Lönnrotin kolmea kirjet- 
tä, joista kahdessa tämä kertoo ryhtyneensä 
tallentamaan tarinoita. Ensimmäinen näistä 
kirjeistä on kirjoitettu Uhutkylässä 24. marras- 
kuuta 1836 Carl Niklas Keckmanille: 


Tässä kylässä yksin olen jo lähes 3 viikkoa viipy- 
nyt ja kirjotellut, mitä on sattunut runoja, lauluja, 
tarinoita, sanalaskuja, arvuutuksia, outoja sanoja 
ja muita senlaisia. Taitaispa jos vielä kaheksi kuu- 
kaueksi olla kirjottamista tässä kylässä, erittäinki 
tarinoissa eli saarnoissa, jolla nimellä niitä myös 
täällä mainitaan ja joista ei näytä loppua heti saa- 
van — —. (Lönnrot 1990, 138; Lönnrot kirje 1; vrt. 
Rausmaa 1972, 14.) 


Toinen kirje on seuraavalta päivältä Johan 
Kristian Wichmanille ja siinä Lönnrot kertoo 
kokoavansa ”finska sagor” ja saaneensa ”1/4 
hundrade uppskrifna” (Lönnrot 1990, 141; 
Lönnrot kirje 2). Kolmas kirje on Erik Alexan- 
der Ingmanille ja siinä Lönnrot kirjoittaa ru- 
venneensa keräämään ”suomalaisi tarinoita 
eli saarnoja, jolla nimellä myös niitä täällä 
mainitaan. 25 on jo sana sanalta kirjassa ja 
näyttää niitä saavan, jos kuinka paljo.” (Lönn- 
rot kirje 3; vrt. Rausmaa 1972, 14.) Rausmaa 


ei kiinnitä huomiota Lönnrotin viittauksiin 
tarinoista vaan katsoo, että kyse on saduista 
— ja saduiksi myös Lönnrot keräämiään kerto- 
muksia kutsuu, tarinoiden lisäksi. Tallennettu 
määrä on sama sekä saduista että tarinoista 
puhuttaessa. Ruotsinkielisessä matkakerto- 
muksessaan SKS:lle 8. maaliskuuta 1838 
Lönnrot luettelee seitsemännen matkansa 
aikana syntyneitä kokoelmia, ja erilajisten 
runojen sekä sananparsien ja arvoitusten jäl- 
keen hän kirjaa: ”S.k. tarinoita (kaskuja, saar- 
noja). Af sädana ha jag uppskrifvit nära ättatio 
stycken.” (Lönnrot 1993, 133.) 

Kirjeessään Carl Niklas Keckmanille 9. maa- 
liskuuta 1835, eli noin puolitoista vuotta en- 
nen vuoden 1836 matkaa, Lönnrot kertoo aja- 
tuksestaan vaeltaa ”halki kaikki paikat niin 
Suomen kuin Venäjänki puolella, joissa vaan 
Suomen kieltä haastetaan” ja hän luettelee 
mitä hän tallentaisi: ”Runoja, Lauluja, Satuja, 
Tarinoita, Sanoja, Sananparsia, Kaikenlaisia 
muita tietoja maasta, tavoista, elämästä jne.” 
(Lönnrot 1990, 96.) Lönnrot siis luettelee sa- 
dut ja tarinat erikseen. 

Olen tehnyt näistä kirjemerkinnöistä ilmei- 
sen hätäisen johtopäätöksen, että Lönnrot tie- 
dosti tarinan omaksi kertomuslajiksi erotuk- 
sena saduista (ks. Anttonen 2022, 463-464). 
Termien käytössä on kuitenkin häilyvyyttä, 
ja Martti Haavio korostaa, että Mehiläisessä 
Lönnrot ”nimitti taidefaabeleita saduiksi ja 
suomalaisia kansansatuja tarinoiksi” (Haavio 
1966, 74). Kuten yllä mainituista Lönnrotin 
kirjeistä käy ilmi, kansanomaisessa kielen- 
käytössä satujen ja tarinoiden lisäksi puhuttiin 
samaa tarkoittaen myös saarnoista. 

Etymologisen sanakirjan mukaan saarna- 
sanan pääasiallinen tarkoite on ”kirkollinen 
puhe”, mutta se voi myös tarkoittaa satua, jut- 
tua, kertomusta (SSA 2000, s.v. saarna). Lönn- 
rot antaa Suomalais-ruotsalaisessa sanakirjassa 
saarna-sanan käännökseksi ”predikan” (urspr. 
saga, berättelse) ja esimerkkinä lauseen ”ei 
woi saarnan sanoa, eikä wirren weteä (wetää)” 
”man kan eji sagan förtälja och icke i sängen 
utföra” (Lönnrot 1958, 494). Kaisa Häkkisen 
Nykysuomen etymologisen sanakirjan mukaan 
saarna-sanalla on vastineita sekä lähi- että 
etäsukukielissä, esimerkkeinä karjalan soarna 
”satu, juttu, kertomus” ja vepsän sarn ”satu” 
(Häkkinen 2004, 1098). Erik Rudbeck kir- 
joittaa teoksessaan Om Finnarnes Folkdikt 
i obunden berättande form varsin pitkästi saar- 
na-sanasta ja katsoo sen alun perin ja vielä 
kirjoitusaikana (1850-luvulla) Itä-Karjalassa 
tarkoittaneen kansansatua (folkäfventyr) (Rud- 
beck 1857, 8—10).' 


Erik Rudbeck tarinagenren tutkijana 


Hautala (1954, 164) ja Haavio (1955, vi) kuvaa- 
vat kuinka vuoden 1836 matkan jälkeen SKS 
tarjosi Cajanin aikaansaaman satukokoelman 
toimittajuutta ensin Lönnrotille, sitten Caja- 
nille itselleen, sitten D. E. D. Europaeukselle 
ja lopuksi Erik Rudbeckille, joka oli M. A. 
Castrenin nuori oppilas ja jonka maine alalla 
oli kasvanut nopeasti. 19-vuotias Rudbeck läh- 
ti vuonna 1850 yhdessä hieman vanhemman 
opiskelijakumppaninsa Albin Rothmanin 
kanssa SKS:n stipendiaattina tallennusmat- 
kalle Keski-Suomeen (Pohjois-Hämeeseen) ja 

Erik Rudbäck (Eero Salmelainen), Museovirasto, 
Historian kuvakokoelmat. 


palasi takaisin Helsinkiin mukanaan ”72 sa- 
tua, 19 arkkia, muutama arkki lauluja, 57 uut- 
ta arvoitusta ja 35 sananlaskua” (Rothman & 
Rudbeck 1904, 114).5 SKS piti matkan tuloksia 
korkealaatuisina ja tarjosi Rudbeckille kauan 
suunnitellun kansansatujulkaisun laatimista 
(Haltsonen 1931, 27-28; Rausmaa 1972, 25; 
Rausmaa 1999). Rudbeck ryhtyi työhön vuon- 
na 1851 ja otti seuraavana vuonna käyttöönsä 
kirjailijanimen Eero Salmelainen fennomaa- 
nisessa hengessä." 

SKS julkaisi Rudbeckin kokoaman Suomen 
kansan satuja ja tarinoita -teoksen ensimmäi- 
sen osan vuonna 1852. Neljäs ja viimeinen 
osa ilmestyi vuonna 1866. Rudbeckistä tuli 
ensimmäinen kansansatujen tutkija Suomessa 
ja Hautala kuvaa häntä Grimmien teorioiden 
seuraajana (Hautala 1954, 166). Hänen perus- 
teesinään voinee pitää Herderiin paikannet- 
tavaa näkemystä, että folkloreilmaukset ovat 
”ursprungliga skapelser af folkets egendomliga 
anda och poetiska äskädningssätt” (Rudbeck 
1857, 15). Julkaistuaan kokoelmansa ensimmäi- 
sen osan Rudbeck kirjoitti vuonna 1854 J. V. 
Snellmanin perustamassa Litteraturblad-aika- 
kauslehdessä artikkelitutkimuksen nimeltä 
”Försök att antyda folkäfventyrets egendomli- 
ga karaktär” (Rudbeck 1854). Tässä toistui osia 
hänen kokoelmansa johdannosta ja samalla 
se edelsi näkemyksiä, joita hän esitti 70-sivui- 
sessa väitöskirjassaan Om Finnarnes Folkdikt 
i obunden berättande form, jota hän puolusti jul- 
kisesti Keisarillisessa Aleksanterin yliopistossa 
marraskuussa 1857. Työn ohjaajana oli toimi- 
nut Elias Lönnrot, jonka suosituksesta työ oli 
hyväksytty painettavaksi (Anttila 1985, 398). 

Väitöstilaisuus ei kuitenkaan sujunut odo- 
tetusti, sillä työ hylättiin plagiointisyytösten 
perusteella ja tämä johti traagisiin seurauksiin. 
Aarne Anttila kirjoittaa Lönnrot-elämäker- 
rassaan, että ”(v)astoinkäyminen mursi koko- 
naan Rudbeckin elämänrohkeuden” (Anttila 
1985, 398). Rudbeck siirtyi pois Helsingistä, 
tutkimustyöstä ja tieteellisistä verkostoista. 
Hän julkaisi vielä kaksi osaa kokoelmastaan 
Suomen kansan satuja ja tarinoita, kolmannen 
vuonna 1863 ja neljännen vuonna 1866, mut- 
ta useiden asiasta kirjoittaneiden mukaan 


tutkielman hylkääminen johti hänen ennen- 
aikaiseen kuolemaansa 37-vuotiaana vuonna 
1867 (ks. esim. Haltsonen 1931, 54-56, 61-63, 
100-105; Hautala 1969, 56; Laaksonen 1999, 
298-299; Apo 2018, 259—260).7 

Rudbeckin satukokoelmasta Hautala kirjoit- 
taa: ”Laaja teos sisältää nimestään huolimatta 
yksinomaan satuja, siinä ei ole yhtään tarinaa. 
Tarinan käsite ei tähän aikaan vielä ollutkaan 
selvinnyt.” (Hautala 1954, 165.) Myös Lauri 
Simonsuuri toteaa, että otsikkolupauksestaan 
huolimatta kokoelma ei sisällä tarinoita, mutta 
hänen mukaansa se todistaa, että suomen kie- 
len ”tarinan” tai ”kansantarinan” ymmärrettiin 
yleisesti tarkoittavan satua (”kannte man im 
allgemeinen in der Bedeutung, ”Märchen”, Si- 
monsuuri 1961, 14-15). Simonsuuren huomau- 
tuksen peruste on osittain aiheellinen, mutta 
genreluokituksen virheellisyydestä ei Rud- 
beckiä voi moittia: hän totesi itsekin väitös- 
kirjassaan, että kokoelman siihen mennessä 
ilmestyneet kaksi osaa sisälsivät vain satuja. 

On huomionarvoista, että vuoden 1850 tal- 
lennusmatkan raportissaan (ks. Rothman & 
Rudbeck 1904) ja omassa kirjallisessa tuotan- 
nossaan Rudbeck osoittaa olevansa tietoinen 
tarinagenrestä (folksaga) sekä sen erottelusta 
ja määrittelystä suhteessa satuun (folkäfventyr). 
Tässä hän seuraa Grimmien Deutsche Sagen 
-kokoelman johdannossa esitettyä hahmotusta, 
tosin viittaamatta siihen. Hän kirjoittaa: 


Folkdikten i allmänhet, sädan den förefinnes i 
obunden, berättande form, har man i svenska 
spräket vanligen benämnt folksaga. Noga taget är 
likväl denna benämning oegentlig, ja i sjelfva ver- 
ket vilseledande och falsk; ty af folkdikten i denna 

form gifves det tvenne väsentligen särskilta arter, 
nämligen sagan och äfventyret, emellan hvilka, om 
de än ofta med orätt förvexlas eller ock fattas sä- 
som fullkomligt liktydiga begrepp, skilnaden lik- 
väl är ganska tydlig och bestämd, eller densamma, 
som emellan begreppen Sage och Mähre, Märchen i 
Tyskan. (Rudbeck 1857, 4.)'* 


Tarinaa Rudbeck luonnehtii ajan, paikan ja 
kerrottavien tapahtumien kannalta historial- 
liseen todennäköisyyteen pyrkiväksi, kun 
taas satu on mielikuvituksen runoutta ilman 
sitoutumista aikaan tai paikkaan (ks. Rudbeck 
1857, 5; Rudbeck 1854, 258). Rudbeck tekee 
analyyttisiä eroja tarinan ja sadun välille 
mutta ei väitä, että nämä erot olisivat läsnä 
jokapäiväisessä kielessä. Hän kirjoittaa, että 
ruotsin kielen sana äfventyr — kuten italian 
avventura, ranskan aventure ja saksan Aben- 
teuer — oli aiemmin merkinnyt tapahtumaa 
ja viimein tullut merkitsemään kertomusta 
tapahtumasta ilmoittamatta aikaa tai paikkaa. 
Rudbeckin mukaan Suomessa ihmiset eivät 
yleensä tee mitään selvää eroa tarinoiden ja 
satujen välille; kansankertomuksia kutsutaan 
saduiksi, jutuiksi, kaskuiksi tai tarinoiksi (ks. 
Rudbeck 1857, 8).'9 

Simonsuuren mukaan Kaarle Krohn ensim- 
mäisenä määritti tarinat (Volkssagen) esityksinä, 
jotka kertovat historiallisista tai oletetuista his- 
toriallisista tapahtumista, joihin liittyy nimet- 
tyjä henkilöitä. Väitöskirjansa Tutkimuksia 
suomalaisten kansansatujen alalta johdannossa 
Krohn jakaakin kansankertomuksen katego- 
rian kansantaruun, kansantarinaan ja kansan- 
satuun. Kansantaru kertoo luonnonilmiöistä 
tai jumalista, kansantarina historiallisista tai 
historiallisiksi oletetuista tapahtumista sekä ni- 

meltä mainituista henkilöistä määrätyllä ajalla 
määrätyssä paikassa toimien, ja kansansatu 
on ”lapsellisessa mielikuvituksessa” sepitettyä 
(Krohn 1887, 3). Krohnin tarinahahmotukset 
ovat samansuuntaiset kuin häntä kolmekym- 
mentä vuotta aiemmin vapaamuotoista kerto- 
musperinnettä tutkineen Rudbeckin, mutta 
kuten Pekka Laaksonen on huomauttanut, 
Krohn ei väitöskirjassaan viittaa Rudbeckiin 
(Laaksonen 1999, 306). 

Kaiken kaikkiaan monet seikat osoittavat, 
että 1900-luvulla suomalaisessa folkloristiikas- 
sa varsin keskeiseen asemaan kohonneiden 
Hautalan, Hongon ja Simonsuuren tutkimus- 
historiallisiksi katsottavia arvioita tarinan kä- 
sitteen tuntemattomuudesta tai hämäryydestä 
1800-luvulla ei voi pitää täysin perusteltuina. 
1850-luvulla aktiivisesti toimineen Rudbeckin 
voi katsoa nimenomaan pyrkineen selventä- 
mään käsitteitä ja termejä, 1810-luvulla ta- 
rinakokoelmansa julkaisseiden Grimmien 
tavoin. Tältä kannalta voidaan ajatella, että 
Erik Rudbeckin nopea vetäytyminen tieteen 
ja tutkimuksen verkostoista hylätyn väitöskir- 
jan jälkeen on ollut varsin merkityksellinen 
tarinagenren aseman ja luonteen kannalta 
erityisesti suomenkielisen kansankulttuurin 
tallennuksessa ja tutkimuksessa. Kesti kolme- 
kymmentä vuotta ennen kuin seuraava satu- 
jen tutkija ilmestyi akateemisille areenoille ja 
kahdeksankymmentä vuotta ennen kuin ta- 
rinagenre alkoi saada huomiota suomenkie- 
lisissä kansankulttuurin tallennukseen ja tutki- 
mukseen suuntautuneissa instituutioissa. 

On kuitenkin huomattava, että kun tarina- 
genreä oltiin nostamassa tutkimuksen mar- 
ginaalista muun muassa Kalevalan riemu- 

vuoden kilpakeruun avulla 1930-luvulla, 
Rudbeckiä ei asetettu esikuvaksi. Päinvas- 
toin hänen satukokoelmaansa oli arvosteltu 
1800-luvun loppupuolelta lähtien maantieteel- 
lisesti epäedustavaksi ja toimitusperiaatteil- 
taan epätieteelliseksi, minkä vuoksi katsottiin 
tarvittavan uusi, tyyppiperustainen kokoelma 
(ks. Rausmaa 1972, 33). Myös Grimmien van- 
hentuneeksi katsotun satujen alkuperää kos- 
kevan alkukotiteorian seuraaminen vähensi 
Rudbeckin arvostusta; tutkimus on korostanut 
Suomessa kerrottavien satujen lainautumista 
Ruotsista ja läntisestä Euroopasta ja toisaal- 
ta Venäjältä (ks. Rausmaa 1972, 28-29; Apo 
1983, 163; Apo 1989, 147; Apo 2018, 260-262). 
Rausmaan mukaan Rudbeckin väitöskirja on 
”varsin ylimalkaista, romanttista filosofointia” 
(Rausmaa 1972, 31). 

Silti Rudbeckiä arvostettiin vielä sata vuot- 
ta kuolemansa jälkeen kirjallisesta taidokkuu- 
desta ja suomenkielisen proosamuotoisen 
kirjallisen ilmaisun kehittämisestä. Sen sijaan 
että Martti Haavio olisi kritisoinut Rudbeckin 
toimitteiden etnografista epäaitoutta Salmelai- 
sen nimellä julkaistun satukokoelman uudel- 
leenjulkaisun esipuheessa vuonna 1955, hän 
korostikin ”Salmelaisen” taiteellista aitoutta ja 
arvosti tämän kokoelmaa ”verrattomasti ete- 
vämpänä” kuin Grimmien kokoelmaa. Kun 
Grimmit olivat Haavion mielestä ”kamariop- 
pineita, mytologeja ja kielimiehiä, Salmelai- 
nen oli syvästi perehtynyt elävään kansanpe- 
rinteeseen ja oli uutta luova runoilija” (Haavio 
1955, vii; ks. myös Vento 1998, 5). ”Missä 
Grimmin veljesten sadut kodikkaasti tuikkivat 
ja lämmittävät, siinä Salmelaisen sadut liekeh- 
tivät ja leimuavat” (Haavio 1955, xiii). 


Tarinat osana historiakulttuuria 


Tarinoiden tutkimuksen kannalta kenties 
yllättävintä Rudbeckin väitöskirjassa on huo- 
mautus, että vapaan muodon kertomusten 
kahdesta lajista Suomessa tapaa oikeastaan 
vain ihmesatuja (äfventyr), tarinoita ei juuri- 
kaan, ellei sellaisiksi lasketa esimerkiksi Rit- 
valan helkajuhlien lauluja, kertomuksia Klaus 
Kurjesta ja Elina-neidosta, piispa Henrikistä 
ja Lallista, Laiska-Jaakosta tai joitakin muita 
Kantelettaren historiallisia lauluja (Rudbeck 
1857, 6). Rudbeckin mukaan siellä täällä voi 
tavata satunnaisia paikallistarinoita, joilla 
selitetään paikannimiä tai erikoisia luonnon- 
muodostelmia, mutta varsinaisia historiallisen 
perustan omaavia kertomuksia, jollaisia tapaa 
esimerkiksi skandinaaveilla, briteillä, saksa- 
laisilla ja ranskalaisilla, ei suomalaisilla ole, 
paitsi niitä, joita on Kalevalassa (mts.). 
Nykylukijan huomio kiinnittyy tässä erityi- 
sesti siihen, että Rudbeck ei ota lukuun esimer- 
kiksi isoavihaa tai Suomen sotaa koskevia 
paikallisia ja historiallisia kertomuksia, joita 
Suomessa tiedetään kerrotun paljon ja jotka 
vuosisadan puoleenväliin tultaessa näkyivät 
teemoina myös romaanikirjallisuudessa. 
Kustaa H. J. Vilkunan mukaan Venäjän pit- 
kä miehitysjakso (1713-1721), osana Suurta 
Pohjan sotaa (1700-1721), ”jäi kollektiiviseen 
eli sosiaaliseen muistiin isonavihana, jonka 
erottamattomia osia olivat terrori, väkivalta, 
murhat ja ihmisryöstelyt” (Vilkuna 2019, 515). 
Tässä ympäristössä muodostui ”laaja ja alati 
toistettavissa oleva kertomusaineisto, joka 
imi itseensä osia varhemmista vainolaiskerto- 
muksista, piirteitä yleiseurooppalaisista vael- 

lustarinoista ja soveltuvia osia myöhemmistä 
venäläiskäsityksistä.” (Mts.; Isoviha-aiheisista 
tarinoista ks. Vilkuna 2019, 515-533.) 
1800-luvun alkupuolella toimineet kansan- 
perinteen tallentajat eivät kuitenkaan näytä 
kiinnittäneen näihin kertomuksiin juurikaan 
huomiota. 1700-luvulla kirjoitettiin hyökkää- 
jien raakuuksia käsitellen lukuisia muisto- 
kirjoituksia, kronikoita, paikallishistoriallisia 
kuvauksia sekä muun muassa muistinvaraisia 
tarinoita sisältäviä tutkimuksellisia toimitteita, 
joiden parissa Porthanilla oli tärkeä rooli (ks. 
Vilkuna 2019, 503-515). Myös Christfrid Ga- 
nander viittasi isoavihaa koskeviin tietoihin ja 
kertomuksiin teoksissaan (ks. esim. Ganander 
1960, 86; Vilkuna 2019, 23-24, 509). Tilanne 
näyttää hyvin toiselta Turun romantiikan ai- 
kana. Vilkuna kirjoittaakin, että Venäjän val- 
loitettua Suomen ”uusi valtiollis-poliittinen 
asema, uudistunut eliitti ja uudenlainen suh- 
de entiseen, vainoajana pidettyyn Venäjään 
muutti periaatteessa suhdetta historiaan” (Vil- 
kuna 2020, 45). Vilkunan mukaan eliitti ”vie- 
rasti kertomuksia” ja ymmärsi, ettei sensuurin 
ja poliittisten realiteettien takia ”ollut viisasta 
kirjoittaa venäläisille epäedullisista asioista” 
eikä kertoa ”kokemushistoriasta” (mt., 45- 
46). Vilkunan huomio koskee 1800-luvun his- 
toriantutkijoiden suhtautumista isoonvihaan, 
mutta hän myös mainitsee, että ”(rjunonke- 
ruumatkoja tehneet tutkijat kohtasivat tuon 
tuosta paikallisia, jotka selittivät paikkakun- 
tansa nimistöä isonvihan tapahtumilla” (Vil- 
kuna 2020, 52). Esimerkkinä Vilkuna viittaa 
Paavo Tikkasen kirjoitukseen ”Matkustuksia 
runoin keruulla” Suometar-lehdessä 8.4.1853. 
Kyseinen Tikkasen kirjoitus on julkaistu 

kahdessa osassa, ensimmäinen 1.4.1853 ja toi- 
nen 8.4.1853 ja viittaus isoonvihaan on jälkim- 
mäisessä, koskien Ylikannuksen Iso-Riutta 
-kiviraunioita, joissa ”ihmisiä sanotaan ison 
vihan aikaan olleen tavaroineen pakosalla” 
(Tikkanen 1853, 3). Tikkasen kirjoitus on ot- 
teita sisältävä kuvaus Theodor Reiniuksen 
runonkeruumatkasta Pohjanmaalle 1852 (ks. 
Reinius 1904). Iso-Riutasta kertova ote ei 
kuitenkaan liity isovihaperustaiseen nimen- 
antoon, mutta Reiniuksen kanssa samana 
vuonna Pohjanmaalla kulkenut Oskar Elis 
Petterson antaa juuri tällaisesta nimenannosta 
esimerkkejä (ks. Petterson 1904, 191, 195—196). 

Kansanomaiseen suulliseen perinteeseen 
suunnattua akateemista kiinnostusta 1700-lu- 
vun lopulta lähtien on tarkasteltu viime aikoi- 
na kasvavassa määrin suhteessa aikakauden 
filosofisiin virtauksiin ja erityisesti niin sanot- 
tuun romanttiseen nationalismiin. Kalevala- 
seuran vuosikirjan nro 98 esipuheessa Ulla 
Piela kirjoittaa: 1800-luvun alussa havah- 
duttiin lähinnä saksalaisten filosofien ajatus- 
ten perusteella siihen, että suullinen perinne, 
meillä erityisesti kalevalamittaiset runot, voi- 
sivat tarjota sisältöä kansakunnan historiaan 
puuttuvan kirjoitetun historian sijasta” (Piela 
2019, 8). Matti Klinge on puolestaan korosta- 
nut, että Kalevalalla ei ollut juurikaan vaiku- 
tuksia historiantutkimukseen, ”mutta sitäkin 
enemmän historiakulttuuriin” (Klinge 2010, 
66). 

Historiakulttuuriksi voidaan suullisena pe- 
rinteenä välittyneiksi katsoa esimerkiksi histo- 
rialliset aiheet kansanrunoudessa, mutta myös 
kansanrunouden esittämisen historia, mikä 
oli Porthanin yksi kiinnostuksen kohde (ks. 

Sarajas 1956, 258-259). Tämän lisäksi 1800-lu- 
vun historiakulttuurissa ja vielä sen jälkeen- 
kin on ollut merkittävässä määrin kysymys 
symbolisten muistomerkkien tuottamisesta 
ja suulliseen runoperinteeseen paikannetun 
kansakunnallisen muinaisperinnön mytolo- 
gisoinnista. Juuri tällaiseen tämän päivän 
folkloristinen tutkimus on kohdistanut kriittis- 
tä katsetta sekä kulttuurianalyyttiseltä (ks. 
esim. Tarkka, Haapoja-Mäkelä & Stepanova 
2019) että lähdekriittiseltä kannalta (ks. Tarkka 
2005, 36-37; Stark 2019, 55, 58-61). Muinai- 
suusparadigman kritiikin lisäksi suomalainen 
kansanrunoudentutkimus ja kansanrunoutta 
hyödyntävä kansallinen kulttuurituotanto on 
saanut tuoreeksi haasteekseen karjalaisaktivis- 
tien argumentit karjalaisen kulttuurin kolonia- 
lisoimisesta (ks. esim. Mikkonen 2019; Kurko 
2021; @hakinmaura 2022). 

Oli nyky-Suomella oikeus Kalevalaan tai ei, 
kansallisiksi kanonisoitujen kansanrunotal- 
lenteiden ja niistä avautuvaksi oletetun mui- 
naishistorian varjoon 1800-luvun alkupuolella 
jäi eletty ja koettu historia sekä siitä suullise- 
na perinteenä kerrotut tarinat. Romantiikan 
teoriat nostivat vernakulaarin poetiikan an- 
saitsemaansa arvoon, mutta eletyn historian 
kokemuksellisuus ja sitä käsittelevä kertomus- 
perinne rajautuivat pois tuolloisten kansanpe- 
rinteentallentajien traditio-käsitteestä — ilmei- 
sesti ainakin osaksi poliittisista syistä. 

Suomen sodan jälkeisen sensuuripolitiikan 
(ks. esim. Mylly 2002, 68-96) vaikutus 1800-lu- 
vun alkupuolen aikaiseen kansanperinteen 
tallennukseen sekä tallennettavien aineisto- 
jen valintaan ja merkityksenmuodostukseen 
on jäänyt vähäiselle huomiolle. Voitaneenkin 


kysyä missä määrin poliittiset ”realiteetit* oh- 
jasivat herderiläisyyden ja romantiikan filo- 
sofian innoittamia kansanperinteen tallentajia 
ja julkaisijoita juuri runouden ja mytologian 
pariin. Sen paremmin romantiikka kuin suo- 
menkieliseen runouteen kohdistunut pitkäai- 
kainen kiinnostus ei ole välttämättä koko seli- 
tys. Matti Klinge on todennut, että ”Kalevalan 
suomalaisuudella oli Venäjän hallituksen kan- 
nalta erityisen tärkeä ja myönteinen sanoma: 
se teki vasta valloitetun Suomen asukkaista 
ajan suosimalla muinaismytologisella tavalla 
ei-ruotsalaisia.” (Klinge 1986, 83.) Klingen 
huomautusta lainaten Matti Virtanen painot- 
taa Lönnrotin eeposta teoksena, ”jonka hallit- 
seva eliitti otti tyytyväisenä vastaan” (Virtanen 
2001, 75). Muinaisuuskonstruktiot eivät olleet 
sensuurin kohteena, mutta venäläisvallan raa- 
kojen tekojen muistamiseen liittyvä kerronta 
olisi ollut. 

Tänä päivänä 1800-luvun alun kertomus- 
perinteen ja sen tutkimushistorian tutkijalle 
avautuukin mahdollisuuksia laajentaa analyyt- 
tistä näkökulmaa kontekstualisoimalla kysy- 
mys historiallisten — ja miksei myös uskomuk- 
sellisten — tarinoiden tallentamisesta ja toista- 
misesta yhtä lailla aatteellisiin virtauksiin ja 
poliittisiin olosuhteisiin kuin myös historia- 
kulttuuriin (ks. esim. Wassholm 2016; Grever 
& Adriaansen 2017; Pikkanen 2019; Kortti 2021; 
Pihlainen 2021). Diskursiivisesti tuotetut histo- 
riakulttuuriset performanssit ja performatiivit 
pitävät sisällään niin historiankirjoituksen 
kuin myös historiallisen romaanin ja näytel- 
mäkirjallisuuden, julkisen muistipolitiikan 
sekä vernakulaarin historiapuheen, jota sekä 
historiantutkijat että suullisen perinteet tut- 


41 


https://doi.org/ 10.21435/ksvk.101 


PERTTI ANTTONEN 


kijat — ainakin periaatteessa — tallentavat ja 
tutkivat. 

Jos tarinagenreen ei kiinnitetty 1800-luvun 
alkupuolella tai koko vuosisadan aikana ko- 
vin paljon huomiota, sen voi katsoa ainakin 
osaksi johtuneen siitä, että tallentajien ja tal- 
lenteiden julkaisijoiden huomio kiinnittyi 
joihinkin toisiin ilmaisulajeihin. Lajien hierar- 
kiat voivat kuitenkin olla tallentajien määri- 
tysten lisäksi paikallisia, vernakulaarin his- 
toriakulttuurin ilmentymiä tai niitä määrittä- 
vistä tekijöistä johtuvia. Historiakulttuurin tai 
sen marginaalien hahmottamisen kannalta 
olisikin aiheellista tarkastella, mitkä laajem- 
mat tekijät ovat vaikuttaneet sekä suulliseen 
perinteeseen että suullisen perinteen tallenta- 
jien ja julkaisijoiden toimintakenttään. Suulli- 
nen perinne ei ole suljettu piiri, vaikka erilai- 
set yhteisöt suullisine perinteineen olisivatkin 
suljettuja. Tutkimuksen ja suullista perinnettä 
edustavan aineistokaanonin varjoon jääneitä 
1800-luvun alkupuolen historiallisia tarinoita 
ja niiden mahdollisia tallenteita onkin tarkas- 
teltava osana moniluokkaista ja monilajista 
yhteiskunnallista puhetta historiasta ja histo- 
riakulttuurista. 


VIITTEET 


1 Sikäli kuin käsitys vastaa todellisuutta, se 
näyttää rajoittuvan suomenkieliseen tallennus- 
toimintaan. Ruotsinkielisen folkloren ja kan- 
sankulttuurin tallennus alkoi M. A. Castrenin 
oppilaan, Johan Oskar Immanuel Ranckenin 
vuonna 1848 julkaiseman vetoomuksen jälkeen 
varsinaisesti 1860-luvulla, Ranckenin itsensä 
toimesta (ks. esim. von Sydow 1931, 114; Öster- 

lund-Pötzsch & Ekrem 2008, 8-9, 23-40; Öster- 
lund-Pötzsch 2014, 256-257). Se oli luonteeltaan 
monilajista, mutta kirjeenvaihdosta Carl Säven 
kanssa syyskuussa 1865 käy ilmi, että Rancken 
oli tallentanut myös 130 tarinaa (Wolf-Knuts & 
Österlund-Pötzsch 2022, 501). 1870-luvulta läh- 
tien alkoi von Sydowin mukaan ”en insamling 
av ”saga och sägen’ i större utsträckning” (von 
Sydow 1931, 114), ja von Sydow mainitsee Suo- 
messa olleen ”en rik sägentradition frän stora 
ofreden och finska kriget” (mt., 137). 

Kiitän Kalevalaseuran toiminnanjohtajaa Nii- 
na Hämäläistä monista hyvistä kommenteista 
käsikirjoitukseni eri vaiheissa, Kalevalaseuran 
vuosikirjan kahta vertaisarvioijaa aiheellisista 
huomautuksista sekä dosentti Jukka Sarjalaa 
hyvästä palautteesta ja merkittävästä korjaus- 
ehdotuksesta. 

Svenska litteratursällskapet i Finland oli tuohon 
mennessä julkaissut sarjassa Finlands svenska 
Jolkdiktning useita tarinakokoelmia: Historiska 
sägner (1924), Kulturhistoriska sägner (1928) sekä 
Mytiska sägner 1 ja 2 (1931). 

Hautala ei paikanna aikaisempia keskusteluja 
satukokoelman julkaisemisesta 1840-luvun al- 
kupuolelle, kuten esimerkiksi Antti Aarne hän- 
tä aiemmin (Aarne 1911, iv-v) tai Pirkko-Liisa 
Rausmaa myöhemmin (Rausmaa 1972, 16-17). 
Haltsosen mukaan julkaisukysymys oli ensim- 
mäisen kerran esillä 1842 (Haltsonen 1931, 27). 
Ks. myös Anttila 1985, 78; Branch 2006, 330- 
331; Häkkinen 2006, 303 ja 486, alaviite 26; 
Laine 2020 13; Wilson 1976, 3. Ilmeisesti käsi- 
kirjoituksen vaikealukuisuudesta johtuen Sjö- 
grenin teksti on usein julkaistu jonkin verran 
virheellisenä. Olen tässä julkaistavaan tekstiesi- 
tykseen, samoin kuin Grimm Ripples -teoksessa 
julkaistuun tekstiesitykseen, saanut vahvistuk- 
sen Sjögrenin päiväkirjoja säilyttävän Kansal- 
liskirjaston tutkimuskirjastolta, mistä kiitän 
kirjastosihteeri Ilona Forsia. 

Sarajaksen tulkintaan Sjögrenin päiväkirjamer- 
kinnästä saattaa vaikuttaa myös se, että hän 
kääntää kansanrunous-termin ruotsiksi ”folk- 
dikt” / ”folkdiktning” (ks. Sarajas 1982, erit. 210). 
Tarina tulee venäjän kielen sanasta cmapuná / 
stariná, jonka merkitys on Suomen sanojen alku- 
perä -teoksen mukaan ”vanhat ajat, entisajat, 
vanhat tavat; (murt.) kertomaruno, bylina; ker- 
tomus” (SSA 2000, 271). Kaisa Häkkisen Nyky- 
suomen etymologisen sanakirjan mukaan tarina 
merkitsee satua tai kertomusta, ja sana on en- 
simmäisen kerran esiintynyt suomen kirjakie- 
lessä Porthanin lisäyksissä Daniel Jusleniuksen 
sanakirjaan 1770-luvulla (Häkkinen 2004, 1277). 
Satu puolestaan on tarkoittanut vanhassa kirja- 
kielessä ja murteissa todenperäistä sattumusta 
tai tapausta, myös valhetta ja kirjakielessä ”jopa 
oikeusjuttua” (mt., 1130). Satu on Häkkisen mu- 
kaan mainittu ensimmäistä kertaa suomen kirja- 
kielessä 1706 kirjoitetussa ruumissaarnassa (mts). 
Ben-Amos (2020) sai kiistassa viimeisen sanan 
kirjoittaessaan Asian Ethnology -lehdessä arvion 
Pekka Hakamiehen ja Anneli Hongon toimit- 
tamasta teoksesta Theoretical Milestones: Selected 
Writings of Lauri Honko (2013) sekä Matti Kamp- 
pisen ja Pekka Hakamiehen toimittamasta 
teoksesta The Theory of Culture of Folklorist Lauri 
Honko, 1932-2002: The Ecology of Tradition (2013). 
Barbro Klein toteaa postuumisti julkaistussa 
teoksessaan 1 tosaforornas värld: ”Sagan utspe- 
lar sig i ett fantasyland och befolkas av stereo- 
type fantasigestalter medan sägnen äger rum 
i välbekanta världar, där människor räkar ut 
för nägot märkligt, övernaturligt eller fasans- 
fullt. Denna fundamentala indelning är fortfa- 
rande relevant.” (Klein 2021, 29.) 

Otto Anderssonin mukaan Johan Josef Pipping- 
sköld oli von Schröterin lähin yhteistyökump- 
pani Uppsalassa ja hän lähetti valmiin kirjan 
Jacob Grimmille joulukuussa 1819. (Andersson 

1921, 87; Andersson 1964, 193; ks. myös Kunze 
1957, 7.) 

F. A. Meyerin kuoltua vuonna 1831 hänen kir- 
javarastonsa huutokauppaan sisältyi mm. yksi 
kappale Deutsche Sagen -kokoelman molempia 
osia (ks. Förteckning). Meyerin kirjakaupasta ks. 
Sarjala 2020, 51 ja Rantala 2021. Kiitän Juhana 
Saarelaista Meyerin kirjavaraston huutokaup- 
paa koskevasta tietovinkistä! 

Kun verrataan Suomessa 1800-luvun alku- 
puolella julkaistujen kokoelmien suhteellisen 
vähäistä määrää esimerkiksi Deutsche Sagen -ta- 
rinakokoelmasta seuranneisiin vastaavanlaisiin 
kokoelmiin muissa maissa, on hyvä huomata 
erot myös aineiston hankinnassa. Suomessa 
tallenteet syntyivät tallentajan tai hänen yhteys- 
henkilönsä sekä informantin vuorovaikutuksen 
pohjalta, suullisista esityksistä tai esitysten suul- 
lisista raporteista tehtyinä kirjallisina muistiin- 
panoina, kun taas Grimmien kokoelmaan sekä 
esimerkiksi tanskalaisen Thielen ja norjalaisen 
Fayen kokoelmiin poimittiin tarinoita lisäksi 
myös kirjoista ja käsikirjoituksista. Hans Elle- 
kilde kirjoittaa J. M. Thielestä, että tämä seurasi 
Deutsche Sagen -teoksen mallia hakiessaan kan- 
santarinoita vanhasta kirjallisuudesta, mutta ke- 
hitti uuden tallennusmenetelmän kulkiessaan 
eri puolilla maata ja kirjatessaan ylös talonpoi- 
kien hänelle kertomia tarinoita (ks. Ellekilde 
1931, 141). Myös Tangherlini korostaa Thieleä 
ensimmäisenä kenttätyön tekijänä Pohjois- 
maissa, mutta toteaa Thielen uskoneen Grim- 
mien tehneen samoin (ks. Tangherlini 2022, 82, 
105). Terry Gunnell kommentoi Grimm Ripples 
-teoksen esipuheessa, että teoksen artikkelit 
osoittavat painopisteen siirtyneen ajan myötä 
Deutsche Sagen -teoksen mallista suullisiin esityk- 
siin perustuviin tallenteisiin (Gunnell 2022, 10). 
Rausmaan lainaus sisältää vain jälkimmäisen 
virkkeen (ks. Rausmaa 1972, 14). 

Rudbeckin pohdinta saarna-sanan merkityksen 
muutoksesta ja hänen mielestään sen osoitta- 
masta sadunkerronnan huomattavasta asemas- 
ta ”esivanhemmillemme” johdattaa hänet to- 
teamaan, että hänen toimittamansa kokoelma 
Suomen kansan satuja ja tarinoita (Salmelainen 
1852—1866) olisi voinut olla nimeltään ”Suo- 
men kansan saarnoja” (Rudbeck 1857, 10). 
Martti Haavion mukaan tallennetuksi tuli 58 
ihmesatua, 11 tarinaa ja ”koko joukko muu- 
ta kansanperinnettä” (Haavio 1955, vi). Ero 
satujen määrässä johtuu ilmeisesti siitä, että 
osa materiaalista ”on joutunut tietymättömiin” 
(Rausmaa 1972, 25). Matkakertomukseen on 
sisällytetty useita paikallisia historiallisia tari- 
noita (ks. Rothman & Rudbeck 1904). 

Sulo Haltsosen mukaan ”aivankuin tahtoo tul- 
kita vankkaa suomenmielistä kantaansa” (Halt- 
sonen 1931, 34). Fennomaniaan liittyen on 
aiheellista todeta, että Suomessa sekä tutki- 
muksellisissa että yleistajuisissa yhteyksissä 
Rudbeckiin viitataan toistuvasti Eero Salme- 
laisen nimellä. Satu Apo kutsuu häntä myös 
Rudbeck-Salmelaiseksi (Apo 2018, 43, 259). 
Suomenkielisen nimen käyttäminen ruotsik- 
si kirjoittaneesta väitöskirjan tekijästä, jonka 
”kaikkien omaisten kotikielenä on ruotsi” (Halt- 
sonen 1931, 34), voidaan nähdä fennomaanise- 
na tekona. Haltsonen itsekin käyttää Rudbec- 
kistä Salmelainen -nimeä ja mainitsee, että tämä 
on ”porvarilliselta nimeltään Erik Rudbeck” 
(Haltsonen 1931, 7). Haltsonen perustelee Rud- 
beckin kirjailijanimen käyttöään sillä, että tämä 
itse käytti tätä nimeä ”epävirallisesti osakunnan 
kirjaston lainausluettelossa ja väliin kirjeenvaih- 
dossakin” ja ”sehän on ollut kirjallisuutemme 
historiassa tunnetumpi kuin ruotsinkielinen 
kansalaissukunimi” (Haltsonen 1931, 34). Halt- 
sosen mukaan ”Rudbeck sommiitteli nimensä 
kotipaikkansa Iisalmen mukaan” (mts.). 

Pekka Laaksonen on kirjoittanut yliopiston 
historiallis-kielitieteellisen tiedekunnan pöytä- 
kirjojen pohjalta yksityiskohtaisen kuvauksen 
väitöstilaisuudesta, plagiointisyytöksistä ja väi- 
töskirjan hylkäämisprosessista (ks. Laaksonen 
1999). Myös Haltsonen kuvaa seikkaperäisesti 
tilanteen käänteitä (Haltsonen 1931, 51-56). 
Luonnehdinta on periaatteessa sama mutta 
ilmaisullisesti hieman poikkeava Rudbeckin 
artikkelissa ”Försök att antyda folkäfventyrets 
egendomliga karaktär” (ks. Rudbeck 1854, 257- 
258). 

M. A. Castrenin Föreläsningar i finsk mytologi 
-teoksen suomennoksessa Joonas Ahola huo- 
mauttaa loppuviitteissä: ”Castren käyttää 
termejä saga ja sagoberättelse laveasti kansan- 
kertomuksista eikä ainoastaan yhdestä kansan- 
kertomusten lajista, saduista, tai islantilaisesta 
saagakirjallisuudesta. Suomennoksessa on jou- 
duttu tulkitsemaan merkitys tilannekohtaisesti.” 
(Castrén 2016, 306, loppuviite 24.) 

Suomen sodasta ja historiatietoisuudesta ks. 
myös Mylly 2002, 121-144. Tämän artikkelin 
viimeistelyvaiheessa, kevätkesällä 2022, Venä- 
jän hyökkäys Ukrainaan helmikuussa 2022 ja 
tästä seurannut muutos Suomen turvallisuus- 
poliittisessa asemassa nosti esiin uutta puhetta 
isostavihasta, Suomen sodasta ja historiatietoi- 
suudesta. 

Kaanoniin unohdettu 


Kanteletar ja kansanlyriikan estetiikka 


Taidehistorioitsija Onni Okkonen pohti 1900- 
luvun alussa kansanrunouden, Kalevalan ja 
Kantelettaren' silloista nykytilaa seuraavasti: 


Kuinkas on kansanrunoutemme harrastuksen 
laita muun yleisön keskuudessa? Luetaanko vielä 
innostunein mielin kokoelmia, niin kuin tehtiin 
kansallisen romantiikan aikana? — — Ikävä kyllä 
kysymykseen täytyy vastata vältellen. Ei voi sanoa 
olevan entistä innostusta yleisön keskuudessa, mut- 
ta toiselta puolen ei voi sanoa, että kansanrunoutta 
ei ollenkaan luettaisi. Pitäähän jokainen sivistynyt 
suomalainen velvollisuutenaan olla lukenut Kale- 
valan (Kantelettaresta ei pidetä niin väliä) läpi, 
kuuluuhan Kalevala meidän klassiseen kirjallisuu- 
teemme, jota jokaisen täytyy tuntea. (Okkonen 
1908, 65-66.) 


Okkosen esittämä näkemys Kalevalan ja Kan- 
telettaren toisistaan eriävistä merkityksistä 
tuntuu pitävän paikkansa, kun katsotaan Kan- 
telettaresta tehtyjä tutkimuksia: se on ollut ja 
on edelleen vähäistä.? Sen sijaan Kanteletta- 
ren taustalla olevaa kansanlyriikkaa on tut- 
kittu perusteellisemmin (mm. Timonen 2004; 
Haavio 1952; 1955; Enäjärvi-Haavio 1935; 
Krohn 1931; Salminen 1917; 1943; Krohn J. 


1900, 1901; Relander 1894), mikä johtunee 
folkloristiikan varhaisesta siirtymästä kansan- 
runoihin pohjaavien kirjallisten teosten tutki- 
misesta suullisesti välittyneisiin kansanrunoi- 
hin. Pääosin naisen elämän arkisia hetkiä ja 
tunteita kuvaava, lyyrisistä ja lyyris-eeppisistä 
runoista koostuva Kanteletar on jäänyt ”san- 
karirunoelman”, Kalevalan varjoon samalla 
tavoin kuin kalevalamittainen kansanlyriikka 
on jäänyt eeppisten runojen varjoon (ks. 
Timonen 2004; Haltsonen 1950, 58).3 Toisaalta 
Kantelettarella on vakiintunut asema kalevala- 
mittaisen lyriikan laulukokoelmana, ja se on 
vaikuttanut paitsi suomenkieliseen runouteen 
ja muuhun taiteeseen (Laurinmäki 1923, 68- 
69) myös käsityksiin kansanrunoudesta, eri- 
tyisesti lyriikasta (Timonen 2004, 35). 
Kantelettaren juhlavuonna 2000 ilmestyi 
mittava teos, Suur-Kanteletar, tietokirjailija Kai 
Linnilän toimittamana. Teos sisältää Kantelet- 
taren ensimmäisessä painoksessa julkaistun 
aineiston runojen ja sävelmien faksimilena. 
Kuvituksesta ovat vastanneet ”suomalaisen 
taiteen klassikot”, joita täydentävät kansan- 
ihmisten pukukuvat sekä maisemamaalauk- 
set. Tarkoituksena on ylevän juhlimisen sijaan 

”nostaa esiin teoksia, jotka muutoin jäävät päi- 
vätajunnassa unholaan” (Linnilä 2000). Teos 
onkin harvinainen Kantelettaresta laadittu ko- 
konaisteos; se sisältää myös tiiviisti koottuja 
artikkeleita folkloristiikan, kirjallisuudentutki- 
muksen, historian ja sukupuolen näkökulmas- 
ta. Kirjallisuudentutkija Leena Kirstinä (2000, 
590) aloittaa suoraan kirjallisuuden kaano- 
nista, mutta epäillen: ”Kanteletar kuuluu klas- 
sikkokaanonimme kärkeen yhdessä Kalevalan 
kanssa, mutta onko Kanteletar kaunokirjalli- 
suutta?” Vastaus on myönteinen, mutta Kirs- 
tinä harmittelee, ettei teos ole kiinnostanut 
pitkiin aikoihin kirjallisuudentutkijoita. Folk- 
loristi Satu Apo (2000, 576) puolestaan pe- 
räänkuuluttaa Kantelettaren vastaanoton 
tutkimista. Kirstinä esittää Kantelettaren tutki- 
mattomuuden syyksi folkloristien, oppialan 
pitkäaikaisten professorien Martti Haavion ja 
Matti Kuusen, vahvat näkemykset kansanru- 
noudesta, ja Apo korostaa, että juuri Haavion 
ja Kuusen käsityksiä kannattaisi tutkia, kun yri- 
tetään ymmärtää Kanteletarta ja sen asemaa. 
Kantelettaren voidaan sanoa joutuneen 
moninkertaisesti marginaaliin teoksen lajin 
(lyriikka), esittäjien (naiset) ja sisällön (tun- 
teet) vuoksi. Lisäksi se on folkloristeille ollut 
liian kirjallinen teos, kirjallisuudentutkijoille 
suullista perinnettä edustava. Kantelettaren 
asema on myös kietoutunut kahteen tutki- 
mushistorialliseen juonteeseen. Nämä ovat 
yhtäältä folkloristiikan, erityisesti kansanru- 
noihin keskittyvän tutkimuksen, suuntautu- 
minen kirjallisperäisestä folkloresta suullisesti 
välittyneisiin runoihin, ja toisaalta kirjallisuu- 
dentutkimuksen vaikutus folkloristiikan teksti- 
käsitykseen (ks. Stark 2019, 51-54). Folkloris- 

tiikan tekstikäsitystä luonnehtii suullisen ja 
kirjallisen tekstin välinen ristiriita. Varhaista 
runonkeruuta ja tutkimusta ohjasi ymmärrys 
kiinteästä, itsenäisestä tekstiyksiköstä, jonka 
tulkinta perustui kirjoitetun kirjallisuuden 
prinsiipeille. (Tarkka 2005, 56.) Toisaalta oppi- 
alan vakiinnuttua 1900-luvulla folkloristiikka 
on tehnyt voimakkaasti eroa kirjallisen ja suul- 
lisen tekstin välillä painottamalla suullisen 
tekstin muuntumista ja intertekstuaalisia yh- 
teyksiä esityskontekstiin ja muuhun ympäris- 
töön (Ong 1982; Finnegan 1992). Tästä huoli- 
matta aineiston suullisuudesta on väistämättä 
tullut kirjallista tallentamisen ja keruun yhtey- 
dessä (Seitel 2012; Hämäläinen ym. 2019, 23). 

Kantelettaren asemaan on niin ikään vai- 
kuttanut folkloristien kaksijakoinen suhtau- 
tuminen toiseen suullis-kirjalliseen teokseen, 
Kalevalaan. Kalevalasta irtaannuttiin varhain 
tieteelliseen tutkimukseen soveltumattomana 
kaunokirjallisena teoksena, mutta toisaalta 
folkloristit ovat pitäneet itsellään oikeuden 
määritellä ja selittää Kalevalaa (Stark 2019, 
70; ks. Anttonen 2004). Huolimatta siitä, että 
nykyftolkloristiikassa on siirrytty ulos kirjalli- 
sesta tekstikäsityksestä, voidaan jonkinlaisena 
kirjallisena linjana edelleen nähdä suomalai- 
sessa folkloristiikassa vaikuttava esteettinen 
suhtautuminen tutkimuskohteeseen (ks. Lehti- 
puro 2012, 496; Stark 2019; Kupiainen 2008). 
Tietynlaisena kerrostumana folkloristiikan tut- 
kimushistorian ympärillä ovat kirjallisuuden- 
tutkija Väinö Kaukosen säetutkimukset Kale- 
valasta (mm. 1956) ja Kantelettaresta (1984) 
sekä hänen näkemyksensä Lönnrotin teok- 
sista sanataideteoksina ja siten kirjallisuuden- 
tutkimukseen kuuluvina (Kaukonen 1984, 22; 

Kaukonen 1988, 48). Kaukosen yksityiskohtai- 
set säetason tutkimukset ovat pitäneet folklo- 
ristit etäällä Lönnrotin teoksista samalla kun 
ne ovat vahvistaneet sen, minkä jo Julius ja 
Kaarle Krohn osoittivat: Lönnrotin kansan- 
runotöiden tutkiminen ei ole folkloristiikan 
kannalta kiinnostavaa, sillä ne eivät täytä 
folkloren kollektiivisuuden, suullisuuden tai 
alkuperäisyyden kriteerejä. Nykyään erilaiset 
suullis-kirjalliset hybriditeetit ovat pikemmin- 
kin tutkimuksen lähtökohta kuin ongelma, 
mikä tarjoaa uusia mahdollisuuksia tieteiden- 
välisyyteen ja esimerkiksi Kalevalan ja Kante- 
lettarenkin uudelleen ymmärtämiseen (esim. 
Avoin Kalevala). 

Tarkastelen artikkelissanit Kanteletarta 
Kalevalan ja kalevalamittaisen runouden 
tutkimuksesta” sivuun jääneenä teoksena 
sekä etsin mahdollisia syitä sen kanonisoi- 
tuun mutta tutkimuksellisesti epäkiinnosta- 
vaan asemaan. Keskityn Satu Apon ja Lee- 
na Kirstinän viitoittamana erityisesti Martti 
Haavion ja Matti Kuusen käsityksiin kansan- 
lyriikasta teoksissa Laulupuu. Suomen kansan 
tunnelmarunoutta (Haavio 1952) sekä Suomen 
kirjallisuus 1 (Kuusi 1963). Lähtökohtanani 
artikkelille on folkloristiikan tutkimushisto- 
ria ja yleisesitykset sekä niissä ilmenevät 
arvostukset ja käsitykset kansanrunoudesta. 
Vaikka folkloristiikassa ei perinteisesti tuoteta 
kirjallisuuden merkitystä määritteleviä kirjal- 
lisuushistorioita, se on kansallisena tieteenä 
kirjallisuushistorioiden tavoin luonut käsi- 
tystä kansallisuudesta ja kansanrunoudesta 
(ks. Grönstrand ym. 2016, 10—12). Tähän asti 
ainoassa oppialan tutkimushistoriassa, Jouko 
Hautalan Suomalainen kansanrunoudentutkimus 


KAANONIIN UNOHDETTU 


KAN EL ERÄN 
SKS 


Kanteletar. SKS 1997. 


-teoksessa Kanteletar saa vain muutaman si- 
vun palstatilan (Hautala 1954, 122—126) ja en- 
simmäisenä kansanlyriikasta väitellyt tutkija 
Oskar Relander (1894) lyhyen maininnan (mt., 
324). Varsinaisen kansanlyriikan osalta mer- 
kittävät tutkimushistorialliset kokonaisuudet 
Haavion ja Kuusen rinnalla ja heitä ennen 
ovat Julius Krohnin (Kaarle Krohnin postuu- 
misti kokoama) Kantelettaren tutkimuksia I-III 
(1900, 1901), joka nimestään huolimatta kes- 
kittyy kalevalamittaisiin balladeihin, Kaarle 
Krohnin Muinaisrunoja laulusta, surusta ja lem- 

WORLD'S Æ CLASSICS 


THE KANTELETAR 


Valikoiman Kantelettaren runoja on kääntänyt 
Keith Bosley. Oxford University Press 1992. 


mestä (1920b) ja Tunnelmarunojen tutkimuksia 1. 
Laulusta (1931) sekä Elsa Enäjärvi-Haavion 
kokonaisesitys lyyrisistä lauluista teoksessa 
Martti Haavio, Suomalaisen munaisrunouden 
maailma (1935). Kaikkien näiden teosten arviot 
kansanlyriikasta ovat myöhemmin vaikutta- 
neet Martti Haavion ja Matti Kuusen käsityk- 
siin. Lisäksi ne ovat lyriikan yleisesityksinä 

ohjanneet ymmärrystä Kantelettaresta. Siitä 
huolimatta, että viimeisten vuosikymmenien 
aikana on ilmestynyt uusia Kanteletar- ja kan- 
sanlyriikan tutkimuksia (Apo 1995; Timonen 
2004; Hämäläinen mm. 2016), ne eivät ole 
kyenneet muuttamaan Kantelettaren unoh- 
dettua asemaa kaanonissa. 


Ihastus ja kanonisointi 


Elias Lönnrot (1802-1884) julkaisi Kanteletta- 
ren kahdessa osassa, kolmena kirjana vuosina 
1840 ja 1841. Kokoelma sisältää 652 runoa: 
lyyrisiä runoja, häälauluja, balladeja ja histo- 
riallisia runoja. Teoksen ensimmäinen kirja 
on jaoteltu yhteisiksi lauluiksi, toinen tyttö- 
jen, naisten, poikien ja miesten lauluihin sekä 
kolmas historialliskertoviin runoihin. Lisäk- 
si Lönnrot julkaisi 23 näytettä uudemmasta 
laulukulttuurista Kantelettaren esipuheessa.” 
Vaikka Kanteletar sisältää myös poikien ja 
miesten lauluja, sen näkökulma on naisten. 
Ilmestyessään huhtikuussa 1840 Kanteletar 
ei suinkaan ollut varjossa. Sanomalehtiar- 
viossaan Fabian Collan nosti Kantelettaren 
suomalaisen kirjallisuuden kaanoniin: ”den 
andra af vär finska litteraturs kanoniska böc- 
ker skall träda i dagen, — — (Collan 1840a). 
Kantelettaren runoja ruotsintanut Collan oli 
vaikuttunut Kalevalan (1835) sisarteoksen, ku- 
ten hän teosta nimitti, sielullisuudesta kutsuen 
Kanteletarta Kanteleen tyttäreksi, suomen 
kansan lyyraksi: 


Men Kalevala har en yngre syster, som helt snart 
skall följa i dess spär och träda i dagen, för att 

gifva ett nytt ojäfaktiv vittnesmäl om den finska 
sängarandens rika förmäga. Kanteletar är namnet 
pä denna nya sängkrans. Kanteletar, det betyder 
Kanteles dotter, och med skäl kan denna sängcykel 
företrädesvis nämnas ett skötebarn af Kantele, den 
finska nationens Lyra. (Collan 1840b.) 


Ihastus koski erityisesti laulujen ilmentämiä 
tunteita, joiden perusta on syvä ja sielulli- 
nen, ne ovat Collanin mukaan luonnollisesti 
poeettisia ja kauniita: 


I dem skall man i allmänhet finna oändligen litet 
af egentlig tradition; det är blott känslan, som talar 
i dem, förenad dock icke sällan med reflexionen. 
Men denna är dä icke ett tort och kallt reflecteran- 
de, ett nyktert resonnemang; den bestär tvärtom 
i en djup och själfull begrundning, ett sängarens 
försjunkande i sitt eget inre under en stämning, 
som är sä sannt och naturligt poetisk. 

— Man förevitar den finska poesin i allmänhet att 
företrädesvis vara af ett sorgbunnet lynne. Denna 
förevitelse — om den annars sä bör nämnas — är 
visserligen grundad, men blott i en viss grad, och 
en viss mening. (Collan 1840c.) 


Kanteletarta kohtaan tunnettua mielenkiintoa 
nostivat Fabian Collanin ylistävien arvioiden 
ja kirjoitusten (Helsingfors Morgonblad, 1840- 
1842) lisäksi kiihkeä innostus Kantelettaren 
kääntämiseen. Runoja käänsi Lönnrotin ohel- 
la moni jo ennen teoksen ilmestymistä. (Kuk- 
konen 20009, 11; Anttila 1931, 342.)* Innostus 
ulottui myös yliopistoon ja osakuntiin, jotka 
järjestivät kirjoituskilpailuja suomalaisen lyrii- 
kan luonteesta.? Ihastuksen taustalla vaikutti- 
vat 1700-luvun lopun, erityisesti H. G. Portha- 
nin tutkimusten käsitykset kansanrunouden 
kauneudesta sekä Herderin jälkeiset romant- 

I will sing of what | know — 50 poems from the 
Kanteletar. Keith Bosley a Senni Timonen. SKS 1990. 


tiset ajatukset kansan laulaman runouden 
kielellisestä aitoudesta niin Euroopassa kuin 
Suomessakin (ks. Sarajas 1956, 1-4). Hannes 
Sihvo (1984, 46, 47) korostaa J. L. Runebergin 
vaikutusta kansanrunouden ihannointiin jo 

ennen Kantelettaren ilmestymistä. Runeberg 
esitti vuonna 1820, että kansanlaulun laululli- 
suus ja herkkyys olivat ominaisia suomenkie- 
liselle rahvaalle, ne kaikuivat syvyydellä sisä- 
maassa, Saarijärven pitäjässä toisella tavalla 
kuin rannikkoseuduilla (ks. myös Karkama 
2001, 173-177). 

Runebergin linjoilla oli myös Lönnrot. 
Kantelettaren esipuheessa hän esitti, että laulu 
oli universaali ominaisuus, yhteinen kaikille 
kansoille, mutta ilmasto ja ympäristö vaikutta- 
vat mielenlaatuun ja laululle herkistymiseen. 
Laulun virittävät ennen kaikkea olosuhteet, 
ankean ilmaston synnyttämä huoli. Esipuhe 
sisältää selkeän näkemyksen lyyristen runo- 
jen olemuksesta: ”[ne] ovat mielen äänellisiä 
kuvauksia, ajatusten sanallisia muodostu- 
misia” (VT 5, 320). Lönnrot kirjoitti myös 
laulusta ihmisen toisena, pyhänä kielenä ja 
”Suomen laulun sulosuudesta”, johon toimi- 
tustyössä ”näitä korjaellessamme vaan olisim- 
ma tainneet liiaksi niihin rakastua” (mt., 346). 
Kansanlyriikan suloisuuteen Lönnrot viittasi 
myöhemmin kirjeessään Fredrika Runeber- 
gille tiedustellen, miksi tämä luki Kalevalaa, 
”[ettekä] ennemmin valinneet Kanteletta- 
ren lemmeltään ja suloisuudeltaan suosituita 
lauluja luettavaksenne — — (Lönnrotin kirje 
Fredrika Runebergille 17.7.1846). Kanteletta- 
ren esipuheessa Lönnrot oli aiempien kansan- 
runoudesta innostuneiden kuten Porthanin 
kannalla suhtautuessaan kansanrunoihin, 
eritoten lyriikkaan, esteettisesti, poetiikan ja 
arvottamisen näkökulmasta (ks. Sarajas 1956, 
317-319). Lönnrotiin vaikuttanut runojen es- 
teettinen merkitys kietoutui kielen alkuperäi- 
syyden vaatimukseen, jossa erityisesti kansan- 

lauluissa ilmenevän kansankielen katsottiin 
ilmaisevan puhtaimmin ”alkuperäistä kansan 
henkeä tai sielua” (Karkama 2001, 172, 179). 
Alkuvuosikymmenien jälkeen Kantele- 
tar-into laantui. Kantelettaren runot päätyivät 
vähitellen kouluissa ja harrasteryhmissä kier- 
täviin laulukirjoihin” tai niitä julkaistiin osana 
runoantologioita (mm. Suomen Runotar, Viika- 
ri 1991), mutta Kanteletar ei enää herättänyt 
samanlaista kiinnostusta kuin 1800-luvun puo- 
livälissä." 1890-luvulla syntyi folkloristiikan 
oppiaine, joka sen ensimmäisten professorien, 
Julius ja Kaarle Krohnin vaikutuksesta keskit- 
tyi kansanrunojen leviämisteoriaan ja siten 
ohitti kirjalliset teokset, kuten Kantelettaren. 
Lönnrot itse ei Kanteletarta unohtanut, vaan 
ryhtyi toimittamaan siitä samanlaista, laajen- 
nettua painosta kuin vuoden 1849 Kalevalasta. 
Toimitustyö keskeytyi Lönnrotin kuolemaan 
keväällä 1884, eikä viimeisten vuosien Kan- 
teletar-työ herättänyt kiinnostusta silloisen 
Suomalaisen Kirjallisuuden Seuran piirissä tai 
myöhemmissä tutkijoissa (Fitzgerald & Hämä- 
läinen 2018, 183-190). Kolmas painos ilmestyi 
Lönnrotin kuoleman jälkeen Julius Krohnin 
toimittamana, sisältäen Lönnrotin muokkaa- 
mia runoja LII kirjan osalta (1887). Katsottiin, 
että Lönnrotin toimitustyö oli jäänyt niin kes- 
keneräiseksi, ettei muita toimitettuja runoja 
kannattanut ottaa huomioon. Aarne Anttila 
(1935, 311) arvioi myöhemmin, että uudet ru- 
not olivat sisällykseltään aiempia vähäarvoi- 
sempia, eikä Lönnrotin olisi koskaan pitänyt 
ryhtyä uudistamaan vuosien 1840, 1841 Kan- 
teletarta: ”se [Kanteletar-työ] on havainnolli- 
sena esimerkkinä usein todetusta säännöstä, 
ettei kirjailijan pidä viimeisinä elinvuosinaan 

ryhtyä korjaamaan nuoruutensa ja miehuu- 
tensa aikana suorittamiaan töitä” (mts.). Kan- 
telettaren laajennetun laitoksen väheksyvään 
arvioon yhtyi myöhemmin Jouko Hautala: 
”runot ovat kertyneitä toisintoja käyttämällä 
lisäillyt ja paisutellut niin, että niiden runol- 
linen arvo on suuresti vähentynyt” (Hautala 
1954, 125). 

Missä määrin Kantelettaren hiipumiseen 
vaikutti kansanrunouden tutkimuksen oppi- 
aineen, ja sitä kautta tutkimusmetodin, syn- 
tyminen 1800-luvun lopulla, riimillisen lau- 
luperinteen kasvava suosio tai karelianismi, 
jonka inspiraation lähde oli Kalevala? Entä 
myöhemmin Lönnrotin elämäkerturin sekä 
folkloristiikan tutkimushistorioitsijan näke- 
mykset? Vai oliko Kantelettaren kohtalo si- 
netöity jo Fabian Collanin nimetessä teoksen 
Kalevalan nuoremmaksi sisareksi, teokseksi, 
johon suhtaudutaan kuin pikkusisariin yleen- 
sä, myönteisen hajamielisesti? 

Kyse saattoi myös olla Kantelettaresta 
kansallisena teoksena. Naisen tunteisiin ja 
arkiseen maailmaan keskittyvä Kanteletar ei 
välttämättä esittänyt kansallisuutta toivotulla 
tavalla. Kansakunta-ajattelussa maskuliini- 
suus ja miehisyys ovat saaneet ensisijaisen 
roolin (Yuval-Davis 1997), ja tämä näkyy 
myös 1800-luvun Suomen suurruhtinaskun- 
nassa. Hegeliläinen ja J. V. Snellmanin myö- 
täilemä käsitys korosti naista perheen ja 
yksityisen piiriin kuuluvana ja miestä kansa- 
laisyhteiskunnan ja valtiollisen toiminnan har- 
joittajana. Esimerkiksi suomenkielisissä sa- 
nomalehdissä 1840—1850-luvuilla puhuttiin 
yleisesti ”kansallisista harjoituksista” eli toi- 
minnasta valtiollisissa yhteyksissä, joissa nai- 

set saattoivat toimia tausta-apuna, mutta var- 
sinainen kansallisuuden, ”suomalaisuuden” 
esittäminen oli varattu miehille. (Juntti 2011, 
56-59.) Toisaalta aikakauden porvarillisessa 
keskustelussa naiseus nostettiin osaksi yhteis- 
kuntaa ja kansallisuutta, mutta vain perheen 
ja perheen moraalin kautta (Hämäläinen 2012, 
113-118). Kansakunnan jatkuvuus toteutui ko- 
din piirissä ennen kaikkea reproduktion ja las- 
ten, tulevien kansalaisten kasvatuksen kautta 
tai toisaalta naiskehon erilaisissa visualisoin- 
neissa (Blom 2000, 8—13; ks. Yuval-Davis 1997, 
26-28, 45). Kantelettaren kohdalla perhe ja 
yksityisen elämän merkitys eivät ole kuiten- 
kaan nousseet keskusteluun, vaan keskustelua 
on pääosin käyty teoksen lyyrisestä kauneu- 
desta ja tunteista. 

Kanteletar ei ole myöskään Kalevalan ta- 
voin erilaisiin historiallisiin käänteisiin uusia 
merkitysyhteyksiä luova ja kansallistuntoa 
vahvistava teos. Se ei sisällä yhtenäistä men- 
neisyyskertomusta eikä samastuttavissa ole- 
via sankarityyppejä, vaan pääosin toisistaan 
irrallisia lyyrisiä tunnelmia. Esitän seuraa- 
vaksi, että yksi syy Kantelettaren muuttumat- 
tomaan ja siten epäkiinnostavaan asemaan 
on ollut myös Kantelettareen liittyvät sitkeät 
käsitykset. 


Suru ja aitous 


Kanteletar-ihastuksessa kietoutuivat toisiinsa 
ajatus Kantelettaren aitoudesta (Kaukonen 
1984, 1), sen kansanomaisuudesta ja kansan- 
lyriikan surumielisyydestä. Heikki Laitinen 
(2003, 190) on huomauttanut, että Kanteletta- 

ren ensimmäistä runoa Eräskummanen kan- 
tele ja sen säkeitä ”Soitto on suruista tehty” 
on pidetty yhtenä kauneimmista ja edusta- 
vimmista runoista. Runon on katsottu kuvas- 
tavan suomalaisen kansan mentaliteettia. To- 
dellisuudessa Kantelettaren laululla on vähän 
yhteyksiä tallennettuun kansanlyriikkaan, se 
on enimmäkseen Lönnrotin itsensä laatima 
kokonaisuus (ks. Kaukonen 1984, 43). 

On totta, että Kanteletar sisältää runsaasti 
surua ja huolta kuvastavia niin sanottuja huo- 
lilauluja't, mutta Lönnrot myös itse korosti 
runojen surumielisyyttä nimittämällä Kante- 
lettaren ”*huolen kankahaksi” ja kirjoittamalla, 
että ”[y]limalkasesti on näissä yksinäisyys ja 
surullisuus läpikäypänä aineena” (VT 5, 343). 
Surumielisten runojen runsaudelle Lönnrot 
antoi selityksen maantieteellisellä sijainnilla, 
pohjoisella ankeudella. Lönnrot ei myöskään 
sisällyttänyt Kantelettareen rahvaan koko 
lauluperinnettä. Pois jäivät muun muassa elä- 
män vitaalisia puolia käsittelevä rohkeampi 
eroottinen lyriikka sekä sukupuolten välisiin 
suhteisiin paljolti keskittyvät riimilliset lau- 
lut, joita Lönnrot sisällytti vain esipuheeseen 
näytteeksi uudemmasta lauluperinteestä. 

Kantelettaren runojen ihailuun oli useita 
syitä, mutta erityisesti mollisävyinen surumie- 
lisyyden ”*hekumoiminen” oli osa 1800-luvun 
sivistyneistön tunnemaailmaa (Laitinen 2003, 
193; Kurkela 2012, 358-365). Satu Apo (1995; 
2000) on korostanut Kantelettaren realistista, 
jopa naturalistista eetosta, joka rikkoo roman- 
tiikan käsityksen kirjallisuudesta. Apon mu- 
kaan realistisella kansankuvauksellaan Kante- 
letar ”ohittaa — — Runebergin Hirvenhiihtäjät 
(1832) ja jopa Kiven tuotannon” (Apo 2000, 

576). Tästä huolimatta Kanteletarta on luettu 
romanttisen, herkän, kaipaavan runoilija- 
neidon henkilöitymänä. Apo esittää yhdeksi 
syyksi sivistyneistön puutteellisen kielitaidon; 
kaikkia kielikuvia ja merkityksiä ei ymmärret- 
ty, ja siten Kantelettaren kuvastama maailma 
jäi epäselväksi. Sen sijaan lyriikan luontokuvat 
yhdistettyinä runojen kaipaavaan, surumieli- 
seen, usein yksinäiseen kokijaan puhuttelivat 
lukijoita. (Ks. myös Haltsonen 1950, 61-62; 
Hämäläinen 2020.) Kantelettaren sisältö vas- 
tasi näin lukijoiden esteettiseen ja kirjalliseen 
makuun, ja sitä oli vaivattomampi ymmärtää 
kuin Kalevalaa, jonka kanssa arvailtiin, mitä 
runojen säkeet mahtoivat tarkoittaa (ks. Ant- 
tila 1931, 238). 

Runojen huolen ja yksinäisyyden sävyjä 
on sittemmin toistettu lukuisissa Kanteletta- 
ren ja kansanlyriikan esityksissä (mm. Krohn 
1920b, 11; Laurinmäki 1923; Enäjärvi-Haavio 
1935, 117; Tarkiainen 1921; 1943). Tunnetuim- 
mat lienevät Martti Haavion ja Matti Kuusen 
maalailemat kuvat lyyristen runojen laulajista, 
Mateli Kuivalattaresta, rosa carelicasta, karja- 
lan metsäruususta (Haavio 1943, 136) ja tun- 
temattomaksi jääneestä poeta anonymuksesta, 
jota Kuusi nimittää lintuelegikoksi. Tämän 
repertuaariin kuuluivat lyyriset laulut, joiden 
aiheena ovat ”orpous ja kodittomuus sekä 
osattomuuden sydänsuru”. Kuusen mukaan 
heleän neidon runot ovat ”puhtaita, kirkkaita, 
valkeita ja kauniita”. (Kuusi 1985a, 54; myös 
1963.) 

Vaikka Lönnrotin runoja yhdistelevä ja 
pilkkova toimitustekniikka tunnettiin jo Kale- 
valasta, jonka yhteydessä sitä kritisoitiin (Ant- 
tila 1931), on Kantelettaren katsottu edustavan 

jokseenkin aitoa kansanlyriikkaa. Ajatusta oh- 
jasi tässäkin Lönnrot tehden eron taiderunon 
ja kansanrunon välille ja korostaen kansan- 
runon tekijättömyyttä. Kansanruno syntyi 
luonnostaan, ilman ajatusta tai erityistä työtä 
ja tekijää. Lyyristä laulua hän kutsui herkäksi 
kukaksi, jonka kauneus vahingoittuu, jos sitä 
koskee, etäännyttäen samalla omaa osuuttaan 
runojen muokkaustyössä:5 


Ne, jotka ovat tottuneet erottamaan kansanlauluin 
oman somuuden ja luontasuuden, myös kyllä hel- 
posti erottaisivat, jos niihin mitä olisi ulkoa lisätty. 
Ei yksikään kukka ole arempi vierasta koskemista 
suhten, kun kansanlaulut. Joku ainoa vieras sana, 
jolla luultaisi parannettavan, usein pilaisi koko lau- 
lun somuuden. (VT 5, 353.) 


Kantelettaren asema aitona kansanomaisten, 
surumielisten laulujen kokoelmana, jona 
Lönnrot sen myös esitti, on säilynyt melko va- 
kiintuneena 2000-luvulle asti. Käsityksiä Kan- 
telettaresta ovat muokanneet myös 1900-lu- 
vun keskeiset folkloristiset kansanlyriikan 
kokonaisesitykset, joissa palautettiin kansan- 
lyriikka muoto-opillisesti sen alkuperäiseen, 
aitoon asuun. Arvovaltaisten professorien, 
Haavion, Krohnin ja Kuusen esitykset eivät 
ole voineet olla vaikuttamatta yleisiin käsityk- 
siin Kantelettaresta. 


Kansanlyriikan runousoppi 


Kanteletar sai olla pitkään rauhassa ennen 
kuin 1900-luvulla sen runoja ja Lönnrotin 
tekstualisointitapoja ryhdyttiin kriittisesti 
arvioimaan. Toisaalta arviotkaan eivät ole 

horjuttaneet Kantelettaren kanonista asemaa. 
Harvemmin on kirjoitettu Kantelettaren epä- 
aitoudesta tai etsitty runojen alkuperäisiä 
lähteitä. Myöskään Kantelettaren runojen 
heikkoudeksi ei ole sanottu toisteisuutta, joka 
puolestaan on yksi Kalevalaan kohdistuneista 
kritiikeistä (ks. esim. Anttila 1935, 74, 76—77). 
Kun kansanrunoustiede syntyi 1800-luvun lo- 
pulla ja Julius Krohn sanoutui irti Kalevalasta 
kansanrunoudentutkimuksen kohteena (Hau- 
tala 1954, 191), vahvistui vähitellen käsitys 
myös Kantelettaren epäaitoudesta. Pohties- 
saan vanhan runomitan merkitystä runojen 
syntymisessä Julius Krohn päättää Kantele- 
tar-trilogiansa'* seuraavasti: 


Vaihtelevillakin runomitoilla olisivat Suomen kan- 
san runot kyllä aina aiheuttaneet Kantelettaren ta- 
paisen helmivyön, vaan kokoonpanematta niistä 
olisi ijäksi jäänyt se kokonaiskuvaelma Suomen 
kansan elämästä, jonka yhtäjaksoisella vanhalla 
runomitalla meille tarjoaa Kalevala (Krohn 1901, 


348). 


Krohn viittaa tässä Kantelettareen erilaisista 
lyyrisistä runoista ja lauluista koottuna anto- 
logiana, ”helmivyönä”, johon sekoittuu uusi, 
riimillinen mitta. Tämän lyyrisen runon 
vaihtelevuuden hän ymmärsi, mutta lopulta 
trokeinen mitta oli oikean runon laadun tae." 
Krohn oli vuonna 1866 toimittanut runoko- 
koelman Helmivyö. Suomalaista runoutta, jon- 
ka esipuheessa hän luonnehti lyyristä runoa 
seuraavasti: 


— — ovat meidän runoilijamme kaikki heikkoja 


vesoja vaan, joista harva on kyennyt kasvattamaan 
itsestänsä monta haarukkaa ja oksaa. Yksinänsä ei 

juuri moni heistä voisi täyttää pientäkään vihkosta 
runoillaan. Mutta jos kaikki panemme yhteen mitä 
kullakin on parasta, niin on arveltu, niin ehkäpä 
syntynee toki jotain kookkaampaa, mehuvampaa. 


Krohnin jälkeen ilmestyivät muun muassa 
Väinölä: Uusi helmivyö suomalaista runoutta 
(1884) ja Pieni helmivyö: Suomen runoja koulu- 
nuorisolle (1895), joissa esitellään Kanteletta- 
ren runojen lisäksi kansan- ja taiderunoutta. 
Irrallisista runohelmistä koottu helmivyö 
muotoutui vähitellen yleistermiksi lyyrisen 
runon antologioille. 

Kanteletar-innostuksen uudelleen virittämi- 
seen 1900-luvun alussa ehdotti Onni Okko- 
nen, että laadittaisiin uudistettu Kanteletar- 
laitos. Okkonen katsoi, että Lönnrot oli liiaksi 
yhdistellyt runoja, ja näin ne olivat menettä- 
neet luonnollisen ja yksinkertaisen muotonsa. 
Sen sijaan uuden Kanteletar-laitoksen tulisi 
olla mahdollisimman lähellä aitoa kansan- 
runoa. Siinä olisi miellyttävä ulkomuoto, 
kauniimmat ja täydellisemmät runot ja kieli, 
kansanrunon lapsellinen luonnollisuus ja 
yksinkertaisuus. Myös kieli olisi säilytettävä 
koskemattomana ja runohenkilöiden nimet 
palautettava alkuperäisiksi. (Okkonen 1908, 
67-70.) 

Okkosen esittämä toive sai vastakaikua 
Kaarle Krohnin tutkimuksissa. Suurelle ylei- 
sölle suunnatussa teoksessaan Muinaisrunoja 
laulusta, surusta, lemmestä (1920b) Krohn pyrki 
tuomaan Kantelettaren taustalla olevan läh- 
deaineiston sen alkuperäisessä muodossaan 
”nykypolvien ihailtaviksi” (mt., 8-10). Teos 
esittää runot muokattuna ytimekkääseen 
muotoon. Hieman myöhemmin Krohn mää- 

ritteli suomalais-karjalaisen kansanlyriikan 
ominaisuudeksi tiiviin rakenteen: se on pi- 
tuudeltaan yleensä neljä säeparia sisältävä 
kahdeksansäkeinen runo (Krohn 1931, V). 
Krohnin eksakti käsitys runoista perustui 
maantieteellis-historiallisen metodin ajatuk- 
seen runojen ideaalista alkumuodosta, joka 
vertailemalla olisi mahdollista saada esiin (ks. 
Stark 2019, 60). Käsitykseen liittyi myös nä- 
kemys runojen kehityksen kaaresta puhtaasta 
alkutekstistä rappeutuvaan ja vääristyneeseen 
muotoon. Tästä viitekehyksestä Krohn tarkas- 
teli myös Kanteletarta: Lönnrot oli muokan- 
nut liiaksikin Kantelettaren runoja ja rikkonut 
muun muassa lyyristen runojen luonnollisen 
järjestyksen (Krohn 1931, IV). Krohnin näke- 
myksen lyriikan muoto-opista sisäisti muuta- 
maa vuotta myöhemmin Elsa Enäjärvi-Haa- 
vio kansanlyriikan katsauksessaan. Vaikka 
Enäjärvi-Haavio tunnistaa lyyristen runojen 
myös ketjuuntuvan ja sen vuoksi muodosta- 
van pitempiä runoja, tukeutuu hän kuitenkin 
arvovaltaisen tutkijan ja professorin näkemyk- 
seen runojen kahdeksansäkeisestä rakenteesta 
(Enäjärvi-Haavio 1935, 117-119). 

Krohnin teoriasta innostuneena Martti 
Haavio kirjoitti teoksessaan Laulupuu. Suomen 
kansan tunnelmarunoutta seuraavasti: ” Tunnel- 
marunot, jotka oli käsitetty pitkiksi, toisiaan 
seuraavien aiheiden sarjoiksi, olivatkin siis 
lyhyitä, tiiviitä kokonaisuuksia, laajuudeltaan 
useimmin vain kahdeksansäkeisiä!” (Haavio 
1952, 243.) Tämän Haaviolle vahvisti Suomen 
Kansan Vanhojen Runojen lyyristen toisintojen 
kaavojen tutkiminen. Tulokseksi Haavio sai 
paitsi Krohnin esittämän kahdeksansäkeisen 
kaavan, myös kuudentoista säkeen muodosta- 

man kolmistroofisen runon (6+6+4) sekä var- 
sin yleisen viidentoista säkeen kokonaisuuden 
(5+5+5). Huolimatta poikkeuksista on jokai- 
sella runolla ”pohjapiirustuksensa”, sisällys ja 
runokaava. (Mt., 243-245.) Haavion (mt., 246) 
mukaan lyyrinen runo noudattaa samalla ta- 
valla tarkkoja lakeja kuin tankarunot ja sonetit. 
Parhaimmillaan suomalainen kansanlyriikka 
on keskitettyä, täsmällistä; ”se ei siedä löy- 
hyyttä” (mt., 249). Lyriikan rakennekaava on 
nähtävissä sellaisissa lyyrisissä runoissa, jotka 
ovat ”hahmoltaan hyvin selkeitä, siis turmel- 
tumattomia””. Kaikkialla kaava ei ollut tiivis, 
vaan esimerkiksi eteläisellä laulualueella In- 
kerissä näkyy Haavion mukaan runokaavan 
”löyhtyminen”, sillä Inkerin runoja ovat lau- 
laneet lähinnä nuoret tytöt (mt., 247). Arvioi- 
dessaan Haavion Laulupuuta Aimo Turunen 
(1952, 330) ihasteli, kuinka teos on muodos- 
tunut Haavion esteettisen muokkaustyön tu- 
loksena ”todella nautittavaksi runoaarteistok- 
si — — ”Laulupuw on suomalaisen arkielämän 
korkeaveisu”. 

Krohnin ja Haavion käsitystä lyriikan tii- 
viistä ja puhtaasta rakenteesta jatkoi Matti 
Kuusi. Kuusen kehittämä kalevalaisen runou- 
den tyylikausiteoria pyrki asettamaan runot 
runokielen kehittymisen osana erilaisiin his- 
toriallisiin konteksteihin aina esihistorialli- 
selta ajalta 1600—1700-luvulle. Keskittyessään 
kielen muutoksiin Kuusi oli lähellä Julius 
Krohnin runomitan analyysia. Pyrkiessään 
luomaan synteesin ”kirjoittamattoman kirjal- 
lisuuden” eli kalevalamittaisen runouden ke- 
hityksestä, aikakausista ja tyyleistä Kuusi esit- 
ti runoista ”normaalimuotoja” ja rekonstruoi 
tekstien takaa yksilöllisiä runoilijoita, kuten 

varhaiskalevalaisen kiihkeän, raskasmielisen 
elämäntuskalyyrikon (Kuusi 1963, 192), sy- 
dänkalevalaisen muinaislyriikan klassikon, 
Lintuelegikon (mt., 270), keskiaikaisen runou- 
den uhman ja kaunan runottaren (mt., 361) 
ja myöhäiskeskiajan suomalaisen Sapfon (mt., 
391). Vaikka Kuusi ei Haavion tavoin esittä- 
nyt tarkkoja rakennekaavoja eikä ollut täysin 
vakuuttunut Haavion tiukasta muoto-opista 
(ks. Kuusi 1952, 257-258; Kuusi 1985b), hä- 
nen tapansa tulkita ja mallintaa kansanru- 
noja tavoitteli sekin puhdasta ja kiteyttävää 
muotoa. Lintuelegikon runoutta hän kuvasi 
muun muassa näin: ”Se on ääni, jossa ei ole 
vähääkään uhmaa, ei kapinaa, ei syytöstä, ei 
itsetehostusta — vain äärettömän puhdas lyy- 
rinen heleys, huilunkirkkaiksi vertauskuviksi 
ja kielen magiaksi pelkistynyt sydämen yksin- 
kertaisuus” (Kuusi 1963, 272). 


Runojen eheyttäminen 


Krohn ja Haavio pyrkivät palauttamaan kan- 
sanlyriikkaa sen ”oikeaan” muotoon, sellai- 
seen, jossa ei ole ”rikkinäisiä tai ulkoapäin 
tulleiden vieraiden vaikutteiden pöhöttämiä 
säkeitä” (Haavio 1952, 249). Kuusi puoles- 
taan esitteli tyylikausien sopusuhtaisia malli- 
esimerkkejä. Vertailemalla eri toisintoja kes- 
kenään Kaarle Krohn tavoitteli teoksessaan 
Muinaisrunoja laulusta, lemmestä ja surusta 
lyyristen runojen perusmuotoa. Tavoitteena 
oli täydellinen esitys laulua, surua ja lempeä 
käsittelevistä runoista, jotka Krohnin mukaan 
ovat lyyrisistä runoista ”kaikista kauneimpia” 
(Krohn 1920b, 10-11). Krohnin muokkaamat 

runot noudattavat lähes kaikki kahdeksan sä- 
keen kaavaa. 


En ole hoikka luonnon hoikka, 
en hoikka emon tekemä, 
olen hoikka huoliani. 

En ole musta luonnon musta, 
en musta emon pesemä, 
olen musta murhettani. 

Huoli hoikaksi tekevi, 
murhe muista mustemmaksi 
(Krohn 1920b, 108.) 


Keskitetyn ja täsmällisen muodon estetiikkaa 
seuraten Martti Haavio toimitti oman vas- 
tineensa Kantelettarelle, Laulupuu. Suomen 
kansan tunnelmarunoutta, jota Senni Timonen 
luonnehtii seuraavasti: ”teoksessa viedään 
monimuotoiseen täydellisyyteen Krohnin 
esittämä lyyrisen runon ihanne” (Timonen 
2004, 17). Haavio itse ilmoittaa päämääräk- 
seen sekä esittää esteettisesti täydellisiä runo- 
kokonaisuuksia että taistella rappeutumista eli 
”runojen vanhuudentauteja vastaan — — kuin 
Kaarle Krohn sommitellessaan lakonisia al- 
kumuotojaan” (Haavio 1952, 248—249). Tässä 
Krohnin samaisesta runosta Haavion 8-säkei- 
nen kaava kirjoitettuna kahdensäkeen riveille 
(2+2+2+2): 


En ole hoikka luonnon hoikka, en hoikka emon tekemä, 
en ole kaita luonnon kaita, en kaita emon tekemä, 

en ole musta luonnon musta, en musta emon tekemä: 
vaan olen hoikka huoliani, vaan olen musta murhettani. 
(Haavio 1952, 113.) 


Krohniin verrattuna Haavion runo on tyyli- 
telty, kirjoitusasultaan huoliteltu, tyylikeino- 
naan toisteinen allitteraatio. Runon sanoma 

on kirkas, ilmaisultaan ja rytmiltään se muis- 
tuttaa enemmän Haavion ihailemia tanka- 
runoja kuin lyyrisiä kansanrunoja. Se voisi 
hyvinkin löytyä myös kirjailija P. Mustapään 
runokokoelmista (ks. myös Kuusi 1985b, 
132-133). Haavion kansanrunoilija oli yksilöl- 
linen improvisoija, taiderunoilija, jonka runo 
tässä muodossaan oli vielä - Haavion sanoin 
— *eheä, kunnes joutui luovalta runoilijalta 
runonlaulajalle ja osaksi yhteisön käsityksiä 
ja vaatimuksia” (Haavio 1952, 250).** 

Matti Kuusi ei välttämättä noudattanut 
edellisten tutkijoiden tiukkaa kaavaa, mutta 
pyrki hänkin esittämään runon puhtaan ja 
edustavan muodon.” Kuusen ”huolirunojen 
edustavimmasta” esimerkistä on En ole musta 
luonnon musta -runon kaksi tallennetta, en- 
simmäinen Ilomantsista, toinen Inkerin Lem- 
päälästä: 


En olisi luonnon musta En oo hoikka luonnon hoikka 


vaan olen murehen musta; en hoikka emon tekemä; 
en olisi luonnon kaita, en oo kaita luonnon kaita, 
vaan olen kaihon kaita; en kaita emon tekemä; 
en olisi luonnon hoikka, en oo musta luonnon musta, 
en musta emon tekemä. 
Mie olen hoikka huoliani 


murehet muita mustemmaksi, sekä kaita kaihettani, 


vaan olen huolen hoikka. 
Huolet on hoikaksi vetänyt, 


kaihot muita kaiemmaksi. musta aivan murhettani. 


(Kuusi 1963, 262.) 


Kuusen esimerkeissä kiinnittyy huomio inke- 
riläisen version osin murteelliseen kieleen, 
vaikka toisaalta sanat on molemmissa runois- 
sa taivutettu loppuun asti. Yhdeksänsäkeiset 
runot rikkovat Krohnin ja Haavion kahdek- 
san säkeen kaavan periaatteen. Toisin kuin 
Haavio, Kuusi pyrki esittämään runot sellaise- 
naan, suuremmin niitä muutamatta. Kuusen 

omin sanoin hän on käyttänyt ”aitoja kansan- 
runonäytteitä, joiden vioittuneita kohtia on 
joskus voitu paikata toisen lähityyppisen 
toisinnon vastaavilla säkeillä” (Kuusi 1963, 
21). Molemmat esimerkkitekstit noudattavat- 
kin säkeen tarkkuudella pohjatekstejä, va- 
semmanpuoleinen runoesimerkki on myös 
sanojen ja taivutusten suhteen tarkalleen 
kansanrunotallennetta vastaava. Ero kansan- 
runomalleihin näkyy siinä, että Kuusi on ir- 
rottanut vain osan runoista, yhden aihelman 
näytteeksi kirjaansa. Ilomantsista 1892 tallen- 
nettu runotoisinto sisältää yhteensä go säettä, 
joista yhdeksän säkeen mittainen En ole musta 
luonnon musta on yksi runon 11 eri huoli- 
aihelmasta (VII, 2098). Myös toinen runotal- 
lenne on Kuusen tekstiesimerkkiä huomat- 
tavasti laajempi sisältäen 54 säettä (V, 556). 
Tämä Kuusen inkeriläinen pohjateksti on 
sama kuin Haavion (ks. Haavio 1952, 264; 
Kuusi 1963, 262), tallennettu laulualueelta, 
jota Haavio moitti runokaavojen löyhtymises- 
tä tarjoten yhdeksi syyksi laulajien nuoren iän. 


En o hoikka luonnen hoikka, 
En o hoikka emmoi tekemä, 

En o kaita luonon kaita, 

En o kaita emon tekemä, 

En o musta luon|non] mf[usta], 
35 En o musta e[mon] t[ekemä]; 
Mie olen hoikka huoliain 

Sekä on kaita kaihettai, 

Musta aivon murhettai. 


(V, 556: säkeet 30-39.) 

H. A Reinholmin Inkerin Lempäälästä vuon- 
na 1847 tallentama runo sisältää yhteensä viisi 
huoliaihelmaa: En ole musta luonnon musta 
— huolista, Huolihevonen, Kanna korppi kai- 
hoani, Kyllä tuuli toista tuopi, Syntymistään 
sureva. Näistä aihelmista Haavio ja Kuusi 
poimivat vain yhden tyylinäytteeksi, muok- 
kasivat säkeet kirjallisen ilmaisun ja estetiikan 
mukaisesti ja jättivät pois kansanrunoesimerk- 
kien aihelmien runsauden. Kuten Satu Apo 
(2010, 18) huomauttaa tarkastellessaan Haa- 
vion ja Kuusen kansanrunouden yleisesityk- 
siä: ”Julkaisijat näyttävät päätyneen teksteihin, 
jotka vastaavat kouluja käyneiden lukijoiden 
odotuksia. Rekonstruoidut muinaisrunot nou- 
dattavat kirjoituskulttuurin yleisiä normeja 
sekä taiderunouden konventioita.” Vaikka 
Apon kritiikki kohdistuu erityisesti eeppisten 
runojen kirjallisiin esityksiin, pätee se myös 
lyriikkaan. 


Paras ja kaunein toisinto 


Kuten Krohnilla, Haaviolla ja Kuusella, Elias 
Lönnrotilla oli omat toimitusperiaatteensa, 
jotka palautuivat käsitykseen runojen estetii- 
kasta. Edellä esitetyt runonäytteet, joskin lyrii- 
kan tyyppiesimerkeiksi tarkoitetut, pakenevat 
sitä, mikä on suulliselle ilmaisulle tyypillistä: 
muuntelua. Suullisesti välittyneet kansanru- 
not muovautuivat ja muuttuivat laulutilantei- 
den mukaan. Laulut ja aihelmat ketjuuntuivat 
toisiinsa. Laatiessaan Kanteletarta Lönnrot 
tuskaili lyyristen runojen sekoittumista ja ket- 
juuntumista: runoja laulettiin sekavasti, erilai- 
sia sanoja ja paikkoja mielivaltaisesti toisiinsa 

yhdistäen, ja yhden laulajan tulkinta olikin 
toisella laulajalla täysin ”erinkaltainen”: 


Tämäki järjestäminen on usein kyllä hankalata 
työtä ollut. Eri laulajat yhden laulun melkein 
aina laulavat usiampaan enemmin tai vähemmin 
toisistaan eriävään tapaan. Mikä muistaa sen täy- 
dellisemmästi, kuka vaillinaisemmasti, kuka vaan 
muutamia sanoja ja eräitä paikkoja tavotteleva, 
muistonsa kehnoutta poisjäävistä syyttelevä. Eikä 
sekään olisi niin suurena haittana, vaan kun vielä 
sen ohessa useinki laulellaan niin sekavasti, että 
yksiä sanoja ja paikkoja milloin vedetään yhteen, 
konsa toiseen lauluun, niin viiteen, kuuteenkin 
toisinansa; taikka kun yksiä lauluja lauletaan niin 
eritapaisesti, että pian joka toinen värsy on erinkal- 
tainen. (VT 5, 354.) 


Lönnrot tallensi kansanrunoja julkaisemista 
varten ja suhtautui niiden muokkaamiseen 
käytännöllisesti. Runot tuli esittää luettavassa 
muodossa niin, että ne olisivat ymmärrettä- 
vissä yli murre- ja muiden kielirajojen. Jo var- 
haisessa vaiheessa 1820-luvulla, työstäessään 
ensimmäistä kansanrunojulkaisuaan, Kantele- 
vihkoja (1829-1831), Lönnrot esitti yhden kes- 
keisistä periaatteistaan runojen toimitustyös- 
sä: ”Näistä olen minä valinnut präntättäväksi 
sen, joka mielestäni on paras ja täydellisin, sil- 
lä jokaisellen minä en ole saanut tilaa” (VT 5, 
166). Lönnrot ymmärsi hyvin kirjallisen työn- 
sä rajoitukset. Kaikkea ei voinut julkaista, tär- 
keintä oli esittää mahdollisimman hyvä, kan- 
sanrunoa monipuolisesti kuvastava versio, ja 
lyriikan ollessa kyseessä esteettisesti kaunein, 
somin (VT 5, 353; Kaukonen 1984, 23). Kaarle 
Krohnin mukaan Lönnrot oli ”sielutieteilijä 
ja esteetikko”, joka osasi korjata runomittaa 

oikeaksi, jos se oli alkuperäisessä tallenteessa 
turmeltunut tai jos hän itse piti sitä turmeltu- 
neena (ks. Krohn 1920a, 51, 54). Esteettisen 
lisäksi Lönnrot pyrki noudattamaan, jos mah- 
dollista, temaattista periaatetta: ”kuinka kaik- 
ki saataisi parahimpaan sopuun keskenänsä, 
ja ettei tulisi johon kuhun lauluun liitetyksi, 
mikä alkuansa mahtoi peräti toiseen kuulua” 
(VT 5, 354)” 

Lönnrot julkaisi Kantelettaressa Haavion, 
Krohnin ja Kuusen runonäytteen, surua ku- 
vastavan huolirunon otsikolla ”Hoikka, kaita 
ja musta” (Kanteletar = Kntr. I 56). Runo sisäl- 
tää 24 säettä ja siinä on Lönnrotille tyypillistä 
runsasta toistoa. Lönnrot on rakentanut runon 
kansanrunon kertauskaavan pohjalta, mutta 
laajentanut sen minän toisteiseksi dialogik- 
si itsensä kanssa. Runotekstin erot aiempiin 
verrattuna näkyvät ennen kaikkea pituudessa 
mutta myös rakenteellisissa ratkaisuissa ja kie- 
lessä. Lönnrotin versiossa korostuu rakenteel- 
linen ja sisällöllinen kerto sekä murteellinen 
kieli: ”Mintähen olenki hoikka” / ”Oonko 
hoikka” / ”Mie oon hoikka”. Näistä eroista 
huolimatta runo esittää saman asian huolen 
rumentamasta ulkomuodosta. 


Mintähen olenki hoikka, 
Oonko hoikka luonnon hoikka, 
Vai hoikka emon tekemä? — 
En oo hoikka luonnon hoikka, 
En hoikka emon tekemä; 

Mie oon hoikka huoliani, 
Hoikka huolia kovia. 
Mintähen olenki kaita — 
Oonko kaita luonnon kaita, 
Vai kaita emon tekemä? — 

En oo kaita luonnon kaita, 

En kaita emon tekemä; 

Mie oon kaita kaihojani, 
Kaita kaihoja kovia. 
Mintähen olenki musta — 
Oonko musta luonnon musta, 
Vai musta emon tekemä? — 
En oo musta luonnon musta, 
En musta emon tekemä; 
Mie oon musta mureitani, 
Musta suuria mureita. 

Huoli hoikaksi vetävi, 

Kaiho muita kauemmaksi; 
Mure muita mustemmaksi. 
(Kanteletar I 56.) 


Lönnrotin pohjatekstinä on hänen itsensä 
tallentama, 18 säettä sisältävä teksti Karjalan 
kannakselta vuodelta 1837. Laulaja ei ole tie- 
dossa. Lönnrot on kirjannut runon paperille 
kiireessä käyttäen oman aikansa tallennustek- 
niikkaa eli katkaistuja sanoja (hakasulkeet) ja 
lyhenteitä (kaksoiskonsonanttia indikoiva vii- 
va kirjaimen päällä). Runon minä kieltää lau- 
lavansa olutpalkalla. Laulun tarve on synty- 
nyt murheesta, huolesta, joka on muovannut, 
rumentanut hänen ulkomuotoaan: se on mus 
ta ja kaita. Kuten Haavio ja Kuusi, myös Lönn- 
rot hyödynsi kansanrunotallenteesta vain 
osan jättäen pois runon alun, laulajan viit- 
tauksen olutpalkalla laulamiseen. Tässä runo- 
tallenne kokonaisuudessaan: 


Kuka kuuli laulavani, 
Luuli olutta juoneeni, 
Taarii tavanneeni. 

En laulu olun halulla 

5 Enkä taarin tarpeella, 
Laulan hoikka huolissani, 
Murehissani murajan. 

En ole hoikka luoñon hoikka, 
En hoikka emon tekemä, 

10 Mie olen hoikka huolen hoikka. 
En ole kaita luonnon k[aita], 
En kaita emon tekemä, 

Mie oon kaita kaihoani. 

En ole musta; edl. 

15 Mie oon musta murheitani, 
Huoli hoikaksi vetäpi, 

Mure muita mustemaksi, 
Kaiho muita kaiemaksi. 

(XIII 2036.) 


Verrattaessa En ole musta luonnon musta -ai- 
helman neljää erilaista esitystä Lönnrotin ver- 
sio Kantelettaressa on toisteisin ja osin myös 
murteellisin. Myös pituuden puolesta se eroaa 
muista kirjallisista esityksistä. Toisaalta runo 
keskittyy edellisten tavoin tiukasti yhteen ai- 
helmaan. Usein, vaikkakaan ei aina, lyyrinen 
aihelma, kuten edellä esitellyissä kansanruno- 
tallenteissa, limittyi toisiin huoliaiheisiin ja 
saattoi olla pitkä ja aihelmiltaan runsas, päin- 
vastainen kuin Haavio tai Krohn olettivat 
kansanlyriikan muodon olevan. Lönnrotin 
versio kansanomaisesta En ole musta luon- 
non musta -aihelmasta näyttäytyy kirjalliseen 
tyyliin venytettynä, laajana ja toisteisena, kie- 
liasultaan murteellisena. Yhtä kaikki se edus- 
taa yhtä runoesimerkkiä Kantelettaren surua 
kuvastavien huolirunojen sarjassa. 

Lönnrotin versio voidaan ymmärtää myös 
kirjallisen ilmaisun mahdollisuuksia hyödyn- 
tävänä suullis-kirjallisena esityksenä. Kante- 
lettaren runo heijastelee Lönnrotin tekstuali- 
sointityötä, jossa eri säkeitä, aihelmia ja kertoa 
yhdistelemällä saavutettiin mahdollisimman 
kansanomainen mutta kirjallisesti eheä ko- 

konaisuus. Erilaisten lyyristen runojen yh- 
distäminen näyttää perustuneen Lönnrotilla 
pääosin temaattisen koheesion ajatukselle 
(Hämäläinen 2020, 59). Saman runon toisin- 
tojen johtoajatusta Kantelettaren toimitustyös- 
sä Lönnrot esitteli Helsingfors Morgonbladissa 


1843: 


Ty som jag vid redaktionen mäste hafva ett huf- 
vudsakligt afseende pä flertalet af varianterna, och 
de förut tryckta efter min tanke ej sällan voro säm- 
re, än hvilka jag upptecknat, sä mäste de än anföras 
i varianterna, än efter omständigheterna fördeals 
pä olika stycken, när nämligen nägon mindre van 
sängare, efter hvad redan nämndes, sjungit säsom 
hörande till ett stycke strofer af flere. 


Lönnrot lisäsi runon ymmärrettävyyttä 
1800-luvun oppineille lukijoille, jotka elivät 
etäällä rahvaan maailmasta ja taisivat usein 
heikosti suomea, muun muassa runsailla ker- 
tosäkeillä (ks. Apo 1995, 78; Hämäläinen 2016, 
38). Ilmaisu perustui myös erilaisiin yleisöihin. 
Lönnrotin 1800-luvun puolivälin lukijoiden 
rinnalla Haavion, Krohnin ja Kuusen yleisöt 
olivat jo koulunsa käyneitä, suomea äidinkie- 
lenään puhuvia ja moderniin kieleen tottu- 
neita lukijoita. Haavion ja Kuusen lukijoille 
myös lyriikan modernismi lienee ollut tuttu. 
Runolaulajalla oli eri yleisö sekä toisenlaiset 
päämäärät laulun suhteen kuin kirjallisen 
runon esittäjillä. Runon tuli vastata esitysti- 
lanteessa olevien kuulijoiden tarpeeseen — ja 
lyriikan ollessa kyseessä erityisesti tunteen 
ja tunnetilan kokemukseen, joka oli samalla 
kertaa paitsi omakohtainen myös yhteinen, 
jaettu. Itse esitystilanne saattoi paljonkin vai- 
kuttaa esityksen (eli runon) pituuteen ja muo- 

toon. Tällaista tilannekohtaista variaatiota ei 
kirjallisessa esityksessä ole. 

Aimo Turunen (1952, 330) perustelee Martti 
Haavion runojen rakennekaavojen ja esteetti- 
sen muodon etsimistä sillä, että kansanrunoja 
on aina muokattu esteettisesti lukijoiden tai 
esimerkiksi lausujien käyttöön. Kansanruno- 
jen eheyttämisen taustat löytyvät 1700-luvun 
kansanrunouden tutkimuksista ja harrastus- 
toiminnasta. Annamari Sarajas (1956, 297, 
318-319) osoittaa, että Porthanin ajatuksissa 
esillä ollut esteettisyyden kriteeri ja siten halu 
tavoittaa runon eheä kokonaisuus ”jaloista 
ajatuksista ja taidokkaista ilmaisuista mielettö- 
myyksien lomassa”, vaikutti laajasti suomalai- 
sessa kansanrunouden tutkimuksessa ja har- 
rastuksessa. Esteettinen tutkimus, joka tässä 
tapauksessa tarkoitti runousopin tarkastelua 
ja runouden arvottamista, jäi kuitenkin vähäi- 
seksi sen vuoksi, että silloiset kansanruno- 
muistiinpanot olivat vaillinaisia eivätkä tar- 
jonneet antoisaa aineistoa tutkimukselle (mt., 
319). Myöhemmin, runoaineiston kartuttua 
1800-luvun keruutyössä yksittäisten runoteks- 
tien palauttaminen alkuperäiseen muotoonsa 
jatkui Julius ja Kaarle Krohnin tutkimusten 
myötä. Tämä muinaisrunouden rekonstruk- 
tiotyö on näkyvissä myös Haavion ja Kuusen 
kansanrunojen yleisesityksissä ja on Satu 
Apon (2010) mukaan vaikuttanut paljolti siihen, 
millaisena kansanrunous laajemman yleisön 
silmissä näyttäytyy. Haavion, Krohnin ja osin 
Kuusenkin esitykset ja lyriikan kiinteän muo- 
don vaatimukset eräänlaisena vastalauseena 
Lönnrotin ”epäaidoille” runokokonaisuuksil- 
le ovat eittämättä ohjanneet käsityksiä myös 
Kantelettaresta. 

Suullisen ja kirjallisen tekstin paradoksi 


Vaikka Martti Haavio ja Matti Kuusi kuvasi- 
vat suullista runoa etupäässä kaunokirjallisuu- 
den kuvastoa vasten ja sitä hyödyntäen, he 
irrottautuivat kirjallisuuden tutkimuksesta. 
Kuusen mukaan jo tutkimuksen ”lähtöasemat 
ovat tyystin erilaiset”, sillä kirjallisuudentutki- 
ja keskittyy yhteen kirjailijaan, kun folkloris- 
tilla on ”tuhatlukuisten vaihtoehtojen” aineis- 
to (Kuusi 1963, 20). Kuusi korosti folkloren 
olevan elävää, ei painettua kirjallisuutta tai 
arkistoon tallennettuja tekstiartefakteja (mt., 
18). Tästä huolimatta Kuusta ja Haaviota kieh- 
toivat kirjallisen tekstin estetiikka sekä poik- 
keuksellinen runoilijayksilö, joka vertautui 
taiderunoilijaan. Kansanlyriikan kokonaisesi- 
tyksissään he toimivat kirjallisuudentutkijoi- 
den tavoin (ks. Apo 2010, 18-19; Stark 2019): 
typistivät ”tuhatlukuisen” folkloreaineiston 
yhteen poikkeusyksilön runoilemaan malli- 
esimerkkiin, puhtaaseen runotekstiin, joka 
ei vielä ollut vahingoittunut yhteisön ja kuu- 
lijoiden vaatimuksista. Runoilijayksilön abst- 
rahoinnin myötä poistui myös raja taide- ja 
kansanrunon välillä (ks. Haavio 1952, 250). 
Niin Haavion, Kuusen kuin Krohninkin 
teosten taustalla oli ajatus suullisen ensisijai- 
suudesta folkloristiikan tutkimuksen kohteena 
sekä siten suhtautuminen Kantelettareen epä- 
aitona kansanlyriikan esityksenä. He pyrkivät 
irtaantumaan kirjallisesta teoksesta ja sen teki- 
jästä, mutta sen tehdessään tulivat tulkinneek- 
si kansanlyriikkaa esteettisesti ja kaunokirjal- 
lisia muotoihanteita vasten (ks. Timonen 
2004, 18; Kaukonen 1988). Aihelmiltaan ja 
ilmaisultaan rönsyilevä Kanteletar tulkittiin 

alkuperäisiä kansanrunoja pilaavaksi ja teki- 
jänsä pöhöttämäksi, Kalevalan tavoin toistei- 
seksi ja pitkäveteiseksi. Vaikka myöhempi 
lyriikantutkimus on vähitellen suuntautunut 
esityskeskeiseen tai naisten elämänhistoriaan 
ja tunteisiin pohjaaviin analyyseihin, eivät tut- 
kimukset ole horjuttaneet Kantelettaren ase- 
maa yhtäältä suomalaisen melankolian tulkki- 
na, toisaalta folkloristiikassa syrjään jääneenä 
teoksena. Käsitykset kansanlyriikan tiukasta 
muoto-opista ovat vähitellen siirtyneetkin 
koskemaan Lönnrotin muokkaamia kirjalli- 
sia runoja. Vuonna 2000 kirjallisuudentutkija 
vertaa Kantelettaren runoja japanilaisiin hai- 
ku- ja tankarunoihin (Kirstinä 2000, 593). 
Olen tässä artikkelissa tarkastellut Kante- 
lettaren asemaa ihailtuna mutta monin tavoin 
unohdettuna teoksena. Analyysini on keskit- 
tynyt folkloristiikan käsityksiin, vaikka saman- 
suuntaisia tutkimushistoriallisia juonteita on 
nähtävissä myös kirjallisuudentutkimuksessa 
(esim. Tarkiainen 1921). Kirjallisuudentutki- 
muksen suhde Kantelettareen olisi vaatinut 
kuitenkin aivan oman artikkelinsa. Folkloris- 
tiikan tutkimushistoriassa Kantelettaren koh- 
talona, jos ei aivan riesana, on ollut sen, ja 
erityisesti kansanlyriikan, arviointi kirjallisten 
lakien näkökulmasta. Jo Porthanista alkanut 
sekä Lönnrotin ja myöhempien tutkijoiden 
esteettinen ymmärrys folkloresta on määri- 
tellyt Kantelettaren tulkintoja ja asemaa. Ar- 
vostusta on ohjannut myös käsitys kansal- 
lisuuden sukupuolesta. Kalevalaa pidettiin 
alusta alkaen kansakunnan historian, kielen ja 
muinaisuuden esityksenä (ks. Anttila 1931), ja 
sitä luonnehdittiin miessankarien tai eeppisen 
(sankari)runouden kautta, kun Kantelettaresta 

puhuttaessa viitattiin Kalevalan sisaruuteen ja 
teoksen tunne-elämään. Kantelettaren heijas- 
tamat sukupuolten väliset suhteet ja perhe-elä- 
mä eivät ole saaneet tutkijoiden kiinnostusta 
osakseen kuin vasta viime vuosikymmeninä 
(Apo 1995; Hämäläinen 2016). Myöhemmin 
miestutkijoiden matemaattisen tarkka lyriikan 
muoto-oppi yhdessä Kantelettaren toistetun 
surumielisen eetoksen kanssa on itse asiassa 
vahvistanut Kanteletarta kansanrunouden 
kaanonissa, mutta jähmettänyt tutkimuksen 
kiinnostuksen teosta kohtaan. Näiden rinnalla 
Väinö Kaukosen yksittäisiin säkeisiin palau- 
tuvaa tekstikriittistä tutkimusta voidaan pitää 
osittain vastalauseena folkloristien kirjallisten 
lakien analyysille. Kalevalan tavoin hanka- 
lana, mutta kansallisesti vähempiarvoisena, 
Kanteletar on jäänyt kellumaan folkloristii- 
kan ikuisen haasteen väliin, suullisen ja kir- 
jallisen välimaastoon, kuulumatta puhtaasti 
kumpaankaan. 


VIITTEET 


1 Luettavuuden parantamiseksi nämä teosnimet 
on jätetty jatkossa kursivoimatta. 

2 Kirjallisuudentutkijoiden (Tarkiainen 1921; 
1943; Kaukonen 1984; 1989; ks. Karkama 2001) 
lisäksi Kanteletar on kiinnostanut vain muuta- 
mia folkloristeja (Apo 1995; 2000; Hämäläinen 
2016; 2017; 2020). Ks. lisäksi Kukkonen 2009; 
Fitzgerald & Hämäläinen sekä Kallio 2019. Vrt. 
myöskään Kalevala ei ole ollut folkloristiikan 
tutkimuksen ytimessä, vaikkakin se on Kante- 
letarta huomattavasti tutkitumpi. 

3 Ks. myös Tarja Kupiainen (2008), joka tarkas- 
telee kansallisesti koettua kauneutta, kansan- 

runojen estetiikkaa ja tutkijoiden korostamaa 
eeppisen ja rituaalirunouden kauneutta. 
Artikkeli liittyy Lotte Tarkan johtamaan Suo- 
men Akatemian hankkeeseen ”Suullisen kult- 
tuurin mykistetyt muusat. Ideologia, transna- 
tionalismi ja vaiennetut lähteet kansallisten 
kulttuuriperintöjen ja kirjallisuuksien luomi- 
sessa”, 2019—2023 (nro 322071). 

Keskityn artikkelissani folkloristiikkaan, vaik- 
ka tiedostan, että Kanteletar on jäänyt syrjään 
myös kirjallisuudentutkimuksessa. Osittain 
syyt kietoutuvat toisiinsa molemmissa oppiai- 
neissa. 

Kansanrunous ymmärrettiin pitkään osana 
kirjallisuutta ks. Hämäläinen ym. 2019, 27. Toi- 
sinaan folkloristit ovat laatineet kirjallisuushis- 
torioihin kansanrunouden yleisesityksiä (Kuu- 
si 1963; Apo 1981; 1989), mutta tuoreimmissa 
kirjallisuushistorioissa ei kansanrunoudelle 
ole annettu erillistä lukua (esim. Suomen kirjal- 
lisuushistoria 1—3, 1999). 

Sekä yhden vanhaa runoa edustavan Neidon 
valituksen. 

Käsikirjoituksesta alettiin painattaa ruotsiksi 
myös kokoelmaa Kantelettaren runoista Halt- 
sonen 1950, 58-59. 

Pohjalainen osakunta: Suomalaisen lyriikan 
yksilöllisyydestä -kilpailukysymys (1841), His- 
toriallis-kielitieteellinen ylioppilastiedekunnan 
kirjoitelma-aihe ”Suomalaisen lyriikan luon- 
teesta” (Anttila 1931, 342). 

Esim. Suomalainen lauluseppele 1871, Koulun lau- 
lukirja 1899, Koulujen laululipas 1913. 

Vielä 1840—1850-luvuilla SKS:n pöytäkirjoista 
löytyy huomioita Kantelettaren runojen merki- 
tyksestä (mm. SKS:n pöytäkirjat 1848). SKS:n 
tilauksesta Kantelettaresta otettiin toinen pai- 
nos 1864. Painos oli sama kuin ensimmäinen, 
vaikka Lönnrot oli ryhtynyt ensimmäisen pai- 
noksen korjauksiin pian sen valmistumisen jäl- 
keen. Kun SKS keväällä 1863 tilasi toisen pai- 

noksen, oli Lönnrot ryhtynyt suuren sanakirjan 
tekoon (Anttila 1935, 308). 

Vrt. Kaarle Krohn (1920a, 44), joka ymmärtää 
Lönnrotin viimeisten vuosien Kanteletar-työn 
sekä runoaineiston laajuuteen liittyvät haasteet. 
On kuitenkin kiinnostavaa, että uuden Kante- 
letar-laitoksen runojen on lähes poikkeuksetta 
katsottu olevan vähäarvoisia, vaikka itse työtä 
ei ole tutkittu (ks. Fitzgerald & Hämäläinen 
2018). 

Nira Yuval-Davis problematisoi kirjassaan 
Gender & Nation (1997) kansakunta-ajattelun 
mieskeskeisyyttä ja purkaa erilaisia rakenteita, 
joiden avulla naisten ja naissukupuolisuuden 
keskeisyys kansakunnan synnyssä on vaiettu. 
Yuval-Davis kytkee hiljaisuuden mm. paitsi 
naisten biologiseen myös kulttuuriseen repro- 
duktioon, jolla hän viittaa toistettuihin symbo- 
lisiin mielikuviin naisesta kollektiivisena äitinä, 
perheen ja traditioiden kantajana. (Mt., 21-23, 
44-46, 61.) 

Ensimmäisen kirjan yhteisiä lauluja -osiossa 
vajaa puolet (54; runot 24-77) on huolen, mur- 
heen ja orpouden kokemuksia käsitteleviä 
tekstejä. Myös tyttöjen ja naisten lauluissa on 
runsaasti surun ja murheen sävyistä lyriikkaa 
liittyen naisen kokemuksiin. Poikien ja miesten 
lauluissakin niitä on, mutta huomattavasti vä- 
hemmän. Yli 650 runosta huolirunoja on noin 
1/3. 

Toisessa yhteydessä sanomalehden sivulla 
Lönnrot ei suinkaan etäännyttänyt itseään 
toimittajan roolista, vaan avasi Kantelettaren 
runojen kompilointityötään, sitä miten erilai- 
sista toisinnoista runot on koottu (Helsingfors 
Morgonblad no 72, 1843). 

Julius Krohnin Kanteletar-tutkimukseen on 
hänen poikansa koonnut kertomarunojen ul- 
kopuolelle jäävien runojen tutkimukset, jotka 
”miltei kaikki löytyvät Lönnrotin Kanteletar" 
nimisessä kokoelmassa” (Krohn 1900, VII). 

Krohnin pääasiallinen innostus koski eeppisiä 
runoja, joihin, kuten Senni Timonen (2004, 14) 
arvelee, oli myös helpompi soveltaa maantie- 
teellis-historiallista menetelmää. Niinpä Kan- 
telettaren tutkimuksiakin keskittyy pitkiin, lyy- 
ris-eeppisiin runoihin ja niiden vertailevaan 
tutkimukseen, tutkimatta jää Kantelettaren 
keskeislyriikka. 

Ks. myös O. Relander 1929, V. Myös Viljo Tar- 
kiainen lähestyi kansanlyriikkaa matemaatti- 
sena yhtälönä luonnehtien Kantelettaren ru- 
non Miten on mieli miekkosien rakennetta 
”matemaattiseksi” ja täydellisen eurytmian si- 
sältäväksi (Tarkiainen 1921, 103-104). 

Haavio tutki runokaavoja myös muissa runola- 
jeissa ja toimitti eeppisistä runoista kokooma- 
teoksen Kirjokansi. Suomen kansan kertomaru- 
noutta (1952). 

Matti Kuusi luonnehtii Haavion tyylianalyysin 
sisältävän strukturalistien tavoin harhakuvitel- 
man täydellisestä ”super-runosta”. Toisaalta 
Kuusi ymmärtää Haavion runoilijuuden ja 
osoittaa, että Laulupuun runoja onkin paras 
katsoa runoilijan, Mustapään, ”strukturointi- 
prosessin tuloksena”. (Kuusi 1985b, 133.) 
Kuusi kritisoi Haavion ”ankaraa” rakennekaa- 
van sovittamista suullisesti välittyneeseen runo- 
aineistoon todeten, että kansanrunoissa on 
”vallitsevana painavoituvuuden kuin tasapai- 
noisuuden periaate, pikemmin kasvavien kuin 
symmetristen jäsenten laki” (Kuusi 1952, 258). 
Ks. lisää Kuusi 1985b. 

Ks. Kalevalassa Lönnrotin on katsottu nou- 
dattavan ensyklopedisuuden periaatetta. Hän 
pyrki sijoittamaan eepoksen tarinakehykseen 
kattavan esityksen kansanrunoja eri aineksista 
ja lajeista. (Hyvönen 2001.) 

Temaattisesti lähellä olevien runojen ja aihel- 
mien koonti on näkyvissä myös Kalevalan toi- 
mitustyössä Apo 2004, 282-286; Hämäläinen ja 
Sykäri 2019. 

Kaanoneista kadonnut Christoph von Schmidin 
Pyhän Eustakiuksen merkilliset elämän waiheet 


Millainen kirjallisuuden kaanon ja kansakunta 
olisi kirjoitettu, mikäli sen ytimeen olisi kansan- 
runouden sijaan nostettu sentimentaalistun- 
teellinen romaani ja opettavainen viihdekirjal- 
lisuus, siis painosmäärien perusteella 1830- ja 
1840-lukujen yleisösuosikit? Tässä kaanonissa 
kukoistaisivat pitkä proosa, jännitys, seikkailu, 
rakkaus ja väkivalta — käytännössä populaari- 
kirjallisuuden ilmiöt, jotka yhä hallitsevat kir- 
jamarkkinoita ja suuren yleisön mieltymyk- 
siä." 

Kun Suomalaisen Kirjallisuuden Seura (per. 
1831, jatkossa SKS) alkoi edistää suomenkieli- 
sen kirjallisuuden asiaa, sen varhaisista jul- 
kaisuista ylsi hämmästyttäviin painosmääriin 
suomennos, joka nykyään loistaa poissaolol- 
laan sekä tutkimuksesta että kuvauksista suo- 
menkielisen kirjallisuuden nousukaudesta. 
Saksalaisen Christoph von Schmidin (1768- 
1854) teosta Pyhän Eustakiuksen merkilliset 
elämän waiheet (1848, jatkossa Pyhä Eustakius, 
PE) painettiin ensin 1 000 kappaletta, ja kol- 
me vuotta myöhemmin otettiin toinen 2 500 
kappaleen painos (Sulkunen 2004, 302). Pie- 
noisromaani roomalaisen sotapäällikön ja 
marttyyripyhimyksen Eustachiuksen ja hänen 

perheensä kovasta kohtalosta 100-luvulla ylsi 
moninkertaiseen menekkiin verrattuna vaik- 
kapa vuonna 1835 julkaistuun Kalevalaan, 
jonka painos oli 500 kappaletta. Muutenkin 
kärkisijoja painosmäärissä hallitsivat käännös- 
kirjat. Pyhän Eustakiuksen edelle pääsi sitä edel- 
tävistä SKS:n julkaisuista vain sveitsiläiskir- 
jailija Heinrich Zschokken utopiateos Kultala 
(1835, toinen painos 1851, yhteensä 4 500 kpl).? 

Tarkastelen Pyhää Eustakiusta ”unohdettuna 
kirjallisuutena” siinä merkityksessä kuin kä- 
sitteen määrittelee kirjallisuudentutkija Mar- 
garet Cohen. Kyse on kirjallisuudesta, jota ei 
enää käytetä ja josta ei ole uusia painoksia 
saatavilla. Unohdettua kirjallisuutta, sen aika- 
laiskonteksteja ja vastaanottoa tutkimalla on 
kuitenkin mahdollista tehdä kaanoneita ja 
katveita näkyväksi sekä havaita luonnollistet- 
tuja arvotuksia ja niiden perusteita. (Cohen 
1999, 21-22.) 

Schmidin ja Zschokken laajat tuotannot 
nousivat maailmanmaineeseen 1800-luvun 
ensimmäisinä vuosikymmeninä. Aikalaissuo- 
siota Euroopassa ja muilla mantereilla siivitti 
romaanin nousu tärkeimmäksi kertomakirjal- 
lisuuden lajiksi, kun kaupungistuneen keski- 

luokan suosikkilukemisto laajeni lukutaidon 
levitessä muihin yhteiskuntaryhmiin ja ro- 
maanista tuli myös kansanvalistuksen väline. 
Suomessakin koettiin 1840- ja 1850-luvuilla 
kirjallisen kulttuurin murros ja suoranaista 
”romaani-kiihkoa”, kun laajenevat lukijakun- 
nat alkoivat lukea myös ajanvietteekseen ja 
suorasanaisen kerronnan lajien julkaisu lisään- 
tyi (Ihonen 1999, 282-283; Grönstrand 2005, 
10-12, 37-38). Vaikka julkisuudessa käytiin 
kiivastakin keskustelua romaanilajin soveltu- 
vuudesta kansallisissa, kulttuurisissa ja eetti- 
sissä pyrkimyksissä, Schmidin ja Zschokken 
teokset olivat kansan henkisen kunnon edis- 
tämisestä kiinnostuneille kustantajille riskitön 
valinta: ne olivat jo kansainvälisesti suosittuja 
ja aatetaustoiltaan sukua valistusajan opetus- 
menetelmille, joiden perusta oli yksilön roolia 
korostava ja käytännönläheinen, reformihen- 
kinen kristillinen etiikka. 

Schmid oli pedagogi ja katolinen pappi, 
jonka populaarikirjallinen tuotanto käynnistyi 
samaan aikaan kuin hänen vuosikymmeniä 
kestänyt uransa kasvatustoimessa ja koulu- 
tuksen uudistajana Etelä-Saksassa. Soveltuvan 
kirjallisuuden puute sai laajalti kirjallisuuteen 
perehtyneen Schmidin tarttumaan kynään 
ja käyttämään koeyleisönä omia oppilaitaan, 
joilta saatu palaute muovasi hänen poetiik- 
kaansa. Suosikkikirjoittajien, kuten Friedrich 
Schillerin ja brittisentimentalisti Oliver Gold- 
smithin vaikutus näkyi proosassa. (Wille 1969, 
13—25, 63-77; Meier 2007.) Samalla Schmid 
jatkoi katolisessa kulttuuripiirissä kehitetyn 
pedagogian pitkää traditiota, jota tunnettiin 
Suomessakin (mm. Amos Comenius). Teosten 
kohderyhmä oli perhe, kuten suomennoksis- 


sa mainitaan: ”lapset ja lapsenmieliset”, ”lap- 
set ja äidit”, tai (vuoden 1885 uudessa Eusta- 
kiusssuomennoksessa) ”vanhemmat ja lapset”, 
mikä vetosi lukijakuntiin yli sosiaalisten rajo- 
jen. Myös yläsuuntaan: omaelämäkerrassaan 
Schmid mainitsee, että yhden hänen kirjoi- 
tuksistaan käänsi ruotsiksi Ruotsin kuninga- 
tar, ”eine Prinzess Leuchtenberg” (sit. Wille 
1969, 28), siis Oskar I:n puoliso Josefina af 
Leuchtenberg (reg. 1844—1849). 
Jälkimaineiltaan Schmidin Pyhän Eustakius 
ja Zschokken Kultala poikkesivat täysin toi- 
sistaan. SKS:n ensimmäinen julkaisu Kultala 
päätyi osaksi kansallista kaanonia. Suomen- 
noksesta otettiin vuonna 2004 uusintapainos, 
ja teosta on arvostettu sekä kansanvalistuskir- 
jallisuutena että suomalaisen kansalliskirjal- 
lisuuden klassikkona. Kansallinen tunnustus 
perustuu etenkin suomentaja Carl Niclas 
Keckmanin (1793-1838) taitavaan työhön, 
joka aikanaan edisti merkittävästi suomen 
kielen kehitystä (esim. Pääkkönen 1994; 
2005; Karkama 2007). Toisin kävi Christoph 
von Schmidin Pyhän Eustakiuksen. Kirjailijan 
suosion huippukaudella 1840-luvulla suomen- 
noksia tosin kehaisi jopa filosofi ja kansallinen 
herättäjä Johan Vilhelm Snellman, jonka kir- 
jallisuuspoliittisessa ohjelmassa nykykirjalli- 
suudella ja romaanilajilla oli erityinen asema. 
Katsauksessaan vielä harvalukuiseen suomen- 
kieliseen kirjallisuuteen Snellman mainitsi 
joukon teoksia - mukana Schmid-suomen- 
noksia ja Zschokken Kultala — jotka eivät ole 
”puhtaasti opettavaisia” vaan esitystapansa 
puolesta lähestyvät kaunokirjallisuutta (den 
sköna litteraturen: Snellman 1846, 2-3). Mutta 
1800-luvun lopun ja 1900-luvun alun jälkeen 

Metsästäjien suojeluspyhimyksen Eustachiuksen 
ihme tunnetaan myös saksalaisen yrttijuoman 
logosta. Kuva teoksesta Schmid 1840/1827. 


roomalaismarttyyri Eustachiuksen ja hänen 
perheensä tarina vaipui unohdukseen. 
Tarkastellessani Schmidin teosta ja sen vas- 
taanottoa vertailevan kirjallisuustieteen näkö- 
kulmasta ja kontekstualisoiden, otollinen on 
erityisesti Cohenin ajatus kirjallisuudenlajien 

roolista. Eri lajien keskinäinen vuorovaikutus, 
suhde muuhunkin kuin kaunokirjallisuuteen 
sekä painettujen ja painamattomien (arkisto) 
aineistojen vertailu voi avata pääsyn unohde- 
tun kirjallisuuden poetiikkaan (Cohen 2009, 
57). Teosnimi Pyhä Eustakius viittaa lajitradi- 
tioon, jota Schmidin teos muuntelee: se on 
marttyyrilegenda pyhästä Eustachiuksesta, jo 
keskiajalla tunnetusta metsästäjien suojelus- 
pyhimyksestä ja roomalaisesta sotapäällikös- 
tä, jonka perhe joutuu keisarin uskontovai- 
nojen uhriksi ja lopulta heitetyksi ”tuliseen 
uuniin, jossa samassa räpäyksessä kuoliwat- 
kin” (PE, 133).? Schmidin teoksen tunnekart- 
ta ja kerronta eivät kuitenkaan ole kuolemaa 
ennakoivia ja fatalistisia. Kirjailija yhdisti 
perinteeseen oman aikansa virtauksia kuten 
tunnevaikutusta korostavan sentimentaalisen 
romaanin keinoja, jotka kukoistivat ajanjak- 
sona 1750-1850, sekä niihin osin perustunut- 
ta Biedermeier-tyyliä, joka levisi Saksassa ja 
saksankielisen kirjallisuuden vaikutuspiirissä 
vuosina 1815—1845. Sekä sentimentaalisen että 
Biedermeier-romaanin piirteitä tarkastellaan 
lähemmässä teosanalyysissä samalla kun tuo- 
daan esille tärkeä unohduksen poetiikkaan 
liittyvä havainto: suomalaisessa vastaanotos- 
sa 1800-luvun alkupuolen romaanitrendit ja 
Schmidin kirjallistunut marttyyrilegenda aset- 
tuivat myös suosittuun hengellisten marttyyri- 
legendojen jatkumoon. Avautuu näkymiä ti- 
heään kenttään viihdelukemista, uskonnollista 
kirjallisuuden käyttöä sekä kaunokirjallisen 
proosan kehitystä, joita on hedelmällistä tar- 
kastella rinnakkain. Suositun marttyyritema- 
tiikan osalta juonen kaaren voi kiteyttää ee- 
tokseen ”onnellinen karmea kohtalo”: pää- 

henkilöiden omaksuman aatteen ja etiikan 
kannalta voitokas, vaikka yksilölle tuhoisa. 


Unohtunut kirjallisuus 


Moni kirja unohtuu jo ilmestyessään, mutta 
Schmidin teoksen Eustachius. Eine Geschichte 
der Christlichen Vorzeit (1827) suuresta aikalais- 
menekistä antaa kuvaa se, että vaikka teos 
ei edes kuulunut Schmidin suosituimpiin ja 
käännetyimpiin, siitä ilmestyi pelkästään 
Ranskassa 50-80 eri painosta (Wille 1969, 27, 
38). Suomeksi teoksen käänsi ensimmäisen 
kerran 1840-luvulla suoraan saksasta Antti 
(Anders, Anreas) Räty (1825—1852), joka oli 
SKS:n jäsen vuodesta 1847 varhaiseen kuole- 
maansa asti. Hän käänsi useita Schmidin teok- 
sia, joiden joukossa oli tämän suosituimpiin 
kuulunut Genoveva (1847, Genovefa 1810). Kun 
suomennoksesta ilmestyi vuonna 1888 viides 
painos, levikki oli jo lähes 12000 kappaletta, 
mikä saattoi tuolloisessa Suomessa olla ul- 
komaisen suomennetun kaunokirjallisuuden 
saralla ennätys (Lassila 2007, 91). Myös Pyhää 
Eustakiusta painettiin uudestaan, ja 1800-lu- 
vun lopulla ilmestyi vieläpä uusi suomennos. 
Mutta sen uusintapainokseen vuonna 1901 
näyttää ehtyneen kysyntä ja tarjonta. Teosta 
ei mainita uudemmassa tutkimuksessa, SKS:n 
100-vuotishistoriikissa (Tarkiainen 1934) tai 
(käännös)kirjallisuuden historioissa.* 
”Äiteliksi ja itkunherkiksi” moitittiin Chris- 
toph von Schmidin teoksia, ja tähän myös 
1920-luvun suomalaiskriitikko yhtyi (Haapa- 
nen-Tallgren 1923, 110). Maininta osuu unoh- 


tamisen paradoksaaliseen ytimeen. Se ilmai- 
see, mitä myöhempien lukijoiden oli (on) 
teoksissa vaikea sulattaa mutta myös sen, 
mitä aikalaislukijat olivat Schmidin suosituilta 
teoksilta nimenomaan odottaneet. Näitä odo- 
tushorisontteja rakensivat ja ruokkivat myös 
kustantajien kuvaukset Schmidin teoksista: 
”yksi niistä kauniimmista ja liikuttawaisim- 
mista muinosen ajan kertomuksista” (Geno- 
veva 1847); ”jumalisen rouwan viattomasta 
kärsimisestä” (Josafat 1853). Kuten Cohen 
toteaa, unohdettujen teosten lukeminen on 
usein työlästä juuri samoista syistä, jotka ovat 
aiheuttaneet niiden päätymisen unohdukseen. 
Kunakin aikana lukijoiden maut, arvotukset ja 
esteettiset kategoriat rakentuvat ei-unohdettu- 
ja teoksia lukiessa. Epäsuosioon tai täydelli- 
seen merkityksettömyyteen eivät siis vähitel- 
len painu vain yksittäiset teokset vaan myös 
ne kulttuuriset ja (kirjallisuus)historialliset 
kontekstit, joissa teoksia aikanaan tuotettiin 
ja vastaanotettiin. (Cohen 1999, 21-22.) Suo- 
men 1800-luvun alkupuolen kirjallisuudessa 
näkyi vielä romantiikan kauden vaikutus. Sa- 
mana vuonna Pyhän Eustakiuksen kanssa il- 
mestyi esimerkiksi ruotsalaisen uusromanti- 
kon Erik Johan Stagneliuksen käännösme- 
nestys Martyrat: näytelmä-runo (alunp. 1821). 
Myös Biedermeier-kirjallisuudessa — kuten 
Schmidin Pyhässä Eustakiuksessa (Wille 1969, 
12) — vaikuttivat tyypilliset romantiikan piir- 
teet kuten päähenkilön sisäinen etsintä, kai- 
puu, tunteellisuus, vastoinkäymisten tuska 
ja Angst. Kuitenkin romantikoista poiketen 
Biedermeier-kerronta tarjosi juonen harmo- 
nisen loppuratkaisun tai romanttis-uskonnol- 
lis-opettavaisen sulkeuman. 1800-luvun puoli- 

välin jälkeen realistinen romaani ja sen psy- 
kologisyhteiskunnallinen kerronta ohittivat 
suosiossa ja arvostuksessa romantiikan tun- 
nekuohuisen proosan. Samalla unohdukseen 
alkoi painua tiheä kerrostuma sentimentaalis- 
ta kirjallisuutta, joka ei ollut kestävää klassik- 
koainesta mutta joka silti vaikutti suuresti kil- 
pailevien tai yhteen sulautuvien proosalajien 
kehitykseen. 

Kun vuonna 1904 Schmidin kuolemasta oli 
tullut kuluneeksi 50 vuotta, suomalaislehden 
muistokirjoituksessa korostettiin hänen teos- 
tensa lukijassa aiheuttamaa tunnevaikutusta. 
Suomen kansa tuntee hänen tuotantonsa pa- 
remmin kuin Nietzschet, Strindbergit ja Mau- 
passantit, sillä 


— — harras uskonnollinen mieli ja yksinkertaisim- 
pien tunteiden perusteelle rakennettu kertomuk- 
sen juoni waikuttawat wälittömästi ja waltawasti 
siihen, jonka kirjallinen maku ei ole konstikkaista 
waatimuksista wielä pilaantunut ja joka ei kauno- 
kirjalliselta teokselta mitään psykologiaa odota. 
(”Kirje Turusta”, Uusi Aura 102, 6.9.1904.) 


1800-luvun jälkipuolen realismiin kouliintu- 
nut lukija odotti psykologisesti kerroksisem- 
paa tajunnankuvausta ja mielen ristiriitoja, 
jotka eivät ratkea eettisin imperatiivein. 


Marttyyrilegenda 


Schmidin teos asettui 1800-luvun alkupuolen 
suomalaisessa vastaanotossa monenlaiseen 
marttyyrilegendan perinteeseen niin edusta- 
mansa lajin kuin suomentajansa Antti Rädyn 
välityksellä. Painetut marttyyrilegendat olivat 

erittäin suosittuja, vaikka katolisen pyhimys- 
legendan asema luterilaisessa kulttuurissa oli 
jännitteinen. 

Laji- ja kirjallisuudentutkimuksen näkö- 
kulmasta pyhimyslegendaa on pidetty tul- 
kinnasta riippuen joko yhtenä ”esikirjallisis- 
ta” genreistä, joista vähitellen rakentui muita 
monimuotoisia lajeja, tai jo itsessään varhain 
kirjallistuneena lajina omine erityisine ja rik- 
kaine piirteineen (Fowler 2002/1982, 151, 242- 
243). Schmidin Pyhä Eustakius on mukaelma 
metsästäjien suojeluspyhimyksen legendasta 
(Eustachius, Eustatius, kr. Eustathios), jonka 
alkuperästä ei vallitse yksimielisyyttä. Usein 
siihen viitataan bysanttilaisena, ja sittemmin 
se sisältyi italialaisen kronikoitsijan Jacobus 
de Voraginen 1200-luvulla kokoamaan an- 
tologiaan Legenda aurea, Kultainen legenda, 
joka oli yksi keskiajan suosituimpia hengel- 
lisiä teoksia. (Koch 2018, 32-33, 39.) Popu- 
laarit legenda-ainekset muotoutuivat sekä en- 
nen 1500-luvun reformaatiota että sen jälkeen 
osana eurooppalaisen proosan kehitystä (ro- 
manssi, romaani, lyhytproosan lajit). Lisäksi 
1700-luvun puoliväliä on pidetty rajapyykki- 
nä, jonka jälkeen Pohjois-Euroopassa, myös 
Ruotsi-Suomessa, alkoivat vaikuttaa kaikkeen 
kirjallisuuteen uskonnollisten reformiliikkei- 
den proosan ei-klassiset ja ”epäsäännölliset” 
piirteet. Niitä olivat tunteenkuvauksen sensiti- 
voituminen, proosan yksilökeskeiset muodot 
sekä kiinnostus (oma)elämäkertaa ja minäker- 
rontaa kohtaan. Nämä piirteet ilmenivät sekä 
valistusajan että romantiikan kauden kirjalli- 
suuksissa. (Hansson 1991.) 

Erityisesti 1800-luvun alkaessa näkyi pohjo- 
laankin levinneessä massakirjallisuudessa Sak- 

sasta, Sveitsistä ja Britanniasta käsin globaalei- 
na verkostoina laajenneiden reformiliikkeiden 
ja salaseurojen vaikutus. Se vauhditti kustan- 
nus- ja kirjayhdistyksiä sekä uusien opetus- 
menetelmien leviämistä. (Schriewer & Caruso 
2005; Berndtsson 2021.) Yksi Zschokken 
levikin viitekehyksistä oli vapaamuurarius, 
Schmidin puolestaan katolinen reformiliike, 
johon palataan pian. Romaani ala- ja rinnak- 
kaislajeineen ei sekään kehittynyt erillisinä 
kansallisina tai kielellisinä linjoina, vaan mui- 
den kansainvälisten aatevirtausten mukana. 
Kuten Suomen 1800-luvun alkupuolen 
käännöskirjallisuus osoittaa, marttyyrilegen- 
dan aihepiirit — jännitys, rakkaus, väkivalta, 
eksoottiset ympäristöt — ruokkivat sekä hen- 
gellisiä tarpeita että viihteellistä ajanvietelu- 
kemista niveltyen siten ajan sentimentaalisiin 
romaanitrendeihin. Vanhempien aikojen ano- 
nyymi legendamateriaali oli jo ennen Chris- 
toph von Schmidin tuotantoa kiinnittynyt 
yksilöityviin kirjoittajaidentiteetteihin ja ro- 
maanilajin kehitykseen. Suomenkielinen luki- 
ja oli voinut valmiiksi tutustua Eustachiuksen 
legendaan hengellisessä kokoomateoksessa 
marttyyrien historiasta. Lukuisiin uusintapai- 
noksiin ylsi 1820-luvulla suomeksi ilmesty- 
nyt — alun perin 1760-luvulla laadittu — nor- 
jalaisen piispan Eiler Hagerupin teos Pyhäin 
Martyrein kowan kärsimisen, Woittawaisen uskon 
ja kärsiwällisyden Merkilliset Esimerkit (Turku 
1825, 1829 ja myöhemmät uusintapainokset). 
Antologia on jäsennetty Rooman keisarien 
hallintokausien mukaan, ja ”upseri” Eus- 
tachiuksen esittely on keisari Hadrianuksen 
kohdalla (reg. 117—138), ei hänen edeltäjänsä 
keisari Trajanuksen kaudella kuten Schmidin 


Pyhässä Eustakiuksessa. 


Eustachius oli myös kuuluisa Upseri, joka waimon- 
sa Theophistan ja kahden poikansa Agapiuxen ja 
Theophistuxen kanssa, heitettin Metsän petoin 
eteen, mutta kuin ei nämät heitä liikuttanet, hei- 
tettin he sitte palawaan pätsiin ja siinä poltettin: 
ja owat he tämän tuskan suurella miehuudella ja 
kärsiwällisyydellä kärsinet. (Hagerup 1825, 49-50.) 


Marttyyriteosten suomentajien välillä oli suo- 
ria yhteyksiä. Hagerupin teoksen suomensi 
kirja-asiamies, julkaisija ja herätysjohtaja Hen- 
rik Rengvist (1789-1866), yksi 1830- ja 1840-lu- 
kujen tuotteliaimmista käännösjulkaisijoista.? 
Jo aiemmin oli ilmestynyt hänen ruotsista 
kääntämänsä Kaxi Pyhää Martyriä (1816), joka 
sekin levisi monina uusintapainoksina. Pyhän 
Eustakiuksen suomentanut Antti Räty työsken- 
teli jonkin aikaa Rengvistin apulaisena tämän 
lukuisissa käännös- ja julkaisuhankkeissa Sor- 
tavalassa, jossa Rengvist toimi kappalaisena 
ja varapastorina. Rädyn on arveltu omaksu- 
neen saksan kielen nuorena Pietarissa asues- 
saan. (Krohn 1897, 408-409; Laasonen 1997.) 
Rädyllä siis oli näköalapaikkoja myös mart- 
tyyrilegendojen suomen- ja muunkieliseen 
tarjontaan ennen kuin hän tarjosi omaa 
Eustachius-suomennostaan julkaistavaksi 
SKS:lle. 

Marttyyrilegenda oli erittäin suosittu genre 
erilaisissa hengellisissä reformiliikkeissä. Nii- 
den kirjallisuuksissa toistui rinnastus suuntauk- 
sille tyypillisen kirkkokritiikin — jonka kärke- 
nä oli usein ajatus ulkoisiksi auktoriteeteiksi 
kangistuneista valtiokirkoista — ja varhaiskris- 
tillisten uskonsoturien kohtaloiden välillä. 
Marttyyriaihe päivittyi helposti narratiiveiksi 

yhä uusista oikea- ja vääräoppisuuksista. 
Christoph von Schmidillä oli nuorena yhteyk- 
siä katoliseen herätysliikkeeseen Allgäuer 
Erweckungsbewegungiin, joka omaksui vai- 
kutteita myös protestanttisista suuntauksista 
kuten radikaalipietismistä. Schmid sai osan- 
sa katolisen kirkon tutkinnasta 1700-luvun 
viimeisinä vuosina, mutta lopulta hänet va- 
pautettiin syytteistä (Weigelt 2000, 91; Meier 
2007). Saman liikkeen piiristä oli lähtöisin toi- 
nenkin Suomessa tunnettu kirjoittaja, Johan- 
nes Evangelista Gossner (1773-1858), joka 
karkotettiin Saksasta. Hän toimi Pietarissa lä- 
hetysjohtajana ja maailmanlaajuisten kustan- 
nusyhdistysten johdossa (mm. Bible Society, 
jonka Suomen alaosastossa Henrik Rengvist 
työskenteli). Gossnerin suomennettua tuo- 
tantoa oli niiden teosten joukossa, joista J. V. 
Snellman kirjoitti kirjallisuuskatsauksessaan: 
”Lönnrotin mukaan myös näiden kirjojen 
kieli on hyvää ja sujuvaa” (Snellman 1846). 
Gossnerin toiminta on tyypillinen ja edusta- 
va esimerkki Aleksanteri I:n hallintokauden 
trendeistä (reg. 1801-1825). Vuoden 1815 taan- 
tumuksellisella Pyhällä allianssilla Aleksanteri 
pyrki vahvistamaan uskonnollisten tunnus- 
tuskuntien välistä yhteistyötä, vastavoimana 
Ranskan vallankumouksen jälkeisille demo- 
kratia-aatteille ja yksinvallan vastustukselle. 
Kosmopoliittisesta Pietarista tuli monien glo- 
baalisti toimivien saksankielisten reformiyh- 
teisöjen tukikohta ja sillanpääasema myös 
Suomen suuntaan. Suomeenkin levisi rooma- 
lais- ja kreikkalaiskatolista pyhimyskirjalli- 
suutta sekä painettuna että käsikirjoituskirjal- 
lisuutena. Kun 1820-luvulla sensuuri-ilmasto 
kiristyi, monien muiden mukana Gossner 

karkotettiin Pietarista (Silfverhuth 1977, 45, 
96-99, 102-109 et passim). 

SKS:n piirissä ei aluksi puollettu Schmidin 
Pyhän Eustakiuksen julkaisua. Antti Räty tar- 
josi jo vuoden 1845 tienoilla käännöstään 
julkaistavaksi, mutta [kirjan vähäisen arvon 
vuoksi kielsi tutkijakunta sitä painattamasta, 
vaikka siinä Suomen kieli ansaitsikin kiitosta” 
(Palmen 1882, 38). Seuran aktiivit tunsivat 
Schmidin tuotantoa jo varhaisista suomen- 
noksista lähtien. Vuonna 1836 ilmestyneen, 
”lapsille ja lastenystäville”* suunnatun romaa- 
nin painolupamerkinnän myönsi sensuuri- 
komiteassa vuodet 1836-1838 toiminut C. N. 
Keckman (Silfverhuth 1977, 91-93, 105-106) 
— siis Zschokken Kultalan suomentaja, SKS:n 
avainhenkilö ja Elias Lönnrotin toimituskump- 
pani Kalevala-hankkeessa. Schmidin tuotantoa 
suomensivat myös SKS:n rivijäsenistöön kuu- 
luvat kirjoittajat, lehtimiehet ja kansanperin- 
teen kerääjät (O. Tandefelt eli Otto Tarvanen, 
Fredrik Ahlguist, Johan Wilhelm Murman). 
Kun Pyhä Eustakius lopulta päätettiin julkais- 
ta vuonna 1848, haitaksi tuskin katsottiin sitä, 
että suursuosionsa jo Pohjolassakin vakiin- 
nuttanut Schmid oli taloudellisessa mielessä 
riskitön ratkaisu. 

Lajinimi näkyi Pyhän Eustakiuksen vastaan- 
otossa ja markkinoinnissa: ”— — pyhätarina 
(legend); toimitettu lukemiseksi rahvaalle, 
jolla tarkoituksella v. 1846 Riian kaupungissa 
käännetty Lättienkin kielelle — — (Suometar 37, 
15.9.1848). 1830-luvulla tiukentunut sensuuri 
kohdistui ankarana romaanilajiin, jonka suo- 
sio herätti viranomaisissa ja moraalinvarti- 
joissa huolta. Kaikki ajan suomenkieliset 
romaanit julkaistiin aluksi anonyymisti tai 

nimimerkillä (Grönstrand 2005, 55-56), niin 
myös Pyhä Eustakius. Lisäksi pyhimyslegen- 
doihin, erityisesti niiden sisältämään ihme- 
ainekseen, kohdistui epäilyksiä. Vielä 1800-lu- 
vun Suomessa evättiin legenda-aiheisten 
tekstien ja apokryfikirjallisuuden painolupia 
siksi, että alempien väestönosien epäiltiin ot- 
tavan ihmekertomukset todesta ja saavan pää- 
hänsä taikauskoisia tai jopa maallista hallin- 
toa kyseenalaistavia ideoita (Silfverhuth 1977, 
96-97, 99, 102-103, 109 et passim). Pyhimykset 
olivat kuuluneet olennaisesti kulttuuriin ja 
uskontoon keskiajalla, aina 1500-luvun refor- 
maatioon asti. Vaikka luterilaisuuden myötä 
Suomessakin pyhimysten palvonta kiellettiin, 
1800-luvulla tallennetusta tarina- ja runoperin- 
teestä nousee esiin joukko aktiivisia ja auttavia 
katolisen ajan pyhimyksiä. (Kallio ym. 2017, 
28-29, 73-74, 127-131.) Kansanrunoudentut- 
kija Martti Haavion kokoamissa suomalai- 
sissa kansanlegendoissa jatkoivat elämäänsä 
marttyyripyhimykset kuten Pyhä Barbara, 
Blasios ja Laurentius. Perinteissä yhdistyivät 
roomalais- ja kreikkalaiskatolisen kulttuuripii- 
rin folklore ja booklore. (Haavio 1946, 19-21.) 
Ruotsi-Suomen kaudella sensuuri suhtautui 
pyhimyslegendojen julkaisuun poliittisten 
olojen mukaisesti, siis hyväksyvästi silloin, 
kun legendojen ei katsottu kyseenalaistavan 
esivaltaa ja virallista luterilaista oppia tai 
avoimesti propagoivan kansalaisille pyhäin- 
kulttien katolisia piirteitä. 

Uskontopoliittinen vastarinta ja ihmeen läs- 
näolo kuuluvat pyhimyslegendan lajipiirtei- 
siin (Fuhrmann 1983, 210-214). Schmidin 
Pyhän Eustakiuksen juonessa ihmeaines liittyy 
lähes aina luontokuvauksiin ja eläimiin. Le- 


gendan ikonisimmassa ja kuvataiteissakin 
paljon käytetyssä kohtauksessa transsendens- 
si murtautuu arkisen piiriin metsästysretkel- 
lä. Syvissä metsissä Eustachiukselle ilmestyy 
”peura” — näin Antti Rädyn suomennoksessa 
(PE, 4, 7), mutta alkukielessä ja kuvituksista 
päätellen ”(saksan)hirvi”, der Hirsch — jonka 
mahtavien sarvien välissä loistaa kirkas risti. 
Samaan aikaan Eustachiusta puhutellaan tai- 
vaasta ja sittemmin käy ilmi, että puoliso 
Teopista koki samalla hetkellä rinnakkais- 
ilmestyksen. Myös juonen loppuratkaisussa 
eläimet ovat hyveellisten päähenkilöiden 
puolella. Kun keisari Trajanuksen joukkojen 
vangitsemat vanhemmat lapsineen heitetään 
”kiljuvien jalopeurojen” eteen, eläimet rau- 
hoittuvat ja tulevat häntiään heiluttaen nuo- 
lemaan heidän jalkojaan (PE, 132). 
Legendalajin piirre yleisemminkin on alle- 
goria luonnosta kirjana tai merkkeinä, joissa 
ilmenee yliluonnollinen (Fuhrmann 1983, 
223). Eustachiuksellekin linnun viserrys, kova 
kallio tai puiden lehdet ovat ”kuin kieliä”, 
jotka ilmoittavat luojansa voimasta (PE, 5). 
Piirre sai uusia muotoja sentimentaalisen 
romaanin lajissa ja ideassa luonnosta ”sydä- 
men kuvana”, joka esittää milloin tasapainoa 
ja mielenrauhaa, milloin epätietoisuutta tai 
uhkaa (vrt. Cohen 1999, 54). Luonnon esittä- 
minen Pyhässä Eustakiuksessa poikkeaa täysin 
esimerkiksi Heinrich Zschokken Kultalasta, 
jossa Karkaman mukaan luontoa ei aistita 
estetiikan tai tunteiden, vaan pelkästään hyö- 
dyn näkökulmasta (Karkama 2007, 263-264). 
Schmidin teoksissa floran ja faunan läsnäolo 
on samanaikaisesti vertauskuvallista ja käy- 
tännöllistä. Siinä on saksalaiskirjailijan ja filo- 

sofin Friedrich Schillerin käsittein aineksia 
sekä sentimentaalisesta kirjoittajasta, jolla 
luontohavaintokin alistuu aina reflektiolle, 
että naiivin kirjoittajan suoruudesta (Schiller 
2008). Pyhässä Eustakiuksessa suuri peura voi 
olla sekä taivaallisen viestin tuoja että paisti 
talonpojan ruokapöydässä. 

Teoksen yksittäisissä episodeissa on yhty- 
mäkohtia myös Suomessa sensuurin vuoksi 
maan alla levinneeseen käsikirjoituskirjalli- 
suuteen. Schmid mahdollisesti yhdisti Eus- 
tachiuksen legendaan muutakin anonyymia 
eurooppalaista marttyyriperinnettä. Esimer- 
kiksi episodi, jossa pakolaisperhettä kuljet- 
taneen merialuksen kapteeni alkaa tuntea 
”luwatointa” intohimoa Teopistaa kohtaan ja 
saa ryöstettyä hänet eroon perheestään (PE, 
26-28), on tyypillinen topos, jota edusti myös 
apokryfikertomus Drusianasta ja Kallimak- 
hoksesta. Se on osa mielikuvitusrikkaita ker- 
tomuksia kokoelmassa Apostoleiden kilvoitusten 
historia, jonka käsikirjoituksina säilyneissä ja 
yhä julkaisemattomissa suomennoksissa vii- 
tataan saksankieliseen alkuperään.* Teoksessa 
huipentuivat monin tavoin reformaation jäl- 
keisen populaarikirjallisuuden kuolemankult- 
ti ja ”pyhien” uhrikohtalot. Yksittäisiä lukuja 
täydentävät makaaberit kuvitukset sekä vielä 
loppuun koottu erillinen kuolemahakemisto: 
”Lyhyt selitys ja Tieto Millä paikoilla ja Millä 
kuolemalla kukin Evangelista ja apostoli on 
Tullut Surmatuxi”. Drusianan kohtalo liittyy 
apostoli Johanneksen seikkailuista kertovaan 
lukuun Apostoleiden kilvoitusten historiaa. Dru- 
siana joutuu häikäilemättömän ”wirka mies” 
Kallimakhoksen (Callimachos) vainoamaksi 
ja kuten usein Pyhässä Eustakiuksessa, myös 

tässä ihme ja pelastus toteutuvat eläimen 
hahmossa. Uhattu naishahmo oli myös yksi 
sentimentaalisen romaanin käytetyimmistä 
teemoista. Uhkaajan silmissä naisesta teki 
erityisen haluttavan hänen ylivoimainen 
hyveellisyytensä (vrt. Cohen 1999, 54-55). 
Marttyyrilegenda, apokryfikertomukset ja 
sentimentaalinen proosa hallitsivat tematii- 
kan, joka ei ole milloinkaan poistunut popu- 
laarikirjallisuuden kuvastosta. 

Ylevöitetty marttyyriteema sai 1800-luvun 
puolivälin kirjallisuudessa monenlaisia muo- 
toja, kun uskonnollisten ihanteiden rinnalla 
ja sijaan vahvistui maallinen ja kansallinen 
uhriajattelu. Kansalliseen diskurssiin sopi 
Suomen sodan (1808-1809) tapahtumia poe- 
tisoiva ja ihannoiva Johan Ludvig Runebergin 
Fänrik Stäls sägner (1848, 1860) (vrt. Tepora & 
Jalonen 2019, 247-248, 250). Rinnastus tuo 
näkyviin olennaisen piirteen, joka Schmidin 
Pyhästä Eustakiuksesta puuttuu: kansallisten 
erityispiirteiden kuvaus. Vaikka teokseen si- 
sältyy jopa yksityiskohtaisesti kuvattu taistelu- 
kohtaus, jossa sotilas Eustachius kamppailee 
voitokkaasti entisen esimiehensä Trajanuksen 
joukkoja vastaan, kerrottu maailma on pseu- 
dohistoriallinen mutta ei kansallinen. Päinvas- 
toin, Eustachius on globaalin oikeamielisenä 
kuvattu uskonsoturi, joka vastustaa tyranniaa 
kun ”koko maailma” kokee rauhattomuutta 
uuden uskonnon levitessä. Etäännytys kansal- 
lisista piirteistä oli marttyyrilegendan lajipiirre, 
mutta myös sentimentaalisen romaanin suo- 
sion tae. Cohenin mukaan sentimentaalisesta 
romaanista tuli täydellinen tuote kansainväli- 
selle kirjakaupalle juuri siksi, että se edellytti 
lukijalta vain halua tulla liikutetuksi, ei tiet- 

E MENEE Kye ya. 


a Meri, 


Marttyyri Tekla pakenee vainoajiaan kallion sisään. Kuva käsikirjoituksesta Apostolein kilvoi- 
tusten historiasta: SKS, Kirjallisuuden ja kulttuurihistorian kokoelma, Pohjanmaan mystikot, 
Hallion kokoelma. 

tyä kansallisuutta, sosiaalista asemaa, ikää tai 
sukupuolta. Muodostui voimakkaita tunteita 
kokeva lukijoiden yhteisö, joka ”syleili koko 
ihmiskuntaa”. Sentimentaalinen romaani, jos- 
sa sulautuivat toisiinsa ja vahvistuivat valistuk- 
sen opettavaisuus ja romantiikan tunteellisuus, 
ei tarjoillut suoria samastumispintoja vaan af- 
fektien ja tulkintojen moneutta. (Cohen 2002, 
108-100.) 


Sentimentaalinen romaani 


Unohduksen poetiikan kannalta on valaisevaa 
tutkia tarkemmin Schmidin teosten ja Pyhän 
Eustakiuksen suhdetta romaanilajiin, koska 
vielä uudemmassakin tutkimuksessa käsitteitä 
kuten ”kaunokirjallisuus” ja ”romaani” käy- 
tetään usein arvottavasti pikemminkin kuin 
analyyttisesti. Unohduksen poetiikka on tilai- 
suus pidättäytyä sekä esteettistä arvoarvostel- 
mista että kansallisiin diskursseihin kuuluvista 
”romaanin alun” toteamisista, vaikka Cohenin 
mukaan unohdettujen kirjallisten muotojen 
kaivaukset väistämättä nostavat esiin vaikeita 
kysymyksiä kaunokirjallisuuden määrittelystä. 
Tiheässä kuvauksessa ei tule vastaan pelkäs- 
tään kategorioita, aikajanoja tai aikakauden 
ei-unohdettujen kirjoittajien esteettisiä näke- 
myksiä, vaan rinnakkaisuuksia, epämääräi- 
syyksiä sekä kerronnan lajien ja alalajien mo- 
nimuotoisuutta. (Cohen 2007, 51-52, 55-56.) 
Koska suomalaista Pyhä Eustakius -tutki- 
musta ei ole (kuten ei juuri muunkaan kielistä), 
vertailukohtana käsitteiden ”romaani” ja 
”kaunokirjallisuus” käyttöön voi jälleen nos- 
taa esiin aikalaistekstin, Zschokken Kultalan. 

Luonnehdinnat vaihtelevat ääripäästä toi- 
seen. Yhtäällä Kultala on kaunokirjallisuutta: 
ensimmäinen suomen kielellä julkaistu ”ro- 
maani” (Sulkunen 2007, 133). Suomennetuista 
kaunokirjallisista teoksista se oli ainoita, joka 
ylsi suureen kansansuosioon, kun taas ”hen- 
gellisistä kirjoista otettiin jatkuvasti uusia pai- 
noksia, toisin kuin kaunokirjallisista suomen- 
noksista” (Paloposki 2007, 106, 114). Toisaalla 
Zschokke-suomennoksilla ei ole nähty ”var- 
sinaista kaunokirjallista arvoa” (Tarkiainen 
1931, 8) ja Kultalan olisi voinut sanomansa ja 
esitystapansa perusteella julkaista SKS:n sijas- 
ta vaikkapa Suomen Talousseura (Marjanen 
2013, 255). Christoph von Schmidin teosten 
varhaisiin suomennoksiin viitaten puolestaan 
on argumentoitu, että nuorisokirjallisuus kulki 
aikuisten edellä suomeksi painetun romaani- 
lajin kehityksessä (Ihonen 2003), ja Schmidin 
teokset edustivat ”kaunokirjallista” lastenkir- 
jallisuutta, erotuksena uskonnollisesta ja opet- 
tavasta lastenkirjallisuudesta (Lehtonen 1990, 
123—125). Toisaalla taas ”kaunokirjallisuuden” 
varhaisista aineistoista rajataan pois lasten- ja 
nuortenkirjallisuus sekä uskonnolliset teokset 
(Paloposki 2002, 28-33). 

Nimeämiset ja kategoriat ovat tietenkin 
määrittelykysymys kulloisenkin tutkimuksen 
kohdalla. On tässä yhteydessä katsottava 
tarkemmin, mikä suhde aikansa suosittujen 
romaanilajien piirteisiin oli Schmidin kirjal- 
listuneella marttyyrilegendalla. Pyhässä Eusta- 
kiuksessa on yli 130 sivua ja sen rakenne rikkoo 
perinteisen marttyyrilegendan lukumallia, 
jossa vaara vaanii alituisesti. Vanhoina aikoi- 
na legendalajin vastaanottoon liittyi toisto ja 
tuttuus: lukija tiesi jo kertomuksen alkaessa, 

miten sankareiden käy (Fuhrmann 1983, 212). 
Tämä edellytti myös rakenteen tiiviyttä. Van- 
himmissa eurooppalaisissa Eustachius-legen- 
doissa oli kolme lyhyttä kertomusyksikköä: 
päähenkilön kääntymys kristinuskoon; hä- 
nen kokemansa vastoinkäymiset vainottuna; 
ja lopulta marttyyrikuolema (Koch 2018, 34). 
Schmid laajensi rakennetta niin, että lukijan 
tunnemoodia ei hallitse vain pahimman pel- 
ko vaan myös pääjuonesta poikkeavien epi- 
sodien sisällä esitetty ilo, hämmästys, juhlinta, 
monenlaisten ammattikuntien kavalkadi (kei- 
sarin sotilas, talonpoika, talonemäntä, paimen, 
laivankapteeni miehistöineen, puutarhuri, 
kauppias, ”päiwämies” — alkukielessä Last- 
träger, kuormankantaja). Sivujuonet ja -henki- 
löt sekä sisäiskertomukset vähentävät ”jo tie- 
detyn” esitystä (perinteinen myytti, legenda) 
ja lisäävät romaaninomaisuutta: lukija seuraa 
myös tapahtumia, joita ”ei ole” ennen tätä kä- 
sillä olevaa tarinaa. 

Nykylukijassa Pyhän Eustakiuksen loppu- 
mattomat seikkailut, vastoinkäymiset ja täpä- 
rät pelastumiset synnyttävät ajoin koomisen 
vaikutelman. Ydinperheen pakomatkojen 
aikana Teopistan ryöstää orjaksi merirosvo, 
yhden lapsen vie susi ja toisen leijona. Kaikki 
luulevat toistensa kuolleen mutta he selviyty- 
vät vastoinkäymisistä opettavaisesti kuvatuin 
erä-, maanviljelys- ja puutarhurintaidoin — sa- 
malla kristinuskoa levittäen. Kerronnassa 
toteutuu dramaattinen läsnä- ja poissaolojen 
kudelma, piirre, jota on pidetty yhtenä ”sen- 
timentaalisuuden koodeista”. Niillä Cohen 
tarkoittaa erityisesti kerronnan ominaisuuksia 
(vrt. Cohen 1999 ja 2002). Pyhän Eustakiuksen 
rakenne mahdollistaa sen, että ihmeenomai- 


sissa jälleennäkemisissä kukin perheenjäsen 
kertoo vuorollaan, mitä koki 15 vuotta kestä- 
neen perheen hajaannuksen aikana. Schmid 
etualaistaa yksinkertaista rakennetta, joka 
poikkeaa monista hänen muista teoksistaan, 
kuin opettaakseen näkökulmatekniikkaa va- 
listusmielessä myös lukijalle. 

Juuri erillisissä sisäiskertomuksissa toteutuu 
myös Biedermeier-tyyliin kuuluva jalostavan 
yksinkertaisuuden ajatus. Ulkoisen sosiaalisen 
statuksensa menettäneet perheenjäsenet löy- 
tävät kukin erilaisen yksinkertaisen elämän 
ja toimeentulon maata viljellen ja puutarhan 
hoidossa. Käytännön töiden kuvaukseen si- 
sältyy opettavaisuutta sekä sellaista ”kerää- 
misen ja säilömisen” estetiikkaa (sammeln und 
hegen), jota on sittemmin - myös halventavas- 
sa mielessä — pidetty Biedermeier-romaanin 
piirteenä (Nemoianu 1984, 4-6, 16). Suomen- 
taja Antti Räty kotoutti ajan tavan mukaan 
suomennostaan kuvatessaan arjen konkretiaa 
ja luontohavaintoja. Eustachius-pakolaisen 
selässä ei ole Schmidin Pack, reppu, vaan 
”kontti”. Eteläsaksalaiset viiniköynnökset ja 
viikunapuut on jätetty viljelyepisodeissa pois 
mutta kaali ja pavut kasvavat; vesiputouksen 
sijasta suomennoksessa kuullaan kosken kohi- 
naa. Järkytyksen hetkellä päähenkilö kaatuu 
maahan ”kuin karsittu kataja” (PE, 35), lisäys, 
jolle ei lähtötekstissä ole vastinetta. On huo- 
mionarvoista, että Pyhä Eustakius ei esitä yksi- 
löheerosta vaan marttyyriperhettä. Sekään ei 
ole ristiriidassa Biedermeier-piirteiden kans- 
sa. Idealismi ja arjesta selviytymisen realismi 
sekoittuvat Schmidin korostaessa perhearvo- 
jen tärkeyttä, ulkopuoliset uhat kestävää 
rakkautta sekä lasten kasvatusta hyveellisiksi 

ja työtä pelkäämättömiksi subjekteiksi. Ajalle 
poikkeuksellisesti Schmidin kerronnassa tulee 
esiin myös lasten näkökulma: ensin pakomat- 
kan alkaessa pikkulapsina, sitten 15 vuoden 
eron jälkeen nuorukaisten omissa minäker- 
ronnan jaksoissa. Pikkulasten havainnot eivät 
pelkästään peilaa vanhempien tunteita kuten 
murhetta, kun pakomatkalla Roomasta kohti 
Egyptiä kotimaa kaikkoaa näköpiiristä. Päin- 
vastoin, elämänsä ensimmäisellä merimatkal- 
la lapset iloitsevat siitä, että laivan liikkuessa 
”näkyi kuin olisi maa ja puut liikkuneet ja 
laiwa seisonut paikallansa”; heitä huvitti 
”nousewa aurinko, joka kuwaili wedestä, niin 
että lapset luuliwat kaksi aurinkoa olewan”; 
päivällä he näkivät saaria, ”jotka oliwat kuin 
merestä nousneita ja tuntuiwat kuin uiskente- 
lewan laiwan siwuitse” (PE, 26). 

Yleisesti ottaen 1820- ja 1830-luvuille tul- 
taessa eurooppalaisen romaanilajin tunnus- 
merkeiksi oli vakiintunut piirteitä kuten minä- 
kerronta, kaiken tietävä kertoja, draamallinen 
dialogi, jännitystä ja odotusta ylläpitävät ker- 
ronnan rakenteet sekä vapaa epäsuora esitys 
(Cohen & Dever 2002). Pyhässä Eustakiuksessa 
näkökulmat vaihtelevat, kun empaattisen 
kertojan kuvaamista ulkoisista tapahtumista 
siirrytään pitkiin minäkerrontajaksoihin. 
Eustachius tuntee tuskaa, kun hänen velvoit- 
teensa joutuvat törmäyskurssille. Yhtäältä 
vastoinkäymiset ovat seurausta omantunnon- 
ratkaisusta, joka ei ole neuvoteltavissa, mutta 
toisaalta seuraukset koskettavat myös perhet- 
tä, jota sotapäällikkö ja perheenisä ei nyt 
kykenekään suojelemaan vihollisilta. Mo- 
raali-imperatiivien yhteentörmäys ja kärsi- 
myksen spektaakkeli, yksi sentimentaalisen 

romaanin koodeista, purkautuu, kun Eus- 
tachius pohtii olevansa fyysisesti ja henkisesti 
lopussa, itsemurhan partaalla, koska ei ole 
pystynyt estämään perheensä hajaannusta 
(PE, 36-38). Tunnevaikutusta tavoittelevas- 
sa proosassa minäkerronnalla on erityisiä 
tehtäviä. Se pyrkii vakuuttamaan lukijan 
henkilöhahmojen tekojen aitoudesta päästä- 
mällä lukijan seuraamaan aikeita, epäröintiä 
ja tuntemuksia. Samalla lukijaa taivutellaan 
epäsuorasti vastaavaan jalouteen ja ideaali- 
suuteen, elämän epävarmuuksista huolimatta. 
(Vrt. Cohen 1999, 34, 63-64.) 

Myös marttyyrijuonen (maallinen) pääte- 
piste eli kuolema Schmidin esittämässä muo- 
dossa resonoi sentimentaalisuuden koodien 
kanssa. Cohen on tunnistanut kuoleman ker- 
ronnan piirteiksi ei vain suuria tunteita kuten 
suru ja pelko, vaan myös erityiset kuolinvuo- 
de-episodit: olennaista on joukko sympaattisia 
katsojia, jotka todistavat tapahtumaa (Cohen 
2002, 108—113; myös 1999). Pyhässä Eustakiuk- 
sessa marttyyrikuoleman sympaattiset todista- 
jat eivät löydy kerrotusta maailmasta, vaan 
kerronta rakentaa suhteen samanmieliseen 
lukijaan. Aatelisperheen loppua on kerrotus- 
sa maailmassa näkemässä vain ”pakanallinen 
kansa”, jonka julmia sisäisiä mutta lopulta to- 
teutumattomia odotuksia kertoja välittää: heis- 
tä ”tuntui werrattoman huwittawalta, nähdä 
kuinka pedot raateliwat ja repiwat wiattomia 
ihmisiä!” (PE, 132). Ihmeen kuitenkin tapah- 
duttua ja eläinten jätettyä perheen rauhaan 
pettynyt ja ”napiseva” yleisö poistuu paikal- 
ta. Kun perhe sitten heitetään pätsiin, heidän 
viimeisiä rukouksiaan todistavat ”epäilemättä 
kaikki pyhät ja taivaan enkelit” (PE, 133) — ja 

lukija, joka vielä lopuksi tuodaan kerronnan 
nykyhetkeen. Tapahtuneesta todistavat yhä 
”marttyrein historia-kirja”, Eustachiuksen 
muistopäivä 20. syyskuuta ja perheen hau- 
dalle rakennettu kirkko, joka ”wielä nytkin” 
sijaitsee Roomassa (PE, 134). 

Suomentaja Antti Räty näyttää säilyttäneen 
tarkasti lähtötekstin juonen komposition ja 
kerronnan ratkaisuja. Se ei ollut itsestään 
selvää käännösten ja mukaelmien levitessä 
Euroopassa kielialueilta toisille. Esimerkiksi 
Schmidin teosten ”ilmiömäisen” Britannian- 
suosion yhteydessä on todettu, että usein teki- 
jää taitamattomammat tai tendenssimäisem- 
mät kääntäjät muokkasivat jäljettömiin lähtö- 
tekstin kerronnan piirteitä. Schmidin proosas- 
sa kertoja harvoin selostaa suoraan opetuk- 
siaan tai moralisoi henkilöhahmojen ohitse. 
Toisin oli monissa Schmid-englanninnoksissa, 
joissa kääntäjät katsoivat aiheelliseksi täyden- 
tää moraalioppia itse sopiviksi katsomiinsa 
kohtiin. (Blamires 2009, 3, 111-112.) 


Lopuksi 


Edellä lajipiirteiden yhteydessä annetut teos- 
sitaatit antavat osviittaa tekijöistä, jotka veto- 
sivat aikalaislukijoihin. Olen tarkastellut 
rinnakkain ja lomittain marttyyrilegendan ja 
sentimentaalisen romaanin lajipiirteisiin kes- 
kittyen Pyhän Eustakiuksen aineksia kuten hen- 
kilöhahmojen kavalkadia, sentimentalisoitua 
luontoa, samanaikaisesti eksoottisia ja tuttuja 
ympäristöjä (viljelyspellot, syvät metsät), kuo- 
leman kuvausta ja sen suoranaista ihannointia. 
Tärkeitä suurten ja runsaiden tunteiden ilmai- 


sukeinoja Pyhässä Eustakiuksessa ovat dialogi ja 
erityisesti minäkerronta, joka vie lukijan ai- 
kuisten ja lasten, miehen ja naisen fiktiivisiin 
näkökulmiin. 

Esiin nousi myös marttyyrilegendalle tyy- 
pillinen kerrotun maailman yleisyys ja etäi- 
syys kansallisista erityispiirteistä. Traditioon 
sidotun legendan kohdalla suomentajan ei ol- 
lut mahdollista kotouttaa eris- ja paikannimiä 
siten kuin vaikkapa Keckman toimi Kultalan 
kohdalla: saksalaisesta Goldmacherdorfista 
tuli Kultala ja henkilöiden nimet suomalaistet- 
tiin. Monet Pyhän Eustakiuksen piirteet, jotka 
mahdollistivat kansainvälisen aikalaissuosion, 
samalla rajoittivat teoksen kansallista käyttö- 
kelpoisuutta. Etäännytys paikallisista piirteistä 
oli toisinaan myös sensuurin sanelema ratkai- 
su. Biedermeier-kirjailijoiden konservatiivi- 
nen siipi vältteli Saksan 1800-luvun alkupuo- 
len tiukan sensuurin vuoksi suoria poliittisia 
tai uskonnollisia kannanottoja sijoittaen ta- 
pahtumat kaukaiseen historiaan ja yksityisen 
perhe-elämän piiriin. Artikkelissa tarkasteltiin 
siksi myös marttyyrilegendalle lajityypillisen 
ihmeaineksen suhdetta uskontopoliittiseen 
subversioon ja sensuuriin Suomessa. 

Kansallisen kirjallisuuden instituution ke- 
hittyessä ja realismin kauden koittaessa alkoi- 
vat eriytyä kirjallisuudet, jotka vielä Pyhän 
Eustakiuksen piirteissä toimivat rinnan. Vuosi- 
sadan alkupuolen luterilaisissa kulttuureissa 
valistuksen, romantiikan ja uskonnollisten re- 
formiliikkeiden kirjallisuudet sulautuivat osin 
edelleen toisiinsa. Ranskalaisten valistusfilo- 
sofien ylistämä sekulaari järki ei Suomessa 
kuten ei saksankielisessäkään kulttuurissa 
koskettanut laajenevan kaupunkiporvariston, 

talonpoikien ja teollisuustyöläisten enemmis- 
töä (vrt. Manninen 2000; Bramming 2008, 
106-107). Vähitellen uskonnollinen opetta- 
vaisuus väistyi toisenlaisen yhteiskunnallisen 
ja kansallisen didaktisuuden tieltä. Liekö oi- 
reellista uskonnollisen kertomakirjallisuuden 
voimakkaammasta eriytymisestä, että siinä 
missä Pyhän Eustakiuksen kahdessa ensim- 
mäisessä painoksessa vuosilta 1848 ja 1851 
alaotsikkona oli yksinkertaisesti ”Kertoelma”, 
vuoden 1885 uudessa suomennoksessa Eusta- 
kius on ”kertomus kristinuskon alkuajoilta”. 
Unohduksen poetiikalle uskollisena oli tässä 
artikkelissa tarpeen tarkastella lyhyesti, miten 
sellaisia käsitteitä kuin ”Tomaani” ja ”kauno- 
kirjallisuus” on käytetty 1800-luvun alkupuo- 
len tutkimuksessa. Mikäli ”uskonnollinen 
kirjallisuus” halutaan myös tämän epookin 
trendien (kuten Biedermeier) kohdalla pitää 
kategorisesti erillään ”kaunokirjallisuudes- 
ta”, jää kaanonien katveeseen lukemattomat 
määrät aikanaan suurten yleisöjen tuntemaa 
kirjallisuutta, joka ei nykylukijassa sytytä ro- 
maanikiihkoa mutta joka ei aikanaan voinut 
olla vaikuttamatta tulevien kirjoittajapolvien 
proosaan. 

Seikka, jota artikkelissa ei ollut mahdollista 
viedä mainintoja syvemmälle, on naisten ja 
lasten tärkeä asema Christoph von Schmidin 
tuotannossa. Mikä suhde sen ruotsinnoksi!- 
la ja suomennoksilla on esimerkiksi siihen 
1840-luvulla nousseeseen kotoperäiseen ro- 
maaniin, jonka piirteitä Heidi Grönstrand 
(2005) on vakuuttavasti liittänyt sentimentaali- 
sen romaanin traditioon sellaisilla kirjailijoilla 
kuin Fredrika Wilhelmina Carstens, Wendla 
Randelin ja Charlotta Falkman? Laajasti 


88 


vertaileva tutkimus nostaisi hetkeksi päivän- 
valoon aivan muutakin unohdettua ajan kir- 
jallisuutta kuin Pyhän Eustakiuksen merkilliset 
elämänvaiheet. 


VIITTEET 


1 Tietoisena käsitteen ”populaarikirjallisuus” 
pulmallisuudesta 1800-luvun yhteydessä tar- 
koitan sillä tässä yhteydessä suurta suosiota ja 
laajaa tunnettuutta painosmäärinä, käännösten 
runsautena tai käsikirjoituslevikkinä. 

2 Tutkimuksessa toistuu toteamus, että teos suo- 
mennettiin saksasta ennen kuin ruotsinnosta 
oli ilmestynyt (Pääkkönen 2005, 9, 12; Sulku- 
nen 2007, 133). Jo vuonna 1832 kuitenkin ilmes- 
tyi Guld-dalen (Zschokke 1832). 

3 Käytän sisäviitteissä vuoden 1851 toista painos- 
ta, jonka kieli ja nimimuodot hieman poikkea- 
vat ensimmäisestä painoksesta. 

4 Vain SKS:n julkaisuluettelon yhteydessä teok- 
sen mainitsee Sulkunen 2004, 104, 302. 

5 Luettelo Rengvistin teoksista: Laine 2005, 218- 
219, 224-225. 

6 Moni kokoelman yksittäinen legenda oli van- 
hempaa perua, mutta tuli uudella ajalla suosi- 
tuksi varsinkin teoksesta Abdiae Episc. Babylo- 
niae Historia Certaminis Apostolorum (Basel 1551), 
joka levisi laajalti saksankielisenä käännöksenä. 
Joissakin suomenkielisissä käsikirjoituksissa 
mainitaan toimittajan nimi: ”Wolfgangus Lat- 
sius” eli Wolfgang Lazius (1514-1565), wieniläi- 
nen lääkäri, kartografi ja valtionhistorioitsija. 
Ks. Lipsius 1883, 117—178. Esim. käsikirjoitus 
Apostolein kilvoitusten historiasta kymmenen kiriaa. 
SKS KIA Pohjanmaan mystikot (Hallio 67.) 
mk 51—53/2000. Suomennos on säilynyt moni- 
na käsikirjoituksina. 

LÄHTEET JA KIRJALLISUUS 
Painamaton aineisto 


Suomalaisen Kirjallisuuden Seuran kirjallisuuden 
ja kulttuurihistorian kokoelma (SKS KIA) 
Pohjanmaan mystikot 


Sanomalehdet 


Haapanen-Tallgren, Tyyni. 1923. Kotiliesi 4, 1.2.1923, 
108-110. ”Genoveva. Suomen kansan rakkaim- 
pia kirjoja”. 

[Snellman, J. V. 1846] Kallavesi 3, Bihang till Saima, 
5.9.1846. ”Inhemsk litteratur”. 

Suometar 37, 15.9.1848. ”Kotimaalta”. 

Suometar 11, Lisälehti 18.3.1853. ”Muistosanoja Ant- 
ti Rätystä”. 

Uusi Aura 102, 6.9.1904. ”Kirje Turusta”. 


Painettu aineisto (ennen vuotta 1851) 


Anonyymi 1837/1816. Kaxi Pyhää Martyriä, Eli his- 
toria kahdesta nuorukaisesta, jotka rakkaudesta Je- 
suxen tykö, ennen annoit itsensä tulen liekkihin, kuin 
että he olisit kieltäneet hänen, joka heidän edestänsä 
kuollut ja ylösnousnut oli. Ruotsista Suomexi käät- 
ty H. Rengvistiltä. Helsinki, J. C. Frenckell ja 
Poika. 

Hagerup, Eiler 1825. Pyhäin Martyrein kowan kär- 

Kirjallisuudenhistorian marginaaleista osaksi 
aktiivista kulttuurista muistia 
Arkistot ja rekilauluihin viittaava kaunokirjallisuus 


Kirjallisuudenhistorian ja -tutkimuksen paino- 
pisteet ovat sidoksissa vallitsevan ajankohdan 
arvoihin ja paradigmoihin sekä niihin proses- 
seihin, jotka pitävät tiettyjä kirjallisen tai suul- 
lis-kirjallisen kulttuurin ilmiöitä aktiivisessa 
kulttuurisessa muistissa. Vaikka kirjallisuuden 
osalta aktiivinen kulttuurinen muisti, ne kult- 
tuuriset tekstit, jotka aktiivisesti muistetaan ja 
otetaan mukaan menneisyyden narratiivin 
rakentamiseen, kytkeytyy paljolti kaanoniin, 
on passiivisesta muistista, kuten arkistoista, 
usein löydettävissä jälkiä marginaaliin unoh- 
tuneista tai jätetyistä kirjallisista ilmiöistä. 
Toisin kuin pelkkiin julkaistuihin teoksiin kes- 
kittyvä tutkimus, arkistotutkimus voi tuottaa 
laajempaa ymmärrystä niin kirjallisuudenhis- 
toriasta kuin kirjallisuudesta (ks. esim. Hytti- 
nen & Kivilaakso 2010). 

Tarkastelen artikkelissani kirjallisuuden- 
historiallisen unohtamisen ja muistamisen 
prosesseja ja mekanismeja, sekä niihin vai- 
kuttavia tekijöitä suomenkielisen kirjallisuu- 
den ja rekilauluperinteen suhteen kautta. 
Nuoret lyyrikot Eino Leino, Otto Manninen, 
Larin Kyösti, Ilmari Kianto sekä monet vä- 
hemmän nimekkäät runoilijat, kuten Antti 

Rytkönen ja Lauri Soini, kirjoittivat 1800- ja 
1900-lukujen vaihteessa rekilauluja muistutta- 
vaa runoutta (Karhu 2019a; Karhu 2021; Hä- 
mäläinen & Karhu 2021; Karhu & Kuismin 
2021; Lyly 1983). Myös esimerkiksi Johannes 
Linnankosken näytelmässä Laulu tulipunai- 
sesta kukasta (1905) ja Artturi Järviluoman 
Pohjalaiset: näytelmässä (1914) viitataan reki- 
lauluperinteeseen (Karhu, tulossa). Kauno- 
kirjallisuuden yhteydet rekilauluperinteeseen 
ovat olleet kuitenkin pitkään tutkimuksen 
marginaalissa, unohdettuina tai esiintyen 
lyhyinä sivuhuomautuksina. Käytän termiä 
rekilaulukirjallisuus tästä 1890-luvulla ja 1900- 
luvun alkuvuosikymmeninä kirjoitetusta kir- 
jallisuudesta, jossa viitataan suulliseen reki- 
laulukulttuuriin. Artikkelini pohjaa edellä 
mainittujen kirjailijoiden arkistojen ja niissä 
olevien käsikirjoitusten tutkimukseen. 
Rekilaulu oli 1800-luvulla suuressa suosios- 
sa. Tämän lyhyen riimillisen kansanlaulun 
tunnusomainen piirre on sen laulutapa, reki- 
mitta, joka koostuu kahdesta laulettaessa 
yhtä pitkästä säeparista (H. Laitinen 2003, 
282—296). Rekilaulun teksti koostuu vastaa- 
vasti usein kahdesta osasta, joista ensimmäi- 

nen pohjustaa lopussa esitettyä argumenttia 
(Sykäri, tulossa). Rekilauluissa kuvattiin usein 
nuorta rakkautta iloineen ja pettymyksineen 
(Asplund 2006): 


Sileällä sileällä järven jäällä se haavanlehti luistaa 
Sitä hetkee ei tytölle tule, ettei heili muista. (Otto 
Mannisen arkisto A1908, SKS/KIA) 


Osa perinteestä oli rivoa seksuaaliperinnettä, 
ja siksi rekilauluihin suhtauduttiin varsin risti- 
riitaisesti 1800- ja 1900-lukujen vaihteessa: 


Kasvoi ne ennen tämän kylän pellot pellavaa ja 
liinaa 

Sai sitä ennen tässäkin kylässä vittua ja viinaa. 
(Kaarlo Jung, KT 231, 1939-1942, 9, SKS/KRA) 


Vaikka kirjailijat hyödynsivät perinnettä kir- 
jallisuudessaan, kansanvalistuksellisesti sävyt- 
tyneissä puheenvuoroissa rekilauluja pidettiin 
monin tavoin paheellisina, epämiellyttävinä ja 
esteettisesti vääränlaisina (Karhu & Kuismin 
2021). Suhtautumista rekilauluihin voidaan, 
kirjailijoiden kiinnostuksesta huolimatta, pi- 
tää ulossulkevana. Rekilaulut olivat (suhteel- 
lisen) vaikeaa, jopa häpeällistä kulttuuriperin- 
töä (ks. vaikeasta kulttuuriperinnöstä esim. 
Peltonen 2020, 238—241). Kansansivistykselli- 
sesti motivoituneella toiminnalla, jolla kitket- 
tiin rahvaan siveetöntä käytöstä ja kannustet- 
tiin oikeantyyppiseen ajanvietteeseen, kuten 
siveellisen kirjallisuuden lukemiseen, pyrittiin 
aktiivisesti kieltämään myös rekilaululta paik- 
ka kansakunnan aktiivisessa muistissa sekä 
kaanonissa (Karhu & Kuismin 2021).' Reki- 
laulut olivatkin lähes koko 1900-luvun tutki- 
muksen marginaalissa esimerkiksi folkloristi- 


sen lyriikan tutkimuksen keskittyessä pitkälti 
kalevalamittaiseen runouteen (Hämäläinen 
& Karhu 2021). 1980-luvun jälkeen rekilaulut 
löydettiin musiikkitieteellisessä ja folkloristi- 
sessa tutkimuksessa, pääasiallisesti Heikki 
Laitisen (esim. 1986), Anneli Asplundin (esim. 
1981) ja Vesa Kurkelan toimesta (1989) (ks. 
myös Sykäri, tulossa; Hämäläinen & Karhu 
2021; Karhu & Kuismin 2021)? 

Tarkastelen tässä artikkelissa ensin, miten 
suomenkielisen kirjallisuuden ja rekilaulupe- 
rinteen suhdetta on kirjallisuudenhistoriassa 
ja aiemmassa tutkimuksessa käsitelty sekä 
minkälaisia syitä ilmiön sivuuttamisen taustal- 
la voidaan havaita. Jälkiä kaunokirjallisuuden 
ja rekilauluperinteen yhteyksistä on säilynyt 
kirjailijoiden henkilöarkistoissa: ne sisältävät 
esimerkiksi vihkoja ja kirjeitä, joihin on kirjoi- 
tettu rekilauluja. Tarkastelenkin lisäksi myös, 
mikä merkitys näillä alun perin yksityisiksi 
tarkoitetuilla arkistoaineistoilla on unohde- 
tuille tai sivuutetuille kirjallisuudenhistorial- 
lisille yhteyksille ja miten suullisesta perin- 
teestä ammentavan kirjallisuuden hybridinen 
luonne suullis-kirjallisena aineistona sekä ar- 
kistoitujen käsikirjoitusten luonnosmaisuus 
on vaikuttanut ja vaikuttaa siihen, millaisena 
ilmiö näyttäytyy osana sekä kirjallisuuden- 
historiaa että arkistoinstituutiota. Artikkeli 
avaa niitä prosesseja, joilla suomenkielisen 
kirjallisuuden ja rekilauluperinteen suhdetta 
kulttuurisessa muistissa on rakennettu, pitkäl- 
ti erilaisten ulossulkemisten prosessien kautta, 
mutta korostaa myös arkistojen ja niissä ole- 
vien teoskäsikirjoitusten merkitystä unohtu- 
neiden kulttuuri- ja kirjallisuushistoriallisten 
ilmiöiden tutkimukselle. 

Artikkelini liittyy kulttuurisen muistin tut- 
kimuksen kysymyksenasetteluihin sekä kaa- 
nonin ja marginaalin määrittelyihin. Hyö- 
dynnän kirjallisuudentutkimuksen piirissä 
käytettyä kulttuurisen muistin tutkimuksen 
käsitteistöä ja eritoten kirjallisuudentutkija 
ja kulttuuriantropologi Aleida Assmannin 
(2010) näkemyksiä kulttuurisesta muistista, 
kaanoneista ja arkistosta. Kulttuurisella muis- 
tilla tarkoitan muistamisen tapoja ja instituu- 
tioita, joiden avulla kulttuuri rakentaa ja pi- 
tää yllä yhteyttä menneisyyteensä (Assmann 
1995/1988; Korhonen 2016, 237). Kulttuuri- 
sen muistin termi pohjaa tietoiselle metafo- 
ralle, sillä kulttuuri ei voi muistaa samalla ta- 
voin kuin yksilö (Korhonen 2016, 243). Muisti 
viittaa Kuisma Korhosen mukaan kulttuurisen 
muistin yhteydessä siihen, ”miten erilaiset so- 
siaaliset ryhmät luovat, säilyttävät ja välittävät 
tiettyyn ajallisuuteen, menneisyyteen ja histo- 
riallisiin tapahtumiin liittyviä mielikuvia omil- 
la kulttuurisilla käytännöillään” (mt., 243).4 


Kirjallisuudenhistoria, kaanon ja arkisto 


Voidaan hyvällä syyllä sanoa, että rekilaulu- 
perinteen yhteyttä ja merkitystä ei ole katta- 
vasti huomioitu kirjoitettaessa kirjallisuuden- 
historioita. Kirjallisuudenhistoria onkin aina 
rajallinen ja sisältää erilaisia ulossulkemisen 
tai marginalisoinnin strategioita. Sen kirjoit- 
tamista ohjaavat tiedostamattomat taustaole- 
tukset, mutta myös aivan tietoiset arvostukset. 
(Kivistö & Polvinen 2014, 2.) Ulossulkemiseen 
vaikuttaa myös ilmiöiden tai tiettyjen kirjaili- 
joiden asema kulttuurisessa muistissa. Unoh- 

tuneen olemassaoloa on mahdoton tiedostaa. 
Unohtuneen tai unohdetun muuntuminen 
osaksi kirjallisuudenhistoriallista tietoisuutta 
ja aktiivista kulttuurista muistia vaatii ilmiön 
havaitsemista sekä siitä tehtyä tutkimusta. 
Kirjallisuudenhistoria ja kaanon kytkeyty- 
vät vahvasti toisiinsa. Kirjallisuudenhistoriat 
ottavat kantaa kaanoniin joko rakentamalla 
narratiivinsa sen ympärille tai kirjoittamalla 
sitä uusiksi, nostaen esimerkiksi aiemmin ul- 
kopuolelle jääneitä kirjailijoita tai teoksia kaa- 
noniin mukaan (esim. Nevala 1989). Kirjalli- 
suudenhistorian ja kaanonin rakentumisessa 
on myös samanlaisia mekanismeja. Kuten kir- 
jallisuudenhistoria, myös kirjallisuuden kaa- 
non on selektiivinen ja rakentuu ulossulkemi- 
sen pohjalle (Bloom 1994, 37). Kaanon nostaa 
tiettyjä teoksia, tekijöitä ja ilmiöitä esiin sa- 
malla kun vaikenee muista. Kaanonien avulla 
on pyritty osoittamaan jonkin tietyn valtion 
kansallista erinomaisuutta, mutta niillä on 
merkityksensä myös kirjallisuuden opetukses- 
sa, joka on perinteisesti rakentunut kanonisoi- 
tujen teosten ympärille (Grabes 2010, 312—313). 
Kulttuurisen muistin tutkimuksen konteks- 
tissa on korostettu kaanonien tärkeyttä kult- 
tuurisen muistin muokkaamiselle ja ylläpitä- 
miselle (Grabes 2010, 311). Tässä artikkelissa 
tarkastellaankin kulttuurista muistia ja kaa- 
nonia kirjallisuushistorian ja arkiston näkökul- 
mista. Kaanonin avulla kontrolloidaan, mitkä 
tekstit pidetään kollektiivisessa muistissa ja 
otetaan vakavasti (mt., 314). Aleida Assmann 
kirjoittaa kollektiivista identiteettiä rakenta- 
van kaanonin edustavan kulttuurin työmuis- 
tia, kulttuurisen muistin aktiivista osaa, johon 
mahtuu vain pieni määrä normatiivisia teks- 

tejä. Näitä tekstejä hyödynnetään aktiivisesti 
aina uudenlaisissa yhteyksissä (Assman 2010, 
100.) Assmann määrittelee kaanoniksi aktiivi- 
sesti toimivan kulttuurisen muistin, joka tekee 
menneisyydestä tässä hetkessä läsnä olevan, 
ja arkistoksi passiivisen kulttuurisen muistin, 
joka säilöö muistia, mutta ei tee siitä nyky- 
hetkessä läsnä olevaa tai aktiivista (mt., 98). 
Kanonisointiin kuuluu Assmanin mukaan- 
sa kolme tekijää: valinta, arvo ja pysyvyys. 
Kanonisoidut ilmiöt ovat käyneet läpi tiukan 
valintaprosessin, ne edustavat tiettyjä arvoja 
ja ovat pitkälti pysyviä, eivätkä alttiita maun 
vaihteluille, lukuun ottamatta kuitenkin esi- 
merkiksi juuri kirjallista kaanonia. (Assmann 
2010, 100.)5 Ne kriteerit, joilla aktiivisessa 
kulttuurisessa muistissa pidettävät ja kiertä- 
vät ilmiöt valikoituvat ja joilla osa ilmiöistä 
jää passiiviseen muistiin, eivät ole selkeitä ei- 
vätkä ehdottomia (mt., 104). Harold Bloomin 
mukaan kirjalliseen kaanoniin pääsyn edelly- 
tyksenä ovat kuitenkin tietyt esteettisen taitu- 
ruuden piirteet (Bloom 1994, 29). 
Kulttuurista muistia hallitsevat samanlai- 
set lainalaisuudet kuin yksilön muistia: mo- 
lempien luonnolliseen toimintaan kuuluu 
unohtaminen. Jotain on pakko unohtaa, jotta 
muistikapasiteettia olisi käytettävissä uusien 
asioiden prosessoinnille. (Assmann 2010, 97.) 
Kulttuurinen muisti on tämänkin vuoksi se- 
lektiivinen. Unohtamisen ja muistamisen 
rajamailla sijaitsee kuitenkin tila, jossa kult- 
tuurisen pitkäkestoisen muistin passiivisempi 
osa säilyy: arkisto (mt., 101, 103).* Kun kaa- 
non sisältää kulttuurisen muistin aktiiviseen 
työmuistiin kuuluvan rajatun joukon tekstejä, 
kuten kirjallisia klassikoita, arkisto säilyttää 


aineistoja, jotka eivät täytä näitä kriteerejä 
mutta jotka on koettu sen verran tärkeiksi tai 
kiinnostaviksi, ettei niiden ole annettu kadota 
jäljettömiin (mt., 101).7 

Arkistossa olevat aineistot ovat osa kult- 
tuuria kuitenkin toisin tavoin kuin kaanoniin 
kuuluva aktiivinen kulttuurinen muisti. Histo- 
riallisen arkiston aineistot ovat menettäneet al- 
kuperäisen ja aktiivisen paikkansa kulttuurissa 
ja astuneet uuteen kontekstiin, joka pitkittää 
niiden elinikää (Assmann 2010, 103). Säilyneil- 
lä aineistoilla on aina mahdollisuus osallistua 
menneisyyden kertomusten uudelleenmäärit- 
telyyn tai siirtyä jopa unohduksesta osaksi ak- 
tiivista kulttuurista muistia. Assman korostaa 
tutkijan roolia tässä prosessissa. Vaikka aineis- 
tot luetteloidaankin arkistossa, ne ovat hänen 
mukaansa passiivisessa tilassa, kunnes tutkijat 
tai taiteilijat tutkivat niitä ja määrittelevät ai- 
neistojen informaatiolle paikan kulttuurisessa 
muistissa kehystämällä ne uudenlaisessa kon- 
tekstissa (Assmann 2010, 103). 

Arkisto ei kuitenkaan ole passiivisessa ti- 
lassa oleva tietovaranto, vaan aktiivinen ja 
muuntuva entiteetti (Hupaniittu & Peltonen 
2021). Arkistot eivät synny tyhjästä, ja vasta 
moninainen arkistossa tapahtuva työ, esimer- 
kiksi kartunnan suunnittelu, luettelointi ja ai- 
neistojen säilyvyydestä huolehtiminen tekevät 
aineistojen tutkimisen mahdolliseksi (ks. esim. 
Taylor 2013). Seksuaali- ja sukupuolivähem- 
mistöjen arkistoja tutkinut Riikka Taavetti on 
todennut, ettei arkistoihin jää jälkiä, vaan niitä 
jätetään tai säilytetään (Peltonen 2021, 65; Taa- 
vetti 2013, 11). Arkistollisen käänteen myötä 
arkistot ymmärretäänkin nykyään lähteiden 
sijaan subjekteina (Mikkola 2021, 168). 

Marginaaliin jääneiden aineistojen löytä- 
misen kannalta on tärkeää huomioida myös 
paradigmojen ja tutkimusintressien muutok- 
sen merkitys. Kun yleinen tutkimusilmapiiri 
kannustaa tutkimaan tietynlaisia aiheita ja 
ilmiöitä (kuten erilaisia vähemmistöjä), tutki- 
jat kiinnittävät kyseisiin aiheisiin ja ilmiöihin 
enemmän huomioita myös arkistoissa. Ai- 
neistojen ”löytyminen” linkittyy tutkimus- 
paradigmojen muutoksiin ja uusiin tapoihin 
hahmottaa ja nähdä aineistot. Kati Mikkola 
kirjoittaakin vähemmistöjen rooleja muuttu- 
vassa arkistopolitiikassa käsittelevässä artikke- 
lissaan, Eric Ketelaariin viitaten, arkistotutki- 
muksen performatiivisen käänteen tuottaneen 
havainnon siitä, että asiakirjat on mahdollista 
”keksiä uudelleen” uusissa performatiivisis- 
sa yhteyksissä (Mikkola 2021, 169). Toisaalta 
myös sattumalla on roolinsa. Henkilöarkisto- 
jen yleinen heterogeenisyys johtaa siihen, että 
tutkija saa usein eteensä toisenlaista aineistoa 
kuin hän on alun perin tullut arkistoon tut- 
kimaan. Tämä mahdollistaa erilaiset löydöt. 


Rekilaulukirjallisuus 
kirjallisuudenhistoriassa 


On selvää, että kirjallisuudenhistorioissa ei 
voida luoda kuvaa kattavasti ”kaikesta” kirjal- 
lisuudesta. Kirjallisuudenhistoriasta suljetaan 
ulos asioita erilaisin metodein ja syin. Keski- 
tyn tässä yhteydessä tarkastelemaan kolmea 
tekijää, jotka nivoutuvat toisiinsa suhteessa 
rekilaulukirjallisuuden ulos sulkemiseen: so- 
pimattomuutta, epäkiinnostavuutta sekä unoh- 
tumista. 


96 


Suomenkielisen kirjallisuuden yhteydet 
uudempaan kansanlauluun, ennen kaikkea 
rekilauluperinteeseen, olivat aikanaan niin 
laaja ilmiö, että voidaan puhua rekilaulutren- 
distä (Viljanen 1959, 47), jonka vuoksi 1890-lu- 
vulla *monet — — taidelyriikan tuotteet ovat 
muuntuneet miltei kansanlauluiksi” (Lappa- 
lainen 1999, 35). Historiassa suositutkin lajit 
tai ilmaisutavat saattavat unohtua ja muuttua 
pelkiksi arkistoiduiksi jäljiksi kulttuurin pas- 
siiviseen muistiin ja maininnoiksi kirjalli- 
suudentutkimuksen marginaaleihin. Vaikka 
rekilaulujen poetiikkaa toisintavien runojen 
kirjoittaminen oli hyvin yleistä 1800-luvun lo- 
pulla, trendi hiipui 1900-luvun ensimmäisen 
vuosikymmenen myötä. Rekilaulukulttuuri 
menetti suosiotaan uusien ajanviettotapojen 
myötä. Kirjallisuudessa uudet kirjalliset mal- 
lit ottivat tilaa ja kansanlauluja muistuttava 
ilmaisu muuttui vanhanaikaiseksi. Suosion 
lopahdettua rekilaulujen merkitykseen suo- 
menkieliselle kaunokirjallisuudelle ei ole sa- 
nottavasti kiinnitetty huomiota. Kuten on jo 
todettu, kulttuurinen muisti on selektiivistä, 
ja muistin kapasiteetti on myös kulttuurisen 
muistin tapauksessa rajallinen. Unohtumiseen 
niveltyy kuitenkin piirteitä, jotka osoittavat 
siihen liittyvän ainakin osittain myös arvola- 
tautuneita tekijöitä. Hyödynnän näiden unoh- 
tamisen mekanismien yhteydessä termejä 
aktiivinen ja passiivinen unohtaminen, joita 
Aleida Assmann käyttää kulttuurisen muistin 
yhteydessä. Aktiiviseen unohtamiseen kyt- 
keytyvät sensurointi, tuhoaminen ja olemassa- 
olon kieltäminen. Passiiviseen laiminlyönti ja 
välinpitämättömyys. (Assmann 2010, 97-98). 
Myös vaikeneminen eli hiljaisuus on passiivi- 

sen unohtamisen keskeinen ulottuvuus (Hupa- 
niittu & Peltonen 2021, 11). 

On huomioitava, että kaunokirjallisuuden 
ja rekilaulukulttuurin yhteyksien ignorointi 
on kulkenut käsi kädessä rekilauluperinteen 
unohduksen kanssa. Vaikka rekilaulut olivat 
1800-luvulla ja vuosisadanvaihteessa rahvaan 
kukoistavin (suullisen) runoilmaisun muoto 
(Asplund 2006), nykypäivänä harva edes on 
kuullut rekilauluista, saati tietää mitä niillä tar- 
koitetaan. Aikansa elinvoimainen laulukult- 
tuuri onkin tänä päivänä lähes kuollutta, vain 
kansanmuusikoiden ylläpitämää perinnettä. 
Maailma ja sen kulttuuriset käytänteet ovat 
toisenlaiset kuin 1800-luvun lopulla. Rekilau- 
lujen unohduksessa on siis kyse osin passiivi- 
sesta unohtamisesta, muuntunut kulttuuri ei 
muista historiaansa tältä osin. 

Rekilauluperinteen hahmottaminen epä- 
kelpona perinteenä on johtanut myös aktiivi- 
sempiin unohtamisen prosesseihin, jotka ovat 
puolestaan vaikuttaneet siihen, millä tavoin 
rekilauluperinteen ja kaunokirjallisuuden yh- 
teydet on haluttu huomioida. J. V. Snellmanin 
näkemyksiä seuraten koko 1800-luvun ja pit- 
källe 1900-luvulle vaikutti ajatus kansalliskir- 
jallisuuden siveellisyyden tärkeydestä. Siveel- 
lisyyden käsite kytkeytyi vahvasti ajatukseen 
kansakunnasta (Pulkkinen & Sorainen 2011, 
28) ja kaunokirjallisuuden nähtiin vaikuttavan 
sukupuolisiveellisyyteen (Jalava 2011, 94.) 
Rekilaulukulttuuri yhdistettiin puolestaan 
1800-luvun lopulla toistuvasti siveettömyyteen 
(Karhu & Kuismin 2021). Kuten olen tuonut 
esiin aiemmin (Karhu & Kuismin 2021, 37), 
kaikesta rekilaulua muistuttavasta ilmaisus- 
ta tuli kansanvalistuksellisessa keskustelussa 


torjuttavaa, koska se muistutti paheksuttujen 
laulujen ilmaisua. Sara Ahmed on kirjoittanut 
inhon affektiivisen tarttumisen prosesseista, 
jossa mikä tahansa etovan kanssa kosketuksis- 
sa ollut voi muuttua etovaksi ja pelko tätä tart- 
tumisprosessia kohtaan johtaa etovien asioi- 
den karttamiseen (Ahmed 2018/2004, 115). 
Tästä inhon ja pelon mekanismista kielivät 
mahdollisesti E. A. Saarimaan (1923) ja Viljo 
Tarkiaisen (1934, 56) näkemykset 1900-luvun 
alussa. Molemmat pitävät rekilaulujen merki- 
tystä suomenkieliselle taiderunoudelle vähäi- 
senä. Yhteyksien korostaminen olisi tartutta- 
nut rekilauluihin yhdistetyn etovuuden niihin 
viittaavaan runouteen. 

Aktiiviseksi unohtamiseksi voidaan laskea 
myös se, ettei rekilauluja sisältävää kansan- 
runokokoelmaa ole laadittu. Vaikka 1800-lu- 
vulla suullista perinnettä tekstualisoitiin ak- 
tiivisesti kalevalamittaisen runouden osalta 
erilaisissa julkaisuissa, rekilauluista ei vastaa- 
vanlaista kokoelmaa saatu aikaiseksi, vaikka 
useilla toimijoilla, Lönnrotista lähtien, tällai- 
sia pyrkimyksiä oli. Toimitetun ja julkaistun 
rekilaulukokoelman puuttuminen on syven- 
tänyt rekilaulujen unohdusta entisestään. (Hä- 
mäläinen & Karhu 2021.) 

Rivojen konnotaatioidensa ja sopimatto- 
muutensa lisäksi rekilauluilla oli myös omi- 
naisuuksia, jotka kirjallisen modernismin 
myötä naulasivat viimeisen niitin unohduksen 
arkkuun: laulullisuus ja riimillisyys. Vuosi- 
sadanvaihteen laulullinen estetiikka koettiin 
modernismin myötä vanhanaikaiseksi ja ah- 
taan nationalistiseksi (Kirstinä 2014, 187). Tai- 
dekäsityksissä oli kuljettu pitkä matka herderi- 
läisestä kansanlaulun ihannoinnista ja kansan 

äänen representoimisesta, joita kielellistivät 
niin Goethe, Heine ja Petöfi kuin Runeberg, 
Leino ja Manninenkin. Runojen esteettiset 
periaatteet haluttiin rakentaa uudelle pohjalle 
Kuvallisuus nostettiin uudeksi esikuvaksi ja 
esimerkiksi rytmiin liittyvät kysymykset ohitet- 
tiin kotimaisessa tutkimuksessa pitkään (Kai- 
nulainen 2011, 7-9). Tällä hetkellä niin rytmin 
kysymyksiin kuin musiikin ja kirjallisuuden 
intermediaalisuuteen on ryhdytty jälleen kiin- 
nittämään huomiota (ks. Kainulainen ym. 
2018). 

Kiinnostavaa tutkimani ilmiön marginaali- 
aseman kannalta on se, että se on monin ta- 
voin kaanonin liepeillä, mutta silti vahvasti 
marginaalissa. Kansanlaulun merkitystä koko 
eurooppalaisen kirjallisuuden historiassa ei 
varmasti kiellä kukaan. Kotimaisessa konteks- 
tissa kansanlaulun ja kansanperinteen yhtey- 
dessä on kiinnitetty kuitenkin huomiota lähes 
yksinomaan kalevalaiseen perinteeseen ja en- 
nen kaikkea Kalevalaan (ks. esim. Tanner 1960; 
Vapaasalo 1961). Vaikka itse ilmiö on ollut 
unohduksissa, ovat tutkimani kirjailijat kano- 
nisoituja: Eino Leino, Otto Manninen, Ilmari 
Kianto ja Larin-Kyösti. Kyseisten tekijöiden 
tuotantojen kohdalla huomio on kuitenkin 
kiinnitetty muihin puoliin kuin varhaistuo- 
tannon rekilauluyhteyksiin. Leinon kohdalla 
keskeisimpänä referenssinä on nähty juuri 
kalevalainen perinne, suomalaisen suullisen 
perinteen kanonisoiduin osa, Mannisen koh- 
dalla yleiseurooppalainen symbolismi. Kian- 
to on haluttu nähdä pitkälti yhteiskunnallise- 
na prosaistina (ks. esim. Hyöty 2015). 

Ilmiön unohtumiseen kytkeytyy myös se, 
miten kirjallisuuden ja kansanperinteen suh- 

de on määritelty osana kirjallisuudenhistoriaa. 
Suullinen perinne ja sen merkitys on asemoi- 
tu kotimaisessa tutkimushistoriassa suhteessa 
kirjallisuuteen eri tavoin. Suullinen perinne 
ja kirjallisuus nähtiin pitkään saman kolikon 
kääntöpuolina. Jo ennen Kalevalan ilmesty- 
mistä kansanperinne, erityisesti kansanrunous 
hahmotettiin osana kaunokirjallisuutta (Apo 
2006, 216). Tämä ajattelu vaikuttaa edelleen 
Suomen kirjallisuus -antologiassa (1963), jonka 
ensimmäisessä osassa esitellään kattavasti 
suullista perinnettä, sekä Kai Laitisen Suomen 
kirjallisuuden historiassa (1981), jossa Satu Apo 
tarkastelee suomenkielisen suullisen perin- 
teen lajeja ja Gun Herranen ruotsinkielistä 
perinnettä.? Laitinen myös mainitsee teokses- 
saan uudemman kansanlaulun ja kansanlaulu- 
tyylin käsitellessään Eino Leinoa ja Larin- 
Kyöstiä (K. Laitinen 1981, 259, 292). Suomen 
kirjallisuushistoriassa (I-III, 1999) suulliseen pe- 
rinteeseen ei enää kiinnitetty laajaa huomiota. 

Yksi syy suullisen perinteen muuntuneelle 
roolille suomenkielisen kirjallisuuden kaano- 
nissa on mahdollisesti se, että kirjallisuuden- 
historioiden kirjoittamisessa ei ole enää kes- 
kitytty kansallisen erityislaadun kuvaamiseen 
(Grönstrand ym. 2016, 11; Hämäläinen, Karhu 
& Vuorikuru 2019, 27230.) Kansallisen para- 
digman muututtua vanhentuneeksi kirjallisuu- 
den ja suullisen perinteen yhteydet ajautuivat 
joksikin aikaa kirjallisuudentutkimuksen 
marginaaliin." Folkloristiikan uudet tutkimus- 
suuntaukset tai juuri rekilauluja kohtaan syn- 
tynyt kiinnostus eivät myöskään herättäneet 
huomiota kirjallisuudentutkimuksen piirissä. 
Nykyperspektiivissä esimerkiksi tekstualisaa- 
tioon ja kirjoitusprosesseihin keskittyvä tai 

ylirajainen näkökulma tarjoavat kuitenkin uu- 
denlaisia tulkintaperspektiivejä suullisen pe- 
rinteen ja kirjallisuuden yhteyksiin. Rekilaulu- 
perinteestä ammentavan kaunokirjallisuuden 
merkitys ja luonne näyttäytyvät kiinnostavina, 
kun niitä tarkastelee uudemmasta lauluperin- 
teestä ammentavan yleiseurooppalaisen kir- 
jallisuuden eräänä ilmauksena. Symbolistit 
niin Ranskassa kuin Venäjällä hyödynsivät 
ja varioivat riimillisen kansanlaulun poeetti- 
sia malleja (Akimova 2007). Erilaisten tekstin 
tuottamista tarkastelevien metodien avulla 
pystytään puolestaan analysoimaan, minkä- 
laisten tekstualisointi- ja kirjoitusprosessien 
kautta suullista perinnettä muokattiin kirjal- 
liseen muotoon (Hämäläinen & Karhu 2019). 

Kirjailijoiden rekilauluyhteydet eivät ole 
kuitenkaan täysin jääneet huomaamatta esi- 
merkiksi Ilmari Kiannon, Otto Mannisen, 
Eino Leinon ja Larin-Kyöstin runouden koh- 
dalla (Hyöty 2015, 40; Lyly 1983; Laitinen 
1981). Myös eräitä rekilauluja ja kaunokirjal- 
lisuutta sivuavia tutkimuksia on tehty, mutta 
ne sijoittuvat omalla tavallaan tutkimuksen 
marginaaliin, lukuun ottamatta Osmo Hor- 
mian (1960) tutkimusta rekilaulun poeettiseen 
keinovalikoimaan kuuluneesta peonirytmistä 
suomalaisessa lyriikassa." Unohdettu kirjailija, 
toimittaja ja rekilaulujen puolestapuhuja Lauri 
Soini (1875—1919) kirjoitti kaksi tieteellistä ar- 
tikkelia rekilauluista sekä rekilauluja muistut- 
tavia runoja (Hämäläinen & Karhu 2021, 298). 
Lauri Soini oli monin tavoin problemaattinen 
hahmo, ja hänen ratkaisunsa niin kirjalliskult- 
tuurisella kuin poliittisella kentällä ovat vai- 
kuttanut hänen tutkimustensa ja näkemysten- 
sä vastaanottoon (Kupi 1968). 


Kirjallisuudentutkija Vihtori Laurila nosti 
puolestaan rekilaulut esiin rahvaanrunoilijoi- 
ta käsittelevässä väitöskirjassaan Suomen rah- 
vaan runoniekat sääty-yhteiskunnan aikana 1 osa: 
Yleiset näkökohdat (1959), jossa hän sivusi myös 
rekilaulukulttuuriin viittaavia kaunokirjallisia 
teoksia. Tutkiessaan rahvaanrunoilijoita Lau- 
rila ei edustanut kotimaisen kirjallisuudentut- 
kimuksen valtavirtaa. Pentti Lylyn artikkeli 
”Otto Mannisen Pellavan kitkijä” (1983) on 
aiheen kannalta tärkeä, mutta lyhyt. Artikke- 
lissa lähestytään runon yhteyttä rekilaulu- 
perinteeseen myös arkistoaineistojen avulla. 
Lisäksi Lyly käsitteli Mannisen varhaistuotan- 
non yhteyksiä rekilaulurunouteen myös bio- 
grafistisesti orientoituneissa tutkimuksissaan, 
jotka jäivät, osin muuttuneiden tutkimuspara- 
digmojen vuoksi, julkaisematta." 

Kirjallisuushistoriallisten ilmiöiden säilymi- 
nen aktiivisessa kulttuurisessa muistissa edel- 
lyttää aiheesta tehtyä (julkaistua) tutkimusta ja 
asemaa osana kirjallisuudenhistorian narratii- 
via. Jos nämä edellytykset eivät täyty, ei ilmiö 
säily elävänä osana kulttuurista muistia. Ulla- 
Maija Peltonen on todennut muistitietotutki- 
muksen kontekstissa, että ihmisillä on aina 
syitä unohtaa, muuttaa tai parannella mennei- 
syyttään, ja hän kutsuu tätä prosessia muistin 
politiikaksi (Peltonen 2003, 13). Unohtaminen 
toimii samalla tavoin myös kulttuurisen muis- 
tin tapauksessa: muistin politiikka kytkeytyy 
aktiivisen kulttuurisen muistin ylläpitämiseen. 
Klassikkokirjailijoiden nuoruudentuotanto, 
joka ammensi renkutuksina ja rivolauluina 
pidetystä rahvaanomaisesta lauluperinteestä, 
ei varmasti ole ollut se puoli, jota on haluttu 
nostaa esiin. Yhteyksiä epämääräiseen laulu- 

perinteeseen ei ole tutkittu, vaan on keskitytty 
yhteyksien tarkasteluun arvokkaan eeppisen 
perinteen kanssa. Muutokselle tarjoaa aineis- 
toa kulttuurisen muistin passiivisempi varan- 
to: arkistot. 


Kirjailijoiden muistiinpanot ja luonnos- 
käsikirjoitukset osana kulttuurista muistia 


Kirsi Vainio-Korhonen (2021) viittaa arkiston- 
johtaja Michael Piggottin ajatuksiin artikkelis- 
saan Ruotsin ajalla eläneiden säätyläisnaisten 
kadonneista ja unohtuneista kirjeistä korosta- 
essaan arkistointia ja arkistoaineistoihin pe- 
rustuvaa tutkimusta prosesseina, jotka muut- 
tavat asiakirjojen ja muistamisen alkuperäistä 
suhdetta. Yksityisen piirissä syntynyt aineisto 
ja muisto muuntuvat tutkimuksen myötä kol- 
lektiivisen muistin osaksi, henkilökohtaisesta 
tulee yhteistä. (Vainio-Korhonen 2021, 159- 
160; Piggot 2005, 325-327.) 

Näin on myös tutkimieni aineistojen osalta, 
joissa alun perin yksityiset asiakirjat osallistu- 
vat tutkimuksen myötä yhteisen, kulttuurisen 
muistin rakentumiseen. Aineistoissani yksi- 
tyisyys nivoutuu myös keskeneräisyyteen, 
luonnosmaisuuteen, ja ei-valmiin kirjallisen 
ilmaisun tärkeys kirjallisuudenhistorian uu- 
delleenmäärittelyiden kannalta nousee esiin. 
Kirjailijoiden henkilöarkistoissa on nimittäin 
säilynyt rekilauluperinteen ja suomenkielisen 
kaunokirjallisuuden yhteyksien osalta kiin- 
nostavaa, teosten syntyprosesseihin liittyvää 
aineistoa. Pentti Lylyn edellä mainitun artik- 
kelin johdattamana päädyin tutkimaan Otto 
Mannisen arkistossa olevaa uudempia kan- 

sanlauluja sisältävää vihkoa. Tutkin vihkoa 
aluksi geneettisen kritiikin kontekstissa, eli 
analysoiden, miten Otto Manninen oli runo- 
jensa kirjoitusprosessissa uudelleenkirjoitta- 
nut rekilauluja.'s Tutkittuani kyseistä vihkoa 
ryhdyin kartoittamaan muita arkistoissa ole- 
via aiheeseen liittyviä aineistoja, joita löytyi- 
kin. Aineistot avasivat ikkunan ilmiöön, joka 
oli unohtunut ja unohdettu ja täten kirjallisuu- 
denhistorian marginaalissa. 

Otto Mannisen arkistossa on kansanlaulu- 
vihkon lisäksi myös erilaisia käsikirjoituksia, 
joihin Manninen on rekilaulurunouttaan 
luonnostellut. Larin-Kyöstin (Kyösti Larsonin) 
aineistoja on sekä SKS:n arkistossa että Kan- 
salliskirjaston käsikirjoituskokoelmassa. Myös 
hänen aineistoissaan on kansanlaulumuistiin- 
panoja, omien runojen luonnoksia, ja näiden 
välille sijoittuvaa hybridistä aineistoa. Johan- 
nes Linnankosken arkistossa on puolestaan 
naispuolisten informanttien kirjeitse lähettä- 
miä kansanlauluja. Kirjeiden sivuille on mer- 
kitty lauluja, jotka löytyvät myös upotettuna 
teokseen Laulu tulipunaisesta kukasta (1905). 
Artturi Järviluoman arkiston Pohjalaisia-näy- 
telmän käsikirjoituskorpus sisältää kansanlau- 
luja, jotka eroavat osin julkaistussa teoksessa 
esiintyvistä lauluista. (Karhu, tulossa.) 

Julkaisemattomien arkistoaineistojen teks- 
tienväliset verkostot operoivat toisella tavoin 
kuin julkaistuissa teoksissa. Yllättävien teksti- 
tyyppien, kuten tässä kirjailijoiden henkilöar- 
kistossa sijaitsevien perinnemuistiinpanojen 
ja kaunokirjallisten teoskäsikirjoitusten välil- 
le avautuu merkityksellisiä yhteyksiä. Tutki- 
missani tapauksissa kaunokirjallisen ilmaisun 
syntyprosessit linkittyvät lisäksi egodoku- 

Kyösti Larsonin (Larin-Kyöstin) käsikirjoitusten joukossa on eri käsialoilla 
kirjoitettuja rekilaulumuistiinpanoja. Kansalliskirjasto, Karl Gustaf 
Larsonin arkisto. 

mentteihin, sillä rekilaulukirjallisuuteen on 
vaikuttanut myös kirjailijoiden ja perinteen- 
taitajien kirjeenvaihto (Karhu 2019b; Karhu, 
tulossa). Arkiston kontekstissa kirjallisuuden 
ja rekilauluperinteen suhde näyttäytyykin eri- 
laisten tekijöiden ja toimijoiden — kirjailijoi- 
den, laulajien ja perinteenkerääjien — yhteis- 
toimintana. Arkistoaineistoissa tekstien vali- 
kointi- ja kirjoitusprosessit ovat myös näky- 
villä. Ilmiössä on toisaalta kyse kulttuurivaih- 
dosta suullisen ja kirjallisen, niin sanotun 
rahvaan ja kirjallisen eliitin välillä, kansallis- 
kirjallisuuden luomisesta suullista perinnettä 
hyödyntäen, mutta myös pitkän 1800-luvun 
ylirajaisesta kiinnostuksesta kansan ääntä koh- 
taan (ks. Campbell & Perraudin 2012). 

Arkistoaineistot ovatkin osa kerrostuvien 
ja risteytyvien kontekstien verkostoa, jossa 
tekstin luenta avaa monenlaisia tulkinnallisia 
mahdollisuuksia. Tutkimassani tapauksessa 
kysymykset kaunokirjallisen teoksen syn- 
nystä, perinteenkeräämisen käytännöistä ja 
esimerkiksi perinteentaitajien, laulajien teki- 
jyydestä ovat kaikki läsnä. Tutkija on kuin mo- 
niaalle jakautuvan polun päässä. Mitä aineis- 
tokokonaisuutta lähteä seuraavaksi lukemaan 
ja minkälaista tulkintaa luomaan? Esimerkiksi 
rekilaulukirjallisuuden osalta tutkija voi tutus- 
tua SKS:n arkiston perinteen ja nykykulttuu- 
rin kokoelman rekilauluaineistoihin ja vertail- 
la, minkälaisia muita toisintoja kirjailijoiden 
aineistoihin päätyneistä lauluista on olemassa, 
tai pitäytyä kirjailijan käsikirjoituskorpuksen 
parissa ja pyrkiä selvittämään henkilöarkiston 
aineistodokumenttien ja sille tallentuneen 
luonnoskirjoituksen merkityksiä tuotannon 
osana. 

Vaikka arkistot ovatkin marginaaliin unoh- 
tuneiden tutkimusaiheiden aarreaitta, arkisto- 
tutkimukseen liittyy kuitenkin tiettyjä haastei- 
ta, jotka vaikuttavat aineistojen nostamiseen 
osaksi aktiivista kulttuurista muistia. Esimer- 
kiksi se, ettei joitain aineistoja ole tutkittu, saat- 
taa johtaa siihen, ettei niiden saavutettavuus ja 
käytettävyys ole parhaalla mahdollisella tasol- 
la. Tämä hankaloittaa marginaalisten aineisto- 
jen tutkimista (vrt. Taavetti 2021). Muistami- 
sen ja unohtamisen politiikka konkretisoituu 
arkistoissa monella tasolla (vrt. Assmann 2010; 
Hupaniittu & Peltonen 2021) ja kulttuurisen 
muistin hierarkiat heijastuvat arkistoimisen 
käytänteisiin. ”Jokainen arkisto on sidoksissa 
paitsi omaan historiaansa ja kontekstiinsa, 
myös vallitsevan aikakauden ja yhteiskunnan 
vaatimuksiin” kirjoittavat Ulla-Maija Peltonen 
ja Outi Hupaniittu (2021, 7). Erilaiset arkistol- 
lisessa ajattelussa vaikuttavat arvottamisen 
muodot, kuten aineistojen käytettävyyden 
aste, sanelevat puolestaan sen, miten vaivatto- 
masti tiedon äärelle pääsee. Aineistojen käytet- 
tävyyden parantaminen kulkee puolestaan 
usein käsi kädessä erilaisten tutkimushank- 
keiden kanssa, sillä kehitystyöt vaativat aina 
resursseja. 

Myös arkistoaineistojen painamaton ja alun 
perin yksityinen luonne vaikuttaa tutkimuk- 
seen. Kun tutkija menee kirjastoon ja ottaa 
käteensä kirjan, hän tietää kirjastoluokituksen 
ja kirjan nimen pohjalta varsin hyvin minkä- 
laisesta tekstityypistä kyseisen teoksen koh- 
dalla on kyse. Takakansiteksti antaa lisätietoa 
teoksen sisällöstä. Luonnoksissa puolestaan 
esiintyy harvoin otsikoita tai muita luentaa 
ohjaavia aputekstejä. Käsikirjoitusten virtaa- 


https://doi.org/ 10.21435/ksvk.101 


KIRJALLISUUDENHISTORIAN MARGINAALEISTA OSAKSI AKTIIVISTA KULTTUURISTA MUISTIA 


va kirjoitus ei myöskään aina noudata lukijalle 
tuttuja kirjallisia muotoja. Ilmaisu vasta hakee 
hahmoaan, toisinaan keskeneräisenä ja hapui- 
levana, toisinaan rajoja kokeilevana. Tällaiset 
tekstit haastavat oletuksia kirjallisen ilmaisun 
reunaehdoista, tavoista ja lajeista (ks. esim. 
Gresillon 1994; Karhu 2010, 68; Kivilaakso 
2010). Tällaisten aineistojen lukemisprosessi 
eroaa julkaistujen tekstien lukemisesta ja vaa- 
tii toisenlaisia tulkinnallisia kehyksiä. 
Tutkimani aineistot ovat lisäksi monella 
tavalla hybridisiä, sekä niiden tyylin ja kirjal- 
lisuuden lajien että arkistologiikan kautta tar- 
kasteltuna. Hybridisyydestä johtuvan mää- 
rittelyn haasteen voi nähdä haasteena myös 
ilmiön asemoitumiselle kulttuurisessa muis- 
tissa ja kaanonissa. Kirjallisuushistorioiden 
synty kietoutuu nimittäin myös kirjallisuuden 
luokittelun kysymyksiin. Kun latinankielisiä 
johdantotekstejä kirjallisuuden perinteestä ja 
lajeista alkoi ilmestyä 1700-luvun alussa, yksi 
käytännön tavoite oli auttaa kirjastonhoitajia 
kirjojen luokittelussa. Kirjallisuudenhistoriat 
olivat siis jo alkuvaiheistaan lähtien yhtey- 
dessä niin luetteloinnin, arvottamisen kuin 
kanonisoinninkin prosesseihin. (Kivistö & 
Polvinen 2014, 2.) Haasteellisesti luokiteltavat 
tekstityypit voivat ajautua helpommin kirjal- 
lisuuskentän marginaaliin. 
Rekilauluperinteeseen viittaavassa kauno- 
kirjallisessa runoudessa suullisen perinteen 
poetiikka kietoutuu kirjallisuuden poetiikkaan. 
Ovatko aineistot kirjallisuutta (runo) vai jotain 
muuta (painettu rekilaulu)? Myös arkistoaineis- 
tot ovat hybridisiä sisältäessään sekä kirjalli- 
suuteen laskettavaa aineistoa että suullisen 
perinteen piiriin kuuluvaa aineistoa. Samalla 


liuskalla tai samassa vihossa saattaa olla kirjoi- 
tettuna sekä perinneaineistoa että runoluon- 
noksia. Arkistoinnin logiikan kannalta Otto 
Mannisen henkilöarkiston kansanlauluvihko 
on hyvä esimerkki hybridisestä aineistosta. 
Se onkin kopioitu myös SKS:n arkiston kult- 
tuurin ja nykyperinteen kokoelmaan (Karhu 
2019b). Suullis-kirjalliset hybridiset aineistot 
saattavat olla hankalasti määriteltäviä myös 
siksi, että ne asettuvat erilaisten oppialojen 
ja tekijyyskäsitysten väliin (kollektiivinen pe- 
rinne/kaunokirjallinen runo, jolla tekijä). Voi- 
daan myös kysyä, onko rekilaulurunous 
koettu myöhemmässä arvioinnissa vähempi- 
arvoiseksi kansanperinteen mukailuksi? Kan- 
sallisen paradigman ollessa vallalla aineistot 
eivät olleet tässä mielessä ongelmallisia, sillä 
sekä kirjallisuuden että perinteen nähtiin il- 
mentävän kansakunnan tai kansan ”ääntä”. 
Kaunokirjalliset käsikirjoitusaineistot ovat 
myös hybridisiä, ja vaikka ne ymmärretään 
kirjallisuudeksi, niiden luonne tutkimuksen 
kohteena on edelleen jossain määrin ambi- 
valentti: ovatko käsikirjoitukset oikeastaan 
kirjallisuutta vai esi-kirjallisuutta, kirjallista 
ilmaisua, jolla ei ole julkaistujen teosten legi- 
tiimiä asemaa tutkimuksen kohteena? Lisäksi 
kirjailijoiden arkistoaineistoja itsessään lei- 
maavat usein erilaiset lajihybridit ja sumeat 
lajityypit. Ilmaisu hakee yksityisessä luonnos- 
kirjoituksessa vielä muotoaan ja on kirjallisuu- 
denlajien näkökulmasta usein hahmotonta. 
Vaikka kirjoitettaisiinkin jotain lajia kohden 
tai kokeillen eri lajien mahdollisuuksia, luon- 
noskirjoituksella ei ole vielä niitä reunaehtoja, 
joita julkaistu teos tarvitsee (tai ainakin tarvitsi 
pitkään osana kirjallisuusinstituutiota). 

Hybridisestä ja ambivalentista luontees- 
taan huolimatta kirjailijoiden keskeneräisistä, 
työn alla olevista käsikirjoituksista, jotka oli 
alun perin tarkoitettu vain heidän itsensä tai 
korkeintaan lähipiirin luettaviksi, tulee kult- 
tuurisen muistin tutkimuksen kontekstissa ai- 
neistoja, jotka liittyvät laajempiin kirjallisuush- 
istoriallisiin yhteyksiin. Aineistot muuntuvat 
uudelleenkontekstualisoivan tutkimuksen 
myötä teksteiksi, jotka osallistuvat kulttuuri- 
sen muistin rakentamiseen. Passiiviseen muis- 
tiin kuuluneet, monin tavoin marginaalisiksi 
koetut tekstit tarjoavat mahdollisuuden kir- 
jallisuudenhistorian uudelleenmäärittelylle ja 
1800- ja 1900-lukujen vaihteen suullis-kirjallisia 
yhteyksiä uudistavaan analyysiin. Aineistojen 
olemassaolo arkistossa mahdollistaa niiden 
löytymisen, ja eri aikakausien erilaiset arvot 
ja painotukset ohjaavat puolestaan sitä, mikä 
aineistojen rooli kulttuuriselle muistille minä- 
kin aikana on (Vrt. Assman 1988/1995, 130). 


Marginaaleista pois ja marginaaliin 


Rekilaulukirjallisuuden osalta kaunokirjalli- 
suus viittaa suullisen perinteen lajiin, joka on 
aktiivisesti unohdettu kulttuurisesta muistista. 
Rekilaulut olivat pitkään ulossulkemisen ja 
marginalisoimisprosessien kohteena, ja tämä 
on heijastunut väistämättä myös rekilauluihin 
viittaavaan kirjallisuuden arvottamiseen, reki- 
lauluviitteiden havaitsemiseen kirjallisuudes- 
sa sekä rekilaulujen asemaan arkistossa. Ku- 
ten artikkelissa on tullut esille, myös rekilaulu- 
kirjallisuuden sivuuttamisessa voidaan havai- 
ta sekä aktiivista että passiivista unohtamista. 

Uuden rekilauluja kohtaan syntyneen kiin- 
nostuksen myötä suomenkielisen kaunokir- 
jallisuuden ja rekilauluperinteen yhteydet 
ovat siirtymässä kuitenkin marginaaleista 
pois, kulttuurin passiivisesta muistista osaksi 
aktiivista muistia. 

Tapaus osoittaa, miten kanonisointiproses- 
sissa tietty osa kirjailijoiden tuotantoa noste- 
taan jalustalle ja osa sivuutetaan. Kysymys 
kaanonista ja marginaalista ei ole tutkimani 
ilmiön ja oman tutkimusasetelmani suhteen 
kuitenkaan yksioikoinen. Vaikka tutkimukse- 
ni ovatkin nostaneet rekilauluperinteen Ka- 
levala-yhteyksien tarkastelun rinnalle, kaikki 
artikkelissa mainitut kirjailijat ovat miespuo- 
lisia klassikkoja. Tarkoitukseni onkin kartoit- 
taa tulevissa tutkimuksissa, missä määrin ajan 
naiskirjailijoiden tuotanto viittaa rekilaulupe- 
rinteeseen, vai viittaako laisinkaan, ja miten 
tämä yhteys näkyy vähemmän tunnettujen, 
tai lähes unohtuneiden runoilijoiden (Lauri 
Soini, Antti Rytkönen ja Aku Päiviö) tuotan- 
noissa. 

Historiallisista aineistoista voidaan siirtää 
katse myös tähän hetkeen ja tulevaisuuteen. 
Mitkä ovat nykykirjallisuudentutkimuksen ja 
syntymässä olevan kirjallisuudenhistoriallisen 
ymmärryksen marginaalit, ja karttuuko mar- 
ginaalissa olevasta aineistoja kulttuurin passii- 
viseen muistiin tulevaisuuden tutkijoille, vai 
onko ne tuomittu unohdukseen? Entä mitkä 
ovat nykykulttuurin trendit, jotka hautautuvat 
vuosikymmeniksi kenties vaivaannuttavina, 
muiden tärkeämmiksi koettujen ilmiöiden 
varjoon? Kulttuurisessa muistissa esiintyy 
liikettä aktiivisessa ja passiivisessa muistissa 
pidettävien ilmiöiden ja tekstien välillä, ja 

tässä hetkessä on hankala arvioida, mikä tu- 
levaisuuden tutkijoista näyttää kiinnostavalta 
ja tärkeältä ajassamme ja mikä ei. Tietynlai- 
sia kaanoneita on pyritty jo vuosikymmenet 
purkamaan ja antamaan ääniä unohtuneille 
tai marginaaleihin jätetyille, kiinnittämällä 
huomiota esimerkiksi nais- ja vähemmistö- 
kirjallisuuksiin. Koska kulttuurisen muistin 
kapasiteetti on rajallinen, jotain tullaan kui- 
tenkin aina nostamaan ja jotain jättämään 
marginaaliin. 


VIITTEET 


1 Uudempien laulujen asemointi kalevalamittais- 
ta runoutta vähäisemmäksi runolajiksi näkyi 
myös kansanrunojen julkaisukäytännöissä 
1800-luvulla (Hämäläinen ym. 2020, 40-41). 

2 Nyt on käynnissä rekilaulututkimuksen renes- 
sanssi, josta esimerkkeinä ovat muun muassa 
Lotte Tarkan johtama Suomen Akatemian hanke 
”Suullisen kulttuurin mykistetyt muusat. Ideolo- 
gia, transnationalismi ja vaiennetut lähteet kan- 
sallisten kulttuuriperintöjen ja kirjallisuuksien 
luomisessa”, 2019-2023 (nro 322071), jonka osa 
tämäkin artikkeli on, sekä rekilauluja käsittele- 
vät monitieteiset seminaarit 2021 ja 2022. 

3 Ks. kulttuurisen muistin tutkimuksesta kirjal- 
lisuudentutkimuksessa Korhonen 2016. Ks. 
myös Peltonen 2003. 

4 Kulttuurisen muistin tutkimuksen piirissä käy- 
tetään termejä cultural memory studies (Korho- 
nen 2016, 238) tai memory studies (Savolainen & 
Taavetti 2018, 4). Ulla Savolainen ja Riikka Taa- 
vetti määrittelevät jälkimmäisen näin (mt., 4): 
”Memory studies -tutkimusten kohteet ulottuvat 
institutionaalisesta muistamisesta yksilöiden 
muistikäytänteisiin, museoista ja julkisista muis- 
tomerkeistä yksityisiin valokuviin ja muisto- 

esineisiin sekä kirjallisuudesta ja taiteesta muis- 
tin välittymisen kysymyksiin ja psykologian ja 
kognitiotieteen kokeellisiin asetelmiin.” 

Ks. kirjallisen kaanonin muuntumisesta Grabes 
2010, 311. 

Carolyn Steedman (2002) on määritellyt arkis- 
ton säilyttävän asioita, jotka eivät suostu katoa- 
maan. 

Toisaalta henkilöarkistot sisältävät usein varsin 
sattumanvaraisesti säilyneitä aineistoja. 

Ks. 1800-luvun kirjallisuushistorioiden suhtees- 
ta kansan käsitteeseen Hämäläinen ym. 2020, 
43-46. 

Ensimmäisessä teoksessa on rekilauluista pitkä 
yleisesittely (Hako 1963). Jälkimmäisessä reki- 
lauluista kirjoitetaan kahden sivun verran. Ks. 
kuitenkin rekilauluista osana naisten suullista 
ja kirjallista perinnettä Apo 1989. 

Kuten rekilaulujenkin suhteen, uusi kiinnostus 
on nyt virinnyt suullisen perinteen ja kirjalli- 
suuden yhteyksiä kohtaan (ks. esim. Hämäläi- 
nen, Karhu ja Vuorikuru 2019; Gottelier 2020; 
Bastman, Kallio & Lehtonen 2020). 

Auli Viikari (1987) on toki nostanut esiin kan- 
sanlaulujen merkityksen suomenkieliselle lyrii- 
kalle, mutta hän ei eksplisiittisesti kirjoita juuri 
rekilauluista. 

SKS:n arkistossa sijaitseva Lylyn laaja tutki- 
mus runoilija Otto Mannisen nuoruudesta ja 
varhaistuotannosta on julkaisematon ja siksi 
marginaaliin jäänyttä kirjallisuudentutkimusta. 
Olen toimittanut ja lyhentänyt Tellervo Kroge- 
ruksen kanssa käsikirjoituksen ja sen on tarkoi- 
tus ilmestyä 2022 (Lyly 2022). 

Ks. geneettisestä kritiikistä Karhu 2010; Pulkki- 
nen 2017; Deppman ym. 2004. 

SKS:n arkistojen rooli ja niistä löydetyt aineistot 
olivat käänteentekeviä esimerkiksi kansankir- 
joittajia tutkineille hankkeille (ks. esim. L. Lai- 
tinen & Mikkola 2013). 

Lastenrunojen ruumiillisuuden jäljillä 


” 


”Tuu, tuu, tupakkarulla, mistäs tiesit tänne tul- 
la?”! Kirjoittaessani ylös nämä pari säettä kuu- 
len mielessäni tutun melodian. Myös pelkkien 
sanojen lukeminen aiheuttaa reaktion kehos- 
sani. Tunnen itseni taas lapsuuteni turvalli- 
sessa kodissa, jossa äiti laulaa pikkusiskolle- 
ni. Fenomenologisesta näkökulmasta kaikki 
meidän tietomme perustuu ruumiillisiin ko- 
kemuksiimme. Havaitsemme ja asutamme 
maailmaa ainoastaan ruumiimme kautta ja 
ruumiimme toiminta antaa näin merkityksiä 
maailmalle (ks. esim. Merleau-Ponty 1945). 
Yksilön henkilökohtainen historia vaikuttaa 
hänen käsitykseensä maailmasta. Lapsuudes- 
sa kuullut laulut, lorut ja runot ovat vahvoja 
aistillisia ja ruumiillisia kokemuksia, jotka jät- 
tävät jälkiä ruumiiseen. 

”Tuu, tuu, tuppakkarulla” -kehtolaulun toi- 
sintoja on kerätty muun muassa Pohjois-Kar- 
jalasta jo 1800-luvulla ja niitä on julkaistu 
Suomen Kansan Vanhat Runot -kokoelmassa 
(SKVR, saatavilla myös http://www.skvr.fi/). 
Monet tunnistavat laulun vielä nykypäivänä: 
se kuuluu ikään kuin suomalaiseen kehtolau- 
lujen kaanoniin. Lastenperinteet ovat laajas- 
ti jaettuja kokemuksia ja kuuluvat arkiseen 

maailmaan. Runoilla, loruilla ja lauluilla on 
tärkeä rooli lapsen kasvatuksessa ja sosiaali- 
sessa kehityksessä. Niiden kautta välitetään ja 
opitaan kieltä ja sosiaalisia käytänteitä mutta 
myös tunteita ja tunnekieltä. Lastenlaulut 
ovat kuitenkin jääneet pitkään folkloristiikan 
tutkimuksen marginaaliin. Arvostettujen kale- 
valamittaisten eeppisten runojen ja loitsujen 
rinnalla arkeen ja naisten elämään kuuluvat 
runot ja lorut eivät erityisesti varhaisemmassa 
tutkimuksessa ole saaneet osakseen kiinnos- 
tusta (ks. Nenola 1986, 25-30). Näitä lauluja 
ja perinteitä on silti kerätty jo 1800-luvulta 
lähtien ja varsinkin 1900-luvun alussa. Fono- 
grammin kehittäminen vuonna 1878 mahdol- 
listi laulujen äänittämisen (Kallio 2013, 81) ja 
Kati Kallio huomauttaakin, että kehtolaulut 
kuuluvat 1900-luvun alkupuolen äänitetyim- 
piin kalevalamittaisiin runoihin (Kallio 2009, 
127). SKVR:ssa lastenrunokategoria on löyhäs- 
ti määritelty ja siihen on luokiteltu monen- 
laisia tallenteita: niin lapsille laulettuja kuin 
lasten laulamia lauluja ja loruja mutta myös 
humoristisia lauluja, joiden esityskonteksti on 
epäselvä. Artikkelissani ymmärrän lastenru- 
not tämän määritelmän mukaisesti. Tiettyjen 

toisintojen määrittely lastenrunoksi on voinut 
olla sattumanvaraista ja kertoo enemmän tut- 
kijoiden ja kokoelman toimittajien ajattelusta 
kuin itse informanttien käsityksistä. Näillä 
erilaisilla runoilla on kuitenkin yhtäläisyyksiä, 
joita pyrin tässä artikkelissa tarkastelemaan 
ymmärtääkseni, mikä tekee näistä toisinnois- 
ta ”lastenrunoja”. 

Lastenkulttuuria ja -perinteitä alettiin vähi- 
tellen tutkia 1930-luvulta alkaen, kun Elsa 
Enäjärvi-Haavio väitteli erästä laululeikkiä 
käsittelevällä teoksellaan The Game of Rich and 
Poor (1932). Enäjärvi-Haavio oli ensimmäinen 
suomalaisen ja vertailevan kansanrunouden 
oppiaineessa väitellyt nainen. Hän jäi kui- 
tenkin naisena tiedeyhteisön marginaaleihin 
(Leppälahti 2005, 37), vaikka hän kuului myös 
kansainväliseen verkostoon (Svanfeldt-Winter 
2021). Nykyään katsotaan, että Enäjärvi-Haa- 
vio on ensimmäisten tutkijoiden joukossa 
tuonut myös naisten näkökulmaa folkloristiik- 
kaan (mt., 45; ks. myös Nenola 1986). Toinen 
suomalaisen lastenperinteiden tutkimuk- 
sen kannalta merkittävä folkloristi on Leea 
Virtanen, joka tutki 1960- ja 1970-lukujen 
lastenkulttuuria. Monella laululla, runolla ja 
leikillä oli jo pitkä historia, ja näin Virtasen 
huomiot pätevät ainakin osittain myös aikai- 
sempiin aineistoihin. Hän huomauttaa, että 
lastenkulttuurilla tarkoitetaan usein lapsille 
suunnattua mutta aikuisten luomaa kulttuu- 
ria, josta lastenkirjallisuus on hyvä esimerkki 
(Virtanen 1972, 7). Virtasen tutkimus keskit- 
tyy lasten omaan kulttuuriin, josta aikuiset 
ovat yleensä poissa. Virtasen mukaan lasten 
keskinäistä kulttuuria, lukuun ottamatta leik- 
kejä, oli Suomessa kerätty suhteellisen vähän 

— sitä on myös haastava kerätä, sillä aikuinen 
ei välttämättä pääse helposti mukaan lasten 
leikkeihin ja lapsia voi olla vaikea haastatella 
(mt., 11; ks. myös Karimäki 2003). Aineiston- 
keruu ei kuitenkaan ole mahdotonta: Leea 
Virtanen on kerännyt laajan aineistonsa koulu- 
järjestelmän kautta opettajien avulla. Hän on 
pyrkinyt katsomaan perinteitä lasten näkö- 
kulmasta, korostaen, että heidän kulttuurinsa 
eroaa aikuisten kulttuurista. Virtasen jälkeen 
kenttätöitä lasten parissa on tehty runsaam- 
min ja lasten nykyperinteitä tutkittu melko 
laajasti (ks. esim. Saarikoski 2005; Karimäki 
ja Karlsson 2012). 1800-luvulla ja 1900-luvun 
alkupuolella kerättyjä aineistoja on sisälletty 
laajempiin sosiaali- ja kulttuurihistoriallisiin 
tutkimuksiin, jotka keskittyvät lasten ja lap- 
suuden historiaan (esim. Hämäläinen-Fors- 
lund 1987) tai naisnäkökulmaan (esim. Nenola 
1986; Helsti 2000). Lastenlaulujen ja -runojen 
tarkastelu itsenäisenä genrenä tai niiden poe- 
tiikan näkökulmasta on kuitenkin ollut suh- 
teellisen harvinaista ja se on pitkälti keskitty- 
nyt kehtolaulujen tutkimukseen, joka kuuluu 
jo Martti Haavion esittelyyn kansanrunou- 
desta (Haavio 1935, 166-171). Nykytutkimusta 
edustavat esimerkiksi Kati Kallio (2009), joka 
tarkastelee kehtolaulujen poetiikkaa, ja Nata- 
lia Pellinen, jonka väitöskirja keskittyy karja- 
laisten kehtolaulujen lingvistisiin piirteisiin 
(Pellinen 2010). 

Tarkastelen tässä artikkelissa 1800-luvulla ja 
1900-luvun alussa tallennettuja pohjoiskarja- 
laisia lastenrunoja performanssin ja ruumiilli- 
suuden näkökulmasta. Suulliset runot ja laulut 
ovat ennen kaikkea ruumiillisia ja aistillisia 
kokemuksia, kokonaisvaltaisia esityksiä eli ta- 

pahtumia, jotka koostuvat niin verbaalisista 
kuin ruumiillisista elementeistä ja joissa runon 
lausuja on vuorovaikutuksessa yleisönsä kans- 
sa (ks. Bauman 1984; Foley 1995). Erityisesti 
runojen ruumiillisuus korostuu lastenlauluissa. 


Runotekstien tulkinnasta 


SKVR-kokoelman lastenrunokategoria muo- 
dostuu varsin erilaisista runoista. Ylempänä 
esitelty erottelu lastenkulttuurin ja lapsille 
suunnatun kulttuurin välillä pätee myös ai- 
neistooni. Siihen kuuluu yhtäältä lapsille lau- 
lettuja runoja, esimerkiksi kehtolauluja ja mui- 
ta viihdytysrunoja. Nämä muodostavat noin 
puolet aineistosta. Toisaalta on myös kerätty 
lasten keskinäistä perinnettä, muun muassa 
leikkeihin liittyviä loruja ja lauluja, joita lau- 
lettiin joko ennen leikin alkua tai sitten leikin 
aikana, sekä humoristisia nimiloruja, joiden 
suhdetta lastenkulttuuriin on hankala määri- 
tellä. Tästä huolimatta nämä kaikki runot on 
luokiteltu lastenrunojen ryhmään, vaikka ne 
laulettiin erilaisissa konteksteissa. Niissä on 
yhteisiä, varsinkin kielellisiä piirteitä, jotka 
mahdollistavat lastenrunojen määrittelyn yh- 
tenäisenä lajina. 

Pohjoiskarjalainen kalevalamittainen runo- 
aineisto on varsin runsas. Etenkin lyyrisiä ru- 
noja (esim. Timonen 1989; Timonen 2004) ja 
loitsuja (esim. Piela 2010) on tutkittu paljon ja 
perusteellisesti (ks. myös Knuuttila ja Laakso- 
nen toim. 1989). Näin lastenrunojen tarkastelu 
täydentää ymmärrystä alueen runoperinteistä. 
Olen koonnut aineistoni hakemalla SKVR-tie- 
tokannasta kaikki lastenrunoiksi määritellyt 


112 


runot, joiden tallentamispaikaksi on merkitty 
Pohjois-Karjala. Tekstejä on yhteensä 548 ja 
ne edustavat eri lajeja. Aineiston varhaisin 
toisinto on vuodelta 1827, mutta suurin osa 
on tallennettu aikavälillä 1880—1927. Vuosisa- 
dan vaihteessa keruutoiminta laajeni ja siitä 
tuli paljon systemaattisempaa, muun muassa 
kansanrunoudentutkimuksen oppiaineen syn- 
nyn ja maantieteellis-historiallisen menetel- 
män kehityksen myötä (ks. Frog 2021, 67-72). 
Tutkimani runot ovat enimmäkseen lyhyitä, 
yleensä muutaman säkeen pituisia, vaikka 
niistä löytyy pidempiäkin toisintoja. Tämä 
johtunee keruutilanteen luonteesta, kuten 
Kati Kallio arvioi kehtolaulujen kontekstissa. 
Kallion mukaan variaatiolla ja improvisaatiol- 
la oli monelle laulajalle vielä suurempi rooli 
kehtolaulujen kuin muiden runolajien esittä- 
misessä, niin sisällön kuin sävelmän tasolla. 
Tämän lisäksi laulujen epämuodollinen ja in- 
tiimi esitystilanne oli vaikea saavuttaa muo- 
dollisessa keruutilanteessa: näin ollen pitkiä 
improvisoituja kehtolauluja on tallennettu 
varsin niukasti. (Kallio 2009, 127-128.) 
Huolimatta paikallisista eroista Pohjois-Kar- 
jala oli suhteellisen yhtenäinen alue sekä kult- 
tuurisesti että sosiaalisesti. Köyhän agraarisen 
yhteisön elanto perustui vielä 1930-luvulle pal- 
jolti maatalouteen. Kaskenpoltto oli keskeistä 
1800-luvun loppuun asti, jolloin karjanhoito ja 
metsätalous alkoivat kehittyä (Juvonen 2006). 
Perhekunnat perustuivat sukupolvien ja suku- 
puolien välisiin hierarkkisiin suhteisiin, jotka 
määrittelivät kunkin roolin ja tehtävät, myös 
lasten. Tämä näkyy pitkälti agraarikulttuurin 
kasvatuksessa. Kuri ja työnteko olivat keskei- 
siä kasvatusmenetelmiä, joiden avulla lapsi 

oppi tuntemaan oman ruumiinsa, sen vahvuu- 
det ja rajat (Tuomaala 2005, 45). Ensimmäiset 
vuodet lapsi vietti aikuisten ja vanhempien 
lasten hoidossa, mutta hänelle annettiin pian 
pienempiä työtehtäviä (Hämäläinen Forslund 
1987, 223-235). Arkeen kuului myös kirkko. 
Vaikka kirkkomatkat saattoivat tuoda vaihte- 
lua arjen työaskareisiin, kirkko ei välttämättä 
suhtautunut kaikkiin leikkeihin myönteisesti 
(mt., 164). Vanhemmilla oli velvollisuus opet- 
taa lapsia lukemaan ja kirjoittamaan, mutta 
heidän oman luku- ja kirjoitustaitonsa heik- 
koudesta johtuen se ei tuottanut paljon tulosta 
(Björn 1991, 525-529; Mähönen 2006, 215—217). 
Kansakoulujärjestelmä kehittyi 1800-luvun 
loppupuolella ja Pohjois-Karjalassa etenkin 
1920-luvulla, jolloin lastenkulttuuri todennä- 
köisesti yhtenäistyi enemmän, vaikka kansa- 
koulut eivät tavoittaneet vielä kaikkia lapsia 
(Mähönen 2006, 225). Lapset siis jakoivat 
yhteisiä perinteitä, loruja, runoja ja lauluja 
yhteisöjen sisällä. 

Runoaineistojen muodostuminen pohjau- 
tuu monenlaisten kohtaamisten ja tulkinto- 
jen ketjuun: siihen ovat vaikuttaneet muun 
muassa keruu-, arkistointi- ja toimitusprosessit 
(Seppä 2015, 18-20). Dokumentoinnin kaikissa 
vaiheissa tehdään valintoja, jotka muokkaavat 
aineistoa ja sen tulkintoja (ks. esim. Kallio 
2013, 77-82): muistiinpanoja tekemällä kerää- 
jä tulkitsee kuulemaansa esitystä ja arkistois- 
sa aineistot on luokiteltu tiettyjen perusteiden 
mukaisesti, mikä on johtanut myös julkaistu- 
jen kokoelmien rakenteeseen. SKVR:n runo- 
tekstit on useimmiten esitetty ilman mainintaa 
esityskontekstista ja ne on dokumentoinnin 
seurauksena irrotettu alkuperäisestä esitys- 

Pikkulapsi aikuisen sylissä. 1900-luvun alku, Keltto, 
Inkeri, Venäjä. Museovirasto: Suomalais-ugrilainen 
kuvakokoelma. 


tilanteesta kirjalliseen muotoon. Joidenkin 
varsinkin 1900-luvun alussa tallennettujen ru- 
nojen yhteyteen on kuitenkin merkitty lyhyt 
kuvaus tai selitys runon esitystavasta. Runo- 
lajien typologiaa voi olla haastavaa luoda 
pelkkien julkaistujen tekstien perusteella, sillä 
sama runo saatettiin esittää eri tilanteissa, tai 

laulaja saattoi esittää samanlaisissa tilanteissa 
varsin erilaisia lauluja. 

Lastenlauluilla ja -loruilla on tärkeä perfor- 
matiivinen funktio, niillä tavoitellaan tiettyä 
päämäärää. Kehtolaulujen oleellisin funktio 
on saada lapsi nukahtamaan, kun taas leikin- 
aloittamisloruissa pyritään jakamaan leikin 
rooleja osallistujien kesken. Laulut ovat ennen 
kaikkea toimintoja, eivätkä sanat tai niiden 
merkitykset ole olennaisia. Runojen luonne 
muuttuu, kun niitä kirjoitetaan ylös. Ranska- 
lainen kirjallisuudentutkija Marie-Christine 
Vinson on tutkinut kehtolaulujen tekstuali- 
saation prosessia (Vinson 2019). Vinsonin mu- 
kaan kehtolaulu on ennen kaikkea esteesinen 
(esthesigue) eli aistillinen kokemus: se on moni- 
aistillista kommunikaatiota laulajan ja lapsen 
välillä (mt., 9). Vinsonin mukaan kirjoitetulla 
tekstillä taas on ainoastaan esteettinen arvo, 
se korostaa liikaa sanojen ja tekstin merki- 
tystä. Kirjoitettu kehtolaulu on siis ruumiiton 
(désincarnée), sillä sanat eivät ole olennainen 
osa nukuttamistilannetta, toisin kuin melodia, 
ääni ja liike (mt., 12). Keskustelua suullisen pe- 
rinteen dokumentoinnista ja sen seurauksena 
suullisen muotoutumisesta kirjalliseksi, teks- 
tuaaliseksi, on käyty jo pitkään folkloristii- 
kassa (esim. Tarkka 2005; Hämäläinen 2012; 
Hämäläinen ym. 2019; Seppä 2015). Suullisen 
perinteen tarkastelu tapahtuu useimmiten kir- 
joitetun tekstin, tallenteen välityksellä, mikä 
ohjaa tulkintaa (Hämäläinen ym. 2019, 23). 
Tekstitallenteista on mahdollista abstrahoida 
performatiivisia merkkejä, joita tutkimalla 
voi päästä käsiksi itse esitystilanteeseen (Foley 
1995, 78-81). Suullisen perinteen tallentami- 
sen seurauksena meille säilynyt aineisto on 

monin tavoin puutteellista. Ulrika Wolf-Knuts 
pohtii arkistoaineistojen tutkimusta folkloris- 
tiikassa ja korostaa niiden tarvitsevan konteks- 
tualisointia (Wolf-Knuts 2020). Arkistoaineis- 
tot antavat fragmentaarisen kuvan menneestä 
kulttuurista, jota voi rekonstruoida vertaile- 
malla eri aineistoja. Kontekstuaalinen luenta 
pyrkii asettamaan aineiston historialliseen ja 
kulttuuriseen kontekstiin (ks. Hämäläinen 
2012, 33-38; Seppä 2015, 9-10). Lastenrunojen 
lähiluku voi näin viedä lähelle ihmisten arkis- 
ta elämää ja tavallisia ruumiillisia kokemuksia, 
jotka olivat mahdollisesti kulttuurisesti jaettu- 
ja kokemuksia. Vaikka runotekstien konteks- 
tualisointi on tämän artikkelin taustalla, pyrin 
ensisijaisesti lukemaan puhtaasti itse tekstejä 
ja pohtimaan niiden analyysia metodologi- 
sesta näkökulmasta. Tarkastelen siis, millaisia 
lingvistisiä jälkiä ruumis on jättänyt teksteihin 
ja miten lastenrunotekstit konstruoivat esiin- 
tyvän ruumiin läsnäoloa. 


Esiintyvän ruumiin jäljet runoteksteissä 


Esitys tapahtuu aina hetkessä, tässä ja nyt. Se 
on luonteeltaan katoava hetki, johon osallis- 
tuu esiintyjän ruumis — ja myös esitystä seu- 
raavien ja siihen osallistuvien ruumiit. Esitys- 
tapahtumalle annetaan merkityksiä, jotka ovat 
sidoksissa sosiaalisiin ja kulttuurisiin käytän- 
töihin. Esitystapahtuman eli tässä tapauksessa 
lorun tai laulun lausumisen voi siis ymmärtää 
semioottisena prosessina: esittäjä ja esityksen 
kokija sijoittavat tapahtuman tiettyyn kon- 
tekstiin ja konstruoivat näin esityksen mer- 
kityksen Tarkastelen artikkelissani esityksen 

merkitystä semioottisesta näkökulmasta, joka 
pohjautuu pitkälti enonsiaation teorioihin. 
Termi enonsiaatio (énonciation) viittaa lausu- 
misen aktiin, se on tapahtuma, jonka kautta 
lausuma (énoncâ näyttäytyy (Ducrot 1984, 178). 
Lausumisaktin aikana tapahtuu semioottinen 
prosessi: lausuja (enonciateur) tuottaa lausu- 
man, jota kuulija tulkitsee — jolle hän antaa 
merkityksen. Lausumisaktin aikana merkin 
materiaalinen osa, eli merkitsijä (signifiant), 
ja sen käsitteellinen osa, eli merkitty (signifid, 
nivoutuvat toisiinsa. 

Ranskalainen semiootikko Jacgues Fonta- 
nille tarkastelee ruumiin merkitystä semiootti- 
sissa prosesseissa kehittämänsä jäljen tai pi- 
kemminkin painuman semiotiikan (semiotigue 
de Vempreinte) kehyksessä (Fontanille 2004). 
Fontanillen mukaan ruumis on semioottisen 
prosessin operaattori, sillä se on juuri se ilmen- 
tymä, jonka kautta kielen (tai muun merkki- 
järjestelmän) molemmat osat, materiaalinen 
ja käsitteellinen, ovat yhteydessä. Ruumis 
yhdistää enonsiaation kautta merkitsijän ja 
merkityn (Fontanille 2004, 10). Tämän takia 
lausuvaa ilmentymää (instance enongante) täy- 
tyy tarkastella myös ruumiillisena positiona 
eikä pelkästään formaalisena, kuten struktura- 
listisessa enonsiaation tutkimuksessa on usein 
ollut tapana (esim. Ducrot 1968; Ducrot 1984; 
Recanati 1981). Lausuvalla ilmentymällä on 
näin kaksi identiteettiä, Minä (M01) ja Itse (So1). 
Minä viittaa fyysiseen puhujaan, se on lausu- 
man lihallinen, ruumiillinen kokija, kun Itse 
taas on formaalinen ja kielellinen identiteetti, 
joka konstruoituu semioottisessa prosessissa. 
Minä jättää ruumiilliset jälkensä, painuman- 
sa tekstiin konstruoimalla Itsen enonsiaation 

prosessin kautta. Itse on ikään kuin Minän 
muisti tekstissä, kaikkien painumien summa 
(mt., 27). Painuman semiotiikan kautta voi 
näin tarkastella merkityksen tuottamista ja 
sen tulkitsemista, jos ymmärretään tulkitsemi- 
nen Fontanillen tapaan kokemuksena, jonka 
kautta pyritään rekonstruoimaan toista koke- 
musta, josta ei ole muuta kuin jälkiä teksteissä 
(mt., 265). Minä on aina poissaoleva teksteis- 
sä, läsnä ainoastaan Itseen jätetyissä jäljissä. 
On syytä muistuttaa, että keruutilanne saattoi 
erota laulun tarkoituksenmukaisesta esitys- 
tilanteesta: kerääjät kokivat todennäköisesti 
harvoin alkuperäisen nukuttamistilanteen tai 
leikin. Tallennustilanteita oli monenlaisia ja 
usein niissä saattoi olla kiire tai hankalat olo- 
suhteet tehdä muistiinpanoja. Esitystilanteella 
viittaan siis tässä artikkelissa kuvitteelliseen ti- 
lanteeseen, jossa runo tulisi esittää ja jonka ke- 
hyksessä runon funktio toteutuu, vaikka runo 
olisikin todennäköisesti esitetty kerääjälle eri 
kontekstissa. On siis mahdotonta rekonstru- 
oida näiden tilanteiden fyysistä lausujaa, Mi- 
nää, ja tarkastelen siksi ensisijaisesti Itsen 
konstruoinnin kielellisiä prosesseja runoissa. 
Ruumiin kuva konstruoituu siis kielellisessä 
prosessissa ja ruumiilliset kokemukset antavat 
muotonsa tekstille. Filosofi ja performanssitut- 
kija Esa Kirkkopelto kutsuu tätä kaksisuun- 
taista prosessia ruumiin kielellistymiseksi ja 
kielen ruumiillistumiseksi (Kirkkopelto 2020, 
49-54). Kirkkopellon tutkimus keskittyy teat- 
teritaiteen esiintyvään ruumiiseen, mutta hä- 
nen näkemyksiään esiintyvästä ruumiista voi 
soveltaa myös muihin esiinty mistilanteisiin, 
kuten lastenlaulujen lausumiseen, vaikka näi- 
den esitysten funktio ei ole ensisijaisesti esteet- 

tinen. Kirkkopellon mukaan ”näyttämöllinen 
ruumis ei ole ontologisesti annettu, vaan kie- 
len mediumissa tapahtuva artikulaatio” (mt., 
323). Esiintyvä ruumis on samaan aikaan ak- 
tuaalinen ja virtuaalinen toimija: esiintyjän 
ruumis on fyysisesti läsnä mutta viittaa myös 
kuvitteelliseen toimijaan. Näyttämöllä, ja niin 
myös lasten leikeissä, tapahtuu logomimeetti- 
nen prosessi: ihminen jäljittelee ja esittää tiet- 
tyä toimintaa, jota näyttämön kieli virtualisoi 
(mt., 133-143). On tapana esittää -ja niin olen 
itsekin ylempänä todennut -, että sanoilla ei 
ole niin paljon merkitystä lastenlaulujen esit- 
tämisessä, koska saman runon voi esittää mo- 
nessa eri kontekstissa. Sanat kuitenkin kuu- 
luvat leikkeihin ja kehtolaulut nukuttamisen 
hetkeen, niillä on merkityksensä esityksessä, 
sillä ne ovat osa logomimeettistä prosessia ja 
kutsuvat yleisöä mukaan kuvitteluun ja leik- 
kiin. Tallennetuissa lastenrunoissa on jälkiä 
ruumiin kielellistämisen prosessista. Lasten- 
runoissa ei ole perinteisesti näyttämöä, mutta 
leikillä ja teatterilla on paljon yhteistä, kuten 
käy ilmi esimerkiksi englannin tai ranskan 
kielessä, jossa näyttelemiselle ja leikkimiselle 
käytetään samaa verbiä, to play ja jouer. Lei- 
keissä, mutta myös nukuttamisessa, on kyse 
mimeettisestä prosessista, jossa jäljitellään 
tiettyä toimintaa. Teksteissä esiintyy näin tiet- 
tyjä tapoja esittää ruumiin toimintoja ja samal- 
la sanoissa on jälkiä esittävästä ruumiista. Mi- 
ten nämä esitetyt ruumiit ja esiintyvä ruumis 
artikuloituvat toisiinsa? 

Kehtolaulujen esittämät ruumiit 


Lastenrunot sisältävät paljon kuvauksia arki- 
sista tilanteista, joissa ihmiskeho näyttäytyy 
aktiivisena toimijana. Laulaja voi kuvailla esi- 
merkiksi työskentelyä, matkustamista, nukah- 
tamista tai kuolemista, ja konteksti yleensä 
määrittää, millaisella sävyllä näitä toimintoja 
kuvattiin. Kehtolaulut, joiden tavoitteena on 
saada lapsi nukahtamaan, luovat usein ku- 
van turvallisesta kodista, jossa on hyvä olla 
- mikä liittyy todennäköisesti laulujen 
funktioon. Ranskalaisen filosofin Gaston 
Bachelardin mukaan kodin kuva on kaiken 
intiimin kokemuksen perusta: erilaiset asu- 
tetut tilat kantavat itsessään kodin käsitettä 
(Bachelard 1957, 24). Koti on eletty tila, jo- 
hon liitetään tiettyjä muistoja ja ruumiillisia 
kokemuksia: lapsuuden koti jättää jälkensä 
meidän ruumiiseemme. Kokemus kodista ei 
kuitenkaan ole pelkästään ruumiillinen, vaan 
se rakentuu myös kulttuurisen kuvaston va- 
raan. Ruumiilliset kokemukset ruokkivat keh- 
tolaulujen poeettista kuvastoa, joka taas vai- 
kuttaa lasten mielikuvitukseen. Eletty paikka 
on dialogissa laajempien yhteiskunnallisten ja 
kulttuuristen muodostumien kanssa (Knuut- 
tila 2006, 7). Eletty koti ei siis ole universaali 
käsite, vaan aina kontekstisidonnaista: koti 
ei välttämättä tarkoita samaa asiaa porvaril- 
lista miljöötä edustavalle Bachelardille kuin 
1800-luvun Pohjois-Karjalan asukkaille, jotka 
eivät myöskään kaikki kokeneet kotia samalla 
tavalla, vaikka heillä olisi ollut jaettu kulttuu- 
rinen ymmärrys kodin käsitteestä. 
Pohjoiskarjalaisten kehtolaulujen maailma 
vaikuttaa perustuvan sisäisen ja ulkoisen tilan 

kahtiajakoon. Sisällä on turvallista olla ja pe- 
rustarpeet on tyydytetty, kun taas ulkona on 
vaarallista liikkua. Sisäisen tilan konstruoin- 
tiin kehtolauluissa liittyvät paljolti työaskarei- 
den kuvaukset. Ne luovat realistisen kuvan 
arkisesta maailmasta, jossa jokaisella on oma 
roolinsa. Työnteko määritteli ihmisten roo- 
lia yhteisössä. Työtehtävien omaksuminen 
merkitsi lapsille kasvamista aikuiseksi, eli 
”sukupuoliolennoksi, jonka sosiaaliset suhteet 
erityisesti perheessä ja talossa muodostuivat 
uudelleen” (Tuomaala 2005, 47). Työtehtä- 
vien jako sukupuolen mukaan oli kuitenkin 
useimmiten joustavaa ja riippui perheen so- 
siaalisesta ja taloudellisesta asemasta sekä 
perheen omista tarpeista (Korkiakangas 1996, 
124-128; Helsti 2000, 100). Sukupuoliroolien 
erottelu näkyy kehtolauluissa, esimerkiksi 
eräässä vuonna 1885 kerätyssä laulussa puhu- 
ja kuvailee kotia ja perheenjäsenien askareita 
seuraavalla tavalla: 


Isä istu pöyän päässä, 
Kirjas kirvesvartta, 
Muori istu tuolilla, 
Kuto kultakangasta. 
(SKVR VII, 3826). 


Vanhemmat asuttavat tilan, kumpikin istuu 
omalla paikallaan, ja he hoitavat sukupuo- 
lensa mukaisia tehtäviä: laulu kuvaa heidän 
ruumiillista toimintaansa. Useimmiten äiti ja 
muut naispuoliset toimijat ovat kutomassa tai 
laittamassa ruokaa. Kehtolaulut eivät haasta 
perinteisiä rooleja, toisin kuin esimerkiksi 
humoristiset laulut, vaan niillä on konserva- 
tiivinen funktio (Nenola 1986, 91-114; Nenola 
1990,12—14). Laulujen konstruoima maailma 

ylläpitää perinteisiä rooleja ja toistaa todellista 
maailmaa, joka voi myös arkielämässä näyt- 
täytyä lapselle visuaalisesti. Lapsi voi omak- 
sua yhteisön normeja sekä havainnoimalla 
ympäristöä kehonsa avulla että kuuntelemalla 
laulujen sanoja. 

Vanhemmat ja muut perheenjäsenet mai- 
nitaan usein kehtolauluissa. Laulut korostavat 
varsinkin äidin ja lapsen välistä suhdetta. Keh- 
tolaulujen puhuja on aikuinen, yleensä äiti, 
joka voi puhutella lasta mutta myös kertoa 
omista huolistaan. Kehtolaulujen kahdenkes- 
kinen esitystilanne antoi tilaa ja aikaa naisel- 
le ilmaista itseään ja pohtia omaa elämäänsä 
sekä itse laulamisen aktia: kehtolaulut sisältä- 
vät näin myös lyyrisiä, varsinkin laulamiseen 
liittyviä elementtejä (Kallio 2009, 135; Tarkka 
2005, 101; Timonen 2004, 154). Aineistostani 
löytyykin muutamia toisintoja, joissa laulaja 
kommentoi omaa toimintaansa: 


Aa, tuuti heijaa, 

tule huomenna meille, 
kakkaroita paistetaan, 
harakan siivillä voiellaan! 
Minä laulan lapsellein 
pienen kakkaran eestä, 
kun ei anneta kakkaraa, 
niin antaa tuutin seista. 


(SKVR VII, 3362, 1909.) 


Runotekstissä laulajan Itse näyttäytyy 1. per- 
soonan kautta ja viittaa laulaja Minään: lau- 
lamisen konteksti konstruoituu verbaalisesti 
metapragmaattisessa säkeessä, jossa laulaja 
kertoo laulavansa. Laulaja osoittaa myös hu- 
moristisella intertekstuaalisella viittauksellaan 
tuntemuksensa lauluperinteestä. Hän pyytää 

kakkaran lauluansa vastaan, niin kuin laulajil- 
la oli tapana pyytää olutta tai viinaa — mutta 
laulaminen ei kuitenkaan pysähdy. Kehtolau- 
lut kuvailevat useimmiten ihannetilannetta ja 
rakentavat kuvan kodista, josta ruoka ei puu- 
tu, mikä ei välttämättä aina vastannut todel- 
lisia olosuhteita köyhässä Pohjois-Karjalassa. 
Onkin kiinnostavaa huomata, että edellä mai- 
nitussa laulussa kakkaroiden paistaminen viit- 
taa huomiseen ja maailmaan, jossa kakkara 
voidellaan harakan siivellä. Turvallinen koti 
ei välttämättä ole olemassa tässä ja nyt, vaan 
se esiintyy lupauksena paremmasta. Näin ol- 
len kehtolaulut tulevat lähelle lyyrisiä lauluja, 
joissa saatetaan esittää utooppinen intentio ja 
toive paremmasta elämästä (Timonen 1990, 
206; Timonen 2004, 355). Ruoka, joka esiin- 
tyy yleensä leivän, maidon tai voin muodossa, 
tulee palkintona pitkän ja vaarallisen matkan 
jälkeen, kuten tässä tallenteessa: 


Tuuti, tuuti, tupakkarulla, 
Mistäs tiesit tännet tulla? 
Tiesin tulla tietä myöten, 
Pappilan pihoja myöten. 
Pappilass ol äkänen koira, 
Puras pojalta jalan, 

Poika juoksi tätilään, 

Täti leipo suuren leivän, 
Pani paljon voita. 


(SKVR VII, 3777, 1919.) 


Tätilässä saa suuria määriä ruokaa: se on yltä- 
kylläisyyden maailma, jossa ei tunneta nälkää. 
Siellä ollaan turvassa lapsia uhkaavilta äkäi- 
siltä koirilta. Ulkomaailmaan viitataan tien ja 
pappilan pihan kuvilla. Pappilassa asuu viha- 
mielisiä säätyläisiä, joilla on parempi elämä. 

Tätilä sen sijaan on turvallinen paikka, jossa 
laitetaan ja annetaan ruokaa. Matkustaminen 
on varsin yleinen teema aineistossani. Lapsi 
on matkustaja ja laulaja kysyy häneltä, mistä 
hän tiesi tien kotiin. Deiktinen ilmaus ”tänne” 
viittaa siihen, että tätilä ja koti, jossa aikuinen 
tuudittelee lastaan, voivatkin olla sama paik- 
ka. Laulaja esittää lapsen ja aikuisen välistä 
dialogia, ja ottaa vuorotellen molemmat 
roolit ensimmäisen persoonan pronominin 
kautta. Näin heidän välisensä suhde korostuu 
sanojen avulla: laulajan ruumiillinen ääni eli 
runon lausuja-Minä yhdistää molempien ää- 
niä. Samalla laulaja-äiti pystyy reflektoimaan 
omia huolenaiheitaan: hän kantaa enemmän 
äidin kuin lapsen kokemuksia. Aili Nenolan 
mukaan naisten perinteeseen kuuluu kärsi- 
myksen kulttuuri, mikä johtuu naisten arki- 
päiväisistä kokemuksista. Heidän elämäänsä 
määrittivät avioituminen ja eläminen avio- 
miehen ja anopin vallan alla sekä raskas 
työnteko. Tämä näkyy niin lyyrisissä runoissa 
kuin kehtolauluissa (Nenola 1986, 118-126; ks. 
myös Helsti 2000, 213). Kärsimyksistä huo- 
limatta laulu muuttuu pian kertomukseksi, 
jossa poika on aktiivinen toimija ja juoksee 
koiraa pakoon. Lapsi, jolle lauletaan, ei vält- 
tämättä ole vielä niin iso, että hän juoksisi. 
Hänen ruumiillinen toimintansa on kuitenkin 
tässä keskeistä ja vie hänet turvaan. 

Toinen matkustamiseen ja turvan etsimi- 
seen liittyvä teema on lapsen kuolema, joka 
on kiinnostanut perinteen tutkijoita jo kauan 
(esim. Haavio 1935, 169). Lasten kuolleisuus 
oli suurta agraarisissa yhteisöissä, monesta- 
kin syystä. Ruoan puute, taudit ja tapaturmat 
olivat yleisiä kuolinsyitä, mutta lapsia myös 

tapettiin epätoivoisissa tilanteissa: kuolema 
saattoi näyttäytyä parempana vaihtoehtona 
raskaan elämän edessä, mikä näkyy kehtolau- 
luissa ja lyyrisissä runoissa (Helsti 2000, 196; 
ks. Hämäläinen 2012, 221-250). Natalia Pelli- 
nen arvelee, että matka ja kuolema liittyvät 
kehtolaulujen ritualistiseen funktioon. Vasta- 
syntynyt vauva kuului vielä tuonpuoleiseen 
ja kehtolaulujen avulla vanhemmat pyrkivät 
manaamaan pois pahat voimat ja turvaamaan 
lapsen hyvinvointia (Pellinen 2010, 10). Kuole- 
malta varjeleminen oli yleistä myös muualla 
Suomessa, kehtolaulujen laulajat saattoivat 
puhutella Neitsyt Marian lisäksi Unta, Tork- 
kua tai Kuolemaa (Hämäläinen-Forslund 
1987, 115—118). Eräässä kehtolaulun toisin- 
nossa äidin ja lapsen suhde näyttäytyy konk- 
reettisesti ruumiillisena ja aistillisena rinnan 
kautta: ”Emä nukku, rinta rikki, / Lapsi kuoli 
näläkää” (SKVR VII, 3682, 1895). Siinä on 
muistutus vaikeista olosuhteista. Kuolemaa 
ei kuitenkaan nähdä pelkästään pahana asia- 
na. Kuolema saattaa pikemminkin näyttäytyä 
vapautuksena elämän tuskista, jos vanhempi 
ei pysty antamaan ruokaa lapselleen, kuten 
lyyrisissä runoissa (Timonen 2004, 344). Seu- 
raavissa runokatkelmissa Tuonela kuvataan- 
kin turvallisena paikkana: 


a. 
Tuuti, tuuti lasta, 

Tule surma vastaan, 

Lyö kurikalla kummaistai, 
Likkoa ja lasta. 

b. 

Pitkän matkan Marolaan, 
Marolassa musta lehmä, 
Akka alla lypsää, 

Ukon käsi kiulussa, 
Jonka akka saapi, 

Niin sen ryyppejää. 

c. 

Tuuti lasta tuonelaan 
Tuonne kirkon viereen, 
Siellä on tupa turvekatto, 
Hieno hiekkapelto. 
(SKVR VII 3401, 1885.) 


Lapsen surma on kuvattu konkreettisesti en- 
simmäisessä tekstissä, jossa laulaja puhuu 
personifioidulle surmalle. Laulaja pyytää tätä 
tulemaan ja lyömään lasta kurikalla. Kehto- 
lauluissa on tapana puhutella personifioitua 
unta, jotta lapsi nukahtaisi (Haavio 1935, 168; 
Hämäläinen-Forslund 1987, 115). Kuollut ruu- 
mis muistuttaakin nukkuvaa ruumista, joten 
näiden personifioitujen hahmojen sekoittumi- 
nen on myös mahdollista. Lasta odottaa vielä 
pitkä matka Marolaan, josta hän saa mustan 
lehmän maitoa. Siellä on samanlainen työn- 
jako kuin kotona ja ruokaa on saatavilla. Näin 
Tuonelan kuvaus turvallisena tupana saa mer- 
kityksensä. Aili Nenola kuitenkin muistuttaa, 
että kehtolaulujen tuonela-motiivin tulkinta- 
kin on kontekstualisoitava. Ajatus, että äiti toi- 
voo parasta, on kristinuskon värittämä, mut- 
ta kehtolauluja voi myös ymmärtää naisen 
epätoivon ilmaisuna raskaan tehtävän edessä 
(Nenola 1986, 118—126). 


Humoristinen katse ruumiiseen 
Ruumiillisuus ei ole pelkästään viittaus kehto- 
laulujen turvalliseen kotiin, vaan sitä voidaan 


myös käyttää humoristisena nolaamisen kei- 

nona. Humoristiset lorut osoittavat, että mo- 
raalikäsityksillä on mahdollista leikkiä nosta- 
malla esiin ruumiillisia toimintoja ja kääntä- 
mällä nurin ihanteet ruumiillisesta työsken- 
telystä. Tämän lisäksi ruumiillisuus liittyy 
lastenlauluissa vahvasti itse esittämiseen, ään- 
teillä leikkimiseen ja lausumiseen. Osa humo- 
ristisista runoista kuuluu nolausperinteeseen. 
Runolla voidaan pilkata toista käyttämällä 
hänen nimeään. Nimilorut eivät kuitenkaan 
välttämättä viittaa todelliseen henkilöön, 
vaan niistä on voinut muodostua hauskoja, 
äänteillä leikkiviä itsenäisiä loruja. 


Lassi laiska lesken poika 
Pani kissan kyntämään, 
Varpusen vakoomaan, 
Ite istusi kivelle — — 
(SKVR VII 4540, 1884.) 


Runossa Lassia luonnehditaan laiskaksi po- 
jaksi. Hän ei suostu kunnon pojan tavoin te- 
kemään töitä, vaan istuu kivellä ja laittaa eläi- 
met töihin. Antropomorfiset eläimet luovat 
fantastisen mielikuvituksen maailman, jossa 
todellisuuden säännöt eivät päde. Pilkkaami- 
nen perustuu tässä moraalisääntöjen ja eten- 
kin työnteon ihanteen kääntämiseen. 
Nimittelyä ja nimien vääntelyä analysoinut 
Leea Virtanen katsoo, että vaikka riimin tavoit- 
teena onkin suututtaa toista, liittyy siihen vah- 
vasti äänneleikittely: nimiväännökset perus- 
tuvat assosiaatioihin (Virtanen 1972, 104-113). 
Alkuäänne esimerkiksi vaihtuu. Jotkut lapset 
saavat jopa pysyvän pilkkanimen. Riimejä on 
helppo improvisoida, mutta on olemassa myös 
kiusoitteluloruja, jotka eivät kiinnity henkilön 
nimeen. Virtasen mukaan ”riimi on kuin maa- 

ginen side” (mt., 110). Sanoilla on voimaa, ne 
voivat leimata vahvasti pilkattua lasta: 


On selvä, että herjaaja tietää myös hyvin, ettei 
tapahtumaa ole sattunut, vaan kysymyksessä on 
pikemmin yhteisön sovinnainen tapa ilmaista 
vihamielisiä tunteita. Mutta kuitenkin kerrottu 
tapahtuma on todellinen samassa mielessä kuin 
loitsutkin olivat esittäjilleen todellisuutta. — — Ni- 
menvääntelyn pohjana olevan ajattelu on ehkä tä- 
mäntapaista: kun vääntelen nimeäsi, vääntelen ja 
pidän vallassani samalla sinua, koska nimi on osa 
sinua. (Virtanen 1972, 112-113.) 


Pohjoiskarjalaisesta aineistosta löytyy myös 
nimiloruja. Ne noudattavat yleensä samaa 
kaavaa. Ne alkavat henkilön etunimellä ja 
muodostavat lyhyen, yleensä muutaman sä- 
keen pituisen kertomuksen. Nolauksen kohde 
on esitetty kolmannessa persoonassa. Kerto- 
musta ei ole todellisuudessa tapahtunut: se 
on kerrottu menneessä ajassa, mutta mitään 
viittauksia tarkkaan aikaan tai paikkaan ei 
ole. Kaikki jää yleiselle tasolle, vaille yksityis- 
kohtia. Nimi on ainoa sana, joka viittaa esi- 
tyskontekstiin ja fyysiseen ruumiiseen: nimen 
kautta lorun lausuja-Minä on vuorovaikutuk- 
sessa kuulija-Minän eli pilkan kohteen kanssa. 
Ruumiillisuus näkyy myös lorujen teemoissa: 
runoteksteissä on usein seksuaalisia vivahteita 
mutta niissä voi esiintyä myös outoja tapoja, 
kuten hevosen raatojen syömistä: 


Heikki mäni heinään, 
löi vitun seinään, 
Heikki tulj heinästä, 
söi vitun seinästä. 


(SKVR VII, 4347, 1893.) 

Jussi juoksi yms. 

Jussi jura järvessä, 
Tervaskanto korvessa. 
Mitä siellä tekemässä? 
Hevosen ruatoo syömässä. 


(SKVR VII, 4362, 1914.) 


Kyse on normeista poikkeavasta toiminnasta 
ja karnevalistisesta huumorista. Yleensä no- 
laamisen kohteena on tietty ihminen, jonka 
etunimi mainitaan tekstissä. On kuitenkin 
myös sellaisia tapauksia, joissa tekstin toimija 
merkitään tämän sosiaalisen aseman kautta. 
Näissä teksteissä huumori toimii yhteiskun- 
nallisten luokkien nurin kääntämisellä (ks. 
esim. Vilkuna 2000, 34-36). Eräässä runossa 
”pappi pakana” varastaa lakanan (SKVR VII, 
4579, 1908) ja toisessa piika pieraisee ”keskellä 
kirkko mäkee, / jos’ oli paljon väkee” (SKVR 
VII, 4609, 1929): lorut alentavat näin kirk- 
koa karnevalisoimalla pappia tai sunnuntain 
kirkkomatkaa. Vaikka nämä lorut löytyvät 
SKVR-korpuksesta lastenrunojen kategoriasta 
ja lapset lausuivat tämänkaltaisia runoja aina- 
kin 1960-luvulla (Virtanen 1972, 104-113), ne 
saattoivat olla laajemmin jaettua perinnettä, 
jota aikuisetkin harjoittivat. 

Mitä yhteistä nimiloruilla on siis muiden 
lastenrunojen kanssa? Niiden ainoa funktio ei 
ole nolata toista ihmistä tai lasta. Riemu ja ilo 
syntyvät myös osittain äänneleikeistä, sillä lo- 
rut pohjautuvat vahvasti toistoon ja alkusoin- 
tuun. Lastenrunojen ruumiillisuus ei ole vain 
kuvailevaa, vaan se liittyy itse tekemiseen ja 
lausumiseen. Esitys on fyysistä toimintaa, jos- 
sa koko keho on mukana. 


LASTENRUNOJEN RUUMIILLISUUDEN JÄLJILLÄ 
Ruumis runojen lausujana 


Pienille lapsille suunnattu kieli poikkeaa lä- 
hes kaikkialla aikuisten käyttämästä kielestä. 
Siinä käytetään esimerkiksi runsaasti onoma- 
topoeettisia ilmaisuja, sanoja väännetään, 
toistetaan foneemeja ja tavuja, tai käytetään 
sanoja ja lauseita, joilla ei ole merkitystä lain- 
kaan. Näin lapset pystyvät oppimaan kieltä 
tutkimalla omaa kehoaan. 

Onomatopoeettiset ilmaisut matkivat ym- 
päröivää maailmaa, joka jättää näin jälkensä 
teksteihin. Eläinten ääniä jäljittelevät tavut 
ovat varmaan yleisimpiä onomatopoeettisia 
ilmaisuja. Sellaisia löytyy julkaistuista pohjois- 
karjalaisista runoista. Onomatopoeettiset sa- 
nat korostavat alkusointua: ”Miu, mau, Matti 
kuol” (SKVR VII, 3562, 1902); ”Tii, tii, tikan- 
poika” (SKVR VII, 3648, 1927). Myös kehto- 
laulujen kieleen kuuluvat onomatopoeettiset 
sanat. Näistä yleisin aineistossa on ilmaisu 
”tuuti tuuti”. Tärkeintä on melodia eivätkä sa- 
nat, usein laulu voikin olla improvisoitu tai 
vain hyräilty (Kallio 2009, 128). 

Sanojen merkitykset eivät ole olennaisia 
myöskään leikinaloittamisrunoissa, jotka 
muodostavat suuren osan aineistostani. Näi- 
den runojen funktio on aloittaa leikki muun 
muassa jakamalla roolit osallistujien kesken. 
Joissakin tapauksissa lorussa on pienimuotoi- 
nen kertomus mutta suurin osa koostuu kie- 
lestä vailla merkitystä, nonsense kielestä. Nämä 
lorut jäljittelevät kieltä, jota lapset kuulevat, 
mutta eivät välttämättä osaa. Osmo Ikola 
arvelee, että ”Entten tentten teelikamentten” 
-lorun alkuperä olisi saksankielisessä saman 
tyyppisessä runossa, joka perustuu lyhyeen 

narratiiviin ja jonka sanat muuttuivat nonsen- 
se-kieleksi suomenkielisillä alueilla (Ikola 2002, 
88). Laskemisloru on Suomessa laajasti tun- 
nettu ja siitä on toisintoja myös Pohjois-Kar- 
jalasta, esimerkiksi: 


Entten, tentten, teijala mentten, 
kessunkii, vangervii, 
suttenkäyny, plous 

(SKVR VII, 4094, 1895.) 


Entten, tentten, 

Teijala, mentten, 
Kissala kii, 

Vanger vii, 

Sutten keinon - plus! 
(SKVR VII, 4095, 1910.) 


Muiden kielten, muun muassa ruotsin, vaiku- 
tus näkyy 1900-luvun ensi vuosikymmenillä 
kerätyissä nonsense-runoissa (esim. SKVR VII, 
4109, 1914). Runojen kieltä ei tarvitse ymmär- 
tää, vaikka osa sanoista onkin tunnistettavia. 
En myöskään tässä artikkelissa tavoittele ru- 
nojen alkuperää — niitä käyttävät lapset tus- 
kin ymmärtävät, että kyse on alun perin toi- 
sesta kielestä. Näissä runoissa näkyy selvästi, 
kuinka Minä, fyysinen lausuja, on ottanut 
(vieraan) kielen haltuun ja tehnyt siitä oman 
runonsa. Leikinaloittamisloruja voi ymmär- 
tää kulttuurikontekstissaan esitystilanteen ja 
funktion kautta. Lorujen tavoitteena on teh- 
dä valintoja leikkiin osallistujien kesken, ja 
ne ovat jo osa leikkiä. Ne perustuvat myös 
useimmiten selkeään tasaiseen rytmiin, jota 
rikkoo viimeinen säe tai sana. Muutamassa 
runossa viimeinen sana antaakin selkeän mer- 
kityksen koko runolle: ”pois”. Runon rytmin 

voi näin rinnastaa sen performatiiviseen funk- 
tioon. Ulkopuolinen auktoriteetti kertoo, mitä 
tapahtuu ja kuka jää pois. Valinta on ulkopuo- 
linen, se ei ole lausujan vastuulla. 

Äänteillä leikkiminen voi olla myös tiedos- 
tetumpaa, kuten väännelmät tunnetuista ru- 
noista, rukouksista tai virsistä. Isä meidän 
-rukous oli 1800—1900-lukujen vaihteen Poh- 
jois-Karjalassa todennäköisesti laajalti lasten 
tuntema teksti. Väännelmän esittäjä ei välttä- 
mättä ole keksinyt sitä itse, mutta hän varmas- 
ti tiesi, mihin teksti viittasi. Äänneleikkiin yh- 
distyy myös auktoriteetin kyseenalaistaminen. 
Lasten yhteisö muodostaa oman yhteisönsä, 
jossa on mahdollista pilkata aikuisten edusta- 
maa maailmaa ja esimerkiksi kirkkoa: 


Isämeitä. 

Isä jes, nainen pes, 
tosmottiite apriiteet, 

vojet sets, jokkunoinen pes, 
iloisempi leipä, 

nois, nois nius tasmalles 


(SKVR VII 4484, 1895.) 


Maailman äänien jäljitteleminen kuuluu ään- 
neleikkeihin. Tämä mimeettinen toiminta 
perustuu laajaan lingvistiseen ilmiöön, toista- 
miseen tai parallelismiin, jossa korostuu kie- 
len ja sanojen materiaalisuus — eli lausujan 
ruumiillisuus. Jonkin asian toistaminen, eli 
sen uudelleen tekeminen, kuuluu jäljittä- 
misen mimeettiseen toimintaan. Toistami- 
nen on myös kielellinen ilmiö, joka esiintyy 
kaikissa maailman kielissä. Toistoa on mo- 
nenlaista, foneettista, semanttista, syntaktis- 
ta, mutta toistaa voi myös eleitä ja liikkeitä. 
Toistamisessa on sekä verbaalisia että ruu- 

miillisia ulottuvuuksia. Teoksessaan Magies 
de la repetition (”Toistamisen magiat”) lingvisti 
Emmanuelle Prak-Derrington (2021) teoreti- 
soi toistoa. Hänen mukaansa toiston merki- 
tys lausumassa perustuu merkitsijän voimaan, 
eli lausuman materiaaliseen ja ruumiilliseen 
ulottuvuuteen. Jos lausuma on semanttisesti 
koherentti, toisto vie sen rytmisen koheesion 
puolelle. Prak-Derrington kutsuu merkitsijän 
antamaa merkitystä signifianssiksi (signifiance), 
kun merkityn puolen merkitys on signifi- 
kaatio (signification) (Prak-Derrington 2021, 
67-102). Signifianssi korostaa näin lausuman 
ruumiillista ulottuvuutta ja Prak-Derrington 
huomauttaakin, että signifianssilla on tärkeä 
rooli lasten tuottamissa lausumissa. Kalevala- 
mittaisen runouden analyysissa käytetään 
perinteisesti parallelismin käsitettä, joka on 
yhtä monisyinen kuin toisto, sillä se voi viitata 
semanttiseen, foneettiseen tai kieliopilliseen 
toistoon (parallelismin monipuolisesta mää- 
rittelystä ks. Frog ja Tarkka 2017). Kalevala- 
mittaisessa runoudessa parallelismi on sekä 
foneettista, mikä näkyy foneemien toistossa 
alkusoinnuissa, että semanttista, mikä näkyy 
säkeiden tasolla (ks. Tarkka 2017, 264-265). 
Käytän itse mieluummin toistamisen käsitettä, 
sillä se viittaa aktiiviseen prosessiin, ruumiin 
mimeettiseen toimintaan. 

Kielen ruumiillisuus esiintyy selkeästi kieli- 
solmuloruissa. Leea Virtasen mukaan näitä 
tongue-twister lauseita on huomattavasti vä- 
hemmän Suomessa kuin esimerkiksi englan- 
ninkielisissä maissa (Virtanen 1972, 142). Niitä 
esiintyy kuitenkin pari kappaletta tutkimassa- 
ni aineistossa: 


LASTENRUNOJEN RUUMIILLISUUDEN JÄLJILLÄ 


Seuraavia lauseita sukkelaan luettelemalla sopii koettaa 
kielensä kerkeyttä: 

Pippilän pappilan apupapin 

papupata pankolla kiehuu, 

sekä: 

Suuren leilin runtiriepu. 


(SKVR VII, 4475, 1891.) 


Koitetaan kuka pikemmin osaa sanoa: 
Repo juoksi läpi rukiin ja halki kauran halmees. 
(SKVR VII 4478, 1891.) 


Kommentti ennen ensimmäistä katkelmaa 
on valaiseva. Kielisolmulauseet mittaavat 
lausujan kielen kerkeyttä. Lapset voivat lau- 
sua nämä lorut kilpaa. Tavujen toistaminen 
korostuu, mikä tekee lauseista vaikeita lausua 
nopeasti. Lauseen merkityksellä ei ole väliä, 
leikkiä ohjaa ainoastaan lausuman signifians- 
si. Foneemien toistot tekstissä ovat jälkiä ruu- 
miillisesta toiminnasta, materiaalisen kielen 
ketteryydestä ja Minän olemassaolosta. 

Toistaa voi myös sanoja tai kokonaisia 
säkeitä eikä pelkästään foneemeja. Onni- 
manni-runon toisinnot ovat hyvä esimerkki 
ketjurunoista, joissa säkeen viimeinen sana 
toistetaan seuraavan säkeen alussa. Toista- 
minen auttaa myös lorun muistamisessa, ja 
on arveltu, että sillä olisi joskus aikaisemmin 
ollut selkeä juoni ja että se voisi mahdolli- 
sesti pohjautua kauppaluetteloon (Hämäläi- 
nen-Forslund 1987, 122). 


Oli ennen onnimanni, 
Onnimannista matikka, 
Matikasta maitopyörä, 
Maitopyörästä pöpelö, 
Pöpelöstä pöytäristi, 

Pöytärististä rimento, 
Rimennosta rintasolki, 
Rintasolesta sotikka, 
Sotikasta suolamarkka, 
Suolamarkasta matikka, 
Matikasta maitopyörä j.n.e. 


Harakasta haista perse! 

Se oli väljäkeuhkonen, joka sen yhtään välillä 
hengittämättä luki. 

(SKVR VII, 4034, 1911.) 


Viimeinen säe toimii yllätyksenä ketjun lopus- 
sa ja osoittaa karnevalistisen huumorin mer- 
kitystä lastenkulttuurissa. Kommentti runon 
jälkeen muistuttaa, kuinka tärkeää ruumiil- 
linen esitys saattoi olla. Täytyi osata lausua 
runo oikealla tavalla, hengitystä pidättämällä, 
ja jos siihen ei pystynyt, oli se merkki vähistä 
voimista. Tätä runoa voitiin myös käyttää 
nikotuksen parannuksessa, jolloin sitä piti lu- 
kea yhdellä hengähdyksellä (SKVR VII, 4018, 
1919). Lihallinen ruumis, ruumis fyysisenä 
toimijana on näin keskeinen lastenrunojen 
lausumisessa. 

Toistaminen ei koske vain äänteitä ja sanoja, 
vaan joskus tavoitteena on toistaa jopa koko- 
naisia runoja, kuten seuraavassa esimerkissä: 


Oli ennen ukko ja akka, 

Akalla poika; 

Pojalla punaiset pöksyt, 

Joita hän pesi ja kalttas. 

Sanoinko mä kaikki? 

Täytyy vastata samalla runolla, muutoin saa kuulla 
sen uudestaan. 


(SKVR VII 4567, 1908.) 

Tämä leikki toimii dialogina kahden lapsen 
välillä. Oikean vastauksen löytäminen, eli 
runon toistaminen, lopettaa muuten loputto- 
man kierteen, jos on uskoakseen runoa seu- 
raavaa kommenttia. Lorun lausujan esittämä 
kysymys avaa dialogin. Kuulija vastaa samoil- 
la sanoilla, hän ottaa ensimmäisen puhujan 
roolin. Leikin ilo perustuu toistamiseen ja 
ruumiiden vuorovaikutukseen: kyse ei ole ai- 
noastaan lausujan oman ruumiin, vaan kah- 
den ruumiin intersubjektiivisesta toiminnasta. 


Liikkuva ja elehtivä ruumis 


Runon lausumisessa aktualisoituu virtuaa- 
linen ruumis, josta on vielä jälkiä esityksen 
tekstissä. Nämä jäljet näkyvät parhaiten, kun 
toiminta ja lausuma toistavat toisiaan. Frog 
tarkastelee multimediaalista parallelismia ru- 
noudessa: verbaaliseen yksikköön voi vastata 
myös ruumiillinen toiminta, esimerkiksi vii- 
meisen voitelun rituaalissa, jossa pappi kos- 
kee kuolevaa ja samalla kommentoi omaa 
toimintaansa (Frog 2017, 591-592). Tällä mul- 
timediaalisella parallelismilla on tärkeä rooli 
rituaalisessa toiminnassa, sillä esineet ja tilat 
saavat uuden merkityksen: esimerkiksi puus- 
ta voi tulla maailmankaikkeuden pilarin sym- 
boli (mt., 599-603). Näin on myös leikeissä. 
Aikuisten laulamissa kehtolauluissa ja viihdy- 
tysloruissa ruumiillisuudella on tärkeä asema. 
Kehtolaulujen esitystilanne on intiimi ja ko- 
rostaa laulajan ja lapsen välistä suhdetta. 
Aikuisten kanssa ja runoja kuuntelemalla 
lapsi oppii kulttuuriaan ja runolaulantatapoja. 
Samalla hän oppii tuntemaan omaa kehoaan. 

Aineistostani löytyy muutama runo, jotka sel- 
västi viittaavat ruumiiseen eli ruumiinosiin 
tutustumiseen. Hyvä esimerkki tästä ovat sor- 
mirunot. Niissä jokaiselle sormelle annetaan 
nimi, esimerkiksi: ”tupakka-potti, tupakka 
näppi, pitkä-heikki, niemen-matti, parapilli” 
(SKVR VII 3890, 1891). Näistä voi myös lau- 
sua lorun: 


Peukalo potti sai sian, hei! 
Suomen sotti sen kotiinsa vei, 
Pitkä mies siltä niskan taittoi, 
Nimetön siitä makkarot|!] laittoi, 
Pikku rilli sen suuhunsa söi. 


(SKVR VII 3893, 1908.) 


Kertomuksessa on kyse arkisesta tapahtu- 
masta, sian teurastamisesta ja sen syömisestä. 
Toimijoina ovat personifioidut sormet. Anta- 
malla nimen ruumiinosille lorun lausuja tuo 
nämä tekstiin, ja ruumiiseen viittaavat sanat 
myös ruumiillistuvat. On hyvin mahdollista, 
että aikuinen leikkii lapsen sormien kanssa 
samalla, kun hän lausuu lorun, ja että hänen 
ruumiillinen toimintansa vastaa verbaalisen 
osuuden etenemistä. Sormet muistuttavat 
makkaraa ja voi arvella, että lopussa pikku- 
rilli päätyy suuhun, niin kuin runossa kerro- 
taan. Tämän tietyn runon esityskontekstin 
puuttuessa varmaa tietoa sormen päätymi- 
sestä suuhun ei ole. Toinen runo taas antaa 
vihjeitä sen käytöstä: 


Pikku lapsia viihyttäessä lausutaan näin ja taputetaan 
niiden käsiä vastakkain: 

Tapu, tapu kakkaroo, 

siimasii, suolasii, 

Voisii, makkeisii, 

Maholehmän maitosii. 


(SKVR VII 3933, 1906.) 


Kyse on leikistä, jossa aikuinen taputtaa 
lapsen käsiä vastakkain. Runoteksti kertoo 
tilanteesta, jossa lapsi koskee erimakuisia 
kakkaroita. Tekstissä tekemisellä (kämmenet 
koskevat toisiaan) viitataan tuntoaistiin: lap- 
si ja vanhempi ovat kosketuksissa toistensa 
kanssa ja vuorovaikutus on näin moniaistil- 
lista. Koska kädet koskevat toisiaan, ja koska 
teksti ja toiminta tukevat toisiaan, runojen 
esteesinen funktio on havaittavissa vielä ar- 
kistotekstissäkin. Ruumis on jättänyt jälkensä. 
Loru on kuvaus arkisesta tilanteesta, jonka 
lapsi tuntee tai tulee tuntemaan. 

Samaa runoa voi esittää eri tilanteissa, 
riippuen lapsen iästä. Jos seuraavaa runoa on 
käytetty kehtolauluna, siinä on myös aihetta 
leikille: 


Soutaa Sorolaan, 

pitkän matkan tätilään. 

Tätilässä on musta lehmä Muurikki, 

kipo kapo Kaunikki. 

Minkä tät lypsää, 

sen ukko ryyppevää, 

partasa panoo siihviläks. 

Lasten laulu, heidän suurempana ollessaan keinuessa 
kätkyessä. 

(SKYR VII 3911, 1915.) 


Matkustaminen ja hyppiminen vanhemman 
tai aikuisen sylissä ovat samankaltaisia ruu- 
miillisia kokemuksia, joissa korostuu runojen 
esteesinen funktio. Lorulla ja leikillä jäljitel- 
lään todellisen matkan aistillisia kokemuksia. 
Runon sanat viittaavat osittain esitystilantee- 

seen: ruumiillinen kokemus on sama, vaikka 
laulaja ja kokija eivät ole identtisiä. Lapsen 
ruumis onkin kanava, jonka kautta runon, 
laulun tai lorun kieli ruumiillistuu. 

Leikeissä lapset kommunikoivat keske- 
nään. Toiminnan ja lorun yhtäaikaisuus on 
tärkeää varsinkin leikinaloittamisrunoissa. 
Nonsense-lorut saavat merkityksensä toimin- 
nasta, yleensä sormen tai käden liikkeestä, 
joka osoittaa leikkiin osallistujia ja seuraa lo- 
run rytmiä. 


Kävin kerran kaupungin torilla, 

kuulin siellä kellon lyövän. 

Mitä se sillon löi? 

Sen, jolle sana ”löi” joutuu, on vastattava siihen. 
Sitten luetaan hänestä eteenpäin niin moneen kuin 
hän on sanonut, ja se, johon luku pysähtyy, jää pois. 
(SKVR VII 4151, 1906.) 


Tässä lorussa on mielenkiintoista myös sattu- 
man merkitys, sillä luku, johon asti lasketaan, 
voi vaihtua joka kerta. Näin voi tuntua siltä, 
että lapset eivät itse päätä rooleista, vaan roo- 
lien jakaminen riippuu jostain ulkopuolisesta 
toimijasta (sattumasta): tästä näkökulmasta se 
on rituaalista, lähes maagista toimintaa. Kieli 
ja ruumis tarvitsevat toisensa, niiden nivoutu- 
minen tarjoaa leikille mahdollisuuden. 
Loruilla on merkittävä rooli myös itse lei- 
keissä, sillä niiden avulla avautuu jaettu mieli- 
kuvituksellinen maailma. Lapset esittävät tois- 
ta hahmoa kuin itseään. Kieli mahdollistaa 
leikin tilan, jossa ruumiit toimivat. Naurisil- 
la- tai naurisvarkailla-leikki on ollut aineiston 
valossa aika yleinen, ja siitä on tallennettu 
muutamia esimerkkejä. Leikki on hyvä esi- 
merkki multimediaalisesta parallelismista, 

toisin sanoen, siitä, miten ruumiin toiminta 


kielellistyy: 


”Naurisvarkailla.” 

Lapsia oli iso joukko piirissä. Keskellä pantiin 3-4 
(leikkijöitä). Naurishalmeen vartija kävi kepin kans 
ympäri ja pani aitaa, kolkuttaen kepillä lattiaan ja 
luki samalla: 

”Panen, panen, aitoo, 

Rautasilla seipäillä, 

Vaskisilla vitaksilla, 

Ei oo konnan koskemista, 

Eikä varkaan varastamista.” 

Sitten kun vahti meni pois ja jätti nauriit aitauksen 
sisälle, niin varkaat tulivat ja veivät ne. Sen jälkeen 
ruvettiin varkaita takaa-ajamaan. Kun ne oli saatu 
kiinni, alettiin leikki uudestaan. 

(SKVR VII, 4316, 1919.) 


Toiminnan merkitys syntyy kielen avulla. 
Lapset jäljittelevät todellista maailmaa, luovat 
sen uudelleen ja jakavat yhteisen kokemuk- 
sen. Leikin tila määrittyy sanojen kautta: lapsi, 
jolla on vahdin rooli, piirtää aidan niin ke- 
pillä kuin sanoilla. Näin kaikkien osallistujien 
roolit myös määrittyvät: toiset ovat varkaita, 
toiset taas nauriita. 


Lopuksi 


Olen tässä artikkelissa tarkastellut ruumiilli- 
suuden muotoja 1800-luvulla ja 1900-luvun 
alkupuolella kerätyissä pohjoiskarjalaisissa 
lastenrunoissa. Ryhmään on luokiteltu varsin 
erilaisia lauluja, joista osa on lasten keskinäis- 
tä perinnettä, kuten leikinaloittamislorut ja 
pilkkarunot, ja osa taas lapsille suunnattua 

aikuisten perinnettä, kuten kehtolaulut tai 
viihdytyslorut. Suurista eroista huolimatta 
näitä kaikkia runotekstejä yhdistää korostettu 
ruumiillisuus, joka näkyy eri tasoilla ja joka 
voi selittää, miksi ne on luokiteltu yhtenäiseen 
kategoriaan ja yhdistetty lasten maailmaan. 
Ihmisruumis voi ensinnäkin toimia runon 
aiheena. Sen toimintaa esitetään ja kuvataan 
sanoilla. Runojen aiheet vievät arkiseen maa- 
ilmaan, jossa ruumis syö, juoksee, matkus- 
taa tai tekee töitä. Lukemalla tallennettuja 
lastenrunoja pääsee vilkaisemaan agraarista 
maailmaa ja sen ajan lapsille tuttua ja tunnis- 
tettavaa ympäristöä. Aikuisten laulamissa keh- 
tolauluissa esiintyy esimerkiksi työskentelevä 
ruumis sukupuolittuneessa arvomaailmassa. 
Lapset oppivat runonlaulantatapojen lisäksi 
yhteisön jakamat arvot ja normit. Näillä nor- 
meilla pystyi myös leikkimään esimerkiksi 
humoristisissa runoissa. Vanhempia ei usein 
mainita leikkirunoissa, mutta kehtolauluissa 
taas korostuu äidin huoli ja toive paremmasta. 
Äidin ruumiillinen Minä jättää jälkiä tekstiin: 
kokemukset raskaasta elämästä löytävät ver- 
baalisen muodon Itsen sanoissa. 
Ruumiillisuus näkyy myös runojen kielessä. 
Vaikka toistaminen tai parallelismi on usein 
runouden perustana, se korostuu lastenru- 
noissa, joissa signifianssi on yleensä merki- 
tyksellisempi kuin signifikaatio. Nimilorut 
perustuvat äänneassosiaatioihin: nolauksen 
kohteena olevan etunimi toimii ikään kuin 
lorun laukaisijana. Leikinaloittamisrunot taas 
ovat nonsense-runoutta, jossa äänteitä tois- 
tetaan. Kehtolaulun hyräily on tärkeämpi 
nukuttamisessa kuin laulun sanat. Äänteillä 
leikkiminen on itsessään ruumiillinen toimin- 

to, jossa fyysinen kieli on keskeisessä roolis- 
sa: runojen kautta lapsi oppii käyttämään sitä. 
Lausuja-Itse näkyy näin runoteksteissä ko- 
rostetun materiaalisuuden kautta, joka viittaa 
ruumiilliseen lausujaan. 

Lastenrunot liittyvät myös vahvasti ruu- 
miilliseen toimintaan, joka toimii yhtenä 
kerroksena lorun esityksessä verbaalisen 
osuuden lisäksi. Lapset oppivat tuntemaan 
runojen ja leikkien kautta oman ruumiinsa 
mahdollisuuksia. Runojen esteesinen funktio 
korostuu esimerkiksi silloin, kun lapsi opette- 
lee sormiensa nimet. Leikeissä rakentuvat 
myös lasten keskinäiset suhteet. Esityksessä 
konstruoituu esiintyvä ruumis, jossa sosiaa- 
liset odotukset nivoutuvat kielen iloon ja rie- 
muun. Runon, laulun tai lorun esittäminen on 
semioottinen käytänne, jonka kautta lapsen 
ruumis sitoutuu tekemiseen, leikkiin ja oppi- 
miseen. Lapsi kytkeytyy ympäristöön ja kult- 
tuuriin, kun ruumis ja kieli kietoutuvat toisiin- 
sa. Lastenrunot ja -laulut kuuluivat rikkaaseen 
ja arkiseen pohjoiskarjalaiseen runokulttuu- 
riin. Niistä löytyy samoja teemoja kuin alueen 
naisten lyyrisistä runoista (ks. Timonen 1989). 
Niiden tarkastelu täydentää myös ymmärrys- 
tä niin aikuisten ja lasten välisistä kuin lasten 
keskinäisistä suhteista. Suuri osa lastenrunois- 
ta tuo leikkisyyttä ja hauskuutta todelliseen, 
arkiseen maailmaan. 

Tässä artikkelissa tarkastellut lastenrunot 
kuuluvat menneisyyteen: niiden alkuperäinen 
esitys tapahtui 1800-luvulla tai 1900-luvun 
alussa. Runojen välittämää arkista maailmaa 
ja tähän liittyviä ruumiillisia kokemuksia 
on haastavaa rekonstruoida arkistoaineisto- 
jen aukkoisuuden takia. Etenkin 1900-luvun 

SKVR-aineiston yhteydestä löytyy kuitenkin 
välillä merkintöjä runon mahdollisesta esit- 
tämistavasta. Ne auttavat nykytutkijoita kon- 
tekstualisoimaan ja tulkitsemaan runotekstejä. 
Olen myös osoittanut artikkelissani, että ru- 
nojen ruumiillisuutta on mahdollista abstra- 
hoida itse runoteksteistä tarkastelemalla niitä 
enonsiaatioteorioiden kautta: ruumis jättää 
jälkiä kaikkiin lausumiin. Näin ollen arkisto- 
teksteillä tai julkaistuilla kokoelmilla ei ole 
pelkästään esteettinen arvo, kuten Vinson 
väittää. Tekstualisoidut runot ja laulut pitävät 
sisällään jälkiä ja painumia esiintyvästä ruu- 
miista. Sanat ovat jäljellä, niitä voi lukea uu- 
delleen ja ne kutsuvat ruumiilliseen tulkintaan 
ja uuteen esitykseen — kunhan näitä jälkiä 
osaa kuunnella. Itsekin havahduin siihen tut- 
kijana. Kirjoittaessani tätä artikkelia aloin use- 
aan otteeseen lukea runoja tai loruja ääneen 
ja leikkiä äänteillä, kokeilla, miltä ne tuntu- 
vat suussani. Sanat löytävät uuden ruumiin ja 
täyttävät kommunikaation esteesistä funktio- 
ta. Näin lastenrunojen esiintyvä ruumis elää 
yhä runoteksteissä, niin kuin lastenperinteet 
elävät vielä kodeissa ja koulujen pihoilla. 


VIITTEET 


1 —Kiitokseni vuosikirjan toimittajille, etenkin Nii- 
na Hämäläiselle, ja anonyymeille arvioijille tar- 
koista kommenteista, jotka veivät artikkeliani 
eteenpäin. 

Kalevalan neuvostokankahilta 
Uusaiheinen perinne ja folkloren määritelmä 


Kalevalamittainen runous on ollut keskeisiä 
tutkimuskohteita suomalaisessa folkloristii- 
kassa kautta sen tutkimushistorian. Kalevala- 
mittaa hyödyntäviä tekstilajeja onkin ehditty 
tarkastella erittäin laajalti. Tästä huolimatta 
karjalaisten runonlaulajien 1930—1950-luvuil- 
la Neuvosto-Karjalassa tuottama niin sanot- 
tu uusaiheinen kalevalamittainen runous eli 
neuvostokalevalainen runous loistaa poissaolol- 
laan suomalaisesta kalevalamittaista runoutta 
käsittelevästä keskustelusta. Runoja julkais- 
tiin neuvostokarjalaisissa suomenkielisissä 
lehdissä, ja sikäläiset kirjailijat, folkloristit ja 
myös jotkut poliitikot viittasivat niihin erilai- 
sissa teksteissään. Suomalaiset folkloristit oli- 
vat siis väistämättä tietoisia tämän tekstilajin 
olemassaolosta, mutta miksi he torjuivat sen 
tutkimuskohteena? 

Tässä artikkelissa tarkastelen mahdolli- 
sia syitä neuvostokalevalaisen runouden si- 
vuuttamiseen. Haen vastauksia suomalaisen 
folkloristiikan taustoista ”kansallisena” tietee- 
nä sekä siitä, kuinka tieteenalan tutkimuskoh- 
de on määritelty tutkimushistorian kuluessa. 
Käsittelen erityisesti kysymyksiä, joita liittyi 
folkloristiikan tutkimuskohteen määrittelyyn 


1) kollektiivisesti, lukemattomien toistojen 
myötä muotoutuneena tekstinä, 2) jonka välit- 
täminen on suullista ja siten esityskohtaisesti 
muuntuvaa ja 3) jonka alkuperä on mennei- 
syydessä. Tämän lisäksi käsittelen folkloren 
tutkimuskohteen määrittelyyn eritoten folklo- 
ristiikan varhaisimmissa vaiheissa liittyneitä 
4) spontaaniuden ja aitouden merkityksiä. Poh- 
din siis, missä määrin tämän tyyppiset määrit- 
telyt saattoivat riittää kyseenalaistamaan neu- 
vostokalevalaisen runouden folkloristiikalle 
relevanttina tutkimuskohteena. 

Neuvosto-Karjalassa alettiin 1930-luvun 
lopulla julkaista uusaiheisia perinteen muo- 
toihin pohjaavia ja perinteentaitajien itsensä 
tuottamiksi ilmoitettuja tekstejä. Toisen maail- 
mansodan jälkeen niiden muodoksi vakiintui 
kalevalamitta, ja niiden tekijät olivat tunnus- 
tettuja runonlaulajia. Kalevalamitta, sanaston 
piirteet ja kokonaiset säkeet ja säeryppäät 
liittivät runot paitsi karjalaiseen suullisen ru- 
nouden traditioon, myös Kalevalaan. Neuvos- 
tokarjalaisessa lehdistössä, samoin kuin suo- 
malaisessa (Wilson 1985, 99-101), Kalevalalla 
viitattiinkin usein kalevalamittaiseen kansan- 
runouteen. 

Uusaiheiset runot kuvaavat laveasti elämää 
sosialismissa, ja niiden aiheet voivat vaihdella 
paljonkin, luontokuvauksista kolhoositöihin. 
Ehdottomasti yleisin ja perinteistä muotoa 
vasten räikeimmin erottuva sisältö niissä kui- 
tenkin liittyy stalinistisessa Neuvostoliitossa 
vallinneeseen yleiseen julkiseen diskurssiin, 
jota hallitsivat sosialistisen propagandan 
mukaisesti johtajien ylistäminen, sosialismin 
saavutusten juhlinta ja kansan uskollisuuden 
ja kiitollisuuden vakuuttelut (ks. esim. Getty 
2013, 84-90; Brooks 2001, xvi-xvii). Nämä 
teemat ovat kaikki tunnistettavissa esimerkik- 
si seuraavassa katkelmassa Jouki Hämäläisen 
runon ”Kolhoosissa” (Totuus 4.6.1950) lopusta: 


— — Saimme suuret saavutukset 
viisahalla neuvonnalla 

Stalinin suurella nerolla. 

Hyvä on elyä kolhooseissa, 
neuvostomaassa mahtavassa. 
Passipoja viisahalla 

meiän Vissarionovitshalla 
armahalla Stalinilla 

kaiken hyvän ohjauksesta. 


Runojen puhujat, runonlaulajat itse, ovat ko- 
rostetusti karjalaisen kotoperäisen kulttuurin 
edustajia, mikä käy ilmi paitsi runoissa ilmais- 
tusta näkökulmasta, myös esimerkiksi heidän 
käyttämästään kielestä. Tästä huolimatta he 
viittaavat itseensä sekä edustamiinsa karjalai- 
siin ennen muuta yhteiskuntaluokan kautta: 
erottautuen rikkaista ja samastuen proleta- 
riaattiin, jonka hallitsemassa modernissa yh- 
teiskunnassa heillä nyt oli onni elää. Väitteet 
sosialismissa elämisen erinomaisuudesta käy- 
vät hyvin ilmi vaikkapa Fedosija Lipkinan 

pajomuotoisessa runossa ”Uusi elämä” (KTK 
18/60): 


— — Kolhosin naiset rakastamma 
Sitä masinavoiman työtä. 

Päivät kulemma masinan jälkeh, 
kluupas käymmäi yöt. — — 


Teksteissä menneisyyttä kuvataan usein kiel- 
teisesti, esimerkiksi köyhyyden ja epätasa- 
arvon kautta, ja menneisyyttä käytetään 
tällöin runoissa lähinnä kontrastipintana so- 
sialismin tuoman vaurauden ja oikeudenmu- 
kaisuuden kuvauksille, kuten Maria Miheje- 
van runossa ”Runo itsestäni” (Rugojev 1959, 
88-90): 


— — metsä oli minun kotini, 
karjalaiuin lattiani. 

Ei käyty nuoret oppimassa, 
eikä lapset laulamassa — 
isännän pellot koulunamme, 
lehmikarjat kulttuurina. — — 


Neuvostokalevalaisen runouden muoto oli 
tunnistettavissa perinteenmukaiseksi, mikä 
herätti kuulijassa ja lukijassa odotuksia myös 
sisältöjen luonteesta ja esittäjän habituksesta. 
Karjalaisten identifioituminen runoissa kan- 
sallisuuden sijaan proletariaattiin sekä sosia- 
lismia edeltäneen ajan vahvan kielteinen ku- 
vaaminen olivat jyrkässä ristiriidassa Suo- 
messa jo pitkään ylläpidetyn mielikuvan 
kanssa karjalaisista ja karjalaisuudesta etenkin, 
kun sen ilmaisussa käytettiin kalevalamittaa. 
Karjalaan oli nimittäin alettu suhtautua Kale- 
valan (1835) julkaisemisen herättämässä in- 
nostuksessa suomalaisen muinaisuuden elävä- 

nä kehtona (Sihvo 2003, 93-100). Viimeistään 
1880-luvulta asti Suomessa oli aktiivisesti pu- 
huttu karjalaisista suomalaisten heimokansa- 
na, ja Suomen itsenäistymisen jälkikahinoissa 
käytyjen niin kutsuttujen heimosotien myötä 
tätä propagoiva kirjoittelu voimistui entises- 
tään (ks. esim. Tepora 2014). 


Kalevala suomalaisuuden eepoksena 


Kalevalamittainen runous oli saanut Suo- 
messa kansallisesti merkittävän symbolisen 
aseman Kalevalan kautta. Kalevala oli kan- 
sallisuusliikkeelle keskeinen suomalaisuutta 
määrittävä teos (Wilson 1985). Käsitys kale- 
valamitasta ylevän eepoksen kielenä vakiintui 
viimeistään, kun Kalevalaan enenevästi viitat- 
tiin 1800-luvun lopulla suomalaisuusliikkee- 
seen liittyneessä karelianistisessa taiteessa ku- 
ten Robert Ekmanin ja Akseli Gallen-Kallelan 
töissä. Kalevala ja Kanteletar (1840) määrittivät 
suurelle yleisölle kalevalamittaisen runouden 
”oikeat” sisällöt ja eetoksen. Luultavasti sen 
vuoksi kalevalamitan käyttö suomalaisessa 
taiderunoudessa oli lähtökohdiltaan ylevää 
— se oli aina viittaus Kalevalaan kaikkine kan- 
sallisine assosiaatioineen, kuten Eino Leinon 
tuotannossa (ks. Sallamaa 2008). Itsenäistymi- 
sen jälkeen 1920-luvulla Kalevala-aiheita il- 
mestyi enenevästi myös ammattiesiintyjien 
repertoaariin, mikä muokkasi yleistä käsitystä 
kalevalamittaisen epiikan olemuksesta sellai- 
seksi kuin Lönnrot oli sen mieltänyt ja Kale- 
valassa esittänyt (ks. Knuuttila 1989, 221-222). 

Venäjän vallankumous ja Suomen itsenäis- 
tymisprosessiin liittynyt sisällissota jakoi 


KALEVALAN NEUVOSTOKANKAHILTA 


kansan jyrkästi kahtia. Sisällissodan voittajat 
leimasivat sodan hävinneet punaiset ja sitä 
myöten heidän edustamansa sosialistisen 
ideologian Suomen itsenäisyyden vihollisiksi 
(Hentilä 2009, 121). 1920- ja 1930-lukujen ku- 
luessa nationalistiset liikkeet vahvistuivat 
Suomessa kuten muuallakin Euroopassa, ja 
kansalliset symbolit, kuten Kalevala, pysyivät 
julkisessa keskustelussa esillä. Kalevalamittai- 
sella epiikalla ja siihen liittyvillä teorioilla oli 
keskeinen asema nationalistisessa politiikassa 
— Kalevalaa pidettiin kansainvälisesti arvoste- 
tuimpana suomalaisuuteen liittyvänä asiana, 
uskottiin että suomalainen kulttuuri ja sivistys 
nousivat Kalevalan ansiosta, ja etenkin, että 
Kalevalan edustama kansanrunous oli puh- 
taasti suomalaista ja suomalaisuutta heijasta- 
vaa (Wilson 1985, 105-107; ks. myös Honko 
1979, 148—149; Fewster 2008). Myös jatko- 
sodan hyökkäysvaihetta oikeuttavaan propa- 
gandaan liittyi karelianismista tuttua kuvastoa 
(Piela 2008, 36). Kun talvisodan ja jatkosodan 
tappiot liittyivät suomalaisesta näkökulmas- 
ta itsenäisyyden puolustamiseen neuvosto- 
komentoa vastaan, kansalliseen symboliik- 
kaan kuuluneen kalevalamittaisen runouden 
liittäminen itsenäisen Suomen viholliseksi 
leimautuneeseen sosialismiin ja neuvostojär- 
jestelmään herätti todennäköisesti ristiriitai- 
sia tuntemuksia — joita neuvostokirjoittajien 
hyökkäävä retoriikka epäilemättä myös vah- 
visti. 

Folkloristiikan tutkimus ei ollut 1930-1950- 
luvuilla erillään muussa yhteiskunnassa val- 
linneista ideologisista liikehdinnöistä, kuten 
esimerkiksi amerikkalainen folkloristi Wil- 
liam A. Wilson (1985) on tuonut ansiokkaasti 

i Alpo Sailon veistämä Runolaulajan patsas paljastet- 

i tiin Sortavalassa vuonna 1935, Kalevalan 100-vuotis- 
juhlien yhteydessä. Patsaan mallina toimi Suistamolta 
syntyisin ollut, Tuupovaarassa asunut Pedri Shemeikka. 
Shemeikasta Martti Haavio kirjoittaa haikeasti 
teoksessa Viimeiset runonlaulajat: ”Hän oli symboli: 
hänen vaiheilleen kuviteltiin samalla kertaa kannel 

ja peurakeihäs. Hänen taustanaan olivat ikivanhat 
karjalaiset pirtit, joista koristeelliset päätylaudat olivat 
pudonneet, mutta jotka olivat sitä koristeellisempia; ja 
pirtteihin asti ulottuivat äärettömät, hiljaiset metsät.” 
(Haavio 1985/1943, 189.) Kuva: Anton Taipale 1935. 
Lappeenrannan museot, Kuva-arkisto. 


Shemeikasta otetut valokuvat ja 
piirrokset huokuvat tekijöidensä 
tuntemaa ihailua. I. K. Inhan 
valokuvassa vuodelta 1894 
Pedri Shemeikka istuu tuvassa 
pojanpoikansa kanssa. Kuva: 
Inha, Into K. 1896. Finland 

i bilder — Suomi kuvissa. 
Helsinki, Wenzel Hagelstam ja 
Uno Wasastjerna. 

Valokuva Jouki Hämäläisestä 
teoksessa Rugojev 1959, 15. 

Jouki Hämäläisen kuva teoksessa Jevsejev 1950 edustaa sosialis- 
tista realismia, jonka mukaisesti iloiset ja reippaat työläiset ku- 
vataan siloisina ja ylistävästi. Kuva: Jevsejev, Viktor (toim.) 1950. 


Kapenbckne 3nnyeckne necHn. Mockea u /lenunepad: U30a- 
menecmeo akaðemuu Hayk CCCP. 


esiin.” Folkloristiikka liittyi tieteenalana alun 
alkaenkin kiinteästi suomalaisuuden muo- 
toutumiseen. Kun suomalaisuudelle alettiin 
1800-luvulla hakea määritelmiä suomalaisen 
sivistyneistön parissa taiteissa ja tieteissä, 
oli luontevaa, että Kalevalan pohjana ollut 
suullinen runous nousi vakavan tutkimuk- 
sen kohteeksi — etenkin, kun pohjalla oli jo 
Kalevalan pian julkaisemisensa jälkeen saama 
kansainvälinen huomio. Folkloristiikka, tai 
”suomalainen ja vertaileva kansanrunouden- 
tutkimus”, kuten sen nimitys alkujaan kuului, 
oli jo lähtökohdiltaan niin sanottu ”kansalli- 
nen tiede” (vrt. Herlin 2000)?, jonka keskeisiin 
tehtäviin kuului osallistuminen suomalaisuu- 
den määrittelyyn. Folkloristiikka sai aseman 


tieteenalana, joka tutki kansallista historiaa 
valottavaa kotoperäistä suullista tekstiaineis- 
toa. Tutkimuskohde rajautui määritelmällises- 
ti ”kansanrunoudeksi” eli kansanperinteeksi, 
joka Kaarle Krohnin mukaan ”käsittää kan- 
san henkisestä omaisuudesta sen puolen, jota 
ei kirjallisuuden, eikä järjestetyn kouluope- 
tuksen kautta ole suorastaan omistettu, vaan 
suullisesti polvi polvelta peritty ja paikasta 
paikkaan levitetty” (Krohn 18871, 2). Krohnin 
luoma määritelmä folkloristiikan tutkimus- 
kohteesta esihistoriaa valottavana lähteenä, 
joka oli suomalaisten ja karjalaisten jakamaa 
kollektiivista, yliyksilöllistä ja muinaisuudesta 
kumpuavaa suullisesti välittynyttä perinnettä, 
osoittautui kantavaksi. Suomalaisten suhde 


137 


https://doi.org/ 10.21435/ksvk.101 


JOONAS AHOLA 


kalevalamittaiseen runouteen oli kansallisen 
identifikaation vuoksi emotionaalisesti virit- 
tynyt, ja folkloristiikassa piirrettiin Krohnin 
johdolla aidon kalevalamittaisen perinteen 
rajoja eri tavoin. Ensimmäiseksi nostan esiin 
vaatimuksen perinteen kollektiivisuudesta. 


Neuvostokalevalainen runous ja 
perinteen kollektiivisuus 


Neuvostokalevalaisen runouden yksittäi- 
set teokset on kaikki merkitty tiettyjen tun- 
nettujen runonlaulajien tekemiksi, ja Neu- 
vostoliitossa näitä runonlaulajia juhlittiin 
sanataiteen mestareina, jotka saivat osakseen 
huomattavia tunnustuksia. Esimerkiksi Ka- 
levalan 100-vuotisjuhlien alla 1949 neuvosto- 
kalevalaisten runojen tuottajina ansioituneita 
runonlaulajia palkittiin Neuvosto-Karjalan 
Korkeimman Neuvoston kunniakirjoilla ”an- 
sioista karjalaisssuomalaisen neuvostotaiteen 
ja kirjallisuuden kehittämisen alalla” (Totuus 
1949). Esittäjän auktoriteetti suullisen perin- 
teen taitajana toi runoille ”perinteellisyyden” 
statusta, ja epäilemättä tämän vahvistamiseksi 
merkittiin usein runon tekijän nimen yhtey- 
dessä ”laulanut” (eikä esim. kirjoittanut”) 
(esim. Haurinen 1941) tai rooliksi ”runonlaula- 
ja”. Runonlaulajien edustaman perinteellisyy- 
den implisiittisesti sisältämän kollektiivisuu- 
den mielikuvaa hyödynnettiin esimerkiksi 
kunnioitettaessa vastamenehtyneen Stalinin 
muistoa Punalippu-lehdessä 1/1953. Tässä jul- 
kaisussa, ennen lukuisia tunnettujen venä- 
läisten ja karjalaisten kirjoittajien Stalinille 
omistettuja tekstejä, on ensimmäisenä teks- 

tinä kalevalamittainen ”Stalin elää ikuisesti”, 
jonka tekijän, Jouki Hämäläisen titteliksi on 
merkitty ”kansanrunonlaulaja” (Hämäläinen 
1953). Nämä runonlaulajat sommittelivat teks- 
teissään hallitsemaansa perinteen rekisteriin 
sosialistisen ideologian mukaista puhetapaa 
ja modernien ilmiöiden kuvailua. 

Neuvostokalevalaisten runojen sisällöt ei- 
vät olleet kuitenkaan yksinomaan nimettyjen 
tekijöidensä jäljiltä, vaan niiden lopulliseen 
asuun vaikuttivat myös poliittinen ohjaus, 
runonkerääjät ja julkaisujen toimittajat, ja 
runonlaulajat ottivat oppia myös toisiltaan 
sepitystyössä. 

Ensinnäkin Neuvosto-Karjalassa organisoi- 
tiin järjestelmällisesti runonlaulajien poliittista 
ohjausta esimerkiksi runonlaulajakonferens- 
seissa, joihin kutsuttiin järjestelmällisesti tun- 
netuimpia perinteen esittäjiä. Maria Mihejeva 
teki runon käynnistään ensimmäisessä runon- 
laulajien konferenssissa vuonna 1941, ja runo 
päättyy vakuutukseen siitä, että konferenssis- 
sa saamansa opin ansiosta hän osaa vastedes 
tuottaa siellä toivotun kaltaisia runoja (Rugo- 


jev 1959, 95-99): 


— — Ei ollut runsahat runoni, 
eikä laajat laulun pätkät, 
kun en kerinnyn kotona 
laatimahan laulun päitä, 
tuumiani tukkuolemaan. 
Vasta olin nyt opissa 
kokousta kuulemassa. 
Nytpä vasta laulut laajin, 
sana-arkkuni availen, 
virsilippahan levitän, 
runopussin purskahutan 
tulevaiseen kokouksehen. 

Runonkerääjät saattoivat myös ehdottaa ru- 
nonlaulajille soveliaita aiheita (Ahola 2021, 
22—23), ja kerääjien kenttämuistiinpanoissa on 
toisinaan huomautuksia siitä, että he ovat ke- 
hottaneet runonlaulajia työstämään runojaan 
valmiimmiksi. Esimerkiksi uusaiheisessa pe- 
rinteessä eri puolilla Neuvostoliittoa toistuvat 
aiheet, kuten vanhan ja uuden ajan vertailu, 
teknologian ja sosialismin suursaavutusten 
ylistys ja poliittisen johdon kiittely, ovat epäi- 
lemättä tietoisen opastuksen tulosta. 

Julkaistut runot olivat tarkoin valikoituja, 
ja lisäksi toimittajat muokkasivat julkaistavia 
runoja paitsi kieliasua stilisoiden, toisinaan 
myös sisällöllisin korjauksin. Erityisesti Jaak- 
ko Rugojevin toimittamassa neuvostokaleva- 
laisen runouden retrospektiivisessä kokoel- 
massa Laulu uudesta sammosta (Rugojev 1959) 
runoja on muokattu paitsi poistamalla niistä 
kaikki Staliniin viittaavat kohdat, myös muut- 
tamalla ilmeisen stilistisin perustein joidenkin 
runojen säejärjestystä ja jättämällä yksittäisiä 
säkeitä niistä pois sekä muuttamalla yksittäisiä 
sanamuotoja.* 

Runonlaulajat seurasivat myös toistensa 
töitä ja omaksuivat niistä ilmaisuja. Kun si- 
sältötason yhdenmukaisuuksia voinee pitää 
etupäässä poliittisen ohjauksen tuloksena, 
säetasolla havaittava yhdenmukaisuus on 
luultavammin toisista esityksistä muistiin tart- 
tumisen perua. Eri esittäjien runoissa toistuu 
esimerkiksi muunnelmia selkeästi uustuotan- 
toa edustavista säkeistä ”ihanaa elosta uutta”, 
” — — kansa kaikkialla”, ”surisevat sähkösahat”, 
”Neuvostomaassa mahtavassa” ja ”raken- 
nukset kommunismin”, ja erityisesti Staliniin 
liittyviä toisteisia ilmauksia on runoissa suo- 

rastaan myriadi, kuten ”Viisahalla Stalinilla”, 
”kallehella johtajalleen”, ”Stalin suuri johta- 
jamme”, ”Stalin armas taattosemme” ja niin 
edelleen. Neuvostokalevalaisten runojen teki- 
jöiden käyttämässä ilmaisurekisterissä tapah- 
tui tiettyä yhdenmukaistumista, jota voi pitää 
runoyhteisön sisällä tapahtuvana runoilmai- 
sun vakiintumisena. Silmiinpistävimmiltä 
osiltaan heidän runojensa yhdenmukaiset 
sisällöt kuitenkin palautuivat neuvostopropa- 
gandaan ja sen yksilöllisiin tulkintoihin, joi- 
den hyväksyntä julkiseen levitykseen (ja 
mahdollisesti edes arkistoihin) oli poliittisesti 
ohjattua. 

Suomalaiset folkloristit olivat väistämättä 
tietoisia tästä runoudesta ja sen esittäjistä, sillä 
mainintoja oli 1940-luvun alusta asti käytän- 
nössä kaikissa Neuvosto-Karjalan perinteitä 
käsittelevissä neuvostojulkaisuissa, joista mo- 
net julkaistiin suomeksi, ja niistä myös uutisoi- 
tiin säännöllisesti. Neuvostokalevalaisten ru- 
nojen ja kaiken uusaiheisen perinteen kerta- 
luonteinen tuottaminen oli kuitenkin ristirii- 
dassa sen kanssa, mitä Suomessa vanhastaan 
oli ajateltu perinteen elämästä yhteisössä. 
Suulliseksi perinteeksi (folkloreksi) luettiin sel- 
lainen suhteellisen vakimuotoinen kielellinen 
ilmaisu, jonka yhteisö oli omalla käytöllään 
hyväksynyt perinteeksi (esim. Hakamies 2012, 
15-17). Perinteen luojan anonymiteetti oli vas- 
taavasti perinteen määritelmällinen piirre: 
vain niitä runoja, joiden alkuperäinen tekijä 
oli tuntematon, pidettiin perinteenä (esim. 
Knuuttila 2008/1999, 449-456). 

Kollektiivinen alkuperä on määrittänyt 
kansallisromanttisia käsityksiä kalevalamittai- 
sista runoista viimeistään Elias Lönnrotista 

asti, joka kirjoitti tunnetusti Kantelettaren esi- 
puheessa: 


Niitä ei tehdä, vaan ne tekeytyvät itseksensä, kas- 
vavat ja muodostuvat semmoisiksi ilman erityisettä 
tekijän huoletta. — — Mutta kun mieli, ajatukset ja 
mielenvaikutukset kaikkina aikoina ja kaikilla ih- 
misillä enemmiten ovat yhtä laatua, niin runotkin, 
jotka niistä syntyvät, eivät ole yhden tai kahden 
erityinen omaisuus, vaan yhteisiä koko kansalle. 
(Lönnrot 1864/1840, iii.) 


Varsinainen kansanrunoudentutkimus sai 
1900-luvun taitteessa alkunsa pyrkimyksestä 
kalevalamittaisten runojen alkumuotojen sel- 
vittämiseksi, ja koska tutkimustavan lähtökoh- 
dat liittyivät yleisempään suomalaisten histo- 
riaan kohdistettuun kiinnostukseen, näkemys 
runojen synnystä oli yleinen tai yleistävä 
Lönnrotin viitoittamaan tapaan. Esimerkiksi 
Kaarle Krohn kirjoittaa kansallisromanttisessa 
hengessä vuonna 1887 teoksessaan Tutkimuk- 
sia suomalaisten kansansatujen alalta kansan- 
runoudesta ”kieleltään ja hengeltään kansan 
omana tuotteena, johon kuvastuu kansan 
alkuperäinen luonne ympäröivän luonnon ja 
historiallisten olojen kehässä” (Krohn 1887 I, 
2). Krohn arvelee, että kansanperinne on aina 
perustunut sitä edeltävään perinteeseen: 


Kansan mielenkuvituksen ahtaus on syynä siihen, 
että sen yksityiset jäsenet eivät ainakaan nykyaika- 
na enää mitään mainittavaa uutta luo — — Olisiko 
sitten entisinä aikoina ollut toisin? Olisivatko ku- 
katies nerokkaat kansan miehet silloin keksineet 
ne sadut, jotka sittemmin ovat ympäri maatamme 
levinneet ja meidän aikoihimme asti säilyneet? 
Mahdotonta se itsessään ei olisi, — mutta — — sadut 
ovat suurimmalta osalta niin sanoakseni pelkkiä 

toisennuksia verrattain vähälukuisista perusmuo- 
doista. (Mt., 5-6.) 


Myöhemmin Krohn esittää, että runoja ovat 
voineet alkujaan luoda yhteisöjen hallitsevien 
kansankerrosten edustajat, joiden tuottamia 
runoja muut ovat opetelleet ulkoa ja sitten 
esittäneet suullisesti (Hautala 1954, 274-275; 
ks. Krohn 1931, 10-11), ja eräät kirjallisuuden- 
tutkijat puhuivat konkreettisemminkin eep- 
pisten runojen tuottajista, joita pitivät yh- 
teisöllisinä auktoriteetteina (ks. Knuuttila 
2008/1999, 450; myös Fromm 1980, 14). Myös 
Väinö Salminen nostaa teoksessaan Suoma- 
laisten muinaisrunojen historia esiin, että runoil- 
la oli oltava alkuperäinen luojansa (Salminen 
1934, 173-174), mutta pikemmin abstraktina 
ideana kuin konkreettisena henkilönä, minkä 
hän muotoilee luvun ”Runojen leviäminen” 
avausvirkkeissä seuraavasti: 


a 


Jokaisen runon on alkuaan sepittänyt yksilö. Jos 
runo oli sellainen, että se muita miellytti, omaksui 
sen ensin lähin ympäristö ja vähitellen se levisi yhä 
kauemmaksi syntymäseudultaan, tuli yhä laajem- 
pien piirien omaisuudeksi. (Mt, 204.) 


Yhteisön jäsenten mieltymykset siis kollektii- 
visesti jaetuilta osiltaan määräsivät sen perin- 
teen sisältöjen muodot (vrt. Dégh & Vaszonyi 
1975, 207-209; Hakamies 2012, 16). 
Varsinaisena folkloristiikan kiinnostuksen- 
kohteina pysyivät kuitenkin kansanrunojen 
yhteisöllisesti jaetut ja tuotetut muodot. Esi- 
merkiksi E. N. Setälän mukaan ”edeltäjän 
*omistusoikeuden” vaarinottaminen ja omape- 
räisyyden tavoittelu ei kuulunut kansanrunoi- 
lijan kunnianarkuuteen” ja ”jokainen kansan- 


https://doi.org/ 10.21435/ksvk.101 


runouden alalla tapahtunut uuden tuottaminen 
on suoritettu aikaisemman runouden pohjalla” 
(Setälä 1932, 451-452). Väinö Salminen katsoi 
myös Mateli Kuivalattaren tapaisen omintakei- 
sen runonlaulajan luovuudeksi perinteisten 
säeainesten muuntelun ja uudelleenjärjestelyn. 
Hän todistelee pitkään, että vaikka tietyillä 
paikkakunnilla uskottiin joidenkin runonlau- 
lajien sepittäneen tiettyjä runoja itse, niiden 
saattoi yleensä todeta perustuvan perinteestä 
omaksuttuihin säkeisiin. (Salminen 1934, 125- 
129; ks. Pentikäinen 1980, 243.) 

Runon alkuperäisen tekijän anonymiteetti 
määrittyi täten perinteen kriteeriksi (Kaukonen 
1948, 10). Sen sijaan tunnettujen runoilijoiden 
tekemät, muodoltaan perinteiset mutta sisäl- 
löltään perinteen kaanonista liikaa poikkea- 
vat tekstit pidettiin erillään epiikasta ja muista 
tunnustetuista perinteenlajeista. Nämä ”rah- 
vaanrunouden” tai ”talonpoikaisrunouden” 
kategoriat saivat osakseen kiinnostusta kan- 
sanrunouden tallentajien pioneereista H. G. 
Porthanista, K. A. Gottlundista ja Elias Lönn- 
rotista alkaen (ks. Hallikainen 1964, 74-77), ja 
niillä tunnustettiin olevan lähtökohdat perin- 
teessä (esim. Laurila 1956, 36-37). Koska ne 
eivät kuitenkaan olleet teksteinä kollektiivin 
prosessoimia, niitä ei luettu perinteeksi, ja ne 
jäivät tutkimuskentän marginaaliin (Hämäläi- 
nen & Karhu 2019, 114). 

Myös perinteeseen luettaville teksteille 
myönnettiin siis 1930-luvulla tekijänsä, Lönn- 
rotin asettamista lähtökohdista poiketen, mut- 
ta tämä jätettiin yhä eräänlaiselle idealisoidul- 
le asteelle, jonkinlaiseksi aikakauden tai sen 
Zeitgeistin ruumiillistumaksi. Seppo Knuuttila 
kiteyttää dilemman seuraavasti: 

Folkloristiikassa yksilöllisen ja kollektiivisen luo- 
vuuden ongelma ratkaistiin näennäisesti kaksiulot- 
teisella poeta anonymus -käsitteellä: siinä runoilija 
merkitsi yksilöä ja nimettömyys aikakauden moni- 
kollista representaatiota (Knuuttila 2008/1999, 452). 


Nimetyt, perinnettä ruumiillistamaan tai hen- 
kilöimään värvätyt neuvostokalevalaisten 
runojen tekijät eivät siis voineet tällaisesta 
näkökulmasta tuottaa ”perinnettä”. He käyt- 
tivät perinteen muotoa ja perinteestä tuttua 
säeaineistoa, mutta he käyttivät niitä tarkoi- 
tushakuiseen runoiluun aiheista, jotka oli heil- 
le selvästi ainakin osittain annettu ulkoapäin. 
Eri laulajien laatimien neuvostokalevalaisten 
runojen kesken on havaittavissa yhdenmukai- 
suuksia, jotka eivät ainakaan tyystin palaudu 
poliittiseen tai ideologiseen ohjaukseen ja joi- 
ta on mahdollista nähdä tietyssä määrin yh- 
teisöllisesti jaettuna ilmaisuvarantona, vaikka 
aineiston perusteella tätä varantoa hyödynsi 
vain kourallinen runoilijoita. Poliittisen oh- 
jauksen ja sensuurin vuoksi ei ollut myös- 
kään vahvoja perusteita olettaa, että runojen 
sisältö olisi heijastanut yhteisössä vallitsevia 
käsityksiä ja arvoja. Suomalaiset folkloristit 
eivät siis voineet lukea neuvostokalevalaisia 
runoja yhteisöllisen edustavuutensa puolesta 
perinteeksi”. 


Neuvostokalevalainen runous ja 
kirjallinen kulttuuri 


Neuvostokalevalaisen runouden usein kirjalli- 
nen muoto ja kiistaton tausta kirjallisessa 
kulttuurissa ovat osaltaan voineet ehkäistä 

sen pääsemistä suomalaisen folkloristiikan 
tutkimuskohteeksi. Suullinen välittyminen 
yhteisössä sekä ylipäätään suullinen tuottami- 
nen on luettu folkloristiikan tutkimuskohteen 
perustavanlaatuiseksi, muiden tutkimusalojen, 
kuten kirjallisuudentutkimuksen, kohteista 
erottavaksi piirteeksi jo varhaisimmista kan- 
nanotoista lähtien. Neuvostokalevalaisissa ru- 
noissa on paljon sellaista, joka toistaa kirjalli- 
suuden, median ja muun joukkotiedotuksen 
kautta välitettyjä sisältöjä — myös silloin kun 
runojen lähtökohtana ovat runon puhujan 
omakohtaiset kokemukset. Esimerkiksi luonto- 
tunnelmointi karkaa helposti sosialistisen 
työn ylistykseen, kuten Maria Mihejevan ru- 
nossa ”Tervehdys kesälle” (Mihejeva 1958): 


—— Nurmet nostaa kukkapäitä, 
pellot pyytää puolehensa, 
koivikot kotoiset kutsuu 
iloitsemaan ihmisiä. 

Lupaa luonto lahjojansa 
tarjoo aimo antejansa — 
järvet kaupitsee kaloja, 
joet jakaa juomavettä, 
pellot vehmaat heilimöivät 
tulevina tähkäpäinä. 
Nousee ohrasta oras, 
kaurasta vihanta korsi. 
Joka mies, jokainen nainen, 
vanhus tahi nuorukainen 
ahertavat ahkerasti 
yhteisasian hyväksi. 
Kansan kaiken kohtaloksi 
antaa kaikki kansalaiset 
työnsä, tietonsa parahat — — 


Näiltä osin runojen sisällöt siis kumpuavat 
kirjallisesta kulttuurista, ja tarkasti ottaen 

kaikki runot, jotka ovat luettavissa uusaihei- 
sen kansanrunouden piiriin, tekevät niin: nii- 
den sisällöt ovat jo määritelmällisesti jotakin 
”ei-vanhaa” eli ”ei-perinteistä”. Perinteeseen 
runoissa viittaavat kalevalamitta ja myös 
perinteisistä runoista tutut ilmaisut ja säkeet, 
mutta säännönmukaisesti jälkimmäiset saavat 
neuvostokalevalaisissa runoissa perinteisestä 
poikkeavan merkityksen tekstiympäristös- 
tään. Tunnetuimmista neuvostokalevalaisen 
runouden tuottajista ainakin Jouki Hämäläi- 
nen ja Varvara Prohorova laativat tekstinsä 
suullisen runouden luomisesta poiketen kynä 
kädessä, ja myös luku- ja kirjoitustaidottomil- 
la Tatjana Perttusella ja Maria Mihejevalla oli 
apuneuvonsa vaativassa sepitystyössä. Tatja- 
na Perttunen kertoo hyödyntäneensä mies- 
tään tehdessään runoja (Timonen 1984, 67; 
Ahola 2021, 21-22), ja Maria Mihejevan pojan, 
Paavon, kerrotaan kirjanneen muistiin Mihe- 
jevan runoja (Huttu-Hiltunen 2008, 54). Kir- 
joitustaidottominakin runonlaulajat saattoivat 
siis niveltää runojen tekemiseen ”kirjallisen” 
muistiinpanotekniikan ulkopuolisen avusta- 
jan välityksellä, jolloin tuottamisprosessi lä- 
hentyi ainakin jossain määrin kirjallista. 
sisällöiltään, tuottamistavoiltaan ja myös 
esitystavoiltaan kirjalliseen kulttuuriin kuulu- 
vat tekstit ovat väistämättä ongelmallisessa 
suhteessa kansanperinteen käsitteeseen, jo- 
hon on määritelmällisesti romantiikasta al- 
kaen luettu vain suullista ilmaisua. Tiukan 
määritelmän mukaan myös kirjallisesta kult- 
tuurista pontimensa saavat tekstit, kuten neu- 
vostokalevalaiset runot, jäävät kansankulttuu- 
rin ulkopuolelle. Jo Lönnrot (1864/1840, iii-iv) 
erotti oppineitten runot kansanrunoista sillä, 

että edelliset olivat ”ajattelemalla tehtyjä”, 
siis tietoisen ponnistelun tulosta, kun taas 
jälkimmäiset olivat ”ajatuksesta syntyneitä”, 
jonkinlaisia oivallusten spontaaneja kielellis- 
tymiä ja sellaisina luonnollisia tai teeskente- 
lemättömiä. Vastaavasti Väinö Salminen luki 
”todella kansanrunouteen kuuluviksi” vain 
sellaiset kalevalamittaiset runot, jotka olivat 
”kirjoitustaidottoman henkilön runoilemia ja 
muille opettamia” (Salminen 1934, 313-314). 
Hän ei esimerkiksi katsonut perinteeksi 
Itä-Suomen kouluakäymättömien talonpoi- 
kien kirjoittamia tai kirjoituttamia runoja 
(Salminen 1935, 33-34; myös Kaukonen 1948, 
10-11). Romantiikan ”kansa”-käsitysten perui- 
na monien perinteenlajien ”oikeiden” esittäji- 
en ominaisuuksiin on itse asiassa luettu vaade 
luku- ja kirjoitustaidottomuudesta aivan viime 
aikoihin asti (ks. Dundes 1980, 2-3; Knuutti- 
la 1992, 61-69; Anttonen 2005, 49-51, 58-61; 
Apo 2007, 19-22). 

Myös Matti Kuusen (1968, 45) mielestä 
”improvisointia torjuvan yhteisökurin löyhty- 
minen ja kirjallisperäisten ainesten soluttumi- 
nen suulliseen perinteeseen” ovat valitettavia 
ilmiöitä Uhtuassa ja muualla Vienassa. Kuusi 
pitää niitä uhkana ”kalevalaiselle kulttuurille”, 
jonka hän näkee elävän lähinnä vanhakantai- 
sen suullisen runouden esittämisen puitteissa. 
Vastaavasti Kuusen mukaan Maura Hotejeva 
oli ”Uhtuan viimeinen aitoa kansanperinnet- 
tä laulanut runonlaulaja”, kun taas Kiril Hau- 
rinen, Eudokai Lipkina ja Maria Mihejeva, 
jotka olivat tunnettuja neuvostokalevalaisen 
runouden tekijöitä, olivat hänen mukaansa 
”Kalevalan ja muistitiedon taitavia yhdistelijöi- 

tä.” Kuusi korostaa viimeksimainittujen erilli- 
syyttä suullisesta kulttuurista puhumalla kir- 
jallisesta eepoksesta Kalevalasta eikä suullisista 
runoista, jotka kuitenkin olivat oikeammin 
pohjana neuvostokalevalaiselle runoudelle.$ 
Leea Virtanen (1968, 55) puolestaan korostaa, 
että kirjallinen muoto erottaa rahvaanrunot 
kansanrunoista, koska se mahdollistaa perin- 
teestä poikkeavien tekstien muistamisen. 
Tämä heijastelee 1960-luvulla kansainvälisesti 
käytyä keskustelua suullisen ja kirjallisen kult- 
tuurin välisistä perustavanlaatuisista eroista 
(ks. Havelock 1991, 12-15). 

Väinö Kaukonen pyrki kuitenkin loiven- 
tamaan eroa kirjallisen ja suullisen välillä 
korostamalla venäläisen ajattelun mukaisesti 
suullisen ja kirjallisen kulttuurin välistä vuoro- 
vaikutusta: hän luki saman kansanomaisen 
runouden osiksi ”kirjoittamattoman kulttuu- 
rin runouden” ja ”omien sepitteiden” ohella 
myös ”kirjoista opitun runouden” (Kauko- 
nen 1984, 62-63). Samassa hengessä Kauko- 
nen pitää uuden kirjallismuotoisen runouden 
ilmaantumista luonnollisen kirjallisuushis- 
toriallisen kehityksen tuloksena — eikä siis 
sulkisi uusaiheista runoutta kategorisesti ”pe- 
rinteisen” runouden ulkopuolelle: 


Myös sen vanhan, esikirjallisen ajan runouden 
osan, mikä vuosisatoja sitten on saattanut olla 
yhteistä toisten alueiden runouden kanssa, kohta- 
lona on joko unohtuminen taikka uudenlainen 
jatkuminen ja kehittyminen kirjallisuuden osana. 
Tämä hidas, mutta vääjäämätön ja nykyisinä aikoi- 
na nopeutuva kehitysvaihe on ollut havaittavissa 
Vienan-Karjalassa jo vuosisadan ajan. (Kaukonen 
1984, 10-11.) 

Väinö Kaukonen haastattelee Oksenja Riikosta 1943. 

Väinö Kaukonen jäi monella tapaa marginaaliin suomalaisessa folkloristiikassa huolimatta mer- 
kittävästä tutkimustyöstään: hänen taustansa oli kirjallisuustieteessä, hän teki laajan ja yksi- 
tyiskohtaisen kriittisen tutkimuksen Suomen kansalliseepoksen perusolemuksesta, kyseenalaisti 
voimakkaasti karjalaisten runojen liittymisen suomalaisten menneisyyteen eikä istunut poliitti- 
siltakaan näkemyksiltään hallitsevasti konservatiivisten folkloristiikan auktoriteettien joukkoon. 
Museovirasto: Suomalais-ugrilainen kuvakokoelma. 

Samassa teoksessa Kaukonen kuvaa suoma- 
laisessa keskustelussa poikkeuksellisesti neu- 
vostokalevalaista runoutta ”uudeksi lauluta- 
vaksi”, joka vähintäänkin tyylillisesti jatkaa 
runonlauluperinnettä vaikka sisällöllisesti 
siitä poikkeaakin: 


Luku- ja kirjoitustaidon yleistyessä ja kirjallisen si- 
vistyksen voittaessa alaa jotkut huomattavat runon- 
laulajat ovat sepittäneet kansanrunon tyyliin ja sen 
aineksia hyväksi käyttäen lauluja uuden ajan tapah- 
tumista ja saavutuksista. Tämänsuuntainen uuden 
laulutavan kehittyminen on ollut voimakasta neu- 
vostovallan aikana, jolloin koko elämän aineelliset ja 
henkiset perusteet muuttuivat. (Kaukonen 1984, 64.) 


Neuvostokalevalainen runous liittyy monin 
tavoin kirjalliseen kulttuuriin, mitä ei Neu- 
vostoliitossa pidetty syynä sulkea sitä erilleen 
perinteestä” tai pois perinteen käsitteen alta 
(Sokolov & Sokolov 1981/1915, 17-19). Neu- 
vostoliittolaisen näkemyksen pohjalla oli 
Venäjällä 1800-luvun lopulta asti tehty esittä- 
jäkeskeinen tutkimus (ks. esim. Oldenburg 
1916, 304-305; TSistov 1957, 5-7.) Sen sijaan 
Suomessa käydyssä keskustelussa kirjallista 
muotoa pidettiin pitkään tiukasti erillään 
suullisesta perinteestä ja sitä myöten folklo- 
ristiikan keskeisistä tutkimuskohteista, jotka 
määritelmällisesti olivat yksinomaan suullista 
ilmaisua. 


Neuvostokalevalainen runous ja 
perinteen ajallinen syvyys 


Neuvostorunot olivat ”uusaiheisina” teksteinä 
menneisyyden ja nykyhetken käsitteellisen 

taitekohdan tällä puolen. Ne kunnioittivat so- 
sialistisen todellisuuden menestystä pukemal- 
la kuvauksen menneisyyden ylevöittämään ja 
merkityksellistämään ”perinteen” asuun. Toi- 
saalta menneisyyteen pyrittiin uusaiheisessa 
perinteessä ottamaan samaan aikaan etäisyyt- 
tä. Tämä heijasteli samoja tendenssejä kuin 
hallinnon valtiollisessa diskurssissa: mennei- 
syyteen suhtauduttiin joko takapajuisuutena 
tai sitten arvovallan ja auktoriteetin lähteenä 
- menneisyyttä vasten saattoi projisoida ny- 
kyhetken tarpeita ja oloja, ja sillä saattoi myös 
oikeuttaa niitä (ks. Ahola 2020, 16—22). Esimer- 
kiksi neuvostokalevalaisissa runoissa toistui 
varhaisimmista teksteistä alkaen tematiikka, 
jossa menneisyyden köyhyys ja riisto asetet- 
tiin vastakkain kerrontahetken sosialistisen 
vaurauden ja oikeudenmukaisuuden kanssa. 
Perinne ikään kuin sanoutui irti omista juuris- 
taan ja sitoutui sosialismiin — ja yhteiskunnal- 
lisia mullistuksia toteuttaneen hallinnon toive 
epäilemättä oli, että teksti olisi mallina ihmi- 
sille, jotka toimisivat samoin omassa elämäs- 
sään. Toisaalta runoissa nostetaan jalustalle ja 
ylevöitetään tradition menneisyyteen liittyviä 
sankareita, kuten Väinämöistä ja Ilmarista, ja 
myös esimerkiksi myyttistä vaurauden läh- 
dettä sampoa. Sankareiden puheita ja toimia 
käsitellään profeetallisina ennustuksina ja me- 
taforina sosialismin odotettavissa olevalle me- 
nestykselle, ja sampo toimii menneisyyteen 
sijoittuvana vertauskuvana ihmisiä nykyhet- 
kessä vaurastuttavalle sosialismille (Ahola 
2020, 21—22). Runoissa on toisaalta tunnistet- 
tavissa myös kauniita luontokuvauksia, jotka 
liitetään haikeasti menneisyyteen vastakoh- 
tana nykyhetken metsäteollisuuden ja muun 

eteenpäin rynnistävän teollisuuden raaalle 
voimalle. Neuvostokalevalaisissa runoissa 
menneisyyteen liittyvä runokieli ja perinteen 
sisällöt valjastettiin nykyhetken käyttöön kui- 
tenkin pääosin ideologisesta näkökulmasta. 

Suomessa perinteistä kalevalamittaista 
runoutta tarkasteltiin folkloristiikan syntyvai- 
heissa äänenä menneisyydestä: teksteistä haet- 
tiin menneisyyden näkökulmia nykyhetken 
itseymmärryksen avuksi. Kaarle Krohn (1909, 
112) perusteli kansanrunoudentutkimuksen re- 
levanssia virkaanastujaispuheessaan seuraa- 
vasti: ”[K]ansanrunoutemme tallella olevissa 
aineksissa voimme oikean metodin avulla lu- 
kea kansallisen kehityksen historiaa.” Tämä 
lähtökohta ohjasi tutkijoiden kiinnostusta 
sellaisiin suullisiin runoihin, joiden sisältöjä 
oli oletettavasti ollut kierrossa pisimpään - ja 
jotka vastasivat kansallista ideaalia omakuvaa 
(Knuuttila 2008/1999, 448-450). Krohn itse 
päätyi lopulta pitämään kalevalamittaisten 
runojen sisältöjen alkuperää niinkin myöhään 
historiassa kuin keskiajalla, jolloin suomalai- 
set olivat Ruotsin kuninkaan alamaisia, mutta 
muinaisuuteen ulottuva kiinnostus pysyi siitä 
huolimatta yleisesti vallalla (ks. Ahola 2014, 
370-374). 

Martti Haavion Viimeiset runonlaulajat-teos 
(1985/1943) ruumiillisti runonlaulajien men- 
neisyyden, joka määrittyi teoksessa jonkin- 
laiseksi ihannoiduksi alkuperäiseksi suoma- 
laisuudeksi — ja samalla vahvistui käsitys 
runonlaulannasta menneisyyteen kuuluvana 
ilmiönä: ”Muinaisuuden rauhalla ei ollut 
— — tilaa tässä maailmassa” (mt., 363). Seppo 
Knuuttilan mukaan tuolloin Yvoitiin helposti 
kuvitella erään jakson kansankulttuurimme 

historiassa todella päättyneen ja muodostavan 
nyt tarkasteltavissa olevan, muuttumattoman 
kokonaisuuden” (Knuuttila 1989, 223; ks. 
myös Apo 1998, 96-98). Folkloristiikan tutki- 
musaineistojen miellettiin yleisemminkin liit- 
tyvän ajallisesti menneisyyteen. Esimerkiksi 
Jouko Hautalan mukaan kansankulttuurilla 
”tarkoitetaan kaikkia niitä sekä aineellisen että 
henkisen kulttuurin piiriin kuuluvia ilmiöi- 
tä, jotka ovat säilyneet, kehittyneet ja elävät 
kansan keskuudessa isältä pojalle, polvesta 
polveen, suvusta sukuun, seudulta seudulle 
periytyneinä tietoina, taitoina ja tapoina,” ja 
vastaavasti kansanrunouden tutkimuksen hän 
sanoo kehittyneen ”tieteeksi, jonka tehtävänä 
on tutkia kaikkia niitä inhimillisen hengenelä- 
män perinnäisiä ilmiöitä, jotka eivät suora- 
naisesti perustu nykyaikaiseen sivilisaatioon” 
(Hautala 1954, 10).7 Jyrkästi tulkittuna esimer- 
kiksi sellaiset nykykulttuurin muodot, joita 
ei kyetä johtamaan menneisyydestä, eivät 
tämänkaltaisesta ”traditionalistisesta” näkö- 
kulmasta edes kuuluisi perinteentutkimuksen 
tutkimuskohteisiin (Knuuttila 1994, 20—21). 
Kansanperinteelle määritelmällisesti olen- 
nainen kollektiivinen hyväksyntä ja käyttö 
tapahtuvat käytännössä ajallisella jatkumolla, 
joten yksilöllinen runo voi ylipäätään muut- 
tua kansanperinteeksi vasta jälkikäteisesti 
— näin määrittyvällä ”perinteellä” on siis aina 
ajallinen syvyys. Neuvostokalevalaisia runoja 
tarkastellut folkloristi Esa Alin (1988, 52) argu- 
mentoi, että neuvostokalevalainen runous on 
tulkittavissa perinteisen runouden ”jähmetty- 
neeksi muunteluksi”, kirjallisen tallentamisen 
mahdollistamaksi välähdykseksi perinteen 
muuntelun varhaisesta vaiheesta, jossa perin- 

teen kollektivisoitumista ei ole (vielä) ehtinyt 
tapahtua. Irrallisena argumenttina Alinin väi- 
te ei ole saanut toistaiseksi vastakaikua, mutta 
on totta, että neuvostokalevalainen runous ei 
koskaan saanut oikeastaan edes mahdollisuut- 
ta ajallisen syvyyden saavuttamiseen — se oli 
lopulta käytännössä yhtä runoilijapolvea kos- 
kettanut ilmiö. 


Neuvostokalevalainen runous ja 
perinteen autenttisuus 


Suomalaisen folkloristiikan on ollut vaikea 
lukea neuvostokalevalaista runoutta tutki- 
muskohteekseen jo tutkimuskohteen mää- 
rittelyn vuoksi, kuten yllä olen kuvannut. 
Neuvostokarjalaiset julkaisut ovat sen sijaan 
esitelleet neuvostokalevalaisia runoja ”perin- 
teenä”, ja tällaisia väitteitä vasten runot ovat 
todennäköisesti näyttäytyneet suomalaisille 
folkloristeille epäaitona, jopa väärennettynä 
perinteenä, vaikka niitä ei olekaan Suomessa 
juuri kommentoitu suoraan tästä näkökul- 
masta. Poikkeuksen tekee Neuvosto-Karjalan 
runonlaulajakonferenssia kuvaava Karjala- 
Inkeri-lehden (10.8.1939) selostus, jonka suh- 
tautumisen erottaa jo lyhyestä katkelmasta: 


Onneton Karjalan kansa. Ensin otetaan maa ja va- 
paus, uskonto ja omaperäisen yhteiskuntaelämän 
muodot ja lopuksi karjalainen runouskin muute- 
taan venäläiseksi ja sisällöltään siivottomaksi halli- 
tusvallan palveluksi. (Karjala-Inkeri 1939.) 


Runouden venäläisyydellä viitattaneen Neu- 
vosto-Karjalassa viralliseksi kieleksi kehitet- 
tyyn, venäläisperäisiä ilmauksia vilisseeseen 

karjalan kirjakieleen (ks. Anttikoski 1998, 121- 
134), jota tuli käyttää 1930-luvun lopussa kai- 
kissa julkisissa yhteyksissä ja jota sovellettiin 
tuolloin myös uusaiheisessa runoudessa. Yk- 
sittäinen sanomalehtiartikkeli ei ole todiste 
akateemisista käsityksistä, mutta se kuvaa 
nähdäkseni osuvasti aikakauden suomalais- 
ten suhtautumista karjalaisen ”heimokansan” 
kohteluun Neuvostoliitossa, ja sillä oli luulta- 
vasti vastetta myös tutkijapiireissä. 

Runouden ”muuttamisen” sijaan kyse on 
kuitenkin oikeastaan folklorismista eli perin- 
teen hyödyntämisestä ”kaupallisiin, kansal- 
lisiin, matkailullisiin, ideologisiin tai viihteel- 
lisiin tarkoituksiin” (Laaksonen 1974, 158). 
Folklorismin tausta on romantiikan mukaises- 
sa agraarin perinteen ihailussa ja modernisaa- 
tion aiheuttamassa etääntymisessä agraareista 
perinteistä (Laaksonen 1974, 164), mutta sit- 
temmin folklorismi on toiminut myös sosiaa- 
lisen hallinnan ja ideologisen ja kulttuurisen 
hegemonian välineenä, kuten Neuvostoliiton 
vaikutuspiirissä stalinismin loppuvaiheissa 
(Fox 1980, 252). Hans Moser teki ensimmäi- 
sen nykymerkitystä vastaavan määritelmän 
folklorismille vuonna 1962 eritellessään toi- 
sistaan ensi käden ja toisen käden folkloren, 
joista ensimmäinen oli hänen mukaansa 
varsinaista kansankulttuuria ja jälkimmäinen 
folklorismia, ”kansankulttuurin toiskätistä 
välittämistä ja esittämistä” (Vermittlung und 
Vorfuhrung von Volkskultur aus zweiter Hand) 
(Moser 1962, 180; ks. Newall 1987, 131).* Pekka 
Laaksonen (1974, 162—164) muotoili folkloris- 
mille vuonna 1974 määritelmän, joka hallitsi 
suomalaisessa folkloristiikassa pitkään. Mää- 
ritelmä on laadittu lähinnä folklorismin länsi- 

maalaisen ilmenemismuodon näkökulmasta, 
ja Laaksonen korostaa siinä folkloren ”aitout- 
ta” erottamaan sitä folklorismista. Hän käsitte- 
lee kuitenkin aitouden käsitettä suhteellisena 
määreenä, jolloin voi esimerkiksi sanoa, että 
matkailukohteissa pyritään tarjoamaan mah- 
dollisimman aitoja kokemuksia. Tavallisem- 
paahan on ollut käyttää aitoutta absoluuttise- 
na ominaisuutena, jolloin jokin kulttuurinen 
ilmiö on saatettu määritellä joko aidoksi tai 
sitten ei. Erityisesti Regina Bendix (esim. 1997, 
46-67) on nostanut esiin, että tutkijat itse ovat 
aina pyrkineet määrittämään tutkimuskoh- 
teensa aitouden (ja useimmiten juuri aidoksi), 
mikä tekee tutkimuksesta luonteeltaan poliit- 
tista (vrt. Anttonen 2005, 104—107). 
Neuvostotutkimuksessa folklorismi eli 
folkloren uusiokäyttö sijoitettiin yhdessä 
folkloren kanssa kulttuurin laajempaan ku- 
vaan. Tässä ajattelutavassa esimerkiksi suul- 
linen ja kirjallinen ilmaisutapa esiintyvät li- 
mittäin ja jatkumona: folklorismi määrittyy 
prosessiksi, jossa folklore sopeutuu uusiin so- 
siaalisiin konteksteihin. Myös näissä uusissa 
konteksteissa folklore säilyttää perusolemuk- 
sensa, vaikka siltä puuttuukin ”autenttisen” 
folkloren spontaani luonne. (Zemtsovskij 1989, 
11-13; Bendix 1988, 10-11; Smidchens 1999, 
52-53.) Kaikki julkinen puhe oli Neuvostolii- 
tossa alisteista sosialismin tavoitteille, yhteistä 
ponnistelua sosialismin rakentamiseksi. Tämä 
perusteli sensuurin, joka ulottui myös perin- 
teen alueelle. Perinnettä pyrittiinkin valjasta- 
maan propagandan palvelukseen 1930-luvun 
alkupuolelta alkaen (Howell 2015, 269-270), ja 
hankkeen eräänlaisena huipentumana voi pi- 
tää eri puolilla Neuvostoliittoa nousseita uus- 

aiheisia perinteitä, kuten neuvostokalevalaista 
runoutta (ks. Oinas 1973; Miller 1990). Toisen 
maailmansodan jälkeen folklore värvättiin 
samassa hengessä auttamaan Neuvostoliiton 
etupiiriin jääneiden Itä-Euroopan yhteiskun- 
tien jälleenrakennuksessa, jota tehtiin marxis- 
mi-leninismin periaatteiden mukaisesti. Tätä 
varten uudet hallinnot kehottivat folkloristeja 
perehtymään folklorismiin ja sen vaikutuk- 
siin (Bendix 1988, 13; Newall 1987, 135—136). 
Uusissa teorioissa ei nostettu kuitenkaan esiin 
kulttuurin alistamista hallinnon päämäärille 
ja sensuurille, vaikka juuri se oli tutkimus- 
kohteena olleen folklorismin lähtökohtana 
(Smidchens 1999, 57-58). Tutkimuksen oma 
tutkimuskohde oli siis myös sensuurin alainen. 

Samankaltainen folkloristiikan käyttö 
poliittisiin tarkoitusperiin oli sotienvälisenä 
aikana Euroopassa käynnissä laajemminkin 
- myös Suomessa. Kansallisromantiikan in- 
nostama kansallistunne oli kääntynyt etenkin 
Saksassa ensimmäisen maailmansodan jäl- 
keen yhä kiivaammaksi nationalismiksi, jon- 
ka lietsonnassa nouseva kansallissosialistinen 
puolue hyödynsi 1930-luvulla myös folklorea 
(ks. Kamenetsky 1972; Newall 1987, 134). Vas- 
taavasti Suomessa nationalistisessa diskurssis- 
sa hyödynnettiin runsaasti kalevalamittaista 
epiikkaa (Wilson 1985, 108—114), ja William 
A. Wilson tulkitsee kalevalamittaisen runou- 
den käytön neuvostopropagandassa jossain 
määrin jopa vastareaktioksi sen nationalisti- 
selle käytölle Suomessa (mt., 1985, 142—144). 
Vastavuoroisuus puolin ja toisin vaikuttaakin 
selvältä; esimerkiksi Kalle Vento, petroskoi- 
laisen Rintama-lehden päätoimittaja, kiteyttää 
neuvostonäkemyksen suomalaisen kalevala- 

mittaisen runouden tutkimuksen perimmäi- 
sestä olemuksesta: ”Proletariaatti esittää päät- 
tävän vastalauseensa sitä likaista menettelyä 
vastaan, jolla Suomen porvaristo yrittää alis- 
taa Kalevalan omien natsionalistis-shovinis- 
tisten pyrkimyksiensä palvelukseen” (Vento 
1935, 25). 

Kansankulttuurin representaatioiden kul- 
loinenkin autenttisuus problematisoitiin vasta 
toisen maailmansodan jälkeen (Bendix 1997, 
156—167). Saksalainen ”folklorismus”-keskus- 
telu nousi 1960-luvulla osaltaan reaktiona 
kansankulttuurin sotaa edeltäneeseen propa- 
gandistiseen käyttöön, mistä oli lähinnä vaiet- 
tu koko 1950-luku (Smidchens 1999, 59), kun 
taas Yhdysvalloissa 1950-luvulla keskustelu 
eteni folkloren manipuloimisesta kaupalliseen 
tarkoitukseen. Richard Dorson kritisoi vuon- 
na 1950 Yhdysvalloissa hyvin myyneiden vah- 
vasti stilisoitujen folklorekokoelmien sisäl- 
töä fakeloreksi, epäaidoiksi ja keinotekoisiksi 
kirjoituksiksi, jotka esitetään aitona folklore- 
na. Dorson ilmaisee tekstissä huolensa siitä, 
että fakelore vääristää suuren yleisön ym- 
märrystä omasta kulttuuristaan.? Laaksonen 
tulkitsee Dorsonin esittämän kritiikin kohdis- 
tuneen erityisesti folkloren manipuloimiseen 
kaupallisen hyödyn nimissä (Laaksonen 1974, 
160—161). William Fox (1980, 245—246) puoles- 
taan arvelee Dorsonin huolen olleen eritoten 
folkloristiikan oppiaineen uskottavuudessa. 
Yhtä kaikki, toiseen maailmansotaan sattu- 
nut murros folkloristiikan lähestymistavoissa 
johti myös Suomessa 1950-luvulla tieteenalan 
olemuksen uudelleenarviointiin. Oireelli- 
sena voinee pitää professori Matti Kuusen 
huomiota herättänyttä vuoden 1959 virkaa- 

nastujaisesitelmää, jossa hän pyrki tuomaan 
folkloristiikan ”muinaistutkimuksesta” käsit- 
telemään nykykulttuurin folkloristisia ilmiöi- 
tä muun muassa populaarikulttuurissa (Kuusi 
1959; vrt. Knuuttila 1994, 19-20). Samalla kun 
folkloristiikan yhteiskunnallinen rooli muo- 
toutui näin historiallisesta sosiologisemmaksi, 
se etääntyi jossain määrin sellaisista tutki- 
muskohteista, jotka kumpusivat selkeimmin 
menneisyydestä, kuten kalevalamittaisesta 
runoudesta (Honko 1979, 149-7152; vrt. Leino 
1980, 259-260; ks. myös Stark 2021). 
Neuvostoliitossa folkloristiikalle haettiin 
siis 1930-luvulta alkaen yhteiskunnallista re- 
levanssia poliittisesti ja ideologisesti oikea- 
oppisen folkloren keräämisestä, tuottamisesta 
ja julkaisemisesta (ks. Howell 2015, 270-271), 
Yhdysvalloissa taas 1950-luvulta alkaen ideo- 
logisista ja kaupallisista syistä tehdyn perin- 
teen manipuloinnin vastustamisesta, mistä 
kumpusi fakelore-termi. Fakeloren käsitteen 
esittely kärjisti kysymyksen folkloristiikan 
tutkimuskohteen autenttisuudesta. Suomalai- 
selle folkloristiikalle oli ollut muutenkin alusta 
asti keskeistä pitää yllä tiettyä kuvaa ”autent- 
tisesta” perinteestä tutkimuskohteenaan. Suo- 
messa estradeilla suosittujen karjalaislaulaji- 
en perinne-esityksiä ei todennäköisesti tästä 
syystä otettu tutkimuksen kohteeksi. Huoli- 
matta kritiikistä, jota tätä yksipuolista ja men- 
neisyyteen liittyvää kuvaa kohtaan esitettiin 
1960-luvulta alkaen (esim. Virtanen 1968), esi- 
merkiksi folkloren ”toiseen elämään” kurot- 
tavia lähestymistapoja alettiin suomalaisessa 
folkloristiikassa soveltaa kalevalamittaiseen 
traditioon vasta 1980-luvulla. Näihin aikoihin 
alettiin myös kansainvälisesti tutkia folkloris- 

min kulttuurisia merkityksiä aiempaa enem- 
män (Bendix 2018, 3). Pekka Laaksonen (1974) 
korostaa folklorismin määrittelyssään sen elä- 
myksellistä funktiota urbaanille nykyihmiselle 
ja määrittelee käsitteen nimenomaan sen län- 
tisten ilmenemismuotojen, romantiikan ja tek- 
nologistumisen herättämän nostalgian kautta 
(mt., 164-165). Myös folkloristien kouluttami- 
sessa keskeinen käsikirja Perinnetieteen termi- 
nologia (1979, 13-14; 1984, 17-18) noudatteli 
Laaksosen muotoiluja. Sen sijaan Lauri 
Honko (1990, 113-114, 119) arveli folklorismi- 
termin saamien väheksyvien merkitysten estä- 
neen näkemästä itse ilmiön kulttuurista arvoa. 
Tämän arvon kuitenkin näkivät esimerkiksi 
Stig Söderholm ja Seppo Knuuttila, jotka 
pyrkivät käytännön esimerkkien avulla tuo- 
maan ilmiöstä esiin uusia ulottuvuuksia Kale- 
valaseuran vuosikirjassa Runon ja rajan teillä. 
Söderholm (1989, 184) pohtii siinä folkloris- 
min potentiaalista, folklorenkaltaista merki- 
tyksellisyyttä ihmisille. Knuuttila (1989, 218) 
puolestaan korostaa menneisyyteen viittaami- 
sen ja menneisyydestä ammentamisen moni- 
naisuutta folkloren uusiokäytölle folkloris- 
missa, ja Knuuttila on sittemmin käsitellyt 
menneisyyteen liitetyn folkloren ja nykyajan 
kohtaamisia monesta eri näkökulmasta useis- 
sa kirjoituksissaan (ks. esim. Knuuttila 2008, 
passim.). 


Yhteenveto 
1930—-1950-lukuihin kuuluvat neuvostokaleva- 
laiset runot eivät monilta piirteiltään sopineet 


suomalaisen folkloristiikan perinnemääritel- 


150 


miin, jotka kantoivat mukanaan vuosikym- 
menien ja jopa vuosisadan takaisia latautumia 
ja merkityksiä. Neuvostokalevalainen runous 
oli ensinnäkin konventionaalisista piirteistään 
huolimatta tulkittavissa yksilölliseksi runou- 
deksi, ainutkertaisiksi runoiksi — ei kollektiivi- 
seksi traditioksi. Runojen sisältö myös nousi 
modernista kirjallisesta kulttuurista ja se saa- 
vutti yleisönsä yleensä kirjallisessa muodossa 
— ei suullisen perinteen tavoin. Yksilöllisenä 
runoutena neuvostokalevalaiset runot olivat 
lisäksi usein kerralla valmiita ja kirjalliseen 
muotoon jähmetettyjä — ne eivät muotoutu- 
neet ja vakiintuneet yhteisöllisesti ajan kulues- 
sa, jolloin niillä ei myöskään ollut ajallista sy- 
vyyttä. Neuvostokalevalaisen runouden juuria 
keskusjohtoisessa propagandassa ei juuri pyrit- 
ty peittelemään — mikä vei siltä myös spontaa- 
niuden ja autenttisuuden. Folklorelta odotetut 
ominaisuudet toteutuivat siis neuvostokaleva- 
laisen runouden kohdalla vain rajallisesti. 
Kalevalamittainen runous, lähinnä Kaleva- 
lan muodossa, oli esittänyt keskeistä roolia 
suomalaisuuden muotoutumisessa ja määrit- 
telyssä kansallisuutena. Tämän vuoksi kaleva- 
lamitan käyttö Suomen valtiollista järjestystä 
ja olemassaoloa (ja sitä myöten implisiittisesti 
suomalaisuutta) vastustaneiden ja uhannei- 
den sosialismin ja neuvostohallinnon ylistä- 
miseen todennäköisesti herätti ristiriitaisia 
tunteita — etenkin kun sitä tekivät myyttisyy- 
teen asti ylistetyt ”aidot” karjalaiset runon- 
laulajat. Kun folkloristiikka oli tieteenalana 
ollut keskeisesti luomassa ”kalevalaista” osaa 
suomalaisuudesta, on oletettavaa, että erityi- 
sesti folkloristit ovat reagoineet neuvosto- 
kalevalaiseen runouteen. Voi myös olettaa, 

että Yhdysvalloissa 1950-luvulla fakeloresta 
käyty keskustelu, jossa perinteen uusiokäyt- 
töön liitettiin eettisen arveluttavuuden ele- 
mentti, on vahvistanut reaktioita. Suomalai- 
set folkloristit eivät kuitenkaan ilmaisseet 
kantaansa kirjoituksissaan aggression kautta 
tai oikeastaan mitenkään muutenkaan, vaan 
neuvostokalevalainen runous yksinkertaises- 
ti sivuutettiin tutkimuksissa. Tämä johtui 
mahdollisesti siitä, että folkloristiikassa huo- 
mio kääntyi 1950-luvulta alkaen enenevästi 
muihin kuin kalevalamittaisiin aineistoihin. 
Vasta vuonna 1975 kielentutkija Pentti Leino 
käytti muutamia neuvostokalevalaisia runoja 
osa-aineistona rahvaanrunojen mitallisia piir- 
teitä käsitellessään. Vielä sittenkään, kun pe- 
rinteen ”toiseen elämään” liittyvät asiat nou- 
sivat monipuolisemmin tutkimuskohteeksi 
1980-luvulla, neuvostokalevalainen runous ei 
herättänyt juurikaan intohimoja, vaan niiden 
käsittely rajoittui Esa Alinin opinnäytteisiin 
ja yhteen tutkimusartikkeliin (ks. Alin 1988) 
— ja yksittäisiin käsittelyihin kielen- ja kirjal- 
lisuudentutkimuksen suunnasta (Leino 1975; 
Kaukonen 1980; 1984). 

Siinä vaiheessa, kun aidon ja epäaidon pe- 
rinteen määrittelykysymykset eivät siis enää 
olisi olleet neuvostokalevalaisen runouden 
suhteen niin ratkaisevia, se ei juuri jaksanut 
herättää kiinnostusta suomalaisessa folkloris- 
tiikassa. Tämä saattoi johtua yhtäältä siitä, että 
kalevalamittaisen runouden tutkimukseen 
saatiin aineistot helposti suurista suomalai- 
sista arkistokokoelmista, joissa oli runsaasti 
perinnemateriaalia. Toisaalta syy lienee siinä, 
että neuvostokalevalainen runous heijastelee 
suoraan kaavoihinsa kangistunutta neuvosto- 

propagandaa, mikä alleviivasi tekstien taus- 
taa muualla kuin kotoperäisessä kansankult- 
tuurissa ja herätti yksinkertaisesti tympeitä 
mielikuvia." Kotoperäisyys ja menneisyys 
aidossa kansankulttuurissa olivat edellytyksiä 
kalevalamittaisen kansanrunouden lukemi- 
seksi perinteeksi. Aikalaiskulttuuriin keskitty- 
neisiin folklorismikeskusteluihin nähden taas 
neuvostokalevalainen runous oli vanhentunut 
ja siten epäkiinnostava ilmiö. 

On edelleen mahdollista väittää, ettei neu- 
vostokalevalainen runous olisi ”kansanru- 
noutta”. On kuitenkin myös syytä muistaa, 
että neuvostokalevalaisen runouden lähtö- 
kohtana on kalevalaisessa runokulttuurissa 
syntyneiden ja kasvaneiden ihmisten sana- 
taiteellinen panos. Tähän runouteen liittyvät 
tekstintuottamisen prosessit ja prosesseista 
syntyneet lopulliset tekstit ilmentävät monin 
tavoin sitä ristiriitaista sosiaalista ja kulttuu- 
rista todellisuutta, jossa nämä ihmiset Stalinin 
ajan Neuvosto-Karjalassa elivät. Siksi on mie- 
lestäni perustellumpaa väittää, että aineiston 
tutkimiseen on mahdollista löytää nimen- 
omaan folkloristiikan piirissä monia kiinnos- 
tavia ja relevantteja näkökulmia. 


VIITTEET 


1 Laajempi kuvaus uusaiheisesta runoudesta ja 
erityisesti neuvostokalevalaisesta runoudesta 
löytyy artikkelista Ahola 2021. Yksityiskohtai- 
sempi pohdinta siitä, kuinka Neuvostoliitossa 
vallinnut poliittis-ideologinen diskurssi otti ti- 
laa kaikessa keskustelussa ja ajattelussa, löytyy 
artikkelista Ahola 2020, erityisesti s. 6-9. 

2 Wilsonin työn vastaanotosta ks. Anttonen 2005, 
155-157; Hakamies 2021, 120-125. 

3 Herlin määrittää ”kansalliset tieteet” yleisesti 
”suomalaiskansallisen projektin edistämiseen 
liittyviksi humanistisiksi tutkimusaloiksi.” 

4 Arkistolähteiden ja julkaistujen runojen ver- 
tailu antaa yhden näkökulman siihen, kuinka 
neuvostokalevalaiset runot ovat varioineet. Esi- 
merkiksi Jouki Hämäläinen kirjoitti joistakin 
runoistaan niin monta versioita, että on vaikea 
sanoa, milloin julkaisija on muokannut tekstiä 
ja milloin julkaisu pohjaa johonkin toiseen 
käsikirjoitukseen kuin arkistossa on säilynyt. 
Esimerkiksi runosta ”Kolhoosissa” on säilynyt 
yksi arkistoteksti (KTK 23/64) ja äänite (KTKÄ 
14/04 ja 14/05), ja se on julkaistu lehdissä Totuus 
4.6.1950 (Hämäläinen 1950) ja Totuus 7.1.1951 
(Hämäläinen 1951), sittemmin myös runokokoel- 
massa Laulu uudesta sammosta (Rugojev 1959; 
”Kolhoosin sähköasema”). Versiot eroavat 
toisistaan jossain määrin. Niiden kesken on 
pieniä, sana- ja säetason, eroja, ja merkittävi- 
nä eroina julkaistuista teksteistä on poistettu 
arkistoversioissa olevat alun viittaukset val- 
lankumouksen 32-vuotisjuhlaan (jota vietettiin 
vuonna 1949), jotka eivät enää julkaisuvuosina 
olleet ajankohtaisia, ja runokokoelmassa siitä 
on poistettu myös lopun kiitokset Stalinille, 
sillä Stalinin henkilöpalvonnasta oli irtisanou- 
duttu Neuvostoliitossa virallisesti vuonna 1956. 

5 Tähän konventioon tulee tosin muutos myö- 
häisimmissä, selkeästi Stalinin ajan jälkeisissä 
runoissa, joissa poliittinen ja ideologinen sisäl- 
tö jää aiempaa vähäisempään rooliin. Vrt. esim. 
Maria Mihejevan ”Kevät” (Mihejeva 1963), 
jonka sisältö jää luontotunnelmointiin. 

6 On myös syytä todeta, että Kuusen väitteen 
vastaisesti kaikki hänen mainitsemansa runon- 
laulajat hallitsivat arkistotallenteiden perusteel- 
la hyvin kalevalamittaisen tradition. 

7 Alleviivaukset tämän artikkelin kirjoittajan. 

8 Hermann Bausingerin tarkemman määrittelyn 
mukaan folklorismi merkitsee ”folkloren sisäl- 
töjen tai tyylillisten elementtien käyttöä kon- 
tekstissa, joka on vieras alkuperäiselle tradi- 
tiolle” (Bausinger 1990, xi; Smidchens 1999, 
52). Toisaalta Bausinger itsekin kyseenalaisti 
määritelmän lähtökohdat jo vuonna 1966 ko- 
rostaessaan, ettei perinteen ensimmäistä ja 
toista olemassaoloa voi aina erottaa toisistaan 
(Bausinger 1966, 64; ks. myös Bendix 1988). 

9 Alan Dundes tarttuu sittemmin tähän käsitel- 
lessään Kalevalaa fakelorena, jota suuri yleisö 
kuitenkin pitää aitona folklorena (Dundes 1985, 
erit. 10-11; ks. myös Anttonen ym. 2018). 

10 Senni Timonen esittelypuheenvuorossaan Kar- 
jalan sivistysseuran seminaarissa Runon mahti 
18.9.2021 ja sähköpostikirjeenvaihdossa tämän 
kirjoittajan kanssa. 


AINEISTO 
ARKISTOLÄHTEET 


KTK = Venäjän Tiedeakatemian Karjalan tiede- 
keskuksen tieteellinen arkisto, Petroskoi, Kar- 
jalan tasavalta. 

KTK 18/60 = Fond 1, opis 2, kokoelma 18, säily- 
tysyksikkö 60, lehti 122. ”Uusi elämä”, Lipkina 
Fedosija Larionovintytär. Kirj. Y. F. Kallio Vene- 
järvellä, Kalevalan piirissä VII/1947. 


KTKÄ = Venäjän Tiedeakatemian Karjalan tie- 
dekeskuksen äänitearkisto, Petroskoi, Karjalan 
tasavalta. 

KTKÄ 14/04 ja 14/05 = Kokoelma 14, säilytys- 
yksiköt 04 ja 05. Laulu alkaa säkeellä ”Ilo ompi 
ihmisillä”, Jouki Hämäläinen, äänittänyt Viktor 
Jevsejev, Uhtua 1952. 

Miksi tätä kirjoitan? 


Perinteen tallentaja Johan Knut Harjun ja Suomalaisen Kirjallisuuden 


Seuran arkiston vuorovaikutus 


Miksi tätä kirjoitan? 

Ehkä siksi että tulevat polvet näkevät — lukevat 
tämänkin kohtalon, sillä aikaisemmatkin elämäni 
vaiheet ihan pieniäkin piirtoja myöten ovat arkis- 
ton hallussa. 

Olen varmaan ainutlaatuinen keräilijä, eikö tot- 
ta? Keräilen vankiloista, sairaaloista, huoltoloista 
ja työlaitoksista. 

Saan kosketuksen vain onnettomiin ihmisiin — ja 
he sitten kertovat minkä kertovat. Suurin osa on jo 
tylsistynyt. He eivät tiedä mitään. Ei arvoituksen 
arvoitusta, ei kaskua, ei mitään. 

Vapaudessakin törmään ihmisiin, jotka ovat is- 
tuneet vankilassa, maanneet sairaalassa tai huilan- 
neet huoltolassa. Enkä kuitenkaan heitä etsi. He 
vain törmäävät vastaani ja sillä siisti.' 


Näin kirjoitti Johan Knut Harju Suomalaisen 
Kirjallisuuden Seuran (SKS) kansanrunous- 
arkistolle (nyk. SKS:n arkisto) tammikuisena 
aamuyönä 1967 Lammin työlaitoksesta. Kir- 
joituspaikkana oli A-osaston käymälä, koska 
muualla ei saanut yöllä pitää valoja. Joululoma 
tutusta Lapinjärven alkoholistihuoltolasta oli 
päättynyt neljän vuorokauden kuumeiseen 
krapulaan huoltolan putkassa. Putkajakson 
jälkeen hänet pakkosiirrettiin Lammin työ- 
laitokseen. Rahat oli juotu, salkku, silmälasit 

ja rannekello kadonneet tai myyty, mieli oli 
matala. ”Ainakin tulevaisuuden ihminen saa 
tietää kierteestä, joka alkaa ilolla, he uskovat. 
Mutta ei ole iloa tässä iässä olla humalassa”, 
Harju kertoi. 

Helsinkiläinen Johan Knut Harju (1910- 
1976) oli palkittu perinteen tallentaja”, joka 
keräsi ja kirjoitti valtavan aineiston Suomalai- 
sen Kirjallisuuden Seuran arkistoon vuosina 
1961-1976. Ammatiltaan Harju oli sekatyö- 
mies mutta tienasi taskurahansa kirjoittamalla 
eri lehtiin. Kun hän 1960-luvun alussa alkoi 
kirjoittaa silloiselle Kansanrunousarkistolle, 
löysi hän samalla kanavan kirjalliselle kun- 
nianhimolleen ja arkistoon kirjoittamisesta 
tuli hänen elämäntyönsä. Harjun keräelmiä 
ei löydy muista perinnearkistoista (Työväen 
arkisto, Tampereen yliopiston kansanperin- 
teen arkisto, Museoviraston kansatieteen ai- 
neistot). Hänen monipuolista aineistoaan on 
SKS:n perinteen ja nykykulttuurin kokoel- 
massa noin 20000 sivua, mutta hänen teks- 
tejään tai työskentelyään ei ole ennen omaa 
tekeillä olevaa väitöskirjatutkimustani folklo- 
ristiikassa tutkittu. Alkoholin ongelmakäyttö, 
asunnottomuus ja huoltolaitoskierre kuului- 

vat Harjun elämään koko hänen aikuisikänsä 
ajan. Arkistoon suuntautuva tallennustyö kan- 
natteli Harjua; hän kertoi pysyvänsä erossa 
alkoholista vaivattomasti silloin kun keskittyi 
keräily- ja kirjoitustyöhönsä (Lähteenmaa 
1975). Hän oli aina arkistolle kirjoittaessaan 
tietoinen siitä, että kirjoitukset tallennetaan 
ja kirjoitti mielessään yleisö: ”tulevaisuuden 
ihminen” ja ”tutkijat”.3 

Tallennettu tekstikokoelma sisältää monen- 
laisia kuvauksia Harjun elämänpiirin vaiheis- 
ta: kertomuksia korvikealkoholista ja asunnot- 
toman alkoholistin kaupungista, yömajoista ja 
siltojen alustojen suojattomasta maailmasta, 
huoltola- ja vankilaperinnettä, kaskuja sekä 
sota-ajan ja lapsuuden muistelua. Toisinaan 
tekstejä täydentävät aiheita kuvittavat piirrok- 
set. Ääneen pääsevät myös Harjun haastatte- 
lemat yömajojen ja huoltoloiden miehet. Jos- 
kus tallentaminen turhautti, kun haastatelta- 
vat eivät muistaneet kysyttyä perinnettä, mut- 
ta pian Harju oivalsi kysyä kertojiltaan tietoja 
myös heidän elämästään ja olosuhteistaan. 

Selvitän artikkelissa Harjun ja Suomalaisen 
Kirjallisuuden Seuran kansanrunousarkiston 
vuorovaikutussuhdetta. Miksi arkisto kiinnos- 
tui Harjun teksteistä ja mikä motivoi Harjua 
jatkamaan työskentelyään viidentoista vuo- 
den ajan, kuolemaansa asti? Analyysini perus- 
tuu lukemieni aineistojen suhteuttamisesta 
arkistokäytäntöjen kehyksiin sekä laajemmin 
Harjun toimintaan. Tutkimusaineistonani 
ovat Harjun kerääjäsidosten tekstit, arkiston 
tekemä Harjun haastattelu vuodelta 1970, ke- 
räelmien saatekirjeet ja arkistoon tallennettu 
kirjeenvaihto, arkiston toiminnasta kertovat 
pöytäkirjat ja vuosikertomukset sekä Harjun 

kanssa toimineiden arkiston työntekijöiden 
haastattelut. Harjun elämäntarinaa ja elämän- 
piiriä valaisen hänen itsensä kertomana sekä 
viranomaisdokumenttien avulla. Taustoitan 
Harjun arkistoon kirjoittamista tarkastelema]- 
la hänen kirjallista toimintaansa. Pohdin myös 
marginaalin käsitettä Harjun elämän ja hänen 
aineistojensa näkökulmasta sekä aineistojen 
arkistoinnin ja laajemmin folkloristiikan tut- 
kimushistorian valossa. Marginaalisuudella 
tarkoitetaan jonkin toissijaisuutta verrattuna 
keskustaan. Marginaali ja keskusta ovat aina 
sidoksissa toisiinsa ja määrittävät toinen toi- 
siaan. Se, mikä sijoittuu marginaaliin ja se 
mikä on keskustaa, riippuu katsojan positiosta. 
Yhdestä näkökulmasta marginaalissa oleva on 
toisesta näkökulmasta ei-marginaalissa. 
Harju sai suhteesta arkistoon pysyvyyttä 
muuten epävakaassa elämässä ja arvostusta 
arvostamaltaan instituutiolta, arkisto taas löy- 
si Harjusta kenttätyötekijän, sisäryhmäläisen, 
joka pääsi muistikirjoineen siltojen alle. Yhteys 
arkistoon syntyi ihmisten kohtaamisista. Har- 
ju osasi perinteen tallentamisen muotoseikat 
ja sai kirjoittaa vapaasti itse valitsemistaan 
aiheista. Arkisto ohjasi, palkitsi ja kannusti. 
Ennen 1960-lukua kansanperinteen tallennus 
sekä sen tutkimus olivat suuntautuneet kale- 
valamittaiseen runouteen, mutta myös muita 
perinteenlajeja, kuten sananparsia ja satuja oli 
1900-luvun kuluessa vähitellen alettu arvostaa. 
Tallennettavan ja tutkittavan kansanperinteen 
miellettiin pitkään heijastavan ennen kaikkea 
menneisyyttä ja anonyymia agraarista kan- 
saa, ja tutkimuksen intressit olivat vertailevia, 
typologisoivia ja historiallistavia. (Lehtipuro 
2003, 21; Stark 2021, 167.) Arkistossa mielen- 

kiinto kohdistui Harjun työskentelyn aikaan 
uusiin asioihin: kenttätyöhön ja suomalaisten 
ala- ja osakulttuurien perinteeseen, muistitie- 
toon sekä nykyaikaan. Tarkastelen arkiston fo- 
kuksessa tapahtunutta muutosta, jonka myötä 
Harju löysi oman äänensä perinteen tallenta- 
jana. Lopuksi pohdin arkiston luokittelun 
haasteita ja niitä keinoja, joilla Harjun tekstit 
1960—1970-luvuilla järjestettiin osaksi arkiston 
kokoelmia. Kuinka Harjun kertomat ”puli- 
ukot, puistokemistit ja nistit” saatiin sijoitettua 
agraarikulttuurille luotuihin kategorioihin? 


Kirjoittaminen kannatteli 
läpi rankan elämän 


Johan Knut, kutsumanimeltään ”Jukka”, syntyi 
1.5.1910 Helsingissä työläisperheeseen. Epäva- 
kaan yhteiskunnallisen tilanteen takia perhe 
muutti Isojoelle Pohjanmaalle isän kotiseudul- 
le sisällissodan aattona 1917. Helsinkiin perhe 
palasi 1920-luvun puolivälissä. Harju kävi 
Isojoella kansakoulua nelisen vuotta ja harras- 
ti maalausta ja piirustusta nuoresta asti.5 Per- 
heen kirjahyllyssä oli paljon klassikoita ja ly- 
hyestä koulunkäynnistä huolimatta Harju ker- 
toi ”lukeneensa pirusti” koko elämänsä ajan.” 

Arkistoon kirjoittaminen oli vain yksi osa 

Harjun kirjallisia harrastuksia. Hän kertoi 
välttäneensä porvarillista työntekoa ja elättä- 
neensä itsensä sekalaisilla kirjoitustöillä ja 
laatimillaan suurristikoilla, joita julkaistiin 
eri lehdissä.$ Ennen arkistoon kirjoittamista 
hän oli hionut kirjallista ilmaisuaan jo pitkään. 
Lehtiin kirjoittamalla ja toimittajaystävien ja 
tuttujen toimitussihteerien kanssa työsken- 

nellessään hän oppi tiivistämään ja terävöit- 
tämään tekstiään (suullinen tiedonanto Pekka 
Laaksoselta 20.2.2020). 1930-luvulla Harju kir- 
joitti jännitysjuttuja kustannusliike Ilmarisen 
viihdepainotteisiin lukemistolehtiin Lukemista 
kaikille ja Seikkailukertomuksiin ja sota-aikana 
Hurtti-Ukko ja Hakkapeliitta lehtiin? Muodol- 
lisen koulutuksen puutteesta huolimatta Har- 
ju suhtautui kirjoittamiseen ammattimaisesti 
ja lehtiin kirjoittaminen olikin strategia edetä 
kirjallisella uralla. Suomalaista kioskikirjalli- 
suutta ja sotanovelleja tutkineen Juri Num- 
melinin mukaan moni Ilmarisen lukemisto- 
lehtien ja sotalehtien kirjoittajista vakiinnutti 
myöhemmin paikkansa kirjallisuuskentällä 
(Nummelin 2014, 18, 53-55). 

Sotien jälkeen Harju liittyi Nuoren Voiman 
Liiton jäseneksi ja lähetti liitolle tekstinäyttei- 
tä arvosteltavaksi, ja 1960-luvun alussa hän 
osallistui Liiton kirjoituskilpailuihin.* Kansa 
taisteli — Miehet kertovat lehteen hän kirjoitti 
samalla periaatteella kuin arkistolle: haastat- 
teli miehiä ja kirjoitti heidän sotakokemuksis- 
taan." Vuonna 1961 hän arvioi kirjoittaneensa 
eri tahoille noin 150 julkaisua kuten novelleja 
ja sanomalehtien viikkoliitteiden kertomuk- 
sia.” Harjulla oli kirjallista kunnianhimoa, ja 
1970-luvulla tekeillä oli myös romaani, jonka 
kirjoittaminen tuntui kuitenkin liian pitkä- 
jänteiseltä.'s Ainoaksi kokonaiseksi teokseksi 
arkiston ulkopuolella jäi Tervalammen paran- 
tolan historiikki Tervalammen turisti (1977). 

Harju kertoi arkistolle avoimesti henkilö- 
historiastaan ja alkoholismistaan ja kirjoitti 
itsensä osaksi kuvaamaansa marginaalia. Hel- 
singin katukuvaa ja julkista keskustelua leimasi 
1967—1972 markkinoilla ollut aine; taloussprii, 

Johan K. Harju vuonna 1975 työpöytänsä äärellä Tervalammen alkoholistihuoltolassa. SKS:n arkisto, perin- 
teen ja nykykulttuurin kokoelma. 

t-sprii (Rantanen 2000, 48, 52). Liekkiviinaksi 
kutsuttu korvikealkoholi oli halpaa ja laimen- 
nettunakin niin vahvaa, että sen käyttäjät ma- 
kailivat kaduilla lähes tajuttomassa tilassa tal- 
vipakkasilla paleltuen, eikä yömajapaikkoja 
riittänyt kaikille.'* Harjun elämänpiiriä olisi 
ollut hankala piilotella: osoitteena oli sota-ajan 
jälkeen vankila, huoltolaitos tai yömaja ja jo 
perinteen tallentamisen alussa kirjeenvaihto 
tapahtui vankilaan. Ensimmäisen vankila- 
tuomionsa Harju sai 1930-luvun alussa ja 
vuosien mittaan tuomioita pienistä omaisuus- 
rikoksista tuli useita. Huolto-osaston irtolais- 
valvonnassa ollut Harju toimitettiin jatkuvasti 
työlaitoksiin ja alkoholistihuoltoloihin. Kun 
kadulla juopumuksesta voitiin sakottaa, jou- 
tui varaton mies sakkojen kertyessä vankilaan 
myös suorittamaan sakkotuomioita (Törnudd 
1966, 310—311).7 

Verkostoitunut Harju etsi aktiivisesti kon- 
taktia ihmisiin. Hän tunsi toimittajia, alko- 
holitutkimussäätiön tutkijoita ja tutkimuksia, 
oli alkoholistien, vankien ja mielisairaiden 
asiaa ajavan Marraskuun liikkeen jäsen (ks. 
Taipale 1982, 90-91, 93) sekä rekrytoija ja 
tietoinen elämänpiiriään koskevista ajankoh- 
taisista keskusteluista.'* Keväällä 1976 Harju 
oli yliopiston seminaarilaisten haastateltava- 
na professori Matti Kuusen kutsusta.'? Kuusi 
kirjoitti ”Johan Harju -harjoituksesta” myö- 
hemmin artikkelissaan ”Yksilötutkimus ja 
maailman metaforat” (1977) ja luonnehti Har- 
jun olevan poikkeusyksilö, joka ”liikkuu tot- 
tuneesti yhteiskunnan eri tasoilla, myös aka- 
teemisella tasolla, eri seuroissa eri rooleja 
esittäen, eri tasojen etikettisäännöissä pahem- 
min sotkeutumatta”. Harju kirjoitti arkistolle 


162 


omasta kulttuuristaan mutta toimi tallentajana 
kahdessa maailmassa, välittäjänä arkiston ja 
kuvaamiensa yhteisöjen välillä. 


Marginaaliset aiheet valtakulttuuria 
edustavalle arkistolle 


Harju oli kyvykäs kirjoittaja, joka osasi artiku- 
loida ja puolustaa normien vastaista elämään- 
sä. Teksteillään hän otti oman elämänsä hal- 
tuun, oikeutti ja häpeilemättä kommunikoi 
kokemaansa valtakulttuuria edustavalle arkis- 
tolle. Aiheensa Harju otti sieltä missä ja miten 
hän eli, yhteiskunnan marginaalista, haasta- 
teltaviltaan jotka ”vain törmäävät” vastaan. 
Onko niin, että Harjun keräelmät ovat olleet 
marginaalissa myös arkiston kokonaisuudessa 
suhteessa paljon tutkittuihin aineistoihin? Ar- 
kiston niin sanotun tähtikokoelman aineisto- 
jen merkitys on ollut suuri kansallisen identi- 
teetin muodostamisessa. Unescon Suomen 
kansalliseen Maailman muisti -rekisteriin 
vuonna 2017 hyväksytty perinnekokoelman 
vanhin osa sisältää pääasiassa ennen vuot- 
ta 1880 kerättyä kalevalamittaista runoutta 
107 kerääjältä. (Stepanova 2020, 384-385.) 
Määrällisesti Harjun kokoelma on lähes yhtä 
suuri kuin 25000 sivun paljon tutkittu tähti- 
kokoelma. 

Arkistot heijastavat ja määrittävät yhteis- 
kunnallista valtaa ja toiminnallaan ne vaikut- 
tavat siihen millaista aineistoa tallennetaan ja 
minkälaisia asiakirjoja tutkijoilla on käytettä- 
vissään. Valinnoillaan arkistonhoitajat voivat 
sekä marginalisoida aineistoja että nostaa 
etuoikeutettuun asemaan toisia, tärkeämmäk- 

si kokemiaan kokonaisuuksia. (Schwartz & 
Cook 2002, 13—14, 17.) Kansanrunousarkiston 
näkökulmasta Harjun tekstit olivat marginaa- 
lisia, syrjässä siitä vanhasta talonpoikaisesta 
kansanperinteestä, jota arkistoon oli totuttu 
tallentamaan. Arkiston aineistonkeruu keskit- 
tyi pitkään perinteenlajeihin, jotka miellettiin 
historiaa ja muinaisuutta sekä talonpoikaisuut- 
ta ja agraarista kansaa heijastaviksi. Kansa- 
käsite alkoi monipuolistua 1950—1960-luvuilla, 
kun siihen alettiin sisällyttää erilaisia todelli- 
suuksia (Hämäläinen ym. 2020, 49). 

Kerääjien sosiaalisesta taustasta oltiin arkis- 
tossa kiinnostuneita jo 1800-luvun lopulta al- 
kaen, kun heidän ammattinimikkeistään alet- 
tiin pitää listaa. Kun aikaisemmin oli pyritty 
aineiston maantieteelliseen kattavuuteen, ker- 
toi tämä ammattien listaaminen pyrkimykses- 
tä myös aineiston sosiaaliseen edustavuuteen. 
(Pöysä & Timonen 2004, 225.) Arkisto tunnisti 
Harjussa hyvän kirjoittajan ja kertojan, joka 
kertoi sellaisista aihepiireistä ja näkökulmista, 
joita arkistossa ei vielä ollut. Voidaankin aja- 
tella, että arkiston näkökulmasta Harjun teks- 
tit monipuolistivat aineistokokoelmaa ja lisä- 
sivät sen sosiaalista edustavuutta. Näin ollen 
Harjun teksteillään esiintuoma kokemus otet- 
tiin osaksi arkiston kokoelmia ja osaksi insti- 
tuutiota, eikä sitä kokoelmapoliittisesti ajatel- 
len marginalisoitu. 

Perinteen tallentajien ja perinnearkistoinsti- 
tuution välistä suhdetta on tutkimuksessa käsi- 
telty muun muassa 1800-luvun ja 1900-luvun 
alun kansankerääjien (Mikkola 2013) ja kan- 
sanperinteen kerääjän Heikki Meriläisen 
(Kurki 2002) kautta. Tuulikki Kurjen ja Kati 
Mikkolan tutkimuksissa osoitetaan, että vaik- 

ka arkisto käyttääkin institutionaalista valtaa 
ja pyytää kerääjiltään tietynlaisia aineistoja, 
kerääjät kirjoittavat ja neuvottelevat kirjoituk- 
sistaan omaehtoisesti, ja he voivat myös aset- 
tua poikkiteloin arkiston kanssa (Mikkola 
2013, 357, 371-375; Kurki 2002, 229). Harjun 
ja arkiston valta-asetelman kannalta vuorovai- 
kutussuhteen alkuvaihe oli merkityksellinen. 
Harju otti 1960-luvun alussa riskin lähettäes- 
sään arkistolle poikkeuksellista aineistoa, jota 
arkisto ei ollut keruukyselyissään toivonut. 
Kati Mikkola (2013; 2021) on todennut kerää- 
jien arkistolle lähettämän spontaanikartunnan 
olevan kerääjien vallankäyttöä. Kerääjien kir- 
joittaessa tietoisesti tai tiedostamattaan muuta- 
kin kuin sitä, mitä arkisto keruupyynnöillään 
kysyi, tuli arkistoon tallennetuksi myös vi- 
rallista keruupolitiikkaa haastavia aineistoja. 
(Mikkola 2013, 376-377; 2021, 171.) 

Harjun kokoelmassa näkyviksi tulevat 
moninaiset sosiaaliset todellisuudet, jotka si- 
joittuvat yhteiskunnan marginaaliin. Omalla 
äänellään tai Harjun kautta kerrotuiksi tule- 
vat niin asunnottomat, korvikealkoholistit, 
seksityöntekijät, huumeita käyttävät kuin 
vangitkin. Kerrotuksi tuleva marginaali on in- 
tersektionaalinen: Harju tai hänen haastatte- 
lemansa ihmiset eivät edusta vain yhdenlaista 
identiteettiä. Harjun tekemä dokumentaatio 
liittyi useimmiten tavalla tai toisella siihen 
vapautta rajoittavaan paikkaan, jossa hän 
kirjoittaessaan eli. Haastateltujen sukupuoli 
on kirjoituspaikoista johtuen mies, mutta ker- 
rottuna on myös naisten kokemuksia. Kadun 
maailman lisäksi Harju tallensi yhteiskunnan 
instituutioita, vankiloita, huoltoloita ja yöma- 
joja, joihin rikolliset ja sairaat tai asunnotto- 

mat oli eristetty omaksi yhteisökseen. Näiden 
paikkojen marginaalisuus hahmottuu vasta- 
vuoroisesti suhteessa normaaliuteen, yhteis- 
kunnalliseen ei-marginaaliin. Normien vas- 
taisten elämäntapojen, joita Harjulle tutuksi 
tulleet instituutiot kontrolloivat, kääntöpuo- 
lella ja niihin nähden keskustassa sijaitsivat 
ei-rikollisuus, vapaus, raittius, terveys ja koti. 
Marginaalin ja ei-marginaalin voidaankin aja- 
tella määrittyvän suhteessa toisiinsa (ks. myös 
Jokinen 2004). 


Arkistolle käyttökelpoinen kenttätutkija 


Harjun ensimmäinen yhteys arkiston keruu- 
toimintaan syntyi 1960-luvun alussa, kun hän 
vastasi arkistonjohtaja Lauri Simonsuuren jär- 
jestämään Kansantarinoiden kilpakeräykseen 
Naarajärven varavankilasta.** Harju lähetti 
kilpailuun 130 tekstiä ja pääsi niillä hopeapal- 
kintosijalle seitsemän. Palkintona hän sai kun- 
niakirjan ja hopealusikan.* Menestys innosti 
Harjua jatkamaan kyselyihin vastaamista ja 
hän liittyi arkiston vastaajaverkostoon, jonka 
kautta kerääjät saivat postitse tietoa uusista 
keruista. Vuodesta 1963 lähtien Harju toimitti 
runsaasti materiaalia arkistoon, ja jo vuosina 
1965 ja 1966 hänet palkittiin määrällisesti par- 
haana kerääjänä (SKS Vuosikertomus 1965, 
33; SKS Vuosikertomus 1966, 30). 

Arkistossa siirryttiin 1960-luvulla aikaan, 
jolloin tutkimuksen mielenkiinto kohdistui 
uusiin asioihin: kenttätöihin, muistitietoon 
ja nykyperinteeseen (esim. Hämäläinen ym. 
2020, 49; Lehtipuro 2003, 26). Työväen muisti- 
tietotoimikunta perustettiin 1960, ja arkiston 


164 


ensimmäinen muistitietoa tallentava keruu- 
kilpailu oli vuonna 1966 järjestetty vuosien 
1917—1918 tapahtumia käsittelevä keruu, johon 
myös Harju osallistui. Jätkäperinteen keruu- 
kilpailussa 1969 uutta oli, ettei sen aihepiiriä 
rajattu mihinkään tiettyyn perinteenlajiin. Sa- 
maan aikaan kun Harju kesäkuussa 1965 teki 
omaa kenttätutkimustaan vankilassa, mietti- 
vät pohjoismaiset folkloristit ja etnologit uusia 
teoreettisia lähtökohtia kenttätyölle Vöyrin 
kenttätyöseminaarissa (esim. Häggman 2015, 
196; Lehtipuro 2003, 20; Snellman 2003, 50). 
Kaupunkiympäristö oli Suomessa perinteen- 
tutkimuksen kohteena uusi, ja arkiston folklo- 
ristiset kenttätyöt suuntautuivat maalaispitä- 
jien paikallisyhteisöihin Kauhajoelle, Liperiin 
ja Sysmään (Kaivola-Bregenhoj 2003, 291; 
Häggman 2015, 198-199). Kauhajoella ja Sys- 
mässä nauhoitettiin myös romaniperinnettä, 
ja nämä kenttätyöt olivat merkittäviä avauk- 
sia vähemmistöjen perinteentallentamisessa 
(Blomster 2012, 318; Mikkola 2021, 177). Kansa- 
tieteessä alettiin 1960-luvulla puhua kaupunki- 
kansatieteestä, mutta tutkimuksia ja raportteja 
ilmestyi vasta seuraavalla vuosikymmenellä 
(Räsänen & Lehtonen 1977, 4). Helsingin kau- 
punginmuseo toteutti 1970-luvun alkupuolella 
kaupunkikansatieteellisiä asuntohaastatteluita 
Helsingin eri kaupunginosissa aina tiettyyn 
katuun keskittyen (Olsson 1997, 219-220; Kos- 
kijoki 1997, 221-222). Näkökulma kaupunkiin 
oli erilainen kuin Harjun kertoessa asunnotto- 
mien elämästä samassa kaupungissa. 
1960-luvusta puhutaan kansanrunouden- 
tutkimuksen paradigman muutoksen vuosi- 
kymmenenä, mutta kuten Hämäläinen ym. 
(2020, 49) huomauttavat, kansanrunoustieteen 

opinnäytetöiden aiheita katsoessa muutos ai- 
kaisempaan ei ole heti huomattavissa, vaan 
vaikutus näkyi vasta myöhemmin. Eija Stark 
ajoittaa todellisen muutoksen 1980-luvulle, 
jolloin 1960—1970-luvun keruita alettiin käyt- 
tää tutkimuksen lähdeaineistona (Stark 2021, 
177, 179). Alan uudenlaiset kiinnostukset tar- 
josivat kuitenkin kehykset sille, että Harjun 
annettiin 1960-luvulla vapaasti kirjoittaa itse 
valitsemistaan aiheista. 

Harjun runsas kokoelma syntyi yhteistyös- 
sä arkiston kanssa. Hänellä oli kyky kirjoittaa, 
arkistolla ymmärrys kysyä ja ohjata. Perinteen 
tallentajan ja arkistoinstituution välisen suh- 
teen muodostuminen tapahtui aikana, jolloin 
siellä työskentelevä henkilökunta otti Harjun 
ja hänen aineistonsa vastaan. Tukijoita ja ystä- 
viä Kansanrunousarkistossa olivat Urpo Ven- 
to ja Pekka Laaksonen, jotka työtehtävissään 
olivat tekemisissä kerääjien ja kilpakeruiden 
kanssa. He yhdistivät Harjun tekemän työn 
1960-luvun kulttuurintutkijoille ajankohtaisiin 
kysymyksiin ja löysivät Harjusta kenttätyö- 
tekijän, sisäryhmäläisen, joka pääsi muisti- 
kirjoineen siltojen alle. Arkiston näkökulmas- 
ta kontakti ”kadun varjopuolella liikkuvaan 
käyttökelpoiseen kenttätutkijaan” oli arvokas, 
muisteli Vento Harjusta kertovan radiodoku- 
mentin haastattelussa (Mikkola 2003). 

Kun Urpo Vento valittiin arkistonjohtajaksi 
1964 siirtyi arkisto hänen ja häntä sittemmin 
johtajana 1980-luvulla seuraavan Pekka Laak- 
sosen johdolla uuteen aikaan. Kansanrunous- 
arkistosta tuli aloitteellinen ja aktiivisesti osal- 
listuva tieteellinen toimija. (Lehtipuro 2003, 
26-25.) ”Osallistuvan arkiston”, kuten ajanjak- 
son keruita käsittelevä lehtijuttu toimintaa ku- 

vaili (Holtari 1969), toimintaidea näkyi myös 
suhteessa Harjuun. Arkistoteoreetikko Terry 
Cook (2013) on kirjoittanut neljästä arkistolli- 
sesta ajatusmallista, joilla hän kuvaa arkisto- 
jen merkityksen muuttumista ja arkistonhoi- 
tajan roolia näissä muutoksissa. Kolmannen, 
nykyaikaan asti jatkuneen ”identiteetin” vai- 
heen hän ajoittaa alkaneen 1970-luvulla. Tässä 
nykyaikaan jatkuneessa mallissa arkistonhoi- 
tajan rooli muuttui asiantuntija-arvonmäärit- 
täjästä valveutuneeksi välittäjäksi. Arkistot 
avautuivat kohti yhteiskuntaa ja auttoivat kä- 
sittelemään sen moninaisia identiteettejä ar- 
kistollisen muistin kautta. (Cook 2013, 107-113; 
ks. myös Hupaniittu 2021, 22-23.) 

Se, että Harjun aineisto otettiin arkistoon, 
oli osa kehitystä, jonka ansiosta kansa-käsite 
laajeni moniarvoisemmaksi ja moniäänisem- 
mäksi. Samalla kansanperinne alkoi kattaa 
menneisyyden ohella enenevässä määrin 
myös nykyisyyttä. Kyse ei ollut etukäteen 
valmistellusta keruupoliittisesta linjasta tallen- 
taa Harjun tavoittamien ryhmien perinnettä, 
vaan törmätessään kiinnostavaan kirjoitta- 
jaan Vento ymmärsi aineiston arvon. Luotta- 
muksellisen suhteen muodostuminen ja sen 
ylläpitäminen Harjuun vaati nopeaa tarttu- 
mista. Kun Harju kysyi kirjeissään tekstiensä 
arkistoon tallentamisen arvosta vastasi Vento 
muistiinpanojen olevan laadultaan ensiluok- 
kaisia. Hän toivoi yhteistyön jatkuvan ja toi 
esiin Harjun avainaseman kenttätutkijana, 
joka oli tavoittanut kertojikseen ihmisiä, joi- 
den perinnettä ei ollut arkistoon ennen tal- 
lennettu. Hän kertoi perinteentutkimuksen 
murroksesta ja korosti Harjun kirjoittaman 
materiaalin arvoa tutkimukselle. 

Arvostus näkyy myös Vennon kirjoittamas- 
sa kirjeessä Harjulle 30.11.1964: 


Johan K. Harju Naarajärvi 

Viime vuosina olette varsin ahkerasti kartuttaneet 
Kansanrunousarkiston kokoelmia ja äskettäin 
kansanperinteen valiokunta on myöntänyt Teille 
jälleen kerääjäpalkkion, joka — pienuudestaan huo- 
limatta — on suurin tällä kertaa myönnetyistä. Perin- 
teen kerääjän täytyy ottaakin työnsä harrastuksena, 
josta ei liioin koidu taloudellista hyötyä hänelle it- 
selleen. Kerääjän vaivannäkö hyödyttää sen sijaan 
nykyistä ja tulevaa kansanperinteen tutkimusta. 

Kirjeissänne olette toisinaan tiedustellut, miten 
keräelmänne täällä arkistossa on arvostettu. Muis- 
tiinpanonne ovat ensiluokkaisia ja mukaan liittä- 
männe piirrokset todella taitajan kynästä. — — 

Teidän keräelmienne arvoa lisää myös se, että 
olette tavoittaneet kertojiksenne ihmisiä, joiden 
perinnettä tuskin ollenkaan on entuudestaan arkis- 
ton kokoelmissa. Mainittakoon tässä esimerkiksi 
vankilaperinne, joka on tutkijalle varsin hankalas- 
ti tavoitettavaa ainesta. Talonpoikaiskulttuuri elää 
nykyisin murroskauttaan ja tutkimus on alkanut 
yhä enemmän laajentua sen ulkopuolelle. Erikoiset 
sosiaaliset yhteisöt ovat hyvin usein tutkijan mie- 
lenkiinnon kohteena. Tällöin ovat avainasemassa 
sellaiset kenttätyöntekijät, jotka voivat koota luo- 
tettavaa aineistoa. — — 

Nähdäkseni Te olette varsin hyvin osannut kiin- 
nittää huomionne myös sellaisiin perinteenlajeihin, 
joita Kansantiedossa ei ole edes kyselty. Toivom- 
me hartaasti, että yhteistyömme tulee jatkumaan 
taas ensi vuonna. Mikäli Teillä on harrastuksenne 
johdosta kysyttävää, haluamme vastaisuudessakin 
antaa opastusta. 


Ystävällisin terveisin 


Suom. Kirj. Seuran 
kansanrunousarkisto Urpo Vento, fil. kand 

Kerrotaan, että kun Harju joutui putkaan, 
tulivat Vento ja Laaksonen apuun ja kirjoi- 
tustyö saattoi jatkua. Silloin kun vankila tai 
huoltolaitos ei sitonut, toi Harju mielellään 
tekstinsä arkistolle tai poikkesi tervehtimään. 
Joskus Ventoa ja Laaksosta nuhdeltiin siitä, 
että humalainen vieras oli päästetty arkiston 
tiloihin. Harju tuli vierailuille yleensä siististi 
pukeutuneena ja partavedeltä tuoksuen, mut- 
ta ajan kuluessa vierailut menivät huonom- 
paan suuntaan, muisteli Pekka Laaksonen 
Harjusta kertovan radio-ohjelman haastatte- 
lussa. (Mikkola 2003.) Harju arvosti sitä, että 
henkilökunta ei näyttänyt vaivaantuvan hänet 
kohdatessaan.?8 ”Normaali suhtautuminen 
minuun riittää”, hän korosti.? Vaikka arkiston 
arvostus ei parantanut Harjun sosiaalista tai 
terveydellistä tilannetta, Harjun näkökulmas- 
ta yhteyden muodostumisessa merkittävää oli 
henkilökunnan arvostava suhtautuminen hä- 
neen ja hänen työskentelyynsä. Kirjoittamalla 
arkistoon hän sai vastaanottaja- ja lukijatahon 
teksteilleen ja sai työskennellessään olla teke- 
misissä arvostamansa instituution kanssa. 
Instituution ja yksilön suhteeseen liittyi 
myös jännitteitä. Huolimatta myötämielises- 
tä ja arvostavasta kohtelusta arkisto oli valta- 
asemassa suhteessa Harjuun tai oikeastaan 
kaikkiin kerääjiinsä. (Arkistojen vallasta, ks. 
Schwartz ja Cook 2002.) Arkiston kiinnostuk- 
sena olivat aineistot ja niiden karttuminen, ei- 
vät niinkään yksilöt. Tämä näkyi vastaanote- 
tuissa aineistoissa myös syvemmällä tasolla: 
päämääränä oli tallentaa kollektiivitraditiota, 
ei yksilöllistä näkökulmaa. Arkisto kutsui ke- 
rääjät vastaamaan, mutta saneli haluamansa 

Johan K. Harju ja arkistonjohtaja Urpo Vento Suoja-Pirtti ry:n hoitokoti Sillanpirtin pihamaalla 4.5.1971, 
kuvaajana Pekka Laaksonen. SKS:n arkisto, perinteen ja nykykulttuurin kokoelma. 

sisällöt keruukutsujen ja tiedotuslehtiensä 
kautta. 

Harjun työtä esiteltiin arkiston julkaisu- 
kanavissa. Vento tilasi Harjulta piirrossarjan 
arkiston tiedotuslehteen (Kansantieto 19/1965), 
ja kun arkisto esitteli kokoelmiaan vuonna 
1968 näyttelyllä arkistosalissa, oli Harjultakin 
asetettu esille aineistoa.” Keräelmien sidotta- 
mista kirjamuotoon joudutettiin, jotta Harju 
näkisi itse työnsä tuloksen hyllyssä (suullinen 
tiedonanto Pekka Laaksoselta 20.2.2020). Kun 
Vento ja Laaksonen sitten näyttivät Harjulle 
”punakantiset sirosti sidotut jutut” ja Vento vie- 
lä kehaisi määrän olevan suurempi kuin kenel- 
läkään muulla aikalaiskerääjällä, tunsi Harju 
ylpeyttä. Harjun 60-vuotissyntymäpäiväksi 
arkisto hankki hänelle lahjaksi rannekellon 
onnittelukaiverruksella. Juhlapäivänä Vento 
ja laulutervehdyksen valmistelleet arkistolai- 
set veivät lahjan Ruoholahden Liekkihotelli 
-yömajassa asuvalle Harjulle. (Sähköposti An- 
nikki Kaivola-Bregenhojlta 25.11.2021; Mikko- 
la 2003.) 


Joustavat palkkiot motivoivat 
kirjoittamaan 


Arkiston antaman arvostuksen sekä kirjoitta- 
misen ja itseilmaisun innon lisäksi Harjun 
työskentelyä motivoivat teksteistä maksetut 
palkkiot. Arkisto palkitsi kerääjiään puolivuo- 
sittain jouluna ja juhannuksena joko kirja-, ho- 
pea- tai rahapalkinnoin (Kansantieto 13/1962, 
23). Vento ja Laaksonen pitivät huolen, että 
palkkio maksettiin Harjun toivomuksesta 
rahana.? Harju oli usein rahavaikeuksissa ja 

tarvitsi rahaa tupakkaan ja sakkomaksuihin 
tai talven tullen puuttuvaan päällystakkiin.?* 
Se, että postimaksuista ei tarvinnut huolehtia, 
oli työskentelylle ratkaisevan tärkeää. Arkisto 
lähetti vastaajaverkoston jäsenille puhtaaksi- 
kirjoituspaperia ja vapaakirjekuoria, joilla 
keräelmät sai postittaa ilmaiseksi (Kansantieto 
13/1962, 23). Useimmiten palkkiot maksettiin 
Harjun toivomuksesta ennakkoon. Arkistossa 
luotettiin kirjoittajan tuotteliaisuuteen ja sii- 
hen, että ennakkomaksua vastaan luvatut 
keräelmät saapuvat ajallaan. On mahdollista, 
että kartunnan runsas määrä selittyy joinakin 
vuosina sillä, Harjun oli kirittävä kiinni en- 
nakkomaksut kirjoittamalla. 

Keräelmistä saatavien palkkioiden lisäksi 
oli mahdollista voittaa palkintorahaa osallistu- 
malla keruukilpailuihin. Harju, joka myi kir- 
joituksiaan ja ristikoitaan julkaistavaksi, oli tie- 
toinen siitä, että myös arkistoon kirjoittamalla 
oli mahdollista ansaita tuloja, kilpakeruissa 
menestymällä ehkä mainettakin. Puolivuo- 
sittaisten palkkioiden suuruutta silmällä pi- 
täen keräelmien sivumäärällä oli vaikutusta, 
sillä palkkiot maksettiin kartunnan mukaan. 
Ulla-Maija Peltonen onkin huomauttanut, 
että arkiston tapa maksaa kerääjille rahallisia 
palkkioita on motivoinut perinnekokoelmien 
karttumista ylipäätään (Peltonen 2004, 201). 
Harju osallistui yhteentoista eri kilpakeruu- 
seen. Erityisen menestyksekkäitä olivat Pa- 
rantolaperinteen keruukilpailun kolmas sija 
1971 ja Korsuperinteen kilpakeruun voitto 
1973. Kilpakeruiden palkinnassa Harjun teks- 
tit asettuivat muiden arkistoon kirjoittavien 
kanssa samalle viivalle. Hän oli kilpailuhenki- 
nen ja pohti muiden osallistujien kykyjä kir- 

joittaa kysytyistä aiheista.s* Harjun tekemä 
työ sai tunnustusta, kun SKS palkitsi hänet 
vuonna 1968 sillä suurkerääjän kunniamita- 
lilla, jota hän oli kertonut tavoittelevansa.3' 
Kansanperinteen taitajille myönnettävän Ka- 
levalaseuran Kekrinpäivän palkinnon Harju 
sai vuonna 1971 (Sihvo 1972, 430) ja piti sitä 
saamistaan kunnianosoituksista arvokkaim- 
pana (Lähteenmaa 1975). 

Vuolas kirjoittaminen Kansanrunousarkis- 
tolle piti Harjun kiireisenä, mutta myös vakiin- 
tunut suhde ja joustavat palkkiot vaikuttivat 
siihen, että työskentely oli kannattavaa keskit- 
tää, eikä Harju kerännyt perinnettä muualle. 
Kansanrunousarkiston palkkiojärjestelmän 
tavoitteena oli kannustaa harrastelijakerääjiä, 
eikä palkkiota ajateltu kerääjien pääasiallise- 
na tulonlähteenä (esim. Vennon kirje Harjulle 
30.11.1964). Valtavaan työmäärään suhteutet- 
tuna Harjun vuosien mittaan saamat rahalliset 
palkkiot ja palkinnot jäivät pieniksi. Kannus- 
tiko lähtökohtaisesti harrastajille suunnattu 
palkkiojärjestelmä Harjua ansiotyöhön huo- 
nolla palkalla ja olisiko kokoelma syntynyt il- 
man palkkiota? Olisiko Harju voinut julkaista 
kirjoituksiaan jonkin itselleen taloudellisesti 
kannattavamman kanavan kautta? Vaikka 
Harju itse oli palkkioihin tyytyväinen, antaa 
hänen tapauksensa aiheen pohtia arkiston 
palkkiojärjestelmän eettisyyttä.3 


Harjun aineiston monimuotoisuus 
ja luokittelun haasteet 


Jokainen Harjun kokoelman teksti on saanut 
perinnelajimerkinnän, kun niitä niiden tal- 

lennusvaiheessa läpikäynyt arkistotutkija on 
analysoinut tekstit. Kokoelman perinnelajeja 
ovat esimerkiksi kasku, sananparsi, paikallis- 
tarina ja muistelma. SKS:n perinteen ja nyky- 
kulttuurin arkistoaineistojen järjestäminen on 
perustunut perinnelajiluokitukselle ja arkiston 
pyrkimyksenä oli vielä 1960—+1970-luvuilla jär- 
jestää kaikki aineisto perinnelajeittain (Lauk- 
kanen & Lipponen 1978). Myöhemmin kun 
kilpakeruut ja kenttätöillä nauhoitettu ääni- 
teaineisto alkoivat lisääntyä, karttuvaa aineis- 
toa oli hankalaa saada luokiteltua pelkästään 
uudistettiin. Nykyinen kaikkiin aineistoihin 
ja aineistotyyppeihin käytettävä asiasanasto 
otettiin käyttöön 1991-1992. (Tahvanainen 
2001, 3.) 

Arkistoon tallentamistyönsä alkuvuosina 
Harju vastasi arkiston kyselyihin ja keräsi 
sitä, mitä keruukutsuissa ja tiedotuslehdissä 
kysyttiin. Hän käytti perinteenlajeja työsken- 
telynsä välineenä: kun arkistolta toivottiin 
kaskuja, Harju kysyi kertojiltaan kaskuja. Ote 
laajeni, kun Harju alkoi dokumentoida omaa 
elämäänsä ja kirjoittaa spontaanisti omien 
kiinnostustensa ohjaamana. Kun Harjun ko- 
koelmaa lukee kronologisessa järjestyksessä, 
huomaa vuoden 1965 aikana tekstien etään- 
tyvän tutuista perinteenlajeista ja muodon 
muuttuvan vapaamuotoisemmaksi muistelu- 
kerronnaksi ja tilannekuvauksiksi. Mistä 
muutos teksteissä johtui? Kun huoltolaitos, 
sairaalaosasta tai vankila rajoitti liikkumista, 
antoivat nämä paikat samalla kehykset myös 
kirjoitustyölle. Harju oli vastannut arkiston 
kyselyihin aktiivisesti parin vuoden ajan ja 
hänellä oli hyvä käsitys tavasta, jolla arkistoon 

tuli kirjoittaa. Keskustelut Urpo Vennon kans- 
sa rohkaisivat tallentamaan omaa elämänpii- 
riä. Hän ymmärsi alan keskustelua perinteen- 
tutkimuksen murroksesta, osasi tallentamisen 
muotoseikat ja alkoi soveltaa omaksumaansa 
perinnemuistiinpanokäsitystä kirjoittamises- 
saan ja kenttätöissään. Arkiston neuvoja seu- 
raten Harju kirjoitti muistiin sopimattomalta- 
kin tuntuvat asiat.38 

Keväällä 1965 Harju suunnitteli matkaa 
Isojoelle tallentamaan vanhaa talonpoikaista 
perinnettä, mutta tutkimusretki Pohjanmaal- 
le ei koskaan toteutunut.3t Kesäkuussa Harju 
kirjoitti Vennolle Turusta, Kakolan vankilasta. 
Hän harmitteli menetettyä ehdonalaista va- 
pauttaan ja lupasi jatkaa työskentelyä vanki- 
lassa ja laatia arkistolle *reportaasin 20 vuoro- 
kautta Helsingin yöelämää”.35 Tekstit, joita 
Harju alkoi kirjoittaa, eivät ole pelkkää etno- 
grafista raportointia, vaan mukana on useita 
sävyjä: kaunokirjallista kuvausta, henkilökoh- 
taista kokemuskerrontaa ja ajankohtaisten 
aiheiden kommentointia.3* Tyylissä näkyy 
Harjun osaaminen jännitys- ja seikkailukerto- 
musten kirjoittajana sekä sävyjä aikakausi- 
lehtien sensaatiojournalismin muotokielestä, 
joka valtavirtaistui Suomessa 1960-luvulla 
(Aho 2003, 319-320). 

Perinnelajien jaottelun näkökulmasta osa 
kerääjien arkistolle lähettämästä aineistosta 
mukaisesti. Tämä omasepitteinen ja kirjallis- 
peräiseltä vaikuttava aines, niin sanottu epä- 
aito perinne järjestettiin 1930-luvulta vuoteen 
1977 asti erilliseksi F-aineistoksi (Laukkanen 
& Lipponen 1978). Pekka Laaksonen kertoi 
Harjun kanssa toimiessaan ymmärtäneensä 

hänen olevan kirjallisesti huippulahjakas mies, 
todellinen kirjoittaja (Mikkola 2003). Harjun 
tekstejä on merkitty ”epäaidoksi perinteeksi”, 
mutta osoituksena siitä, että hänen kirjalliset 
ansionsa tunnustettiin ja hänen työtään arvos- 
tettiin monipuolisena kokonaisuutena, näitä 
aineistoja ei sijoitettu muiden epääaidoiksi 
arvioitujen keräelmien yhteyteen vaan ne 
löytyvät sidottuina Harjun omista kerääjäsi- 
doksista.37 

Myös Harjun kirjoitushetken nykyisyyttä ja 
laitosten elämänmenoa tallentavat tekstit oli- 
vat hankalia luokitella ja järjestää. Luokittelua 
vaikeutti niiden kuvaama nykyaikainen kau- 
punkiympäristö ja marginaalinen maailma, 
mutta myös tekstien hybridinen ja monimuo- 
toinen luonne. Ne eivät sopineet sisällöltään 
jo olemassa oleviin genreihin, ja työkaluksi 
luokitteluun luotiin uusi perinteenlaji E3: eri- 
tyisyhteisöjen perinnettä (suullinen tiedonan- 
to Pekka Laaksoselta 8.10.2021). Perinnelaji 
E3 oli johdettu agraarikulttuuria luokittelevas- 
ta perinnelajista E, jolla tarkoitettiin kansatie- 
teellistä kuvausta, aineellista ja tapakulttuuria. 
Perinnelaji E3 tarkentavana luokituksena eri- 
tyisyhteisöiksi olivat ”vankilat, sotaväki ym”. 
Samaan aikaan erityisyhteisö-perinnelajin 
kanssa otettiin käyttöön perinnelaji E2, jolla 
luokiteltiin kaupunkikulttuuria ja uudenai- 
kaista yhteiskuntaa sekä perinnelaji c:n uute- 
na merkityksenä slangisanat ja ilmaisut, josta 
tarkentavana esimerkkinä perinnelajilistassa 
oli Harjun käyttämä sana ”puistokemisti”.39 

Erityisyhteisöjen perinteestä tuli Harjun 
kokoelmaa kuvaava luonnehdinta, jota käy- 
tettiin, kun kokoelman merkityksestä ja ainut- 
laatuisesta sisällöstä suhteessa muihin arkiston 

aineistoihin kerrottiin esimerkiksi Harjun saa- 
mien palkintojen yhteydessä. Nimityksenä 
arkistossa 1960-luvulla käyttöön valittu eri- 
tyisyhteisö on yhä nykypäivän kontekstissa 
onnistunut. Sensitiivisellä, yleistasolle jäävällä 
nimellä vältettiin Harjun kertoman elämän- 
piirin leimaaminen esimerkiksi alkoholisteiksi 
tai asunnottomiksi. Nimeämällä Harjun teks- 
tit alakategoriaksi, joksikin muuksi kuin E-luo- 
kan kansatieteelliseksi kuvaukseksi, valinta 
kuitenkin implikoi sitä, että Harjun ajateltiin 
luokittelun tasolla kirjoittavan jostakin poik- 
keavasta, perinteiseen kansakuvaan sopimat- 
tomista ilmiöistä ja ihmisistä. Erityisyhteisöjen 
perinnettä käytettiin lopulta luokittelemaan 
vain Harjun tekstejä, vaikka genre oli ylei- 
Tämä johtui siitä, että samanlaisista aiheista 
kertovaa aineistoa ei saapunut arkistoon." Vä- 
hemmistöjen aineistoista ja niiden luokittelun 
ongelmista kirjoittanut Kati Mikkola toteaa, 
että jos aineistot ovat arkistossa hajallaan, nii- 
tä on hankalaa löytää. Toisaalta myös erilliset 
vähemmistökokoelmat rajautuvat ulos kansal- 
lisesta kertomuksesta. (Mikkola 2021, 197.) 


Tiedonannot talteen tulevaisuuden 
ihmiselle 


Vennon ja Laaksosen pitkäaikainen yhteistyö 
Harjun kanssa kannusti Harjua jatkamaan 
kirjoitustyötä viidentoista vuoden ajan, kuole- 
maansa asti. Heidän ansiostaan hän hahmotti 
omien tiedonantojensa ainutlaatuisuuden ja 
koki jopa velvollisuudekseen jatkaa kirjoitus- 
työtään niillä aihealueilla, joita muut tutkijat 


MIKSI TÄTÄ KIRJOITAN? 


tai kerääjät eivät tavoittaneet. Harju kertoi 
halustaan saada aikaan ”jotain pysyväistä” 
(Lähteenmaa 1975). Arkistoon kirjoittamisesta 
muodostui tukipilari muuten epävakaassa elä- 
mässä ja kirjoittaminen antoi merkitykselli- 
syyden kokemuksia silloin kun laitoselämä 
rajoitti liikkumisvapautta. Kun Harju kuoli 
66-vuotiaana Tervalammen alkoholistiparan- 
tolassa, hänet haudattiin Honkanummen 
hautausmaalle. Sosiaalihuollon järjestämissä 
vaatimattomissa hautajaisissa paikalla olivat 
muutaman sukulaisen lisäksi jäähyväisiä jät- 
tämässä Vento ja Laaksonen. (Mikkola 2003.) 
Vaikka Harjun tekstit ovat omaehtoisia ja 
monella tapaa aikansa arkistointia ja tutkimus- 
ta ohjaaviin näkökulmiin vaikeasti istuvia, 
ovat ne myös kirjoitusaikansa sekä Harjun ja 
arkiston välisen suhteen tuote. Pitkäaikaisen 
työskentelyn muotoon ja aihevalintoihin vai- 
kuttivat monenlaiset asiat: arkiston työtavat, 
Harjun henkilökohtainen elämä ja siitä joh- 
tuvat kirjoitus- ja haastattelupaikat ja mielen- 
kiinnot, ajankohtainen uutisointi sekä se, mitä 
arkistolta on kysytty ja toivottu. Harjun työs- 
kentelyn ja ennen kaikkea Harjun ja arkiston 
vuorovaikutuksen tutkiminen avaa ainutlaa- 
tuisen näkökulman aikaan, jossa folkloristii- 
kan tieteenala, arkistotoiminta ja käsitys pe- 
rinteestä ja kansasta kävivät läpi murrosta. 
Harjun toiminnan kautta esille tulee myös 

se, millainen vaikutus yksittäisellä perinteen 
tallentajalla voi olla kokoelmien karttumisen 
mutta myös koko arkistoinstituution kokoelma- 
politiikan kannalta. Harjun ja arkiston vuoro- 
vaikutus sekä Harjun työskentelyn vastaanotta- 
minen arkistoon kertovat siitä, että Harjun työ 
koettiin tallennusaikanaan yhteiskunnallisesti 

ajankohtaiseksi. Perinteentutkimuksen uudet 
kiinnostuksen kohteet ja aikakauden yhteis- 
kunnalliset virtaukset, kuten sosiaalipolitiikan 
puutteiden nouseminen julkiseen keskuste- 
luun, vaikuttivat siihen, mitä tallennettiin. 
Kuusikymmentälukulainen arkisto henkilö- 
kuntineen otti Harjun vastaan arvostelematta 
ja tarjosi resursseja työskentelyyn. Arkisto oli 
avoinna uudenlaisille aineistoille mutta myös 
ihmiselle, joka niitä tuotti. Arkisto oli toimies- 
saan Harjun kanssa luonut mallin, jossa perin- 
teen tallentajan annettiin vapaasti vaikuttaa 
tuottamaansa materiaaliin. Toimintamalli, jos- 
sa marginaalisten yhteisöjen sisältä rakentu- 
valla haastatteluihin perustuvalla keruutyöllä 
saatiin hyviä tuloksia, ei kuitenkaan vakiintu- 
nut, vaan arkisto keskittyi jatkossakin kirjal- 
lisiin keruuhankkeisiin. Miksi Harjun kanssa 
hyvin onnistunut yhteistyö jäi poikkeukseksi? 
Todennäköisesti Harjun oma vahva toimijuus 
oli vuorovaikutusta ylläpitävä tekijä, arkistol- 
le Harjun työskentelyn hyödyntäminen näyt- 
täytyi yksittäisenä mahdollisuutena, johon 
tartuttiin. 

Harju ja hänen aineistonsa olivat arkiston 
toiminnan ytimessä 1960—1970-luvuilla. Myö- 
hemmin aineistojen tutkimattomuus on edes- 
auttanut aineistojen tunnistamattomuutta ja 
sitä kautta marginalisoitumista. Taustalla ovat 
olleet tutkimustraditioihin liittyen perinne-, 
kansa- ja genrekäsitysten jäykkyys ja toisaalta 
myös se, että aineisto oli ”vääränlaista” tutki- 
musintressien näkökulmasta. Vireillä olevat 
suunnitelmat julkaista Harjun aineistoa eivät 
toteutuneet (esim. Kuusi 1977, 224). Luokitte- 
lun ongelmista johtuen Harjun kirjoitukset ei- 
vät välttämättä yhdistyneet muihin aineistoi- 

hin. Aineiston luokittelun hankaluus kertoo 
siitä, että Harjun työ ajoittui murroskohtaan, 
jossa arkiston ja tutkimuksen käytännöt edel- 
leen noudattivat 1900-luvun alussa vakiintu- 
nutta perinnelaji-, kansanperinne-, ja kansa- 
käsitystä. Harjun kuvaama todellisuus ei sopi- 
nut siihen vaivattomasti. Huolimatta siitä, että 
Harjun tuotanto näyttäytyi sen kirjoitusaika- 
na haasteellisena arkistoinnin näkökulmasta, 
Harjun kokoelmaa arkistossa on arvostettu ja 
sen tärkeys ja mahdollisuudet tutkimusaineis- 
tona ymmärretty. Kokoelman käytettävyyttä 
on jatkuvasti parannettu: kerääjäsidoksista 
ja keruukilpailuvastauksista muodostettiin 
1980-luvun alussa kortisto, kerääjäsidokset 
digitointiin 2019 ja tällä hetkellä kortistoon 
kehitetään tekstintunnistusta. 

Harjun aihevalinnat, erityisyhteisöt, nyky- 
ajan kuvaus ja se, että hän kirjoitti kaupun- 
kiin liittyvää ja henkilökohtaista tietoa, tekivät 
hänen kirjoituksistaan haasteellisia tutkimus- 
aineistoja. Tutkimus keskittyi kollektiiviseksi 
miellettyyn perinteeseen yksilöiden sijasta, 
eikä Harjun tuottamaa kokemuksellisista tie- 
toa osattu vielä käsitellä. Harjun tuotannon 
monimuotoisuus ja omaleimaisuus, joka kir- 
joitusaikana ei ongelmitta sopinut tutkimuk- 
sen fokukseen, avaa nykytutkimukselle kiin- 
nostavia näkökulmia ei vain poikkeuksellisen 
yksilön luovaan toimintaan vaan myös arkis- 
toinnin ja tutkimuksen historiallisiin käytän- 
töihin ja niiden taustalla olleisiin perinne- ja 
kansakäsitysten murroksiin. Voidaankin aja- 
tella, että kokoelma otettiin talteen Harjun lu- 
kijakseen ajattelemaa tulevaisuuden tutkijaa 
varten. 

38 Harjun tekstejä luokiteltiin perinnelajilla E3 
vuodesta 1965 lähtien, ja perinnelajimerkkien 
listaa E3 päivitettiin vuonna 1968. (SKS KRA. 
Harju, Johan K. 2290—2583.1965, Kansanru- 
nousarkiston virka-arkisto 1935—1999: Kansan- 
runousarkiston perinnelajimerkit ja perinne- 
alue- ja pitäjäluettelo 1964,1968.) 

39 Kansanrunousarkiston virka-arkisto 1935-1999: 
Kansanrunousarkiston perinnelajimerkit ja pe- 
rinnealue- ja pitäjäluettelo 1964,1968. 

40 Esim. Kalevalaseuran arkisto, Kalevalaseuran 
johtokunnan kokouksen pöytäkirja 21.10.1971. 

41 Perinnelaji E:n jakamisesta alaluokkiin luovut- 
tiin 1970—-1980-luvuilla (sähköposti Jukka Saari- 
selta 30.11.2020). 

42 En tässä artikkelissa tutki sosiaalista vastuuta, 
mutta haluan mainita, että keskustelu margina- 
lisoiduista ryhmistä ja kulttuuri-instituutioiden 
inklusiivisuudesta on uusi ja sitä käydään arkis- 
toissa vasta nyt (esim. Rastas & Koivunen 2021). 

Helsingin raastuvanoikeus (HRO). 

KA HRO Cb IV:409 IV osaston rikosasiain kirja- 
vihot 14.11.1945. 

KA Helsingin poliisilaitos. Huolto-osasto. Ca 1:257 

Preivillä riiaaminen 


Talonpoikainen kansa ja rakkauskirjeet 1800-luvun lopun 


ja 1900-luvun alun Suomessa 


Erokirjan kriivari se tulee vaikka kestä. 
Se tulee renkipojasta ja talon tyttärestä. 
(Hako 1963, 429.) 


Vuonna 1891 kuopiolaisessa lehdessä kerrot- 
tiin onnettomuudesta, joka oli sattunut eräälle 
herrasväen piialle. Tyttö oli ollut kirjoittamas- 
sa ”rakkauden kirjettä” kynttilän valossa, mut- 
ta nukahtanut ja polttanut päälakensa (Uusi 
Savo 30.5.1891). Sama lehti raportoi vuotta 
myöhemmin, että Vesannolla oli löydetty jon- 
kinlaisia lemmenviestejä eräästä kalamökistä 
(Uusi Savo 9.8.1892). Halkopinoa oli käytetty 
rakkauskirjeiden postilaatikkona Pertjärven 
asemalla, kirjoitti viipurilainen lehti ja lisäsi, 
että muoti lienee Lappeelta kotoisin (Wiipuri 
18.4.1896). Nimimerkki -ko -to:n kertomuk- 
sessa talollisen poika Saaren Simo haluaa olla 
”oikein uusimuotinen sulhanen” ja ilmaista 
tunteensa kirjoittamalla. Hän kysyy tavoit- 
telemaltaan tytöltä, haluaisiko tämä rakkaus- 
kirjeen. Pilailunhaluiselle Marialle tämä sopii 
samoin kuin välikäden käyttäminen viestin- 
viejänä. Naapurin tyttö toimittaa perille kir- 
jeen, jonka Simo on sanellut talon rengille. Se 
luetaan ääneen koko väelle, joka saa hyvät 
naurut. (Laatokka 18.11.1893.) 

Nämä esimerkit kertovat siitä, että rakkaus- 
kirjeet olivat jotakin uutta talonpoikaisen kan- 
san parissa ja että ilmiö herätti huvittunutta 
huomiota sanomalehtien sivuilla. Kirjeille 
olikin yhä enemmän tarvetta, koska liikku- 
vuuden lisäännyttyä haluttiin pitää yhteyttä 
muualle muuttaneisiin. Kirjeenvaihdon laaje- 
neminen niin sanotusti kansan syvien rivien 
piiriin kertoo kirjallistumisesta. Termi viittaa 
prosesseihin, joissa kirjoitettu ja painettu 
sana saivat yhä suuremman merkityksen niin 
yksilöiden elämässä kuin laajemmin yhteis- 
kunnassa. Modernisaatioon kytkeytyviin kir- 
jallistumisen prosesseihin kuuluvat kirjakult- 
tuurin leviäminen, lukutaidon paraneminen 
ja kirjoitustaidon yleistyminen sekä näiden 
taitojen käyttäminen erilaisiin tarkoituksiin 
(ks. esim. Laitinen & Mikkola 2013). Toisaalta 
Niina Hämäläinen on osuvasti huomauttanut, 
että kirjallistumisesta voisi puhua myös kir- 
jallistamisena, aktiivisesti kirjoitustaitoa hyö- 
dyntävänä toimintana (Hämäläinen 2014, 89). 
Näin tapahtuu esimerkiksi tilanteissa, joissa 
kirje saadaan aikaan sanelemalla. 

Kirjeet ja niiden kirjottamisen historia ovat 
ajassa, paikassa ja tilanteessa yhä uudelleen 
muotoutuvia aineistoja, joita määrittävät eri- 

— Tulipalo. Toissa yönä kun eräs 
herrasväen piika Kuopiossa rupesi kulta- 
käpyselleen rakkauden kirjettä kirjoitta- 
maan kynttelitulella, niin sattui hänelle 
nukkumatti tulemaan noissa rakkauden 
ajatuksissa ja syttyi tuleen tukka kynt- 
telivalkeasta ja paloi päälaki valkeaksi. 
Piika heräsi säikäyksestä, ja luuli unen 
horroksissa että mikä katajapehko nyt 
palaa. Hän pyysi tämän tapauksen kir- 
joittajaa varoittamaan kaikkia nuoria 
naisia, etteivät rupeaisi kynttelitulella 
töhrystämään rakkauden kirjeitä, ettei 
kävisi noin hullusti kuin hänelle, että 
menettäisi tukkansa ja sulhonsa; sillä 
hän ei sanonut tällä kaljupäällä toivo- 
vansakaan enään miestä. Siitä vaan oli 
hyvillään ettei kellot ruvenneet soimaan 
tähän tulipaloon, josta olisi tullut julki 
tämä tapaus koko kaupungille. Tapaus 
on tosi, vaikka se on tämmöinen. 


Uusi Savo 30.5.1891, s. 5. 


— Uusi postitoimisto om perus- 
tettu Waesannolle Niimiveden rannalle. 
Sieltä muutamasta verkkomökistä löy- 
dettiin kattolautojen välistä kirjeitä, jotka 
ovat aijotut järven toiselle puolen. Näissä 
lähetyksissä ei ole mainittu allekirjoit- 
tajaa, vaan luullaan olevan jonkin laisia 
rakkauskirjeitä, koskapa niissä keskus- 
tellaan yhtymäpaikoista, jotka ovat ve- 
sakkoahot ja niittyladot. 


(0 


Uusi Savo 9.8.1892, s. 2. 


PREIVILLÄ RIIAAMINEN 


laiset tavat, normit, konventiot, yhteisölliset 
säännöt ja muut kulttuuriset ja historialliset 
prosessit (Lahtinen, Leskelä-Kärki & Vainio- 
Korhonen 2011, 13). Kirjoittaminen ei ole yh- 
teiskunnallisista raja-aidoista eikä politiikasta 
vapaata toiminta (vrt. Clark ja Ivanič 1997, 
20-56). Kirjeiden tutkimus on useimmiten 
kohdistunut ylempien luokkien piirissä kir- 
joitettuihin teksteihin. Oppineiden kirjoitta- 
jien kirjeet on nähty eräänlaisena kaanonina, 
kun taas vähän tai ei lainkaan kouluja käyneet 
ovat olleet marginaalissa. Vasta viime vuosi- 
kymmeninä historian- ja kulttuurihistorian 
tutkimuksen piirissä on alettu tarkastella kir- 
jeitä, joita on tuotettu yhteiskunnan alemmis- 
sa kerroksissa. Kansanihmisten rakkauskir- 
jeistä on kuitenkin kirjoitettu vähän (Bossis 
1998; Lyons 2016; French 2015a). Suomalai- 
sesta tutkimuksesta voi mainita lähinnä 
Pirkko Leino-Kaukiaisen artikkelin sotamies 
Sven Anders Wallinin kirjeistä morsiamelleen 
1876-1881 (Leino-Kaukiainen 2011) ja Pasi 
Saarimäen artikkelin maaseudun nuorten 
seurustelusuhteista 1800-luvun loppupuolella, 
jossa aineistona ovat oikeuden pöytäkirjoihin 
liitetyt kirjeet (Saarimäki 2014). Yhtenä syynä 
tutkimuksen niukkuuteen on aineiston han- 
kala tavoitettavuus: niin sanottujen tavallisten 
ihmisten rakkauskirjeitä ei ole useinkaan säi- 
lytetty, saati toimitettu arkistoihin? 
Tarkastelen tässä artikkelissa rakkaus- ja/ 
tai kosintakirjeiden laatimisen materiaalisia 
ja sosiaalisia ehtoja, viestien välittämistä, kir- 
jesalaisuutta, kirjeissä toistuvia formuloita ja 
tunteiden ilmaisemisen tapoja aikana, jolloin 
kirjoittaminen ei ollut vielä yleinen kansalais- 
taito talonpoikaisen kansan piirissä. Rakkaus- 

kirjeellä tarkoitan kirjallista viestiä, jossa lä- 
hettäjä ilmaisee vastaanottajalle ihastustaan 
ja haluaa aloittaa seurustelun tai jatkaa sitä. 
Kaikkiin kosintakirjeisiin ei sisälly romanttista 
diskurssia, vaan kirjeiden sisältö lähenee 
työtarjousta. Käsitteellä talonpoikainen kansa 
tarkoitan talollisten lisäksi torppareita, mäki- 
tupalaisia, palvelusväkeä ja muita maattomia. 
Joissakin esimerkeissä tulee esiin myös ihmisiä, 
jotka kuuluivat kaupungissa asuvaan palve- 
lusväkeen tai tehdaspaikkakunnan työläisiin. 
Tunnekulttuuri-termi viittaa tapoihin, joilla tun- 
teita ilmaistaan erilaisissa kulttuurisissa tilan- 
teissa. Oletukseni on, että kirjallistuminen on 
yhteydessä romanttiseen rakkauteen liittyvän 
tunnekulttuurin vahvistumiseen 1800-luvun 
loppupuolella ja 1900-luvun alussa 3 
Tutkimusmenetelmääni voi kuvata sanoilla 
laadullinen, aineistopohjainen ja kulttuurihis- 
toriallinen. New Literacy Studies -tutkimus- 
suunnan mukaisesti näen kirjeen kirjoittami- 
sen tapahtumana (event) ja käytäntönä (practice) 
(ks. esim. Barton & Hall 2000). Tapahtumia 
ovat tietysti myös kirjeen saneleminen, peril- 
le toimittaminen ja lukeminen. Minna Riitta 
Luukka on suomentanut literacy practice -käsit- 
teen tekstitaidoiksi, jolla tarkoitetaan tekstien 
tuottamista, tulkintaa ja käyttämistä eri tar- 
koituksiin. Käytännöt vaihtelevat tilanteittain 
ja tekstilajeittain, ja teksteihin liittyvät ihan- 
teet, normit ja arvostukset ovat erilaisia eri 
yhteisöissä ja eri kulttuureissa. (Luukka 2009, 
13-15.) Susan Whymanin kirjeen genreen liit- 
tyvän termin epistolary literacy (Whyman 2009, 
9) voisi kääntää kirjetaidoiksi. Siihen kuuluvat 
kirjekonventioiden hallitseminen sekä kirjeen 
sisältöön ja asioiden esittämistapoihin liittyvät 

käytänteet. Kirjetaitojen haasteellisuutta ha- 
vainnollistaa muistelma, jossa syrjäkyläläinen 
nainen pyytää nuorta Maila Talviota kirjuriksi. 
Hän ei kuitenkaan osaa sanoa, mitä viestiin 
kirjoitettaisiin: ”Hän kääntelee ja hikoilee ja 
toistelee: ”kyllähän työ sen tiiätte.? Hetken pe- 
rästä hän määrää: *pannaan nyt sitte terveisiä.” 
Kun jonkun aikaa olen tiedustellut eikö olisi 
mitään uutisia kerrottavana, sanoo hän: jos 
nyt sitte panis että isä on kuollu ja sisar on 
naimisissa.” (Talvio 1903, 179.) 

Osa autenttisesta kirjeaineistostani on pe- 
räisin tutkimuskirjallisuudessa siteeratuista 
kirjeistä tai kirjekatkelmista. Joitakin lähteitä 
on löytynyt Internet-hakujen kautta. Uutisten, 
kansatieteellisten kuvausten ja fiktiivisen ai- 
neiston jäljille olen päässyt Historiallisen 
sanomalehtikirjaston avulla, käyttämällä di- 
gitoituun sanoma- ja aikakauslehti- sekä kirja- 
aineistoon hakusanoja ”rakkaudenkirje”, ”rak- 
kauskirje” ja ”preivi”. Kaunokirjallisia tekstejä 
olen etsinyt myös kohdistamalla hakuja Pro- 
ject Gutenbergin teksteihin. Kertomuksiin ja 
romaaneihin sisältyvät kuvaukset ja kirjeet 
ovat representaatioita henkilöhahmojen ole- 
tetuista kirjetaidoista. Lähden oletuksesta, että 
tekijöillä on ollut tietoa ajankohdan ilmiöistä, 
tavoista ja sosiaalisista normeista (Vuorinen 
2014, 70). Monet esille tulevat esimerkit ovat 
peräisin kansankirjailijoiden teksteistä. Käsi- 
te kansankirjailija kuvaa itseoppinutta, maa- 
laiskansasta lähtöisin olevaa suomenkielistä 
kirjailijaa, joka kuvasi oman elämänpiirinsä 
kansanihmisiä ja heidän elämäänsä (Lassila 
2008, 5). Realistisella kirjallisuudella on vahva 
kytkös todellisen maailman käytäntöihin ja 
ajankohdan keskusteluihin, kuten kysymyk- 

seen kirjoittamisen opettamisesta koko kan- 
salle. Lähinnä pilalehdissä julkaistut parodiset 
kertomukset kertovat puolestaan paremmin 
koulutettujen kirjoittajien asenteista kansan- 
ihmisten kirjetaitoihin ja avioliittokulttuuriin 
(Kuismin 2022). Uutisluontoiset tekstit sisältä- 
vät tiedonsirpaleita kirjeiden välittämisen ta- 
voista, mutta yhtä merkittävää on, että asiasta 
raportoidaan sanomalehdessä. 


Kirjoittamisen olosuhteet sekä 
asenteet rakkauskirjeitä kohtaan 


Kirjoittaminen merkitsi monille 1800-luvun 
ihmisille uutta teknologiaa siinä missä sähkö- 
posti ja tekstiviestit sata vuotta myöhemmin 
(vrt. Edlund 2020). Kun tarkastellaan kirjeiden 
kirjoittamista 1800-luvun viimeisillä vuosi- 
kymmenillä ja 1900-luvun alussa, on otettava 
huomioon kirjoitustaidon opettelun haasteet, 
kirjoitusvälineiden saatavuus, viestien välit- 
tämisen tavat ja rakkauskirjeisiin kohdistu- 
vat asenteet. Kirjoittaminen ei useimmiten 
kuulunut kiertokoulujen opetusohjelmaan, ja 
kansakouluihin, joita oli alettu perustaa suu- 
rimpiin kyliin, pääsi vain osa lapsista, samoin 
kuin kiertokouluihinkin. Kansakoulua saatet- 
tiin käydä vain vuosi tai pari. Kansanihmis- 
ten muistelmista käy ilmi, että kirjoittamista 
opeteltiin usein jonkun kirjoitustaitoisen joh- 
dolla tai vain malliaakkosten avulla (Stark 
2016, 45-48). Vuonna 1880 noin 13 % yli 
kymmenvuotiaista ja 1900-luvun vaihteessa 
39 % viisitoista vuotta täyttäneistä suomalai- 
sista osasi kirjoittaa (Leino-Kaukiainen 2007, 
430). Myös kirjoitustaidoton saattoi osallistua 

kirjekulttuuriin turvautumalla toisten apuun. 
Martyn Lyons, joka on tutkinut kirjoittamisen 
historiaa from below -näkökulmasta, käyttää 
kirjurin avulla toteutetusta kirjoittamisesta 
käsitettä delegated writing. Lyons osoittaa, että 
sanelutapahtumassa ei useinkaan ole kysy- 
mys mekaanisesta puheen saattamisesta kir- 
joitettuun muotoon vaan sanelijan ja kirjurin 
yhteistyöstä (Lyons 2014). 

Kirjoittamisen hienomotoriikka ei ollut 
helppoa raskaaseen ruumiilliseen työhön tot- 
tuneelle (Kuismin 2013, 199-200; Stark 2016, 
48). Kirjoittaminen on materiaalista ja graa- 
fista toimintaa. Paperin, kynän ja musteen 
hankkiminen vaati rahaa ja usein myös mat- 
kaa suuremmalle paikkakunnalle, josta pape- 
ria saattoi ostaa. Itseoppineiden kansanihmis- 
ten muistelmissa on kuvauksia luovista ratkai- 
suista: kirjoittamista harjoiteltiin lumeen ja 
hiekkaan tikun avulla (Makkonen 2002a, 12; 
Stark 2016, 47). Paperin puutteesta kerro- 
taan myös fiktiossa. Kauppis-Heikin Mäki- 
järveläiset romaanissa renki kirjoittaa kirjeen 
vanhan velkakirjan tyhjäksi jääneeseen osaan 
lyijykynän pätkällä (Kauppis-Heikki 1887, 71). 
Saman kirjailijan romaanissa Kirottua työtä 
renki ja talontytär sopivat tapaamispaikoista 
tuohelle ja lankapuolien pohjarullista saadulle 
pahvinpalaselle kirjoitettujen viestien avulla 
(Kauppis-Heikki 1891, 55-56). Kirjoittamiseen 
tarvitaan myös valoa. Väinö Katajan (1867- 
1914) romaanissa Koskenlaskijan morsian nuo- 
ri nainen saa likaisen ja kankealla käsialalla 
kirjoitetun viestin. Se on kirjoitettu tukkimet- 
sässä, mustassa maakodassa, toisten miesten 
tarinoidessa (Kataja 1914, 73). Tilanne on toi- 
nen Santeri Alkion (1862-1930) romaanissa 

Palvelusväkeä, jossa talollisen pojalla on oma 
huone lamppuineen ja kirjoituspöytineen 
(Alkio 1904, 7, 29). Juho Reijosen (1855—1924) 
novellissa ”Kaaperin kosinta” talollinen il- 
mestyy kirjurin luo mukanaan paksu paperi- 
nippu (Reijonen 1900, 63). Rahaa paperin os- 
tamiseen Kaaperilta ei siis puutu. Otto Tuo- 
men kertomuksessa ”Rakkauden kirje” (1891) 
talollinen pestaa koulupojan laatimaan kir- 
jeen kirkkotiellä tapaamalleen Markreetalle 
ja palkitsee kirjurin ylenpalttisesti, kun saa 
kosintaansa myöntävän vastauksen. 
Konkreettisten haasteiden lisäksi kynän- 
käyttöön kurkottava kansanihminen kohtasi 
usein kielteisiä asenteita. Ilkka Mäkinen on 
osuvasti todennut, että 1800-luvulla kirjoitus- 
taito toimi osana eliitin ja kansan syvien ri- 
vien välistä palomuuria (Mäkinen 2007, 412). 
Kun Kuopiossa keskusteltiin köyhien tyttöjen 
koulun muuttamisesta kansakouluksi vuonna 
1872, kuultiin paheksuvia puheenvuoroja. 
Niitä muistellaan sanomalehtikirjoituksessa 
yhdeksän vuotta myöhemmin. Rouva T. oli 
ollut sitä mieltä, että maailma menee nurin, 
jos piiatkin oppivat kynänkäytön: ”ei ne 
muuta tee kuin istuvat kynä kädessä ja prei- 
viä kirjoittavat toisillensa ja kurtisöörillensä.” 
Rouva F. oli puolestaan ennustanut, että hän 
joutuu pian pesemään itse kattilansa kun piiat 
vain lukevat romaaneja ja kirjoittelevat. (Savo 
17.5.1881.) Nämä repliikit kertovat pelosta, 
jota säätyrajojen horjuminen aiheutti. Myös 
talonpoikaisen kansan piirissä kirjoittaminen 
koettiin usein herrojen puuhaksi (Makkonen 
2002a, 10; Mäkinen 2007, 414—416).4 Teuvo 
Pakkalan (1862-1925) romaanissa Vaaralla 
merimiehen lesken kerrotaan opetelleen kir- 


182 


joittamaan vasta aikuisena, koska hän halusi 
pitää yhteyttä merille lähteneeseen sulhaseen- 
sa. Aluksi naista arvostellaan, mutta sitten en- 
tiset pilkkaajat alkavat pyytää häntä laatimaan 
kirjeitä merillä oleville sulhasilleen ja miehil- 
leen (Pakkala 1891, 173). Romaanissa kerro- 
tulle toiminnalle on vastineita todellisuudes- 
sa: viitasaarelainen irtolainen Johan Tanholin 
(1863-1928) laati maksusta rakkauskirjeitä; ja 
forssalainen Ida Mari Saarinen (s. noin 1865) 
toimi tehtaantyttöjen kirjurina (Karke 1966). 
1800-luvun puolivälistä lähtien kansanva- 
listajat olivat tähdentäneet talollisille kirjoi- 
tustaidon merkitystä monenlaisissa toimissa. 
Kansanvalistuksen projekti ilmenee esimer- 
kiksi Kauppis-Heikin romaanissa Viija. Siinä 
kiertokoulunopettaja taivuttelee talontyttären 
holhoojaa, jotta tämä antaisi orvoksi jääneen 
tytön opetella kirjoittamaan. Taitoa tarvittai- 
siin varsinkin silloin, jos Viija joutuisi itse hoi- 
tamaan talonsa, ja vaikka ei näin kävisikään, 
olisi häpeä kulkea luettamassa kirjeitään muil- 
la, opettaja selittää. (Kauppis-Heikki 1889, 66.) 
Kirjoitustaidon hankkii myös tukkipoika J. A. 
Hoikan kertomuksessa samoin kuin hänen ra- 
kastettunsa: ”Kun opimme tekemään sanoja 
ja paperillekin panemaan, niin pistimme rak- 
kauskirjeiksi” (Oulun Lehti 2.1.1886). Talonpoi- 
kaisen kansan sisäisestä säätyerosta kertoo 
kohtaus Alkion Palvelusväkeä-romaanissa, 
jossa palvelusväki katselee vinttikamarista 
näkyvää valoa. Rengit olettavat, että nuoriso- 
seurassa toimiva talon poika istuu siellä kir- 
joittamassa morsiamelleen ”sivistyneitä prei- 
vejä”. Yksi rengeistä oli nähnyt kirjeen, joka 
oli osoitettu ”herra Vilhelmi Raitalalle”. Rak- 
kauskirjeen ajatteleminen saa palvelusväen 

purskahtamaan ”kaklattavaan, ilkeälle vivah- 
tavaan nauruun” (Alkio 1904, 13-14). Naurun 
taustalla voi vaistota paitsi luokkatietoisuutta, 
myös kateutta paremmassa asemassa olevia 
kohtaan samoin kuin kansanvalistajien sivis- 
tämispyrkimysten halveksuntaa. 

Säätyero ilmenee myös Kauppis-Heikin ro- 
maanissa Kirottua työtä, mutta tässä teoksessa 
kynää pitää kädessään renki, joka oli oppinut 
kirjoittamaan palvellessaan lukkarin talossa. 
Hän alkaa opettaa sunnuntaisin kirjoittamis- 
ta kaikille halukkaille, mikä oli isännälle mie- 
leen: ”vähemmin pyrkivät kylään, ja olihan 
se sekin jotain kunniata talolle, kun rengit 
osaavat kirjoittaa paremmin kuin muualla ta- 
loiset” (Kauppis-Heikki 1891, 29). Rengin ja 
talon tyttären suhde saa alkunsa kirjoittami- 
sesta ja paljastuu vasta tytön tultua raskaaksi. 
Isäntä ei salli nuorten avioliittoa, vaan naittaa 
tyttärensä juopoksi osoittautuvalle miehelle. 
Lopulta sekä vävy että isä menettävät talonsa. 
Malisen mielestä kynänkäyttö osoittautuu ki- 
rotuksi työksi. Oikeammin syynä on isännän 
haluttomuus sallia tyttärensä avioliitto maat- 
toman miehen kanssa. 

Kirjoittamisen kiroaminen tulee esiin 
myös Pietari Päivärinnan kertomuksessa 
Naimisen juoruja. Talollinen pitää lyijykynän 
hankkimista syynä pojan uppiniskaisuuteen 
ei-toivotun aviokumppanin suhteen: ”Ei hän 
enään muusta puhukaan, kuin sivistyksestä, ja 
yökaudet hän tonkii noita kirjojansa — — . Tuo 
kaikki on aivan sen kirotun lyijykynän työtä 
—— ” (Päivärinta 1882, 10.) Kertomuksen pää- 
henkilö Kirrilän Martti haluaa mennä naimi- 
siin rakkaudesta, ei omaisuuden takia. Martin 
ja hänen morsiamensa kirjeet on kirjoitettu 

virheettömästi. Päivärinnan teoksissa kansan- 
valistusaatteen omaksuneet lukevat ja kirjoit- 
tavat, hankkien näin sosiaalista ja kulttuurista 
pääomaa. Nestor Niemelän (1862—1889) ker- 
tomuksessa ”Luisulan lapset” kerjuumatkoil- 
laan kynänkäytön oppinut poika kirjoittaa 
saamilleen paperinpaloille ”kaikenlaisia vek- 
kulia lauseita” ja osoittaa ne jollekin ylpeälle 
vastaanottajalle, joka ei osannut lukea käsin 
kirjoitettua tekstiä (Niemelä 1890, 172). Ilmei- 
sesti ”ylpeä vastaanottaja” viittaa talontyttä- 
reen. Lopulta Matista tulee talollinen ja kaik- 
kien arvostama kirjuri ja kylän luottamusmies. 


Puhekielisyys ja kirjeformulat 


Ajatukseen kirjetaidoista sisältyy implisiittises- 
ti oletus kyvystä kirjoittaa ajankohdan käytän- 
töjen mukaisesti. Taru Nordlundin mukaan 
kielenkäytön ”keinotekoisiin normeihin” las- 
ketaan erityisesti oikeinkirjoitukseen liittyvät 
seikat ja välimerkitys, joiden omaksumisessa 
koululaitoksella on ollut keskeinen asema 
(Nordlund 2013, 120). Pasi Saarimäen mukaan 
1800-luvun lopun maalaismiesten kirjeitä lu- 
kiessa syntyy vaikutelma kirjoittajista, joiden 
oli kamppailtava saadakseen teksti paperille 
(Saarimäki 2014, 6). Tutkimuskirjallisuudessa 
on mainintoja, jotka viittaavat kirjoitustaidon 
vaikeuksiin myös seuraavan vuosisadan puo- 
lella. Sisällissodan aikaista kirjeenvaihtoa 
tarkastellut Marko Tikka on kiinnittänyt huo- 
miota muun muassa välimerkittömyyteen 
sekä isojen ja pienten kirjainten sekavaan 
käyttöön (Tikka 2015, 125). Ilari Taskisen mu- 
kaan toisen maailmansodan aikana kirjoitta- 

misen vaikeudet näkyvät varsinkin vanhem- 
pien sotilaiden kirjeissä yhdyssana- ja väli- 
merkkivirheinä sekä kirjakielen vierautena: 
”Heidän kirjoituksensa on tekstiksi muutettua 
puhetta, joka ei jäsenneltyjen lauseiden tai 
kappaleiden rakenteita noudata.” (Taskinen 
2015, 15.) 

Pirkko Leino-Kaukiaisen mukaan sotamies 
Sven Anders Wallin kirjoitti aluksi murrekie- 
lisesti, mutta tiedon karttuessa puhuttu kieli 
korvautuikin kirjakielen ilmaisuilla ja välittö- 
myys mutkikkaammilla sanamuodoilla (Leino- 
Kaukiainen 2011, 215). Kirjeiden vastaanot- 
tajille murteellisuus ja kirjoitusvirheet tuskin 
aiheuttivat ongelmia: tärkeintä oli viestin si- 
sältö. Piika Wilhelmiina Ketolan 13.3.1875 
päivätyssä kirjeessä pyritään yleiskielisyyteen: 


Nyt alka ne ihanat keväpäivät ja pijan on se suvi 
lopulla sit saamme kohdella toisemme ja emme- 
kä me sa ikävöitä toistamme sillä meillä on kyllä 
hauska kuin me vaan oikkein aiattelemme eikos 
se ole kyllä lysti kuin taidamme sitte kirjoita toi- 
sellemme niin taidamme salaisimmat asijat puhua 
toisellemme minulta vissin on niin hauska kuin 
saan sinulta tietoja ja sitte taas kuin san istu pöy- 
dän äden [ääreen] ja kirjoitta sinulle se on iuri kuin 
puhuisin suun kansas — — . (Ketola s.a., ks. myös 
Kuismin 2009.) 


Kirjetaitoihin kuuluvat vastaanottajan pu- 
huttelu ja hyvästely.? ”Rakastelu [rakastettu] 
ystävän[i]!!!”, kirjoitti sotamies Sten Anders 
Wallin ensimmäisessä kirjeessään Maria Wil- 
helmina Karpille (Leino-Kaukiainen 2011, 
204). Myöhemmin hän käytti puhutteluja 
”minun Rakas ystäväni W. M. K.!!!” ja ”Terve 
armani! Terve uskollinen ystäväni! terve maa- 

ilmassa rakkain toverini” (mt., 205, 208). Sven 
Anders Wallin vakuutti morsiamelleen rakas- 
tavansa tätä ja olemaan surematta ja toivoo 
tältä kirjettä: ”lähetä minulle vastaus ja tieto 
kuinkas voit silä [sitä] toivo kaikista rakain 
ystäväs” (mt., 204). Kirjeen lopussa on kirjoit- 
tajan nimi ja osoite. Kuten Leino-Kaukiainen 
toteaa, kirjeen kaava oli tuttu. Oppi on saat- 
tanut olla peräisin jo kotoa, mutta on myös 
mahdollista, että sotaväessä ollut tuttu kirjuri 
on saattanut toimia opastajana. (Leino-Kau- 
kinen 2011, 204-205.) Rakastetusta puhutaan 
ystävänä myös renki Herman Grönroosin ja 
piika Vilhelmina Ketosen kihlausajan kirjeen- 
vaihdossa 1874-1875. ”Voi hyvin minun rakas 
ystäväni sitä toivotta sinun oma ystäväs Sofija 
Wilhelmina”, hyvästeli morsian sulhastaan 
8.4.1875. (Ketola s.a.) 

”Nyt Lasken minä pännäni Tämä viherjäi- 
sen paperin päälle”, kuuluu sotamies Wallinin 
ensimmäisen kirjeen alkulause (Leino-Kau- 
kiainen 2011, 205). Tehtaantyttöjen kirjurina 
toiminut Ida Mari Saarinen käytti aloitusta 
”Nyt otan pännän käteeni ja panen mustaa 
valkoiselle sinua muistellessa” (Karke 1966). 
Kynän käteen ottaminen on kansanihmisten 
kirjeissä toistuva formula eli kiteytynyt fraasi 
(Laitinen & Nordlund 2012, 69). Se esiintyy 
muun muassa englannin- ja saksankielisten 
kansanihmisten kirjeissä (Attebery 2005, 133). 
Taru Nordlundin mukaan kysymyksessä on 
performatiivinen ilmaisu, jossa kuvataan pu- 
hujan meneillään olevaa tai uuteen asiantilaan 
johtavaa toimintaa. Performatiiviset rakenteet 
nostavat kirjeessä kirjoittamisen, kysymisen, 
vastaamisen tai vuorovaikutukseen ryhtymi- 
sen aktin eksplisiittisesti esille. (Nordlund 2013, 

125—126.) Tutkimusten mukaan kiteytyneitä 
fraaseja käytetään enemmän harjaantumat- 
tomien kirjoittajien kuin ylemmän sosiaali- 
luokan tai muodollista koulutusta saaneiden 
kirjeissä (mt., 130). Yhtenä syynä tähän lie- 
nee se, että formuloita opittiin kuuntelemalla 
kirjeiden ääneen lukemista tai seuraamalla 
viestien sanelua.? Kynä otetaan käteen myös 
talonpoikaisrunoilijoiden teksteissä (Kuismin 
2013, 196—197), ja arkkiveisujen kultakautena 
1870-luvulta 1920-luvulle tuli tavaksi aloittaa 
laulu jollakin kirjoittamista kuvaavalla il- 
mauksella. Se korosti kirjoittajan omaa ääntä 
ja sitä, että yleisöä lähestyttiin nimenomaan 
kirjallisessa muodossa. (Niinimäki 2007, 10.) 
Formulamaisiin ilmaisuihin kuuluvat myös 
viittaukset kirjoituksen riveihin: ”Nyt toivon 
lähestyvä teitä Mutamalla ratilla [rivillä] ja 
saan kysyvä mitä Teillen kuuluu”, kirjoitti 
torppari Kaarle Kaarlenpoika rakastetulleen 
(Saarimäki 2014, 9). Toisessa kirjeessään hän 
kertoi piirtävänsä ”jonkun ratin sinuva koh- 
taan” (mt., 23). Nordlundin mukaan piir- 
tää-verbin käyttö osoittaa konkreettisesti, 
miten kirjoittaja siirtyy kirjeen maailmaan 
ryhtymällä ”piirtämään” tekstiä (Nordlund 
2013, 122—124). Joissakin arkkiveisuissa kirjoit- 
tamisen synonyyminä on piirtäminen: ”Piir- 
rän laulun päitä, ”Piirrän pienen kertomuksen” 
(Hultin 1931, 172, 448). Kirjeen konventioihin 
kuuluu omasta terveydestä kertominen sa- 
moin kuin hyvän voinnin toivottaminen vas- 
taanottajalle. Oskari Heinonen ilmaisi tämän 
kirjeessään vaimolleen Josefinalle 26.6.1887 
seuraavalla tavalla: ”ja saan myös ilmoitta 
että minä voin hyvin ja olen terves jota samaa 
jumalan kallista lahia san sydämmestänin si- 

nullekin toivotan” (Nordlund 2013, 107). ”Nyt 
aivon minä sinua lähestyä rakas ystäväni nyt 
minä olen ollu vakutettu että jumala on sen 
niin nähnyt että meidän pitä yhdes jumalan 
pelvosa ja rakkauressa rakastaman toinen 
toistamme tällä surun ja murhen laksossa”, 
kirjoitti Herman Grönroos morsiamelleen 
11.11.1874 (Ketola s.a). 

Joissakin fiktiivisissä teksteissä tehdään 
pilaa kansanihmisten kirjoitusvirheistä ja 
vanhanaikaisesta tyylistä. Näin tapahtuu 
kertomuksessa Saaren Simosta, jossa kirje 
alkaa seuraavalla tavalla: ”Saaren talossa, se 
Elokuun kymmenentenä Bäivänä, tällä vuosi 
Luvulla, läähesty Saaren Simo tällä kirjeellä, 
sitä Rakasta ystäväänsä, jonka aigoo ottaa 
morsiamekseen” (Laatokka 18.11.1893). Kir- 
joittaja käyttää p-kirjaimen asemasta b:tä ja 
korvaa k:n g:llä. Kyse ei ole murteellisista il- 
maisuista, toisin kuin rakkauskirjeessä, jossa 
”eräs hämeenlikka” käyttää d-kirjainta 1-kirjai- 
men asemasta: ”tässä on poika sinun rukka- 
sesi, pilä ne nyt tallella sinä maailman suurin 
kawaltaja” (Pilkkakirves 20/1883). Seuraavissa 
katkelmissa pilaillaan ajatuksella hulluksi te- 
kevästä rakkaudesta — jonka ei oleteta kuulu- 
van kansanihmisten maailmaan - ja avioliiton 
solmimisesta materialistisista syistä: 


Pist sä mul tulema preivi fetskof Limperin puarian 
kaut, kyl Ylitalo Iivare se mul sit taas toimitta. Mut 
mitas sä oikko mahrat meinat, tahroks et mä tulsi 
valla hulluks sun tähtes, niinku ks ulkomaa prin- 
sessa on tullu, kun mä oln Turu Lehrest lukenu. 
(Hyvätuuli 6/1909, 2.) 


Nyt lähestyn teitä tällä paperi palasella vaikka ovat 
pelotelleet, että työ outto vanha, vaan kun kuulutte 

suava osinkoa 10,000 mk. ni kyllä työ minulle ke- 
lepootte. Ai! karjapiha ja huusalus on jo muuttoo 
täynnä ja 10 tunkiova pellolla, mut auttaa nekkiin 
näin riijuu aikona 12 aumaa rukiita, kyllo akale 
leipee. Eikö passoo tulla aiko talloo. (Joutohetki 


11.3.1910.) 


Minoon kuullu, jotta sun pitääs saara se foikkoo- 
tamma myötäjäästes lisäksi. Se Toiskan äijän on 
sellaanen kitupiikki; se antaasi Kaisalle kun van- 
han valakka-klopelin. Niin minoo tässä funtee- 
railu, jotta josma sitteniin ottasin sun ja jättääsin 
sen Kaisan omiin oloihinsa. Kaissä mahtaasit saa- 
ra oikkeen aikuusen lehemänkin — — . (Tuulispää 


49751/1909, 6.) 


Myös kirjoittamiseen viittaavia formuloita pa- 
rodioidaan pilalehden rakkauskirjeessä: ”Nyt 
mä ava plekhorna korki, kasta pännä siihe ja 
rupe kronikka tähä paperil mun hellemppi 
tunteitain” (Kurikka 7/1910, 7). Usealle kir- 
jeen aloitusformulalle nauretaan myös tekstis- 
sä, joka on julkaistu Hiirolan nuorisoseuran 
käsinkirjoitetussa lehdessä: ”Nyt otan minä 
tämän ruostuneen pännän käteeni ja pistän 
tuohon haalistuneeseen läkkihorniin ja aion 
sinua lähestyä näillä muutamilla ratilla ja 
saan tietä antaa että päätäni pakottanut josta 
samaa kallista Herran lahjaa toivon sinullekin, 
rakas Armiitani” (Salmi-Niklander 2009, 17). 
Toinen kirjeparodia kohdistuu ylenpalttiseen 
rakkausdiskurssiin: ”Sinä olet se imupaperi, 
johon lempeyteni imeytyy ja se lempi, johon 
sydämeni hukkuu” (mt., 18.) Parodian kirjoit- 
tajat, joka olivat luultavasti käyneet kansa- 
koulun ja ehkä kansanopiston, halusivat il- 
meisesti erottautua tällä tavoin ”huonoista” 
kirjoittajista. 


PREIVILLÄ RIIAAMINEN 
Muistovärssyt tunteiden ilmaisuna 


”Hiljan tunetu ystäväväni Etla jota minä ra- 
kastan niinettä ei kettää”, aloitti torpanpoika 
Edvin Samuelinpojan kirjeensä Edla Fredri- 
kintyttärelle (Saarimäki 2014, 9). Kirjoittaja 
ilmaisi siis tunteensa suoraan. Samoin teki 
itsellismies, jonka kirjettä siteerataan Kirsi 
Pohjola-Vilkunan tutkimuksessa: ”minä olen 
niin kovin teihin rakastunu että koko elämäni 
voisin uhrata teidän tähtenne sillä teidän ku- 
vanne on piirtynyt minun sydämeni syrjään” 
(Pohjola-Vilkuna 1995, 73). Rakkaudesta ker- 
rotaan myös sitaattien avulla. Miettiessään 
vaaraa, johon hän Turkin sodassa saattaisi 
joutua, sotamies Wallin lainasi kansanlaulun 
sanoja: ”ja jos kulet kultasi kuoleheksi tee 
Risti santahan ja ota sit pieni russu ja laita se 
kasvamman” (Leino-Kaukiainen 2011, 206).'* 
Laulut toimivat tunneilmaisujen välittäjänä 
toisessakin Wallinin kirjeessä: ”jos voisin olla 
lintunen ja sun tykös lentää voisisin” (mt., 
208). Nimensä salannut tyttö siteerasi kir- 
jeessään talollisen poika Henrik Kauppilalle 
kansanlaulua ”Sano, sano todella, rakastat- 
ko minua” ja välitti tunteitaan myös omilla 
riimeillään: ”Minä tässä sinulle nyt ikävissä 
kirjoitin, ja rakkautta ilmoitin. Sinua aina 
muistan mä, ussein ja joka hetki muotosi 
ompi mielessän, — — . Kirjoita mulle vastaus, 
se ompi niin kuin kuiskaus.” (Mäenpää 2019, 
51.) Samoin teki varusmiespalvelustaan suo- 
rittava itsellismies: ”Nyt käden vakavasti mä 
sulle ojennan, ja lausun totisesti, että sua ra- 
kastan” (Pohjola-Vilkuna 1995, 73). ”Muisti- 
värssy” sisältyy myös torpparinpoika Edvin 

Samuelinpojan laatimaan rakkauskirjeeseen 
(Saarimäki 2014, 10). 

Siteeratut tekstit auttoivat välittämään tun- 
teita, joita oli vaikea ilmaista suullisesti (Lilje- 
wall 2007, 87). William French osoittaa tutki- 
muksessaan meksikolaisesta coplas-perinteestä, 
että populaarit laulut, joissa puhutaan kirjeistä 
ja kirjoittamisesta, toimivat eräänlaisena rak- 
kauskirjeen muotona (French 2015b, 149-153). 
Samantapaista ilmiötä kuvaa myös J. Lukkari- 
nen yöstely- eli yöjuoksukäytäntöjä käsittele- 
vässä tutkimuksessaan, jossa tosin on kysymys 
usean pojan valloitusyrityksestä: ”Keskuste- 
lun kulku, kuvakorttien ja muistovärssyjen 
katseleminen pian osottaa kullekin paikkansa 
tytön suosiossa” (Lukkarinen 1933, 96). 

Kansanihmiset ammensivat kirjeissään 
suullisesta lauluperinteestä, mutta sitaatteja 
saatettiin hakea myös kirjoitetuista teksteistä. 
Artikkelissaan hämäläisistä kansanlaulusävel- 
mistä Niilo Hela olettaa, että moni piikatyttö 
”säilyttelee lutissaan kellastuneita papereita, 
joihin jossakin naapurilutissa on jäljennetty 
moniaita surullisen ihanoita rakkauden lau- 
luja” (Hela 1913, 144). Vuonna 1885 julkaistu 
arkkipainate Uusia Huwi- ja Rakkaus-Lauluja 
sisältää osaston ”Muistowärsyjä rakastetuille” 
samoin kuin A. Kiiwerin kustantama Nättiä 
Muistowärssyjä Nuorisolle. Sopiwia kirjeihin ja 
postikortteihin (1905). Osansa oli myös muisto- 
kirjaperinteellä, joka alkoi levitä herrasväen 
piiristä laajempaan väestöön. Taina Huuhta- 
sen mukaan vanhimmissa säilyneissä albu- 
meissa on kauttaaltaan runsaasti ystävyydestä, 
lemmestä ja kaipuusta kertovia tekstejä. Ra- 
kenteeltaan ja poljennoltaan värssyt muis- 
tuttavat usein suullisen perinteen rekilauluja. 

(Huuhtanen 1983, 73.) Runojen jäljentämis- 
tä erillisiin vihkoihin harrastivat esimerkiksi 
Susan Whymanin tutkimat englantilaiset 
kauppiaat ja käsityöläiset (Whyman 2009, 86). 
Isak Julinin kustannusliike mainosti muisto- 
värssyjä sisältäviä albumeja ja lemmenposti- 
paperia Tampereen Sanomissa 2.10.1910 ja iisal- 
melainen välitys- ja agentuuriliike tarjosi 
kuluttajille pakettia, jonka sisälsi monenlaisia 
rakkauden kulttuuriin liittyviä tarvikkeita: 


1 kpl. Kaunis seinätaulu, 25 kpl. Hyviä kirjekuoria, 
25 ark. Hyvää postipaperia. 2 kpl. Suukkoskorttia 
ja Postimerkkitulkki, 1 kotelo *Lemmenpostipape- 
ria” kauneilla värssyillä ja kuvilla, Valikoima mo- 
nenlaisia kuvapostikorttia, 1 kpl. Hauska seurapeli 
ohjeineen. 1 kpl Hupainen romaanikirja. 1 kpl Po- 
vausoppikirja, 1 Unienselittäjä, 1 kpl *Rakkauden 
Telefooni” oivallinen opas lemmenkirjeiden laati- 
miseen molemmille sukupuolille kaikissa tilanteis- 
sa, 4 kpl. erilaisia laulukirjoja, humoristisia-, pila-, 
meripojan-, rakkaus- y. m- lauluja, 1 kpl Muistikirja, 
lyijy- ja teräskynät, 1 kpl Kirja Rasputiinista, 1 kpl 
Sievä rintaneula. (Turun Sanomat 16.12.1919.) 


Muistovärssyjä on myös fiktiivisissä kirjeissä. 
Maria Jotunin romaanissa Arkielämää nuori 
isäntä Pekka Kuusela sisällyttää kirjeeseensä 
”Lemmenlaulun eli muistovärssyn”: ”Sua lem- 
min impi armas, mä asti kuolemaan. / Jos 
sinä minut jätät, rupean suremaan” (Jotuni 
1909, 66). Pastoriksi kutsuttu entinen ylioppi- 
las Nyman lukee ääneen Kuuselan kirjeet ja 
kirjoittaa vastauskirjeen morsiamen sanelusta. 
Kirjuri lisää lakoniseen viestiin seuraavat kan- 
sanlaulun säkeet sanelijan tietämättä: ”Nyt on 
lysti olla, / Kun löysin oman kullan. / Oman 
kullan kainalossa / On niin lysti minun olla” 

(mt., 68). Syynä Nymanin toimintaan on halu 
lieventää Loviisan viestin tylyä vaikutelmaa. 
Romaanissa käy ilmi, että talollisen tytär sol- 
mii avioliiton velvollisuuden pakosta eikä siis 
mene naimisiin rakkaudesta. 

Pilalehdessä julkaistussa parodisessa kir- 
jeessä petetty ”Hämeenlikka” kommentoi 
laulua, jota hänen rakastettunsa oli siteeran- 
nut kirjeessään. Tyttö jatkaa lainaamalla omia 
tunteitaan ilmaisevia värssyjä: 


”En naista aijo wietellä en neitoa milloinkaan Se 
mailman suurin synti on, mi neilon kawaltaa”, täs- 
sä on sinun oma wärsys, että se nyt tielät ja "Raita 
se kaswaa rannalla ja ruusin kukkakii Luulinhan 
minä oman kultani uskollisemmaksi ja Raita se 
kaswaa, rannalla, Waik'ei helelmöi, Eihän tyt- 
tö yhlen pojan perään ikäwöi — — ”. (Pilkkakirves 
20/1883.) 


”Hämeenlikan” viesti on itse asiassa erokirje. 
Perinteentutkija Veikko Anttila pitää rekilau- 
lujen erokirjaa pikemminkin kielikuvana kuin 
tosielämään viittaavana käsitteenä (Anttila 
1955, 165). 4 Herman Niemi olettaa kuitenkin, 
että rakastavaisten erokirjeitä on lähetetty 
postinkin kautta ja sinetillä varustettuna (Nie- 
mi 1893, 534). Laulujen erokirjan muuttumi- 
nen metaforasta konkreettiseksi erokirjeeksi 
on yksi detalji kirjallistumisen ja kirjallistami- 
sen prosesseissa. 


Rakkauskirjeet ja ulkopuoliset lukijat 
Pasi Saarimäen mukaan kirjeillä oli merkittä- 


vä tehtävä intiimin yksityisyyden luomisessa, 
sillä naimattomilla miehillä ja naisilla ei ollut 

paljonkaan mahdollisuuksia kahdenkeskisille 
hetkille (Saarimäki 2014, 11). Perinteenkerääjä 
Lilli Lilius (1861-1945) toteaa kansannaisten 
elämää käsittelevässä artikkelissaan, että maa- 
seudun nuoret tapaavat huveissa, kirkko- ja 
markkinamatkoilla: ”Usein syntyy sitte nuor- 
ten kesken kirjeenvaihto, vaikka he asuisivat 
hyvinkin lähellä toisiaan ja kirjeiden kuljet- 
tajana on joku uskottu, joka ei puhu asias- 
ta kenellekään. Kirjeiden kautta sulhanen 
sitte useinkin ilmoittaa rakkautensa tytölle.” 
(Lilius 1889, 103—104.) Postinkuljetuksen inf- 
rastruktuuri sekä postilähetysten hinnat olivat 
yksi syy siihen, että ihmiset käyttivät lisäksi 
epävirallisia tapoja kirjeiden välittämiseksi 
paikkakunnalta toiselle (Keravuori 2015, 68). 
Toisaalta Liliuksen havainto osoittaa, että rak- 
kauskirjeitä vaihdettiin myös lähellä asuvien 
kesken. Viestinviejiä käytettiin, koska pelät- 
tiin ulkopuolisia lukijoita. 

Kirjesalaisuus lienee ollut vieras käsite mo- 
nille 1800-luvun kansanihmisille. Kuten Taru 
Nordlund toteaa, siirtolaisille lähetettäviä 
viestejä kokoonnuttiin kirjoittamaan yhdessä 
(Nordlund 2013, 125). Lisäksi on muistettava, 
että tilanteissa, joissa tarvittiin kirjuria ja ää- 
neen lukijaa, toimijoiden piiri laajeni. Juho 
Reijosen novellissa Kaaperin kirjeen lukee 
Anna-Liisalle ”nimismiehen mamselli” (Rei- 
jonen 1900, 69), ja Otto Tuomen kertomuk- 
sessa Taavetti Ruotsalaisen tilaaman ”rak- 
kauden kirjeen” lukijana toimii Markreetan 
sisar (Tuomi 1891). Molemmissa teksteissä 
morsiamen vanhemmat kommentoivat ko- 
sintakirjettä. Näin tapahtuu myös kertomuk- 
sessa Saaren Simosta, mutta siinä viesti johtaa 
kiusantekoon: tytöt laativat yhdessä kosima- 

kirjeeseen kujeilevan vastauksen, ja pojat 
pilkkaavat Simon lupaamia kihlajaislahjoja. 
(Laatokka 18.11.1893.) Yhdessä kirjoittaminen 
tulee esiin myös Kauppis-Heikin romaanissa 
Mäkijärveläiset. Siinä renki Matti ja hänen 
toverinsa ”Vallaton Pekka” laativat viestin 
Hintille (Hindrikalle), jota Matti havittelee 
vaimokseen. Vastaanottajaa ihmetyttää kir- 
jeen pilkalliselta vaikuttava sävy. Pekan yritys 
kirjoittaa hauskasti ei siis onnistu eikä kirje vie 
suhdetta eteenpäin, mutta Matista ja Hintistä 
tulee myöhemmin pari. 

Kirjeen saaminen oli harvinaista, ja se herät- 
ti ihmisten kiinnostusta. Kansakoulunopettaja 
Kaarlo Wesala (1856—1947) kertoo muistelmas- 
saan, että hänen lapsuudessaan postilähetys- 
ten vastaanottajat lueteltiin jumalanpalveluk- 
sen yhteydessä. ”Kirkkomatkalta palattuaan 
monet hieman kerskaten sanoivat kotona toi- 
silleen: Oli niin hauska kuulla, kun minun- 
kin nimeni julistettiin oikein saarnatuolissa” 
(Wesala 1935). Syrjäkylillä posti haettiin va- 
lituista taloista. Jos joku sai kirjeen, siitä tiesi- 
vät paitsi postina toimivan talon väki, myös 
postinjakoon kokoontunut kyläläisten jouk- 
ko. Uudessa Savossa julkaistiin vuonna 1891 
kuvaus, jossa saapunut posti houkuttaa kieva- 
rin väkeä kuin jyvät kanoja: ”Olisi hupaista 
awata kirje ja kansakoulun läpikäynyt poika 
lukisi sen koko joukolle.” Kirjeitä käännel- 
lään, katsotaan ja kopeloidaan. Lopulta yksi 
preiveistä avataan ja luetaan moneen kertaan. 
Lakkasinetillä varustettua kirjettä ei uskalleta 
avata, mutta kun kirjeen saaja tulee kievariin 
hakemaan postiaan, häneltä udellaan, onko 
kirjeessä tietoa morsiamista. (Uusi Savo 1.8.189, 
3.) Myös Iisakki Humalapuro kertoo artikke- 

lissaan rakkauskirjeiden herättämästä uteliai- 
suudesta: 


Kun nuori mies saa käsiinsä semmoisen kirjeen, 
jota hän wähänkin epäilee rakkauskirjeeksi, jättää 
hän sen harwoin aukaisematta. Harwoin jätetään 
siihen, että kirjeestä ainoastaan otettaisiin salai- 
suudet ilmi, waan useimmiten se joko kadotetaan 
tai lisäilemällä aiwan turmellaan. Korjaus tietysti 
tehdään niin, että se on samannäköisellä käsi-alal- 
la kirjoitettu, ja wähä harjaantuneiden käsi-alat 
owatkin melkein samaan tapaan. Kirjeen sisällys 
käännetään aina päin wastoin ja kun sen saajakaan 
ei ole niin tarkka näköinen, menee kirje täydestä. 
(Humalapuro 1887.) 


Humalapuron mukaan monilla talollisten 
pojilla ja tyttärillä on oma sinetti, mutta aina 
sekään ei takaa kirjesalaisuutta. Kirjoittaja 
mainitsee, että nuorten on hankittava luotet- 
tavia avustajia saadakseen kirjeet toimitetuik- 
si perille ja saadakseen vastauskirjeet, mutta 
usein tämänkään keinon käyttäminen ei tur- 
vaa kirjettä vierailta silmiltä (Savo 25.8.1887). 
Fiktiossa on kuvauksia tilanteista, joissa viestit 
joutuvat ulkopuolisten käsiin. Kauppis-Hei- 
kin Viija romaanissa nimihenkilö saa nähdä 
kirjeen, jonka hänen sulhasensa oli kirjoitta- 
nut toiselle tytölle. Nuori mies väittää, että 
joku on jäljitellyt hänen käsialaansa (Kauppis- 
Heikki 1896, 129). Pietari Päivärinnan kerto- 
muksessa Naimisen juoruja rakastuneen parin 
kirjeitä siepataan, pimitetään ja väärennetään, 
jotta heidän liittonsa voitaisiin estää. Ilmari 
Havun mukaan taustalla ovat tositapahtu- 
mat (Havu 1921, 110-111). Heikki Meriläisen 
(1847-1939) omaelämäkerrallisessa romaa- 
nissa Kahleeton vanki käy ilmi, että lankomies 

oli lukenut salaa avioparin kirjeitä: *Mitähän 
semmoisellakin rakastettavalla olisi virkaa, 
jonka rakkauskirjeet olisivat luettavana kellä 
tahaan”, valittaa vaimo miehelleen (Meriläi- 
nen 1898, 35). 


Preivillä riiaminen, kirjallistuminen 
ja tunnekulttuurin muutos 


Rakkauskirjeen ilmaantuminen 1880- ja 1890- 
luvuilla lehtiuutisiin, muistelmiin, kansan- 
tapoja käsitteleviin artikkeleihin ja talonpoi- 
kaisesta kansasta kertovaan fiktioon todistaa 
”preivillä riiaamisen” käytännön leviämisestä 
piireihin, joissa tapa oli aiemmin harvinainen. 
Kirjeitä laativat niin talollisiin kuin maatto- 
miin kuuluneet, lähinnä nuoret miehet ja nai- 
set. Aineiston analyysi osoittaa, että rakkaus- 
kirjeen lähettäjä kohtasi monenlaisia haasteita, 
alkaen kirjoitustaidon opettelusta tai kirjurin 
hankinnasta. Hankaluuksia toivat yksityi- 
syyden puute sekä lähiympäristön ihmisten 
uteliaisuus sekä piittaamattomuus kirjesalai- 
suudesta. Kynänkäyttöön liittyvät formulat 
kirjeissä viittaavat kirjoituksen teknologian 
uutuuteen ja toimivat kirjallistumisen merk- 
keinä. Myös kirjoitustaidottomat tunsivat 
kirjekonventioita, koska viestejä oli kuultu 
ääneen luettuina. Rakkauden ilmaiseminen 
muistovärssyjen avulla liittyy läheisesti suul- 
liseen kulttuuriin ja arkkiveisujen maailmaan. 
Osansa oli myös muistokirjaperinteellä, joka 
alkoi levitä herrasväen piiristä laajempaan 
väestöön samoin kuin toisella kirjoittamisen 
käytännöllä, laulujen ja runojen kopioimisella 
erillisiin vihkoihin. 

Sanomalehtien uutisjutuissa ja joissakin 
kaunokirjallisissa teksteissä talonpoikaisen 
kansan rakkauskirjeisiin suhtaudutaan huu- 
morilla. Pilalehtien kirjeparodioissa naurun 
kohteena ovat kirjoitusvirheet, murrepiir- 
teet ja kuluneet formulat. Aila Mielikäisen 
mukaan kaunokirjallisuudessa, teatterissa ja 
elokuvissa murteilla on luonnehdittu ensisijai- 
sesti alueellista tai sosiaalista kontekstia. Mur- 
teiden koominen sävy johtuu useimmiten nii- 
den käytöstä odotuksenvastaisissa tilanteissa. 
(Mielikäinen 2001.) Kansanihmisten käyttämä 
murre ei siis tämän näkemyksen mukaan so- 
pinut romanttiseen diskurssiin. Toisaalta pila- 
lehdissä naurettiin naimiskauppojen materia- 
listisille motiiveille. 

Rakkauskirjeiden yleistyminen talonpoikai- 
sen kansan keskuudessa liittyy tunnekulttuu- 
rin muutoksiin. Kauppis-Heikin (1862-1920) 
romaanissa Viija kertoja huomauttaa, että 
ennen kosijaa oli auttanut, jos isällä oli rahaa 
ja maata, mutta nyt talollisten pojat joutuivat 
tekemään ”sellaista kirjoituksen koukerrosta, 
jolla voisi hätätilassa ajatuksiaan ilmaista.” 
(Kauppis-Heikki 1889, 68.) Kun aiemmin 
puhemies oli hoitanut ehdokkaan esittelyn, 
uudessa tilanteessa kosijan oli panostettava 
tunteista kertomiseen. Tässä romaanissa nuo- 
ret miehet käyttävät ilmaisuja, joilla on kirjal- 
linen kaiku: ”Oli hän [Viija] jo melkein vähillä 
sydämen sykähdyksillä tottunut monesta kir- 
jeestä lukemaan nuo kymmenet vakuutukset 
*palavimmasta?, *puhtaimmasta' ja ”vilpittö- 
mimmästä? rakkaudesta” (Kauppis-Heikki 
1889, 113). Kertojan käyttämien lainausmerk- 
kien viitannee siihen, että rakkautta kuvaavat 
adjektiivit oli omaksuttu kirjallisista teksteistä. 

Kirjekulttuurin leviämisestä kertoo myös 
huvipostiperinteen synty, joka ajoittunee 
1900-luvun alkuun. Lahdessa suunniteltiin il- 
tamaa, jossa oli tiedossa ”sitä kaikkien toiwo- 
maa huwipostia, joten jokaisella on tilaisuus 
lähettää ”rakkauden preiwi” sydänkäpysel- 
leen (Lahden Lehti 17.8.1906). Tilaisuuden oh- 
jelmassa oli huviposti, ”jossa oli hyvin rakkai- 
ta kirjeitä” (Gutenberg 13/1910, 105). Kirjeiden 
lunastusmaksuilla hankittiin rahaa seuroille ja 
yhdistyksille, jotka todistavat kansalaisyhteis- 
kunnan synnystä. Uudenlaisesta asenteesta 
seurusteluun todistavat kirjeenvaihtoilmoi- 
tukset, joita alettiin julkaista ensimmäistä ker- 
taa Tpömieslehdessä 1900-luvun vaihteessa. 
Myös naiset olivat aktiivisia parin hankinnas- 
sa: ”Meitä olisi kahdeksan nuorta tyttöä jotka 
haluaisimme päästä kirjeenvaihtoon raittiitten 
nuorten poikain kanssa, ikämme vaihtelee 18 
ja 30 vuoden välillä. Vastauksia odotamme 
5 päivän kuluessa t. 1. k. nimimerkeillä Impi, 
Saima. Jenny, Lempi, Siviä, Meeri, Aili.” (Tjö- 
mies 7.2.1900, 4.) Sanomalehdet toimivat siis 
eräänlaisena entisajan Tinder-sovelluksena. 


VIITTEET 


1 Ks. esim. Liljewall 2007; Whyman 2009; Wyss 
2009; Lyons 2013; French 2015a; Keravuori 
2015; Kuismin 2019. Aiheeseen ovat perehty- 
neet myös lingvistit (ks. esim. Nordlund 2013; 
Laitinen & Nordlund 2013; van der Wal & Rut- 
ten 2016; Klippi 2015). 

2 Euralainen talollinen Frans Fredrik Björni 
(1850—1924) kuvaa muistelmassaan aikaa, jol- 
loin puhemies esitteli hänelle sopivan puoli- 
soehdokkaan. Ensimmäisellä kerralla nuoret 

6 


eivät vaihtaneet keskenään montakaan sanaa, 
mutta rakkaus syttyi ensisilmäyksellä. Frans 
ja Miina aloittivat kirjeenvaihdon, ja se tulikin 
tulisen kuumaksi. (Makkonen 2002b, 168.) Kir- 
jeenvaihto ei ole säilynyt. 

Tunteiden historian tutkimuksesta ks. esim. 
Boddice 2018 ja Tepora 2018. Tunteiden sosio- 
logiasta ks. esim. Näre 1999. Rahvaasta ja rak- 
kaudesta ennen 1800-lukua ks. Kietäväinen- 
Siren 2015. 

Kiinnostavan esimerkin kirjoittamisen luokka- 
luonteesta tarjoaa Pietari Päivärinta teokses- 
saan Elämäni. Päivärinta kertoo ajasta, jolloin 
hän opetteli kirjoittamaan toisen pojan johda- 
tuksella. Kun Pietari ihmetteli miksi aakkosis- 
sa on vieraita kirjaimia kuten c, d ja g., ystävä 
selitti niiden kuuluvan herrasväelle: *No etkö 
sinä näe, että herrat ovat muutenkin erilaisia 
kuin muut ihmiset. Niillä on helpommat päivät, 
parempi ruoka, paremmat vaatteet, ja päälli- 
seksi ovat he oppineita”, selvitti taas opettajani, 
ja se selvitys riitti. (Päivärinta 2002, 19.) 
https://kynallakyntajat.finlit.fi/kansankirjoitta- 
jat/johan-tanholin. 

Opintielle päässyt talollisen poika Kyösti Wil- 
kuna (1879-1922), josta tuli toimittaja ja kirjaili- 
ja, opetti morsiamelleen paitsi oikeinkirjoitusta, 
myös kirjetaitoja. Wilkuna kommentoi Hanna 
Niskalan kirjeitä ja antoi yksityiskohtaisia neu- 
voja. Sulhanen muistutti, että puhuttelusanan 
perään oli lisättävä huutomerkki ja lauseen lop- 
puun piste. Kun sanan tavaa ensin mielessään, 
kirjaimia ei jää pois, ja d-kirjainta ei saisi korva- 
ta t:llä. Puhekielisiä sanoja tulisi välttää, Kyösti 
opetti. (Vilkuna 2012, 75-76.) Neuvot koskevat 
myös kirjeiden jäsentelyä ja sisältöä. 
Klassisessa retoriikassa kirjeen osat ovat saluta- 
tio eli formulamainen tervehdys, captatio bene- 
volentiae, hyvän voinnin toivottaminen, narra- 
tio, kuvaus kirjeen aiheesta, petitio tai dispositio, 

12 


13 


pyyntö tai vaatimus ja conclusio, formulamai- 
nen lopetus (Nordlund 2013, 113). 

Sitaatit Wallinin kirjeistä ovat peräisin Leino- 
Kaukiaisen artikkelista. Alkuperäiset kirjeet on 
talletettu SKS:n arkistoon (Sven Anders Walli- 
nin arkisto, SKS KIA). 

Emil Vainion (1867—1918) kertomus ”Ensimäi- 
nen kirjeeni” tarjoaa kiinnostavan esimerkin 
kirjoitustaidottoman ihmisen kirjetaidoista. 
Mummon sanelemassa kirjeessä käytetään 
useita formuloita: kynä otetaan käteen, ale- 
taan piirtää ja lähestytään muutamalla rivillä 
(Vainio 1889, 14). Kirje ei kuitenkaan löydä tie- 
tään perille, vaan palautuu lähettäjälle. Se jää 
lojumaan koppaan, jossa on kannettomia virsi- 
kirjoja, vanhoja katekismuksia ja arkkiveisuja. 
Kirjakori toimii osuvana kuvana kirjallisuuden 
— ja samalla kirjallisten mallien — vähyydestä 
kansanihmisten elämässä. 

”Kun kuulet kuolleheksi, tee risti rantahan, / 
Ja aallon luomat luuni ne peitä santahan. / Ja 
ota pieni ruusu ja laita kasvamaan, / Käy sitte 
kesäilloin välistä katsomaan!” (Lönnrot 1840, 
XXIII.) 

”Jos voisin laulaa, kuin lintu voi, jos soisi ää- 
nein, kuin leivon soi, niin kullalleni ma laulai- 
sin ja kyyneleensä pois pyyhkisin” (Suomen 
kansan e-sävelmät. Laulusävelmät 3. https:// 
jyx.jyu.fi/handle/123456789/31918). 

Esim. ”Niin kuin vienot lammen laineet / kohti 
rantaa rientelee, / niinpä ihmislapsen aatteet / 
armaansa luo liitelee.” ja ”Älä kukkaa maahan 
tallaa, / joka kauniisti kukoistaa! / Älä unohda 
sitä poikaa, / joka sinua rakastaa!” (Huuhtanen 
1983, 77.) 

Vrt. Suomen kansan e-sävelmät. Laulusävelmät 
1. https://jyx.jyu.fi/handle/123456789/29815. 
Muistovärssyjä sisältyy myös kirjeparodiaan 
”Rakkavuren preivi. Karult löytäny Laulaste 
Ville” (Tuulispää 22—23/1914, 14). 

14 Erokirja tarkoittaa kirjallista dokumenttia, jol- 
la kummankin yhteisesti päättämän kihlauksen 
purkaminen on virallisesti vahvistettu (Antti- 
la 1955, 165). Rekilauluista ks. esim. Karhu & 
Kuismin 2021. 

Kansansuosiota kaanonin varjossa 
Maiju Lassilan näytelmien vastaanotto vuosina 1911—1939 


Algoth Untola (1868—1918) kuuluu Suomen 
kansalliskirjallisuuden kaanoniin, mutta rajat- 
tuna siten, että suurin osa hänen tuotannos- 
taan jää sen ulkopuolelle. Arvostetuin teos on 
ollut Maiju Lassilan nimellä julkaistu romaani 
Tulitikkuja lainaamassa (1910), jonka varjoon 
muut saman tekijänimen romaanit ja kerto- 
mukset ovat jääneet. Myös Irmari Rantama- 
lan ja J. I. Vatasen nimissä julkaistulla tuotan- 
nolla sekä Maiju Lassilan huvinäytelmillä on 
kaanonissa marginaalinen asema. Näytelmät 
olivat kuitenkin ilmestyessään varsin suosit- 
tuja sekä ammatti- että harrastajateattereis- 
sa. Untolan tekstit elävät edelleen maamme 
näyttämöillä, sillä syksyllä 2020 Espoon 
Kaupunginteatterissa nähtiin Juha Hurmeen 
dramatisointi ja ohjaus Irmari Rantamalan 
Harhamasta ja Tampereen Työväen Teatterissa 
Sirkku Peltolan dramatisointi ja ohjaus aikoi- 
naan julkaisematta jääneestä Maiju Lassilan 
näytelmästä Ikiliikkuja. Kirjailijantyönsä 
ohella Untola muistetaan siitä, että hän tuki 
vuonna 1918 punaisia sosialidemokraattisessa 
Tzömies-lehdessä ilmestyneillä kirjoituksillaan 
ja menetti niiden vuoksi henkensä sodan jälki- 
selvittelyissä. 


Tässä artikkelissa tarkastelen Maiju Lassi- 
lan näytelmien vastaanottoa vuosien 1911- 
1939 välisenä aikana tutkimalla niiden esitys- 
määriä ja -paikkoja, näytelmien arvioita sekä 
lehtikirjoituksista välittyviä yleisöreaktioita. 
Tutkimusperiodin ulottaminen ensimmäisen 
näytelmän ilmestymisestä valkoisen Suomen 
hegemonisen kauden loppuun auttaa näke- 
mään, miten kirjailijan tuki punaisille vaikut- 
ti hänen näytelmiensä suosioon ja vastaanot- 
toon. Tulitikkuja lainaamassa dramatisoitiin jo 
varhain näyttämölle, mutta tässä se rajataan 
pois ja keskitytään kirjailijan itsensä näytel- 
miksi kirjoittamiin ja hänen elinaikanaan jul- 
kaistuihin tai esitettyihin teoksiin: Kun lesket 
lempivät (1911), Luonnon lapsia (1912), Nuori 
mylläri (1912), Kun ruusut kukkivat (1912), Vii- 
sas neitsyt (ensiesitys 1913) ja Mimmi Paavaliina 
(1916). Artikkelin tehtävänä on selittää näytel- 
mien teatteriesitysten määrässä ja katsojapa- 
lautteissa ilmenevän suosion sekä lehtiarviois- 
ta ja myöhemmästä tutkimuksesta välittyvän 
vähäisen arvostuksen välistä ristiriitaa. Miten 
näytelmien erilainen vastaanotto muovasi 
niiden asemaa kirjallisuuden kaanonissa? 
Vaikuttivatko kirjailijan poliittinen kiistanalai- 

suus ja erilaisten pseudonyymien käyttö näy- 
telmien esitysmääriin tai arvioihin? Untolan, 
Irmari Rantamalan ja Maiju Lassilan välinen 
yhteys tuli julkisuuteen, kun kirjailija kevääl- 
lä 1911 kieltäytyi ottamasta vastaan Tilitikkuja 
lainaamassa -teokselle myönnettyä kirjallisuu- 
den valtionpalkintoa (Hämetär 23.5.1911; Hau- 
tala 2021, 450-451, 453-454). 

Kansalliskirjallisuus on kansallista identi- 
teettiä käsittelevää ja muokkaavaa kirjallisuut- 
ta, johon sisältyy kaunokirjallisuuden ohella 
muun muassa kirjallisuudenhistoria (Tieteen 
termipankki: Kirjallisuudentutkimus: kansal- 
liskirjallisuus). Vuonna 1934 ilmestyneessä 
Viljo Tarkiaisen Suomalaisen kirjallisuuden his- 
toriassa Lassilan tuotanto mainitaan lyhyesti, 
näytelmät ainoastaan sivulauseessa (Tarkiai- 
nen 1934, 304). Toisen maailmansodan jälkeen 
julkaistussa Rafael Koskimiehen Elävä kan- 
salliskirjallisuus -teossarjassa Lassilaa — mutta 
Untolan tekijänimistä vain Lassilaa — arvoste- 
taan jo selvästi enemmän (Koskimies 1946, 
208-222). Tarkiaisen teos painettiin uudelleen 
vuosina 1961 ja 1967 Eino Kauppisen muutok- 
silla ja lisäyksillä täydennettyinä. Niissä Un- 
tolan eri kirjailijanimien tuotantoa esitellään 
varsin monipuolisesti. Lassilan teokset ovat 
esillä myös Kai Laitisen Suomen kirjallisuuden 
historiassa (Laitinen 1991) ja toimittajakunnan 
laatimassa Suomen kirjallisuushistoriassa (Var- 
pio & Huhtala & Rojola 1999). 

Kirjallisuuden historioissa Lassilan näytel- 
mät ovat jääneet taka-alalle, samoin kuin var- 
sinaisessa Untola-tutkimuksessa. Kirjailijasta 
ensimmäisen elämäkerrallisen esityksen laa- 
tinut Eino Railo nosti Tulitukkuja lainaamassa 
-romaanin hänen muun tuotantonsa yläpuo- 

lelle ja luetteli näytelmät ainoastaan nimeltä 
(Railo 1923, xxv). Varsinaisesti näytelmiin 
kiinnitettiin huomiota vasta 1950-luvulla Unto 
Kupiaisen ja Elsa Erhon tutkimuksissa. Kum- 
pikin nosti Lassilan romaanit ja kertomukset 
näytelmien taiteellisen tason yläpuolelle (Ku- 
piainen 1954, 344; Erho 1957, 97). Aatos Ojala 
totesi Lassilan huumoria käsittelevässä essees- 
sään tutkimuksen olleen harvinaisen yksimie- 
linen siitä, että tekijällä ei ollut näytelmissään 
mitään vakavaa ideologista tai moraalista har- 
rastusta (Ojala 1962, 73). Untolan tuotantoa on 
käsitelty työväenkirjallisuuden tutkimuksessa, 
mutta Lassilan näytelmät eivät ole olleet sii- 
nä mielenkiinnon kohteina (Palmgren 1966; 
Karhu 1973). 

Untolan eri tekijänimillä ilmestyneet teok- 
set poikkeavat tyylillisesti toisistaan niin paljon, 
että niiden pohjana olevaa maailmankuvaa 
ei ole ollut helppo hahmottaa. 2000-luvulle 
tultaessa eri tutkijat ovat alkaneet kuitenkin 
nähdä hänet aikakautensa vastakulttuurin 
edustajana. Historiantutkija Marko Hautala 
on määritellyt Untolan epäkirjailijaksi, jonka 
perusmotiivina oli kirjailijuuden, kirjallisuu- 
sinstituutioiden ja estetiikan vastaisuus (Hau- 
tala 2010, 404-405). Kirjallisuudentutkija Kai- 
sa Kurikka on samoilla linjoilla puhuessaan 
vähäkirjallisuudesta, joka muodostaa vasta- 
kohdan niin sanotulle suurelle kirjallisuudel- 
le. Vähäkirjallisuudella hän viittaa teosten 
normaalista poikkeavaan kielenkäyttötapaan, 
poliittisuuteen ja kaiken läpäisevään kollektii- 
visuuteen. Untolan moninimisessä tekijyydes- 
sä on Kurikan mukaan olennaista pyrkiminen 
pois kaikesta ”Suureen Tekijyyteen” viittaa- 
vasta (Kurikka 2013, 291-292, 304). 

Omien tutkimusteni tavoitteena on ymmär- 
tää Untolan luovan toiminnan logiikkaa vas- 
takulttuurin näkökulmasta. Hyödynnän tut- 
kimuksissani karnevalistisen kirjallisuuden 
teoreetikkona tunnetun Mihail Bahtinin kieli- 
ja kirjallisuusteoriaa (esim. Tapaninen 2014). 
Karnevalistinen kirjallisuus on vastakulttuurin 
muoto, joka kyseenalaistaa auktoriteetit ja tar- 
joaa vaihtoehtoisia ratkaisuja (Tieteen termi- 
pankki: Kirjallisuudentutkimus: karnevaali). 
Kirjallisuudentutkija Irma Perttulan mukaan 
Maiju Lassila edustaa kirjallisuuden historias- 
samme kaikkein selväpiirteisimmin karneva- 
listista kirjallisuutta (Perttula 1988; 2010, 95). 
Itse olen kiinnostunut karnevalistisen vasta- 
rinnan ilmaisutavoista, merkityksistä ja vas- 
taanotosta tutkimuksissani, jotka liikkuvat 
kirjallisuuden- ja historiantutkimuksen raja- 
pinnalla. 

Huumoritutkija Unto Kupiainen korosti 
Lassilan huumorin luonnollisuutta ja kansan- 
omaisuutta, mutta ei tunnistanut siinä vastarin- 
taa vaan näki sen täysin epäpoliittisena (Ku- 
piainen 1954, 259-261). Lassilan näytelmien 
voidaan kuitenkin katsoa pohjautuvan kansan 
nauruun, johon karnevalistinen kirjallisuus 
puolestaan perustuu (Bahtin 1995, 5). Kan- 
san naurulla tarkoitan tässä esimerkiksi kan- 
sanihmisten keskinäisiä suullisia pilapuheita, 
sutkautuksia, vitsejä ja kaskuja. Näytelmien 
vastakulttuurisuutta ei ole vielä tutkittu, mutta 
Lassilan kertomukset sisältävät runsaasti kar- 
nevalistiselle kirjallisuudelle ominaisia piirtei- 
tä, joita ovat muun muassa kielenkäytön tut- 
tavallisuus, kuvauksen iloisuus ja positiivisuus, 
ihmisten esittäminen toiminnassa ja dialogis- 
sa, nurin ja ylösalaisin kääntäminen, ylevän 

alentaminen, groteski yhdistely ja liioittelu 
(Tapaninen 2019a, 238, 254). 

Tässä artikkelissa päämääränäni ei ole tut- 
kia Lassilan näytelmiä vaan niiden suosiota 
yleisön ja esittäjien keskuudessa ja toisaalta 
marginalisointia aikalaisarvioissa ja kirjalli- 
suudentutkimuksessa. Tutkimusaineistona on 
käytetty Kansalliskirjaston digitoidusta sano- 
malehtiarkistosta hakusanalla ”Maiju Lassila” 
kerättyjä tietoja, jotka koostuvat kirja-arvos- 
teluista, näytelmien esityksiä mainostavista 
ilmoituksista ja pikku-uutisista, esitysten kritii- 
keistä ja yleisökirjoituksista. Aineisto on laaja 
ja siksi viittaan tekstissä sen perusteella teke- 
miini havaintoihin usein yleisesti, ilman lähde- 
viitettä. Tarkka viitetieto annetaan suorien si- 
taattien yhteydessä ja silloin, kun puhutaan 
jostakin tietystä tapauksesta tai yksityiskoh- 
dasta. Kriitikoiden ensireaktiot ilmestyivät 
lehdissä heti näytelmien tultua myyntiin. 
Olen rakentanut lehti-ilmoitusten perusteella 
yleiskuvan näytelmien esityspaikoista ja -mää- 
ristä. Esitysten kritiikit antavat yksityiskoh- 
taisempaa tietoa esitystilanteesta, sillä niissä 
luonnehditaan usein myös katsojien reaktioita 
ja annetaan tietoja yleisömääristä. Teatterit ja 
näyttämöt mainostivat tulevia näytelmiä leh- 
tien pikku-uutisissa, joten tuotannon näkö- 
kulma tulee niissä esiin. Katsojien kommentit 
lehtien lukijakirjeissä antavat ensikäden tietoa 
katsojakokemuksista. 

Tulkitsen Lassilan näytelmien suosion ja 
kritiikkien välistä ristiriitaa Bahtinin kaksi- 
kulttuurisuuden idean avulla. Sen mukaan 
kaikissa kulttuureissa on jatkuvasti käynnissä 
kamppailu vallalla olevan ”virallisen, vakavan 
kulttuurin” ja epävirallisen kansan nauru- 

kulttuurin” välillä (Bahtin 1995, 7-8, 423—424). 
Bahtin tuli länsimaissa tunnetuksi, kun hänen 
tutkimuksensa François Rabelais. Keskiajan ja 
renessanssin nauru ensimmäinen englanninkie- 
linen painos ilmestyi vuonna 1968. Epäviralli- 
nen kansan naurukulttuuri sisältää varsinaisen 
karnevalistisen kirjallisuuden lisäksi erilaisia 
kirjallisia ja suullisia esityksiä, joita esitettiin 
paikallislehdissä, markkinoilla ja iltamissa 
(Tapaninen 2019a, 238-239). Virallinen, vaka- 
va kulttuuri puolestaan käsittää yhteiskunnan 
julkisissa instituutioissa, kuten kouluissa, yli- 
opistoissa, valtionhallinnossa, kirkon piirissä 
ja mediajulkisuuden valtavirrassa hyväksyttyä 
ja ylläpidettyä kulttuuria. 

Vuosien 1911-1939 aikana virallinen kult- 
tuuri voidaan rinnastaa pitkälti viestintätut- 
kija Hannu Niemisen käyttämän kansallisen 
julkisuuden käsitteen kanssa (Nieminen 2006; 
Tapaninen 2021, 126). Niemisen mukaan suo- 
malainen julkisuus kehittyi 1800-luvulta läh- 
tien niin voimakkaasti kansallisen ideologian 
ja valtioyhteyden perustalle, että sen kyseen- 
alaistaminen muista näkökulmista oli vaikeaa, 
jopa mahdotonta. Sisällissodan seurauksena 
kansallinen julkisuus sai 1920-ja 1930-luvuil- 
la hegemonisen aseman työväenkulttuuriin 
nähden (Nieminen 2006, 160, 173). Sodasta ja 
siihen johtaneista syistä vallitsi kaksi toisistaan 
poikkeavaa tulkintaa, valkoinen ja punainen 
totuus. Tilanne jatkui näiltä osin samana aina 
1960-luvulle saakka, jolloin akateeminen sisäl- 
lissodan historian tutkimus alkoi. Samoihin ai- 
koihin vasemmiston näkökulma pääsi osaksi 
valtavirtajulkisuutta ja Suomesta alkoi kehit- 
tyä moniääniäänisempi yhteiskunta. Valkoi- 
sen Suomen perintö vaikutti kuitenkin taustal- 


204 


la ja vahvistui uusisänmaallisuudeksi kylmän 
sodan päättymisen jälkeen (Nieminen 2006, 
173; Tepora 2018; Hentilä 2018). 2000-luvun 
puolella historian- ja kirjallisuudentutkimuk- 
sessa on ryhdytty nostamaan esiin aiemmin 
kansallisen katseen katveeseen jääneitä ilmi- 
öitä (Kettunen 2008, 16-22; Grönstrand ym. 
2016, 7-37; Löytty 2021). 

Tässä artikkelissa en ota kantaa Lassilan 
näytelmien arvostukseen vaan käsittelen 
niihin liittyvää historiallista ilmiötä. Kansan 
nauru ja kirjallisuuden kaanon eivät ole vält- 
tämättä ristiriidassa keskenään. Italialainen 
näytelmäkirjailija Dario Fo hyödynsi tuotan- 
nossaan tietoisesti Bahtinin teoriaa ja kansan 
naurukulttuurille ominaisia tarinankerronnan 
keinoja (Scuderi 2011). Rabelais, Boccaccio, 
Cervantes ja Shakespeare edustivat Bahtinille 
suurta, universaaleja ongelmia käsittelevää 
karnevalistista kirjallisuutta. Näiden kirjailijoi- 
den aikakaudella kansankielet ja nauru mur- 
tautuivat Euroopan eri maissa toviksi korkea- 
kulttuurin piiriin (Bahtin 1995, 66). Suomessa 
vastaava kielellinen vaihe sijoittuu 1800-lu- 
vun puoliväliin Aleksis Kiven luomiskauden 
kohdalle. Hänen kansanhumoristiset näytel- 
mänsä ovat olleet alusta lähtien suosittuja ja 
arvostettuja, eikä niitä ole missään vaiheessa 
unohdettu tai hyljeksitty (Häggman 2022, 18). 

Lassilan kaikki tässä artikkelissa käsitellyt 
näytelmät sijoittuvat maalaisympäristöön, ja 
niiden aiheena on puolison valinta (ks. Liite, 
näytelmien synopsikset). Tapahtumien käyn- 
nistäjänä, ylläpitäjänä tai ratkaisijana ovat 
taloudelliset asiat, kuten perintö, talokaupat 
tai hankittu varallisuus. Useimmissa on paljon 
eri ikäisille näyttelijöille kirjoitettuja rooleja. 

Joillekin henkilöhahmoille on annettu niiden 

ominaisuuksiin viittaavia nimiä. Esimerkiksi 
Pekka Eevastiina on kotitöitä tekevä mies ja 
Abrahamska moraalikäsityksissään vanhates- 
tamentillisen ankara nainen. Dialogi jäljittelee 
kansankieltä ja kansanihmisten ilmaisutapoja. 
Näissä puitteissa näytelmissä käsitellään eri- 
laisia valtaan ja ruohonjuuritason vallankäyt- 
töön liittyviä teemoja, kuten puolisoiden tai 
eri sukupolvien välisiä valtasuhteita, sukupuo- 
lirooleja ja seksuaalisuuden vaikutusta yhtei- 
sön sosiaaliseen dynamiikkaan. 

Tarkastelen seuraavassa ensin Lassilan näy- 
telmien suosiota 1910-, 1920- ja 1930-luvuilla 
sekä sitä, miten esitykset jakautuivat ammat- 
titeattereiden ja harrastajanäyttämöiden kes- 
ken. Sen jälkeen esittelen näytelmien saamia 
kritiikkejä siten, että päähuomio on kappaleen 
julkaisun jälkeen ilmestyneissä kirja-arvioissa. 
Ne ovat arvostettujen kirjallisuusasiantuntijoi- 
den lausuntoja, joita maakuntalehtien kriitikot 
harvoin kyseenalaistivat. Kolmanneksi tutkin 
esittäjien ja yleisön suhtautumista Lassilan 
näytelmiin sekä kokoan lopuksi tutkimustu- 
lokset yhteen. 


Näytelmien suosio teattereissa 


Kaanonin muotoutumisen kannalta on tär- 
keää, että Lassilan näytelmiä ei esitetty kertaa- 
kaan Kansallisteatterissa, vaikka Tulitikkuja 
lainaamassa -romaanistaan juuri palkitun teki- 
jän olisi luullut olleen varsin potentiaalinen 
ehdokas lavalle. Hautalan mukaan kirjailija 
oli valtuuttanut Kustannusosakeyhtiö Kansan 
neuvottelemaan Nuoren myllärin esitysoikeuk- 

sista Suomen Kansallisteatteri Oy:n kanssa 
(Hautala 2021, 467). Sopimusta ei syntynyt, 
mutta sen sijaan Tampereen Teatteri otti näy- 
telmän ohjelmistoonsa ja esitti sitä näytäntö- 
kaudella 1912-1913 Tampereen lisäksi useilla 
muillakin paikkakunnilla. 

Kansallisteatterin päätös jättää Lassilan 
näytelmät huomiotta ei johtunut helsinkiläi- 
syleisön kiinnostuksen puutteesta. Kun Tam- 
pereen Teatteri esitti keväällä 1913 Nuoren 
myllärin Aleksanterin teatterissa, kiinnostus 
oli niin suurta, että liput oli myyty jo päivällä 
loppuun. Teatterin johto järjesti yleisön pyyn- 
nöstä lisäpaikkoja ainakin neljällekymmenel- 
le (Tampereen Sanomat 11.4.1913). Näytelmä löi 
teatterikentällä lopullisesti läpi saman vuoden 
syysnäytäntökaudella, jolloin se sai ensi- 
iltansa helsinkiläisellä Kansan Näyttämöllä 
ja kuuden eri maakuntakaupungin työväen- 
näyttämöillä. Lisäksi sitä esitettiin ainakin 
kymmenen eri yhdistyksen järjestämissä ilta- 
matilaisuuksissa. Samaan aikaan myös muut 
Lassilan näytelmät valloittivat teatterikenttää, 
sillä Erkki Karun johtama kiertueteatteri esitti 
Kun lesket lempivät -näytelmää ja Kun ruusut 
kukkivat sai ensimmäiset esityksensä Tampe- 
reen Työväen Teatterissa. 

Kansallisteatteri oli Suomen päänäyttämö- 
nä merkittävä, yleistä mielipiteenmuodostus- 
ta määrittävä kulttuuripolitiikan kenttä. Unto- 
laan suhtauduttiin 1910-luvun helsinkiläisissä 
kulttuuripiireissä torjuvasti sekä konservatiivis- 
ten vanhasuomalaisten että liberaalien nuor- 
suomalaisten parissa. Hän oli työskennellyt 
maakunnissa vanhasuomalaisessa puoluees- 
sa, mutta joutui vuonna 1909 esikoisteoksensa 
Harhaman vastaanotossa taideryhmittymien 

kiistakapulaksi siten, etteivät vanhasuomalai- 
set sen paremmin kuin nuorsuomalaisetkaan 
halunneet lukea häntä joukkoonsa (Railo 
1930, 138). Kansallisteatterin johtokuntaan liit- 
tyi keväällä 1913 estetiikan tutkija K. S. Laurila 
(Koskimies 1953, 296), joka oli teilannut Maiju 
Lassilan näyttävästi julkisuudessa Tulitikkuja 
lainaamassa -romaanin palkitsemisen jälkeen 
(Hautala 2021, 453). Niin ollen Lassilan näytel- 
mien pääsy teatterin ohjelmistoon kävi entistä 
epätodennäköisemmäksi. 

Maakunnissa teattereiden ohjelmistopoli- 
tiikka oli Lassilan näytelmiä kohtaan selvästi 
vapaamielisempää. Suomenkielisiä ammatti- 
teattereita oli ennen sisällissotaa Helsingissä, 
Tampereella, Turussa ja Viipurissa (Seppälä 
2020, 41-42). Lassilan näytelmiä esitettiin 1910- 
luvulla Tampereen Teatterin lisäksi Viipurin 
Maaseututeatterissa ja Wiipurin ulkoilmanäyt- 
tämöllä, mutta Turun Teatterissa niitä ei nähty 
ennen sisällissotaa enää sen jälkeen, kun Tam- 
pereen Teatteri oli vieraillut siellä Nuoren myl- 
lärin kanssa keväällä 1913. Turkulaisyleisö oli 
kyllä innostunutta, mutta nuorsuomalaisessa 
lehdessä näytelmä sai suorastaan murska-ar- 
vion (Turun Sanomat 16.4.1913). 

Eniten Nuorta mylläriä esitettiin helsinkiläi- 
sellä Kansan Näyttämöllä, jossa se sai ainakin 
70 näytäntökertaa. Näyttämön tausta oli työ- 
väenliikkeessä, mutta Lassila-esitysten aikaan 
se toimi ylioppilastalolla itsenäisesti, eikä sitä 
pidetty enää varsinaisena työväenteatteri- 
na (Seppälä 2020, 41). Kansan Näyttämö jäi 
1910-luvulla ilman valtion avustuksia ja joutui 
velkakierteeseen (Koski 1986, 77-78). Lassilan 
näytelmistä puhuttiin julkisuudessa ”kassa- 
kappaleina”, koska tiedettiin, että Nuoren 

myllärin menestys helpotti talousvaikeuksissa 
olleiden teattereiden toimintaa. Tämän artik- 
kelin aineiston perusteella talouden rooli 
näytelmävalinnoissa ei kuitenkaan ollut mer- 
kittävä, vaikka teatterihistorioissa komediat 
nähdään yleensä teatterin kassalle vakavia 
aatenäytelmiä otollisempina (Pietilä 2003, 219). 

Sisällissodan jälkeen Untola rinnastettiin 
teloitettuihin sosialisteihin, ja voittajille hän 
näyttäytyi pahimman luokan kansankiihotta- 
jana. Valkoisen Suomen ilmapiirissä Lassilan 
näytelmän valinta porvarillisen ammattiteat- 
terin ohjelmistoon oli epäsuora poliittinen 
kannanotto ja yleisön suosion kannalta aluksi 
riski. Esityksiä oli kuitenkin yllättävän pal- 
jon: Turun Suomalainen teatteri otti Nuoren 
myllärin ohjelmistoonsa kevätkaudella 1922 ja 
Tampereen Teatteri joulukuussa 1925, Viisasta 
neitsyttä esitettiin Viipurin Näyttämöllä näy- 
täntökaudella 1924-1925 suurella menestyk- 
sellä ja uudelleen keväällä 1928. Turun Teat- 
terissa näytelmä oli ensi-illassa tammikuussa 
1930, ja Kun ruusut kukkivat pääsi siellä estra- 
dille keväällä 1935. 

Näytelmien arvostukseen vaikutti se, oliko 
kirjailija kirjoittanut sen ammattiteattereita 
vai harrastajanäyttämöitä varten (Pietilä 2003, 
92, 170-171). Untola oli taustaltaan kansa- 
koulunopettaja, jonka tiedetään ohjanneen 
harrastajanäyttelijöitä ainakin Kaustisella 
vuonna 1906. Myöhemmin hän painotti tois- 
tuvasti kirjoittavansa näytelmiä ”omaa väkeä- 
ni, rahvasta varten” (Hautala 2021, 161, 468). 
Lehtimainosten mukaan Luonnon lapsia oli 
suunniteltu maalaisnäyttämölle soveltuvaksi 
koko illan näytelmäksi ja sellaiseksi se muo- 
dostuikin: sitä, samoin kuin Kun ruusut kukki- 

Kun ruusut kukkivat. 


Näyttämökuva. Tampereen Työväen Teatteri. Kuvassa kohtaus Maiju Lassilan näytelmästä Kun ruusut kuk- 
kivat, jonka ensi-ilta oli 30.4.1925. (Mahdollisesti Kotkan työväen teatterin esitys vuodelta 1927 tai Sörnäisten 
työväen näyttämön esitys vuodelta 1926). Työväenmuseo Werstas. 


vat ja Kun lesket lempivät -näytelmiä esitettiin 
selvästi enemmän maaseudun harrastajanäyt- 
tämöillä kuin kaupunkien ammattiteattereissa. 
Sen sijaan Nuori mylläri oli lähes yhtä suosittu 
kaupungeissa ja maaseudulla, Viisas neitsyt 
puolestaan selvästi suositumpi kaupungeissa. 
Erho arvioi, että Lassila joutui näytelmäkirjai- 
lijana tinkimään taiteellisesta tasostaan ottaes- 
saan yleisönsä maun huomioon (Erho 1957, 
97). Harrastajat itse kokivat, että valitessaan 
Lassilan näytelmän he tarjosivat yleisölleen 
arvokasta ohjelmaa. Heidän silmissään nii- 


den arvoa lisäsi menestys ammattiteattereis- 
sa. Kotimaisten kansannäytelmien esittämistä 
pidettiin luontevana, vaikka Lassilan näytel- 
mät eivät olleet helppoja. Tulevia esityksiä 
mainostavissa pikku-uutisissa toistuvat käsi- 
tykset näytelmien komediatyyppien ja kielen 
esittämisen vaikeudesta sekä suurten joukko- 
kohtausten ja näyttämörakenteiden tuomista 
haasteista. 

Vuoden 1918 jälkeen Suomi jakautui kah- 
tia porvarilliseen, virallisesti tunnustettuun 
Suomeen ja työväestön ”varjo-Suomeen”, 

jonka olemassaolosta pyrittiin vaikenemaan 
(Nieminen 2006, 173). Työväentalokulttuuri 
nousi silti sodan jälkeen nopeasti uuteen ku- 
koistukseen. Kukistetuille punaisille se oli lä- 
hes ainoa sallittu vastajulkisuuden muoto ja 
terapeuttisesti tärkeää. Ohjelmistolta haluttiin 
keveyttä ja viihteellisyyttä, mutta näytelmän 
henki ei saanut olla ristiriidassa työväenaat- 
teen kanssa (Seppälä 2020, 60, 77). Suomes- 
sa syntyi 1920-luvun alkupuolella Lassilan 
näytelmiin kohdistuva innostus. Tampereen 
Työväen Teatterissa otettiin Luonnon lapsia 
ohjelmistoon jo vuonna 1920, jonka jälkeen 
Nuorta mylläriä ja Viisasta neitsyttä esitettiin 
useita vuosia. Kun ruusut kukkivat löi samoihin 
aikoihin läpi Tampereen ja Turun Työväen 
Teattereissa. Näiden kaupunkien vanavedessä 
Lassilaa esitettiin ahkerasti myös Helsingin ja 
Viipurin työväen teattereissa. 
Työväenteattereiden julkinen arvostus ja 
taiteellinen taso nousivat suurissa kaupungeis- 
sa nopeasti ja ainakin Tampereen Työväen 
Teatteria voidaan pitää jo 1910-luvulta lähtien 
ammattiteatterina (Pietilä 2003, 231; Seppälä 
2020, 41-42). Järjestäytyneen työväenliikkeen 
julkisuudessa Lassilan näytelmiä ei ennen si- 
sällissotaa arvostettu, sillä työväenjärjestöt ja 
-lehdet edellyttivät työväenteattereilta yhteis- 
kunnallisia epäkohtia ja työläisten kokemuk- 
sia esiin tuovia näytelmiä (Pietilä 2003, 290; 
Seppälä 2020, 25). Työväenlehtien kirjoituk- 
sissa tulee toistuvasti esiin, että valkoisessa 
Suomessa Lassilan valinta työväenteatterin tai 
-näyttämön ohjelmistoon oli osaltaan myös 
kiitollisuuden- ja kunnianosoitus työväestöä 
tukeneelle kirjailijalle. Lassilan kirjallisen pe- 

rinnön katsottiin kuuluvan työväenluokalle, 
koska häntä pidettiin sorrettujen puolustajana: 
”Tämän vuoksi hän saikin heittää henkensä 
valkoisen vihan uhrina” (Työn Voima 22.4.1921). 

Suhteellisen vapaan 1920-luvun jälkeen 
työväenteattereiden toimintaedellytykset 
heikkenivät jyrkästi oikeistoradikalismin nou- 
sun myötä. Vasemmistolaisten mielipiteiden 
vaientaminen ja suoranainen vaino jatkuivat 
1930-luvun puoliväliin saakka. Talouspula, 
verotuksen muutos, pelko määrärahojen 
poistosta ja toiminnan lakkauttamisesta vai- 
kuttivat vielä toiminnassa olleiden teatterei- 
den ohjelmistovalintoihin (Seppälä 2020, 92, 
103-106). Työväennäyttämöiden vaikeudet 
näkyvät Lassilan näytelmien esitysten vähe- 
nemisenä, mutta luultavasti siihen johti myös 
näytelmien tuttuus yleisön keskuudessa ja 
lisääntynyt kilpailu äänielokuvien suosion 
kanssa. Työväenteatterit ottivat niitä kuiten- 
kin 1930-luvullakin mielellään ohjelmistoonsa 
varsinkin nousussa olleissa kesäteattereissa. 

Lehti-ilmoituksista laskettuna Maiju Lassi- 
lan näytelmiä esitettiin 1910-1930-luvuilla 
yhteensä yli 1700 kertaa. Niitä esitettiin lähes 
kaikkialla muualla paitsi Kansallisteatterissa, 
jossa suosittiin tietoisesti klassikoita ja kun- 
nianhimoisena pidettyä aikalaisteatteria. Ke- 
vyeksi tai viihteelliseksi leimattuun teatteriin 
siellä otettiin etäisyyttä. (Häggman 2022, 151.) 
Maakunnissa arvostettiin kotimaista näytelmä- 
kirjallisuutta, mikä näkyy Lassilan näytelmien 
suosiossa. Untolan tuki punaisille ei lopetta- 
nut Lassilan näytelmien esittämistä porvarilli- 
sessa maakuntateatterissa, ja lisäsi niiden suo- 
siota työväenkulttuurin piirissä. 

Kansakuvan ärsyttävyys lehtiarvioissa 


Kanonisointi perustuu teoksen taiteelliseen 
arvoon, jonka määrittelyssä kirjallisuuden 
asiantuntijat ovat avainasemassa. Kirjallisuu- 
delle annettiin Suomessa, kuten muuallakin 
Euroopassa, erityinen merkitys kansallisen 
elinvoimaisuuden ja erityisyyden peilinä 
(Grönstrand ym. 2016, 11). 1800-luvulla kirjal- 
lisuuden kansallisuusajattelu kytkeytyi runoi- 
lija J. L. Runebergin luomaan kansakuvaan, 
joka korosti yksimielisyyttä, nöyryyttä ja uh- 
rautumista. Viimeistään vuoden 1905 suurla- 
kon aikoihin kansakäsitteen rinnalle tai tilalle 
tuli uusia, erityisesti kansan ja sivistyneistön 
suhteeseen liittyneitä poliittisia jännitteitä. Si- 
vistyneistö tunsi pettymystä omaa tahtoaan 
ilmaisevaan kansaan. Osa kirjailijoista nosti 
esiin uhkaavan, arvaamattoman ja pelottavan 
kansan, kun taas osa loi edelleen ihannoitua 
kuvaa kansasta sellaisena kuin sen olisi pitä- 
nyt olla (Rojola 1999, 111-135; Kettunen 2010, 
66-69). 

Lassila ei sopinut kumpaakaan edellä mai- 
nittuun kansankuvauksen ryhmään. Karne- 
valistisen lajin tunnusmerkkejä ovat ruumiin, 
syömisen, juomisen, tarpeenteon ja sukupuo- 
lielämän kuvat, jotka esiintyvät renessanssi- 
kirjallisuudessa ylettömän liioitellussa muo- 
dossa. Kuvien pääpiirre on alentaminen, eli 
kaiken ylevän, henkisen, ideaalisen ja abstrak- 
tin kääntäminen materiaalisruumiillisen ulot- 
tuvuuden tasolle (Bahtin 1995, 19-20). Lassi- 
lan kertomuksissa on selvästi tunnistettava 
materiaalisruumiillinen ulottuvuus. Niissä 
kuvataan toistuvasti ihmisruumiin ulokkeita, 
aukkoja ja eritteitä sekä ruumiillisia toiminto- 


KANSANSUOSIOTA KAANONIN VARJOSSA 


ja, kuten raapimista, niistämistä ja sylkemistä 
(Tapaninen 2019a, 241-248; 2019b, 60). Kan- 
san nauruun perustuvissa teoksissa ei käsitel- 
lä ihmisen sisäisyyttä tai yksilöllisyyttä vaan 
ihmisyys esitetään ainoastaan ulkoisesti hah- 
mojen toiminnassa ja dialogissa (Bahtin 1990, 
239-240). Lassilan näytelmissä tämä periaate 
on toteutettu antamalla näyttelijöille jatkuvas- 
ti lyhyitä esittämisohjeita. Toimintaan liittyviä 
ohjeita ovat esimerkiksi ”saapuu helmojaan 
nostellen” tai ”pannua haistellen ja vieden sen 
liedelle”, puhetapaa taas ohjataan repliikkien 
lomassa esimerkiksi sanoilla ”puolustellen”, 
”kehuen”, ”innostuen”, ”ylvästyen” ja niin 
edelleen. 

Lassilan ensimmäisessä näytelmässä Kun 
lesket lempivät kuvataan iäkkäänpuoleisia mök- 
kiläisiä kosintapuuhissa. Näytelmän painetus- 
ta versiosta ilmestyi lehdissä syksyllä 1911 seit- 
semän arvostelua. Lassilan omintakeinen tyyli 
ja kansankuvaus saivat aluksi kiitosta, mutta 
samalla kritiikeissä puhuttiin myös alkeelli- 
sesta kansansielusta, jossa ei ollut tilaa ihan- 
teellisemmille elämänarvoille (Uusi Suometar 
19.11.1911; Helsingin Sanomat 26.11.1911). Työ- 
väenlehdissä porvarillisten kriitikoiden puhe 
kansan sieluttomuudesta ärsytti. Sosialistit 
kokivat itsensä vähävaraisten puolustajiksi, ja 
heidän mielestään Lassila oli tehnyt näytel- 
mässään kansanihmisistä irvikuvan. He olivat 
varmoja, että ainakin työläisistä iva tuntuisi 
liian paksulta (esim. Tjömies 16.11.1911). Esi- 
tysten alettua Lassilan kansakuva alkoi jakaa 
porvarillisten arvostelijoiden mielipiteitä. Jot- 
kut näkivät, että suomalainen kansanluonne 
ja elämäntavat säilyivät Lassilan teoksissa jäl- 
kipolville yhtä hyvin kuin esineet museoiden 

kokoelmissa (Käkisalmen Sanomat 22.1.1912). 
Toisten mielestä Lassila oli jäljentänyt teok- 
seensa kansan ilman rakkautta: ”Hänen hen- 
kilönsä ovat järjestään kaikki joko puoli-idi- 
ootteja tahi puoliraakalaisia metsä-ihmisiä” 
(Karjalatar 17.2.1912). 

Kun lesket lempivät -näytelmässä ei vielä ole 
ruumistaan raapivia, syljeskeleviä ja nenäänsä 
niistäviä ihmisiä, vaan karnevalistiset piirteet 
tulivat vasta myöhempiin näytelmäkappa- 
leisiin. Kirjallisuudentutkimuksessa ei ole 
juurikaan kiinnitetty huomiota Lassilan kan- 
sakuvan realistisuuteen. Esimerkiksi Aatos 
Ojala erottaa realistisen kansankuvauksen ja 
Lassilan kansankuvauksen toisistaan painot- 
taen jälkimmäisen karikatyyrimäisyyttä. Hän 
tulkitsee Lassilan tyyliä Henri Bergsonin huu- 
moriteorian avulla modernina satiirina ja pää- 
tyy siihen, että tekijä asettui kansanihmisten 
yläpuolelle ja halusi ilotella heidän kustan- 
nuksellaan (Ojala 1962, 73-74, 77). Untolan 
oman todistuksen mukaan hänen teoksissaan 
ei yleensä ollut satiiria eikä varsinkaan ivaa, 
joka suorastaan tympäisi häntä (Tapaninen 
2021, 153). Bahtin kutsuu kansan naurukulttuu- 
rin materiaalisruumiillista estetiikkaa grotes- 
kiksi realismiksi ja painottaa sen jyrkkää eroa 
muihin esteettisiin konseptioihin. Kansan 
nauru eroaa modernista satiirista siinä, että 
vain negatiivisen naurun tunteva satiirikko 
asettaa itsensä pilkkaamansa ilmiön ulko- 
puolelle, sen vastakohdaksi, kun taas kansan 
nauru ilmentää koko muuttuvan maailman 
näkökantaa, ja siihen kuuluu myös nauraja 
itse (Bahtin 1995, 13, 19). 

Lassilan seuraava näytelmä Luonnon lapsia 
ilmestyi kirjakauppoihin keväällä 1912 ja sai 

osakseen kuusi lehtiarvostelua. Sitä verrattiin 
heti kirjailija Teuvo Pakkalan suosittuun Tuk- 
kijoella- näytelmään. Monet kriitikot olivat 
suorastaan tuohtuneita siitä, että Lassila oli 
yrittänyt jäljitellä toisen kirjailijan työtä (esim. 
Helsingin Sanomat 5.3.1912). Esitysten arvioissa 
etsittiin Luonnon lapsia- ja Tukkijoella -näytel- 
mien yhtäläisyyksiä ja eroja. Huomattiin, että 
Lassila oli korvannut Pakkalan Pölhö-Kustaan 
joukolla ”mustalaisia” (Neva 3.5.1913). Lassi- 
lalla romanit ja tukkilaiset ovat tasa-arvoisia, 
samanlaista kiertävää elämää eläviä ihmisiä. 
Romanien ja valtaväestön välillä ei ole sellai- 
sia jännitteitä kuin esimerkiksi Rajamäen ryk- 
mentin ja veljesten välillä Kiven Seitsemässä 
veljeksessä (Blomster 2018, 97-107). Arvostelijoi- 
den mielestä tukkilaisten ja romanien rinnas- 
taminen toisiinsa vaikutti pääosin onnistu- 
neelta, vaikka aineistossa esiintyy myös epäi- 
lyä siitä, oliko jälkimmäisten avioitumiskäytän- 
nöt kuvattu kansatieteellisesti oikein. Joiden- 
kin mielestä ”mustalaiset” olivat turhia, mutta 
useimmat katsoivat hahmojen huolettomuu- 
den ja temperamenttisuuden korostavan näy- 
telmän iloisuutta. 

Aleksis Kiven ja Maiju Lassilan kansanku- 
vauksen samankaltaisuus nousi lehdistössä 
toistuvasti esiin koko tutkimusjakson ajan. 
Aineistossa on runsaasti kirjoittajia, jotka kat- 
soivat Kiven olevan Lassilaa taiteellisempi, 
mutta on myös niitä, joiden mielestä Lassila 
oli varsinkin humoristina Kiveä taidokkaam- 
pi. Painetun Nuoren myllärin ilmestymisen 
jälkeen julkaistiin viisi arvostelua, joissa reak- 
tiot olivat kiittäviä, jopa ylistäviä (esim. Uusi 
Suometar 5.5.1912; Helsingin Sanomat 12.5.1912). 
Esitysten alettua havaittiin, että Lassilan kou- 

lumestarihahmo Luukas Filemon Koikale 
muistutti Nummisuutarien kanttori Sepeteusta. 
Koikale on jo selvästi karnevalistinen, ulko- 
kultainen hahmo: yhteisön moraalinvartija, 
joka esitetään viinaan menevänä ja lahjot- 
tavissa olevana (Tapaninen 2020a, 52). Pää- 
kaupungin lehdissä vertailu Kiveen alkoi sen 
jälkeen, kun Tampereen Teatteri oli esittänyt 
kappaleen Helsingissä. Filosofi Eino Kaila 
moitti Lassilan luomia tyyppejä ja vihjasi, et- 
teivät ne olleet ”vallan tekijän omaa tavaraa” 
(Uusi Suometar 11.4.1913). Kivi-tutkimuksen 
uranuurtajana tunnettu Viljo Tarkiainen oli 
vielä kriittisempi ja tyrmäsi näytelmän tyys- 
tin: kappale ei kestänyt arvostelua (Helsin- 
gin Sanomat 12.4.1913). Tarkiainen tunnettiin 
seuranäytelmien kriittisenä, jopa teilaavana 
arvostelijana, joka perusti arvionsa omien 
esteettiskirjallisten näkemystensä pohjalle 
ottamatta lainkaan huomioon näytelmien te- 
kijöiden ja vastaanottajien näkökulmaa (Pie- 
tilä 2003, 251). 

Kun Kansan Näyttämö aloitti Nuoren myllä- 
rin esitykset Helsingissä syksyllä 1913, Lassila 
ei Tarkiaisen mukaan ollut ”se komediankir- 
joittaja, joka pystyisi kehittyneempään osaan 
yleisöä” (Helsingin Sanomat 2.9.1913). Aikalai- 
sille viittaus oli selvä: kaupunkien ”edistyneet 
olot” tarkoittivat vastakohtaa maaseudun ”al- 
kuperäisille oloille”. Näytelmiä arvioitiin ylei- 
sesti tämän sosiaalisen jakoperusteen mukaan 
(Pietilä 2003, 295-296). Kari Tarkiaisen mu- 
kaan Lassilan kansakuva ärsytti ja suorastaan 
inhotti Viljo Tarkiaista ja hänen puolisoaan, 
kirjailija Maria Jotunia. Jotuni halusi kuvata 
kansaa tietoisesti toisin kuin Lassila, ja kirjal- 
lisuuden asiantuntijana Tarkiainen osallistui 

,Kunruusut kukkivat." 


Nti Mörk ja hra Närhi. 


Näytelmän Kun ruusut kukkivat arvostelun yhtey- 
dessä julkaistu kuva. Henkilöhahmot nti Mörk ja hra 
Närhi. Uusi Aura 18.5.1935. 


aktiivisesti hänen työhönsä varsinkin näytel- 
miä kirjoitettaessa (Tarkiainen 2013, 223—225). 
Kiinnostavaa on, että Maiju Lassilan Kun 
ruusut kukkivat -näytelmän ilmestymisen jäl- 
keen syksyllä 1912 Tarkiainen piti näytelmän 
suurimpana ongelmana kirjailijan naispuoli- 
suutta: karkeista puutteista huolimatta ”olisi 
joku kiinteäkätinen mies tehnyt siitä jotakin” 
(Helsingin Sanomat 17.11.1912). 

Kun ruusut kukkivat -näytelmän kirjaver- 
siosta ilmestyneissä viidessä arvostelussa 
pääjuonteeksi nousi jälleen kansakuvan nos- 
tattama kritiikki. Tässä näytelmässä groteskin 
realismin estetiikka on jo selvästi näkyvissä: 
Mamman Liisa ”turistaa nenänsä lieteen, peu- 
kalon rystysellä nenänsyrjää painaen” ja kipe- 
ää hammasta tutkitaan henkilöhahmon suun 
ollessa ammollaan auki. Äärimmilleen avattu 
suu, nielu ja hampaat ovat yksi kansannaurun 
kuvajärjestelmän keskeisimpiä solmukohtia 
(Bahtin 1995, 288). Kirjallisuudentutkija J. V. 
Lehtonen kirjoitti, että nyt viimeistään hän 
vakuuttui Lassilan ihailusta ”luonnontilassa? 
olevia ihmisiä kohtaan. Hänen mielestään 
kappale ei kuitenkaan sopinut hyvätapaisille 
ja hienotunteisille katsojille, ainoastaan pää- 
henkilö Mamman Liisan ”siveellinen anka- 
ruus” nosti sen tasoa jonkin verran (Uusi Suo- 
metar 14.11.1912). Maakunnissa arveltiin, että 
Lassila uhmasi vakiintuneita taidekäsityksiä 
täysin tarpeettomasti. Arvostelijan oli vaikea 
ymmärtää, miksi kirjailija halusi itsepintaisesti 
pitää kiinni tyylistään eikä taipunut omaksu- 
maan vuosisatojen kuluessa vakiintuneita tyy- 
lillisiä muotoja (Hämeen Sanomat 23.11.1912). 

Kirjallisissa piireissä alkoi syntyä käsitys 
Lassilasta taiteellisesti oppimattomana ”luon- 
nonnerona”. Kirjailija Maila Talvion mukaan 
oivallinen kirjailija-aines menisi hukkaan, el- 
lei sitä alettaisi viljellä ja pitää kurissa (Uusi 
Aura 6.12.1912). Kriitikoiden vaatimukset vai- 
kuttivat kustantajiin siten, että he alkoivat 
vaatia Untolan käsikirjoituksiin poistoja ja 
muutoksia. Muokkausehdotukset aiheuttivat 
kirjailijassa vastarintaa kirjallisuuden ”esteet- 
tisiä sääntöjä” ja kustantajien tekemiä korjauk- 

sia kohtaan (Tapaninen 2019b, 50-51; Hautala 
2021, 591). Sisällissodan aikana Lassila kirjoitti 
Irmari Rantamalan nimellä Tjömies-lehdessä 
Saarijärven Paavon ”rikollisesta” nöyryydestä 
ja piti sitä keinona, jolla työväestö nujerrettiin 
polvilleen riiston eteen: 


Työväen luokkahan on aina ja kaikkialla ravittu 
henkisestikin pettuleivällä ja juuri siitä huonosta 
ravinnosta on johtunut sen luokan suurin heikkous. 
—— Se ei saa enää henkisen ravinnon alalla tyytyä 
niihin hallan panemiin kauran akanoihin, joita sille 
on tähän asti omistava luokka viskellyt. (Työmies 
11.4.1918; Tapaninen 2020b, 229-230.) 


Lausunto viittaa siihen, että Lassilan kansa- 
kuva oli tarkkaan harkittu, ja sen tehtävä oli 
työväestön itseluottamuksen kohottaminen. 
Näytelmien arvioissa Lassilan kansakuvaa 
ei ymmärretty, vaan sen tulkittiin syntyneen 
ilman taiteellista harkintaa. Unto Kupiainen 
teki vielä 1950-luvulla eron Maiju Lassilan 
luonnonnerouden sekä Juhani Ahon ja Maria 
Jotunin taiteellisen harkinnan välillä (Kupiai- 
nen 1954, 261). 

Vakavia aatenäytelmiä arvostettiin komiik- 
kaa enemmän sekä kansallisessa että työväen- 
kulttuurissa (Pietilä 2003, 233). Kieltenopetta- 
ja ja koomisten näytelmäpilojen kirjoittaja 
Nuutti Vuoritsalo (1878—1913) oli Untolan tai- 
teen näkyvin ymmärtäjä ja puolustaja. Vuon- 
na 1913 julkaistussa artikkelissa Hiukan huvit- 
tavista näytelmistä hän käsitteli huumorin 
aliarvostusta ja sen vaikutusta kriitikoiden 
tulkintoihin. Hänen mukaansa Suomessa 
odotettiin huvinäytelmiltä murhenäytelmien 
keinoja, mikä näkyi erityisesti Maiju Lassilan 
kohtelussa. Lassilan näytelmät olivat hänestä 

erinomaisia, hahmojen luonteisiin perustuvia 
farsseja, mutta sellaisina niitä ei haluttu tutkia. 
Kuvaavaa oli, ettei yksikään näytelmistä ollut 
löytänyt tietään Kansallisteatteriin, ”vaikka 
ne ovat suorastaan itseoikeutetut sinne pää- 
semään”. Vuoritsalo esitti toivomuksen, että 
kaikkia kirjallisuudenlajeja kehitettäisiin ja 
arvioitaisiin niiden omien, kullekin lajille tyy- 
pillisten taiteellisten tavoitteiden mukaisesti. 
(Vuoritsalo 1913, 118—121.) 

Kaikki neljä edellä käsiteltyä näytelmää tu- 
livat kirjamarkkinoille vuoden sisällä marras- 
kuusta 1911 marraskuuhun 1912. Vuonna 1913 
ensimmäiset esityksensä saanut Viisas neitsyt 
ei ilmestynyt painettuna, eikä Mimmi Paava- 
liinasta julkaistu sen ilmestyessä vuonna 
1916 yhtään lehtiarvostelua. Sitä ei tiettävästi 
myöskään esitetty Untolan elinaikana. Lassi- 
lan näytelmien ensikritiikeissä kansakuva 
herätti eniten keskustelua, mutta esiin tulivat 
myös komedian aliarvostus ja teosten vertailu 
muiden kirjailijoiden töihin. Kansannaurun 
materiaalisruumiillista estetiikkaa ei arvioissa 
tunnustettu omaksi taiteenlajikseen, jolla oli 
sille ominaiset, muista taiteenlajeista poikkea- 
vat piirteet. 


Riemua ruohonjuuritasolla 


Lassilan näytelmien yleisönsuosiosta saa kä- 
sityksen esitysten kritiikeistä, joiden lopussa 
on tietoja tapahtumien yleisömääristä, suo- 
sionosoituksista ja naurusta. Suosion syyt 
hahmottuvat maakuntalehtien pikku-uuti- 
sista, maaseutukirjeenvaihtajien kertomuk- 
sista sekä työväenlehdissä julkaistuista työ- 


KANSANSUOSIOTA KAANONIN VARJOSSA 


väennäyttämöiden esitysten mainoksista ja 
arvioista. Nämä tekstit syntyivät ympäristöis- 
sä, joissa Lassilan kuvaama kansa oli tuttu ja 
tunnistettava. Lassilan näytelmiä arvostettiin 
ennen muuta realistisena pidetyn ihmiskuvan 
ja hauskojen komediatyyppien vuoksi. Muita 
usein kiitettyjä ominaisuuksia olivat kielen- 
käytön taitavuus ja leikillisyys, kiinnostava 
ja yllättäviä käänteitä sisältävä juoni, kauniit 
laulut ja tanssit sekä naamiointi ja lavastus. 
Kun lesket lempivät esitettiin tuoreeltaan uu- 
denvuoden aatonaattona Laihian Jokikylän 
edistysseuran talolla harrastajavoimin. Katso- 
mossa ollut maaseutukirjeenvaihtaja kirjoitti 
vaikutelmistaan seuraavasti (Vaasa 5.1.1912): 


Näytelmä luonnollisesti esitettynä oli kuin kappa- 
le meidän jokapäiväistä elämäämme. Siinä ei ollut 
meille pohjalaisille mitään outoa, vaan kaikki oli 
kuin ennen elettyä, jota tässä näytelmässä saimme 
ikään kuin peilistä katsoa. Henkilöiden luonteiden 
kuvaukset ovat erinomaisesti onnistuneet, niin että 
ehdottomasti löytää niistä omia ja tuttavien luon- 
teitten kuvauksia, ei mitään liioteltua, ei tekaistua, 
ei lisättyä, eikä myöskään jätetty pois, eikä unho- 
tettu. Juoni oli erittäin hauska, mutta nauraminen 
tuntui kuin olisimme nauraneet itsellemme. 


Sitaatista tulee esiin kansan naurun erityispiir- 
re, kyky nauraa myös itselleen (Bahtin 1995, 
13). Maaseutu- ja työväestö pitivät Lassilan 
hahmoja inhimillisinä ja siksi ne olivat eri- 
tyisesti yleisön mieleen. Näytelmien oikeas- 
ta esitystavasta keskusteltiin lehdissä paljon, 
mikä liittyy ilmeisesti siihen, kuinka hyvin 
esityksessä oli toteutettu näytelmätekstissä 
annettuja ohjeita. Kirjailija itsekään ei hyväk- 
synyt näytelmiensä esittämistä liioittelevasti 

”markkinailveilyjen” tapaan (Erho 1957, 100- 
101; Tapaninen 2020a, 53; Hautala 2021, 468). 
Vaasa-lehden kirjoittajan mukaan katsojat pys- 
tyivät samastumaan hahmoihin ja peilaamaan 
niistä identiteettiään silloin, kun ne olivat 
”luonnollisesti esitettyjä”. Kansanvalistajien ja 
teatterin asiantuntijoiden mielestä seuranäy- 
telmän tehtävänä ei kuitenkaan ollut pitää 
kansan edessä peiliä, jossa se näkisi oman 
itsensä, vaan opetustaulua, joka kuvasi sivis- 
tyneistön kaavailemaa ideaalia kansalaisuutta. 
Teatteri ja kansanvalistus olivat kietoutuneet 
tiukasti toisiinsa. (Pietilä 2003, 20, 297.) Pai- 
kallistasolla Lassilan ihmiskuvaa puolustet- 
tiin: ”On joko tietämättömyyttä tahi tekopy- 
hää teeskentelyä kieltää, ettei olisi olemassa 
todellisuudessa Mamman Liisoja maalais- 
naisia, jotka ovat ?emanssipeerattuja" omalla 
tavallaan. Mamman Liisoja, joiden karkean 
pinnan alla on puhdasta kultaa.” (Työn Ääni 
8.12.1926.) 

Lassilan maine levisi maakuntien teatteri- 
väen ja yleisön keskuudessa nopeasti. Tekijällä 
oli yksilöllinen, tunnistettava tyylinsä, jota alet- 
tiin pian kutsua ”maijulassilalaisuudeksi”. Mai- 
ju Lassilan nimestä muodostui tavaramerkki, 
jonka katsottiin olevan laadun takeena. Näytel- 
mien savo-karjalaiseksi luonnehdittu huumori 
puri eri puolilla maata. Esityksistä kertovissa 
pikku-uutisissa on runsaasti mainintoja siitä, 
että näytelmää seuratessaan yleisö purskahti 
tuon tuostakin nauruun ja täydet katsomot oli- 
vat esitysten aikana yhtenä ”riemun merenä”. 
Katsojat nauroivat vielä 1930-luvullakin, vaik- 
ka näytelmät tunnettiin silloin jo läpikotaisin. 
Nauru ei ollut puoluesidonnaista, vaan kaikui 
sekä oikealta että vasemmalta, mutta ennen 

kaikkea se kuului ”alhaalla”. Kun Kangas- 
niemen suojeluskunta valitsi kesäjuhlansa il- 
tatilaisuuteen päänumeroksi Nuoren myllärin, 
koko kolmi- ja puolisatainen yleisö oli tapah- 
tumasta raportoineen maaseutukirjeenvaihta- 
jan mukaan usein ”yhtenä naurun remakkana” 
(Mikkelin Sanomat 30.6.1938). Naurua pidettiin 
terveellisenä ja Lassilan näytelmiä suositel- 
tiinkin niille, ”jotka eivät pitkään aikaan ole 
syystä tai toisesta olleet oikein hyvällä tuulel- 
la” (Saarijärven Paavo 28.7.1920). 
Karnevalistiseen lajiin liittyy ajatus pelon 
voittamisesta naurun avulla (Bahtin 1995, 37). 
Lassilan näytelmät toimivat vaihtoehtona rait- 
tiusliikkeen ja kansanvalistajien toistamalle 
vakavahenkiselle, siveelliselle kansalaisuudel- 
le (Tapaninen 2020b, 49). Kieltolakia kanna- 
tettiin 1910-luvulla virallisissa yhteyksissä lä- 
hes yksimielisesti (Pulkkinen 2015). Suomessa, 
kuten muuallakin Pohjoismaissa, työväestöä 
pyrittiin hallitsemaan moraalikasvatuksen 
avulla, jolloin seksuaalimoraaliin liittyneet 
käsitykset olivat monin tavoin politiikanteon 
keskiössä (Kaihovirta & Lintunen 2021, 9-11). 
Seuranäytelmien valtavirrassa painotettiin 
ahkeran työnteon merkitystä sekä alkoholin 
käytön ja hienostelun turmiollisuutta (Pie- 
tilä 2003, 152). Tavallisen kansan oli vaikea 
kapinoida kansanvalistajien agendaa vastaan, 
vaikka se olisi koettukin ahdistavaksi. 
Teatterinharrastajat saattoivat pelätä vaka- 
vamielisen väen tuomitsevia reaktioita Lassi- 
lan näytelmiä kohtaan. Eräs kirjoittaja totesi 
Kun Ruusut kukkivat -näytelmän olevan ”etevän 
näytelmäkirjailijamme Maiju Lassilan parhai- 
ta huvinäytelmiä. Se on kuitenkin kirjoitettu 
siksi rohkein ja paikoitellen karkeinkin ottein, 

ettei sitä kaikki teatterit ole uskaltaneet ottaa 
ohjelmistoonsa” (Itä-Savo 9.5.1933). Toisaalla 
taas samaa näytelmää mainostettiin mainiona 
tilaisuutena ”koko perhe teatteriin-ajatuksen” 
toteuttamiselle, sillä kappale sopi hyvin myös 
lapsille (Hämeen Sanomat 14.1.1932). Näin eräs 
kirjoittaja kertoi helsinkiläisellä Kansan Näyt- 
tämöllä näkemästään Nuoren myllärin esityk- 
sestä (Vapaa Sana 26.11.1913): 

Ei saattanut olla nauramatta Pentti Akkimuksen 
— Myllärihän se olikin — menestykselle naisasioissa, 
ei sille pulalle mihinkä hän joutui kun hänen ’haa- 
reminsa” täyttyi sekä tytöistä että tupakkakukka- 
roista, joita hän oli rakkauden osoituksiksi saanut 
tyttäriltä. Repeämäisillään oli ylioppilastalo siihen- 
kin naurunremakkaan, joka tuli räätäli-koulumes- 
tari Luukas Filemon Koikaleen osaksi. Luukas 
Filemooni on ankara periaatteen mies, vain puhdas 
elämä (ja myöskin viinalekkeri sekä muu maalli- 
nen hyvyys) hänen siveytensä edessä löytää armon. 
Kenties oli väärin nauraa, kun Luukas Filemooni 
seurusteltuaan jonkun aikaa *kahdestipuhdistetun? 
kanssa vihdoin vaipuu autuaaseen hutikkauneen 
nähden enkeleitä ja muita taivaallisia olentoja, li- 
havan Sohvin häntä hellästi hoidellessa, vaan nau- 
ramatta ei sentään malttanut kukaan olla. 


Kirjoittaja kiisti itse nauttineensa näytelmästä, 
mutta mainosti silti Vaasan Työväen Teatte- 
riin tulossa ollutta esitystä. ”Kenties oli väärin 
nauraa” osoittaa hänen olleen tietoinen sitä, 
että nauru ei välttämättä ollut uskonnollisella 
Pohjanmaalla kaikkien mieleen. 

Lassilan näytelmiä luonnehdittiin usein ke- 
veiksi ja harmittomiksi niin lehtiarvosteluissa 
kuin katsojapalautteissa ja lehtien pikku-uuti- 
sissa. Kuten on jo tullut ilmi, vakavaa taidetta 

arvostettiin sekä kansallismielisen että työ- 
väenliikkeen kulttuuriväen piirissä, mutta 
näytelmien harmittomuuden korostaminen 
saattoi olla myös keino rauhoitella niiden esit- 
tämistä vastustaneita tahoja. Lassilan teokset 
kääntävät valtasuhteet nurin: Viisaassa neitsyes- 
sä ja vielä selvemmin Mimmi Paavaliinassa yh- 
teisön moraalinvartijoina esiintyvät lukkarit ja 
kirkonmiehet on esitetty viinaan menevinä ja 
seksuaalimoraaliltaan kyseenalaisina hahmoi- 
na (Tapaninen 2020a, 52). 

Viisas neitsyt ei ylittänyt julkaisukynnystä, 
koska kustantaja piti sitä liian ”karkeana” 
(Railo 1923, xxv-xxvi), mutta teatteriesitysten 
arvioinneissa korostettiin silti kappaleen ke- 
peyttä ja harmittomuutta. Kun näytelmän 
suosio alkoi 1920-luvulla nousta, porvarillises- 
sa lehdistössä esiintyi jyrkkiä äänenpainoja ja 
kritiikki jatkui myös seuraavalla vuosikymme- 
nellä. Isänmaallinen Kansanliike yritti 1930- 
luvulla estää Lappajärven kirkonkylän nuo- 
risoseuran suunnittelemat Viisaan neitsyen 
esitykset, mutta asiasta syttyi julkisuudessa 
paljon huomiota saanut kiista, jossa lehdistö 
asettui laajana rintamana nuorisoseuran puo- 
lelle. IKL:n pontimena katsottiin olevan teki- 
jän oletettu kommunistisuus ja näytelmän us- 
konnon pilkka, mutta kummallekaan ei nähty 
perusteita. Lopulta näytelmää esitettiin ilman 
häiriöitä hyvällä yleisömenestyksellä (Zlkka 
24.3.1933). Muuallakin kuin Pohjanmaalla 
maakuntalehtien arvostelijat painostivat har- 
rastajanäyttämöitä lopettamaan kyseisen näy- 
telmän esitykset joko uskontoon tai moraaliin 
vetoamalla. 

Porvarillisissa lehdissä näytelmäesitysten 
aikaansaamat moitteet kohdistettiin yleensä 

Työväenlehdissä asetelma oli vuoden 1918 jäl- 
keen päinvastainen: näyttelijät saivat moitteita, 
jos he eivät paneutuneet Lassilan näytelmien 
esittämiseen riittävästi. Kirjailijaa puolustet- 
tiin, vaikka kirjallisuuden portinvartijoiden 
ja paikallisten vallankäyttäjien auktoriteettia 
saattoi olla vaikeaa vastustaa. Se näkyy seuraa- 
vasta sitaatista, joka käy kokoavaksi aikalais- 
kannanotoksi kysymykseen, ovatko Lassilan 
näytelmät taidetta vai eivät (Kansan Voima 
11.2.1936): 


Väitöstä siitä, että kaikilta Maiju Lassilan näytel- 
miltä puuttuu korkeampi taiteellinen arvo — niin 
suhteellista kuin taiteellisen arvon määrittelemi- 
nen yleensä lieneekin — voitaneen kyllä eräissä 
suhteissa pitää oikeaankin osuneena, mutta vain 
siis osaltaan. Tämä siksi, että tämä kirjailija työläi- 
siä lähellä olleena henkilönä on kuitenkin kaikissa 
näytelmissään osannut niin nautittavalla ja kansan- 
omaisella, todellisuuspohjaisella tavalla paljastaa 
sovittavassa mielessä aikalaistensa kansanomai- 
simpia heikkouksia, joille nykyaikaistenkin salin- 
täyteisten katsomoiden on pakostakin naurettava. 


Lehtiaineistojen perusteella yleisö tunnisti 
Lassilan näytelmistä itsensä ja muut sekä hy- 
väksyi kirjailijan näkemyksen iloisesti nau- 
raen. Esitystilaisuudet olivat kansan juhlavaa 
naurukulttuuria, joka muodosti vastapainon 
1900-luvun alun valtavirtakulttuurin ankaruu- 
delle, kielloille ja rajoituksille. Karnevaalinau- 
run ja siten myös Lassilan näytelmien tehtä- 
vänä ei ollut pitää kansanjoukkoja hiljaisina, 
vaan tuoda nöyrän ja hiljaisen kansakuvan 
rinnalle toisenlainen, realistisempi ja karne- 
valistisempi tulkinta. 

Marginaalista uuteen tutkimukseen 


Lassilan näytelmien suosion ja kriitikoiden 
arvioiden välillä oli selvä ristiriita, joka johtui 
pitkälti erilaisesta suhtautumisesta Lassilan 
kansakuvaan. Lassilan kuvaustapa kyseen- 
alaisti vakiintuneen, idealisoidun kansakuvan 
ja tarjosi sen rinnalle kansan nauruun perus- 
tuvan vaihtoehtoisen tulkinnan. Johtavien 
kirjallisuuskriitikoiden kirjoittamien lehtikri- 
tiikkien perusteella arviointeihin vaikuttivat 
kielteiset asenteet kaupallisuutta, viihdettä, 
maaseutua, työväenluokkaa ja koomista lajia 
kohtaan. Arvostuksen kannalta merkittävää 
oli se, että kriitikot eivät arvioineet Lassilan 
näytelmiä kansan naurun omasta näkökul- 
masta, vaan aikakauden esteettis-eettisten 
ihanteiden ja kansanvalistuksellisten tavoit- 
teiden pohjalta. Niiden valossa Lassilan näy- 
telmät olivat epäonnistuneita ja vähäarvoisia, 
ja päätyivät sen vuoksi kanonisoidun kansal- 
liskirjallisuuden marginaaliin. Samalla myös 
kirjailijan oma taidekieli ja sen arvomaailma 
sekä maakunta- ja työväenlehdissä ilmaistut 
esittäjien ja katsojien kokemukset jäivät pi- 
mentoon. 

Sisällissodalla ei nähdäkseni ollut ratkaise- 
vaa merkitystä Lassilan näytelmien marginali- 
sointiin, sillä vaikutusvaltaisimmat kriitikot ja 
kirjallisuudentutkijat hyljeksivät niitä selvästi 
jo 1910-luvulla. Untolan tuki punaisille sekä 
kirjailijan kuolema vuonna 1918 vaikuttivat 
silti monin tavoin 1920- ja 1930-luvuilla näy- 
telmien esityksiin ja vastaanottoon. Porva- 
rillisten lehtien kritiikeissä oli antipatiaa kir- 
jailijaa kohtaan ja jopa halukkuutta estää näy- 
telmien esityksiä. Niitä kuitenkin näyteltiin 


https://doi.org/ 10.21435/ksvk.101 


yllättävän paljon myös suurempien maakun- 
takaupunkien kansallisilla näyttämöillä. Työ- 
väenkulttuurissa Lassilan arvostus nousi si- 
sällissodan jälkeen. Se näkyi sekä näytelmä- 
valinnoissa että esitysten kritiikeissä, mutta 
ei toisen maailmansodan jälkeen käynnisty- 
neessä työväenkirjallisuuden tutkimuksessa, 
jossa arvostettiin enemmän vakavaa kirjalli- 
suutta. Lassilan suosio ei ollut puolue- vaan 
pikemminkin luokkasidonnaista. Näytelmien 
vastaanottoon vaikutti kunkin arvioijan hen- 
kilökohtainen suhtautuminen ajan uskonnol- 
lisiin, aatteellisiin, poliittisiin ja moraalisiin 
normeihin ja vaatimuksiin. 

Saamastaan kritiikistä huolimatta Untola 
tuskin koki epäonnistuneensa näytelmäkir- 
jailijana. Kieltäytyminen kirjallisuuden val- 
tionpalkinnosta osoittaa, että hän ei havitellut 
paikkaa aikakautensa kirjallisuuden kaanonis- 
sa, mutta se ei välttämättä tarkoita taiteellisten 
tavoitteiden hylkäämistä. Hän suuntasi näytel- 

mänsä kansanihmisille, jotka ottivat ne omik- 
seen esittämällä, katsomalla ja arvostamalla 
niitä. Kirjailija arvosti näytelmiään eikä ha- 
lunnut, että katsojakokemus pilattaisiin liioit- 
televalla esittämistavalla. Oliko näytelmien 
ärsyttävyys tahallista? Sekin vaihtoehto on 
mahdollinen, sillä kritiikit toivat esille kau- 
pungeissa vaikuttavan keskiluokan asenteita 
kansanihmisiä kohtaan. Untola tiedosti oman 
erityislaatunsa kirjailijana ja lienee tajunnut, 
ettei voinut tulla hyväksytyksi ja oikein ym- 
märretyksi aikakautensa kulttuuripoliittisissa 
olosuhteissa. Kulttuurihistoriallisesti Maiju 
Lassilan näytelmät ovat kiinnostavampia kuin 
kirjallisuudenhistorian perusteella voisi pää- 
tellä. Digitoidut lehtiarkistot sekä kirjallisuu- 
den- ja historiantutkimuksen suuntautuminen 


”kansallisen katseen” katveeseen jääneisiin 


ilmiöihin mahdollistavat Untolan kirjallisen 
toiminnan yhä monipuolisemman tutkimisen. 


Liite 1 Maiju Lassilan näytelmien synopsikset 


Kun lesket lempivät (1911) 

Leskimies Simo Kämäräinen Joroisista etsii uutta 
vaimoa ja lähtee ystävänsä Antti Ronkaisen kanssa 
kosintaretkelle Juvalle. Siellä on kaksi leskivaimoa: 
pahansisuisena pidetty Illikaisen Suso ja lempeä- 
luonteiseksi mainittu Iipposen Suso. Kämäräinen 
kosii vahingossa väärää Susoa. Osoittautuu, että 
äksyksi moitittu Suso on miesvainajansa juoppout- 
ta kurissa pitänyt johtajaluonne, joka on ahkera 
työihminen, säästäväinen taloudenpitäjä ja hyvä 
ruuanlaittaja. Näillä avuilla hänelle on kertynyt va- 


rallisuutta niin, että avioliiton myötä Kämäräisellä 
on mahdollisuus lunastaa mökkinsä maat ja päästä 
itsenäiseksi isännäksi. 


Luonnon lapsia (1912) 

Jutikan perhe on velkaantunut ja heitä uhkaa häätö 
kotitalosta. Rikas leskimies Vänni lupaa auttaa, jos 
saa puolisokseen perheen tyttären Pirkan. Tämä ei 
halua vanhaa Vänniä vaan tukkipoika Jukan. Tuk- 
kilaisten keittäjä, keski-ikäinen Leena, on halukas 
menemään avioon Vännin kanssa. Nuoret keksi- 

vät ”mustalaisten” avustamana juonen ja saavat 
Vännin kosimaan Pirkaksi luulemaansa Leenaa. 
Juoni paljastuu ja Vänni perääntyy, kunnes Leena 
hieroo hänen kipeän selkänsä terveeksi ja osoit- 
tautuu muutenkin hyväksi ja varakkaaksi naiseksi. 
Jukka, Pirkka ja kaikki muutkin parit saavat toisen- 
sa, yksin jää vain vannoutunut vanhapoika Jorri. 


Nuori mylläri (1912) 

Naistenmies Pentti Mylläri kosii kyläkoulumestari 
Luukas Filemon Koikaleen tytärtä Hilkkaa, jota 
tavoittelee myös varakas leski Mooses Jeremias 
Myrkky. Hilkka ei huoli Myrkkyä, mutta Koikale 
ei anna häntä epäluotettavalle Pentille. Kumpikin 
kosija lahjoo viinalle persoa Koikaletta. Myrkky ai- 
koo paljastaa Pentin naissuhteet ja anastaa hänen 
myllynsä. Kylän pojat auttavat häntä, telkeävät 
Penttiä ihailevat tytöt myllyn ratashuoneeseen ja 
ilmiantavat ”laittomasta rakkaudesta”. Tytöt ker- 
tovat tulleensa myllyyn vihaista pässiä pakoon 
ja haastavat pojat kunnianloukkauksesta käräjille. 
Pentti pitää perinnön avulla myllyn, saa Hilkan 
vaimokseen ja näytelmä päättyy yleiseen sopuun. 


Kun ruusut kukkivat (1912) 

Mamman Liisa on keski-ikäinen, naimaton ta- 
lontyttö, joka hoitaa talossaan perinteiset miesten 
työt. Naisten työt tekee rampa huutolainen Pek- 
ka Eevastiina. Mamman Liisa on taloudellisesti 
riippumaton ja käskemään tottunut johtajaluonne. 
Lisäksi hän on uskovainen eikä suvaitse avioliiton 
ulkopuolisia suhteita. Kun taloon tulee joukko vie- 
raspaikakuntalaisia rautatientekijöitä, hän päättää 
avioitua. Kenet heistä Mamman Liisa valitsee ja 
miksi? Katsojille annetaan kosijoista tietoja, jotka 

selviävät Liisalle vasta myöhemmin. Lopulta hän 
päätyy alun perin laiskana pitämäänsä Juikuriseen, 
josta saa itselleen palvelunhaluisen ja sopuisan 
miehen. 


Viisas neitsyt (ensiesitys 1913) 

Maiju Miehimys on nuori viehättävä leski, johon 
kaikki kylän miehet hullaantuvat. Maiju rakastaa 
Jallua, mutta käyttää viehätysvoimansa hyväkseen 
järjestellessään sulhonsa perintöasioita. Ilkeä Liisa 
Elisapetti yllyttää siveää Abrahamskaa järjestä- 
mään niin, että kirkonmiehet ojentaisivat Maijua 
häpeärangaistuksella, mutta myös lukkari ja pappi 
ihastuvat Maijuun. Kaikki pyrkivät säilyttämään 
maineensa, kun uhkana on haaste käräjille siveet- 
tömyyden takia. Naiset syyttävät Maijua ja miehet 
Abrahamskaa seurakunnan sekavasta tilasta. Lo- 
pussa asiat kääntyvät parhain päin ja kaikki parit 
saavat toisensa. 


Mimmi Paavaliina (1916) 

Mimmi Paavaliina Ruusunen on 37-vuotias kuu- 
den aviottoman lapsen äiti, joka elättää perhettään 
kulkukauppiaana. Nysse Kapine on aikamiespoika, 
jolle hänen vanhempansa alkavat puuhata Mim- 
mistä vaimoa, sillä sukulaisen testamenttimääräyk- 
sen mukaan heikkomielisenä pidetyn Nyssen pitää 
olla aviossa, muuten iso perintö menee tämän ser- 
kulle. Iloluontoinen Mimmi haluaa avioon ihmis- 
ten paheksunnan takia, mutta hänellä on toinenkin 
kosija ja rippikoulu käymättä. Hän joutuu riitoihin 
rovastin kanssa, mutta saa avioliittoluvan lahjo- 
malla lukkarin viinalla. Lopussa Mimmi valitsee 
kosijoistaan hyväsydämisenä pitämänsä Nyssen. 

Rikkiviisasta, taiteellista? 


Aikalaisarviot Aino Kallaksen teoksen Seitsemän. Titanic-novelleja 


varhaisina tulkintoina 


Koskenniemen pahansuopa arvostelu Titanic- kir- 
jastani häiritsi yöni. Se ei masentanut, vaan nostatti 
minut ainaisesta passiivisuudestani. Korvani suhi- 
sivat, niin nousi veri päähän, tunsin tehdyn vää- 
ryyden. Ah, jospa Juhani Aho nyt sanoisi sanansa 
— kuinka ylen kiitollinen olisin! Muuten — Titanic- 
novellini joutavat odottaa, niittenkin aika on tuleva. 


Näin kirjoitti 35-vuotias kirjailija Aino Kallas 
(1878—1956) päiväkirjassaan 28.4.1914. Pur- 
kauksen aikaansai runoilija V. A. Koskennie- 
men päätoimittamassaan 4ika-lehdessä (4 / 
1914) julkaisema kritiikki Kallaksen tuoreesta 
novellikokoelmasta Seitsemän. Titanic-novelle- 
ja (1914). Arvio ei säästele sanojaan teosta ruo- 
tiessaan. ”Sanokaamme heti ettei tämä suuri 
aihe ole kasvanut, vaan kylläkin pienentynyt 
suomalaisen kirjailijan mielikuvituksessa”, to- 
detaan aluksi. Teoksen henki on arvion mu- 
kaan ”yllättävän pieni, melkein rikkiviisas”. 
Loppupäätelmänään arvio toteaa, että ” Aino 
Kallaksen uusi kokoelma on enimmäkseen 
tunnollista työtä, mutta ei juuri lainkaan tai- 
detta, runoutta”. (Koskenniemi 1914, 210-211.) 

Koskenniemen kovasanaisen kritiikin ohel- 
la Seitsemän vastaanotti ilmestymisvuonnaan 

ainakin viisi muuta lehtikritiikkiä. Kulttuuri- 
lehti Ajan ja valtakunnan pääsanomalehti 
Helsingin Sanomien (2.4.1914) lisäksi novelli- 
kokoelmasta julkaistiin arviot kristillistaustai- 
sessa Kotimaa-lehdessä (24.4.1914) sekä kol- 
messa maakuntalehdessä (Mikkelin Sanomat 
21.3.1914, Pohjalainen 17.4.1914 ja Satakunnan 
Sanomat 10.4.1914). Varsinaisten arvioiden 
ohella teoksesta myös tiedotettiin lehdistössä 
muiden ajan sanomalehtien kirjallisuuskes- 
kustelulle ominaisin tavoin (ks. Juntunen 1982, 
50): se oli esillä uutuuskirjalistoilla ja kirjamai- 
noksissa, minkä lisäksi teoksen ilmestymisestä 
uutisoitiin omina lyhyinä artikkeleinaan (esim. 
Savon Sanomat 18.3.1914). Sitaattihaku ” Seitse- 
män. Titanic-novelleja” saa Kansalliskirjaston 
digitaalisissa aineistoissa kaikkiaan 75 osumaa 
ajanjaksolla 1.3.—31.12.1914 (digi.kansalliskir- 
jasto.fi). 

Näkyvyys ei kuitenkaan merkinnyt arvos- 
tusta, vaan aikalaisarviot oudoksuivat ja kriti- 
soivat teosta. Vaikka osa kriitikoista löysi no- 
velleista myös kehuttavaa, pääsävy oli torjuva. 
Kirjailijan lannistunut ajatus teoksen siirtämi- 
sestä sivuun odottamaan suotuisampia aikoja 
osoittautui paikkansa pitäväksi ennustukseksi: 

Seitsemän jäi omana aikanaan vähäisesti arvos- 
tetuksi teokseksi, joka sittemmin myös painui 
lähes unohduksiin — vaikka se käännettiinkin 
viron kielelle vain muutamia vuosia ilmesty- 
misensä jälkeen (Kallas 1918), Virossa vuosina 
1903-1918 asuneen Kallaksen useiden muiden 
teosten tapaan (Vuorikuru 2017, 65, 94, 115). 
Toisin kuin lukuisista muista teoksista, Seit- 
semästä ei otettu ensipainoksen jälkeen uusia 
painoksia, eikä novelleja ole sisällytetty sen 
enempää kirjailijan omiin novellivalikoimiin 
kuin antologioihinkaan. Vaikka Kallas kirjaili- 
jana lukeutuu tätä nykyä osaksi sekä Suomen 
että Viron kirjallisuushistoriaa ja kummankin 
maan kansallista kaanonia, Seitsemää ei ole 
esimerkiksi kirjallisuushistorioissa nostettu 
esiin harvoja, lyhyitä mainintoja enempää. 
Seitsemän ”jouti odottaa” kauan myös tutki- 
muksellista mielenkiintoa. Teosta kylläkin tar- 
kastellaan Kai Laitisen varhaisessa tutkimuk- 
sessa, joka nimeää aineistokseen kirjailijan 
koko tuotannon (Laitinen 1973, 161-168), mut- 
ta sen jälkeen teokseen tartuttiin vasta 2010-lu- 
vulla (Vuorikuru 2012, 110-117; 2017, 105-110; 
Lahtinen 2018, 259-282). Siinä missä esimer- 
kiksi Sudenmorsian-romaanille (1928) on syn- 
tynyt suorastaan tutkimushistoriaa, ja Kallas 
ylipäätään lukeutuu tätä nykyä tutkituimpiin 
suomalaisiin, kansainvälistäkin huomiota 
saavuttaneisiin naiskirjailijoihin, Seitsemän 
on pysynyt monelle vieraana. (Esim. Kurvet- 
Käosaar 2006; Leskelä-Kärki 2006; Melkas 
2006; Kurvet-Käosaar ja Rojola toim. 2011; 
Rojola 2012, 229-253; Vuorikuru 2012 ja 2017.) 
Tässä artikkelissa Seitsemän aikalaisarvioita 
tarkastellaan teoksen varhaisina tulkintoina, 
joilla oli vaikutusta teoksen marginalisoitu- 


RIKKIVIISASTA, TAITEELLISTA? 


Kirjailija Aino Kallas. Kuva C. Schultz 1914. Museo- 
virasto, historian kuvakokoelma. 


miseen. Lehtikritiikit eivät yksinomaisesti 
selitä teoksen painumista unohduksiin, mutta 
kirjallisuuskritiikki ymmärretään kaanonin 
muodostumiseen vaikuttavaksi tekijäksi, sekä 
yksittäisen kirjailijan kaanonista” eli kirjaili- 
jan keskeisimpien teosten luettelosta (esim. 
Hosiaisluoma 2003, 83; Mehtonen 2008, 57- 
58) että kansallisesta kaanonista puhuttaessa. 
Artikkelissa pyritään aikalaisarvioiden lähilu- 

vun avulla tuomaan esiin niin aihevalintaan, 
aiheen käsittelytapoihin kuin kirjailijaan liit- 
tyneitä, aikaansa sidottuja odotuksia. Millai- 
sia Seitsemän temaattisia ja tyylillisiä ratkaisuja 
arviot moittivat, millaisia kiittävät? Miten ne 
kuvaavat teoksen kirjoittajaa? 

Artikkelin aineistona toimivat Seitsemästä 
vuonna 1914 julkaistut kuusi lehtikritiikkiä. 
Runsaimmin huomiota saa Koskenniemen 
arvio, koska sen kirjoittaja oli ajan arvostettu 
kirjailija ja kriitikko, minkä lisäksi arvio ilmes- 
tyi keskeisessä kulttuurialan julkaisussa. Voi- 
daan ajatella, että kriitikon valta mielipide- 
vaikuttajana ja jopa kaunokirjallisen maun 
määrittelijänä (ks. Ylönen 2013, 90) on tällai- 
sessa tilanteessa suuri. Myös Kallas itse reagoi 
Koskenniemen arvioon erityisen voimakkaas- 
ti, kuten artikkelin avaava päiväkirjasitaatti 
osoittaa. Koskenniemen arvio on muita kiin- 
nostavampi myös siitä syystä, että Kosken- 
niemi itse oli saman aihepiirin eli Titanicin 
haaksirikon varhaisia kaunokirjallisia tulkkeja. 
Kirjailijan oma Titanic-aiheinen runo ”Mis- 
ter Hartley” ilmestyi hänen päätoimittamas- 
saan Aika-lehdessä jo toukokuussa 1912, vain 
viikkoja Titanicin turman jälkeen. Sittemmin 
kirjailijan Hiilivalkea-kokoelmassa (1913) jul- 
kaistu runo on todennäköisesti varhaisin suo- 
malainen kaunokirjallinen Titanic-aiheinen 
teksti, vaikka huomioon otettaisiin myös ai- 
heesta kirjoitetut, suositut Titanic-arkkiveisut 
(ks. Vuorikuru 2019). Yhteinen aihevalinta ei 
kuitenkaan herättänyt Koskenniemen innos- 
tusta Seitsemää kohtaan, vaan reaktio oli hy- 
vin kielteinen. Koskenniemen arvion ohella 
erityisen merkityksellisenä voidaan pitää niin 
ikään eturivin kriitikkoihin lukeutuvan Anna- 

Maria Tallgrenin arviota, joka julkaistiin Hel- 
singin Sanomissa huhtikuussa 1914. 

Käsittelen Seitsemästä julkaistuja arvioita so- 
veltaen odotushorisontin tai Ykirjallisen odo- 
tustason” käsitettä — samalla ottaen huomioon 
varaukset ja kritiikin, joita termiin on kohdis- 
tettu (ks. esim. Saarinen 1982, 34). Odotusho- 
risontilla tarkoitan odotuksia, joita erilaisilla 
kirjallisuuden vastaanottajilla (kriitikoilla, tut- 
kijoilla ja niin kutsutuilla tavallisilla lukijoilla) 
on heidän lukiessaan tiettyä kaunokirjallista 
teosta. Odotushorisontti on osin aikaansa si- 
dottu, ja sitä määrittävät yhtäältä vallitseva 
kirjallinen perinne, toisaalta yksilölliset odo- 
tukset. (Jauss 1970, 173-174, 201-208.) Lähes- 
tyn Seitsemän vastaanottamia lehtikritiikkejä 
myös feministisen kirjallisuudentutkimuksen 
lähtökohtia ja näkökulmia hyödyntäen, tietoi- 
sena valta-aspekteista, joita Seitsemästä kirjoit- 
taneiden, pääosin miespuolisten kriitikkojen 
sekä naiskirjailijan ja hänen tuotantonsa välil- 
le kietoutui kyseisen ajankohdan kirjallisella 
kentällä (Rojola 2004, 29). Lisäksi asetan kri- 
tiikit osaksi kirjallista miljöötä, jossa ne ovat 
syntyneet ja johon kritiikkien lähilukeminen 
tarjoaa uusia näkymiä (ks. Rosengren 1968, 
22-27; Varpio 1982, 5). 

Seitsemän sitä tarkastelevine kritiikkeineen 
ilmestyi aikana, jolloin elettiin suomalaisen 
kustannustoiminnan ja kirjallisuuskritiikin 
voimakasta kasvua. 1910-luvun alussa kirjoja 
julkaistiin runsaasti ja joukkotiedotuksen ase- 
ma vahvistui. (Krogerus 1988, 15.) Tämä selit- 
tää osaltaan, miksi Seitsemästä ilmestyi verrat- 
tain monta kritiikkiä, jotka lisäksi olivat pitkiä 
ja yksityiskohtaisia. Toisaalta jo vuonna 1897 
debytoinut Kallas oli vuonna 1914 tunnettu, 

arvostettu kirjailija, jonka useat teokset olivat 
vastaanottaneet suopeita arvioita — tuoreim- 
pana esimerkkinä edellisvuonna ilmestynyt 
virolaisaiheinen novellikokoelma Lähtevien 
laivojen kaupunki, jota kehuttiin lukuisissa leh- 
tikritiikeissä (ks. esim. Helsingin Sanomat 97 / 
27.4.1913, Aika 5 / 1913, Uusi Suometar 100 / 1913, 
vrt. kuitenkin Valvoja 7-8 / 1913). Seitsemän nä- 
kyvyyttä edisti todennäköisesti myös itse aihe- 
valinta: Titanicin onnettomuudesta kirjoitet- 
tiin suomalaisissakin sanomalehdissä runsaas- 
ti, ja aihe poiki sekä kaunokirjallisia että esimer- 
kiksi musiikillisia representaatioita, suosit- 
tujen arkkiveisujen ohella (Vuorikuru 2021b). 

Varhainen suomalainen kirjallisuuskritiik- 
ki oli suomenkielistä, sivistyneistön jäsenten 
kirjoittamaa ja kapealle asiantuntijajoukolle 
kohdistettua. Kuitenkin jo 1840-luvulta alkaen 
kirjallisuusarvioita ryhdyttiin julkaisemaan 
myös maakuntalehdissä, jolloin myös niiden 
lukijakunta vähitellen laajeni. (Grünthal 1999, 
202-209; Varpio 1982, 6.) Samalla kirjallisuus- 
kritiikki ei vielä 1910-luvunkaan suomalaises- 
sa lehdistössä ollut täysin irtautunut muusta 
kirjallisuuskeskustelusta. Suurimmatkaan sa- 
nomalehdet eivät esimerkiksi vielä sisältäneet 
erillisiä kulttuuriosastoja. (Juntunen 1982, 60, 
92; Lappalainen 1983, 121.) Monet tunnetutkin 
kriitikot käyttivät arvioissa esimerkiksi pelk- 
kiä nimikirjaimia. Myöhemmän tutkimuksen 
määritelmät kirjallisuuskritiikille soveltu- 
vatkin Seitsemän aikalaisarvioihin vain osin: 
kirjallisuuskritiikki on määritelty esimerkiksi 
kirjallisuuden kriittiseksi arvioimiseksi joko 
lehdistössä tai (myöhemmin) sähköisissä 
joukkoviestimissä sekä arvostelun muotoon 
laadituiksi, lehtien kirjallisuusosastoihin sijoi- 

tetuiksi kirjoituksiksi, joissa teoksen tekijä ja 
nimi, kustantaja, sivumäärä ja vuosiluku on 
ilmoitettu, kriitikon nimen maininnan ohella 
(Huotari 1979, 12; Lappalainen 1983, 123—124). 
Varhaiseen kritiikkiin pätevät paremmin yleis- 
tasoisemmat määritelmät, joiden mukaan 
kritiikki on osa kirjallisuuden reseptiota (ks. 
esim. Klein 1974, 409) ja kriitikolla on teoksen 
julkisena lukijana valtaa vaikuttaa muiden lu- 
kijoiden näkemyksiin ja mielipiteisiin teok- 
sesta (Juntunen 1982, 50; Krogerus 1988, 14). 
Varhainenkin kirjallisuuskritiikki voidaan niin 
ikään sijoittaa osaksi taidekritiikkiä, jota on 
määritelty esimerkiksi taideteosten vertailuk- 
si ja erittelyksi, sääntöjen ja teorioiden luo- 
miseksi, tulkinnaksi ja arvottamiseksi (Zaine 
1988, 29). 


V.A. Koskenniemi Seitsemän kritisoijana 


Hedelmättömin on tekijän mielikuvitus, kun hän 
kuvaa yksistään sokean itsesäilytysvaiston pur- 
kauksia, kuten esim. kokoelman ensimäisessä 
palasessa ”Maailman-ajatus”. Siinä maalailee hän 
aivan epänaisellisella kylmäverisyydellä eteemme 
mitä järkyttävimmän episoodin: nuori voimakas 
mies ui jäiden keskellä henkensä hädässä jo täyden 
pelastusveneen perässä, tarttuu sen laitaan, mutta 
työnnetään takaisin airoilla, kukaan kun ei tahdo 
luovuttaa hänelle sijaansa. Mies rukoilee pelas- 
tuksensa puolesta ja sanoo, että hänellä on ajatus. 
”Mikä ajatus? Me emme tarvitse ajatusta. Meillä on 
lapsemme”, vastaavat naiset veneessä. (Koskennie- 
mi 1914, 210.) 


V. A. Koskenniemen läpeensä negatiivisen 
kritiikin terävin kärki kohdistuu Seitsemän 

avausnovelliin ”Maailman-ajatus”. Novelli 
kuvaa siirtolaisnaisia ääriään myöten täy- 
dessä pelastusveneessä, jota kohden ui nuori, 
pelastamistaan aneleva mies. Koska naiset 
pelkäävät veneen uppoavan, he kieltäytyvät 
päästämästä nuorukaista luokseen. Mies ve- 
toaa vaalimaansa suureen ajatukseen, joka 
hänen on saatettava tuleville sukupolville. 
Naiset kuitenkin kiistävät nuorukaisen mer- 
kityksen uuden ajan aatteen sanansaattajana, 
mitä perustelevat lisäksi omalla äidiksi tulon 
kyvyllään: ”Me synnytämme poikia, jotka 
keksivät uudelleen sinun ajatuksesi!” (Kallas 
1914, 17.) Kun mies vastaväitteistä huolimatta 
yrittää kiivetä veneeseen, naiset lyövät häntä 
airoilla, kunnes miehen ote kirpoaa ja hän 
hukkuu. Novelli huipentuu kuvaukseen aa- 
munkoitosta, joka merkitsee veneessä istuvil- 
le naisille varmistusta pelastumisestaan. 
Koskenniemen paheksunta kytkeytyy tii- 
viisti novellin kirjoittajan sukupuoleen. Lähi- 
menneisyyden tunnettua tragediaa kuvataan 
Seitsemässä arvion mukaan ”aivan epänaisel- 
lisella kylmäverisyydellä”, ominaisuudella, 
jota kriitikko ei pidä tyypillisenä tai suotava- 
nakaan osana naiskirjailijan ilmaisuvarantoa. 
Feministisen kirjallisuudentutkimuksen lähtö- 
kohtiin nojautuen voidaan puhua arvion kir- 
joittamisajan kulttuurissa vaikuttaneista, mie- 
hisistä ja patriarkaalisista asenteista, joiden 
läpi kriitikko teosta tarkastelee — sen vahin- 
goksi (esim. Tieteen termipankki: feministinen 
kirjallisuudentutkimus). ”Maailman-ajatus' 
sisältää piirteitä, jotka olivat ristiriidassa ajan 
vakiintuneiden näkemysten kanssa. Novelli 
esimerkiksi kuvaa naisia aktiivisiksi toimijoik- 
si, mikä poikkesi kulttuurisesti määritellyistä, 

naisten passiivisuutta ja miesten aktiivisuut- 
ta korostavista käsityksistä (Rojola 1992, 141; 
Melkas 2006, 196). Myös novellin äitikuva oli 
epäkonventionaalinen: äitien kuvataan sekä 
toimivan julmasti että oikeuttavan julmaa toi- 
mintaa äidiksi tulemisen kyvyllään. Tältä osin 
novelli voidaankin löyhästi yhdistää osaksi 
samoihin aikoihin aktivoitunutta keskustelua, 
jossa useat naispuoliset ajattelijat pyrkivät 
määrittelemään äitiyttä uusilla, vallitsevista 
käsityksistä poikkeavilla tavoilla (Melkas 2006, 
204). 

Koskenniemen kritiikkiä on mahdollista 
tarkastella myös reseptiotutkimuksen tradi- 
tiosta versovan odotushorisontin käsitteen 
avulla. Tekijään eli nuorehkoon naiskirjaili- 
jaan liittyvien odotusten ohella on relevanttia 
puhua myös aihevalintaan, Titanicin haaksi- 
rikkoon kytkeytyneistä odotuksista, jotka osal- 
taan vaikuttivat lukijan (myös niin sanottuna 
julkisena lukijana toimivan kirjallisuuskriiti- 
kon) tapoihin vastaanottaa aihetta käsittele- 
vää kaunokirjallista teosta. Millaisia piirteitä 
ja merkityksiä Titanicin haaksirikkoon liitet- 
tiin — ja miten aihetta oli tapana kuvata? 

Titanicin onnettomuus poiki pian joukon 
tarinoita ja uskomuksia, jotka levisivät trans- 
nationaalisesti eli kansallisuuksien rajoja ylit- 
täen esimerkiksi joukkotiedotuksen välityk- 
sellä ja tulivat usein myös hyvin suosituiksi 
(Bergfelder & Street 2004, 3; Hill 2004, 15). 
Myös suomalaiseen kontekstiin oli jo vuo- 
teen 1914 mennessä vakiintunut tapoja, joilla 
aihetta käsiteltiin esimerkiksi kaunokirjalli- 
suudessa, musiikillisissa representaatioissa ja 
arkkiveisuissa. Näissä tulkinnoissa korostui- 
vat esimerkiksi onnettomuuden herättämä 

suru, järkytys ja liikuttuneisuus sekä toisaalta 
erityisesti miespuolisten toimijoiden — kuten 
laivan kapteenin, muusikoiden, vaimostaan 
ja lapsistaan eroon joutuvien miesten — uh- 
rautuvaisuus ja urheus. Kulttuurihistorioitsi- 
ja Richard Howells on nimittänyt Titanicin 
onnettomuuden luomien, laajalti levinneiden 
kertomusten joukkoa jopa moderniksi myy- 
tiksi, joka heijastaa ensimmäistä maailmanso- 
taa edeltäneen kulttuurin miljöössä ja aikana 
vallinneita ajatuksia ja arvomaailmaa. Osa 
tätä ”myyttiä” on sankaruuden määrittely: 
Titanicin onnettomuuden sankarihahmoiksi 
nimettiin Howellsin mukaan yläluokkaiset 
tai ylä- ja keskiluokan välille kuuluvat valkoi- 
hoiset, mieluimmin äidinkielenään englantia 
puhuvat miehet. Heihin liitettiin urhoollisuu- 
den ja uhrautuvuuden määreitä, minkä ohella 
heidät sijoitettiin tarinoiden keskiöön ja toi- 
mijoiksi. Sankarimiesten kanssa kontrastisen 
ryhmän muodostavat ”naiset ja lapset”, joita 
kuvattiin samoissa tarinoissa heikoiksi, passii- 
visiksi ja suojeltaviksi. (Howells 1999, 3-4, 11, 
60, 79, 99.) 

”Maailman-ajatuksessa” toimijuus rakentuu 
toisin. Novellin tärkeimpiä toimijoita ja äänen- 
käyttäjiä ovat eri kansallisuuksia edustavat 
siirtolaisnaiset, joita nimitetään novellissa 
myös ”välikannen matkustajiksi” (Kallas 1914, 
7) eli laivan halvimpien matkustuspaikkojen 
haltijoiksi. Heidän kanssaan kontrastiseen ja 
heille alisteiseenkin asemaan sijoitetaan nuori 
mies, joka anelee naisilta hädissään oman 
henkensä pelastamista. Urhoollisuudenosoi- 
tusten sijaan nuorukainen pyrkii kaikin ta- 
voin pelastautumaan itse, piittaamatta venees- 
sä istuville naisille aiheuttamastaan vaarasta. 

Myöskään naiset veneessä eivät ole passiivi- 
nen suojeltavien joukko, vaan heidät kuva- 
taan aktiivisiksi, äänekkäiksi, jopa väkival- 
taisiksi. Kun nuori mies koettaa kertoa heille 
ainutlaatuisesta ajatuksestaan, naiset huutavat 
hänelle sanoin, jotka kyseenalaistavat nuoru- 
kaisen sanomisen tarpeen. Nuoren miehen 
eloonjäämiskamppailu loppuu, kun naiset 
vaientavat hänet väkivaltaa käyttämällä ja 
aiheuttamalla lopulta hänen kuolemansa. 
Oman eloonjäämisensä naiset oikeuttavat lau- 
seellaan ”Me synnytämme poikia, jotka keksi- 
vät uudestaan sinun ajatuksesi!” (Kallas 1914, 
17.) ”Maailman-ajatus” toisin sanoen käänsi 
nurin Titanicin haaksirikkoa kuvaavissa tari- 
noissa toistuvia sukupuolirooleja ja ylipäätään 
kuvasi onnettomuutta vakiintuneista tavoista 
poikkeavasti. On aiheellista pohtia, kovensi- 
ko nimenomaan tämä Koskenniemen arviota. 

Koskenniemen arviota on perusteltua tar- 
kastella myös valta-aspektien kannalta. Millä 
tavoin miespuolinen kriitikko luonnehtii sa- 
maan ikä- ja kirjailijasukupolveen kuuluvan 
naiskirjailijan teosta? Millaisin kielellisin 
valinnoin kriitikon valta-asetelma rakentuu? 
Koskenniemen arviossa kertautuvat sanava- 
linnat, jotka vähättelevät sekä kirjailijaa että 
tämän teosta. Koskenniemi esimerkiksi ni- 
meää Seitsemän novellit ”pieniksi psykoloogi- 
siksi kokeiksi” ja kyseenalaistaa teoksen alaot- 
sikon (”Titanic-novelleja”) paratekstuaalisen 
lajimäärityksen todetessaan, kuinka ”tekijä 
kutsuu itse niitä novelleiksi” (Koskenniemi 
1914, 210). Hän myös suosii retoriikassaan 
erilaisia diminutiivisia ilmauksia: teoksen no- 
velleja nimitetään ”kirjoitelmiksi” (ks. myös 
Lahtinen 2018, 263) ja ”palasiksi”, minkä lisäk- 

si puhutaan esimerkiksi kirjailijan tekemistä 
”pikku huomioista” (Koskenniemi 1914, 211). 
Teoksen psykologis-filosofista pohdintaa nimi- 
tetään ”helyiksi” (mt., 210—211), mitä voidaan 
pitää asiayhteydessään sekä vähättelevänä 
että myös feminiiniseksi assosioituvana il- 
mauksena. Sanavalinnat kuvastavat paitsi vä- 
heksyntää myös Koskenniemen tapaa lukea 
tätä arvioinnin kohteena olevaa teosta hyvin 
tietoisena kirjailijan sukupuolesta. 

Millaisia valtarakenteita ja -asetelmia Kos- 
kenniemen ja Kallaksen välillä vallitsi kirjalli- 
sella kentällä, jolla he yhtäaikaisesti toimivat 
(ks. aiheesta myös Rojola 2004, 29)? Kosken- 
niemi edusti varhaista suomenkielistä kirjalli- 
suuskriitikkojen sukupolvea (esim. Kula 1950, 
5) aikana, jolloin kotimaista kirjallisuuskritiik- 
kiä kirjoittivat lähinnä miespuoliset kirjailijat 
(Krogerus 1988, 15) ja akateemisen sivistyneis- 
tön jäsenet (Juntunen 1982, 92). Koskenniemi 
itse kuului kumpaankin edellä mainittuun 
ryhmään. Vaikka Koskenniemi kirjailijana 
on tätä nykyä painunut kaanonin laitamille 
(ks. Karkama 1999, 323; Vuorikuru 2020, 78), 
1910-luvulla hän oli arvostettu kirjailija ja 
tuottoisa kriitikko, jonka arvioitavaksi siirtyi 
vähitellen jopa valtaosa kotimaisen kirjallisuu- 
den uutuusteoksista (Koskimies 1945, 193) 
— uralla, joka jatkui vuosikymmeniä (Kula 
1950, 10). Siinä missä Koskenniemi tunnettiin 
niin toimittajana, kriitikkona kuin kirjailija- 
na, Kallaksen rooli 1910-luvun suomalaisella 
kirjallisuuden kentällä oli hahmottumaton 
ja jännitteinen. Teostensa vastaanottamasta 
myönteisestä huomiosta huolimatta kirjailijaa 
itseään ei sijoitettu ristiriidoitta suomalaisten 
kirjailijoiden joukkoon. Vuonna 1900 Suo- 

mesta muuttanut Kallas osallistui 1900-luvun 
kahdella ensimmäisellä vuosikymmenellä 
olennaisesti aktiivisemmin virolaiseen kuin 
suomalaiseen kirjallisuuselämään ja kuvasi 
tuotannossaan vuodesta 1904 alkaen merkit- 
tävästi useammin Viroa kuin Suomea. (Annus 
ym. 2001, 164; Olesk 2011, 162-180.) Tätä ny- 
kyä Suomen ja Viron yhteiseksi kirjailijaksi 
nimitetty Kallas joutui pitkin kirjailijauraansa 
vastaanottamaan arveluja ja suoranaisia syy- 
töksiä ”epäsuomalaisuudestaan” ja ulkopuoli- 
suudestaan ajan kotimaisten kirjailijoiden 
joukossa (esim. Vuorikuru 2017, 75-76, 142.) 
Voidaankin ajatella, että Seitsemää arvioides- 
saan Koskenniemellä oli moninkertainen 
valta-asetelma ajan kotimaisella kirjallisuuden 
kentällä olennaisesti marginaalisemmassa 
roolissa olleeseen Kallakseen nähden. 

Kriitikon valtaa voidaan tarkastella myös 
julkaisuympäristön kannalta (ks. Lappalainen 
1983, 124). Koskenniemen vuodesta 1912 al- 
kaen päätoimittama Aika oli (1920-luvulla sii- 
hen yhdistyneen) Valvojan ohella 1900-luvun 
alkupuolen tunnetuimpia ja arvostetuimpia 
kulttuurilehtiä, joissa julkaistuja kirjallisuus- 
kritiikkejä on myös luonnehdittu 1900-luvun 
alun korkeatasoisimmiksi (esim. Koskimies 
1951, 146-147; Viljanen 1935, 38-46, 69-70). 
Koskenniemen arviota Seitsemästä voidaan 
pitää osana teoksen niin kutsuttua primaaria 
reseptiota: arvostettu, keskeisessä julkaisussa 
kirjoittava kriitikko toimii yhtenä teoksen 
varhaisimmista julkisista lukijoista ja näyttää 
arviollaan suuntaa myöhemmille lukijoille 
(Klein 1974, 409). 

Seitsemää ja sen vastaanottoa on aiheellis- 
ta tarkastella myös Koskenniemen omaa 

Titanic-runoa ”Mister Hartley” vasten. Sii- 
nä missä ”Maailman-ajatus” kontrastoi ajan 
Titanic-kuvausten enemmistön kanssa, ”Mis- 
ter Hartley” on myötäsukainen haaksirikon 
vakiintuneille sankaritarinoille. Runo kuvaa 
laivan muusikkoja, jotka suositun tarinan mu- 
kaan jatkoivat soittoaan viimeisiin hetkiinsä 
asti. Se toisin sanoen tarttui aiheeseen, josta 
tuli Titanicin haaksirikon toistetuimpia kerto- 
muksia käytännössä heti onnettomuuden ta- 
pahduttua (ks. Howells 1999, 120-125; Wedel 
2004, 97). Nimi- ja keskushenkilökseen laivan 
muusikkojen johtajan Wallace Hartleyn (ks. 
Howells 1999, 124) nimennyt runo myös ra- 
kentuu maskuliinisen sankaruuden ylistyksek- 
si avaussäkeistöstään lähtien: 


On kaikunut käsky kapteenin: 

»Alas naiset ja lapset venheihin!» 

Joka gentleman, joka Brittein mies 

hän tehtävänsä ties. 

Hätämerkkien keskellä, ryskeen ja pauhun 
ja lasten itkun ja naisten kauhun 

myös mister Hartley hiljalleen 

käy soittolavalle miehineen. 


(Koskenniemi 1912, 20.) 


Vaikka Koskenniemi itse tarttui runossaan 
usein kerrottuun, laajasti tunnettu tarinaan, 
Seitsemää hän moitti siitä, ettei teos tarjon- 
nut uutta tietoa onnettomuudesta. Arvio tuo 
esiin, että Titanicin turma oli ”suuri aihe”, 
joka oli inspiroinut kirjailijoita eri puolilla 
maailmaa jo usein, eikä Seitsemän onnistunut 
käsittelemään sitä tavoilla, jotka yllättäisivät 
perehtyneen lukijan (Koskenniemi 1914, 210). 
Lausunto heijastaa aihevalintaan liittyneitä 

odotuksia: paljon puhuttanutta, jo useamman 
kirjailijan käsittelemää ”suurta aihetta” tulisi 
kuvata tavoilla, jotka kertoisivat siitä jotain 
aiemmin kertomatonta. 

Koskenniemen kritiikkiä Seitsemän yllätyk- 
settömyydestä voidaan verrata kritiikkiin, jota 
Kallas vastaanotti muutamaa vuotta aiemmin 
näytelmäkäsikirjoituksestaan Bathseba (1910). 
Teatteriohjaaja, kirjailija Jalmari Hahl moitti 
teosta tuolloin kovasanaisesti. Kritiikki koh- 
distui erityisesti aihevalintaan: koska raama- 
tulliset aiheet olivat olleet jo kauan suosittuja 
kotimaisessa kirjallisuudessa, lukijat olivat 
alkaneet jo kyllästyä niihin. Erityisen vaativa 
hänen mukaansa oli juuri Bathseban tarina, 
jota Volter Kilven Bathseba (1900) oli kymme- 
nisen vuotta sitten menestyksekkäästi käsitel- 
lyt. (Kallas 1953, 210-211.) Yhteistä Koskennie- 
men ja Hahlin kritiikille oli vaade suosituksi 
osoittautuneen aiheen käsittelystä tuoreella, 
uutta tietoa tuottavalla tavalla. Yhteinen oli 
myös itse valta-asetelma, jossa ajan kirjalli- 
suuselämän keskiössä toimiva miespuolinen 
kriitikko arvioi negatiivisesti marginaalisem- 
massa asemassa olevan naiskirjailijan teosta. 
Hahlin kritiikin vaikutus Bathsebaan oli silti 
dramaattisempi kuin Koskenniemen arvion 
vaikutus Seitsemään: Kallas ei koskaan julkais- 
sut näytelmäänsä, vaan se painui unohduksiin 
vuosikymmeniksi (Vuorikuru 2011, 111-129). 

”Mister Hartleyta” ja ”Seitsemää” voidaan 
aikalaisvastaanoton näkökulmasta myös 
vertailla. Siinä missä Seitsemää oudoksuttiin, 
”Mister Hartley” keräsi kiitosta paitsi ilmesty- 
misvuonnaan myös myöhemmin. Moni aika- 
laiskriitikko kehui runoa ja nosti sen esiin 
Hiilivalkeassa (1913) erityisenä runona (ks. Vil- 

janen 1935, 123; Vuorikuru 2020, 67, 77-78). 
Sitä esitettiin lausuttuna erilaisissa tilaisuuksis- 
sa (ks. esim. Ylioppilaslehti 7.2.1915, Uusi Suo- 
mi7.12.1926), minkä ohella runoa tarkasteleva 
”lausunnallinen tutkielma” julkaistiin Nuori 
voima -lehdessä vielä vuonna 1928 (Nuori voi- 
ma 20.4.1928). Tässä mielessä Koskenniemen 
runoa käy vertaaminen myös Eino Leinon 
samanaikaiseen runoon ”Titanic” (1912), joka 
”Mister Hartleyn” tavoin kuvasi Titanicin 
muusikkoja ja vastaanotti kiittävää aikalais- 
kritiikkiä (Vuorikuru 2021, 193-213). Vaikka 
kumpikin runo varioi yhtä tunnetuimmista 
Titanicin tarinoista, aikalaiskritiikki ei moiti 
niitä yllätyksettömyydestä. Voidaan pohtia, 
vaikuttiko Seitsemän olennaisesti negatiivisem- 
paan aikalaisvastaanottoon myös lajivalinta: 
lyriikka oli 1900-luvun alussa arvostettu laji, 
toisin kuin lyhyt novelli. 


Anna-Maria Tallgren Seitsemän 
kiittäjänä ja kritisoijana 


V. A. Koskenniemen Ajassa julkaiseman ar- 
vion kanssa Seitsemän ”primaaria reseptiota” 
edustaa myös Anna-Maria Tallerenin kritiikki, 
joka ilmestyi Helsingin Sanomissa huhtikuun 
alussa 1914 (Klein 1974, 409). Keskeisen ja 
maineikkaan julkaisuympäristön ohella ar- 
violle toi painoarvoa ansioitunut kirjoittaja. 
Tallgren tunnettiin aktiivisena ja arvostettuna, 
pelättynäkin kriitikkona. Siinä missä useim- 
mat 1900-luvun vaihteessa esiin nousseet kir- 
jallisuuskriitikot tekivät työtään muun kirjal- 
lisuusalan päätoimen ohessa (Koskenniemen 
ohella esimerkiksi Eino Leino, Viljo Tarkiai- 

nen ja A. H. Hollo), Tallgrenia on luonnehdit- 
tu ensimmäiseksi suomalaiseksi päätoimiseksi 
kriitikoksi. (Krogerus 1988, 15, 18.) Myös ajan 
pääosin miehisessä kriitikkokunnassa Tall- 
gren oli poikkeus. 

Tallgren oli esiintynyt Kallaksen tuotannon 
ymmärtäjänä jo Seitsemää edeltäneen Lähte- 
vien laivojen kaupungin ilmestyttyä (Vuorikuru 
2017, 93-94). Seitsemän herätti kriitikossa kui- 
tenkin kaksijakoisia ajatuksia: arviossaan hän 
sekä kiittää että moittii teosta. 

Tallgren muun muassa nimittää Seitsemää 
ensimmäiseksi kotimaiseksi taiteelliseksi tul- 
kinnaksi Titanicin haaksirikosta. Hän vertaa 
novellikokoelmaa aiemmin aihetta käsitellei- 
siin suomalaisiin teoksiin, näiden tappioksi. 

”Että tämä tapahtuma on toiselta puolen hou- 
kutellut myös sensatsioonihaluisten kynän- 
käyttäjäin laumaa, on itsestään selvää: jo muu- 
tamia kuukausia haaksirikon jälkeen ilmestyi 
parikin ?romantisoitua kuvausta”, jotka luulta- 
vasti eivät jää ainoiksi laatuaan”, toteaa Tall- 
gren arvion alkupuolella (Helsingin Sanomat 
2.4.1914). Näillä ”romantisoiduilla kuvauksilla” 
Tallgren viitannee jo onnettomuusvuonna 1912 
julkaistuihin, osin sanomalehtiuutisiin poh- 
jautuviin teoksiin, kuten pseudonyymi Esko 
Wirtalan (myös Valtala) romaaniin Titanicin 
perikato ja Toivo Waltarin (kirjailija Mika Wal- 
tarin sedän) teokseen Titanicin häwiö(molem- 
mat 1912). Sekä ruotsinkielisestä romaanista 
lähes suoraan käännetty Titanicin perikato (ks. 
Vuorikuru 2017, 106) että Titanicin häwiö saa- 
vuttivat kaupallista menestystä, viimeksi mai- 
nittu jopa bestsellerinä (ks. Rajala 2008, 37). 
Kirjallista sivistyneistöä edustavien kriitikko- 
jen arvostusta teokset eivät kuitenkaan saavut- 

taneet, eikä niiden kirjoittajia juuri muisteta 
ajan kirjailijoiden joukossa. Tallgrenin arvio 
piirtää jyrkän rajan näiden populaarien, pian 
onnettomuuden jälkeen syntyneiden tulkinto- 
jen sekä taiteellisesti kunnianhimoisena pitä- 
mänsä Seitsemän välille. 

Maininta ”sensatsioonihaluisten kynänkäyt- 
täjäin laumasta” saattoi viitata myös arkkivei- 
suntekijöihin, joista monet julkaisivat Titanicin 
haaksirikkoa käsitteleviä lauluja etenkin vuo- 
den 1912 aikana (ks. Asplund 1994, 767-784; 
Vuorikuru 2019). Tallgren tuskin antoi pääosin 
rahvaan keskuudessa syntyneille arkkiveisuil- 
le suurtakaan arvoa kirjallisina tuotteina, ku- 
ten ei ajan sivistyneistö ylipäätään (Hakapää 
2013, 221). Sensaatiohakuisuus on piirre, joka 
on suorastaan lajityypillisesti liitetty arkkivei- 
suihin: arkkiveisugenreä on verrattu esimer- 
kiksi sensaatiojournalismiin (esim. Booth 1981, 
102-109). Jo ilmaus ”kynänkäyttäjäin lauma” 
luo eron arvostettujen kirjailijoiden ja muiden 

”kynänkäyttäjien” välille. Tallgren on arvaten- 
kin tuntenut myös Koskenniemen ja Leinon 
Titanic-aiheiset runot. Arviossaan hän ei kui- 
tenkaan viittaa näihin. 

Vaikka Tallgren tunnustaakin Seitsemän tai- 
teelliset ansiot, hän toisaalta toteaa arviossaan, 
että ”hänen [Kallaksen] taiteellinen vaistonsa 
tällä kertaa ei olisi johtanut häntä oikeaan 
hänen valitessaan aiheekseen tämän tapahtu- 
man”. Tallgren perustelee näkemystään on- 
nettomuuden vielä läheisellä ajankohdalla 
sekä sillä, että esimerkiksi sanomalehdissä 
julkaistut, turmasta selviytyneiden ja sen sil- 
minnäkijöiden lausunnot tuntuvat Kallaksen 
fiktiivistä kuvausta vaikuttavammilta. (Tall- 
gren 1914, 4.) Arviossa nostetaan tässä yhtey- 

dessä esiin Archibald Gracien kansainvälisesti 
maineikkaan Titanic-aiheisen teoksen The 
Truth about the Titanic (1913), joka tunnettiin 
vakuuttavana dokumentaarisena kuvauksena 
aiheesta. Myös Kallas mitä ilmeisimmin tunsi 
teoksen (ks. Laitinen 1973, 166-167; Lahtinen 
2018, 261), vaikka pystyi tuolloisen heikohkon 
englannin kielen taitonsa vuoksi perehtymään 
siihen todennäköisesti vain pintapuolisesti, 
suomalaislehtien perusteella (ks. Vuorikuru 
2017, 107, 140). 

Tallgren ei väitä, että Kallas ei olisi onnistu- 
nut kuvaamaan aihettaan uudistavalla tavalla, 
mutta tuo arviossaan esiin, että ajankohtaisel- 
la, huomiota saaneella aiheella on vaikeaa 
saada aikaan haluttua vaikuttavuutta (Tallgren 
1914, 4). Tältä osin Tallgren ja Koskenniemi 
vaikuttavat jakavan saman, aihevalintaan liit- 
tyvän odotuksen: suosittua aihetta kuvaavan 
teoksen on kyettävä olemaan tavalla tai toisel- 
la yllätyksellinen. 

Arviosta puuttuu kuitenkin tyystin se vähek- 
syntä, joka hallitsee Koskenniemen muutamaa 
viikkoa myöhemmin ilmestynyttä kritiikkiä. 
Siinä missä Koskenniemi puhuu Seitsemän no- 
velleista vähättelevästi ”pieninä psykoloogisi- 
na kokeina” ja nimittää teoksen pohdiskelevia 
näkökulmia ”toisarvoisiksi helyiksi”, Tallgren 
antaa tunnustusta juuri teoksen psykologisel- 
le otteelle. Hän toteaa Seitsemän sisältävän 
”hienoja psykologisia huomioita” ja ”syvälle 
tähtäävää yksilöpsykologiaa”. Novellien jouk- 
kokuvaukset muistuttavat hänen mukaansa 
kirjailijan vuotta aiemman Lähtevien laivojen 
kaupunki -novellikokoelman kiitettyjä kollek- 
tiivin kuvauksia. (Tallgren 1914.) ”Psykologia” 
ja ”psykologinen” ovat myös ilmauksia, jotka 

toistuvat Tallgrenin arvioiden retoriikassa yli- 
päätään, usein ”ihmiskuvauksen” merkitykses- 
sä (Krogerus 1988, 72). Voidaan miettiä, jäikö 
Tallgren kuitenkin yksin tämän kiittävän huo- 
mion kanssa: niin sanottua sekundaaria resep- 
tiota edustaneet, myöhemmät ja vähemmän 
tunnetuissa julkaisuissa ilmestyneet kritiikit 
eivät sitä toistaneet. 


Vaikea ja väärin kuvattu aihe? 


Suurten, vaikutusvaltaisten julkaisujen ohella 
Seitsemästä julkaistiin arvioita myös paikalli- 
sissa, lukijakunnaltaan pienemmissä lehdissä. 
Näiden painoarvo oli todennäköisesti myös 
kirjailijalle Ajan ja Helsingin Sanomien kritiik- 
kejä vähäisempi: Kallas ei välttämättä edes 
tiennyt kaikista teostaan käsittelevistä arviois- 
ta. Arvioista kolme ilmestyi Ajan ja Helsingin 
Sanomien kritiikkejä myöhemmin, kuitenkin 
huhtikuun 1914 aikana. 

Sekä Pohjalaisen (17.4.1914) että Kotimaan 
(24.4.1914) arvioissa todetaan, ettei Seitsemän 
tarjoa Titanicin haaksirikon jo runsaslukuisiin 
kuvauksiin uutta tietoa. Pohjalaisen arviossa 
Kallaksen novelleja nimitetään todellisuuden- 
kuvauksiksi, joista monet ovat lukijoille jo 
tuttuja esimerkiksi sanomalehtiuutisoinnista 
sekä Archibald Gracien teoksesta (Pohjalai- 
nen 17.4.1914). Arvioihin voidaan sovitella 
sekundaarin reseption käsitettä: ne tukeutuvat 
tunnettujen kriitikkojen aiempiin, primaaria 
reseptiota edustaviin arvioihin. Uudemmat 
arviot toistavat aiempien kritiikkien esiin 
tuomaa uudistumisvaadetta, minkä ohella 
toinen niistä viittaa suoraan Tallgrenin parin 

viikon takaisessa arviossa mainittuun teok- 
seen. 

Kaikki Seitsemän arviot hahmottelevat 
näkyviin lukutapaa, jota Titanicin turmaa 
käsitteleviin representaatioihin sovellettiin: 
kaunokirjallista tulkintaa verrattiin doku- 
mentaarisuutta tavoitteleviin kuvauksiin, ja 
kaunokirjallisen teoksen arvoa punnittiin 
arvioimalla sen kykyä tarjota uutta, mahdol- 
lisimman todenmukaista tietoa. Symbolis- 
min kuvastosta ammentanut, kerronnaltaan 
unenomainen Seitsemän (mm. Laitinen 1973, 
161-168, 180—242; Lahtinen 2018, 261-262) ei 
vastannut tähän vaateeseen. 

Kotimaan arvio Seitsemästä oli korostu- 
neen negatiivinen. Koskenniemen arvion 
tavoin myös sen läpäisi sekä kirjailijaa että 
teosta vähättelevä ote, joka kytkeytyi myös 
teoksen kirjoittajan sukupuoleen. Kotimaan 
arvion mukaan Seitsemän käsittelee Titani- 
cin haaksirikkoa Yvain hätäisesti koottuina ja 
yhteenkytkettyinä tuokiokuvina”, toisin kuin 
”suurta ja merkittävää aihetta” tulisi tarkastel- 
la. ”Tuokiokuvien” ohella Seitsemän novelleja 
nimitetään myös ”tunnelmakuviksi”. Arvio 
antaa myös ymmärtää, että aihe oli tekijälleen 
liian vaativa: ”On kuitenkin varsin vaateliasta 
kirjailijattarelta esiintyä tällaisilla novelleilla 
niin houkuttelevalta kuin ainehisto saattaa- 
kin näyttää.” Kiitosta annetaan ainoastaan 
novellien sujuvasta ”vaikkakin paikoitellen 
liioittelevasta” kielestä sekä kuvaustavasta, 
joka tarkastelee aihettaan sen edellyttämällä 
arvokkuudella. (Kotimaa 24.4.1914.) Kirjailijan 
sukupuoleen viitataan myös Satakunnan Sano- 
mien kritiikissä (10.4.1914), jossa sukupuoleen 
kytkeytyvät, vähättelevät määritteet yhdisty- 

vät sinänsä kiittäviin osiin arviota. Kallaksen 
kirjailijauraa luonnehditaan tässä arviossa 
seuraavin sanankääntein: ”Alkaen neitseellisen 
vienona ja ihanteellisena romantikkona, — — as- 
tuu nyt Aino Kallas eteemme sirompana, sel- 
keämpänä, syvempänä ja vaikuttavampana 
kuin milloinkaan ennen” (kursivoinnit SV). 

Millä tavoin ”suurta ja merkittävää aihetta” 
olisi soveliasta tarkastella? Oliko jo lajivalinta 
ajan lajiarvostusten valossa väärä? Sekä Ajan 
että Kotimaan arvioiden vähättelevät ilmauk- 
set — Ajan ”pienistä psykoloogisista kokeista” 
Kotimaan ”tunnelma- ja tuokiokuviin” — kyt- 
keytyvät Seitsemän edustamaan lajiin, lyhyi- 
siin novelleihin. Novelli oli 1900-luvun alussa 
esimerkiksi romaaniin verrattuna olennaisesti 
vähemmän arvostettu laji, jonka asemaa hei- 
kensi myös rooli naiskirjailijoiden suosimana 
lajina (ks. esim. D'Hoker & Eggermont 2015, 
291). Useat ajan keskeiset naiskirjailijat - Ma- 
ria Jotunista L. Onervaan - joutuivat vastaan- 
ottamaan väheksyntää novellikokoelmistaan 
ja niiden aihepiireistä. 

Myös Kallas tiedosti samat arvostuserot: 
esimerkiksi kahta Meren takaa -novellikokoel- 
maansa (1904 ja 1905) hän suunnitteli alkuun 
yhdeksi laajaksi historialliseksi romaaniksi ja 
osoitti avointa pettymystä aikeen kariudut- 
tua (Vuorikuru 2017, 66). Kirjailijan lyhyitä, 
miniatyyrisia 1910-luvun novelleja puoles- 
taan sekä Kallas itse että varhainen julkinen 
reseptio nimittivät ”harjoitelmiksi” ja ”sor- 
miharjoituksiksi” (ks. aiheesta Rojola 1995, 
viii; Vuorikuru 2018, 46, 55). Seitsemänkin 
edustama tiivis, tapahtumasarjan tai hetken 
kuvaukseen keskittyvä novelli oli vähäisesti 
arvostettu, mutta samalla Kallakselle toistuva, 

ominainen laji. Lajivalinta saattoi koventaa 
Seitsemän arvioita: siinä missä Koskenniemen 
ja Leinon usein julkisestikin esitetyt Titanic- 
runot keräsivät kiitosta, (Vuorikuru 2021a, 
193), ainoana suomalaisena teoksena novellin 
lajikeinoin aihetta kuvannut Seitsemän nimet- 
tiin harjoitelmanomaiseksi. 
Aikalaiskritiikissä nousee esiin myös odo- 
tus Kallaksesta nimenomaan Viron kuvaajana. 
Kirjailijan ensimmäinen virolaisaiheinen teos 
Meren takaa. Ensimmäinen sarja oli ilmestynyt 
kymmenen vuotta aiemmin, eikä kirjailija ol- 
lut sen jälkeen kirjoittanut virolaismiljööstä 
poikkeavia teoksia, julkaisematta jäänyttä 
Bathsebaa lukuun ottamatta (ks. Vuorikuru 
2017, 132). Aikalaisarvioissa Seitsemää verra- 
taan kirjailijan virolaisaiheiseen tuotantoon, 
jolle sen nähdään häviävän. ”[E]mme sitä ase- 
ta kuitenkaan niitten saavutusten tasolle, joi- 
hin kirjailijatar on osottautunut voivansa ko- 
hota esim. virolaiskertomuksillaan”, todetaan 
esimerkiksi Mikkelin Sanomien yleissävyltään 
sinänsä myötämielisessä artikkelissa, ajan kri- 
tiikeissä suosittua monikkomuotoa käyttäen. 
Viron historian ja virolaisten talonpoikien 
kohtaamien epäkohtien kuvaamista luonneh- 
ditaan jopa kirjailijaa velvoittavaksi tehtäväk- 
si. Aikalaisarviointi torjui sekä Bathseban että 
Seitsemän, toisin sanoen ainoat 1910-luvun 
teokset, joilla kirjailija irtautui virolaisaiheista. 
Maakuntalehdet eivät vain moittineet Seit- 
semää, vaan teos vastaanotti myös kiitoksia. 
Arvioista kokonaisuutena myötäsukaisin oli 
edellä mainittu Mikkelin Sanomien arvio, joka 
kuvasi teoksen aihevalintaa hyvin tunteikkaa- 
seen, eläytyvään sävyyn. Kiinnostavaa on, 
että tämä arvio oli myös Seitsemää käsittele- 

vistä kritiikeistä varhaisin ilmestyessään jo 
maaliskuussa 1914. 


Waltameren murhenäytelmä, Titanic-laivan up- 
poaminen herättää vielä — kaikkialla missä sitä 
ikinä mainitaankaan — säälin, ihmisyyden tunteet 
hereille. Siihen on kiintynyt meidän päiväimme 
hiljainen huokaus, elämän käsittämättömässä me- 
nossa, avuttoman ihmiskunnan sielun pohjasta 
kohoava kysymys: minkätähden, minun Luojani? 
Sinne, Titanicin tuhoutumispaikalle vie meidät 
kirjailijatar uudessa novellikokoelmassaan. — Rik- 
kaampi kuin tavallisesti on taivas tähdistä. Sen alla 
kamppailee parisenuhatta ihmistä elämästä ja kuo- 
lemasta. (Mikkelin Sanomat 21.3.1914.) 


Samaa sentimentaalisuuteen taittuvaa tun- 
teikkuutta sisältyy myös Satakunnan Sanomien 
varovaisen myönteiseen arvioon Seitsemästä. 
”Hän on vienyt meidät katsomaan suoraan 
kuolemaa silmiin. Antanut meidät (sic) sortua, 
tai pelastua, kuolla onnen hymy huulilla tai 
kauhun ilme kasvoillamme.” (Satakunnan Sa- 
nomat 10.4.1914.) 

Tapa kirjoittaa teoksesta eläytyvästi, sen 
herättämää tunne-elämystä korostaen oli lei- 
mallista ajan kirjallisuuskritiikissä suositulle 
kritiikin impressionismille. Kritiikin impres- 
sionismiin viittaa myös arviossa käytetty tapa 
puhua yksittäisestä kriitikosta me-muodos- 
sa. (Krogerus 1988, 27-29, 33-37.) Kritiikin 
impressionismin suomalaisena uranuurtaja- 
na pidetään Anna-Maria Tallgrenia, jonka 
arvio Seitsemästä myös vaikutti myöhempiin 
lehtikritiikkeihin. Satakunnan Sanomien arvio 
muun muassa toteaa Tallgrenin tavoin Kal- 
laksen tarkastelevan ensimmäisenä suoma- 
laisena kirjailijana aihetta taiteilijana ja siten 

irtautuvan varhaisemmasta journalistisesta 
tavasta kuvata onnettomuutta. 

Toisaalta arvioiden tunteikasta sävyä se- 
littää myös itse aihevalinta, josta ja jonka 
kaunokirjallisista representaatioista tavattiin 
ylipäätään kirjoittaa tunteellisesti, vastaanotta- 
jien liikutusta korostaen. Tämä käy ilmi sekä 
Leinon ja Koskenniemen Titanic-runoja että 
esimerkiksi ”Titanic-hymninä” tunnetun vir- 
ren suomenkielisiä esityksiä käsittelevistä leh- 
tikirjoituksista (Vuorikuru 2021a, 206; 2021b). 

Voidaan kysyä, oliko tunteikas ja liikuttu- 
neisuutta korostava esitystapa myös kirjoitta- 
misaikaan liittynyt odotus, jota Seitsemän ei 
täyttänyt. ”Maailman-ajatusta” moitittiin ”kyl- 
mäverisyydestä”, novellikokoelmaa yleisesti 
myös esimerkiksi teatraalisuudesta ja oudok- 
suttavasta maailmankatsomuksesta (Vuoriku- 
ru 2017, 109). Monet kokoelman novelleista 
kuvasivat eloonjäämiskamppailun raakuutta 
ja sankarillisuudesta riisuttua inhimillisyyttä. 
Jo kokoelman avaus- ja niminovelli ”Seitse- 
män” asettaa keskiöön tuntemattoman mie- 
hen, joka laskee ääneen pelastusveneeseen 
kuolevia ja päätyy laskennassaan seitsemään. 
Novelli *Luomakunnan huuto” puolestaan 
sijoittaa keskushenkilöksi laivan ruumaan 
teljetyn koiran, joka menettää onnettomuu- 
den hetkillä luottamuksen isäntäänsä, jumal- 
uskonsa kadottavan ihmisen tai ihmiskunnan 
lailla (ks. aiheesta myös Lahtinen 2018, 273, 
279; Vuorikuru 2017, 107). Novellien lohdutto- 
mat, onnettomuusyön tapahtumia kaunistele- 
mattomat näkymät poikkesivat rajusti niin 
ajan journalistisista kuin kaunokirjallisista ta- 
voista kuvata aihetta. Aikalaisarviot kritisoi- 
vat Seitsemää siitä, ettei teos tarjonnut aiheesta 

uutta tietoa, mutta myös ajan Titanic-kuvaus- 
ten enemmistöstä poikkeava kuvaustapa oli 
niissä kritiikin aihe. 


Lopuksi 


Seitsemän on niin Aino Kallaksen tuotannossa 
kuin ilmestymisaikansa kotimaisessa kirjalli- 
suudessa marginaaliin jäänyt teos. Kun tar- 
kastellaan teoksen asemoitumista kirjailijan 
tai kansallisen kaanonin laitamille, julkista 
reseptiota edustavalla kirjallisuuskritiikillä on 
merkityksekäs rooli kaanonia rakentavana 
tekijänä. Keitä kirjailijoita ja mitä teoksia 
nostetaan esiin? Mitä sivuutetaan, mitä koros- 
tetaan? Kirjallisuuskritiikkien lähiluvun avul- 
la on mahdollista tehdä näkyviksi myös odo- 
tuksia, joita kaunokirjalliseen teokseen, sen 
aihevalintoihin tai kirjoittajaan on liitetty. 

Tässä artikkelissa tarkasteltiin kuutta Seit- 
semästä vuonna 1914 julkaistua arviota. Niistä 
suurimman huomion sai V. A. Koskenniemen 
kärkäs arvio, johon Kallas itse reagoi voimak- 
kaasti. Sen vertailukohteeksi asetettiin toisen 
saman ajan eturivin kriitikon, Anna-Maria 
Tallerenin olennaisesti myönteisempi arvio 
samasta teoksesta. Tallgren ja Kallas muiste- 
taan tätä nykyä vuosikymmeniä kestäneestä, 
kollegiaalisestakin ystävyydestään (ks. Vuori- 
kuru toim. 2008), mutta vielä vuonna 1914 he 
eivät tunteneet toisiaan. 

Koskenniemen ja Tallerenin kritiikit on pe- 
rusteltua asettaa analyysissa rinnakkain, koska 
niiden kirjoittajat olivat tunnettuja kirjallisuu- 
selämän vaikuttajia, jotka julkaisivat arvion- 
sa keskeisissä, arvostetuissa lehdissä. Muut 

Seitsemän arviot eivät saavuttaneet samanve- 
roista näkyvyyttä, eivätkä kriitikot esiintyneet 
omilla nimillään. Pitkälle vietyjä johtopäätök- 
siä esimerkiksi kriitikon sukupuolen vaikutuk- 
sesta Seitsemän julkiseen reseptioon ei ole tästä 
syystä perusteltua tehdä — olkoonkin, että pää- 
osa ajan kotimaisista kriitikoista oli kirjallisuu- 
selämässä näkyvästi toimineita miehiä. 

Itse arvioita on kuitenkin perusteltua tar- 
kastella sukupuolinäkökulmasta. Seitsemään 
kohdistui aikalaisarvioissa muun muassa odo- 
tuksia, jotka yhdistyivät naiskirjailijan tapoi- 
hin kuvata nais- ja äitihahmoja. Esimerkiksi 
”Maailman-ajatuksen” jyrkkää kritiikkiä voi- 
daan peilata Kallaksen tunnetuimpaa äitiys- 
aiheista teosta, näytelmää Mare ja hänen poi- 
kansa (1930) vasten. Tämä 1300-luvun Liivin- 
maalle sijoittuva, löyhästi historiallinen teos 
aikaansai kirjasotiin verratun kohun Virossa, 
koska se kuvasi heimonsa kavaltavaa naista vi- 
rolaisen heimopäällikön leskeksi (mm. Annus 
ym. 2001, 336; Laitinen 1995, 351-362; Melkas 
2006, 221—224). Kallasta syytettiin historiallis- 
ten tapahtumien vääristelystä ja virolaisen 
sankaritarinan lokaamisesta. Kukku Melkas 
on esittänyt, että osasyy torjuntaan piili myös 
näytelmän äitikuvauksessa, joka oli 1930-lu- 
vun nationalistisen ideologian värittämässä 
ilmapiirissä ongelmallinen. Siinä missä ajan 
henki ihannoi poikien uhraamista isänmaan 
hyväksi, Mare ja hänen poikansa kuvasi äitiä, 
joka uhrasi heimon muut nuorukaiset omansa 
säästämiseksi. (Melkas 2006, 220-230.) Voi- 
daan ajatella, että myös ”Maailman-ajatus” 
ravisteli ajan vasta vähitellen problematisoi- 
tuja käsityksiä äitiydestä kuvatessaan äitejä 
väkivaltaisiksi hahmoiksi, joiden toimintaa 

oikeutti äidiksi tulon kyky. Samalla ”Maail- 
man-ajatus” on valaiseva esimerkki Seitsemän 
tavoista käsitellä Titanicin turmaa ajan muun 
Titanic-kirjoittelun enemmistöstä poikkeavas- 
ti. Kallaksen novellit eivät kertaa vakiintunei- 
ta sankaritarinoita Leinon ja Koskenniemen 
Titanic-runojen tavoin, vaan turmakuvaukses- 
sa korostuvat sekä itsekeskeinen eloonjäämis- 
kamppailu että kirjailijaa 1910-luvun alussa 
viehättäneet symbolistiset näkymät. 

Onko Seitsemän aika vielä tuleva, kuten 
Kallas keväällä 1914 kirjoitti? Myötämielisim- 
mätkään aikalaiskriitikoista eivät sijoittaneet 
Seitsemää Kallaksen teosten parhaimmistoon, 
eikä julkinen reseptio ole näin sittemminkään 
tehnyt. Käsitykset kirjailijasta ja tämän teok- 
sista voivat kuitenkin eri aikoina muuttua ra- 
dikaalistikin (esim. Laitinen 1999, 336-337), ja 
2010-luvulla Seitsemään on kohdistunut uutta 
tutkimuksellista mielenkiintoa. Aikalaisar- 
vioiden analyysi tuo esiin, millaisin kriteerein 
teosta tarkasteltiin 1910-luvun alun kotimai- 
sessa kirjallisuuselämässä sekä millaiseksi sen 
painoarvo kirjailijan tuotannossa ja saman ai- 
heen kuvausten joukossa arvioitiin. Kirjoitta- 
misaikanaan väheksytty, myöhemminkin kir- 
jailijan tuotannossa vähälle huomiolle jäänyt 
teos avaa kiinnostavia näkymiä julkisen resep- 
tion, kaanonin ja marginaalin kysymyksiin. 

Arkkiveisukauppias Werner Bergströmin 


kirjailijanhaaveet 
Laulaja-lauluntekijän toiminta ja kokemukset 1900-luvun alun 
kirjallisella kentällä 


vw 


Werner Bergström toivoi itselleen kirjallista uraa. 
Nuoruudenkuva on todennäköisesti 1910-luvulta ja 
lahtelaisen valokuvaamon, A. Karen kuvaama. Kan- 
sallisarkisto, Bergströmin sukuarkisto. 

Nuori mies istuu valokuvassa kirjoituspulpe- 
tin takana. Selkä on suora ja katse tiukasti 
eteenpäin. Kynää pitelevä käsi lepää rauhal- 
lisesti pöydällä. Tällaiselta näytti — tai halusi 
näyttää — tuleva kirjailija 1900-luvun alun 
Suomessa. Kirjailijaa kuvan miehestä ei kui- 
tenkaan tullut. Hänestä tuli lauluntekijä ja lau- 
laja, pienviljelijä sekä kiertävä kirjojen kaup- 
pias. Hän oli Werner Bergström (1883-1948) 
Lopelta Etelä-Hämeestä. 

Bergström eli nimimerkki Werneri oli yksi 
viimeisistä tuotteliaista ja menestyneistä arkki- 
veisujen kirjoittajista Suomessa ennen kuin 
koko julkaisumuoto hiljalleen kuihtui pois 
1930-luvun mittaan. Menestyksestään huoli- 
matta hän piti arkkiveisujaan vain välttämät- 
tömänä ansaintakeinona ja välivaiheena kir- 
jailijantyöhön, jonka hän koki kutsumuksek- 
seen. Bergström uskoi ja toivoi elämänsä lop- 
puun asti kaiken kääntyvän paremmaksi, kun- 
han vain juuri tämä tai tuo käsikirjoitus pos- 
titettaisiin kustantajalle ja kirja hyväksyttäi- 
siin julkaistavaksi. Kiertävän kirjakauppiaan 
ja pienviljelijän sosiaalinen nousu ja pääsy 
kirjalliseen kaanoniin ei kuitenkaan ollut 1900- 

luvun alun Suomessa helppoa — tai ainakaan 
se ei onnistunut Bergströmille. 

Sitä valokuvan mies, 29-vuotias Bergström 
ei vielä tiennyt maaliskuussa 1912 kirjoittaes- 
saan kotiväelleen toiveikkuutta tihkuvan kir- 
jeen. Hän kertoi, että kirjailijan ura oli alka- 
maisillaan. Hän oli hakenut määrätietoisesti 
oppia useilta suomalaisilta kirjailijoilta ja saa- 
nut viimein runoilija Otto Mannisen ja kirjaili- 
ja Maila Talvion lukemaan käsikirjoituksiaan. 
Manninen oli ystävällisesti antanut ”täyden 
opetuksen runotaiteeseen, merkiten kaikki 
malli virheet kirjassani”'. Talviolta Bergström 
odotti saavansa neuvoja suorasanaisiin kirjoi- 
tuksiin. Tie kirjailijaksi näytti olevan viitoitet- 
tuna: ” — — Koetan — — ensi jouluksi saada ko- 
konaista kaksi kirjaa valmiiksi”, hän kirjoitti. 

Tässä artikkelissani tarkastelen Werner 
Bergströmin elämää ja tuotantoa marginaalin 
ja kaanonin välissä. Bergströmin elinaikana 
arkkiveisuja eli pieninä irtolehtisinä julkaistu- 
ja lauluja pidettiin arvottomina. Niiden kaup- 
piaana ja kirjoittajana hän jäi auttamatta kor- 
keakirjallisten piirien ulkopuolelle. Toisaalta 
hän oli kirjoitustöidensä ja kirjakauppatoi- 
mintansa takia maaseudulla poikkeusyksilö, 
jota ei aina ymmärretty ja joka ei sopeutunut 
hänelle varattuun lokeroon. Kirjahistoriassa 
ja kirjallisuussosiologiassa kirjallisen elämän 
eri puolia on kuvattu sanalla kirjan yhteisö. 
Tällä viitataan painotuotteiden tarinaan, joka 
muodostuu kirjoittamisen, painattamisen, jul- 
kaisemisen, myynnin ja lukemisen ketjuksi. 
(Hakapää 2008, 23.) Bergström kuului ainakin 
osittain kirjan yhteisöön, mutta olisi halunnut 
olla tiiviimmin osa kirjainstituutiota ja kirjalli- 
suuden kaanonia. Artikkelini valottaa, millai- 


sena Bergström itse näki asemansa kirjallisen 
kentän ulkolaidalla ja millaisia syitä hän löysi 
sille, etteivät hänen runonsa kelvanneet kus- 
tantamoille. 


Lähteet ja lähestymistapa 


Arkkiveisuja tutkittaessa itse painotuotteet, 
arkkivihkoset, muodostavat usein tärkeim- 
män ja usein jopa ainoan lähdeaineiston. Yh- 
tenä syynä tähän on, ettei arkkiveisujen kir- 
joittajien henkilöhistoriaa useinkaan tunneta. 
Arkkiveisujen julkaisemisen vilkkaimpina 
vuosina — noin 1870-1910 — monet kirjoittajis- 
ta olivat liikkuvaa elämäntapaa viettäviä seka- 
työmiehiä tai mitä moninaisimpien ammat- 
tien harjoittajia, joiden elämäntarinoista on 
ollut vaikeaa löytää tietoja. (Hakapää 2013, 
222, 228—229; Laurila 1956, 16.) Tilannetta ei 
ole helpottanut se, että erityisesti 1800-luvun 
puolivälistä lähtien sivistyneistö suhtautui 
arkkiveisuihin suorastaan vihamielisesti. Sa- 
nomalehtikirjoituksissa arkkiveisut tuomit- 
tiin roskakulttuuriksi ja kirjallisuuden rikka- 
ruohoiksi. Arkkiveisujen riimejä ja runomit- 
toja pidettiin huonoina, ja veisujen pelättiin 
pilaavan kansan oikea lukuhalu. Myös kau- 
pallisuus eli suuret painosmäärät ja myynti 
markkinoilla nähtiin ongelmana. (Karhu & 
Kuismin 2021, 26-31; Niinimäki 2007, 18-19.) 
Suhtautumistapa on varjostanut arkkiveisuja 
pitkään. Niitä ei ole välitetty tutkia, tai näkö- 
kulma on ollut alentuva. 

Bergströmin elämäntarina tunnetaan mo- 
niin muihin arkkiveisujen kirjoittajiin verrat- 
tuna harvinaisen yksityiskohtaisesti. Berg- 

strömin tytär ja sisarentytär lahjoittivat jo 
1970-luvulla hänen kirjallista jäämistöään 
Lopen kunnalle, joka puolestaan luovutti 
aineiston vuonna 2005 silloiselle Hämeenlin- 
nan maakunta-arkistolle (nyk. Kansallisarkis- 
to). Tutkimukseni aineistona on Bergströmin 
painettujen arkkiveisujen lisäksi käsikirjoituk- 
sia, suvun laaja kirjeenvaihto sekä runsaasti 
Bergströmin arkkiveisu- ja kirjakauppaan liit- 
tyvää materiaalia kuten tarjouskirjeitä, kirja- 
luetteloita, painatussopimuksia ja mainoksia 
sekä lehtikirjoituksia. Bergströmin henkilö- 
historiasta avautuu aikalaisnäkökulma sadan 
vuoden takaiseen kirjalliseen ilmapiiriin ja 
kulttuuriperinnön vaiennettuihin ääniin Suo- 
messa. Hänen kirjeenvaihtonsa ja muistiinpa- 
nojensa kautta voimme kuulla, mitä arkkikir- 
jailija itse ajatteli työstään ja minkälaisena hän 
näki ”oppineen” ja ”oppimattoman” kirjalli- 
suuden erot. Tällainen new history from below 
-tutkimussuunta on viime vuosikymmeninä 
yleistynyt muun muassa perinteen-, historian 
ja kirjallisuudentutkimuksessa. Kansankirjoit- 
tajia etsimällä ja heidän tekstejään tutkimalla 
on haluttu nostaa esiin kouluja käymättömien 
tai vain vähän kouluttautuneiden ihmisten 
ääni ja yksilölliset kokemukset. (Kauranen 
2013, 19-24; Kuismin & Driscoll 2013; Lyons 
2013, 14-21; Lyons 2007, 13-31.) 

Arkkiveisut oli tehty laulettaviksi, mutta 
tässä artikkelissa veisujen sävelmiä ja laulu- 
jen sisältöä ainoastaan sivutaant. Myöskään 
runojen tekstianalyysi ei kuulu artikkelin fo- 
kukseen. Painopisteeni on Bergströmin käsi- 
tyksissä omasta asemastaan suomalaisessa 
kustannusmaailmassa ja hänen käsityksissään 
arkkilauluista yleensä. Bergströmin identiteet- 

tikriisiä ja pyrkimystä kirjalliseen kaanoniin 
käsittelen kuulumisen kokemuksen, experience 
of belonging, kautta.5 Johanna Annolan (2019, 
151) tapaan tarkoitan kuulumisella yksilön 
omaa kokemusta tiettyyn ryhmään tai yhtei- 
söön kuulumisesta tai erillisyydestä niihin 
nähden. Kutsumuksen käsite taas viittaa yksi- 
lön kokemukseen siitä, että jokin tietty suu- 
rempi päämäärä on henkilökohtaisesti merki- 
tyksellinen ja tavoittelemisen arvoinen. 

Kirjoitan aluksi lyhyesti arkkiveisujen tal- 
lennushistoriasta ja niiden asemasta tutkimuk- 
sessa ja tutkimuskirjallisuudessa. Sen jälkeen 
siirryn käsittelemään Bergströmin pyrkimystä 
kirjailijan uralle, hänen toimintaansa ja koke- 
muksiaan kirjallisella kentällä sekä identi- 
teettikriisiä, jota hän koki kahden erilaisen 
kirjoitustyönsä välillä. Lisäksi pohdin, miten 
arkkiveisujen tallennushistoria ja perinteenla- 
jiin kohdistunut arvostuksen puute mahdolli- 
sesti vaikuttivat Bergströmin omiin ajatuksiin 
työstään arkkikirjailijana. 


Arkkiveisut tutkimuksen ja tallentajien 
ongelmana 


Arkkiveisuja on julkaistu Suomessa 1640-lu- 
vulta lähtien, mutta niiden järjestelmällinen 
keruu alkoi vasta 1850-luvulla lähinnä kir- 
jahistoriallisena projektina. Helsingin yli- 
opiston kirjastonhoitaja F. W. Pipping alkoi 
tuolloin kerätä vanhoja kirjoja tavoitteenaan 
luetteloida kaikki siihenastinen suomeksi 
painettu kirjallisuus. Apuna hänellä oli legen- 
daarinen kirjojen kerääjä, kirjansitoja ja arkki- 
veisukauppias Matti Pohto. Pitkälti Pohdon 

ansiosta kirjastoon saatiin, paitsi merkittävä 
osa kirjallisuudesta, joka oli tuhoutunut Turun 
palossa vuonna 1827, myös kattava valikoima 
arkkipainatteita 1600-luvulta lähtien. (Knapas 
2012, 95, 151-152; Hultin 1929, 6-7.) Tämä loi 
pohjan Suomen laajimmalle, yli 6 500 arkki- 
veisua käsittävälle kokoelmalle Kansalliskir- 
jastossa. Kirjastonhoitaja Arvid Hultin puo- 
lestaan luetteloi 1920—-1930-lukujen taitteessa 
Kansalliskirjaston eli silloisen Helsingin yli- 
opiston kirjaston arkkiveisut (Knapas 2012, 
224; Hultin 1929-1931). Hultinin luettelo on 
näihin asti ollut arkkiveisututkijoiden ”raa- 
mattu”, johon palataan toistuvasti. Arkki- 
veisukokoelmia on Kansalliskirjaston lisäksi 
useissa Suomen yliopistokirjastoissa sekä 
muun muassa Suomalaisen Kirjallisuuden 
Seuran kirjastossa. 

Arkkiveisujen suullisten toisintojen ja kuu- 
lonvaraisesti välittyneiden sävelmien tallen- 
nus ei ole ollut läheskään yhtä järjestelmällistä. 
Arkkiveisuperinne ja koko suullisen ja kirjalli- 
sen kulttuurin välimaastossa oleva materiaali 
on ollut suomalaisessa perinteentutkimukses- 
sa pitkään marginaalissa. Se on nähty erään- 
laisena epäperinteenä. (Honko 1995, 10-13; 
Karhu & Kuismin 2021, 30-31.) Perinteen 
suullista välittymistä ja kalevalamittaisen lau- 
lun ylivertaisuutta loppusoinnulliseen lauluun 
verrattuna korostettiin aitouden mittarina jo 
1800-luvun alkupuolen kansanrunouden ke- 
räyksissä ja julkaisuissa. Lönnrotin Kalevala 
vahvisti näkemystä, ja se vallitsi yhä, kun 
kansanrunoudentutkimus syntyi tieteenalana 
1880-luvulla. (Hämäläinen ym. 2020, 40-42, 
46-48; Stark 2019, 58-62; Asplund 1994, 40- 
41.) Pienpainatteina julkaistut loppusoinnulli- 


set arkkiveisut eivät täyttäneet suullista perin- 
nettä korostaneen tiedemaailman kriteereitä. 

Anneli Asplund kirjoitti teoksessaan Balla- 
deja ja arkkiveisuja, että 1800—1900-lukujen tait- 
teen perinteenkerääjät olivat kiinnostuneita 
nimenomaan suullisesta ja mahdollisimman 
vanhasta perinteestä, jonka pelättiin olevan 
katoamassa. Niinpä suullisinakin toisintoina 
saadut arkkiveisutallenteet katsottiin arvotto- 
miksi kirjallisen alkuperänsä vuoksi. Arkki- 
veisut ja muut kirjallisperäisiksi arvellut ke- 
ruutallenteet siirrettiin Suomalaisen Kirjalli- 
suuden Seuran arkistossa aina 1930-luvulle 
asti erilleen ”aidosta” suullisesta perinteestä ja 
analysoitiin f- tunnuksella, mikä käytännössä 
tarkoitti tällaisen aineiston jäämistä kortistoin- 
nin ulkopuolelle. Vasta 1980-luvulla f-aineis- 
to sidottiin omaksi sarjakseen. (Asplund 1994, 
41.) 

Todellisuudessa suullisen ja kirjallisen pe- 
rinteen raja ei ollut jyrkkä, vaan liukuva. Vaik- 
ka arkkiveisun teksti oli painettu paperille, 
sävelmät levisivät suullisena perinteenä jopa 
sukupolvelta toiselle ja muuntuivat laulajien 
varioidessa niitä omalla tavallaan. Arkkivei- 
suina julkaistiin toisinaan kansanlauluja, ja osa 
arkkiveisuista liukui puolestaan muistinvarai- 
seksi perinteeksi. (Hakapää 2013, 240-24; Nii- 
nimäki 2007, 18; Niinimäki 2005.) Siinä missä 
perinteen tallentajat etsivät 1800-1900-luku- 
jen vaihteessa aitoa ja suomalaista alkuperää 
olevaa materiaalia, laulajalle tärkeintä oli 
esimerkiksi laulun herättämä emootio, kuten 
muisto lauluun liittyvästä henkilöstä tai tapah- 
tumasta — tai ylipäätään se, että laulu oli lau- 
lajan mielestä hyvä ja muistamisen arvoinen. 
Kun tallennus ja tutkimus erottelivat ”aidon” 

suullisen kansanmusiikin ja ”vähempiarvoi- 
sen” kirjallista perää olevan laulun toisistaan, 
yksittäisen laulajan repertoaari tai tietyn aika- 
kauden suosituimmat laulut jäivät pimentoon. 
Ruotsalaisessa lauluntutkimuksessa vakiintui 
1970-luvulla käsite folklig vissäng, kansanomai- 
nen laulu. Se piti sisällään sekä suulliset kan- 
sanlaulut että kirjallisista esikuvista versoneet 
kansanomaiset laulut kuten arkkiveisut ja vir- 
ret ja vastasi näin kysymykseen: Mitä kansa 
lauloi. (Niinimäki 2007, 27-28, Jersild 1975, 
Jonsson 1974, 39-41.) Suomessa vastaavaa 
käsitettä ei ollut, mikä johti tallennus- ja tut- 
kimusperinteiden takia pitkäksi aikaa vinou- 
tuneeseen kuvaan. Kirjallisperäisiksi katsottua 
perinnettä kuten arkkiveisuja tai laulukirjojen 
ja -vihkojen välityksellä levinneitä lauluja ei 
ole riittävästi tutkittu, vaikka niiden sävelmät 
olisivat levinneet suullisena perinteenä. 
Viime vuosikymmenellä ja erityisesti viime 
vuosina eri tieteenaloilla on herännyt uuden- 
laista kiinnostusta arkkiveisuihin. Niitä on lä- 
hestytty esimerkiksi historian, kirjallisuuden, 
etnomusikologian, mediakulttuurin ja folklo- 
ristiikan tutkimusten kautta. Uudessa tutki- 
muksessa on ymmärretty, että arkkiveisut 
ylittävät suullisen ja kirjallisen kulttuurin ra- 
jan niin julkaisuina kuin perinteenlajinakin. 
Ne liikkuvat paitsi suullisen perinteen myös 
muun muassa kirjahistorian, kirjallisuuden, 
tiedonvälityksen ja musiikin alueilla. Siksi 
myös arkkiveisuihin liittyvä tutkimus on lei- 
mallisesti monitieteistä ja ylittää tieteenalojen 
rajoja. (Esim. Karhu & Kuismin 2021; Kuismin 
2021, Suodenjoki 2019; Vuorikuru 2019; Huh- 
tala 2017; Niinimäki 2007.) Näistä lähtökohdis- 
ta ryhdyn seuraavassa tarkastelemaan Werner 

Bergströmin työtä arkkiveisukauppiaana, lau- 
lajana ja moniin kirjallisuudenlajeihin kurkot- 
taneena kirjoittajana. 


Werner Bergströmin kirjallinen kutsumus 


Werner Bergströmin tytär Ellen Bergström 
(1919-2005) julkaisi vuonna 1991 pienen vih- 
kosen, johon oli koonnut isänsä käsikirjoituk- 
sia ja painotuotteina säilyneitä arkkiveisuja. 
Julkaisussa oli myös lyhyt sukuhistoria. Wer- 
ner Bror Bergström syntyi 1.3.1883 Elimäellä, 
jossa hänen vanhempansa olivat Mustilan 
kartanon tilanhoitajina. Bergströmin lapsuu- 
dessa perhe asui ja työskenteli myös Har- 
tolassa Koskipään kartanossa sekä itäisellä 
Uudellamaalla Lapinjärven Rudumin Hel- 
gaksen maanviljelystilalla. (Bergström 1991, 
5). Perheen sivistysmyönteisyydestä kertoo 
se, että Werner kävi Heinolan yhteiskoulua 
ja muutaman luokan Mikkelin lyseota. Sieltä 
hänet kuitenkin erotettiin vuonna 1899. Myö- 
hemmin hän kävi vuoden mittaisen maanvil- 
jelyskurssin, vaikka toivoi itselleen kirjallista 
alaa. (Mt.) 

Ellen Bergström mukaan nimimerkki 
Werneri julkaisi ensimmäiset arkkiveisunsa 
vuosina 1903-1905 (Bergström 1991, 26), mut- 
ta niistä ei löydy varmuudella ajoitettavia 
kappaleita sen enempää Kansalliskirjaston 
kokoelmista kuin Kansallisarkistoon tallen- 
netusta sukuarkistostakaan. Arkkiveisujen 
kirjoittaminen jatkui ainakin 1930-luvun 
taitteeseen. Viimeisimmät Kansalliskirjaston 
arkkiveisukokoelmaan talletetut laulut ovat 
vuodelta 1929, mutta Bergström kirjoitti vielä 

1940-luvulla arkkiveisujen tyylillä esimerkiksi 
hevoskilpa-ajojen lauluja ja runoja kuninkaal- 
lisille. 

Arkkiveisujen julkaisemisen rinnalla Berg- 
ström haaveili läpi elämänsä kirjailijan am- 
matista. Kirjoittajana hän ei ollut täysin itse- 
oppinut, olihan hän käynyt muutaman luokan 
oppikoulua. Jo 1910-luvulla hän myös haki 
määrätietoisesti oppia kirjailijan ammattiin. 
Hän kirjoitti opintomatkoistaan perheelleen 
Hartolaan maaliskuussa 1912: 


Tänä talvena olen paljon matkustellut, ollut Lah- 
dessa, Hämeenlinnassa, Tampereella, Helsingissä 
ja monessa muussa paikassa sen runokirjani täh- 
den, käynyt 8 Suomen runoilijan ja kirjailijan pu- 
heella neuvoa hakemassa — —. 


Viimein ”numero 7”, filosofian tohtori ja ru- 
noilija Otto Manninen oli suostunut lukemaan 
Bergströmin runoja. Hän oli Bergströmin 
mukaan merkinnyt iltatöinään ”kaikki malli 
virheet” kirjassa ja selittänyt ne hänelle, joten 
ne olivat nyt hänellä päässään. Ongelmina 
näyttivät olleen muun muassa huonot loppu- 
soinnut ja sanojen katkominen. 


Pääasiallisesti kirjassani oli vääriä lyhennyksiä ja 
riimissä vääriä sointuja. En ollut tienyt mikä on 
koko-, mikä puolisointu ja parissa kohden ei ollut 
sointua lainkaan. Menee ainakin kuukausi ennen 
kuin ne on korjattu.” 


Näytteeksi Bergström oli liittänyt kirjeeseen 
yhden runoistaan. Siinä ei ollut hänen mu- 
kaansa yhtään virhettä. Teksti alkoi toisteisella 


en tahdo -luettelolla, jossa kirjoittaja pohti 
elämän valintoja ja elämän suuntaa: mitä hän 
tahtoisi olla ja tehdä, mitä ei. 


En tahdo olla ajan hento lapsi, 

En tahdo olla lapsi unholan. 

En tahdo olla vanhus harmaahapsi, 
En tahdo olla elon rauhaisan — —. 


Werner Bergström koki, että sivistyspyrki- 
mykset ja kirjailijantyö olivat hänelle veren- 
perintöä. Perheenjäsenilleen lähettämissään 
kirjeissä hän viittasi sisäiseen kutsumukseen- 
sa ja ilmaisi, että myös hänen isänsä oli ollut 
sivistysmyönteinen ja ymmärsi hänen laillaan 
taiteilijan paloa. ” — — kun on verenperintö 
tähän, täytyy vuovata [yrittää]”, hän muotoi- 
li isälleen lähettämässään kirjeessä vuonna 
19125. Hän ilmaisi myös, että hänellä ja isällä 
oli yhteinen ajatusmaailma: runoilija tuntee 
runoilijan. 


Niin sittekin minä ja isä olemme erimiehiä, sillä 
me tiedämme sitä mitä eivät tuhannet tiedä, yri- 
tämme sitä, mikä on kuolematonta, johon kaikkina 
aikoina perustuu sivistys. Meillä on sivistyneiden 
kunnioitus ja myötätunto ja sivistymättömiä me 
emme tarvi tuntea — —.9? 


Tyttärestään Ellenistä hän toivoi kirjailijan- 
työnsä jatkajaa. Toukokuussa 1939 hän arvioi 
erästä tämän tekemää runoa ja totesi sen aika 
hyväksi. ”Ilahuttavaa, kun taito jatkuu — -har- 
joitus osoittaa saavutusten kunnollisuuden, 
joka uskottavasti voi parantua kolmannessa 
polvessa, eli vaari = isänisä, isä ja tytär.”'* 

Werner Bergströmin toiminta 
kustannusalalla 


Arkkiveisurunoilijan ja -kauppiaan ura on tun- 
netuin osa Werner Bergströmin työstä, koska 
siitä — toisin kuin monista muista hänen kirjal- 
lisista harrastuksistaan — on jäänyt painettuja 
lähteitä. Kansalliskirjaston arkkiveisukokoel- 
massa on kymmenen Bergströmin arkkivih- 
kosta. Niissä on yhteensä 42 laulua. Lisäksi 
Bergströmin sukuarkistossa Kansallisarkistos- 
sa on säilynyt painettuina ja käsikirjoituksina 
kymmenkunta arkkivihkoa, joista ei ole tal- 
lenteita Kansalliskirjaston kokoelmassa. Niis- 
sä on yli 50 laulua. 

Arkkiveisujen myyminen eri puolilla Suo- 
mea liittyi Bergströmin työhön kiertävänä kir- 
jakauppiaana. Hänellä ei ilmeisesti ollut vaki- 
tuista asuntoa, kun hän kulki 1910-luvulla eri 
puolilla Etelä-Suomea myymässä omia laulu- 
jaan sekä WSOY:n kirjoja. Sen sijaan hänellä 
oli useita kortteeri- eli majapaikkoja, joissa 
hänellä oli mahdollisuus majoittua ja jonne 
saattoi jättää tavaroitaan myyntimatkojen kes- 
täessä. Niihin hän myös ohjasi postinsa. Kort- 
teereja oli ainakin Lopella, Rengossa, Orimat- 
tilassa ja UI. Pyhäjärvellä nykyisen Karkkilan 
alueella. (Bergström 1991, 5.) Postia oli osoi- 
tettu myös muun muassa Nastolan Villähtee- 
seen ja Nurmijärven Röykän asemalle. Erääs- 
sä lehtikirjoituksessaan Bergström mainitsi 
kiertäneensä kirjakauppiasvuosinaan peräti 
180 pitäjässä Suomessa (Lopen lehti 1.4.1936). 

Bergströmin kirjakauppatoiminta osui ai- 
kaan, jota historiantutkija Kai Häggman on 
nimittänyt Suomen kirjan kultaiseksi vuosi- 
kymmeneksi. Kirjojen myynti kasvoi kasva- 

mistaan vuosina 1905—1914, eivätkä elokuvat, 
radio tai gramofonimusiikki vielä kilpailleet 
yleisöstä. (Häggman 2008, 288.) Kirja-ala 
alkoi laajeta ja järjestäytyä. Suomen kustan- 
nusyhdistys oli perustettu jo vuonna 1858. 
Kirjakauppiaat yhdistyivät vuonna 1903, kun 
Kirjakauppaliiton edeltäjä, Lajittelukirjakaup- 
piasyhdistys perustettiin. Vuonna 1910 pe- 
rustettu Rautatiekirjakauppa nousi nopeasti 
ajanvietekirjallisuuden ja käännöskirjallisuu- 
den levittäjäksi. Lisäksi maaseudulla toimi va- 
kiintuneita ja ”villejä” kirja-asiamiehiä. (Mt., 
290-291.) 

Bergström ilmoitti muutamien arkkivei- 
sujensa kansilehdellä olevansa kirjakauppias 
Hyvinkäältä, mutta ilmaus oli vähintäänkin 
liioitteleva. Liiketiloja hänellä ei ollut. Hän 
toimi ennemminkin kuin menneiden vuosi- 
satojen kolportöörit eli kiertävät kirjakaup- 
piaat, jotka kiersivät markkinoilla ja kylänrai- 
teilla etsimässä ostajia kirjoille (Hakapää 2008, 
93). On vaikea sanoa, minkälainen status Berg- 
strömillä oli. Oliko hän yksi Häggmanin mai- 
nitsemista vakiintuneista kirja-asiamiehistä 
vai kirjakuumeen nosteessa alalle tullut on- 
nensa koettelija? Toiminnan jatkuvuudesta ja 
kirjalistojen vanhoillisuudesta päätellen hän 
ei ollut ainakaan pahimmasta päästä ”hum- 
buukiasiamies”, jollaiseksi ajanvietekirjal- 
lisuuden myyjiä toisinaan moitittiin (vrt. 
Häggman 2008, 293). 

Yhtä suurpiirteisiä kuin ammattinimikkeet 
olivat Bergströmin arkkiveisujen kansilehdillä 
mainitsemat osoitetiedot Hyvinkää, Hyvin- 
kää Talvio sekä Riihimäki Launonen. Ber- 
gströmin kotipaikka oli vuodesta 1918 lähtien 
Lopen Läyliäisissä, joka on kunnan eteläisin 

kylä Kanta-Hämeen ja Uudenmaan rajalla. 
Kylän nimi oli 1960-luvulle asti Talvio. Lä- 
himmät taajamat olivat nykyiset Hyvinkään, 
Riihimäen ja Karkkilan kaupungit. Kaikkiin 
on noin 20 kilometrin matka. Arkkiveisujen 
nimiösivuilla ja mainoksissa Bergströmin 
osoitetiedot vaihtelivat. 

Mitä kirjoja kiertävä kirjakauppias sitten 
myi? Toukokuussa vuonna 1912 herra Werneri 
Bergstömille oli osoitettu WSOY:stä lasku 30 
mk 25 penniä. Kauppias joutui lunastamaan 
myymänsä kirjat ensin itselleen. Ostos sisäl- 
si runsaasti kristillistä kirjallisuutta ja myös 
huomattavan paljon 1800-luvulla painettuja 
kirjoja. Myytäväksi oli hankittu esimerkiksi 
Sotamiehen rukous- ja virsikirjoja vuodelta 1898, 
Heikki Sarvelan vuonna 1898 julkaisemia 7a- 
loista ja taipaleilta -tarinakokoelmia, viisi Ju- 
hana Kokon eli nimimerkki Kyöstin Kruunun 
metsissä -kirjaa vuodelta 1891 mutta myös Alli 
Nissisen novelleja vuodelta 1904. Kirjojen ja 
arkkiveisujen lisäksi Bergström myi muun 
muassa painokuvia. Lisäksi hän välitti kok- 
kolalaisen Weljekset Friis oy:n hautaristejä. 
Tavarat oli pakattu talvella kelkkaan ja kesällä 
pieneen kärryyn (Bergström 1991, 5). 

Kiertävän kirjakauppiaan työtavoista saa 
tietoa kirjeistä, joita Bergström ja hänen mor- 
siamensa Hilma Wallenius vaihtoivat syksyllä 
1917. Niissä järjesteltiin kauppamatkoilla ole- 
van Bergströmin vierailuja morsiamen luona 
Lopella. Vierailuille oli matkojen välissä ai- 
kaa tavallisesti korkeintaan pari päivää. Lo- 
kakuussa 1917 Bergström kirjoitti Högforsista 
Uudenmaan läänin Pyhäjärveltä valittaen, 
että päivien lyhyys, teiden huonous ja kehnot 
syyssäät tekivät kaupankäynnin hankalaksi: 


Syy, miksi en vieläkään tule luoksesi on se, että 
haluan saada kauppani mahdollisimman hyvään 
kuntoon, joten minun täytyy olla ahkera, eikä 
menettää päiviä ja toiseksi kun Kaupilta Rengon 
Ahoisista, missä on vaatteeni ja tavarani on teille 
kovin pitkä matka — —."' 


Bergström kertoi myös aloittaneensa myyn- 
nin ”huonoimmasta päästä” myymällä tapan- 
sa mukaan ensin pois ”ne arkkilaulun loput”, 
joita oli jäljellä. Lisäksi hän halusi saada tal- 
ven aikana kirjoja varastoon niin paljon, että 
niitä riittäisi myytäväksi tulevana kesänäkin. 
Näin hän varautui mahdolliseen sotaan (1918) 
ja siihen, että rautatieliikenne seisahtuisi.'? 
Sen lisäksi, että Bergström myi kiertävä- 
nä kauppiaana kirjoja sekä itse tekemiään 
arkkiveisuja, hän lähetti julkaisujaan myös 
jälleenmyyjille. Huhtikuussa vuonna 1916 
Hämetär-lehdessä julkaistiin ilmoitus, jossa 
Bergström tarjosi laulujaan myytäväksi: 


Huom! Nuoret ja wanhat, Rikkaat ja köyhät huom! 
(irtileikattawa, säilytettäwä ja näytettäwä naapuril- 
le, tämä ilmestyy vain kerran). 

Saatawana uusia ”Wernerin” kauniiksi tunnetuita 
sota-, suku-, rakkaus-, murha- ja kuplettilauluja, 
wihko 15 p:iä; sarja 6 lajia 50 p:iä, postiosoitusta 
postietuantia, tai jälkiwaatimusta wastaan suu- 
remmissa tilauksissa ostajan rahdilla- —. (Hämetär 


4.4.1916.) 


Tilauksia Bergström näyttää hankkineen ja 
saaneen verraten laajalta alueelta. Esimerkik- 
si maaliskuussa 1916 Topias Koskinen Kouvo- 
lan Kymintehtaalta oli tilannut 300 kappaletta 
lauluja kaikista 6desta lajista”. Arkkiveisujen 
todellisista painosmääristä ei ylipäätään ole 

täysin luotettavaa tietoa. Jo 1850-luvulla leh- 
tikirjoituksissa viitattiin siihen, että veisuja 
painettiin tuhansittain ja ne levisivät sen takia 
kuin rikkaruohot. (Mäkinen 1997, 389-390; 
Niinimäki 2007, 19.) Myös Werner Bergström 
mainitsi useiden arkkivihkojensa kannessa 
suurista painosmääristä. 1910-luvulla hän ke- 
hui, että hänen arkkiveisujaan oli aiemmin 
painettu 22 ooo kappaletta, 1930-luvulla jo yli 
40 0o00 kappaletta. Luvut kuulostavat suurilta, 
mutta kirjapainojen tarjouskirjeiden perus- 
teella Bergström tosiaan tilasi arkkivihkoja 
tuhansittain. Kesällä ja alkusyksyllä 1917 Berg- 
ström vertaili Hämeenlinnassa toimineen 
Suomalaisen kirjapainon ja lahtelaisen August 
Kanervan kirjapainojen tarjouksia. Kummas- 
sakin puhuttiin kuuden vihkon painatuksesta, 
joita kutakin olisi painettu 300-400 kappaletta. 

Perheen perustettuaan 
Werner Bergström asui 
Lopen Läyliäisissä palsta- 
tilallisena mutta jatkoi 
kirjallista toimintaansa. 
Kuvassa myös vaimo 
Hilma Bergström ja toinen 
tyttäristä. Kansallisarkisto, 
Bergströmin sukuarkisto. 


Toisinaan Bergström vauhditti arkkiveisu- 
kauppaansa laulamalla. Ainakin 1920-luvul- 
la hän piti konsertteja ja iltamia, joissa esitti 
omia laulujaan. Mainoksissaan Bergström 
kehui kaunista tenoriääntään ja korosti, että 
hän esitti vain omakokemiaan ja omateke- 
miään lauluja. Muutamissa painoarkeissa hän 
luonnehti laulujaan muun muassa sellaisilla 
määreillä kuin ”hyvä esittää”, erittäin hyvä 
esittää” ja ”esitykseen mukiinmenevä”. 

Bergströmin kirjoittamien arkkiveisujen 
aiheet kävivät osittain ilmi jo edellä esitellys- 
tä ilmoituksesta. Hän julkaisi rakkaus- ja huu- 
morilauluja, kupletteja sekä suru-, murha- ja 
tapauslauluja. ”Erään kansanlaulun” sävel- 
mään tehty rakkauslaulu ”Siellä se on se ruu- 
sunkukka” noudattaa rekilaulun mittaa'*: 

ILMOITUS: 


Humoori-, rakkaus- y.m. laulujen 
laulaja Verner Bergström antaa 


Konsertin 


rela pinä vina vuuan, alkaen klo i... j.p.p. 


Huom.! Suosiota saanut erikoislaulaja Verner Bergström on ainutlaatuinen Suo- 
messa siinä, että hän laulaa vain omakokemiaan ja tekemiään lauluja, lisäksi 
on hänellä kaunis tenoriääni ja esitystapa miellyttävä. 


OHJELMA: 
jä 2 kuul laineet. IV, : p E 
. Ei maailmassa onnea. k LE 
lan lauluja. 14. Kesä-ilta. = 


Konsertti-ilmoituksessa kerrotaan, että huumori-, rakkaus- ym. laulujen laulaja Verner Bergström laulaa 
vain omatekemiään lauluja ja hänellä on kaunis tenoriääni. Kansallisarkisto, Bergströmin sukuarkisto. 


Heilani sorja kuin ruusunkukka, Bergströmin kotikylän nuorista kertova laulu 
vaikka se on niin köyhä. ”Toivo ja Esteri, eli Imatran viimeiset uhrit” 
Silmä on siintävä, tumma on tukka, tukeutui arkkiveisujen vanhaan perinteeseen 
mulle se ompi nöyrä. kuvatessaan rakastavaisten traagisen kaksoi- 
sitsemurhan. Koska Toivo oli sairastunut pa- 
oiko la rantumattomasti, kihlapari päätti heittäytyä 
Häntä mä K kaihoamalla. yhdessä kuolemaan ollakseen ikuisesti yhdes- 
han kykkyä toivon vilja == i sä. He matkustivat sitä varten Imatrankoskelle, 
joka oli surullisenkuuluisa itsemurhapaikka.” 


Heilani kammarin ikkunan alla 

Nuorukainen ja neitonen oli Lopen Läyliäisiltä 
Neidon nimi Esteri oli, poika Toivo nimeltään. 
Poika talonpoika ol arvoltaan, neito palvelijatar 
vaan. 

He nuoruuden kukoistuksessa. Heillä kaunis toi- 
vojen maa — —. 


— — He lähtivät Imatralle yhdessä kulkemaan. 
Vihkineet olivat kuolemalle, päästä tahtoivat tuo- 
nelaan. 

Ensin kosken reunalle istuivat, muistoks' kuvan he 
otattaa. 

Kai silmänsä kyyneliin kostuvat. Viime hetki kun 
kiiruhtaa. 

He itsensä yhtehen köytti, syleilyhyn he vaipuaa. 
Pian kuohut heidät peitti, näin menivät 

tuonelaan — —. 


Vaikka sanomalehdistö oli Bergströmin aika- 
na tehnyt arkkiveisut uutisvälineinä käytän- 
nöllisesti katsoen tarpeettomiksi, mieltä kuo- 
huttaneita aiheita käsiteltiin usein rinnakkain 
sekä lehdistössä että arkkijulkaisuissa. Sano- 
malehdistä arkkiveisujen kirjoittajat saattoi- 
vat ammentaa yksityiskohtaisia faktatietoja 
lauluihinsa. Lauluissa voitiin sitten käsitellä 
onnettomuusuutisen nostattamia tunteita ja 
pohtia moraalisia kysymyksiä. (Esim. Huh- 
tala 2017, 18—21; Vuorikuru 2019, 1, 11-17.) 
Tapauslauluiksi kutsumiaan arkkiveisuja 
Bergström julkaisi esimerkiksi Kuru-laivan 
onnettomuudesta sekä sellaisista 1920-luvun 
lopun moraalikeskusteluakin nostaneista me- 
diatapauksista kuin horrossaarnaaja Maria 
Äkerblomin vankilapaosta, Taavetin asemalla 
tapahtuneesta ”kauheasta murhasta” kesällä 
1926 sekä Aulangon hotellin eli Karlbergin 
kartanon tulipalosta Hämeenlinnassa. 

Karlbergin tulipaloa käsiteltiin Hämeen 
Sanomissa koko kevät 1928, joten arkkiveisun 
kirjoittajalla oli materiaalia, josta ammentaa. 
Kun lehdessä kirjoitettiin, että palvelijatar oli 
sytyttänyt tulen konttorihuoneen uuniin ja 
mennyt sen jälkeen syömään ja lepäämään 
huoneeseensa, Bergström muotoili arkkivei- 
suunsa: ”Kun hoitajan rouva lämmittää / käs- 
ki konttori huonetta. / Kun uunissa puut saa 
syttymään / on piika huoletta”. Lehden mu- 
kaan puutarhuri A. V. Anderssonin hälytti pa- 
lokunnan paikalle, ja arkkiveisussa laulettiin: 
”Kai ristiveto sen vaikutti / tuli hyvän kun alun 
saa. / Puutarhuri heti puhelimella / vaaran il- 
moittaa”. Uutisissa pohdittiin myös petroolilla 
valeltujen oviverhojen osuutta tulipaloon sekä 
huhuttiin yhtiön tilikirjojen kadonneen, mistä 
Bergström sai aiheen kirjoittaa: ”Kaikenlaista 
huhua / tämä palo myös synnytti. / Kaikkihan 
osaavat puhua. / Epäluulon kai synnytti”.'* 

Tulipalolaulu oli kirjoitettu kaihoisan Viapo- 
rin valssin sävelmään. Bergström käytti sitä 
useassa muussakin laulussa sävelmäviittee- 
nään. Laulu liittyi Viaporin kapinaan (1906) 
ja ilmestyi arkkiveisuna pian sen jälkeen. 
Useimmat laulunsa Bergström kirjoitti kan- 
sanlaulujen ja aikansa muotisävelmien melo- 
dioihin. Hän käytti sellaisia laajalle levinneitä 
kansanomaisia lauluja kuten ”Juliaanan laulu”, 
”Oli kaunis kesäilta”, ”Villiruusu” ja ”*Tuonne 
taakse metsämaan”. Sävelmäviittauksissa oli 
jonkin verran myös näyttämömusiikkia sekä 
populäärikappaleita. Sävelminä mainittiin 
muun muassa ”Iloisen lesken alkutahti” ja 
”Yli aaltojen”. 

Arkkiveisujensa kansilehdillä Bergström 
yhtäältä kehui itseään pidäkkeettömästi, toi- 

saalta kehotti lukijoita arvostelemaan julkai- 
sujaan. Hän totesi muun muassa, että hänen 
laulunsa olivat kuin helmiä lauluarkkien 
kruunussa. Bergström julkaisi veisuvihkojen- 
sa nimiösivulla myös luonnehdintoja arkki- 
veisujen historiasta ja niiden merkityksestä. 
”Tapauslaulut ovat ikivanhat. Ne ovat ensim- 
mäiset sanomalehdet”, hän kirjoitti Suru-, 
murha- ja tapauslauluja -vihkon kansilehdel- 
lä.7 Hän korosti, että uutisen kaltaiset tapa- 
uslaulut antoivat lauluarkkisarjalle ikään kuin 
selkärangan. ”Ne kasvattavat esimerkkien ja 
varoitusten kautta”. Lisäksi hän painotti, että 
myös ensimmäiset virret olivat olleet arkki- 
lauluja ja että syvä, uskonnollinen mieliala oli 
vaikuttamassa lauluissa. (Mt.) 

Vetoamalla arkkilaulujen pitkään historian 
sekä niiden uskonnolliseen ja moraalia kas- 
vattavaan luonteeseen Bergström pyrki ehkä 
korostamaan julkaisujensa arvoa ja merkitys- 
tä. Arkkilaulujahan oli vuosikymmenten ajan 
moitittu sensaationhakuisuudesta ja siitä, että 
kirjoittajat pyrkivät niiden avulla ainoastaan 
taloudelliseen voittoon. Bergström pyristeli 
irti tällaisesta. 


Werner Bergströmin epäonninen ura 
kirjailijana 


Bergströmiltä on säilynyt käsikirjoituksina 
sinikantisissa ruutuvihkoissa kymmenen ru- 
nokokoelmaa. Useimmista on tallessa luon- 
noksia sekä puhtaaksikirjoitettu vihko, jota 
on todennäköisesti tarjottu kustantajalle. Var- 
haiset kokoelmat Yli aaltojen sekä Elämän ja 
kuoleman lauluja kertoivat elämänkierrosta, 


ikääntymisestä ja ammateista. Yli aaltojen 
-kokoelman runossa ”Fi kelvannut mihinkään 
on kansanlaulun tyyliin kepeää sanailua epä- 
onnisesta ammatinharjoittajasta. Koeteltuaan 
turhaan eri ammatteja runon päähenkilö löysi 
paikkansa naimalla lesken: 


3 


Hän koetti olla suutari, 
vaan siit ei tullut mitään. 
Harjasta reikään tyhräili, 
vaan työ ei tahdo pitää. 


Ja sitte hän oli räätäli, 

Levitti kangaspakkaa, 

Itse saumat määräili, 

vaan mestari sanoi: ”Lakkaa” — —. 


Runoelmassa Laakson lapset oli luontoaiheisia 
runoja ja rakkausrunoja. Lopputili-kokoelma 
sisälsi isänmaallisia runoja. Sieltä löytyvät 
myös runot Mannerheimille, Adolf Hitleril- 
le ja Mussolinille. Runojen lisäksi tallessa on 
kertomuksia, näytelmäkäsikirjoituksia, luon- 
noksia ja suunnitelmia romaaneiksi sekä sano- 
malehtiin tarjottuja jatkokertomuksia. Vaikut- 
taa siltä, että proosatekstit jäivät suurelta osin 
luonnoksiksi tai katkelmiksi: valmiita käsikir- 
joituksia ei ole. Bergström käytti kaunokirjal- 
lisissa töissään myös nimimerkkejä Veikko 
Reinovirta, Werneri, Werner von Markrose, 
Oskari Heinonen, Veikko Saromaa, Veikko 
Auermaa ja Veikko Vuorio. 

Ahkerasta yrittämisestä huolimatta hän 
sai käsikirjoituksistaan kerta toisensa jälkeen 
kieltävän vastauksen eri kustantamoilta. Nuo- 
ruuden runokokoelmiin kustannustoimittajat 
sentään tutustuivat, mutta hylkäyskirjeet seu- 
rasivat toinen toistaan. Perusteluina olivat 

muun muassa runojen muodollinen epäkyp- 
syys, rakenteelliset heikkoudet ja aiheenkäsit- 
telyn kypsymättömyys. 


— — Joskin sen runot osoittavat varsin ehjää ja pai- 
koittain syvääkin tunnetta ja oikeata käsitystä, ovat 
runonne rakenteeltaan heikkoja ja virheellisiä ja 
koko kokoelma sinänsä aiheenkäyttelyn ja valin- 
nan puolesta tekee kypsymättömän vaikutuksen, 
jonka vuoksi emme katso voivamme tarjoutua sen 
kustantajaksi.' 


Runoilija Otto Manninen, jolta Bergström 
oli hakenut neuvoja 1910-luvun alussa, oli 
itse asiassa jo vuonna 1917 lähettänyt hätkäh- 
dyttävän suorasukaisen kirjeen, jossa kehotti 
Bergströmiä unohtamaan epärealistiset kir- 
jailijahaaveet: runoilla ei ollut suuria toivei- 
ta kustantajan suosiossa. Mannisen mukaan 
Bergströmin aiemmissa kokoelmissa oli ollut 
paikoin hyvää yritystä, joka olisi voinut aikaa 
myöten varmistuessaan ”antaa kypsemmän 
tuloksen”. ”Asianlaita ei valitettavasti ole 
nähdäkseni muuttunut parempaan suuntaan”, 
hän kirjoitti. Bergström jatkoi suorasukaises- 
ta palautteesta huolimatta runojen kirjoitta- 
mista elämänsä loppuun asti. Maila Talviolta 
Bergström oli 1910-luvun alussa toivonut 
saavansa ohjausta proosatekstien laadintaan, 
mutta kontaktia ei ilmeisesti koskaan synty- 
nyt. Kirjeenvaihdossa Talvio (Maila Mikkola) 
torjui Bergströmin käsikirjoitukset ja avun- 
pyynnöt vedoten milloin kiireeseensä, mil- 
loin heikkoon terveyteensä.** 

Tyttärelleen Ellen Bergströmille 1930—1940- 
luvuilla osoittamissaan kirjeissä Bergström 
kertoi kirjallisista töistään, kommentoi Ellenin 
tekstejä ja antoi ohjeita kirjoitusharrastukseen. 

Kirjeissään hän paljasti kirjallisuusoppinsa, 
joka lienee paljossa velkaa muun muassa 
neuvoille, joita hän oli saanut vuonna 1912 
Otto Manniselta. Bergströmin mukaan hyvän 
runon merkkejä olivat muun muassa vahvat 
loppusoinnut ja riittävän tiivis mitta. Lisäksi 
ajatuksen tai tunnelman piti kohota loppuun 
asti. 


Runoilijaa ei voi opettaa; hän oppii itsekseen jos 
oppii. Ainoa, mitä voi tehdä, on ohjata ja neuvoa. 
Hyvä runo on suhteellisesti lyhyt; huono tekiä kir- 
joittaa jostaan, esim. 33 säkeistöä, hyvä saa kaiken 
saman paremmin sopimaan 5-6 säkeistöön. Ru- 
nossa tulee olla voimakkaat päätteet, eli loppusoin- 
nut; viimeinen säkeistö tulee olla ajatuksessa voi- 
makkain. Ajatuksen, tai tunnelman on kohottava 
tasaisesti ja kestettävä loppuun asti — —.? 


Millainen oli hyvä kirjoittaja? Bergströmin 
mielestä kirjailijalle oli tärkeintä ”seistä omal- 
la pohjalla, huomata ajanhenki, tuoda maail- 
maan jotain uutta oppimista ja ajattelemista”. 
Arkkiveisun onnistumista Bergström mittasi 
toisenlaisilla asioilla. Jos tiivistää Bergströmin 
kirjeistä ja mainospuheesta olennaisen, hyvä 
arkkiveisuteksti oli ajankohtainen, tyyliltään 
kansanomainen ja lukijoiden odotuksen mu- 
kainen. Onnistuessaan arkkiveisu oli myös 
rahallisesti tuottoisa. ”Saada koko kansa har- 
rastamaan ja lukemaan, elättää. Vaan tyylin 
täytyy silloin olla heidän mieleisensä”, kirjoit- 
ti Bergström tyttärelleen 11.3. vuonna 1948. 
Bergström korosti myös sitä, että hänen ark- 
kiveisunsa olivat aina omatekemiä ja niitä oli 
hyvä laulaa. 

Kuulumisen ja kutsumuksen ongelma 
Werner Bergströmin elämässä 


Kuulumisen kokemus, experience of belonging, 
tarkoittaa yksilön kokemusta tiettyyn yhtei- 
söön tai ryhmään kuulumisesta tai erillisyy- 
destä niihin nähden. Werner Bergström oli 
kokenut kirjailijan ammatin kutsumuksek- 
nuoruusvuosistaan saakka. Hän tahtoi ”Suo- 
men kirjailijoiden joukkoon”, mutta epäon- 
nistui. Kirjallisuuspiirien ulkopuolelle jäämi- 
nen ei ollut Bergströmille ainoa erillisyyden 
tunnetta aiheuttava asia. 

Avioiduttuaan Hilma Walleniuksen kanssa 
vuonna 1918 Werner Bergström oli asettunut 
viljelijäksi vaimon pienelle kotitilalle Lopen 
maanviljelijöiden asioiden ajajana ja maaseu- 
dun puolustajana (Lopen lehti 1.4.1936). Hän 
kirjoitti aiheesta myös arkkiveisuja 1920-luvun 
lopussa. Runoilevana pientilallisena hän ei 
kuitenkaan tuntenut kuuluvansa sen enempää 
sivistyneistöön kuin työväestöönkään Hän 
seurusteli isäntien kanssa ja katsoi, ettei voi 
esiintyä työväentaloissa. Isänmaallisia juhla- 
puheita hän piti paikallisen Kansallisseuran 
kesäjuhlassa (Hämeen Sanomat 19.7.1921). Toi- 
saalta hän oli kuitenkin vain vähäisen palsta- 
tilan viljelijä ja siltä osin sorrettujen puolella. 
Bergström käsitteli ristiriitaa myös omakoh- 
taisessa ”Jälkeen kapinan” -kertomuksessaan. 
Luonnoksena säilynyt tarina — tai romaanin 
alku — kuvasi porvarillisia aatteita kannatta- 
neen pienviljelijä-lauluntekijän unihoureita. 
Tämä tapasi punaisia sotavankeja ja tunsi 


sympatiaa näitä sorrettuja kohtaan, koska 
tunsi itsensäkin sorretuksi.** 

Bergström jatkoi läpi elämänsä kirjallisia 
töitään tilanpidon ohessa, vaikka kirjoittami- 
selle ei aina olisi ollut aikaa eivätkä runokä- 
sikirjoitukset olleet kelvanneet julkaistaviksi. 
Arkkiveisujen kukoistus puolestaan hiipui 
1930-luvulle tultaessa sanomalehdistön laajen- 
tumisen, äänilevyn tulon ja esimerkiksi kuo- 
rolaulutoiminnan yleistymisen takia (Asplund 
2006, 271). Niiden sijasta hän alkoi kirjoittaa 
muun muassa kuunnelma- ja näytelmäkäsi- 
kirjoituksia. Hän tarjosi eri lehdille julkaista- 
viksi jatkokertomuksia, runoja, yleisönosasto- 
kirjoituksia ja tietokilpailukysymyksiä, mutta 
useimpia niistä ei julkaistu. Lopen lehdessä il- 
mestyi kuitenkin 1930-luvulla paljon Bergströ- 
min tekemiä merkkipäivä- ja hautajaisrunoja 
paikkakunnan merkkihenkilöistä sekä muita 
runoja (esim. ”Valto Uotilan muisto”, Lopen 
lehti 31.8.1938; ”Vapauden patsas — Runo Lo- 
pen kansalaisille”, Lopen lehti 29.9.1937; runo 
”Pidetyn Presidenttimme P.E. Svinhufvudein 
täyttäessä 75-vuotta”, Lopen lehti 16.12.1936). 

Yksi Bergströmin pitkäaikaisista kirjalli- 
sista harrastuksista liittyi ravikilpailuihin eli 
kilpa-ajoihin. Hänellä oli tapana käydä Rii- 
himäen seudulla hevoskilpailuissa ja kirjoit- 
taa maksua vastaan illan tapahtumista heti 
paikan päällä laulu, jonka hän saattoi itse 
esittääkin saman tien. Lopulta Bergström tur- 
hautui näihinkin tehtäviin. Lopen lehti lakkasi 
lähettämästä tekijänkappaletta lehdistä, mikä 
Bergström koki loukkauksena. Myös hevos- 
miesten laulut hän ilmoitti — tosin vasta vähän 
ennen kuolemaansa — ”kylmästi lopettaneen- 

sa” kannattamattomina ja turhina: ”En men- 
nyt enää laulua tekemään, enkä laulamaan”? 

Vaikka Bergström näytti itsekin pitäneen 
arkkiveisujaan vain toissijaisena julkaisu- 
muotona, voi sanoa, että hän oli vahvimmil- 
laan juuri arkkilaulujen tekijänä. Julkaisujen 
suuresta määrästä päätellen ne syntyivät vai- 
vattomasti ja nojasivat aiheiltaan ja käsitte- 
lytavaltaan arkkiveisujen pitkään traditioon. 
Laulajana Bergström hallitsi laulunteon tek- 
niikat ja sai sovitettua niin kuplettityylin teh- 
dyt humoristiset rallatukset kuin kertovien 
laulujen dramaattiset säkeetkin tyylinmukai- 
sesti sävelmiin. Arkkiveisukauppiaana hän 
tunsi ostavan yleisön mieltymykset ja osasi 
täyttää yleisön odotukset. Werner Bergström 
tunnustikin viimeisessä tyttärelleen Ellenille 
osoittamassaan kirjeessä kansanomaisen kir- 
joittajanluonteensa. Hän uskoi, ettei tule sen 
takia koskaan kelpaamaan Söderströmin kus- 
tannusosakeyhtiölle. Sen sijaan hän korosti 
merkitystään kansan lukuhalun herättäjänä 
ja ruokkijana. 


Söderströmin mieleisiä en opi koskaan, kun en 
tunne hienoa maailmaa; Kun tyylini on kansan- 
omainen, mikä ei kelpaa heille. Ja kun olen aivan 
toista mieltä kuin he hienouksineen, mikä ei elätä, 
kun hienoja on vähän. Vaan saada koko kansa 
harrastamaan ja lukemaan; elättää, vaan tyylin 
täytyy silloin olla heidän mieleisensä — - Hylkään 
Söderströmin vanhanaikasena ja minulle sopimat- 
tomana. On aivan yhdentekevää missä painetaan, 
pääasia on kansan suosio. 


Antautumisestaan huolimatta Werner Berg- 
ström rasitti WSOY:tä useilla käsikirjoitustar- 
jouksilla vielä viimeisinä elinkuukausinaan 

kevättalvella 1948. Yksi toisensa jälkeen ne 
palautettiin julkaisemattomina. ”Teidän ru- 
nonne eivät vielä täytä niitä vaatimuksia, jotka 
meidän on pakko asettaa julkaisukelpoisille 
runoille”, kirjoitti WSOY:n kustannusjohtaja 
Martti Haavio helmikuussa 19489. Bergströ- 
millä riitti vielä silloinkin samanlaista sitkeyt- 
tä ja tulevaisuudenuskoa keksinnöilleen ja 
kirjailijanhaaveilleen kuin nuoruusvuosinaan. 
Hän kirjoitti tyttärelleen Ellenille kaksi viik- 
koa ennen kuolemaansa: 


Kun menen huhtikuussa Helsinkiin niiden keksin- 
töjen takia, joista olen kirjoittanut Kruununprins- 
sille ja jotka kun menestyvät ovat sata kertaa suu- 
rempi asia kun kaikki kirjat yhteensä, niin kaikki 
silloin selviää kirjoja myöten — —.3° 


Konsta Kajander on väitöskirjassaan Talonpoi- 
ka, herra, puoliherra (2020) kuvannut maaseu- 
dun lukevan ja kirjoittavan väestön asemaa 
modernisoituvassa yhteiskunnassa 1800-luvun 
jälkipuoliskolla. Sanomalehtien ”Kotimaasta” 
ja ”Maaseudulta” -osastoissa julkaistiin maa- 
seutukirjeitä, joissa kirjoitustaitoiset talonpo- 
jat ja säätyihin kuulumattomat itseoppineet 
kirjoittajat saivat ensimmäisen kerran mah- 
dollisuuden osallistua julkiseen keskusteluun 
ja mielipiteenvaihtoon ylempien säätyjen 
kanssa. Heitä kutsuttiin puoliherroiksi. He 
joutuivat silmätikuiksi, koska edustivat aika- 
laisten silmissä ylempien säätyjen huonoja 
piirteitä kuten laiskuutta. (Kajander 2020, 14.) 
Bergströmin elinaikana maaseutukirjeenvaih- 
tajien aika oli jo ohi ja sanomalehdistössäkin 
kehittynyt laaja paikallislehtien kenttä. Berg- 
strömin toimintaa ei voikaan nähdä suoraan 
maaseutukirjeenvaihtajien työn jatkona. Hän 

ei kirjoittanut maaseutukirjeenvaihtajien ta- 
paan uutisia kotipaikkakunnaltaan, vaan tar- 
josi sanomalehtiinkin lähinnä kaunokirjallisia 
tekstejä tai yleisönosastokirjoituksia. Mitä il- 
meisimmin hän oli silti puoliherrojen tapaan 
enemmän tai vähemmän joukkoon sopima- 
ton niin kustannusmaailmassa kuin asuinyh- 
teisössäänkin. Lisäksi hän oli utelias keksijän- 
luonne, ja innostui 1930—1940-luvuilla jopa 
malminetsinnästä, salatieteistä ja erilaisista 
mielikuvituksellisista keksinnöistä kuten va- 
lon taittumiseen perustuvasta näkymättömäk- 
si tekemisestä. Bergströmin sukuarkistossa 
on muiden papereiden joukossa huhtikuulta 
1948 pieni tunnistamaton lehtileike, jossa on 
29.3.1948 kuolleen Werner Bergströmin muis- 
tokirjoitus. Siinä ilmaistiin tiivistetysti hänen 
asemansa kyläyhteisössä: ”Hän oli ahkera 
tutkijaluonne, jota vain harvat ymmärsivät”. 


Lopuksi 


Bergström käytti itsestään nimityksiä runoilija 
ja kirjakauppias. Muutaman kirjeen allekirjoi- 
tuksena oli laulaja, lauluntekijä, palstatilalli- 
nen ja joskus myös kirjailija. Tällaisia olivat 
siis ne kulttuuriset instituutiot ja se kirjan 
yhteisö, johon Werner Bergström halusi kuu- 
lua. Hän olikin kirjojen myyjänä ja arkkivei- 
sujen julkaisijana ainakin osittain osa kirjan 
yhteisöä. Ennen kaikkea hän koki olevansa 
kirjailija, mutta kirjailijoiden ja kustantajien 
hyväksyntää hän ei saanut. 

Samaan aikaan kun arkkiveisujen kirjoit- 
taja Bergström esitteli itsensä kirjailijaksi ja 
runoilijaksi, kirjallisuuden- ja perinteentutki- 


jat puhuivat Bergströmin kaltaisista arkkikir- 
jailijoista sellaisilla sanoilla kuin viisunikkari, 
arkkiseppo, rahvaan runoniekka ja arkkivei- 
sujen sepittäjä (esim. Hultin 1931, 6-7; Laurila 
1956; Karhu & Kuismin 2021). Sanoissa kaikui 
— tarkoituksella tai tahattomasti — 1800-luvun 
sivistyneistön halveksunta arkkiveisuja koh- 
taan. Harvoja arkkiveisujen kirjoittajista tun- 
nettiin edes nimeltä. Heitä tarkasteltiin ylhääl- 
tä alaspäin, yhtenä kasvottomana joukkona, 
ja arkkiveisuja pidettiin joutavanpäiväisenä 
viihteenä. Nykypäivän tutkijankin on työläs- 
tä irrottautua tällaisista vakiintuneista, mutta 
arvolatautuneista sanoista, kun vanhaa tutki- 
muskirjallisuutta siteerataan. 

Arkkiveisukauppias Werner Bergström 
oli lauluntekijä, mutta kirjailijaa hänestä ei 
toiveistaan huolimatta koskaan tullut. Voi 
olla, että työ pienviljelijänä ja perhesiteet 
veivät voimia kirjoittamiselta. Mahdollisesti 
Bergströmin tyyli ja toiminta nojasivat liikaa 
1800-luvun kansankirjailijoiden traditioon, 
joka ei enää modernismin kynnyksellä ollut 
ajankohtaista. Hän ei osannut kirjallisen ilmai- 
sun kanonisia tapoja. Tai ehkäpä hänen ru- 
nonsa eivät vain olleet tarpeeksi hyviä, ku- 
ten kustantamojen hylkäyskirjeissä sanottiin. 
Tämän, ja monien muidenkin hänen tuotan- 
tonsa yksityiskohtien selvittely jää seuraavien 
tutkimusten tehtäväksi. Tässä esitelty tarina 
nostaa esiin yhden maalaismiehen kirjallisen 
toiminnan osana 1900-luvun alun kirjan yh- 
teisöä. Se valaisee arkkiveisukulttuurin viime 
vaiheita tekijän itsensä näkökulmasta ja tuo 
tutkimuksen ulottuville aiemmin tuntematto- 
man laajan arkistoaineiston. 

VIITTEET ran vuonna 2012, jolloin arkisto oli vielä järjes- 
tämättä, ja toisen kerran vuosina 2020 ja 2021. 
1 Werner Bergströmin kirje sisarelleen Blenda Tämän vuoksi arkistoviittauksissa saattaa olla 
Oleniukselle ja muille omaisille 29.3.1912, KA, epäjohdonmukaisuuksia. 
Bergströmin sukuarkisto, kirjeitä. 4 Lähden siitä, että arkkiveisut olivat lauluja. 
2 Werner Bergströmin kirje sisarelleen Blenda Niiden ymmärtäminen edellyttää sekä sävel- 
Oleniukselle ja muille omaisille 29.3.1912, KA, män että arkkiveisutekstin huomioimista. Se 
Bergströmin sukuarkisto, kirjeitä. ei kuitenkaan tässä tutkimuksessa ole valitun 
3 Olen tutustunut aineistoon ensimmäisen ker- näkökulman kannalta oleellista. 

Kokemuksen historiasta ja mikrohistoriallisesta 
tutkimussuuntauksesta esim. Annola & Kivi- 
mäki & Malinen, 2019; Kauranen 2013, 20—24. 

Werner Bergströmin kirje sisarelleen Blenda 
Oleniukselle 29.3.1912, KA, Bergströmin su- 
kuarkisto, kirjeitä. 

Werner Bergströmin kirje sisarelleen Blenda 
Oleniukselle 29.3.1912, KA, Bergströmin suku- 
arkisto, kirjeitä. 

Werner Bergströmin kirje isälleen 6.6.1912, KA, 
Bergströmin sukuarkisto, kirjeitä. 

Werner Bergströmin kirje isälleen 6.6.1912, KA, 
Bergströmin sukuarkisto, kirjeitä. 

Werner Bergströmin kirje Ellen Bergströmille 
18.5.1939, KA, Bergströmin sukuarkisto, kirjei- 
tä. 

Werner Bergströmin kirje Hilma Walleniuk- 
selle 25.10.1917. KA, Bergströmin sukuarkisto, 
Werner Bergström, Hilma Bergström, kirjeet ja 
asiakirjat 1910-1945. 

Werner Bergströmin kirje Hilma Walleniuk- 
selle 25.10.1917. KA, Bergströmin sukuarkisto, 
Werner Bergström, Hilma Bergström, kirjeet ja 
asiakirjat 1910-1945- 

Esim. Kuplettilauluja, Lahti, Aug. Kanervan 
kirjapaino 1915. KA, Bergströmin sukuarkisto, 
Werner Bergströmin ruono- laulu- ja muistivih- 
kot 1915-1938. 

Rakkauslauluja, Lahti, Aug. Kanervan kirjapai- 
no 1915. KA, Bergströmin sukuarkisto, Werner 
Bergströmin ruono- laulu- ja muistivihkot 1915- 
1938. 

Suru- ja murhelauluja. Kansalliskirjasto, Lauluja 
1929, 4- 

Suru- ja murhelauluja. Ei painovuotta. KA, 
Bergströmin sukuarkisto, Werner Bergströmin 
runos, laulu- ja muistivihkot 1915-1938; Hämeen 
Sanomat 27.2.1928. 

Ei painovuotta, Kansalliskirjasto, Lauluja 1929, 
5. Sama löytyy myös Kansallisarkistosta Berg- 

31 


strömin sukuarkistosta, Werner Bergströmin 
runo-, laulu- ja muistivihkot 1915-1938. 
WSOY:n M.I. Raition vastaus Yli aaltojen 
-kokoelman julkaisupyynnöstä 19.7.1913, KA, 
Bergströmin sukuarkisto, kustannusasioita. 
Otto Mannisen kirje Werner Bergströmille 
6.3.1917, KA, Bergströmin sukuarkisto, kustan- 
nusasioita. 

Maila Mikkolan kirjeet Werner Bergströmille 
21.11.1924 ja toinen päiväämätön 1910-luvulta. 
KA, Bergströmin sukuarkisto, Werner ja Hilma 
Bergström kirjeet ja asiakirjat 1910-1945. 
Werner Bergströmin kirje Ellen Bergströmille 
18.5.1939, KA Bergströmin sukuarkisto, kirjeitä. 
Werneri Bergströmin kirje isälleen 6.6.1912, 
KA, Bergströmin sukuarkisto, Ellen ja Eeva 
Bergström, kirjeitä. 

KA, Bergströmin sukuarkisto, Ellen ja Eeva 
Bergström, kirjeitä. 

Werneri Bergströmin kirje isälleen 6.6.1912, 
KA, Bergströmin sukuarkisto, Ellen ja Eeva 
Bergström, kirjeitä. 

Maamme-laulun sävelmään hän sovitti Maanvil- 
jelijän laulun ja Työväenmarssin sävelmään Pien- 
viljelijän marssin. (Kevään lauluja. [Hyvinkää 
1929]. Kansalliskirjasto, Lauluja 1929, 1aa.) 
KA, Bergströmin sukuarkisto, Runot, tarinat ja 
näytelmät 1927—1947. 

Werner Bergströmin kirje tyttärelleen Ellen 
Bergströmille 11.3.1948, KA, Bergströmin suku- 
arkisto, kirjeitä. 

WB:n kirje Ellen Bergströmille 11.3.1948. KA, 
Bergströmin sukuarkisto, kirjeitä. 

Haavion kirje Werner Bergströmille 10.2.1948, 
KA, Bergströmin sukuarkisto, Kustannusasioita. 
Kirje Ellen Bergströmille 11.3.1948, KA, Berg- 
strömin sukuarkisto, kirjeitä. 

KA, Bergströmin sukuarkisto, Werner Berg- 
ström, Hilma Bergström, kirjeet ja asiakirjat 
1910-1945. 

ARKISTOAINEISTO 


Bergströmin sukuarkisto, Kansallisarkisto (KA): 

Bergströmin konserttijuliste 1927, kotelo 1 

Ellen Bergströmin muistiinpanot 1957-2001, kotelo 
12 

Ellen ja Eeva Bergström kirjeitä, kotelo *Kustan- 
nusasioita” 

Runot, tarinat ja näytelmät 1927—1947, kotelo 4 

Valokuva-albumit 1930-1991, kotelo 6 

Werner Bergströmin runo- laulu- ja muistivihkot 
1915—1938, kotelo 3 

Werner ja Hilma Bergströmin kirjeet ja asiakirjat 
1910—1945, kotelo 2 


Arkkiveisukokoelma, Kansalliskirjasto: 
Werneri Bergströmin arkkiveisut. 


Lehdet 

Hämeen Sanomat 
24.2.1017 
19.7.1921 
27.2.1928 


Hämetär 


4.4.1916 
22.2. 1917 


Lopen lehti 
1.4.1936 
16.12.1936 
29-9-1937 
31.8.1938 

Kotomaamme katveinen kuva 
Suomenkielisen lehdistön paikalliskirjekulttuurin marginalisoituminen 


Ensimmäinen suomenkielinen romaani, 
Aleksis Kiven (1834-1872) vuonna 1870 il- 
mestynyt Seitsemän veljestä huipentuu koh- 
taan, jossa kerrotaan kirjan päähenkilöiden 
tulevaisuudesta. Kyvykkäimmäksi kuvatun 
Eeron kohdalla kirjailija kertoo, kuinka tästä 
tulee kansakunnan jäsen: 


Mutta sunnuntai- ja pyhäpäivinä hän [Eero] joko 
tutkiskeli sanomalehteänsä tai kirjoitteli itse kuulu- 
misia ja yhteiskunnallisia asioja pitäjästä, lähetettä- 
väksi samaan lehteen. Ja mieliisti otti aina toimitus 
vastaan hänen lähetyskappaleitansa, joiden sisältö 
oli ytimellistä vallan, esitystapa nasevaa ja selvää, 
useinpa nerokastakin. Ja tämänkaltaisista harras- 
telemisista laajeni hänen katselmansa elosta ja 
maailmasta. Synnyinmaa ei ollut hänelle enää epä- 
määräinen osa epämääräisessä maailmassa, ilman 
mitään tietoa missä ja minkälainen. Vaan tiesipä 
hän missä löytyy se maa, se kallis maailman-kulma, 
jossa Suomen kansa asuu, rakentelee ja taistelee ja 
jonka povessa lepäsivät isiemme luut. Hän tiesi sen 
rajat, sen meret, sen salaisesti hymyävät järvet ja 
nuo risuaitoina juoksevat harjanteet. Kotomaam- 
me koko kuva, sen ystävälliset äidinkasvot olivat 
ainiaksi painuneet hänen sydämensä syvyyteen. Ja 
tästä kaikesta syntyi hänen tahtoonsa halua ja pyr- 
kimistä kohden maamme onnea ja parasta. (Kivi 
1870-1873, 328.) 


Katkelma on monelle tuttu, mutta sen taustal- 
la oleva historiallinen ilmiö ei niinkään. Suo- 
menkielisessä lehdistössä syntyi 1800-luvulla 
lukijakirjeilmiö, josta kehittyi 1850-luvulta 
lähtien omintakeinen lehdistön paikalliskirje- 
kulttuuri. Aleksis Kivi todisti romaanissaan 
aikalaisena tätä historiallista ilmiötä, jossa tu- 
hannet kirjoittajat eri puolilta maata alkoivat 
lähettää lehtien toimitukseen kymmeniä tu- 
hansia paikallisyhteisöjen nimissä kirjoitettu- 
ja kirjeitä. Tämä Kiven romaanin avainkoh- 
ta voidaankin nähdä maanlaajuisen ja laajoja 
väestökerroksia koskettaneen suomalaisen 
kansalaisyhteiskunnan synnyn ensi askelten 
kuvauksena (ks. Kokko 2021a, 1-3). 
Paikalliskirjeilmiö oli osa suomenkielisen 
julkisuuden ensimmäistä nousua ja kulttuurina 
se jatkui pitkälle 1900-luvun puolelle. Ilmiön 
havaitsivat Aleksis Kiven ohella myös jotkut 
aikalaiset ja myöhempien polvien edustajat. 
Vuonna 1866 Suometar julisti jäähyväisnume- 
rossaan paikalliskirjeilmiön uudistaneen koko 
sanomalehdistön tarkoituksen 1850-luvun 
puolivälissä. Lehden päätoimittaja Fredrik 
Polenin (1823-1884) mukaan aikaisemmin 
lehdistön tehtäväksi ymmärrettiin vain uutis- 
ten kertominen ja kansanvalistus, mutta kun 

”lähetettyjä kirjoituksia ja tietoja maaseuduil- 
ta alkoi tulvata joka haaralta”, sanomalehden 
tehtäväksi alettiin ymmärtää myös kansan ää- 
nenkannattajana oleminen ja sen etujen puo- 
lustaminen (Polen 1866). 1800-luvun lopussa 
tuolloin jo miltei puoli vuosisataa jatkunee- 
seen paikalliskirjekulttuuriin kiinnitti huo- 
miota kirjallisuudentutkija Valfrid Vasenius 
(1848—1928), joka kirjoitti aiheesta ulkomaa- 
laisille lukijoille suunnatussa Suomi 19nnellä 
vuosisadalla -teoksessa. Vasenius kuvaili, kuin- 
ka muista maista poiketen Suomessa myös 
talonpojat kirjoittivat kokemuksiaan ja näke- 
myksiään lehtiin. (Vasenius 1896/1893, 348.) 
1920-luvun lopulla paikalliskirjekulttuurin jo 
hiipuessa pitkän linjan toimittaja K. N. Ranta- 
kari (1877—1948) tunnisti Vaseniuksen tapaan 
suomalaisen paikalliskirjekulttuurin ainut- 
laatuisuuden kansainvälisessä katsannossa ja 
kirjoitti: 

Suomenkielisten lehtien paikalliskirjeenvaihtajat 
— — ovat suorittaneet maamme sivistyshistoriassa 
paljon merkitsevän osan — —. Tällainen vuorovai- 
kutus on maamme sanomalehdistölle kunniaksi, 
ja se on samalla kansanvaltaisuuden kauneimpia 
ilmenemismuotoja (Rantakari 1928.) 


Suomea koskevassa historiantutkimuksessa 
tai suomalaisen historiakulttuurin kannalta 
keskeisissä teoksissa paikalliskirjekulttuuria ei 
kuitenkaan ole pidetty merkittävänä yhteis- 
kunnallisena tekijänä. Fennomaanisen liik- 
keen johtohahmo, historian professori Yrjö 
Sakari Yrjö-Koskinen (vuoteen 1882 Georg 
Zacharias Forsman) julkaisi vuonna 1869 
teoksen Oppikirja Suomen kansan historiasta, 
joka ensimmäisenä historian kokonaistul- 

kintana antoi suomenkieliselle väestönosalle 
etniset juuret ja selitti tämän kautta Suomen 
historiallisen kehityksen 1800-luvun puoli- 
väliin asti. (Tervonen 2014, 145-146.) Yrjö- 
Koskinen toi kirjassaan esille lehdistön voi- 
makkaan nousun 1800-luvun puolivälissä, 
mutta ei samassa yhteydessä maininnut kan- 
san paikalliskirjekulttuuria, jota hän yhtenä 
ahkerimpana 1850—1860-lukujen sanoma- 
lehtikirjoittajana oli ollut henkilökohtaisesti 
todistamassa (Yrjö-Koskinen 1869, 554-555). 
Historian professori E. G. Palmen (1849-1919) 
toimitti vuosina 1907—1912 ilmestynyttä suo- 
malaisen historiakuvan kannalta keskeistä, 
yli 5000 sivuista teosta Oma maa, jota hän piti 
omana pääteoksenaan. (Karonen & Räihä 
2014, 18). Teoksen yksi pisimmistä luvuista 
käsitteli lehdistön historiaa ja oli Palmenin 
omaa käsialaa (Holmila ym. 2014, 252). Teks- 
tissä Palmen näki 1850-luvulta lähtien nousus- 
sa olleen sanomalehdistön olleen ehkä jopa 
suurin syy siihen, miksi kansan laajat rivit, 
jotka aikaisemmin olivat miltei suljettuina 
yhteiskunnallisista riennoista, ovat päässeet 
niihin liittymään”. Palmen kuitenkin painotti 
yksinomaan sivistyneistön roolia lehtien toi- 
mittajina ja sivuutti lukijoiden kirjoittamat 
kirjeet lauseella ”miten mitättömiä heidän 
kyhäyksensä usein olivatkin”. (Palmén 1907, 
214, 208.) Myöskään seuraava historiantutki- 
japolvi ja sen uusi sosiaali- ja kulttuurihisto- 
riallinen koulukunta, jota kiinnosti uudella 
tavalla yhteiskunnan eri kerrosten laajat kol- 
lektiiviset ilmiöt, ei huomioinut suomalaista 
paikalliskulttuuria. Koulukunnan merkittävin 
saavutus oli Suomen kulttuurihistoria -kirjasarja, 
joka ilmestyi 1933-1936. Sen taustahahmoina 

olivat koulukunnan keskushahmon Gunnar 
Suolahden lisäksi eturivin historiantutkijat 
Eino Jutikkala ja Väinö Voionmaa. (Ahtiainen 
1991, 196-197.) Kirjasarjassa oli kyllä lehdis- 
töä koskenut luku, jossa ei kuitenkaan mai- 
nittu sanallakaan suomenkielisen lehdistön 
laajasta paikalliskirjekulttuurista (Anttila 1936, 
411). 

1970-luvulta alkaen historiantutkijat kiin- 
nostuivat suomalaisen kansalaisyhteiskunnan 
historiasta, jonka osaksi lehdistön paikalliskir- 
jeilmiö ei kuitenkaan päässyt. Siitä ei ole sa- 
naakaan suomalaisen kansalaisyhteiskunnan 
historian perusteoksessa Kansa liikkeessä 
(1987), joka jäljittää kansanliikkeiden synnyn 
lähinnä yhdistystoiminnan historiaan (Ala- 
puro & Stenius 1987, 20-39). Samaan aikaan 
Suomen sanomalehdistön historia -tutkimus- 
projektin tuloksia kokoavassa Suomen lehdis- 
tön historia 1 -kirjassa (1988) paikalliskirjeilmiö 
tunnistetaan, mutta vapaan kansalaistoimin- 
nan sijaan se yhdistetään sivistyneistön ohjai- 
leman yleisen mielipiteen syntyyn (Tommila 
1988, 178-181, 200-204.) Paikalliskirjekulttuuri 
ei esiinny myöskään 2000-luvulla kansallisen 
julkisuuden muotoutumista tutkineen Hannu 
Niemisen teoksessa Kansa seisoi loitompana 
(Nieminen 2006). Asetelma toistuu myös vii- 
me vuosikymmenten Suomen historian kaa- 
nonia kertaavissa yleisteoksissa, joissa koko 
suomenkielisen julkisuuden nousu loistaa 
poissaolollaan (Kokko 2019a, 5-6). Paikallis- 
kirjetoiminta kaikessa laajuudessaan onkin 
huomioitu niin tutkimuksessa kuin suoma- 
laisen yhteiskunnan kehitystä kuvaavissa 
laajoissa historiallisissa synteeseissä vasta 
2020-luvulla (Stark 2011; Kokko 2019a; Kajan- 

der 2020; Haapala ym. 2021; Karonen ym. 
2021; Östman ym. 2021). 

Tarkastelen tässä artikkelissa sitä, miksi 
1800-luvun puolivälissä kehittynyt lehdistön 
paikalliskirjekulttuuri jäi tutkimuksen ja ylei- 
sen historiatietoisuuden marginaaliin. Käytän 
aineistonani ilmiötä koskevia historiografi- 
sia lähteitä, paikallislukijakirjeitä kokoavaa 
Translocalis-tietokantaa sekä 1800-luvun puo- 
livälin lähteitä, joissa paikalliskirjeilmiöstä 
kirjoitettiin ensimmäistä kertaa. 

Esitän artikkelissani, että paikalliskirje- 
kulttuuri jäi tutkimuksen katveeseen, koska 
sekä sen syntyminen että sen käsitteellistä- 
minen henkilöityivät D. E. D. Europaeuksen 
(1820-1884) kiisteltyyn hahmoon. Hän oli yksi 
yliopistossa opiskelleista, suomenkieliseen 
kansaan ja kulttuuriin identifioituneista fenno- 
maaneista, joka kuitenkin ajautui 1800-luvun 
puolivälissä kansallisen liikkeen marginaaliin. 
Samoin kävi paikalliskirjekulttuurille, joka ei 
varhaisena vapaana kansalaistoimintana sopi- 
nut syntyaikakautensa sivistyneistön transna- 
tionaaliin kuvaan kansallisesta korkeakulttuu- 
rista. Nämä toisiinsa liittyneet tekijät johtivat 
paikalliskirjekulttuurin ulos jäämiseen sa- 
mana aikakautena rakennetusta kansallisen 
historian kaanonista. Paikalliskirjekulttuurin 
pysymistä tutkimuksen ja yleisen historia- 
tietoisuuden katveessa edisti erityisesti histo- 
riallisen lehdistömateriaalin vaikeakäyttöisyys 
tutkimuksen aineistona, jota helpotti vasta digi- 
talisaatio 2000-luvulla. 

Paikalliskirjeilmiöstä 
paikalliskirjekulttuuriin 


Suomalaisessa lehdistössä on esiintynyt pai- 
kallisyhteisöjen nimissä kirjoitettuja lukija- 
kirjeitä jo 1820-luvulta alkaen, mutta lähtö- 
laukaus varsinaiselle paikalliskirjeilmiölle oli 
Euroopan hullu vuosi 1848, jolloin eri puolilla 
maanosaa koettiin vallankumouksia ja väki- 
valtaisia kapinoita. Tapahtumien seurauksena 
venäläinen keisarivalta Suomessa kiristi pai- 
netun sanan sensuuria. Kohteena olivat eri- 
tyisesti suomenkieliset painotuotteet, joilla 
oli potentiaalia tavoittaa suurin osa väestöstä. 
Lehdistöstä sensuurin erityishuomiota sai suo- 
menkielisen oppineiston julkaisema Suometar, 
joka oli seurannut ulkomaanuutisosiossaan tii- 
viisti Euroopan tapahtumia. Vuonna 1849 vi- 
ranomaiset kielsivät Suomettarelta ulkomaan- 
uutisten julkaisemisen ja vuonna 1850 tuli 
voimaan kieliasetus, joka kielsi julkaisemasta 
suomeksi muuta kuin taloudellisen toimeliai- 
suuden edistämiseen ja kristilliseen hartau- 
teen tähtääviä kirjoituksia. (Louhivuori 1940, 
255-270, 343-360.) 

Päätös pakotti Suomettaren lopettamaan toi- 
mintansa vuonna 1850, mutta seuraavan vuo- 
den alusta se jatkoi uuden strategian turvin 
uudelleen. Lehti keskittyi nyt kotimaan uuti- 
siin, jotka olivat aiemmin jääneet sivuosaan 
sen palstoilla. Suometar alkoi rakentaa lähinnä 
eri puolilla maata asuneista fennomaanisen 
oppineiston edustajista koostunutta kirjeen- 
vaihtajaverkostoa, jonka jäseniä se kehotti 
kirjoittamaan omien paikkakuntiensa ajan- 
kohtaisista asioista ja lähettämään ne lehden 
toimitukseen. Kirjoitukset julkaistiin Suomet- 

taressa paikkakuntien nimissä, mikä oli suo- 
malaisessa lehdistössä jo aiemmilta vuosilta 
vakiintunut tapa. Tämänkaltaiset paikalliskir- 
jeet välttivät usein sensuuriin, koska niiden 
voitiin nähdä olevan kieliasetuksen sallimia 
kuvauksia taloudellisesta toimeliaisuudesta 
eri puolilta maata. (Kokko 2019b; ks. Louhi- 
vuori 1940, 427-429.) 

Suometar toimi aluksi suunnitelmallisesti 
hankkiessaan itselleen kotimaan kirjeenvaih- 
tajia. Tämän vuoksi aikaisempi tutkimus on 
nähnyt paikalliskirjeilmiön lähinnä sivisty- 
neistön ohjailemana kansanvalistuksellisena 
toimintana, joka antoi oppineistolle tietoa 
kansan yleisestä mielipiteestä. (Ks. Tommila 
1988, 201.) 2000-luvulla Kansalliskirjaston di- 
gitoitujen aineistojen avulla tehty tutkimus on 
kuitenkin kiinnittänyt uudella tavalla huomio- 
ta ilmiön laajuuteen ja yhteiskunnallisuuteen 
(mm. Stark 2011; Kokko 2019a; Kajander 2020). 
Suomen Akatemian Kokemuksen historian 
huippuyksikön HEXin yhteydessä toteute- 
tussa Translocalis-projektissa on kerätty järjes- 
telmällisesti paikalliskirjeitä digitaaliseen tie- 
tokantaan. Työ on tuonut esille, kuinka oppi- 
neiston aloittamasta paikalliskirjetoiminnasta 
kehkeytyi varsin nopeasti varhaista vapaata 
kansalaistoimintaa. Paikalliskirjeitä alkoi ni- 
mittäin tulvia Suomettaren toimitukseen yhä 
enemmän myös ihmisiltä, joita lehti ei ollut 
rekrytoinut kirjeenvaihtajaverkostoonsa. Jou- 
kossa oli huomattavan paljon itseoppineita 
kansankirjoittajia. (Kokko 2021a, 5-7; ks. 
myös Stark 2013b, 159-171.) 

Vuosien 1852 ja 1855 välillä paikalliskirjei- 
den vuosittainen määrä Suomettaressa kolmin- 
kertaistui. Näin kävi myös paikalliskirjeiden 

vuosittaisille lähetyspaikkakunnille (Translo- 
calis-tietokanta.) Samaan aikaan Suomettaren 
levikki lähti Suomen oloissa ennennäkemät- 
tömään nousuun. Kun uuden strategian en- 
simmäisenä vuonna 1851 lehdellä oli vain alle 
sata tilaajaa, seuraavana vuonna 1852 niitä 
oli jo 249 ja vuonna 1856 jo 4600. (Tommila 
1963, 332-335.) Sekä levikkiä että paikalliskir- 
jeiden suosiota nosti myös vuosina 1853-1856 
käyty Krimin sota, jonka aikana Englannin ja 
Ranskan laivasto teki operaatioitaan Itäme- 
rellä. Sota lisäsi ihmisten uutisnälkää ja sota- 
tapahtumia kerrottiin myös paikalliskirjeissä 


(Tommila 1988, 175—178; ks. Kokko 2021a, 6). 
Vaikka vuoden 1850 kieliasetus on useimmi- 
ten esitetty olleen raskas isku erityisesti fen- 
nomaaniselle liikkeelle, se ei itseasiassa kuih- 
duttanut suomenkielistä lehdistöä, joka koki 
paikalliskirjeilmiön ja sodan ansiosta voimak- 
kaan nousun (Kokko 2019a, 9-11). 
Translocalis-tietokantaan perustuva tutki- 
mus on paikantanut paikalliskirjeilmiön tär- 
keän käännekohdan vuoteen 1853, joka tuo- 
daan esiin kuviossa 1. Vielä vuonna 1852 kai- 
kista Suomettareen lähetetyistä kirjeistä vain 
18 prosenttia oli nimellä tai nimimerkillä alle- 


267 


https://doi.org/ 10.21435/ksvk.101 


HEIKKI KOKKO 


kirjoitettuja, loput olivat vailla minkäänlaista 
allekirjoitusta. Seuraavana vuonna 1853 alle- 
kirjoitettujen luku oli kuitenkin jo 49 prosent- 
tia ja vuonna 1854 jo 87 prosenttia. Samaan 
aikaan myös kirjoitusten alla olevien eri alle- 
kirjoitusten määrä moninkertaistui, mikä ker- 
too kirjoittajakunnan laajenemisesta. Vuonna 
1852 noin go prosenttia allekirjoitetuista kir- 
jeistä oli sellaisia, joiden kirjoittajat kirjoittivat 
nimimerkkiensä perusteella saman vuoden ai- 
kana muitakin Suomettaressa julkaistuja kirjeitä. 
Seuraavana vuonna luku oli 75 prosenttia ja 
vuonna 1856 enää 30 prosenttia allekirjoite- 
tuista kirjeistä oli useita kirjeitä vuodessa kir- 
joittaneiden tekijöiden käsialaa. (Translocalis- 
tietokanta.) 

Luvut osoittavat, että vuodesta 1853 al- 
kaen yhä useampi kirjoittaja yhä useammalta 
paikkakunnalta kirjoitti paikalliskirjeitä. Kyse 
onkin käännekohdasta, jonka jälkeen sivis- 
tyneistön ohjailema ilmiö muuttui vapaaksi 
kansalaistoiminnaksi eikä lehtien toimituksen 
värväämien henkilöiden kirjoitteluksi. Paikal- 
liskirjeilmiöstä kehittyi siis tässä kohtaa pai- 
kalliskirjekulttuuri. (Kokko 2021a, 5-7.) 

Paikalliskirjeilmiö levisi 1850-luvun aika- 
na kaikkiin suomenkielisiin sanomalehtiin, 
minkä seurauksena asiaan havahtuivat myös 
keisarivallan viranomaiset. Sensuuritoimien 
sijaan vuonna 1857 julkaisunsa aloitti suomen- 
kielinen virallinen lehti Suomen Julkisia Sano- 
mia, joka alkoi julkaista myös paikalliskirjeitä 
ja antoi niiden lähettäjille vapautuksen posti- 
maksuista. (Tommila 1988, 179-181.) Tämän 
myötä esivalta ikään kuin institutionalisoi pai- 
kalliskirjekulttuurin osaksi suomalaista yhteis- 
kuntaa (Kokko 2021a, 7-9). 

Paikalliskirjekulttuurista kehittyi heti sen 
alkuvaiheessa maanlaajuinen ilmiö. Kuviosta 
2, joka esittää kirjeiden vuosittaisten lähettä- 
mispaikkakuntien osuutta kaikista Suomen 
kaupungeista ja pitäjistä, voidaan havaita, 
kuinka vielä vuonna 1852 paikalliskirjeitä 
lähetettiin vain noin 15 prosentista Suomen 
pitäjistä ja kaupungeista. Seuraavana vuonna 
1853 luku oli jo yli 25 prosenttia. Tästä lähti 
nousu, jonka myötä 1860-luvun alussa kirjeitä 
lähettiin vuosittain noin kahdesta kolmasosaa 
Suomen pitäjistä ja kaupungeista. Jos lukuun 
otettaisiin vain suomenkieliset pitäjät, pro- 
senttiosuudet olisivat vielä tätäkin suurem- 
pia. Vuosittain julkaistujen paikalliskirjeiden 
määrä nousi 1850-luvun aikana noin 50:stä tu- 
hanteen. Kaiken kaikkiaan vuosien 1850-1875 
välillä julkaistiin noin 27 ooo paikalliskirjettä, 
joita kirjoitettiin enemmän tai vähemmän mil- 
tei maan jokaisesta suomenkielisestä kolkasta. 
(Translocalis-tietokanta.)? 

Translocalis-tietokannan rakentaminen on 
myös todentanut kirjeiden kirjoittajien laajan 
sosiaalisen skaalan, jonka jo aikalaiset toivat 
esiin. Suometar kertoi vuoden 1855 lopussa, 
että sen palstoilla julkaistujen 386:n lukija- 
kirjeen kirjoittajista noin puolet oli herroja 
ja puolet talonpoikaisia (Polen 1855). Vuon- 
na 1862 Sanomia Turusta puolestaan ilmoitti, 
että vuoden aikana julkaistuista kirjeistä vain 
muutama oli herrojen tekemä (Liljefors 1862). 
Päiviö Tommila on arvioinut, että 1850-luvulla 
noin 40 prosenttia tunnistetuista kirjeiden kir- 
joittajista edusti talonpoikia tai sitä alempaa 
yhteiskuntakerrosta (Tommila 1988, 201-202). 
Todellisuudessa kaikkia kirjeiden kirjoittajia 
koskevan luvun on oltava tätä korkeampi, 

Kuvio 2: Paikalliskirjeiden lähetyspaikat — vuosittainen 
prosenttiosuus kaikista suomen paikkakunnista 

koska juuri edellä mainittuihin ryhmiin kuulu- 
neiden ihmisten henkilöllisyyttä ja sosiaalista 
asemaa on vaikeampi selvittää (Kokko 2019b). 
Translocalis-tietokannassa 1850—1875 sadat 
kirjoittajat identifioivat itsensä muun muassa 
torppareiksi, rengeiksi, tehdastyöläisiksi tai 
palvelijoiksi. Mukana on myös yli 150 nais- 
kirjoittajien kirjoittamaa kirjettä. (Translocalis- 
tietokanta.) 

Translocalis-tietokantaan perustuvassa tut- 
kimuksessa on vahvistunut jo aiemmin esitetty 
käsitys suomenkielisen paikalliskirjekulttuu- 
rin omintakeisuudesta. Vastaavaa maanlaa- 
juista lukijakirjekulttuuria ei löydy Euroopan 
muista maista, joissa lehdistö kehittyi yleensä 
urbaanien keskusten ympärille. (Kokko 2019a, 


Kaupungit 


16-19; Kokko 2021a, 13.) Suomenkielinen 
lehdistö puolestaan kehittyi lähes kokonaan 
maaseudulla asuneen lukijakunnan varaan, 
jolle lehdet jaettiin postin mukana. Vaikka esi- 
merkiksi Suometar ja Suomen Julkisia Sanomia 
painettiin Helsingissä, niiden tilaajista 1850-lu- 
vun lopulla vain 5-6 prosenttia asui pääkau- 
pungissa (Tommila 1988, 236-238). Taustalla 
olivat Suomen agraarisuus ja kieliolot. Vielä 
vuonna 1865 93 prosenttia suomalaisista asui 
maaseudulla ja koska ruotsinkielisten osuus 
kaupunkiväestöstä oli suuri, vielä suurempi 
osa maan 85 prosenttisesta suomenkielisestä 
väestöstä eli agraarista elämää (SVT VI, 19, 
25). Suomenkielinen lehdistö kehittyikin poik- 
keuksellisesti maanlaajuiseksi sen ensimmäi- 

sessä nousuvaiheessa 1800-luvun puolivälissä 
kehittyneiden liikenne- ja tietoliikenneyhte- 
yksien sekä painoteknologian ansiosta (Kokko 
2019a, 16-19; Kokko 2021a, 3-5). Suomalaisen 
yhteiskunnan 1800-luvun puolivälin kehys 
mahdollisti paikallislukijakirjekulttuurin, jol- 
laista ei muiden maiden historiasta tavata. 
Paikalliskirjekulttuurin nousu selittyy par- 
haiten sillä, että eri puolilta maata lähetetyt 
paikalliskatsaukset 1800-luvun puolivälin 
Suomessa olivat jotain, jota ajan ihmiset ha- 
lusivat lukea. Kirjeistä välittyi lukijoille heil- 
le helposti omaksuttavassa muodossa tietoa, 
jolle oli kysyntää muuttumaan alkaneessa 
maailmassa, kun modernisaation ensimmäi- 
set vaikutukset alkoivat ulottua maaseudulle. 
(Kokko 2019a, 9-11, 16-19.) Sanomalehdet tar- 
josivat suomenkieliselle kouluttamattomalle 
väestönosalle ensimmäisen yhteiskunnallisen 
väylän julkaista ajatuksiaan. Koska yhteiskun- 
ta ei vielä 1800-luvun puolivälissä tarjonnut 
suomenkieliselle väestönosalle koulutusta, 
kyse oli monilta osin itseoppineiden kansan- 
kirjoittajien esiinmarssista ja laajemmin kirjal- 
listumisen kulttuurisesta ja yhteiskunnallisesta 
prosessista (ks. Kauranen 2013 25-38; Kokko 
2021b). Usein anonyymeina tai nimimerkkien 
suojassa julkaistut paikalliskirjeet myös mah- 
dollistivat sääty-yhteiskunnan rakenteiden 
uudenlaisen haastamisen. Kirjeiden kautta 
alemmassa asemassa ollut saattoi käyttää 
ylimpiään kohtaa valtaa uudella tavalla ano- 
nyymisti ja säätyaseman ohittaen. Kirjeiden 
kautta oli mahdollista tuoda esille esimerkiksi 
paikallisten virkamiesten kyseenalainen toi- 
minta. (Ks. Stark 2011, 55-59.) 
Paikalliskirjeiden kokonaisvaltainen tutki- 

minen ei ole ollut mahdollista ennen 2000-lu- 
vun digitaalisia aineistoja ja menetelmiä. Lu- 
kijakirjeaineiston aikaisempi vaikea saatavuus 
onkin ensimmäinen vastaus kysymykseen, 
miksi paikalliskirjekulttuuri on jäänyt tutki- 
muksen katveeseen. Se ei kuitenkaan selitä, 
miksi ilmiö jäi pimentoon myös suurimmal- 
ta osalta aikalaisista. Tämän vuoksi katse on 
kiinnitettävä tarkemmin 1800-luvun puolivä- 
liin, jolloin paikalliskirjekulttuuri syntyi. 


D. E. D. Europaeus ja 
paikalliskirjekulttuurin synty 


D. E. D. Europaeuksen uraa ja asemaa fenno- 
manian piirissä on jonkin verran tutkittu, 
mutta hänen keskeistä rooliaan paikalliskirje- 
kulttuurin syntymisessä ei ole aikaisemmassa 
tutkimuksessa tuotu esille (vrt. Koskimies 
1896; Salminen 1905; Kuusi & Timonen 1988; 
Sulkunen 2004). 

Europaeus oli ylioppilas, joka oli 1840-lu- 
vun lopussa noussut lähelle fennomaanisen 
liikkeen ydintä. Hän oli vuonna 1847 ilmesty- 
misensä aloittaneen fennomaanisten yliopis- 
kelijoiden toimittaman Suomettaren perustaja- 
jäsen ja sen ensimmäisen vuoden ahkerin 
kirjoittaja (Tommila 1988, 164; Rapola 1947, 
22-25). Samoihin aikoihin Europaeus tuli 
tunnetuksi uutterasta kansanrunouden kerää- 
mistoiminnastaan. Hänellä oli keskeinen rooli 
Uuden Kalevalan (1849) kokoamisesta, josta hän 
sai myös Elias Lönnrotin kiitokset teoksen 
esipuheessa (Kaukonen 1988, 66-68). 1850-lu- 
vun taitteessa Europaeus suuntautui kielitie- 
teellisiin tutkimuksiin ja julkaisi vuonna 1853 

kiitellyn suomalais-ruotsalaisen sanakirjan 
(Lehikoinen 1988, 109-111). Tämän urakan 
jälkeen hän alkoi keskittyä paikalliskirjekult- 
tuurin edistämiseen Suomettaren palstoilla. 

Europaeuksen tammikuussa 1853 Suometta- 
ressa julkaisema kirjoitus ”Kehoitus maamiehil- 
le lähettämään kirjoituksia maamme sanoma- 
lehtiin” oli sytyke, joka laukaisi organisoidun 
kirjeenvaihtajaverkoston ulkopuolisten kirjei- 
den tulvan Suomettaren toimitukseen (Euro- 
paeus 1853; Translocalis-tietokanta). Kirjoi- 
tuksessaan Europaeus pyysi sanomalehtien 
lukijoilta kirjoituksia kaikkiin Suomen sano- 
malehtiin.s Europaeus antoi neuvoja tekstien 
kirjoittamiseen ja pyysi erityisesti tietoja pai- 
kallisista sattumuksista, yrityksistä perustaa 
kouluja ja kirjastoja sekä raportteja paikallisis- 
ta kokouksista. Europaeus tiedusteli sahojen, 
ruukkien ja tehtaiden vaikutusta paikalliseen 
elämään. Hän halusi myös kirja-arvosteluja ja 
keskustelua suomen kirjakielestä. Europaeus 
korosti artikkelissaan, että kirjeiden kirjoit- 
tajan ei täytynyt olla oppinut, vaan asiaan 
saattoi alkaa kuka tahansa kirjoitustaitoinen. 
Vaikka Europaeus ei kirjoituksensa aikaan 
ollut Suomettaren toimituksen jäsen, antoi 
lehti hänen puhua itsensä puolesta. Tekstissä 
nimittäin luvattiin Suomettaren maksavan pi- 
demmistä kirjoituksista 30 kopeekan palkkion 
(Europaeus 1853).4 Seuraavana vuonna 1854 
Europaeus esiintyi jälleen lehden palstoilla 
ja uudisti kirjeiden lähettämistä koskevan 
pyyntönsä ja neuvoi niiden muotoilemisessa 
(Europaeus 1854). 

Europaeuksen kirjoitukset olivat lähtölau- 
kauksia suomenkielisen lehdistön paikallis- 
kirjekulttuurille kansalaistoimintana. Vuon- 

na 1855 Suomettaren omistaja Paavo Tikkanen 
saattoikin summata kulunutta vuotta ja toi- 
mitukseen tullutta kirjeiden tulvaa todeten 
*voimme melkein sanoa, ett'ei kukaan yksinäi- 
nen vaan koko Suomen kansa on toimittanut 
Suometarta” (Tikkanen 1855). 

Samaan aikaan paikalliskirjekulttuurin nou- 
sun kanssa Europaeus oli kuitenkin ajautunut 
törmäyskurssille fennomaanisen sivistyneis- 
tön kanssa. Hän lähti yllättäen Krimin sodan 
aikana vuonna 1855 vaeltamaan Eurooppaan 
esiintyen siellä itse valtuuttamanaan rauhan- 
lähettiläänä. Passittoman ja sekavassa mielen- 
tilassa olleen Europaeuksen kiertomatka 
päättyi poliisisaattueessa takaisin kotimaahan. 
(Kuusi & Timonen 1988, 26, 43-50.) 

Tapaus tuhosi Europaeuksen uskottavuu- 
den fennomaanisen eliitin silmissä, mutta oli 
lopulta pidemmän kehityksen huipentuma. 
Europaeus oli nimittäin alkanut ajautua sivu- 
raiteelle jo 1840-luvun lopulta lähtien. Kes- 
keisenä syynä tähän oli hänen työnsä kansan- 
runouden parissa. Alkujaan Lönnrotin apu- 
laisena toiminut Europaeus alkoi Uuden 
Kalevalan tekovaiheessa vaatia, että Kaleva- 
laan sisällytettäisiin myös Tverin ja Inkerin 
alueen kansanrunoja, joita hän oli kerännyt 
ja suunnitteli keräävänsä lisää. Europaeus jul- 
kaisi itse näitä Inkerin runoja jo vuonna 1847 
painetussa Pienessä Runon-sepässään. Tämän- 
kaltaista Lönnrotin ja Kalevalan haastamista 
ei fennomanian sisällä katsottu hyvällä, sillä 
jo Vanhasta Kalevalasta (1835) oli sen ilmesty- 
misensä jälkeen tullut eräänlainen fennoma- 
nian kulttuurinen kulmakivi, jonka asemaa ei 
liikkeen sisällä sopinut kyseenalaistaa. Kun 
Europaeus sai vuonna 1849 Uuden Kalevalan 

ilmestymisen jälkeen huomata, että hänen 
neuvojansa ei ollut otettu huomioon, aloitti 
hän julkiset tunteenpurkaukset kirjaa kohtaan. 
Europaeuksen hyökkäys fennomanialle miltei 
pyhiksi symboleiksi muodostunutta Kalevalaa 
ja erityisesti sen tekijän haastaminen Inkerin 
alueelta kerättyjen runojen avulla ajoivat 
häntä jo tässä vaiheessa kohti fennomanian 
marginaalia. (Sulkunen 2004, 83-84, 109-115; 
Kuusi & Timonen 1988, 25-26, 40.) 

Europaeuksen asemaa eliitin jäsenenä 
ei helpottanut myöskään se, että hän rikkoi 
henkilökohtaisessa elämässään monia aikan- 
sa sosiaalisia normeja. Europaeuksen hankala 
persoona ja heikot sosiaaliset taidot hanka- 
loittivat hänen asemaansa — hänellä ei ollut 
pysyvää kotia eikä hän välittänyt aikakauden 
pukeutumiskoodeista. Europaeus ei myös- 
kään missään vaiheessa tehnyt yliopisto-opin- 
tojaan loppuun, mikä sai hänet loittonemaan 
akateemisesta tutkijakunnasta ja oppineistosta 
yleensä. Europaeuksen luisua alaspäin vauh- 
ditti hänen suhteensa venäläistä keisarivaltaa 
edustaviin tahoihin. Europaeuksen folkloris- 
tinen, kielitieteellinen ja kansatieteellinen työ 
perustui pitkälti pitkien tutkimusmatkojen 
tekemiseen. Kotimaisten rahahanojen sulkeu- 
tuessa 1850-luvun aikana hän turvautui työs- 
sään yhä enemmän venäläisten tahojen tar- 
joamiin apurahoihin saadakseen matkansa 
toteutettua. Fennomaanisen sivistyneistön 
keskuudessa tämä sai aikaan epäluuloja Eu- 
ropaeuksen lojaliteettia kohtaan. (Kuusi & 
Timonen 1988, 26, 39-50.) 

Europaeuksen Euroopan matkan jälkeen 
suomenkieliset sanomalehdet alkoivatkin 
estää Europaeuksen kirjoitusten julkisuuteen 

pääsyä. 1860-luvulla hänet leimattiin lehdis- 
sä julkisesti hulluksi ja kirjoitustaidottomaksi. 
(Ks. esim. Linder 1864.) Tämän kaiken jälkeen 
Europaeuksesta tuli vainoharhainen ja hänen 
kirjoituksensa muuttuivat aikaisempaa seka- 
vammiksi (Sulkunen 2004, 114-115; Kuusi & 
Timonen 1988, 43-45). Syy- ja seuraussuhteita 
on vaikea jälkeenpäin arvioida, mutta Euro- 
paeuksen sosiaalinen eristäminen fennoma- 
nian piiristä tuskin ainakaan edesauttoi hänen 
mielenterveyttään. 

Paikalliskirjekulttuuri oli omalla tavallaan 
Europaeuksen marginaaliin ajautumisen si- 
jaiskärsijä. Kun hän Euroopan matkansa jäl- 
keen vuonna 1856 yritti julkaista Suomettaressa 
artikkelin, jossa hän teki yleisen aloitteen uu- 
den, pelkästään lukijakirjeisiin keskittyvän 
sanomalehden ”Kansakunnan Lehden” perus- 
tamisesta, lehti kieltäytyi kirjoituksen paina- 
misesta sen palstoilla. Europaeus sai kuiten- 
kin kirjoituksensa julki yli vuosi myöhemmin 
valtion virallisessa lehdessä Suomen Julkisissa 
Sanomissa. (Europaeus 1857.) 

Seuraavina vuosina Europaeus yritti itse 
useaan kertaan perustaa ”Kansakunnan Leh- 
teä”, mutta ei viidestä eri anomuksesta huoli- 
matta onnistunut saamaan sille julkaisulupaa 
viranomaisilta. (Halila 1988, 21.) Hän myös 
pyrki saamaan Suomalaisen Kirjallisuuden 
Seuran innostumaan asiasta, mutta hanke 
törmäsi seuran tutkijaosaston kielteiseen lau- 
suntoon.5 Vihdoin vuonna 1863 Europaeus 
onnistui saamaan viranomaisilta painoluvan 
”kansakunnan keskustelemus-lehdelleen”, 
jonka ohjelmana oli olla ”julkinainen valtiosali, 
jossa jokaisella on oikeus puhua” (Europaeus 
1863). Hän pystyi kuitenkin julkaisemaan 

Kansakunnan Lehteä omalla kustannuksellaan 
vain muutaman numeron verran vuosina 1863 
ja 1864 (Landgren 1988, 314). Europaeuksen 
panostusta lukijakirjekulttuuriin kuvaa hyvin 
se, että hän yritti 1860-luvulla myös saada 
julkaistua juuri näiden kirjeiden kirjoittajille 
tarkoitettua Kirjoitusmiesten ohjekirjaa ja siihen 
liittynyttä Suomalaisen oikeinkirjoituksen oppi- 
kirjaa, joita ei kuitenkaan missään vaiheessa 
painettu (Forsman 1896, 22). 

Europaeus halusi lukijakirjekulttuurin 
osaksi fennomaanista kulttuuriohjelmaa. Hän 
kirjoitti lukijakirjekulttuurista julkisuuteen 
pitkiä tekstejä jo ilmiön syntyvaiheessa 1850- 
luvulla. Kun paikalliskirjeet alkoivat lisääntyä 
suomenkielisessä lehdistössä, Europaeus oli 
ensimmäinen, joka tunnisti ja käsitteellisti il- 
miön kulttuurisen ja yhteiskunnallisen merki- 
tyksen. Jo vuonna 1856 hän kirjoitti Sanan- 
Lennättimeen artikkelin, jossa hän korotti 
lehtiin lähetetyt kirjeet suomalaiskansallisen 
kirjallisuuden ilmauksiksi. (Europaeus 1856)? 
Europaeus asetti myös ensimmäisenä suoma- 
laisen lukijakirjekulttuurin erityisyyden kan- 
sainväliseen kehykseensä. Hän kirjoitti vuon- 
na 1861 artikkelin, jossa hän huomautti, ettei 
ilmiötä, jossa tavalliset kansan jäsenet julkaise- 
vat kirjoituksiaan lehdissä, ole Ruotsissa ollen- 
kaan eikä myöskään ruotsinkielisen väestön- 
osan keskuudessa Suomessa. (Europaeus 
1861.) Vuonna 1862 Europaeus painatti kirjan 
Kirjoituksia Suomen kansan tärkeimmistä asioista, 
suurimmaksi osaksi syrjä-sensuureista paenneita, 
jossa paikalliskirjekulttuuri oli keskeisessä 
osassa. Teoksessa hän laajensi havaintonsa 
paikalliskirjekulttuurin erityisyydestä koko 
Eurooppaan. Europaeuksen mukaan Suomen 

kansan tuli olla ylpeä siitä, että kirjeiden kir- 
joittamisesta sanomalehtiin oli tullut yleinen 
tapa, sillä kaikkialla muualla Euroopassa leh- 
distö oli yksittäisten toimittajien ylivallan alai- 
nen. Kirjassaan Europaeus taisteli suomalais- 
ta ”syrjä-sensuuria” vastaan, jonka hän näki 
olevan toimittajien valtaa valita lehtiinsä pää- 
sevät kirjoitukset. (Europaeus 1862.) Onkin 
huomattavaa, että Europaeuksen kirjallinen 
taistelu 1860-luvulla liittyi hänen muuttunee- 
seen asemaansa fennomanian kentässä, mutta 
oli samalla myös pyrkimys paikalliskirjekult- 
tuurin edistämiseen lehtien palstoilla (vrt. 
Kuusi & Timonen 1988, 39-43). 

Samaan aikaan muut ajan fennomaanisen 
oppineiston edustajat kirjoittivat paikalliskir- 
jeistä julkisuuteen yleensä vain harvoin ja ohi- 
mennen. Käsitellessään aihetta heidän äänen- 
sävynsä oli useimmiten vähättelevä tai jopa 
pilkallinen. Elias Lönnrot viittasi toimittamis- 
saan Oulun Viikko-Sanomissa paikalliskirjeisiin 
jo vuonna 1852 kirjoittaen, että kansa ei saa 
niistä ”mitään varsinaista oppia” tai ”sanotta- 
vaa hyvää” (Lönnrot 1852). Gustaf Eurén 
kirjoitti vuonna 1855, kuinka paikalliskirjeet 
olivat ”aivan tyhjää puhetta kaikista maamme 
ääristä”, ja syytti niitä runsaasti julkaisevaa 
Suometarta tyhjien paperiarkkien myynnistä 
(Euren 1855). Vuonna 1862 Yrjö-Koskinen 
kommentoi Europaeuksen kampanjointia 
paikalliskirjeiden puolesta toteamalla, ettei 
”voi pitää asiaa niin ylen tärkeänä kuin herra 
E.” (Yrjö-Koskinen 1862). Seuraavana vuon- 
na Yrjö-Koskisen veli Jaakko Forsman puo- 
lestaan luonnehti paikalliskirjeitä sisällöltään 
”lukkarien ja siltavoutien kunniankiistoiksi” ja 
aineistoksi, joita ei kukaan sivistynyt mielel- 

lään lue. Forsman myös syytti tuolloin kirjeitä 
runsaasti julkaissutta Sanomia Turusta -lehteä 
sen palstojen muuttamisesta ”kylänkujiksi”. 
(Forsman 1862.) Myöhemmin vuonna 1869 
Antti Jalavan toimittama Uusi Suometar nosti 
tikunnokkaan suomalaista teatteria kritisoi- 
neen Kansan Lehden paikalliskirjeen ja luon- 
nehti kirjeitä lähes sellaisenaan julkaisseen 
lehden täyttävän palstojaan ”moskalla” (Alm- 
berg 1869). Suomettaren toimittajat Paavo Tik- 
kanen Ja Fredrik Polen, jotka olivat nähneet 
paikalliskirjeiden julkaisemisen vaikutuksen 
lehden levikkiin, toivat ilmiötä esille joissain 
lehden tilaajille kohdistetuissa kirjoituksissaan 
(Tikkanen 1855; Polén 1866).8 Europaeuksen 
kaltaiseen fennomanian suuntaa koskevaan 
kulttuuripoliittiseen debattiin kirjeiden puo- 
lesta he eivät kuitenkaan ryhtyneet. 

Europaeus olikin 1800-luvun puolivälin 
fennomaanisen eliitin keskuudessa ainoa, jo- 
ka näki paikalliskirjekulttuurin kulttuurisen 
ja yhteiskunnallisen potentiaalin.? Sen sijaan 
muuta sivistyneistöä eivät paikalliskirjeiden 
sääty-yhteiskunnan rakennetta haastava sävy 
ja niiden esille tuoma kansan aikaisempaa ak- 
tiivisempi toimijuus samassa mitassa miellyt- 
täneet. Tämä koski myös itäistä fennomaniaa 
edustaneita Savo-karjalaisia oppineita, jotka 
olivat 1840-luvulta lähtien alkaneet suuntau- 
tua uudella tavalla kohti kansaa ja sen kult- 
tuuria. Europaeus kuului heidän joukkoonsa, 
mutta paikalliskirjekulttuuri ei häntä lukuun 
ottamatta saanut heistä puoltajia. (Ks. Sulku- 
nen 2004, 84-96.) 

Paikalliskirjekulttuurin tukeminen sopii hy- 
vin osaksi Europaeuksen muuta elämäntyötä, 
jonka keskeisenä piirteenä oli johdonmukai- 

nen kiinnostus kansaa ja sen oloja kohtaan. 
Matti Kuusen ja Senni Timosen mukaan Eu- 
ropaeuksen elämäntyötä leimaa ajatus, jonka 
mukaan tavallisen kansan kokemus on itses- 
sään arvokas, ilman eliitin siihen kohdistamaa 
toimitustyötä. Tämänkaltainen ajattelu leima- 
si Europaeuksen suhdetta Kalevalaan. (Kuusi 
& Timonen 1988, 35.) Asetelma näkyi myös 
hänen lehdistöä koskevassa työssään. Jo Suo- 
mettaren toimituksessa ollessaan Europaeus 
olisi halunnut lehdestä enemmän kansalle 
suunnatun. Lehden muut toimittajat Paavo 
Tikkanen, Anders Warelius ja August Ahl- 
gvist olivat kuitenkin eri mieltä, mikä johti 
Europaeuksen eroon lehden toimituksesta 
jo vuonna 1848 (Teperi 1965, 96-97). Yksin 
vähemmistöön jäänyt Europaeus oli linjauk- 
sessaan lopulta oikeassa, sillä paikalliskirjeil- 
miön myötä kolmisen vuotta myöhemmin 
Suomettaren linja oli muuttunut yhä enemmän 
kansanlehdeksi. 

Europaeusta koskevassa tutkimuksessa 
hänen erikoispiirteekseen on todettu hänen 
kykynsä nähdä asioita, joita hänen aikalai- 
sensa eivät tunnistaneet mutta joiden arvo 
huomattiin yleisesti myöhemmin. Monet 
Europaeuksen ideat ja keksinnöt ovatkin saa- 
neet ansaitsemansa arvon vasta hänen kuole- 
mansa jälkeen. Kansanrunouden keräämisen 
alalla Europaeus oli ensimmäisiä, joka näki 
eeppisten (kansan)runojen ulkopuolelle. Hän 
yritti tuoda esille jo C. A. Gottlundin ja M. A. 
Castrenin havaitseman fennomanian piirissä 
epäsuositun tosiseikan, jonka mukaan Kale- 
vala ei ollut mikään aito eepos, vaan Lönn- 
rotin kokoon kehittelemä teos. (Kaukonen 
1988, 76-81.) Europaeuksella oli Gottlundin 

ohella myös aikalaisiaan laaja-alaisempi suh- 
tautuminen kansanperinteeseen. Europaeus 
esimerkiksi näki lyriikan, itkuvirsien ja runo- 
sävelmien arvon ja ehdotti palkkioiden anta- 
mista siitä, että tavalliset ihmiset kirjoittaisivat 
kansanperinnettä itse ylös. (Kuusi & Timonen 
1988, 31-37.) Näiden kulttuuriperintöaineisto- 
jen joukkoon voidaan myös lisätä suomenkie- 
lisen lehdistön paikalliskirjekulttuuri, jonka 
alkuunpanossa ja käsitteellistämisessä Euro- 
paeuksen rooli on aikaisemmin ollut tunte- 
maton. 


Kansasta kansallisuuteen — tieteen 
ja korkeakulttuurin mittapuu 


Europaeuksen kohtelu tai paikalliskulttuurin 
esille tuoma sivistyneistölle vieras aktiivinen 
kansakuva eivät kuitenkaan kuvaa tyhjentä- 
västi sitä, miksi paikalliskirjekulttuuri ei pääs- 
syt suomalaisen historiankirjoituksen kaano- 
niin. 1800-luvun puolivälin fennomaanisen 
oppineiston suhtautumista sekä Europaeuk- 
seen että paikalliskirjekulttuuriin selittävät 
nimittäin myös aikakauden yleisempään in- 
tellektuelliin ilmapiiriin liittyvät tekijät. 
Vaikka vuoden 1848 eurooppalaiset tapah- 
tumat olivat eräänlainen lähtölaukaus paikal- 
liskirjekulttuurille, kun ulkomaanuutisten sen- 
suurin vuoksi fennomaanisen oppineiston 
oli suunnattava lehtensä enemmän kansalle, 
kohdisti Euroopan hullu vuosi samaan aikaan 
oppineiston ajattelua vastakkaiseen suuntaan 
pois kansankulttuurista. Vielä 1800-luvun alku- 
puoliskolla Euroopan oppineistoa ja sen na- 
tionalismia leimasi romanttinen eetos, jossa 

tavallista kansaa idealisoitiin. Kantavana aja- 
tuksena oli, että erilaiset luonnonolosuhteet 
olivat muovanneet sekä kansojen että yksilöi- 
den kansalliset piirteet toisistaan poikkeaviksi 
ja että näitä piirteitä oli tuotava esiin ja vaalit- 
tava. Kalevala ja sen vastaanotto itsessään ovat 
hyvä esimerkki tällaisesta ajattelusta. Vuoden 
1848 mullistusten jälkeen ajan oppineiston 
aatteiden puhuri alkoi kuitenkin pikkuhiljaa 
käydä toisesta suunnasta. Tavallisen kansan 
noustessa eri puolilla Eurooppaa valtaapitäviä 
vastaan, kansa alkoi muuttua uudella tavalla 
uhkaksi oppineiston identiteetille. (Ks. Suo- 
lahti 1974, 209-227.) 

Näyttääkin siltä, että kansa nationalistisen 
eliitin kiintopisteenä vaihtui 1850-luvulla kan- 
sallisuuteen. Kansa edusti tapoja ja perinteitä, 
mutta kansallisuus ”valtiollisen olemassaolon 
perustekijänä” oli kansakunnan nykyisyys, 
joka eurooppalaisissa imperiumeissa koettu- 
jen kansannousujen vanavedessä nähtiin uu- 
denlaisena maailmaa muuttavana voimana. 
(Ks. Liikanen 1995, 111-166; Liikanen 2003, 
276-282.) Fennomaanijohtaja Yrjö-Koskinen 
kiteytti tämän vuonna 1861 Suomettaressa 
julkaistussa Pariisin kirjeessään viitaten vuo- 
den 1848 jälkeiseen maailmaan: ”Maailman 
tapausten synnytyssyiden sekaan on näinä 
vuosina ilmestynyt uusi voima ja valta, jota 
ei ennen uskottu tulevankaan, nimittäin kan- 
sallisuus. Tähän asti ei kansallisuus merkinnyt 
mitään, valtio, eli, oikeammin sanoen, hallitus 
ja sen edut oli kaikki.” Yrjö-Koskinen viitta- 
si Ranskan keisarin Napoleon II:n nationa- 
lismia hyväksikäyttävään sisäpolitiikkaan ja 
toisaalta Euroopan suurten imperiumien eri 
kansallisuuksiin ja niiden liikehdintään. (Yrjö- 

Koskinen 1861.) Taustalla olivat epäilemättä 
myös samoihin aikoihin Garibaldin johdolla 
käydyt Italian itsenäisyyssodat (Klinge 1997, 
201). 

Identifioituminen kansallisuuteen tarkoitti 
sitä, että vuoden 1848 jälkeen eurooppalai- 
sen nationalismin valokeilassa ei enää ollut 
niinkään kansallinen omaperäisyys tai men- 
neisyys, vaan eri kansakuntien sen hetkinen 
kyky. Päivänpolttavaksi kysymyksiksi nousi- 
vat: Millä kehitystasolla eri kansakunnat 
ja niiden kulttuuri olivat sekä mitkä näistä 
olivat oikeutettua elämään ja mitkä olivat 
tuomittuja kuihtumaan pois? (Suolahti 1974, 
212-216.) Kehitys alkoi huipentua tunnetuin 
seurauksin 1860-luvulta lähtien, kun samassa 
intellektuellissa ilmapiirissä eläneen Charles 
Darwinin kehitysoppi ja hänen ajatuksensa 
kyvykkäimmän selviytymisestä olemassaolon 
taistelussa alkoivat vaikuttaa kansojen ja rotu- 
jen kykyjen arviointiin (Kilpeläinen 1985, 183). 

Ajan tiede oli eturintamassa arvioimassa ja 
legitimoimassa eri kansallisuuksien kykyjä ja 
elinvoimaa. Historiaa, arkeologiaa, kielitietei- 
tä, kallonmittauksia ja rotuteorioita toisiinsa 
yhdistämällä rakennettiin kaikenkattavia 
kulttuuriteorioita, jotka laittoivat kansakuntia 
hierarkkiseen järjestykseen ja rakensivat niille 
kuviteltuja alkuperiä. Teoriat jakoivat yleensä 
eurooppalaiset kansat kahteen ryhmään: ar- 
jalaisiin ja turaaneihin. Sekä ajan humanisti- 
nen että luonnontieteellinen tiede tuottivat 
juuri 1850-luvulla päänvaivaa suomalaisen 
kansakunnan elämisen oikeuden puolesta 
taistelleelle fennomaaniselle eliitille, sillä 
suomalaiset olivat lähes poikkeuksetta ajan 
kansallisuuksia ja niiden alkuperiä koskevissa 

teorioissa alempaan kastiin katsottujen tu- 
raanilaisten kansojen edustajia. (Kilpeläinen 
1985, 164—167.) Ajan henkeen päätelmiä eri 
kansojen asemasta ja alkuperästä tehtiin myös 
ihmisten yleiseksi nähdyn ulkonäön perus- 
teella. Yrjö-Koskinenkin todisti tätä matkal- 
laan vieraillessaan Pariisin kansatieteellisessä 
seurassa, jossa kokouksen muut osallistujat 
olivat kiinnostuneet suomalaisten yleisestä 
ulkonäöstä. Hän painotti puheenvuorossaan, 
ettei ihmisten ulkomuoto todista mitään kan- 
sojen ja kansan sisäisten heimojen sukuperäi- 
syydestä, kertoen esimerkin ”Lappalaisista ja 
Suomalaisista, jotka ovat vallan erimuotoisia, 
niin kuin myös Suomalaisten seassa hämäläi- 
set ja Karjalaiset, jotka muodon puolesta pal- 
jon eriävät toisistaan”. (Yrjö-Koskinen 1861.) 
Fennomanian kannalta ajan tieteen ja na- 
tionalismin yhteen kietoutunut asetelma al- 
koi eskaloitua juuri 1850-luvun alkupuolella, 
jolloin elettiin myös paikalliskirjekulttuurin 
nousukautta. Krimin sota 1853-1856 nähtiin 
joissain eurooppalaisen älymystön piireis- 
sä arjalaisen lännen ja turaaneihin sekoittu- 
neen idän taisteluna. Samoihin aikoihin J. A. 
Gobineau julkaisi tunnetun teoksensa Essai 
sur Vinegalite des races humaines (1853-1855), 
jossa hän julisti sanomansa ihmisrotujen eri- 
arvoisuudesta. Gobineau jakoi ihmisrodut 
valkoisiin, keltaisiin ja mustiin. Hänen mu- 
kaansa valkoiset oli ihmiskunnan eliittirotu, 
joka oli luonut kaiken inhimillisen kulttuurin. 
Sen tehtävänä oli johtaa muita alempia rotu- 
ja ja varoa sekoittumasta niihin. Ajan tieteel- 
listä valtavirtaa seuraten Gobineau luokitteli 
ruotsalaiset ja ruotsinkieliset valkoisen eliitti- 
rodun edustajiksi ja suomalaiset puolestaan 

alempiarvoiseen keltaiseen rotuun kuuluviksi. 
Fennomaanien kannalta asia oli vaikea, sillä 
Suomen ruotsinkielisen väestön nähtiin myös 
edustavan tätä puhdasta arjalaista rotua, jonka 
tehtäväksi katsottiin usein alempien rotujen 
hallitseminen ja niihin sekaantumisen välttä- 
minen. (Virtanen 1985, 53-57; Kilpeläinen 
1985, 170; Suolahti 1974, 211—216.) Tiede näyt- 
ti siis oikeuttavan ruotsin kielen hallitsevan 
aseman Suomessa kehittymättömämmän suo- 
men kielen kustannuksella. 

Painetta fennomaaneille tuli myös lähem- 
pää. Ruotsalainen lehtimies ja kirjailija August 
Sohlman selitti Suomessa laajalti luetussa kir- 
jassaan Det Unga Finland (1855) ruotsalaisten 
olleen valloittajakansa, joka oli tuonut kult- 
tuurin ja yhteiskuntajärjestyksen Suomeen. 
Sohlmanin mukaan kaikki suomalainen kult- 
tuuri oli yksinomaan ruotsalaista lainaa, sillä 
suomalaisilla ei ollut kykyä luoda kulttuuria 
itse. Sohlman vielä painotti kirjassaan, että 
tuskin mikään muu kansa kuin suomalaiset 
on ollut niin mitättömässä osassa Euroopan 
historiallisessa kehityksessä. (Sohlman 1855, 
33-35; ks. Arni-Kauttu 2020, 59-70.) 1800-lu- 
vun puolivälissä määriteltiin siis tieteen voi- 
malla nationalismin lisäksi myös eurooppalai- 
suutta ja länsimaalaisuutta, joista suomalaisia 
suljettiin kovaa vauhtia ulos. 1850-1860-luku- 
jen fennomaaninen sivistyneistö eli tämänkal- 
taisessa transnationaalissa ilmapiirissä, joka 
pakotti heitä todistamaan, että suomalaisella 
kulttuurilla oli kyky luoda kulttuurituotteita, 
joiden ajateltiin olevan korkeakulttuurisia 
ajan länsimaisella asteikolla. 

Suomettaren toimituskunnassa eri aikoina ol- 
leet Polen (1858), Tikkanen (1859) ja Yrjö-Kos- 

kinen (1862) vastasivat haasteeseen omilla ta- 
hoillaan 1860-luvun vaihteessa väittelemällä 
tohtoreiksi suomen kielellä ensimmäisten 
joukossa. Näiden opinnäytteiden keskeinen 
tehtävä oli osoittaa etenkin ruotsinkielisille 
aikalaisille, että epäilyistä huolimatta myös 
suomea saattoi käyttää tieteen kielenä. Eten- 
kin 1860-luvulla fennomaaninen liike alkoi 
Yrjö-Koskisen johdolla keskittyä myös taiteen 
alalla muotoihin, joiden katsottiin edustavan 
korkeampaa kulttuuria. Panokset laitettiin 
suomenkielisen runouden, romaanikirjalli- 
suuden ja teatterin kehittämiseen.” (Ks. esim. 
Klinge 1997, 230-237; Liikanen 1995, 111-116.) 
Vaikuttaa siltä, että fennomaanisen oppineis- 
ton piirissä 1800-luvun puolivälissä syntynyttä 
suomenkielisen lehdistön paikallislukijakirje- 
kulttuuria ei yksinkertaisesti nähty sellaisena 
korkeakulttuurin tuotteena, joka voisi legiti- 
moida suomalaista nationalismia 1800-luvun 
puolivälin eurooppalaisessa viitekehyksessä. 
Fennomaanijohtaja ja kansallisen historian 
kaanonin rakentaja Yrjö-Koskinen käänsikin 
1850—-1860-luvuilla katseensa kauas mennei- 
syyteen. Hän etsi ja löysi suomalaisen kult- 
tuurin ja kansakunnan juuret 1600-luvun 
vaihteesta ja liitti nämä osaksi länsimaisen 
kulttuurin tarinaa. Yrjö-Koskinen julkaisi jo 
vuosina 1857-1859 nuijasotaa (1596-1597) kä- 
sittelevän teoksensa, jossa hän maalasi sodan 
olleen suomalaisten talonpoikien taistelua 
länsimaalaisiksi arvoiksi nähtyjen oikeuden 
ja vapauden puolesta ja liitti sen pohjoiseu- 
rooppalaiseen taisteluun protestantismin 
puolesta. Yrjö-Koskisen mukaan nuijasodasta 
versoi myös suomalaisen kansallisuuden ja 
kulttuurin synty: ”Epäilemätöntä onkin, että 

Suomenmaan sivistys perustettiin tällä nou- 
sevalla aikakaudella, jolloin Suomen pojat 
Ruotsin lippujen alla vuodattivat verensä 
pitkin Euroopan tappotantereita, Moskovan 
ja Augsburgin välillä, Karpatien juurilta Juu- 
tinraumalle saakka”. (Yrjö-Koskinen 1859, 
327-328.) Ajan eurooppalaisten ideologien ja 
tieteiden paineessa Yrjö-Koskinen keksi ja ker- 
toi suomalaisen kansakunnan historian tavalla, 
joka korosti suomalaisten ja suomalaisen kult- 
tuurin roolia maailmanhistoriassa. Suomalai- 
sen yhteiskunnan omintakeisista olosuhteista 
kummunnut paikalliskirjekulttuuri ei 1800- 
luvun puolivälissä tähän tarinaan sopinut. 

Paikalliskirjekulttuurilta puuttuivat 1800- 
luvun puolivälissä transnationaaliset kiintopis- 
teet, joihin sitä verrata. Kalevalan eeposmuo- 
don ohella teatterilla, romaanikirjallisuudella 
ja runoudella oli kaikilla länsimaiset esikuvan- 
sa, mallinsa ja standardinsa, mutta maanlaa- 
juista paikalliskirjekulttuuria ei tavattu missään 
muualla. Ajan tieteen legitimoimien ylikan- 
sallisten virtausten keskellä paikalliskirje- 
kulttuurin kaltaisesta kansainvälisen eliitin 
standardeihin osumattomasta ilmiöstä oli vai- 
keaa tehdä suomalaisen kansakunnan legiti- 
maation välinettä. Kansallisesti omaperäisiksi 
nähdyillä ilmiöillä ei ajan ylikansallisissa vir- 
tauksissa ollut enää oppineiston identiteetissä 
samanlaista sijaa kuin vaikkapa vielä Kaleva- 
lan kokoamisen aikaan. 


Yhteenveto 


Suomenkielisen lehdistön sivuilla kehittynyt 
ja Suomen omintakeisista yhteiskunnallisista 

olosuhteista ponnistanut paikalliskirjekulttuu- 
ri jäi historiantutkimuksen ja yleisen historia- 
tietoisuuden katveeseen, koska sen syntyvai- 
heessa fennomaaninen oppineisto ei ottanut 
sitä osaksi kansallista tarinaa. Lukijakirjekult- 
tuurille sytykkeensä antanut D. E. D. Euro- 
paeus oli fennomanian ydinjoukosta ainoa, 
joka pyrki edesauttamaan kulttuurin kehitystä 
ja toi esiin sen merkityksen, mutta kiisteltynä 
ja ajan normeja rikkoneena henkilönä hän 
ei saanut oppineiston joukosta hankkeilleen 
tukijoita. Paikalliskirjekulttuurin esiin tuoma 
nykyisyyteen ja tulevaisuuteen suuntautuva 
aktiivinen kansanihminen oli vieras sääty- 
yhteiskunnan rajoissa toimimaan tottuneelle 
sekä kansan kieltä ja perinnettä korostaneelle 
sivistyneistölle. Vaikka kansa menneeseen ja 
traditioon viittaavana oppineiston identitee- 
tin menneisyyteen kiintopisteenä oli liikkees- 
sä kohti nykyisyyteen ja tulevaisuuteen asso- 
sioituvaa kansallisuus-käsitystä, sivistyneistö 
ei halunnut antaa asiassa toimijuutta kansalle, 
vaan pitää ohjat tiukasti itsellään. 

Keskeinen taustatekijä paikalliskirjekult- 
tuurin jäämisessä katveeseen oli 1800-luvun 
puolivälin oppineiston keskeinen aate natio- 
nalismi ja sen ambivalentti transnationaali- 
nen luonne. Fennomaaniseen nationalismiin 
vaikuttaneet 1800-luvun toisen puoliskon 
kansainväliset aatevirtaukset korostivat länsi- 
maalaisilla, ajan tieteellisillä standardeilla 
määritellyn korkeakulttuurin merkitystä. Pai- 
kalliskirjekulttuuri ei näihin määrittelyihin 
mahtunut. Ajan rotuajattelun samentamassa 
tieteen kentässä suomalaisten ei yleisesti kat- 
sottu edustavan länsimaalaisuutta, joka näh- 
tiin kaiken korkeakulttuurin lähteenä. Suo- 

malaisista omintakeisista yhteiskunnallisista 
olosuhteista ponnistaneelle maanlaajuiselle 
paikallislukijakirjekulttuurille ei myöskään 
ollut malleja muualla. 

Aikalaisten suhtautuminen paikalliskirje- 
kulttuuriin vaikutti sen myöhempään kohta- 
loon, koska tuleville polville nämä lukija- 
kirjeet jäivät piiloon alati laajenneeseen ja 
vaikeasti tavoitettavaan lehdistömateriaaliin. 
Vasta lehdistöaineiston digitointi 2000-luvun 
kuluessa on mahdollistanut ilmiön kokonais- 
valtaisen analysoinnin ja paikalliskirjekulttuu- 
rin tuomisen tutkimuksen valokiilaan. 

Paikalliskirjekulttuuri on esimerkki siitä, 
että merkittäväkin yhteistä kulttuuriperintöä 
tuottanut yhteiskunnallinen ilmiö voi jäädä 
pois historiankirjojen sivuilta. Historian kaa- 
nonin voimaa osoittaa, että se on kuitenkin 
kaiken aikaa ollut silmiemme edessä Aleksis 
Kiven Seitsemän veljeksen ehkä tunnetuimmas- 
sa kohdassa, jossa puhutaan ”kotomaamme 
koko kuvasta”. 


VIITTEET 


1 Aikaisemmassa tutkimuksessa näistä kirjeistä 
on käytetty yleisesti nimitystä ”maaseutukirje”. 
Kirjeitä lähetettiin runsaasti kuitenkin myös 
kaupungeista, minkä vuoksi ”paikalliskir- 
je”-nimitys on ilmiötä kokonaisuudessaan osu- 
vammin kuvaava ilmaus. Kansalliskirjaston 
digi.kansalliskirjasto.fi -palvelusta selviää, että 
maaseutukirje-nimitys ilmaantui Suomessa kie- 
lenkäyttöön vasta 1870-luvun loppupuoliskol- 
la, jolloin suomenkieliset lehdet alkoivat yhä 
enemmän keskittyä maakuntakeskuksiin (kan- 
salliskirjasto.digi.fi; Landgren 1988, 284-285). 

Tällöin maaseutukirje-nimitys kuvasi luonte- 
vasti lehtien ilmestymiskaupunkia ympäröi- 
vältä maaseudulta lähetettyjä lukijakirjeitä. Pai- 
kalliskirjekulttuurin alkuvaiheessa 1800-luvun 
puolivälissä sekä suomenkielinen lehdistö että 
sen lukijakirjeilmiö olivat luonteeltaan enem- 
män maanlaajuisia (Kokko 2019a, 11-12). Leh- 
tien julkaisemat paikalliskirjeet edelsivät myö- 
hempiä yleisönosastopalstoja, joka eriytyi siitä 
omaksi instituutiokseen viimeistään 1890-luvun 
puolivälissä. Ilmiöt olivat kuitenkin jonkin ai- 
kaa päällekkäisiä 1800-luvun lopussa ja 1900-lu- 
vun alussa (Sorvali 2020, 324-326, 338-339). 
Vielä työn alla olevassa, vuodet 1876-1885 kat- 
tavassa osiossa, paikalliskirjeitä on yli 40000 
lisää (Translocalis-tietokanta). 

Vuonna 1853 ilmestyi kuusi suomenkielistä ja 
11 ruotsinkielistä lehteä (Tommila 1863, 333). 
Kirjoituspalkkiosta luovuttiin nopeasti seuraa- 
vien vuosien aikana (Europaeus 1862, 8-9). 
Suomalaisen Kirjallisuuden Seuran keskustele- 
mukset 1862-1863. Suomi no. 2 1864, s. 247, 321. 
Kansakunnan Lehdestä ei kuitenkaan tullut Euro- 
paeuksen tarkoittamaa vapaata keskustelufoo- 
rumia, vaan sen palstat täyttyivät usein hänen 
omista kirjoituksistaan (Halila 1988, 21-22). 
Idean vain kansan lukijakirjeitä julkaisseesta 
lehdestä toteutti lopulta toinen fennomaani 
Wolmar Schildt, joka julkaisi Kansan Lehteään 
vuosina 1867—1870. Schildt täytti lehtensä pals- 
tat lukijakirjeillä, joita ei useinkaan ollut editoi- 
tu millään tavalla (Ks. Stark 2011, 49-55, 178). 
Europaeuksen kieli- ja kirjallisuuskäsityksistä 
ks. Halila 1988, 12-14, 19-21; Salminen 1905, 
125—142; Lehikoinen 1988, 116. 

Epäilemättä paikalliskirjeiden suosio ja Suomet- 
taren levikki mielessään Paavo Tikkanen myös 
kehitti alter egokseen Tiitus Tuiretuisen hah- 
mon, joka kirjoitti paikalliskirjeitä 1860-luvun 
Helsingistä (ks. Tikkanen 1860). 

9 Toisena paikalliskulttuuria suosineena hahmo- 
na voidaan nähdä juuri Wolmar Schildt, joka 
julkaisi lehdessään paljon kirjeitä, mutta ei 
kuitenkaan Europaeuksen tavoin alkanut min- 
käänlaiseen kulttuuripoliittiseen debattiin kir- 
jeiden puolesta. 

10 Fennomanian piirissä ensin 1860-luvulla suit- 
sutetun mutta sittemmin tunnetuin seurauksin 
1870-luvulla alas painetun Aleksis Kiven traa- 
gisen tarinan voi myös nähdä olleen osa tätä 
suomalaisen kulttuurin kamppailua asemas- 
taan osana ajan länsimaalaista kulttuuria (Ks. 


Klinge 1997, 234-237). 

Translocalis-tietokanta (Luettu joulukuussa 2021.) 


LEHTIARTIKKELIT 


Almberg, Anton Fredrik 1869. Marraskuun 25 p:nä. 
Uusi Suometar 25.12.1869. 

Euren, Gustaf Erik 1855. Näillä Sanomilla. Sanomia 
Turusta 23.1.1855. 

Europaeus D. E. D. 1853. Kehotus maamiehille lä- 
hettämään kirjoituksia maamme sanomalehtiin. 
Suometar, 14.1.1853. 

Europaeus D. E. D. 1854. Suomalaisten sanoma- 
lehtien levittämisestä. Suometar, 26.5.1854. 

Europaeus D. E. D. 1856. Suomalaisten velolli- 
suuksista sanomalehdellistä ja muuta kirjalli- 
suuttansa kohtaan. Sanan-Lennätin, 29.3.1856. 


280 


Europaeus D. E. D. 1857. Kansakunnan Lehdestä 
ja sen tarkoituksesta. Suomen Julkisia Sanomia 
30.4.1857. 

Europaeus D. E. D. 1861. Flaamilaisten kansallisis- 
ta liikkeistä. Suometar 17.5.1861. 

Europaeus, D. E. D. 1862. Kirjoituksia Suomen 
kansan tärkeimmistä asioista suurimmaksi osak- 
si syrjä-sensuureista paenneita, 1 nios. Onko 
Suomen kansa voimihinsa päästettävä vain 
eikö? Helsinki. 

Europaeus, D. E. D. 1863. Lukioille. Kansakunnan 
Lehti, 15.10.1863. 

Forsman Jaakko 1863. Vähän keskustelemusta hra 
E-s'en kanssa. Helsingin Uutiset 8.1.1863. 

Liljefors 1862. Näiden sanomain lukioille! Sanomia 
Turusta, 24.12.1862. 

Linder, Ernst 1864. ”Helmik. 5 p.” Päivätär, 6.2.1864. 

Lönnrot, Elias 1852. Vuoden lopuksi. Oulun Viikko- 
Sanomia, 31.12.1852. 

Polen, Fredrik 1866. Loppulause. Suometar, 
31.12.1866. 

Polen, Fredrik 1855. Suomettaren lukioille. Suome- 
tar, 28.12.1855. 

Rantakari K. N. 1928. Entisen sanomalehtimiehen 
muistoja ja mietteitä sanomalehdistä sekä sano- 
malehtimiehistä. Aamulehti, 26.2.1928. 

Rapola, Martti 1947. Suomettaren perustajien kir- 
joitukset lehden ensimmäisessä vuosikerrassa. 
Suomi 104:3. 

Tikkanen, Paavo 1855. Suometar. Suometar, 
5.1.1855. 

Tikkanen, Paavo 1860. Kirjeitä Jukka Lintuselle 1. 
Suometar,9.3.1860. 

Yrjö-Koskinen, Yrjö Sakari 1861. Pariisista. Suome- 
tar, 4.1.1861. 

Yrjö-Koskinen, Yrjö Sakari 1862. Kirjallinen kat- 
saus. Mehiläinen, 1.5.1862. 


https://doi.org/ 10.21435/ksvk.101 


KIRJALLISUUS 


Ahtiainen, Pekka 1991. Kulttuuri, yhteisö, yksilö: 
Gunnar Suolahti historiantutkijana. Helsinki, 
SHS. 

Alapuro, Risto & Stenius, Henrik 1987. Kansanliik- 
keet loivat kansakunnan. Teoksessa Risto Ala- 
puro, Ilkka Liikanen ja Kerstin Smeds (toim.), 
Kansa liikkeessä. Vaasa, Kirjayhtymä, 7-52. 

Anttila, Aarne 1936. Kansallinen herääminen ja 
kielitaistelu. Suomen kulttuurihistoria IV. In- 
dustrialismin ja kansallisen nousun aika. Jyväskylä, 
K. J. Gummerus Osakeyhtiö, 363-442. 

Arni-Kauttu, Meri 2020. ”Itäistä kelvottomuutta 
vastaan”: Suomen ruotsinkielisten diskursiiviset 
mielikuvat suomalaisista 1896-1924. Joensuu, 
Itä-Suomen yliopisto, Yhteiskuntatieteiden ja 
kauppatieteiden tiedekunta, Historia- ja maan- 
tieteiden laitos. 

Forsman, August Valdemar 1896. Taavetti Emanuel 
Taneli Europaeus. Jyväskylä, K. J. Gummerus. 
Haapala, Pertti, Tikka, Marko, Wassholm, Johanna 

& Östman, Ann-Catrin 2021. Poliittiset voimat: 
Säädyt, kansa, puolueet ja sotilaat. Teoksessa 
Petri Karonen, Nils Erik Villstrand ja Pertti 
Haapala (toim.), Suomalaisen yhteiskunnan his- 
toria 1400-2000 - Osa 1: Rakenteet ja instituutiot. 

Tampere, Vastapaino, 265-300. 

Halila Aimo 1988. Näkymiä D. E. D. Europaeuk- 
sen aatemaailmaan. Teoksessa Matti Kuusi, 
Pekka Laaksonen ja Senni Timonen (toim.), 
D. E. D. Europaeus: suurmies vai kummajainen. Ka- 
levalaseuran vuosikirja 67. Helsinki, SKS, 11-22. 

Holmila, Antero, Koskinen, Ulla, Vilstrand, Nils 
Erik & Karonen, Petri 2014. Tiedonvälitys sivis- 
tysmissiosta uutisiin. Teoksessa Petri Karonen 
ja Antti Räihä (toim.), Kansallisten instituutioiden 
muotoutuminen. Suomalainen historiakuva Oma 
Maa -kirjasarjassa 1900-1960. Helsinki, SKS, 
248—275. 


KOTOMAAMME KATVEINEN KUVA 


Kajander, Konsta 2020. Talonpoika, herra, puoli- 
herra. Etnologinen tutkimus puoliherra-katego- 
rioista ja talonpoikaisuuden kulttuurisista mal- 
leista suomalaisissa sanomalehdissä 1847-1870. 
Jyväskylä, Jyväskylän yliopisto. http://urn.fi/ 
URN:ISBN:978-951-39-8428-1 

Karonen, Petri & Räihä, Antti 2014. Oma Maa 
-kirjasarja ja instituutioiden historia. Teoksessa 
Petri Karonen ja Antti Räihä (toim.), Kansallis- 
ten instituutioiden muotoutuminen. Suomalainen 
historiakuva Oma Maa -kirjasarjassa 1900-1960. 
Helsinki, SKS, 9-30. 

Karonen, Petri, Frigren, Pirita & Suodenjoki, Sami 
2021. Vuorovaikutus ja poliittinen kulttuuri: 
Alamaiset, kansalaiset ja valtiovalta. Teokses- 
sa Petri Karonen, Nils Erik Villstrand ja Pertti 
Haapala (toim.), Suomalaisen yhteiskunnan his- 
toria 1400-2000 - Osa 1: Rakenteet ja instituutiot. 
Tampere, Vastapaino, 301-340. 

Kauranen, Kaisa 2013. Mitä ja miksi kansa kirjoitti? 
Teoksessa Lea Laitinen ja Kati Mikkola (toim), 
Kynällä kyntäjät. Kansan kirjallistuminen 1800-lu- 
vun Suomessa. Helsinki, SKS, 19-54. 

Kaukonen, Väinö 1988. Europaeuksen osa Kaleva- 
lan laadinnassa. Teoksessa Matti Kuusi, Pekka 
Laaksonen ja Senni Timonen (toim.), D. E. D. 
Europaeus: suurmies vai kummajainen. Kalevala- 
seuran vuosikirja 67. Helsinki, SKS, 65-81. 

Kilpeläinen, J. 1985. Mitä rotua ovat suomalaiset? 
Teoksessa Marjatta Hietala, Aira Kemiläinen ja 
Pekka Suvanto (toim.), Mongoleja vai germaaneja? 
- rotuteorioiden suomalaiset. Helsinki, SHS, 170-178. 

Kivi, Aleksis 1870-1873. Seitsemän veljestä. Helsinki, 
SKS. 

Klinge Matti 1997. Keisarin Suomi. Suom. Marketta 
Klinge. Helsinki, Schildts. 

Kokko, Heikki 2008. Sivistyksen surkea tila. Teok- 
sessa Pertti Haapala, Olli Löytty, Kukku Mel- 
kas ja Marko Tikka (toim.), Kansa kaikkivaltias: 
suurlakko Suomessa 1905. Helsinki, Teos, 297-319. 


281 


https://doi.org/ 10.21435/ksvk.101 


HEIKKI KOKKO 


Kokko, Heikki 2016. Kuviteltu minuus. Ihmiskäsityk- 
sen murros suomenkielisen kansanosan kulttuurissa 
1800-luvun puolivälissä. Tampere, Tampere Uni- 
versity Press. 

Kokko, Heikki 2019a. Suomenkielisen julkisuuden 
nousu 1850-luvulla ja sen yhteiskunnallinen 
merkitys. Historiallinen Aikakauskirja 1/2019a, 
5—21. 

Kokko, Heikki 2019b. Suomenkielisen lehdistön 
paikalliskirjekulttuuria tallentava digitaalinen 
Translocalis-tietokanta. Ennen ja nyt. Historian 
tietosanomat 2/2019b. https://journal.fi/ennen- 
janyt/article/view/108930 (Luettu kesäkuussa 
2022.) 

Kokko, Heikki 2021a. From Local to Translocal Ex- 
perience: The Nationwide Culture of Letters to 
the Press in Mid-1800s Finland. Media History. 
Ahead-of-Print, 1-18. https://doi.org/10.1080/13 
688804.2021.1961575 

Kokko, Heikki 2021b. Temporalization of Experi- 
encing: First Hand Experience of the Nation 
in Mid-Nineteenth Century Finland. Teoksessa 
Ville Kivimäki, Sami Suodenjoki ja Tanja 
Vahtikari (toim.), Lived Nation as the History of 
Experiences and Emotions in Finland, 1800-2000. 
Palgrave Studies in the History of Experience. 
Cham, Palgrave Macmillan, 109-134. 

Kuusi, Matti & Timonen, Senni 1988. Suurmies? 
Kummajainen? Uhrilammas?: keskustelua Eu- 
ropaeuksen elämästä ja työstä. Teoksessa Matti 
Kuusi, Pekka Laaksonen ja Senni Timonen 
(toim.), D. E. D. Europaeus: suurmies vai kumma- 
jainen. Kalevalaseuran vuosikirja 67. Helsinki, 
SKS, 23-50. 

Landgren, Lars 1988. Kieli ja aate — politisoituva 
sanomalehdistö 1860-1889. Teoksessa Päiviö 
Tommila (toim.), Suomen lehdistön historia 1. Sa- 
nomalehdistön vaiheet vuoteen 1905. Kuopio, Kus- 
tannuskiila, 267—420. 


282 


Lehikoinen, Laila 1988. Europaeus kielimiehenä. 
Teoksessa Matti Kuusi, Pekka Laaksonen ja Sen- 
ni Timonen (toim.), D. E. D. Europaeus: suurmies 
vai kummajainen. Kalevalaseuran vuosikirja 67. 
Helsinki, SKS, 108-116. 

Liikanen, Ilkka 1995. Fennomania ja kansa. Joukko- 
järjestäytymisen läpimurto ja Suomalaisen puo- 
lueen synty. Helsinki, SHS. 

Liikanen Ilkka 2003. Kansa: Fennomanian kan- 
sa-käsite ja modernin politiikan kieli. Teoksessa 
Matti Hyvärinen, Jussi Kurunmäki, Kari Palon- 
mäki, Tuija Pulkkinen ja Henrik Stenius (toim.), 
Käsitteet liikkeessä: Suomen poliittisen kulttuurin 
käsitehistoria. Tampere, Vastapaino, 263-7. 

Lehikoinen, Laila 1988. Europaeus kielimiehenä. 
Teoksessa Matti Kuusi, Pekka Laaksonen & Sen- 
ni Timonen (toim.), D. E. D. Europaeus: suurmies 
vai kummajainen. Kalevalaseuran vuosikirja 67. 
Helsinki, SKS, 108-116. 

Louhivuori, O. W 1940. Suometar. 1. Perustaminen 
ja ensimmäiset vaiheet 1847—1852. Helsinki, Oy 
Uusi Suomi. 

Nieminen, Hannu 2006. Kansa seisoi loitompana. 
Kansallisen julkisuuden rakentuminen Suomes- 
sa 1809—1917. Tampere, Vastapaino. 

Palmen, E. G. 1907, Sanomalehdistö ja sen kehitys. 
Teoksessa Ernst Gustaf Palmen, Edvard Hjelt, 
Johan Axel Palmen, Jaakko Gummerus, Kaarle 
Krohn, Gustaf Melander & Jaakko Jäntti (toim.), 
Oma Maa. Tietokirja Suomen kodeille I-VI. Helsin- 
ki, WSOY, 197-214. 

Salminen, Väinö 1905. D. E. D. Europaeus. Helsinki, 
SKS. 

Sohlman, August 1855. Det unga Finland: en kultur- 
historisk betraktelse. Stockholm. 

Sorvali, Satu 2020. ”Pyydän nöyrimmästi sijaa seu- 
raavalle”: yleisönosaston synty, vakiintuminen 
ja merkitys autonomian ajan Suomen lehdistös- 
sä” Historiallinen Aikakauskirja 3/2020, 324-339. 


https://doi.org/ 10.21435/ksvk.101 


Stark, Laura 2011. The Limits of Patriarchy. How 
female networks of pilfering and gossip sparked the 
first debates on rural gender rights in the 19th-century 
Finnish-language press? Helsinki, SKS. 

Stark, Laura 2013a. Toimittajien ja itseoppineiden 
maaseutukirjeenvaihtajien suhde osana suo- 
menkielisen lehdistön nousua 1847-1865. His- 
toriallinen Aikakauskirja 1/2013, 28-42. 

Stark, Laura 2013b. Sanomalehtien maaseutukir- 
jeet. Itseilmaisun into ja lehdistön portinvartijat. 
Teoksessa Lea Laitinen & Kati Mikkola (toim.), 
Kynällä kyntäjät. Kansan kirjallistuminen 1800-lu- 
vun Suomessa. SKS, Helsinki, 145—177. 

Sulkunen, Irma 2004. Suomalaisen Kirjallisuuden 
Seura 1831-1892. Helsinki, SKS. 

Teperi, Jouko 1965. Vanhan Suomen suomalaisuus- 
liike. I kehityspiirteitä ja edustajia 1830-luvulta 
1850-luvun alkuun. Helsinki, SHS. 

Tervonen, Miikka 2014. Historiankirjoitus ja myyt- 
ti yhden kulttuurin Suomesta. Teoksessa Pirjo 
Markkola, Hanna Snellman & Ann-Catrin 
Östman (toim.), Kotiseutu ja kansakunta: miten 
suomalaista historiaa on rakennettu. Helsinki, SKS, 
145—146. 

Tommila, Päiviö 1963. Suomen lehdistön levikki 
ennen vuotta 1860. Helsinki, WSOY. 

Tommila, Päiviö. ”Yhdestä lehdestä sanomalehdis- 
töksi 1809-1859.” Teoksessa Päiviö Tommila, 


KOTOMAAMME KATVEINEN KUVA 


Lars Landgren & Pirkko Leino-Kaukiainen 
(toim.), Suomen lehdistön historia 1. Sanomalehdis- 
tön vaiheet vuoteen 1905. Kuopio, Kustannuskiila, 
77-266. 

Vasenius, Valfrid 1898/1893. Aikakautinen kirjalli- 
suus. Teoksessa Carl Gustaf Estlander, Lorenz 
Lindelöf, Leo Mechelin, Thiodolf Rein & 
Zacharias Topelius (toim.), Suomi 19nnllä vuosi- 
sadalla. Suomalaisten kirjailijain ja taiteilijain esit- 
tämä sanoin ja kuvin. Toinen tarkistettu painos. 
Helsinki, G. W. Edlund, 341-349. 

Virtanen, Anna-Maija 1985. Gobineaun rotuoppi 
ja germaanien ihannointi. Mitä rotua ovat 
suomalaiset? Teoksessa Marjatta Hietala, Aira 
Kemiläinen & Pekka Suvanto (toim.), Mongole- 
ja vai germaaneja? — rotuteorioiden suomalaiset. 
Helsinki, SHS, 53-68. 

Yrjö-Koskinen, Yrjö Sakari 1859. Nuijasota. Sen 
syyt ja tapaukset. Jälkimmäinen osa. Turku. 
Yrjö-Koskinen, Yrjö Sakari 1869. Oppikirja Suomen 

kansan historiassa. SKS. 

Östman, Ann-Catrin & Talvitie, Petri & Suoden- 
joki, Sami 2021. Maailma maaseudulla: suoma- 
laisen maaseudun ylirajaisuus. Teoksessa Pirjo 
Markkola & Marjaana Niemi & Pertti Haapala 
(toim.), Suomalaisen yhteiskunnan historia 1400- 
2000 - Osa 2: Yhteisöt ja identiteetit. Tampere, 
Vastapaino, 367-408. 


283 


https://doi.org/ 10.21435/ksvk.101 


HANNU SALMI, JUHANI SIMILÄ JA LAURA SIMILÄ 


”Suomalainen kantele kunniaansa!” 
Aapo Similän Yhdysvaltain-kiertue 1938—1939 


Aapo Similä (1891—1972) tuli tunnetuksi jo 
1910-luvulla laulajana ja muusikkona, ja hän- 
tä nähtiin niin teatterilavalla kuin oopperas- 
sakin. Laulutunteja Similä otti muun muassa 
oopperalaulaja Emmy Achtelta ja esiintyi 
1920- ja 1930-luvuilla levylaulajana. Similän 
tavaramerkiksi tulivat 1930-luvulla kiertueet, 
joissa hän lauloi kansanlauluja jussipaitaan 
pukeutuneena ja säesti itseään kanteleella. 
Julkisuuteen hän nousi erityisesti Kalevalan 
juhlavuonna 1935. Aamulehdelle Similä totesi, 
että kantele sopii erityisen hyvin kansanlau- 
lun ”säestimeksi”, koska lauluäänen täytyy 
mukautua soittimen herkkyyteen: ”[J]uuri 
tällaisessa hiljaisessa hyräilyssä suomalaisen 
kansanlaulun mietteliäs, filosofoiva sävy pää- 
see parhaiten esille ja oikeuksiinsa” (Aamulehti 
24.11.1935). 

Similän uran alkuvaihe 1910-luvulta 1930- 
luvulle sijoittuu vaiheeseen, jolloin itsenäi- 
nen Suomi pyrki tekemään itseään kansain- 
välisesti tunnetuksi. Tästä hyvä esimerkki on 
ulkoministeriön Suomi-Filmiltä vuonna 1922 
tilaama dokumenttielokuva Finlandia, jota 
esitettiin paitsi Euroopassa myös Pohjois- ja 
Etelä-Amerikassa (Salmi 2015, 29-30). Kult- 

Aapo Similä esiintymisasussa. Atelier Paris 1930. 
Kuva: Museovirasto, Fazerin konserttitoimiston ko- 
koelma. 

tuurin voimalla haluttiin rakentaa mielikuvia 
Suomesta, kuten oli tehty jo ennen itsenäisty- 
mistä (Smeds 1996; Salmi 2008, 330-347). 
Tätä kansainvälistä näkyvyyttä pyrki myös 
Aapo Similä edistämään. Hän teki vuonna 
1935 laajan Euroopan-kiertueen, johon hän 
sai ulkoministeriön tukea. Vielä suurisuuntai- 
semman kiertueensa hän toteutti Yhdysval- 
loissa vuosina 1938-1939, tällä kertaa ilman 
virallista kannustinta, omien verkostojensa ja 
lopulta myös Kalevan Ritarit -nimellä tunne- 
tun seuran avustamana. 

Artikkelimme tavoitteena on pohtia Simi- 
län Yhdysvaltain kiertuetta suomalaisen kult- 
tuurin edistämisen, kulttuuriviennin, näkökul- 
masta.' Suomalaiseen julkiseen keskusteluun 
sana ”kulttuurivienti? ilmestyi 1920-luvulla, 
jolloin pienen maan kansainvälisen näky- 
vyyden edistämistä pidettiin erityisen tärkeä- 
nä.? Yhdysvaltain-kiertueellaan Similä aset- 
tui palvelemaan tätä päämäärää ja samalla 
edistämään yhteydenpitoa ulkosuomalaisiin. 
Jo laajuutensa vuoksi kiertue ansaitsee tutki- 
muksellista huomiota, sillä se oli suomalaisen 
esittävän taiteen historiassa poikkeuksellisen 
mittava. Kiertue ulottui New Yorkista Los 
Angelesiin ja kattoi lähes 150 konserttia. Mil- 
laista kuvaa suomalaisesta kulttuurista kier- 
tue rakensi ja mitkä tekijät siihen vaikuttivat? 
Kiertue toteutui Suomen rajojen ulkopuolella, 
ympäristössä, jonka asukkaat olivat pääosin 
lähteneet kotimaastaan 1800-luvun viimeisinä 
vuosikymmeninä tai 1900-luvun alussa (Kero 
1997, 13-14). Similän kiertue ulottui alueel- 
le, jossa kuulijat saivat vain harvoin kuulla 
Suomesta tulleita esiintyjiä, ja heidän omat 
muistonsa Suomesta kumpusivat ehkä vuosi- 


”SUOMALAINEN KANTELE KUNNIAANSA!” 


kymmenien takaa. Samalla he elivät monikult- 
tuurisessa ympäristössä, modernisoituvassa 
yhdysvaltalaisessa yhteiskunnassa (Virtanen 
2014, 173-203). Miten Aapo Similä toteutti 
kiertueensa ja miten hän puhutteli yleisöä 
esiintyessään siirtolaisyleisölle? Kiinnostavaa 
on, että Similä pyrki tiedottamaan matkansa 
kulusta säännöllisesti ja lähetti ahkerasti mat- 
kakirjeitä suomalaisille sanomalehdille. Kier- 
tueen kautta, välillisesti, hän halusi vaikuttaa 
valtakulttuuriin kotimaassa. Tässä artikkelissa 
näkökulma kulttuuriin avautuu yhden toimi- 
jan kautta. Similä esiintyi Suomen virallisena 
ja epävirallisena edustajana ensin eurooppa- 
laisten yleisöjen ja sen jälkeen Yhdysvaltain 
siirtolaisyleisön edessä. 

Artikkelimme rakentaa ensin pohjaa kier- 
tueelle tarkastelemalla sekä Similän Euroopan- 
matkoja että suomalaisten taiteilijoiden aiem- 
pia retkiä Yhdysvaltoihin. Tämän jälkeen 
tutkimme itse kiertuetta, sen valmistelua, 
kulkua ja merkityksiä. Lähdeaineistona käy- 
tämme Juhani Similän hallussa olevaa leike- 
kokoelmaa, Aapo Similän omaelämäkerralli- 
sia teoksia sekä suomalaisia sanoma- ja aika- 
kauslehtiä, jotka ovat digitoinnin ansiosta kat- 
tavasti käytettävissä juuri vuoteen 1939 asti. 
Aiemmassa tutkimuksessa on väitetty Similän 
Pohjois-A merikan-kiertueen ulottuneen Van- 
couveriin, Kanadaan asti (Jalkanen 1992, 11), 
mutta kuten artikkelimme osoittaa, kiertue 
toteutui kokonaisuudessaan Yhdysvalloissa. 
Kiertueen rekonstruktio perustuu aiempaan 
Carl Rahkosen ja Juhani Similän tekemään 
tutkimustyöhön (Finnish American Reporter 
February 2021), joka on nähtävissä myös vi- 
deomuodossa (Rahkonen, Similä & Salmi 

2020) ja joka on esitelty Maailman musiikin 
keskuksen Aapo Similä -verkkonäyttelyssä.3 


Kanteletrubaduurina 
ulkomailla 1935-1938 


Ennen Yhdysvaltoihin lähtöään Aapo Similä 
oli kokenut kiertue-esiintyjä sekä kotimaassa 
että ulkomailla. Suomessa karelianismi ja sii- 
hen kytkeytyvä kanteleen merkitys alkoivat 
hiipua jo 1920-luvulla (Hakala 1997, 7), ja 
ehkä juuri siksi Similä suuntasi 1930-luvulla 
kanteleensoittonsa pikemminkin kansainväli- 
selle yleisölle, osana suomalaisen kulttuurin 
edistämistoimia. Similä oli ensimmäisen ker- 
ran laulanut ulkomailla ohjelmistoaan ruot- 
siksi Tukholman radiossa vuonna 1928 (Similä 
1953, 53). Ratkaisevan sysäyksen antoi kui- 
tenkin Kalevalan 100-vuotisjuhla vuonna 1935. 
Silloin ulkoministeriö tuki kiertuetta, joka 
sisälsi esiintymisiä sekä Euroopan maiden 
radiokanavilla että Suomen lähetystöjen kut- 
suilla. Lähetystöjen kautta ministeriö huoleh- 
ti myös käytännön järjestelyistä. Similä astui 
suomalaisen kulttuurin määrittelijäksi, sillä 
hän sai vapaat kädet suunnitella niin ohjel- 
mistonsa kuin esiintymistapansakin. 

Similän johtotähdeksi tuli pentagrammi, 
jonka kautta hän esitteli kanteletta eurooppa- 
laiselle yleisölle. Viisikantamerkki saadaan 
esiin, kun kolme viisikielistä kannelta asetel- 
laan tietyllä tavalla päällekkäin ja lomittain. 
Viisi oli Similälle henkilökohtaisesti tärkeä 
luku. ”Minä uskon jatkuvasti viisikantaan, 
ikivanhaan taikamerkkiin”, totesi Similä Seura- 
lehden haastattelussa 20. huhtikuuta 1938. 

”Onhan sanassa Suomi viisi kirjainta. Uskon 
myös, että onnetar on minulle uskollinen, niin 
kauan kuin en hylkää pyhää pentagrammaa.? 
Kiertuetta varten Similä laajensi vertausku- 
vallisuutta Suomen maantieteeseen, maan 
tunnetuimpiin säveltäjiin, ohjelmistoonsa ja 
sen säestykseen. Ohjelmiston keskeisiksi sä- 
veltäjänimiksi Similä valikoi viisi kotimaassa 
ja ulkomailla tunnettua säveltäjää, jotka saivat 
kukin edustaa omaa maakuntaansa: Jean 
Sibeliuksen Hämeenlinnasta, Hämeen van- 
hasta pääkaupungista, Erkki Melartinin Käki- 
salmesta, eteläisestä Karjalasta, Selim Palm- 
grenin Porista, Satakunnasta, Toivo Kuulan 
Vaasasta, Etelä-Pohjanmaan pääkaupungista 
ja Leevi Madetojan Oulusta, Pohjois-Pohjan- 
maan pääkaupungista. Similä totesi myöhem- 
min tarkastelleensa näin Suomen taide-elämää 
maakunnallisesta näkökulmasta. Tällöin avau- 
tui hänen eteensä näkymä kuin vanhasta ryi- 
jystä, joka oli värikäs, harmoninen kuva Suo- 
men kansasta. Hän oli tutustunut ”viisikannan 
säveltäjäryhmän” jäseniin henkilökohtaisesti. 
Similän mielestä he kuvastivat persoonalli- 
suuksina ”oman heimonsa” ominaisuuksia: 
Sibelius jykevänä ja karuna hämäläisenä, lä- 
hes yhtä jäyhänä ja totisena satakuntalainen 
Palmgren, Melartin vilkkaana karjalaisena, 
Toivo Kuula kuohahtelevana ”Härmän häjynä” 
ja vihdoin Madetoja ”tuumailevana ja rauhal- 
lisena kuin koko Pohjois-Pohjanmaan kansa”. 
(Similä 1941, 82-86.) Maakunnallinen ajattelu 
oli ollut olennainen osa suomalaisuuden ra- 
kentamista Topeliuksen Maamme kirjasta 
(1875) lähtien, mutta Similä vei ajatuksen pi- 
demmälle sekä pentagrammisymboliikan 
kautta että yhdistämällä suomalaisen taide- 

musiikin keskeiset tekijät osaksi maakuntien 
muodostamaa kokonaisuutta. 

maakuntaansa, ”piti myös siinä esiintyvien 
laulujen kuvastaa suomalaista kansanluonnet- 
ta niin puhtaasti, aidosti ja monipuolisesti 
kuin mahdollista”. Similä sai ”ulkomaiseen 
edustukseen” lopulta valituksi 15 laulua: lyyri- 
siä lauluja, romansseja, humoreskeja ja soti- 
laslauluja. Hän jakoi ohjelmistonsa kahteen 
osaan. Ensin hän lauloi itse kanteleensa säes- 
tyksellä. Jälkiosan hän sovitti kanteleelle ja 
viidelle orkesterisoittimelle. Jotta eurooppa- 
laiset kuulijat ymmärtäisivät laulujen tekstejä, 
hän käännätti ne ammattikääntäjillä viidelle 
kielelle, ruotsiksi, eestiksi, latviaksi, unkariksi 
ja saksaksi. (Similä 1941, 82-86.) 

Similän lavaolemusta korosti villapaita. 
Ensimmäisen pohjalaisen villapaitansa hän 
teetti vuonna 1920 laulaessaan Helsingin Café 
de Paris'ssa Vilhon- ja Mikonkadun kulmassa. 
Paidan vaellus jatkui Suomalaisessa Ooppe- 
rassa, jossa Similä oli kokeillut Jussi Harrin 
roolia Leevi Madetojan oopperassa Pohjalaisia 
vuonna 1924. Siitä lähtien jussipaidasta ja pitkä- 
vartisista saappaista tuli Similän esiintymisasu 
hänen pitämissään kantele- ja kansanlauluil- 
loissa. Ulkomaista laulumatkaa varten Oulun 
Villatehdas valmisti Similälle erityisen villa- 
paidan, johon värit valitsi Juho Rissanen 
(Kaleva 17.12.1934). Ulkomailla Similä tahtoi 
esiintyä suomalaisena ja erityisesti pohjalaise- 
na taiteilijana (Similä 1953, 74). Similä rakensi 
kansanomaisuutta paitsi musiikillisesti myös 
visuaalisesti. 

Palattuaan ensimmäiseltä Euroopan kier- 
tueeltaan Similää haastateltiin moniin päivä- 


”SUOMALAINEN KANTELE KUNNIAANSA!” 


ja aikakauslehtiin. Vaasa-lehdessä hän kertoi 
kiertueen kulusta: 


Paitsi suomeksi, jouduin esittämään laulut ruotsin, 
saksan ja unkarin kielillä. Lisäksi luettiin asianomai- 
silla asemilla tekstit ennen esityksiä puolan, tSekin 
ja liettuan kielillä. Kaikkialla näkyi kantele herät- 
tävän yleistä huomiota. Osittain Kalevala-juhlien 
herättämästä mielenkiinnosta saan kiittää matkani 
onnistumista. Mutta toisaalta ovat myös Suomen 
lähetystöt tehneet matkan hyväksi paljon. Ilman 
niiden apua ei suunnitelmaa olisi pystytty toteutta- 
maankaan. (Vaasa 1.4.1935.) 


Toisella Euroopan kiertueellaan keväällä 1936 
Similä esiintyi Latvian radiossa suomalaiselle 
musiikille omistetussa illassa orkesterin soit- 
taessa Sibeliuksen ja Palmgrenin sävellyksiä. 
Lähettiläs Palin kutsui Latvian hallituksen, 
armeijan, valtion viranomaisten, diplomaatti- 
kunnan, taiteen ja tieteen edustajat illanviettoon, 
jossa Similä esiintyi kanteleineen viulistin ja 
sellistin säestämänä. Samalla kiertueella Liet- 
tuan suurin lehti Lietuvos Aidas julkaisi Similän 
haastattelun, jossa tämä kertoi suomalaisista 
kansanlauluista, kanteleensoittajista ja konsertti- 
matkoistaan. (Similä, leikekirja 1936-1937.) 

Helmi-maaliskuussa 1938 Similä kiersi 
esiintymässä kahdeksassa Euroopan kaupun- 
gissa, Tallinnassa, Riiassa, Kaunasissa, Königs- 
bergissä, Varsovassa, Budapestissä, Bernissä 
ja Tukholmassa. Radioesiintymisten lisäksi 
matka sisälsi kolme julkista konserttia Tallin- 
nassa, Riiassa ja Budapestissa. Tallinnassa 
pidetyn konsertin ohjelman Similä esitti ko- 
konaan viron kielellä.t Yleisradio lähetti kon- 
sertin suorana Suomen radiokuuntelijoille 
(Kaleva 13.2.1938). 

Näiden konserttien aikana Similällä oli 
jo mielessään vielä laajempi kiertue Yhdys- 
valtoihin, jossa olisi otollinen siirtolaisyleisö 
ja jossa suomalaiset artistit olivat 1920- ja 
1930-luvuilla kiertäneet. Valmistautuminen oli 
alkanut. Tuleva Yhdysvaltain-kiertueen ohjel- 
ma käsittäisi 22 laulua, viisi enemmän kuin 
Euroopan kiertueilla. Paikallisille järjestäjille 
Similä lähetti ohjeet: lauluilloissa ei käytettäi- 
si pianoa, ainoastaan kanteletta, jolla laulaja 
säestää itse laulujaan, sekä muutamia orkes- 
terisoittimia. Ohjelman alkuosaan tarvittaisiin 
viisihenkinen yhtye: viulu, alttoviulu, sello ja 
kaksi klarinettia, pienemmillä paikkakunnil- 
la ainoastaan viulu ja sello. Konserttipäivänä 
olisi vähintään tunnin kestävä yhteisharjoitus. 
Soitinavustus olisi ohjelman alussa 15 minuut- 
tia ja lopussa 30 minuuttia. Ohjelman loppu- 
osaan tarvittiin vähintään viisi, korkeintaan 
kymmenen mieslaulajaa. Laulajien ja soitta- 
jien ei tarvinnut olla suomen kielen taitoisia. 
He suorittaisivat tehtävänsä painetuista nuo- 
teista. Laulajista puolet olisi tenoreita, toinen 
puoli bassoja. Heillä olisi tilaisuus harjoitella 
tehtäväänsä ennen konserttipäivää. (Similä, 
leikekirja 1938-1939.) 

Siirtolaisyleisö oli tottunut iltamatyyppi- 
seen ohjelmistoon. Amerikansuomalainen 
musiikkikulttuuri nojautui pitkälti raittiusseu- 
rojen ja työväenyhdistysten järjestämiin ti- 
laisuuksiin (Rantanen 2017, 38-59; Virtanen 
1986, 145—208). Iltama-ajatukseen viittasi Simi- 
län toive siitä, että ohjelman alkuosassa kuul- 
taisiin V. A. Koskenniemen runo ”Pohjanmaa” 
paikallisen näyttämötaidetta harrastavan hen- 
kilön esittämänä ja ehkä jokin humoristinen 

runo. Ohjelman lopuksi olisi tanssia ja rattoi- 
saa seurustelua. (Päivälehti 1938; Similä, leike- 
kirja 1938—1939.) Nämä ajatukset ja valmiste- 
levat toimenpiteet mielessään Aapo Similä 
lähti lokakuussa 1938 esiintymään laajasti 
amerikansuomalaiselle yleisölle. 


Suomalaisten taiteilijoiden 
aiemmat vierailut Yhdysvalloissa 


Aapo Similän tavoite Yhdysvaltain kiertueen 
toteuttamiseksi kumpusi siitä aiemmasta pe- 
rinteestä, jossa suomalaiset taiteilijat olivat 
matkustaneet Atlantin tuolle puolen. Yhtey- 
denpito Pohjois-Amerikan ja Suomen välillä 
oli ollut vilkasta jo siirtolaisaallon alusta, 
1860-luvulta lähtien, aluksi nimenomaan 
Suomesta Pohjois-Amerikkaan, myöhemmin 
myös toiseen suuntaan (Rantanen 2017, 56; 
Rantanen 2019, 85—103). Similä hyötyi niistä 
kokemuksista, joita aiemmat taiteilijat olivat 
saaneet. Esiintymispaikoista ja organisaatiosta 
oli jo ennakkokäsitys, ja samoin yleisöstä, sil- 
lä yhdistystoiminnan keskeinen merkitys ame- 
rikansuomalaisten musiikkikulttuurille tun- 
nettiin. Ensimmäisenä suomalaisten asuin- 
seuduille kulkeutui vuonna 1901 esiintymään 
18-vuotias kanteleensoittaja Olli Suolahti, 
joka kauhistui alkeellisia esiintymisoloja. Suo- 
lahden mukaan edes juhlahuoneistoja ei ol- 
lut useimmilla paikkakunnilla. Suomalaiset 
vuokrasivat jonkin kapakan yläkerrassa sijait- 
sevan tanssisalin, jossa hän sai esittää koti- 
maista ohjelmaansa enimmäkseen hyvinkin 
runsaalle kuulijakunnalle”. Suolahdelle jär- 

jestyi esiintymisiä Michiganissa ja Chicagossa. 
(Suolahti 1946, 19-29.) 

Kirjassaan Suomen ja amerikansuomalais- 
ten suhteiden kehittymisestä Rafael Engel- 
berg (1944, 302-310) sivuaa suomalaisen 
kirjallisuuden ja taiteen vientiä amerikansuo- 
malaisten keskuuteen. Engelbergin mielestä 
kotimaisen taiteen viennillä on ollut ameri- 
kansuomalaisten elämässä huomattavasti suu- 
rempi merkitys kuin yleensä luullaan. Musii- 
kin ja näyttämötaiteen alueelta hän mainitsee 
muun muassa Oskar Merikannon Duluthiin 
asti ulottuneen konserttimatkan vuonna 1900. 
Merikannon tapaan suomalaissiirtolaisten 
keskuudessa Keskilännessä kierteli Pasi Jääs- 
keläinen kannel- ja laulukonsertteja esittämäs- 
sä vuosina 1902 ja 1907. Kupletteja laulava ja 
kanteletta soittava peikkomainen ilmestys 
herätti huomiota: 


Täällä Kuparisaarella ja myöskin Hancockissa kävi 
toukokuun loppupäivinä antamassa laulukonsert- 
teja oikein suomalainen ukon tallukka komeapar- 
tainen Pasi Jääskeläinen. — — Ei niin paljon ole näh- 
ty yleisöä missään iltamissa kuin Pasin konsertissa 
oli. (Käkisalmen Sanomat 26.6.1907.) 


Suolahden, Merikannon ja Jääskeläisen lisäksi 
moni muu taiteilija kiersi siirtolaisyleisön pa- 
rissa. Engelberg mainitsee muun muassa Kirs- 
ti Suonion näytelmä- ja lausuntaillat pianisti 
Martti Similän säestyksellä sekä lausunta- ja 
lauluiltoja antaneen Markus Raution. Tukea 
toiminnalle antoivat New Yorkissa näytelmä- 
seuroja johtanut Aarre Linnala ja New Yorkis- 
sa toiminut Aarne Orjatsalo (Engelberg 1944, 


302-310). 

Suomalaiset esiintyjät havaitsivat 1920- 
luvulla, miten voimakkaasti vuoden 1918 ta- 
pahtumat olivat vaikuttaneet tunteisiin ja siten 
yleiseen ilmapiiriin. Tästä jännitteisyydestä 
myös Aapo Similä oli tietoinen, sillä se oli 
välttämätöntä ottaa huomioon esiintymispaik- 
koja valittaessa. Oopperalaulaja Wäinö Sola 
teki Yhdysvaltoihin kolme matkaa, 1920, 
1925 ja 1928. Ennen sisällissotaa suomalaisten 
esiintyjien vierailut Amerikan puolella näyttä- 
vät sujuneen rauhallisesti, mutta Sola sai jo 
ensimmäisellä matkallaan kokea ilmapiirin 
muuttuneen: 


Vapaussotamme ja sitä edeltänyt venäläisvalta 
ja sisällissodan kauhut olivat jakaneet heimomme 
kahteen toisilleen vihamieliseen leiriin. Suomalais- 
ten siirtolaisten keskuudessa riehuivat intohimot 
kiihkeänä. Iskettiin sokeasti silloinkin, kun siihen 
ei olisi ollut mitään syytä. Mieletön luokkasota 
raivosi, vaikka ihmisten välillä ei ollut mitään 
eroa kaikkihan me olimme työtä tekeviä, elimme 
työstämme. Mutta käsitykset työnteosta olivat niin 
sekaantuneet, että vain raaka ruumiillinen työ oli 
eräiden mielestä hyväksyttävää. Henkisen työn- 
tekijät loivat muka vain loisia, joiden ei olisi tar- 
vinnut saada ruokaakaan. Sen sain minäkin kokea. 
(Sola 1952, 8-9.) 


Amerikansuomalaisten aatemaailma ja järjes- 
tötoiminta jakautui karkeasti ottaen kahtia 
vasemmiston ja kansallismielisen oikeiston 
kesken. Sekä vasemmiston että oikeiston 
kannattajien keskuudessa haaleilla oli tärkeä 
merkitys. Niissä esitettiin näytelmiä, kuunnel- 
tiin musiikkia ja kulloisenkin aatteen hengen 
mukaisia puheita ja järjestettiin varainkeruu- 
tilaisuuksia. (Nygärd 1998, 9.) Jos Suomesta 

saapuneella taiteilijalla ei ennakkoon ollut 
kiinnitystä vakiintuneeseen instituutioon, ku- 
ten oopperataloon, esiintyjä joutui 1920-luvul- 
la työväentalojen kuulusteluihin ja syyniin. 
Puolueettomana ei työväenhaaleilla voinut 
esiintyä vaan piti tunnustaa oikeaa väriä. 
”Mielipiteitään punainen aines piti selvänä, 
että meidän vapautemme ja itsenäisyytemme 
tuhoutuu aivan pian”, muisteli Wäinö Sola 
(1952, 21, ks. myös 164-165) ensimmäistä mat- 
kaansa vuonna 1920. Amerikansuomalaiset 
porvarilliset lehdet tasoittivat Solan matkaa, 
mutta kiertueen jälkeen jäi kokemus paikoista, 
joihin hän ei enää halunnut palata (mt., 26). 
Kun kuplettilaulaja J. Alfred Tanner saapui 
ensi kertaa Yhdysvaltoihin vuonna 1921, kom- 
munistit olivat perustaneet Workers Party of 
American, jonka jäsenistä peräti puolet oli suo- 
malaisia. Jakolinja maltillisiin sosialisteihin ja 
kommunisteihin johti useilla paikkakunnilla 
kahteen kilpailevaan työväentaloon. (Seppälä 
2009, 316.) Tannerin vakaumusta tutkittiin 
15. maaliskuuta 1922 Duluthin Workers' Operal- 
la. Suomen Tpömies-lehti ehti jo 18. maaliskuuta 
iloita Tannerin saarrosta, sillä ”*huoneistoja ei 
ole saanut, kun on puolueeton”. Tannerin 
saarto purkautui kuitenkin lopulta, ja hän pää- 
si jatkamaan kiertuettaan sovinnollisissa mer- 
keissä, joskin kokemuksistaan järkyttyneenä. 
Vastoinkäymiset jatkuivat Tannerin seuraaval- 
la kiertueella, joka alkoi New Yorkista joulu- 
kuussa 1923. Ensikonsertti New Yorkin työ- 
väentalolla sujui hyvin, samoin muilla sosialis- 
tiosastojen haaleilla Massachusettsissa. Yleisö 
oli kiitollinen, mutta paikalliset kommunistit 
Lanesvillessa pahastuivat. Syynä oli Tannerin 
”foni-laulujen” eli hupilaulujen suosio. Niiden 

koettiin uhkaavan kommunistien omaa kan- 
natusta ja hämärryttävän näkyvistä poliittiset 
päämäärät. Kommunistit laskivat liikkeelle 
konsertin alla huhun, jonka mukaa Tanner oli 
”Suomesta importeerattu lahtari, joka kapinan 
aikana tappo punasia tukuttain kuin russakoi- 
ta”. Clevelandissa Tanner taas ärsytti arvos- 
telijoitaan esiintymällä kilpailevilla haaleilla. 
Minnesotassa ja Michiganissa konsertista kir- 
joitettiin alentuvasti, jos lainkaan. Lehdissä 
Tanner vastaanotettiin ”humpuukilaulajana”, 
joka oli ”työläisten niskoilla elostelija”. (Sep- 
pälä 2009, 325-328, 335-338.) 
Koettelemuksia koki myös vuosina 1924 
ja 1925 Yhdysvaltoja kiertänyt Elli Tompuri. 
Kommunisteilla oli uusimmat ja parhaat 
haalit, ja Tompuri sai käyttää kaiken suos- 
tuttelutaitonsa saadakseen haluamansa salin. 
Johtokunta vetosi sääntöihin, joiden mukaan 
tiloja ei vuokrata ulkopuolisille. (Tompuri 
1945, 22—23.) Tatu Pekkarinen ja Matti Jurva 
puolestaan pääsivät vuonna 1927 esiintymään 
New Yorkin kommunistihaaleilla, mutta vas- 
taanotto oli hyytävä (Pekkarinen 1929, 32-35). 
Nämä 1920-luvun kokemukset olivat epäi- 
lemättä kantautuneet Aapo Similän korviin. 
Samalla oli selvää, että Yhdysvalloissa oli var- 
teenotettava yleisö juuri sellaiselle musiikille, 
jota Similä halusi esittää. Similällä oli myös 
tukijoita, jotka saattoivat avustaa laajan kier- 
tueen toteutuksessa. Näihin kuului pianisti ja 
säveltäjä Martti Nisonen, joka oli vuodesta 
1922 lähtien toiminut Michiganin Hancockissa 
Suomi-Opiston musiikinopettajana. (Engel- 
berg 1944, 199.) Similän kuusi kuukautta kes- 
tänyt kiertue osui ajallisesti suotuisaan koh- 
taan. Ylioppilaskunnan laulajat oli juuri teh- 

nyt menestyksellisen kiertueen Keskilännen 
suomalaisalueille 1937-1938 (Ruusuvuori 


1939). 


Kiertueen tukijat Carl H. Salminen 
ja Kalevan Ritarit 


Aapo Similä oli koko uransa ajan siirtynyt su- 
juvasti projektista toiseen, ja nyt oli vuorossa 
”kansanlaulu- ja kantelekiertue Yhdysvaltoi- 
hin” (Itä-Häme 31.8.1938). Pohjois-Amerikassa 
yleisön suomalaiset juuret ja nostalgia pitivät 
yllä kiinnostusta kanteleperinteeseen, ja tä- 
hän kiinnostukseen Similä pyrki vastaamaan. 
Tärkeä lähtökohta oli paikallisten yhdistysten 
aktiivinen kulttuuritoiminta, jonka tukemana 
kiertue oli mahdollista toteuttaa. (Hakala 
1997, 7.) Lisäksi vuonna 1938 juhlittiin Ame- 
rikan suomalaisasutuksen 300-vuotista ole- 
massaoloa, mikä varmasti lisäsi mielenkiintoa 
suomalaisia juuria kohtaan. 

Kiertueen toteutumisen avainhenkilöitä 
oli impressaario Carl H. Salminen. Kaivos- 
työläisenä aloittanut Salminen oli Minnesotan 
Duluthissa toimivan Finnish Daily Company 
-nimisen tuontitavarayhtiön johtaja, samoin 
Duluthissa ilmestyvän laajalevikkisen Päivä- 
lehden sekä Kalevainen-aikakauslehden kustan- 
taja ja päätoimittaja. Salmisen kustantamo jul- 
kaisi myös vuosittain ilmestyvää Siirtokansan 
kalenteria sekä kustansi ja käännätti englannik- 
si suomalaista kirjallisuutta. (Aaltio 1953, 46- 
48; Hakala 2007, 31, 57-58; Nygård 1998, 14.) 
Kaikkien muiden toimiensa ohella Salminen 
oli 1920-luvulta lähtien myös merkittävimpiä 
suomalaisten elokuvien maahantuojia ja le- 


”SUOMALAINEN KANTELE KUNNIAANSA!” 


vittäjiä. Muita Aapo Similän kiertueen onnis- 
tumiseen vaikuttaneita elokuvamiehiä olivat 
liikemies Hjalmar J. Mäki ja käsikirjoittaja ja 
ohjaaja Lauri Lemberg, joka muun muassa 
toimi Aapon konserttiesittelijänä. (Nygärd 
1998, 9, 12-13; Similä, leikekirja 1938-1939.) 

Similän kiertueen kannalta oli olennaista, 
että Carl H. Salminen oli Kalevan Ritarit -ni- 
misen, vuonna 1898 perustetun sääntökunnan 
jäsen. Kalevan Ritarien perustaja oli Oulussa 
vuonna 1868 syntynyt John Stone (ent. Johan- 
nes Oxelstön), joka oli muuttanut Yhdysval- 
toihin vuonna 1887. Aluksi hän työskenteli 
muiden suomalaisten tapaan kaivostyöläisenä 
Minnesotassa mutta muutti vaimonsa kanssa 
parempien olojen perässä Montanan Beltiin 
ja ryhtyi liikemieheksi. Stone halusi kohen- 
taa suomalaisten elämää ja oloja, ja jo hyvin 
varhain Ritareiden toimintaan tuli mukaan 
taloudellisen tuen antaminen ahdinkoon 
joutuneille. Ritareiden säännöt, tunnukset 
ja rituaalit olivat hyvin samantapaisia kuin 
vapaamuurareilla. Jäsenillä oli kokouksissa 
omat nauhansa, merkkinsä ja kalevalaiset pu- 
kunsa takkeineen, solkineen, vöineen, miek- 
koineen ja töyhtölakkeineen. (Engelberg 1944, 
208-210; Similä 1943, 83-84; Söderling & Issa- 
kainen 2019.) 

Kalevan Ritarit, Knights of Kaleva tai Kaleva 
Lodge, jolla nimellä sääntökuntaa nykyään 
myös yleisesti kutsutaan, otti perusihanteensa 
Raamatusta ja Kalevalasta, myyteistä ja sankari- 
tarinoista. Se oli veljes- ja kulttuurijärjestö, jon- 
ka päämääränä oli suomalaisen kansallistun- 
teen edistäminen ja säilyttäminen, veljesvihan, 
vainon, sorron ja kateuden hävittäminen sekä 
yksimielisyys suurissa ja suvaitsevuus pienissä 

asioissa. Ritarien toiminta lähti nopeasti käyn- 
tiin keskilännen ja itärannikon osavaltioissa. 
Ensimmäinen loosi syntyi Minnesotan Spar- 
taan vuonna 1901. Mukana oli jo aivan alku- 
aikoina myös merkittäviä paikallisia kante- 
leensoittajia, kuten John Huhtala (1886—1969), 
jotka olivat tuoneet soittimensa mukanaan 
Suomesta. Kun sääntökunta kasvoi ja siihen 
liittyi uusia jäseniä, John Stone omaksui itsel- 
leen myyttisen sankarin, Väinämöisen, roolin 
ja resitoi yleisölleen Suomen kansan historiaa. 
(Ilmonen 1930, 104-111; Hakala 1997, 299; Ha- 
kala 2007, 31, 57-58; Engelberg 1944 209-210, 
Sundsten 1977, 14.) Kalevan Ritarien toimin- 
nassa ”kalevalaisuus” ja kantele liitettiin vah- 
vasti toisiinsa, mikä selittää kiinnostuksen 
Similän kiertueen tukemiseen. 

Kalevan Ritareiden rinnalle syntyi jo vuon- 
na 1904 myös Kalevan Naiset. Kun Ritareiden 
kokoontumispaikkoja kutsuttiin ”majoiksi”, 
Kalevan Naisten paikat olivat ”tupia”. Aapo 
Similän kiertueen onnistumisen kannalta niin 
Kalevan Ritareilla kuin Kalevan Naisillakin 
oli olennainen merkitys. Milloin tahansa kon- 
serttipaikalla oli Ritarien toimintaa, ja näin oli 
usein, konserttien esittelijäksi tuli ”kalevaisiin” 
kuuluva henkilö, Similä saattoi jo etukäteen 
luottaa järjestelyjen onnistumiseen ja siihen, 
että sai runsaan yleisön. Similä kirjoittaa 
myös, että aina kun hänelle missä tahansa 
esiteltiin henkilö, jolla oli rinnassaan pieni si- 
nivalkoinen kolmiomerkki, tältä saattoi odot- 
taa huomattavaa henkistä joustavuutta ja ym- 
märtävää suhtautumista hänen kansalliseen 
ohjelmaansa. (Similä 1943, 51, 83-84.) 

Konserttien käytännön järjestelyistä huo- 
lehtivat konserttipaikkakunnilla paikalliset 

ihmiset. Kalevan Naisten tehtäviin kuuluivat 
lippujen tarkistus, yleisön ohjaaminen omille 
paikoille, ohjelmien jakaminen, kysymyksiin 
vastaaminen ja yleisön auttaminen toiletteihin 
ja virvoitusjuomien äärelle. Paikallisten avus- 
tajien sanomalehtiin laatimat puffit ja kon- 
serttiesittelyt saattoivat välillä olla hyvinkin 
huvittavia: ”Kun kuningas Salomo oli mur- 
heellinen, soitti David hänelle harppua. Nyt 
meillä on Suomesta saapunut — —”. (Similä 
1943, 73; Similä, leikekirja, 1938-1939.) 
Similällä oli Yhdysvaltoihin saapuessaan 
erheellinen kuvitelma, että Kalevan Ritarien 
toiminta ulottuu Atlantin rannikolta Tyynelle- 
merelle (Similä 1943, 83). Vasta matkan aika- 
na hänelle selvisi, että näin ei ollut. Lännessä 
vaikutti Kalevan Ritareita vastaava, mutta 
jäsenmäärältään sitä jonkin verran suurempi, 
Oregonin Astoriassa syntynyt ”Yhdistyneet 
Suomalaiset Kaleva Veljet ja Sisaret” (Engel- 
berg 1944, 206—207). Järjestöt eivät koskaan 
yhdistyneet suurorganisaatioksi, sillä Kalevan 
Ritarit eivät halunneet liittyä avoimempaan ja 
leimallisesti sosiaalityöhön keskittyvään jär- 
jestöön (Söderling & Issakainen 2019). 
Kalevan Ritarit halusivat tuoda majansa 
myös Suomeen. Wäinö Solaa oli 1920-luvulla 
pyydetty Kalevan Ritarien jäseneksi ja Hel- 
sinkiin suunnitellun seuran perustajajäseneksi. 
Neuvotteluja käytiinkin ahkeraan, mutta lo- 
pulta todettiin salaseuran sellaisenaan sopi- 
mattomaksi Suomen oloihin. (Sola 1952, 172- 
174; Söderling & Issakainen 2019.) Similän 
Yhdysvaltain-vierailun aikana Kalevan Rita- 
reilla oli toisen kerran aikomus rantautua Suo- 
meen, nyt Olympiakesänä 1940, mikä saattaa 
selittää järjestön erityistä halukkuutta avustaa 

Marjorie Edgarin kirje Aapo 
Similälle 1.5.1939. Vuoden 
1939 alussa Carl Salminen 
järjesti Similälle tapaami- 
set kahden pitkäaikaisen 
ystävänsä, merkittävän 
suomalaisen kansanmusii- 
kin ja folkloren keräilijän ja 
tutkijan Marjorie Edgarin 

ja Clara Stockerin kanssa. 
Kumpikaan Kalevan Ritarien 
ja Naisten tukemista entusi- 
asteista ei polveutunut 
suomalaisista juurista, 
mutta molemmat hallitsivat 
suomen kielen. Edgar käytti 
opetus- ja tutkimustyössään 


Similän Kansanopiston laulu- 


kirjaa vuodelta 1913 ja Kan- 
sanlaulusovitelmia kanteleel- 
le vuodelta 1927. Kirjees- 
sään 1.5.1939 Edgar tarjosi 
Similälle radioesiintymisiä 
ja levyttämistä Kongressin 
kirjastolle, mutta ei tavoitta- 
nut paikkakunnalta toiselle 
liikkuvaa laulajaa. Laajasti 
Grenoblen, Sorbonnen ja 
Columbian yliopistoissa 
opiskellut Clara Stocker oli 
opetustyönsä ohella dulu- 
thilaisten lehtien musiikki- 
kriitikko. Similän kiertueen 
viimeisen konsertin (Duluth 
27. 4.1939) aluksi Stocker 
esitelmöi suomalaisesta 
kanteleesta. Kuva: Juhani 
Similän kokoelmat. 

MARINE ON ST. CROIX 
MINNESOTA. 


May Ist,19539. 

Mr .Aapo Simila 

Care Paivalehti 


Duluth. 


Dear lr.similä, 


I was delighted to receive your ph 
$ 


last week ,and wish to thank you for it,anā to senä 
you my greetings and all good wishes, 
I hearä your radio program on March 3rä from 


WEBC anà enjoyed it very much.I trieä i 

M 

A] 

radio broadcast on WTCN,St.Paul,on April ITth,but 


could not find out where you were to be 


When shall you be in New York,anä are y 


the radio while you are in the East ? The Iibrary of 


ess archivist would like to make some records of 


Voyy in ssriv Moy 
LOrE in cari xay 


w and where can he reach you ? If you will write 


1 Finnish,as I can rea 


[SN 


sI hope it will not be too latesf?or you to make 
e aall you be at the Worla's 


you once more for the assisiance 


Mannie E= = 

kiertueen järjestelyissä. Similä pohti, voisivat- 
ko Kalevan Ritarit Suomeen tullessaan ja ”ka- 
levaista” tietoutta uudelleen elävöittäessään 
varjella Suomen nuoria henkisiltä vaaroilta, 
jotka sitä aatteiden murroksessa vaanivat (Si- 
milä 1943, 84). Tässä mielessä Kalevan Ritarit 
edusti Similälle sellaista kulttuuria, jonka pi- 
täisi palata vaikutusvaltaiseksi myös Suomes- 
sa. Tähän kokonaisuuteen Similän musiikilli- 
set tavoitteet istuivat saumattomasti. 

Kiertueensa kannalta olennaiseen Kalevan 
Ritariin, Carl H. Salmiseen, Aapo Similä oli 
todennäköisesti tutustunut jo Helsingissä.5 
Kun Similä oli saanut Salmisen kiertueensa 
pääjärjestäjäksi, oli pääosa pohjatyöstä kier- 
tueen onnistumiseksi tehty. Salmisen Päivä- 
lehti aloitti Aapon kiertueen ennakkomainon- 
nan hyvissä ajoin. Elokuussa 1938 lehti esitteli 
kahdessa jutussa Aapo Similän, ilmoitti, että 
kiertueen järjestää Carl H. Salminen ja kertoi 
jo jakaneensa ennakkotiedot muille ameri- 
kansuomalaisille sanomalehdille. Päivälehti il- 
moitti, että se huolehtii myös laulu- ja kantele- 
illoissa avustaville soittajistoille ja laulajille 
tarvittavan nuottimateriaalin jakelusta (Similä, 
leikekirja 1938—1939). Salminen oli informoi- 
nut myös suomalaislehtiä siitä, että valmiste- 
lut kiertuetta varten olivat täydessä käynnissä 
(Kaleva 13.9.1938). 

Salminen ilmoitti, että Yhdysvaltoihin tul- 
taessa tarvittiin 500 dollarin maihinnousuraha, 
mutta tätä kroonisesta rahapulasta kärsivällä 
Similällä ei ollut. Eikä hänellä mitenkään voi- 
nut olla samanlaisia rahankeräys- tai muita 
tukitoimikuntia kuin samaan aikaan Yhdys- 
valtoja kiertäneillä Ylioppilaskunnan laulajil- 
la. (Ruusuvuori 1939, 188.) Similän onneksi 

Yhdysvaltoihin menevät valtamerilaivat oli 
Euroopan kireän tilanteen vuoksi varattu ko- 
konaan kahdeksi viikoksi, joten hänelle jäi 
hieman aikaa yrittää järjestää rahankeräys 
entiseen hyväksi kokemaansa tapaan keräys- 
adressein ja Suomen kaupunkeja kiertävän 
junamatkan aikana henkilökohtaisesti yritys- 
johtajia ja yksityisiä rahamiehiä tapaamalla. 
Asiansa tueksi Similällä oli esitellä onnistunei- 
den Euroopan-kiertueiden tukiadressit, joiden 
nimilistaa kelpasi näyttää, olivathan kiertueita 
tukeneet Suomen merkkihenkilöt Ellen Svin- 
hufvudista Sibeliukseen ja Mannerheimiin. 
Aapo Similä lähetti myös 50 teettämäänsä ke- 
räysmatkasta ja adressista kertovaa tiedotetta 
eri lehtiin. (Similä leikekirja 1938—1939; Similä 
1943, 8-10.) Keräys kasvatti matkakassaa muu- 
tamia tuhansia markkoja, mutta ei tarpeeksi. 
Ongelman ratkaisi Suomen Höyrylaiva Oy:n 
valtamerentakaisen osaston johtaja, joka eh- 
dotti Atlantin ylitykseen Oueen Marya ja säh- 
kötti saman tien Salmiselle, että tämä lähettäi- 
si meno- ja paluuliput ja maihinnousurahan. 
Salminen hoiti asian välittömästi. Niinpä 
22. lokakuuta Aapo Similä lähti Ilmattarella 
kohti Lontoota ja sieltä edelleen New Yorkiin. 
(Similä 1943, 11-17.) 


Yleisöä etsimässä — New Yorkista 
Los Angelesiin 


Ellis Islandin saapuvien tulijoiden listaan 
Aapo Similä kirjattiin 3. marraskuuta 1938. Ta- 
kuu- ja yhteyshenkilöksi tarkkoine osoitetie- 
toineen merkittiin ”Friend Carl H. Salminen”. 
Satamasta Similä vietiin autolla New Yorkin 

suomalaisten asuinalueelle Finnish Harlemiin, 
jossa hän viikon kestävän oleskelunsa aikana 
asui vaatimattomassa huoneessa. Finnish 
Harlemissa työväentalot sijaitsivat lähekkäin, 
niin ikään siellä oli paljon suomalaisia liik- 
keitä, kuten partureita, suutareita, räätäleitä 
ja kelloseppiä. Selman Cabaret'ssa Similä ih- 
metteli New Yorkin vapautta: tanssijattarella 
oli verhonaan vain ”hopeinen viikunanlehti”. 
(Similä 1943, 20—21.) 

Similä oli ajatellut, että lauluilloissa tarvitta- 

vat viisi soittajaa olisi löydettävä suomalaisten 
keskuudesta, mutta hän havaitsi pettymyksek- 
seen, että haalien tansseissa soivat päällim- 
mäisinä haitari ja saksofoni, eli musiikki oli 
”jazzia”. Finnish Harlem oli myös pelottava. 
Valtaosa asukkaista oli mustia, mikä tuon ajan 
Suomesta tullutta laulajaa hirvitti (Similä 1943, 
21—23). Similä vieraili lopulta myös useissa eri 
aateharrastuksiin lukeutuvissa suomalaisker- 
hoissa ja -yhdistyksissä. Sekä kommunistien 
Työn Temppelissä että Fifth Avenuen sosiaali- 
demokraattisessa työväentalossa, joka oli New 
Yorkin työväentaloista kaikkein tärkein, esitet- 
tiin vielä elokuvista huolimatta jonkin verran 
kokoillan näytelmiä, ja niillä oli vakituisesti 
toimivat kuorot ja harrastuspiirit. Viikon kes- 
täneen oleskelunsa aikana Similä sai käsityk- 
sen siitä, millaisen modernisoituvan kulttuu- 
rin keskellä amerikansuomalaiset siirtolaiset, 
ja siten hänen konserttiensa yleisö, lopulta eli. 
Times Sguarella jättimäiset, kirkkaat mainok- 
set ja erityisesti purukumikuningas Wrigleyn 
miljoona dollaria maksanut neonvaloteos hal- 
litsivat näkymää. (Similä 1943, 20-24, 36-37; 
Similä 1970, 139-140.) 

Similän ensimmäinen esiintyminen New 
Yorkissa oli Fifth Avenuen haalissa 8. marras- 
kuuta 1938. ”Tulijais-Konsertista” ehti ilmestyä 
ennakkoon pieni lehti-ilmoitus sekä lehtikir- 
joitus. Similän todettiin esittävän samanlaisen 
ohjelmiston, joka oli aiemmin saanut loisto- 
arvosteluja Euroopan pääkaupungeissa. Hän 
säestäisi itseään ”suurella kanteleella” ja avus- 
tajina olisi myös työväentalon tanssiorkeste- 
rien soittajia. (Similä, leikekirja 1938-1939.) 
Kun konsertti oli ohi, arvion Päivälehteen 
kirjoitti Aarre Linnala, Viidennen Avenuen 
työväentalon näyttämön johtaja ja Similän 
entinen työtoveri Oulun Työväen Näyttämön 
ajoilta 1910-luvulta. ”Aapo Similä on soitti- 
mensa mestari ja taiteilija alallaan, mutta ei 
ihme, sillä Similällä on musiikki veressä”, hän 
aloitti ja jatkoi esittelemällä Similän uran vai- 
heet. Erityisesti hän mainitsi Similän vuonna 
1911 Työväen musiikkiliiton musiikkijuhlien 
tilaustyönä säveltämän, vasemmistorunoilija 
Kössi Kaatran juhlarunoon perustuvan Poh- 
jolan raatajien juhlalaulun, joka jäi pysyvästi 
suomalaisen työväestön lauluohjelmistoon. 
Kirjoitus jatkuu: 


Sitten tuli laulajanura ahkerine opintoineen, hetkiä 
näyttämön partailla, sitten sävellyksiä ja sovituksia 
ja löytöjä suomalaisen kansanmusiikin lähteistä ja 
sitten ehkä lopullinen löytö, elämän työ — suoma- 
lainen kantele kunniaansa! Vanha, Kaleva-aikui- 
nen kantele oli viisikielinen. Sanotaan sen merkit- 
sevän viittä kirjainta maamme ikivanhassa nimessä 
Suomi. Kanteleen viisi kieltä ja viisi sivua innoitti 
itse mestari Jean Sibeliuksen säveltämään kuului- 
san 5: dennen sinfoniansa. Kaunis lahja Suomelle 
ja sen soittoa ja laulua harrastavalle kansalle. Aapo 

SUNDAY, DECEMBER 18 1938 
AND PLAIN DEALER, 


THE. 


His Keys Sing of Finland 


AAPO SIMILA — 
ipo Simila, Finnish baritone, strings, are at the left 
' Cleveland a view of one of the [strument is called a 
psy "native instruments! or 
as he pre 


Aapo Similä esittelee kannelta yhdysvaltalaisille The 
Cleveland Plain Dealer -lehdessä 18.12.1938. Kuva: 
Juhani Similän kokoelmat. 


Similän kantele on 5 oktaavinen, siis 35 kieltä kä- 
sittävä. Se on erikoisesti kuuluisan kanteletekijän 
Paul Salmisen Aapo Similän kansainvälistä kier- 
tuetta varten tekemä, hienoääninen ja tarpeeksi 
voimakaikuinen. (Päivälehti 9.11.1938.) 

Tämän numero viiden symboliikan oli Linna- 
lalle esitellyt Similä itse. Seuraavaksi Linnala 
kertoo, että ”Aapo Similä on kanteleineen vie- 
raillut jo melkein jokaisessa eurooppalaisessa 
pääkaupungissa ja kymmenissä radiotilai- 
suuksissa. Kritiikit ovat olleet loistavat ja aina 
sydämelliset. Soittimen erikoisuus on aina 
herättänyt mielenkiintoa ja herättänee sitä 
myös amerikalaisessa yleisössä” (Päivälehti 
9.11.1938). 

Pian Similän esittämiä kansanlauluja kuul- 
tiin kiihtyvällä tahdilla myös muualla Yhdys- 
valloissa. New Yorkin jälkeen Similä suun- 
tasi henkilöauton kyydissä intensiiviselle 
kiertueelle ensin Massachusettsiin ja sieltä 
Richmondin, New Hampshiren ja Mainen 
puolelle. Ensimmäinen konsertti oli Fitch- 
burgissä 11. marraskuuta, ja Raivaaja-lehti 
mainosti tilaisuutta koko sivun ilmoituksella. 
Konsertteja oli lopulta yksitoista ja tahti oli 
hengästyttävä. Joka päivä oli vuorossa uusi 
näyttämö ja uusi yleisö. Konsertteja kertyi 
kolmetoista 14.-28. marraskuuta välisenä 
aikana.* Vain kaksi välipäivää mahtui ohjel- 
maan. (Rahkonen 2020; Rahkonen, Similä & 
Salmi 2020; Rahkonen & Similä 2021.) 

Tiiviin urakan jälkeen Similä palasi New 
Yorkiin. Nyt oli vuorossa esiintyminen arvos- 
tetulla areenalla, Carnegie Hallin kamari- 
musiikkisalissa. Kilpailu yleisön huomiosta 
oli kovaa, sillä New Yorkin filharmonikot 
esiintyivät samaan aikaan isossa salissa (New 
York Times 3.12.1938). Lehtitietojen mukaan 
konsertti sujui erinomaisesti, ja salin ”mainio 
akustiikka salli Aapon kanteleen pienimmän- 
kin helähdyksen kuulua salin joka soppeen” 
(Vaasa 4.1.1939; Rahkonen & Similä 2021). 

än omia sävellyksiään ja 
E "sovituksiaan. Hänen ohjolmen- 
sa on seuraava: kN 


Man. mov. Lapsuudnn ystäv 


sa tiistaina t kp jä jä tana apes 
ez hod lyssa keskiviikkona k. 16 p: nä è 
ewportissa aN. H. torstaina t k. 17 p 


a perjantaina t. k. 18 K nä 


JO Bei 1 

EE (viro Kansanlaulu) 
A. Slmilä, rov. ...- DWolo tavatnun? | 
: (Eneldol. Xansanluiulu) | 
Å Slmilä, sov. Aumulla käy luomiin | 
j (unkaril kanseolnulu) | 
| AL Similä. cov: ..., Kounia ol'se S | VI 
| DE Strallä. sov...) Too neito ihon | 


(arlocive da), 
o Vili ț | 
| Madetoja . Nolto, jonka poik v i 
n Hannikainun a.a... TuanasNanlu | 
> Kuia... E) minun filoni alene | 
A Simi 1...) Hallin Jacup i 
i NeT & } (Dalla) ) | 
| A SOAS L... butelio, soutelin | 
| S. Palmaten ..... Rannntirsedotinja J 
A. Similä 2... Kolmo sdtilnakauilom * 
Cvoodoltu IETT, 
Deken 35 senttiä ja J. Suoma Kaartin lähtölaulu | 
2. Turkinmautto (sov. M. Simi). 
kana 40 senttiä. N 3 Kosrun polmidnulu N 
PH S SAA- -i OMA aate j ` k 


Aapo Similän konserttien mainos Raivaaja-lehdessä. Fitchburg marraskuu 
1938. Kuva: Juhani Similän kokoelmat. 

Carnegie Hallin esiintymisen jälkeen Simi- 
lä jatkoi matkaa junalla kohti suurten järvien 
aluetta, todennäköisimmin 8. ja 10. joulukuu- 
ta välisenä aikana. Muistelmiinsa hän kirjoitti: 

”Kiertueeni pisin junamatka tähän asti oli New 
Yorkista Warreniin, Ohioon. Ikkunasta vilah- 
teli maisemafilmiä. Vuoria, laaksoja, jokia, 
järviä” (Similä 1943, 65). Ohiossa oli vuoros- 
sa viisi konserttia joulukuisen viikon aikana.? 
(Rahkonen 2020; Rahkonen, Similä & Salmi 
2020.) Joulu ja vuodenvaihde lähestyivät, 
kun Similä saapui vihdoin suomalaisalueilla 
Michiganiin ja Illinois'hin. Detroitiin hän saa- 
pui 20. joulukuuta ja vietti jouluaaton Chica- 
gossa paikallisen Sibelius-klubin perustajan 
Frank Nelsonin luona: 


Kohtelias ja huomaavainen isäntäväki, tyylikäs 
koti, lohi- ja kaviaarivoileipiä, Sibeliuksen levyjä 
gramofonissa, luminen ilta ulkona, joulukynttilät 
sisällä. Voisivatko suomalaiset herrasmiehet ottaa 
esimerkkiä tällaisesta eteläpohjalaisen jälkeläisestä 
Frank Nelsonista? Hän nimittäin suunnittelee nuo- 
reen kotiinsa kutsuiltoja jalon musiikin kuulemisen 
merkeissä. (Similä 1943, 40.) 


Aapo Similän kiertue suuntautui Yhdysval- 
tojen suomalaisalueille, jo maantieteellisesti 
kauas kulttuurielämän keskuksista. Hän esit- 
ti tunnetuista teoksista omia kansanomaisia 
tulkintojaan, mutta kohtaamisissa korostui, 
kuten Similän muistelma osoittaa, myös suo- 
malaisen musiikin kaanonin vaikutus. Simi- 
lä oli kotoisin nimenomaan Sibeliuksen koti- 
maasta, mikä teki vaikutuksen ainakin Frank 
Nelsoniin. Similän säilynyt kiertueohjelma 
osoittaa, että hän myös itse vetosi yleisöön 

The Finnish Kantele Player and Finnish Folk Singer 
Aapo Simila 


The Kantele used by Mr. Simila has 35 strings 


INTRODUCTION 
M introducing the Kantele to ihe American public, a few 
words should be given io this subject. Finland is called by the 
natives of the country by an old name; Suomi. The five letters 


loihers are old 
(Kantele Solo) 
Road of Life 


of My Dearest 
ne at Evening 
dt Hilu 


Folksongs: 


VM. 


Carnegie Hallin konsertin esittelylehtinen 3.12.1938. 
Kuva: Juhani Similän kokoelmat. 


tunnettujen säveltäjien kuten Sibeliuksen 
kautta (Similä, leikekirja 1938-1939). 

Vuoden viimeisen konsertin Similä antoi 
30. joulukuuta 1938 raittiusseuran salissa Wau- 
keganissa, Illinois'ssa. Konsertin jälkeen istut- 
tiin iltaa ylilääkäri Karl Beckin luona. Similä 
muisteli: 

Joutui siinä samassa Waukeganin kaupungissa 
eteen uuden vuoden aatto. Eteläpohjalainen isäntä- 
väkeni oli kutsuttu perhevierailulle vanhoihin tut- 
taviinsa. Meitä jäi taloon kaksi miestä, Anssi Lahti 
Reisijärveltä ja toinen tämä kannelniekka. Me 
lähdemme Chicagon suureen kaupunkiin, jonne 
on täältä autolla tunnin matka. Anssi sai selville 
yhden suuremman suomalaisen perhevierailun, 
jonne meidät lausuttiin tervetulleeksi. Siellä solisi 
huoneet täynnä vieraita. Taasen tuo sama miellyt- 
tävä juttu: olitpa työmies, farmari, maalari, autoili- 
ja, hieroja, muusikko tai lääkäri, täysin tasa-arvoi- 
seksi tunsit itsesi tuossa iloisessa seurassa. (Similä 
1943, 48-50.) 


Similän kuvauksessa korostuu suomalaisten 
yhteenkuuluvuus, mutta myös sosiaalisten 
erojen katoaminen, ainakin uudenvuoden 
karnevalistisissa tunnelmissa. Siihen nähden, 
miten voimakasta ideologisen kahtiajaon 
kuvaus oli 1920-luvulla ollut Yhdysvaltoihin 
matkustaneiden suomalaistaiteilijoiden ko- 
kemuksissa, Similälle siirtolaisten maailma 
avautui saumattomana verkostona. Kalevan 
Ritarien luomat yhteydet johdattivat eteen- 
päin. Similä kertoi, miten Anssi Lahti kuljetti 
hänet lounastauolla rautatieasemalle. Verkos- 
tot oli asetettu palvelemaan kiertuetta: kun 
juna saapui Chicagoon, vastassa oli muuan 
Anssi Määttä, joka ohjasi vieraan Minneapo- 
lisin junaan. (Similä 1943, 51-52.) 

Similä konsertoi Minneapolisissa 7. tammi- 
kuuta ja heti seuraavana päivänä Duluthissa, 
jossa hän tapasi Carl H. Salmisen, kiertueen 
pääjärjestäjän. Salminen oli jo ehtinyt suun- 
nitella tiiviin ohjelman minnesotalaisten val- 
tionkoulujen ylimpien luokkien oppilaille. Lu- 
kioiden oppilaista suuri osa olisi suomalaisia, 

mutta mukana oli paljon siirtolaisperheiden 
jälkeläisiä muista Euroopan maista. Tämän 
vuoksi Similältä kysyttiin, voisiko hän laulaa 
myös englanniksi. (Similä 1943, 51; 55.) Similä 
sai mahdollisuuden esittää suomalaista kult- 
tuuria eri taustoista tulleille nuorille — nyt ensi 
kerran englanniksi. Similän kansanlauluohjel- 
man käänsi Suomi-Opiston musiikinopettaja 
Martti Nisonen, joka oli aiemmin YL:n kier- 
tuetta varten englannintanut haasteellisiakin 
tekstejä, muun muassa laulut ”Tule illalla” ja 
”Hilu hilu”. (Similä, 1943, 58; Rahkonen 2020.) 
Koululaiskonserttien merkitystä voi tulkita 
muuttuvaa siirtolaisidentiteettiä vasten. Niin 
Salminen kuin Similäkin kokivat tärkeäksi 
esittää suomalaisia lauluja nuorille, jotka oli- 
vat syntyneet Yhdysvalloissa ja joilla oli suh- 
de Suomeen vain vanhempiensa kertomusten 
tai kotiensa kulttuuristen harrastusten kautta. 

Minneapolisin ja Duluthin jälkeen Similä 
konsertoi Cloguetissa, Brulessa, Superiorissa, 
Virginiassa ja Hibbingissä 12.—16. tammikuuta, 
ja heti perään alkoi koulukiertue konsertilla 
Mt. Ironissa. Tämän jälkeen Similää kierrä- 
tettiin hurjaa vauhtia, ja tammikuun lopun 
aikana konsertteja kertyi 12 kappaletta, muun 
muassa Palossa ja Toivolassa. (Rahkonen 
2020; Rahkonen, Similä & Salmi 2020.) Sa- 
maan aikaan suomalaiset sanomalehdet seu- 
rasivat kiertuetta. Ilta-Sanomat julkaisi Similän 
matkakirjeitä, kokemuksia Amerikan mante- 
reesta ja elämänmuodosta modernisoitunees- 
sa maassa. Kokemukset seurasivat viiveellä, ja 
tammikuussa lehden lukijat saivat kuulumisia 
New Yorkista (Ilta-Sanomat 11.1.1939). Helmi- 
kuun alussa suomalaiset lukijat saivat kui- 
tenkin ajankohtaista tietoa, kun lehdistössä 

kerrottiin STT:n sähkösanoman kautta Simi- 
län juuttuneen lumimyrskyn takia ”suoma- 
laiselle farmille Minnesotassa”. (Ilta-Sanomat 
3.2.1039; Etelä-Suomen Sanomat 4.2.1939, Aamu- 
lehti 4.2.2939; Etelä-Saimaa 4.2.1939.) 

Helsingin Sanomat kirjoitti Similän kier- 
tueesta 9. helmikuuta 1939: 


Aapo Similän kansanlaulu- ja kantelekiertue lä- 
hentelee sadatta konserttiaan. Tammikuussa oli 
Minnesotan valtio kierretty, helmikuussa on 
Michiganin vuoro. Yli sata mieslaulajaa on avusta- 
nut Turkin sotalaulujen kertokuoroissa. Amerikan- 
suomalaisten sanomalehtien arvostelut ovat yleen- 
sä olleet ylistäviä. (Helsingin Sanomat 9.2.1939.) 


Menestys oli niin suurta, että Sisä-Suomi-lehden 
pakinoitsija Juhonpoika kirjoitti ironisesti 
Aapo Similän ”kanteleensa ja komean laulu- 
äänensä sekä pohjalaistamineittensa avulla” 
valloittaneen Minnesotan ja Michiganin ”alus- 
maikseen” (Sisä-Suomi 9.2.1939). Tässä vai- 
heessa lumisen Michiganin valloitus oli vasta 
käynnistynyt, mutta helmikuun aikana hän 
esiintyi lopulta 19 kertaa. Päätöskonsertti oli 
Hancockissa 27. helmikuuta, ja Similä lauloi 
kappaleen ”Tulatullallaa” viidellä kielellä 
(Helsingin Sanomat 28.2.1939). Hancockin kon- 
sertti oli kiertueen huipentumia ja osa Kale- 
vala-juhlaa Kauth Haalilla. 

Onni Syrjäniemi kuvaili Lännen Suometta- 
ressa pari päivää myöhemmin tilaisuuden 
monipuolista ohjelmaa. Aluksi kuultiin yhteis- 
laulua, minkä jälkeen oli vuorossa Mrs. Hilma 
Haminan tervehdys. Sitä seurasi Martti Niso- 
sen kirjoittama ja säveltämä Kalevalainen ter- 
vehdys ”aluksi hänen rouvansa Martan lausu- 
mana ja sen jälkeen Suomi-Opiston pienen 

kuoron ja Kuparisaarten Lauluveikkojen esit- 
tämänä Martti Nisosen johdolla” (Lännen Suo- 
metar 2.3.1939). Tämän jälkeen Aapo Similä 
esitelmöi suomalaisesta kansanlaulusta kante- 
le- ja laulunäyttein. Syrjäniemi antoi Kalevala- 
juhlaa koskevassa selostuksessaan yli puolet 
palstatilastaan Similän kansanlauluesitelmälle 
kehuen hänen laulaneen komealla äänellään 
selostamansa laulut niin vaikuttavasti, että 
”tuskin oli tilaisuudessa ketään, jolle eivät Suo- 
men kansanlaulut tulleet entistä rakkaammik- 
si”. Taiteilijan opettavainen selostus oli niin 
tehokas, että ”moni pieni ja ala-arvoisena 
pidetty kansanlaulu sai aivan uuden sisällön. 
(Lännen Suometar 2.3.1939.) Syrjäniemi koros- 
taa Similän tapaa ylevöittää kansanlauluja ja 
ikään kuin nostaa ne ala-arvoisena pidetystä 
asemastaan. Tämän voi tulkita laajemmin 
Similän kulttuuristen pyrintöjen ilmentäjänä: 
Similä loi kansanlaulusovituksia ja kansa- 
nomaisia tulkintoja taidemusiikin kappaleista 
ja siten liikkui raja-aitojen yli. 

Hancockin konsertin kohokohta oli Martti 
Nisosen kuorosovitus Sibeliuksen Finlandiasta, 
solistina Aapo Similä. Esitys teki läsnäolijoi- 
hin niin suuren vaikutuksen, että se oli yleisön 
vaatimuksesta esitettävä uudelleen. Pohjois- 
Amerikan suomalaiset kuorot olivat esittäneet 
Finlandia-hymniä aluksi amerikansuomalai- 
sen Yrjö Sjöblomin vuonna 1919 kirjoittamilla 
sanoilla. Uusi vaihe Finlandian elämässä al- 
koi, kun Yhdysvalloissa useaan kertaan 1920- 
luvulla konsertoinut oopperalaulaja Wäinö 
Sola teki Sibeliukselle vuonna 1937 uuden sa- 
noituksen, jossa hän oli käyttänyt Sjöblomin 
säkeitä mallinaan. (Goss 2009, 197-200; Salmi 
2016, 12—22.) Sjöblom ei ollut ainoa siirtolai- 

nen, jota Finlandia innoitti. Nisosen Finlandia- 
sovituksen hämmästyttävin piirre on se, että 
hän kirjoitti sanat koko sävellykseen, ei pel- 
kästään sen hymniosaan, sekä englanniksi 
että suomeksi. Nisosen lyriikkaa kuultiin siis 
jo heti sävelrunon alusta lähtien tuttujen alku- 
jyrähdysten kera: 


Auta, auttaos, Herra, oi! 

Auta, auttaos, Herra, oi, 

että vihdoin koittais Suomen koi! 
(Goss 2009, 197-200.) 


Nisonen oli sovittanut Finlandian sekakuorol- 
le ja solisteille Suomi-Opiston hyväksi pidet- 
tyä konserttia varten jo vuonna 1931 (Lännen 
Suometar 2.3.1939; Goss 2009, 197-200). On 
selvää, että Nisosen Finlandian kautta Simi- 
län kiertue kytkeytyi laajempaan Suomi-ku- 
van tulkintaan. Amerikansuomalaiset olivat 
Sjöblomin ja Nisosen kautta erityisen innok- 
kaita sanoittamaan Finlandiaa, joka Suomes- 
sa oli tullut valkoisen Suomen symboliksi 
(Salmi 2016, 12-22). Nisonen näyttää kuiten- 
kin etsineen Finlandia-tulkintaa, joka ylittäi- 
si poliittisen kuilun punaisen ja valkoisen 
Suomen väliltä. Ehkä tämä kansallistunteen 
sanoittaminen palveli myös Similän päämää- 
riä: amerikansuomalaisen kulttuurin piirissä 
oli ilmaistu jotakin sellaista, jonka hän toivoi 
saavan paremmin jalansijaa myös Suomessa. 

Menestyksekkään Michiganin kiertueen ja 
Kalevala-juhlien muodostaman huipentuman 
jälkeen seurasi lähes kahden viikon mittainen 
matkustustauko. Similä suuntasi seuraavaksi 
Tyynen valtameren rannalle, Washingtonin ja 
Oregonin osavaltioihin, joista hän jatkoi vielä 
Kaliforniaan. Länsirannikon 14 konsertin jär- 

jestäjäksi Aapo Similä onnistui saamaan Onni 
Syrjäniemen, joka oli esitellyt Similän konser- 
tin jo Ashtabulassa ja joka tunnettiin Orego- 
nin Astoriassa ilmestyvän Lännen Suomettaren, 
länsirannikon ainoan suomenkielisen sano- 
malehden, toimittajana. Syrjäniemi oli avus- 
tanut Wäinö Solaa tämän toisen Yhdysvaltain 
kiertueen aikana vuonna 1925 (Sola 1952, 161). 
Tukijärjestöksi Lännessä Syrjäniemi sai Yh- 
distyneet Suomalaiset Kaleva Veljet ja Sisaret, 
jotka ilmoittivat aluksi, etteivät kannata yksi- 
tyisiä taiteilijoita (Amerikan Uutiset 25.9.1962). 
Syrjäniemi ryhtyi ahkerasti konsertteja mai- 
nostamaan ja käsikirjoitti Similää varten 
paljon pelkkää kanteleensoittoa sisältäneen 
radiohaastattelun saadakseen länsirannikon 
yleisön myötämieliseksi konserteille. Similä 
oli nimittäin mennyt murahtamaan Astorian 
konsertista innostuneen kuulijakunnan vaa- 
tiessa lisää, että *eivätkö nämä ole jo rahansa 
edestä saaneet”. Syrjäniemi, jonka muiste- 
lukset Aapo Similästä julkaistiin postuumisti 
Amerikan Uutiset -lehdessä syyskuussa 1962, 
käsitti, että väärinymmärrys oli korjattava, 
ja sen radio-ohjelma teki. Muistelmatekstis- 
sään Syrjäniemi kommentoi Similän taidet- 
ta: ”Aapo kirjoitti omalla kauniilla tavallaan 
kansan mieleen alkuperäisen suomalaisen 
soittimen avuin iki-ihanteita, kuolemattomia 
kauneusarvoja” (Amerikan Uutiset 25.9.1962). 
Kuten Syrjäniemen lausunto osoittaa, hänel- 
le Similän kantele oli *”alkuperäinen” suoma- 
lainen instrumentti. Ehkä Similä itse välitti 
tätä kuvaa konserteissaan. The Cleveland Plain 
Dealer -lehti kertoi 18. joulukuuta 1938 Similän 
esitelleen soitintaan ja korostaneen sen ikiai- 
kaisia juuria: ”He said the instrument was first 

constructed about 1900 years ago by the hero 
Vainamoinen in Kalevala, mythological bal- 
lad of Finnish antiguity.” 

Ensimmäisen konserttinsa Lännessä Similä 
antoi 12. maaliskuuta Seattlessa. Seitsemän 
konsertin sarja päättyi Oregonin Portlandiin 
23. maaliskuuta. Tuota pikaa matka jatkui 
etelään Kaliforniaan, jossa hän esiintyi kuu- 
si kertaa, muun muassa San Franciscossa 29. 
maaliskuuta ja lopuksi Los Angelesissa 8. huhti- 
kuuta 1939. (Rahkonen 2020; Rahkonen, 
Similä & Salmi 2020; Rahkonen & Similä 
2021.) Matkakirjeissään Similä kertoi, millaista 
oli maassa, jossa kaikilla oli ”hurry up” (Keski- 
suomalainen 12.4.1939). Kalifornian Reedleyssä 
5. huhtikuuta päivätyssä kirjoituksessa Similä 
runoili mahdollisuuksien maasta: 


Istun farmarin pihalla, puutarhapöydän ääressä. 
Aurinko paistaa, linnut laulavat, mehiläiset survo- 
vat. On sellainen Suomen kesä. Vieressäni kasvaa 
appelsiinipuita, täydessä hedelmälastissa. Vanha 
farmari ajaa poutaisella pellolla traktoria. Hän on 
nuorena ”kutsuntalakkolaisena' lähtenyt länteen. 
40 vuoden kuluessa hän on raivannut uljaan he- 
delmäfarmin koskemattomaan nurmikkoon. Mah- 
tavat palmut seisovat porttipylväinä hänen talonsa 
edessä. (Keskisuomalainen 12.4.1939.) 


Yhdysvaltain-matkalla hän oli tavannut mo- 
nia, jotka olivat menestyneet uudessa maas- 
saan mutta ikävöivät kotiin. Laulaja oli lau- 
kaissut tunteen, joka oli samalla nostalginen 
ja melankolinen: 


Täällä tuntuu siltä, että minä kanteleen avulla yri- 


tän koroittaa kansalaisten koti-ikävän moninkertai- 
seksi. Ja minua itseänikin jäytää hiljainen murhe- 

mieli nyt erityisesti mutta se näkyy olleen päällä? 
koko Amerikan matkan. (Kaleva 18.4.1939.) 


Näitä sanoja kirjoittaessaan Aapo Similä oli 
tietoinen siitä, että puhutteli konserteillaan sel- 
laista suomalaisen kulttuurin kokemusta, joka 
kuuntelijoilla palautui vuosikymmenien pää- 
hän — sellaiseen Suomeen, jota ei ehkä enää 
ollut olemassa. Similä oli tietoinen myös siitä, 
että kiertueurakka oli lähestymässä päätepis- 
tettään. Los Angelesista hän matkusti junalla 
— kolme yötä ja kaksi päivää — Minnesotaan, 
jossa hän esiintyi viidesti, viimeisen kerran 
Duluthissa 27. huhtikuuta 1939 (Ilta-Sanomat 
25.5.1939, Similä 1943, 97). Toukokuun alus- 
sa hän matkusti New Yorkiin, vieraili maail- 
mannäyttelyssä Suomen paviljongissa, mutta 
ei enää esiintynyt (Similä 1943, 99-106). Mat- 
ka Eurooppaan alkoi Aguitania-laivalla kohti 
Lontoota, jonne hän saapui 23. toukokuuta. 
Kotimaan kamaralle hän astui neljä päivää 
myöhemmin tultuaan vuorolaivalla Tukhol- 
masta Turkuun (Rahkonen 2020). Ennätyk- 
sellisen mittava kiertue oli päättynyt. 


Lopuksi 


Matkustaessaan kohti kotimaata Aapo Similä 
suunnitteli jo tulevaisuutta. Hän kirjoitti Lon- 
toossa 23. toukokuuta 1939 kannanoton, joka 
oli suunnattu ”suomalaisille laulutaiteilijoille”. 
Kirje julkaistiin Helsingin Sanomissa neljä päi- 
vää myöhemmin. Tässä kirjeessä Similä jul- 
kaisi suunnitelmansa perustaa kvartetti, joka 
laulaisi kansanlauluja ja säestäisi itseään kan- 
telein. Tavoitteena oli kotimaan kiertue tal- 

Similää Fort Braggin asemalle. 


Kuva: Juhani Similän 
kokoelmat. 

vella 1940-1941 (Helsingin Sanomat 27.5.1939). 
Vaikka keväällä 1939 kansainväliset jännitteet 
olivat jo ilmassa, oli vielä mahdotonta aavis- 
taa, miten nopeasti maailmanpoliittinen tilan- 
ne muuttuisi. Syyskuussa käynnistyi toinen 
maailmansota, mikä pysäytti kansainvälisen 
kiertuetoiminnan ja asetti myös suomalaisen 
kulttuurin toisenlaisten haasteiden eteen. Si- 
milän Yhdysvaltain-matka oli tapahtunut 
vain vähää ennen maailmanpalon syttymistä. 

Aapo Similän Euroopan-kiertueet olivat 
tapahtuneet suurlähetystöjen tuella, osana 
kulttuurivientiä ja virallista Suomi-kuvan 
edistämistä. Yhdysvaltain-matkan konteksti 
oli kuitenkin toinen. Se kumpusi Similän 
omasta intohimosta edistää suomalaista 
kulttuuria ja varsinkin kanteleen tuntemusta 
suomalaisuuden symbolina. Tässä työssä hän 
vetosi lukumystiikkaan, pentagrammiin, joka 
kietoi yhteen sanan ”Suomi”, viisi maakuntaa 
ja niiden säveltäjät sekä kanteleen, jota Simi- 
lä käytti visuaalisena elementtinä pentagram- 
min osana. Lukuun viisi sisältyi hänellä myös 
henkilökohtaista taikauskoa, kuten hän Seura- 
lehden haastattelussa vuonna 1938 kertoi. 
Kulttuurivientipyrkimystään Yhdysvaltoihin 
Similä ei kuitenkaan pystynyt toteuttamaan 
yksin. Taustalla oli Kalevan Ritareina tun- 
netun verkoston ja salaseuran aktiivinen toi- 
minta suomalaisen kulttuurin edistämiseksi 
Yhdysvalloissa. On ilmeistä, että 1930-luvun 
lopussa kansanlaulujen ja kanteleensoiton 
asema suomalaisuuden tunnuksena oli jo siir- 
tynyt taka-alalle, mutta siirtolaisväestön kes- 
kuudessa sille oli yhä kysyntää. Similä löysi 
kulttuurimyönteisen yleisön Yhdysvalloista. 
Samalla hän oli tietoinen siitä tavasta, jolla 

hän puhutteli siirtolaisyleisön mieliin jäänyt- 
tä mielikuvaa kotimaastaan. Toisaalta Similän 
konsertit olivat kulttuurisia hybridejä, joissa 
kansanlaulusovitusten rinnalla esiintyi suo- 
malainen taidemusiikki, uusina tulkintoina 
ja kansainväliselle yleisölle suunnattuina so- 
vituksina. Tästä erinomainen esimerkki oli 
Martti Nisosen Finlandia-sovitus, jossa Aapo 
Similä pääsi lauluäänellään tulkitsemaan kan- 
sakunnan tuntoja. Similän toimintaa sävytti 
paitsi ylirajaisuus myös ylisukupolvellisuus: 
hän esiintyi erityisen aktiivisesti koululais- 
yleisölle, tulkitsemassa kansanlauluja suku- 
polvelle, joka eli jo uudenlaisen yhdysvalta- 
laisen mediakulttuurin keskellä ja jolla ei enää 
ollut omakohtaista kokemusta Suomesta. Yh- 
dysvaltain-kiertueella oli Similälle myös väli- 
neellinen merkitys. Hän halusi vaikutusvaltaa 
Suomessa, mistä kertoo se, että hän jo paluu- 
matkan aikana lähetti kannanoton suomalai- 
sille sanomalehdille. Similän esitystoiminta ja 
repertuaari olivat nojautuneet 1800-luvun mu- 
siikkiperinnön varaan, mutta hän oli toiminut 
pikemminkin kulttuurisessa marginaalissa 
kuin sen keskiössä. Kalevalaisilla sävyillään 
hän oli korostanut jatkumoa menneen ja ny- 
kypäivän välillä. Hän halusi myös aktiivisesti 
lisätä kansanmusiikin ja kantelemusiikin nä- 
kyvyyttä Suomessa, mihin paluumatkan aika- 
na lähetetty vetoomuskin viittaa. 

Similän Yhdysvaltain-kiertue oli merkittä- 
vä ponnistus jo pelkästään maantieteellisen 
laajuutensa ja intensiivisyytensä ansiosta. Ai- 
kaisemmassa tutkimuksessa on todettu Simi- 
län ”kokeilleen voimiaan rapakon takana” ja 
todettu, etteivät konsertit olisi menestyneet 
yhtä hyvin kuin Euroopassa, sillä Similän 

pohjalainen olemus ”ärsytti suomalaisten 
haalien työläispiirejä” (Jalkanen 1992, 11-12). 
Kuten olemme osoittaneet, Similä onnistui ra- 
kentamaan konserttisarjan, joka nimenomaan 
tavoitti haalien yleisön ja joka ulottui koului- 
hin asti. Laajan, 150 konserttia kattavan koko- 
naisuuden toteutuminen ei olisi ollut mahdol- 
lista ilman henkilökohtaista paneutumista ja 
taitavasti koottuja sosiaalisia verkostoja. Tämä 
toiminta tapahtui kaukana Suomesta, mutta 
Similä kirjoitti jatkuvasti matkakirjeitä kier- 
tueeltaan ja tavoitteli kotimaisen yleisön huo- 
miota. Suomessa on usein nostettu esiin se, 
miten merkittäviä julkisuustapahtumia New 
Yorkin maailmannäyttely ja Paavo Nurmen 
Yhdysvaltain-kiertue olivat sen sympatian ja 
huomion kannalta, jonka Suomi sai talviso- 
dan puhjettua. Artikkelimme valossa on sel- 
vää, että myös Aapo Similän kiertue teki julki- 
suustyötä Suomen hyväksi vuosina 1938-1939 
Kalevan Ritareiden avustuksella. 


VIITTEET 


1 Kulttuuriviennistä ks. esim. Clerc 2015, 145- 
173; Salmi 2008, 330-347; Siikala 1976. 

2 Suomalaisessa digitoidussa sanomalehtiaineis- 
tossa sana ”kulttuurivienti” nousee esille vuo- 
desta 1929 lähtien. Ks. lähemmin esim. Iltalehti 
17.1.1929; Uusi Suomi 4.5.1930. Ruotsinkielinen 
sana ”kulturexport” esiintyy jo vuodesta 
1925 lähtien. Ks. lähemmin Hufvudstadsbladet 
17.4.1925; Åbo Underrättelser 17.6.1925. 

3 Verkkonäyttely on osoitteessa https://www.glo- 
balmusic.fi/fi/verkkoaineisto/aapo-simila 

Vuoden 1938 kiertueella jaettiin esiintymis- 
paikoissa viidellä eri kielellä painettua käsioh- 
jelmaa. Niistä löytyivät laulujen tekstit, tietoa 
kanteleesta, ohjelmiston säveltäjänimistä, Suo- 
men kartta, eri läänien vaakunat sekä suoma- 
laisten yritysten ja matkailukohteiden mainok- 
sia Helsingistä Viipuriin ja Ouluun. 

Similä oli ollut toista kymmentä kertaa vastaan- 
ottamassa Helsingin satamassa sekä eri kahvi- 
loissa itse laulaen että orkesteria johtaen joka- 
vuotisen kesäkuun 500 amerikansuomalaisen 
retkikunnan ja pitkin vuotta pienempiä ryhmiä 
(Similä 1943, 44; Engelberg 1944, 387). Salmi- 
nen oli yksi näiden ”joukkomatkojen” järjestä- 
jistä, joka vieraili Suomessa 1920- ja 1930-luvuil- 
la kertomassa amerikansuomalaisten elämästä 
ja Amerikasta. Salminen oli Helsingissä myös 
kesällä 1937 (Engelberg 1944, 372), ja Aapo Si- 
milä ja Carl Salminen lienevät jo tällöin sopi- 
neet alustavasti Yhdysvaltain-kiertueesta. 
Konserttipaikat olivat 14.11. Ouincy, MA, 15.11. 
Rockport, MA, 16.11. Peabody, MA, 17.11. 
Newport, RI, 18.11. Maynard, MA, 19.11. Gard- 
ner, MA, 20.11. Worcester, MA, 21.11. Peabody, 
MA, 22.11. Milford, NH, 23.11. Fitzwilliam, NH, 
25.11. Ashby, MA, 26.11. West Paris, ME, 28.11. 
Rockland, ME. 

Nämä konsertit olivat 1.12. Warren, OH, 13.12. 
Conneaut, OH, 15.12. Fairport Harbor, OH, 
17.12. Cleveland, OH ja 18.12. Ashtabula, OH. 
Kiertueen päättyminen uutisoitiin laajasti, 
ks. esim. Ilta-Sanomat 27.5.1939; Uusi Aura 
28.5.1939; Kaleva 25.4.1939, 28.5.1939; Kaiku 
28.5.1939; Karjala 28.5.1939; Amerikan Suometar 
25.4.1939; Päivälehti 9.4.1939; Liitto 12.4.1939; 
Svenska Pressen 11.4.1939. 

AINEISTO Päivälehti 
9.11.1938, 
SANOMA- JA AIKAKAUSLEHDET 6.3.1939, 
9-4-1939. 
Aamulehti Saimaa 4.2.1939. 
4.2.1939, Seura 20.4.1938. 
24.11.1035. Sisä-Suomi 9.2.1039. 


Amerikan Suometar 25.4.1939. 
Amerikan Uutiset 25.9.1962. 
Etelä-Suomen Sanomat 4.2.1939. 
Etelä-Saimaa 4.2.1939. 
Helsingin Sanomat 


9-2-1939, 

28.2.1939, 

27-5-1939. 
Hufvudstadsbladet 17.4.1925. 
Iltalehti 17.1.1929. 
Ilta-Sanomat 


11.1.1939, 

3-2-1939, 

25-5-1939, 

27-5-1939- 

Itä-Häme 31.8.1938. 
Kaiku 28.5.1939. 
Kaleva 

17.12.1034, 

13.2.1938, 

13.9.1938, 

18.4.1939; 

25-4-1939, 

28.5.1939, 

28.5.1939- 
Keskisuomalainen 12.4.1939. 
Käkisalmen Sanomat 26.6.1907. 
Liitto 12.4.1939. 

Lännen Suometar 2.3.1939. 
New York Times 3.12.1938. 

Svenska Pressen 11.4.1939. 
Uusi Aura 28.5.1939. 
Uusi Suomi 4.5.1930. 
Vaasa 
1.4.1935, 
= 4-1.1939- 
Abo Underrättelser 17.6.1925. 


Aapo Similän leikekirjat (Juhani Similän kokoelmat) 


Similä, leikekirja 1936-1937. Sisältää laajasti Aapo 
Similän leikkeitä niin kotimaasta kuin kansain- 
välisesti, muun muassa artikkelissa viitattu Simi- 
län haastattelu Lietuvos Aidas -lehdessä vuonna 
1936. 

Similä, leikekirja 1938-1939. Sisältää laajasti Yh- 
dysvalloissa ilmestyneitä ilmoituksia, uutisia 
ja arvioita, esim. New Yorkin Uutiset 13.11.1938; 
Raivaaja 18.11.1938; The Cleveland Plain Dealer 
18.12.1938; New Yorkin Uutiset 22.12.1938; Päivä- 
lehti23.12.1938; New Yorkin Uutiset 24.12.1938; The 
Waukegan News 29.12.1938; Raivaaja 30.12.1938; 
The Waukegan News 30.12.1938; Hibbing Daily 
Tribune 10.1.1939; Päivälehti 14.1.1939; News of 
Our Toivola 20.1.1939; Päivälehti 8.2.1939; Päivä- 
lehti 9.2.1939; Päivälehti 11.2.1939; Amerikan Suo- 
metar 2.3.1939; Päivälehti 6.3.1939; The Aberdeen 
Daily World 13.3.1939; Päivälehti 9.4.1939; Kar- 
jala 12.4.1939; New York Mills Herald 20.4.1939; 
Duluth News-Tribune 21.4.1939; Amerikan Suome- 
tar 25.4.1939. Lisäksi päiväämättömiä leikkeitä, 
ilmoituksia ja muuta aineistoa. 

Musiikkiperintö Suomessa 


Keskustelu kulttuuriperinnöstä on kasvanut 
räjähdysmäisesti 2000-luvun kuluessa. Keskei- 
nen taustatekijä ilmiölle on Unescon yleis- 
sopimus aineettoman kulttuuriperinnön suo- 
jelusta vuodelta 2003. Sopimus on ratifioitu 
Suomessa 2013. Sopimus pohjaa huoleen 
historiallisten ilmaisumuotojen ja kulttuuris- 
ten käytäntöjen häviämisestä niin teollisista, 
sotilaallisista, poliittisista kuin kaupallisista- 
kin syistä. Vuosi 2018 oli kulttuuriperinnön 
eurooppalainen teemavuosi, ja sen tavoittee- 
na oli Euroopan parlamentin ja neuvoston 
mukaan se, että ”mahdollisimman moni in- 
nostuu tekemään tunnetuksi, vaalimaan, ke- 
hittämään ja hyödyntämään monimuotoista 
eurooppalaista kulttuuriperintöä” (KET 2018). 
Suomessa Opetus- ja kulttuuriministeriö aloit- 
ti vuonna 2021 nimenomaisen kulttuuriperin- 
töstrategian valmistelun (OKM 2021). 
Eurooppalaista ja strategista tai ei, musiikki 
on keskeinen aineettoman kulttuuriperinnön 
osa-alue. Esimerkiksi Unescon ylläpitämiin 
aineettoman kulttuuriperinnön luetteloihin 
oli vuoden 2021 loppuun mennessä hyväksyt- 
ty 629 ”elementtiä”, joista 265 sisältää vapaan 
hakusanan ”music” ja 226 hakusanan ”dance” 


(Unesco 2021). Suomessa Museovirasto hallin- 
noi Unescon edellyttämää Elävän perinnön 
kansallista luetteloa, ja yksi luettelon aihe- 
alueista on ”musiikki ja tanssi”. Museovirasto 
pitää yllä lisäksi laveampaa wikiluetteloa, jo- 
hon hyväksyttyjä kohteita voi myöhemmin 
ehdottaa kansalliseen luetteloon. Kansalli- 
sessa luettelossa musiikki- ja tanssiaiheisia 
kohteita oli vuoden 2021 lopussa 11, kun taas 
wikiluettelossa niiden määrä oli kolminkertai- 
nen. (AKP 2021.) 

Unescon ja Museoviraston tavoitteena on 
kansainvälisten valtiollisten sopimusten no- 
jalla edistää ”perinteen välittämistä, kulttuu- 
rista moninaisuutta sekä ihmisten osallisuutta 
kulttuuriperintöön” (MV 2022). Ylevien yleis- 
maailmallisten päämäärien ohella kulttuuri- 
perintö on nykypäivänä olennainen osa myös 
turismielinkeinoa sekä niin kutsuttuja luovia 
toimialoja. Musiikin painoarvo ilmenee täl- 
löin juuri perintöturismissa ja ”brändäyksessä” 
eli paikkakuntien markkinoinnissa. Unesco 
pitääkin yllä myös ”musiikin kaupunkien” 
verkostoa. Kyseiset kaupungit ovat ”identifioi- 
neet luovuuden yhdeksi strategiseksi tekijäk- 
si kestävässä kaupunkikehityksessä? (CMN 

2021). Suomessa Unescon musiikkikaupunke- 
ja ei vielä ole. 

Unescon ja Museoviraston toiminta on 
keskeinen osa niin kutsuttua virallista tai auk- 
torisoitua perintödiskurssia (ks. Smith 2006, 4, 
26-28; Engvist 2016, 13, 54), ja kohdistankin 
huomioni siihen, miten Museoviraston yllä- 
pitämät Elävän perinnön luettelot rakentavat 
Suomessa omanlaistaan auktorisoitua musiik- 
kiperintödiskurssia. Vaikka luetteloilla on selvä 
keskinäinen hierarkiansa, ovat ne juuri julkis- 
hallinnollisen luonteensa takia erottamaton 
osa mainittua diskurssia. Luetteloiden arvo- 
järjestys ei tee kansallisesta niinkään wikiluet- 
teloa *auktorisoidumpaa”, vaan pikemminkin 
herättää kysymyksiä valtiollisen perintöhallin- 
nan eri vaiheissa vaaditusta ja oletetusta asian- 
tuntemuksesta. Kysymys on näin ollen myös 
yleisemmästä musiikin perinnöllistämisestä 
eli heritagisaatiosta Suomessa: kulttuuriperin- 
tö ei ole vain lista asioita, vaan arvottavaa 
toimintaa, jossa menneisyyden ilmiöitä vali- 
koidaan nykyhetken tarpeisiin, usein tulevai- 
suuteen vedoten. Tällöin ”perintö” määrittyy 
”valtasuhteisiin ja ideologisiin rakennelmiin 
kietoutuvana, diskursiivisena ja kulttuurisena 
prosessina” (Engvist 2016, 153). 

Yhdistyneiden kansakuntien ja valtiollisten 
hallintoelinten keskeinen asema kulttuuri- 
perintötoiminnassa kertoo lisäksi siitä, että 
perintöprosessit kietoutuvat kysymyksiin 
kansallisesta kulttuuriperinnöstä. Täten perin- 
töprosessit ovat aina poliittisia, etenkin kun 
huomioon otetaan valtiohallinnon ohella yli- 
kansalliset toimijat sekä etnisten vähemmis- 
töjen ja alkuperäisväestöjen itsemääräämis- 
oikeuteen liittyvät tekijät (ks. Engvist 2016, 

153-154). On kuitenkin syytä muistaa, että 
harva jos yksikään valtio on etnisesti täysin 
homogeeninen ja että Unescon laajin lista 
esittelee ihmiskunnan aineetonta kulttuuri- 
perintöä — jos kohta kullakin elementillä on 
oltava asiaankuuluvan valtion hyväksyntä. 
Perintöprosesseissa onkin usein kysymys ins- 
titutionalisoiduista kansallisista arvoista sekä 
näin määrittyvän ”oman” kulttuuriperinnön 
erottamisesta muista (ks. Lillbroända-Annala 
2014). Täten Suomen auktorisoitua musiikki- 
perintödiskurssia koskeva tutkimuskysymyk- 
seni tarkentuu kansalliseen musiikkiperintöön 
sisällytettyjen ilmiöiden tarkasteluksi suhtees- 
sa sekä alueellisiin että vähemmistöpoliittisiin 
rajauksiin. Maantieteellisten ja yhteisöllisten 
perinnön mittakaavojen (Harvey 2015; Läh- 
desmäki & Zhu & Thomas 2019) ohella tar- 
kasteluni kohdistuu myös musiikkiperinnön 
ajallisiin ulottuvuuksiin ja lajityyppihajontaan 
sekä siihen, miten avoimeksi tai tiukkarajai- 
seksi auktorisoitu musiikkiperintö rakentuu 
sosiaalisten ja kulttuuristen erojen suhteen. 


Museoviraston perintöluettelot 
kriittisen diskurssianalyysin kohteina 


Termiä ”musiikkiperintö” ei suomenkielisessä 
akateemisessa kulttuuriperintökeskustelussa 
juuri esiinny. Sitä on käytetty esimerkiksi kris- 
tillisen kulttuuriperintökasvatuksen (Kilpe- 
läinen 2019) ja musiikkimuseotoiminnan yh- 
teydessä (Ikäheimo 2021), minkä lisäksi vuon- 
na 2019 perustettu Suomen musiikkiperintö ry 
jatkaa samannimistä nuottijulkaisuhanketta, 
tehtävänään julkaista ”arkistojen kätköihin” 

unohtuneita suomalaisia merkkiteoksia (SMP 
2022). Musiikkiperintö jätetään lisäksi usein 
määrittelemättä: niin kirkoissa kuin arkistois- 
sa oleva musiikkiperintö on pikemminkin 
itsestään selvästi ”omaa”, olipa peruste us- 
konnollinen tai kansallinen. Musiikkimuseo 
Famea ”keveähköllä otteella — — kulttuuri- 
perintöalan toimijan näkökulmasta” arvioi- 
va Janne Ikäheimo (2021, 162—163) painottaa 
kuitenkin musiikkiperinnön sosiaalista raken- 
tumista. Hän huomauttaa lisäksi musiikin pe- 
rinnöllistämisen identiteettipolitiikasta, jonka 
keskeisimmät jännitteet ilmenevät aikakau- 
sia, sukupuolijakaumaa, musiikinlajeja sekä 
vähemmistöjä koskevissa valinnoissa (mt., 
166-169). 

Ikäheimo (2021) ei mainitse auktorisoitua 
perintödiskurssia suoraan, mutta hänen ot- 
teensa vastaa siihen liittyvän niin sanotun 
kriittisen kulttuuriperinnön tutkimuksen 
lähtökohtia. Myös muutamat muut Suomen 
musiikkia kulttuuriperintönä tarkastelleet tai 
sivunneet tutkijat edustavat samaa tutkimus- 
suuntausta, aihepiireinään suomenruotsalai- 
nen kansanmusiikki (Björkholm 2014), kale- 
valamittainen runolaulu (Haapoja-Mäkelä 
2019) sekä saamelaiskulttuurin museointi 
(Potinkara 2014). Oma tutkimuskysymykseni 
kytkeytyy niin ikään kriittiseen kulttuuripe- 
rinnön tutkimukseen ja perinnön diskursiivi- 
suutta painottaviin periaatteisiin: aivan kuten 
museonäyttelyt eivät vain esitä vaan tekevät 
perintöä (Potinkara 2014, 279), myös Museo- 
viraston luettelot tuottavat käsityksiä perin- 
nöstä ja ehdollistavat siihen liittyvää toimintaa 
(vrt. Haapoja-Mäkelä 2019, 100; Björkholm 
2014, 66). Tutkimussuuntauksen keskeisiin 

edustajiin lukeutuva Laurajane Smith (2006, 
13-16) luo tähän liittyen metodologisen yhtey- 
den kriittiseen diskurssianalyysiin, jolloin tar- 
kastelun ytimeen asettuvat kielen ja muiden 
symbolisten esitystapojen suhteet sosiaalisiin 
käytäntöihin ja aineelliseen todellisuuteen. 
Tämä tarkoittaa edelleen kulttuuriperinnön 
ymmärtämistä historiallisena eli tiettyyn ai- 
kaan ja paikkaan sidoksissa olevana diskurssi- 
na, joka voi yhtä lailla vakiinnuttaa kuin 
muuttaa sosiaalisia valtasuhteita, etenkin mitä 
tulee käsityksiin kansasta, yhteiskuntaluokas- 
ta, kulttuurista ja etnisyydestä (Smith 2006, 16). 
Kriittisen diskurssianalyysin kärkihahmoihin 
kuuluva Norman Fairclough (2010, 231) koros- 
taa puolestaan sitä, että ollakseen kriittistä 
analyysin on kohdistuttava sosiaalisiin epä- 
kohtiin ja niiden mahdollisiin ratkaisuihin. 
Musiikkiperintöä ajatellen tämä tarkoittaa 
sekä musiikin että kulttuuriperinnön punta- 
rointia omanlaisinaan epäkohtina tai ainakin 
suhteessa epäoikeudenmukaisuuden, epätasa- 
arvon tai rasismin kaltaisiin yleisiin ihmisten 
hyvinvointia heikentäviin tekijöihin. Kysy- 
mys on toisin sanoen siitä, miten, milloin ja 
kenelle musiikkiperintö voi ilmetä sosiaalise- 
na epäkohtana, sekä siihen, mitä asialle on 
kenties tehtävissä — tai peräti tehtävä. 

Elävän perinnön luettelot tarjoavat valmiin, 
institutionaalisen auktoriteetin eli Museo- 
viraston hyväksymän tekstuaalisen väylän 
musiikkiperinnön tarkasteluun. Luetteloita 
on siis kaksi: kansallinen ja wikiluettelo. Jäl- 
kimmäinen on avattu 2016 ja erilaiset yhteisöt 
voivat ehdottaa sille kulttuuriperintökohteita 
jokseenkin vapaasti. Luetteloiden ylläpitäjänä 
Museovirasto kuitenkin pidättää itsellään oi- 

keuden ”pyytää lisäyksiä ja tarkennuksia teks- 
teihin sekä tarvittaessa poistaa asiattomat kir- 
joitukset” (EP 2019). Kun kohde on hyväksytty 
wikiluetteloon, sitä voi ehdottaa kansalliseen 
luetteloon. Ehdotukset käsitellään asiantunti- 
jaryhmissä ja lopullisen hyväksynnän antaa 
opetus- ja kulttuuriministeriö. Kansallisesta 
luettelosta on edelleen mahdollista ehdottaa 
perintökohteita Unescon listoille. Vuoden 
2021 lopussa wikiluettelon osastossa ”Musiik- 
ki ja tanssi” oli 29 kohdetta (joista Suomen 
romanien lauluperinne myös romanikielellä). 
Näistä 11 oli hyväksytty kansallisen luettelon 
samannimiseen osastoon, kolme ”juhliin ja 
tapoihin”, kaksi ”esittäviin taiteisiin” sekä ru- 
nolaulu ”suulliseen perinteeseen” (AKP 2021.) 
Lisäksi joulukuussa 2021 kaustislainen viulun- 
soitto hyväksyttiin Unescon listalle (Möller 
2021). Kohteet on koottu luettelokohtaisesti 
taulukkoon 1. 

Hyödynnän analyysissa lisäksi musiikkia 
koskevia kulttuuriperintöprosessimalleja. 
Suomenruotsalaista kansanmusiikkia tutkinut 
Johanna Björkholm (2014, 83-84) esittelee neli- 
vaiheisen mallin, jossa aineistoa tarkastellaan 
suhteessa musiikillisten lajityyppien valikoin- 
tiin, symboliseen arvottamiseen, esteettiseen 
vakiinnuttamiseen tai rajaamiseen sekä lopul- 
ta objektivointiin eli luonnollistamiseen itses- 
tään selvästi arvokkaana kulttuuriperintönä. 
Tämä vastaa etnomusikologi Dan Lundbergin 
(2017, 62-66) jaottelua tunnistamiseen, luokit- 
teluun, standardisointiin ja edustavuuteen 
kulttuuriperintöprosessin keskeisinä osina. 
Etnologi Owe Ronström (2014, 52-54) painot- 
taa puolestaan siirtymää perinteestä (tradition) 
perintöön (heritage) ja jälkimmäisen ylirajaista 

Taulukko 1. Suomen musiikilliset aineettoman kult- 
tuuriperinnön kohteet elävän perinnön wiki- ja 
kansallisessa luettelossa (AKP 2021) sekä Unescon 
listalla ihmiskunnan aineettomasta kulttuuriperin- 
nöstä (Unesco 2021) vuoden 2021 lopussa. Vuoden 
2022 keväällä wikiluetteloon on lisätty inkeriläinen 
röntyskä ja Kalajoen Kajari. 


wiki kansallinen | Unesco 


Afrikkalainen musiikki ja tanssi Suomessa 


Balladien laulaminen ja tanssiminen 
Demoskene* 
Elävä joulukalenteri Käpylässä** 
Finitiko kaalengo traditionaale dzambibi**** 


Jepuan menuetti 
Jouhikanteleen soitto ja rakentaminen 
Kanteleen soitto ja rakentaminen 
Karjalainen kansantanssi 


Kaustislainen viulunsoitto 


Kotiseutupäivät / kotiseutujuhlat 


Körttiveisuu 
Lavatanssit 
Leimarit 
Menuetti Suomen ruotsinkielisillä alueilla 
Metallimusiikki 
Muskari 


Narvan Soittokunnan vappukonsertti 
Posetiivin soittaminen 
Purpuritanssi Kokkolan seudulla 


Ritvalan helkajuhla** 


Runolaulu*** 


Sahansoitto 


Suomalainen purpuri 


Suomalainen tango 
Suomen romanien lauluperinne 
Suomen suven avaus 
Tikkuristi 


Voimistelu* 


Äänellä itkeminen 


*) Kansallisessa luettelossa osastossa ”Esittävät taiteet”, 
**) ”Juhlat ja tavat” sekä ***) ”Suullinen perinne.” 
****) Suomen romanien lauluperinne romanikielellä. 


avoimuutta, asiantuntijuuteen nojaavaa kau- 
pallisuutta, tyylillistä pelkistymistä sekä siitä 
juontuvia muutoksia autenttisuuden määrit- 
telyissä. Ylirajaisuus ja muutos muistuttavat 
lisäksi perinnöllistämisen mittakaavavaihte- 

lusta sekä paikan että ajan osalta. Kulttuuri- 
perinnön mittakaavat ovat kuitenkin suhteel- 
lisia ja tavalla tai toisella politisoituneita, liit- 
tyipä niiden käyttö oletuksiin tai kiistoihin ih- 
miskunnan, tietyn kansakunnan tai yksittäisen 
paikkakunnan oikeuteen väittää esimerkiksi 
tiettyä musiikillista käytäntöä omaksi perin- 
nökseen (ks. Lähdesmäki, Zhu & Thomas 
2019, 4-7). 

Oman analyyttisen prosessini lähtökohta- 
na ovat olleet musiikkia (ja tanssia) käsittele- 
vät perintökohteet siinä muodossa kuin ne 
ovat saatavilla Elävän perinnön verkkosivus- 
tolla (AKP 2021). Kriittisen diskurssianalyy- 
sin periaatteiden mukaisesti olen kohdistanut 
huomion ensisijaisesti vain sivuston tarjoa- 
maan tekstuaaliseen sisältöön olettaen, että 
se edustaa Museoviraston ja siten Suomen 
valtion hyväksymää lähestymistapaa. Mikäli 
näin ei ole, koko sivusto osoittautuu kyseen- 
alaiseksi. Analyysissa olen kiinnittänyt huo- 
miota Björkholmin (2014) ja Lundbergin (2017) 
kulttuuriperintöprosessimalleihin nojaten eri- 
tyisesti musiikin lajityyppinimikkeisiin ja pe- 
rintökohteiden asiasanoitukseen sekä niihin 
liittyvään identiteettipolitiikkaan niin etnisyy- 
den kuin sukupuolen ja seksuaalisuudenkin 
osalta. Olen suhteuttanut nimikkeet ja asiasa- 
nat laajempaan sanalliseen ja myös sivuston 
kuvalliseen sisältöön. 


Musiikkiperinnön lajityyppilokerot 
Suomessa 


Musiikki on tapana luokitella yleisimmällä ta- 
solla jazziin, kansanmusiikkiin, populaarimu- 

siikkiin ja taidemusiikkiin. Lisäksi on olemas- 
sa koko joukko tarkempia lajityyppimääreitä, 
ja vaikka ne usein yhdistetäänkin populaari- 
musiikkiin, samat periaatteet pätevät laajem- 
minkin. Tyypittely ja luokittelu on yleisinhi- 
millistä siinä missä musiikkikin, jos kohta sen 
tarkoitusperät vaihtelevat (ks. esim. Fabbri 
1982; Frith 1996, 75-95). Yleistason jaottelua 
hyödynnetään kuitenkin taajaan esimerkiksi 
koulutuslaitoksissa ja joukkoviestinnässä, jos- 
kin kansanmusiikin synonyymina saatetaan 
käyttää perinnemusiikkia ja taidemusiikista 
termiä ”klassinen musiikki.” 

Koulutuslaitosten ja joukkoviestinnän luo- 
kittelut vaikuttavat myös julkishallinnollisissa 
yhteyksissä. Esimerkiksi Elävän perinnön 
luetteloissa musiikkia ei jaotella lajeihin, ja 
Unescon listoilla määrättyinä hakutermeinä 
voi käyttää ”soitinmusiikkia”, ”populaarimu- 
siikkia”, ”uskonnollista musiikkia” ja ”laulu- 
musiikkia.” Termien viittaussuhteet voivat 
kylläkin jäädä epäselviksi: Unescon listojen 
perusteella vain kongolainen rumba, Corpus 
Christi juhlintaan liittyvä tanssi Panamassa 
sekä pasillo-laulut ja -runous Ecuadorissa liit- 
tyvät populaarimusiikkiin, kun taas tango 
ja reggae eivät. (Unesco 2021.) Mutkat ovat 
saattaneet suoristua myös käännöksissä, sillä 
espanjan termi música popular kääntyy tilan- 
teesta riippuen joko populaari- tai kansanmu- 
siikiksi. 

Ronström (2014, 47-48) painottaa itse 
asiassa sitä, että kun paikallisista perinnemu- 
siikeista on tehty ”perintömusiikkia”, on paikal- 
lista tekemistä korostava kansanmusiikin lähes- 
tymistapa korvautunut maailmanlaajuiseen 
markkinointiin perustuvilla populaarimusiikin 

ajattelumalleilla. Seurauksena paikallisista 
kansanmusiikin lajeista on muotoutunut epä- 
määräinen maailmanmusiikin luokka, jota ei 
voi määritellä tyylillisesti mutta joka noudat- 
taa populaarimusiikin kaupallista logiikkaa 
niin medioitumisen, festivalisoitumisen kuin 
taiteilijuutta korostavan ammattimaistumi- 
senkin osalta (Ronström 2014, 49-50). Elä- 
vän perinnön luetteloissa kansanmusiikki (tai 
-tanssi) on silti hallitseva lajityypillinen määre, 
joskin määrällisen genrehajonnan erittelys- 
sä on usein tukeuduttava alalajinimikkeisiin 
tai muihin vihjeisiin (esim. karaoke). Jotkut 
nimikkeistä ovat myös tulkinnanvaraisia tai 
liukuvia: sikäli kun folk metal on kiistatta 
populaari- eikä kansanmusiikkia, valssin ja 
humpan yksiselitteinen lokerointi on hanka- 
lampaa. Kysymys on näiltä osin Lundbergin 
(2017, 63) korostamasta ”arkistoluupista” eli 
siitä, miten perintökohteiden yksilöinti riip- 
puu tutkijoiden ja muiden arkistoijien esiym- 
märryksestä, ja miten arkistot myöhemmin 
ovat aktiivisia kulttuuritoimijoita pelkästään 
olemassaolollaan eli tarjotessaan virallisen 
mallin perinteen mahdolliselle elvyttämiselle. 
Lisäksi esimerkiksi voimistelun esittelytekstis- 
tä musiikilliset lajityyppiviittaukset puuttuvat, 
ja vastaavasti demoskene selitetään ilman mu- 
siikin etuliitteitä eli vain asiaan tai muihin läh- 
teisiin perehtyneet lukijat tietävät, että kyseis- 
ten ”ohjelmointia, grafiikkaa ja ääntä luovasti 
yhdistävien reaaliaikaisten audiovisuaalisten 
esitysten” musiikki kiinnittyy eritoten oman 
aikansa populaarimusiikin suuntauksiin (AKP 
2021; Reunanen 2019, 28). 

Luokittelun haasteista ja väljyydestä huo- 
limatta sekä kansallisessa että wikiluettelossa 

olevista musiikkiperintökohteista noin neljä 
viidestä kytkeytyy ensisijaisesti kansanperin- 
teeseen, kun taas populaarimusiikin edusta- 
jia joukossa on vajaa puolet (ks. taulukko 2). 
Tässä ei kulttuuriperintömalleissa korostetun 
symbolisen arvottamisen, luonnollistamisen 
ja edustavuuden (Björkholm 2014, 83-84; ks. 
myös Lundberg 2017, 62-66) saati perinnöl- 
listämiseen liittyvän kansa-ajattelun perus- 
teella ole välttämättä mitään kovin yllätyksel- 
listä. Lokerot kuitenkin limittyvät erityisesti 
erilaisissa tapahtumissa. Muut lajityypilliset 
viittaukset kohdistuvat lähinnä hengelliseen 
ja klassiseen musiikkiin. Oma tapauksensa 
joukossa on kuitenkin afrikkalainen musiikki 
ja tanssi Suomessa, sillä vaikka esittelytekstin 
asiasanoissa käytetään termejä ”kansanmu- 
siikki” ja ”kansantanssi”, niitä ei itse tekstissä 
esiinny. Määreenä toistuu sen sijaan perinne 
tai perinteinen: ”Senegalista — — Suomeen 
muuttaneiden muusikoiden tausta oli enim- 
mäkseen populaarimusiikissa, kun taas tansa- 
nialaiset olivat nimenomaan perinteisen 
musiikin ja tanssin osaajia” (AKP 2021). Termi- 
valinta vihjaa kansanmusiikin käsitteellistä- 
miseen liittyvästä Eurooppa-keskeisyydestä, 
ja herättää samalla myös kysymyksen siitä, 
miten afrikkalainen populaarimusiikki suh- 
teutuu eurooppalaiseen kaimaansa. Sikäli kun 
tango tai thrash metal ovat osa jälkimmäistä, 
niitä tuskin ajatellaan kovinkaan afrikkalai- 
sina, ja esimerkiksi senegalilaisen populaari- 
musiikin alalajeja voi tekstin perusteella vain 
arvailla. 

Kulttuuriperinnön luonnollistamisen mu- 
kainen kansanmusiikkikeskeisyys (ks. Björk- 
holm 2014, 84-87) korostuu lisäksi Elävän 

Taulukko 2. Elävän perinnön luetteloiden musiikinlajijakauma kansanmusiikin, populaarimusiikin ja 
muiden lajitteluluokkien mukaan. 


populaarimusiikki 
Kaustislainen viulunsoitto kansanmusiikki | o 


I menuetti PES) ASA] 


Jouhikanteleen soitto ja rakentaminen [kansanmusiikki | č | | 
*) Kansallisessa luettelossa osastossa ”Esittävät taiteet”, **) ”Juhlat ja tavat” sekä ***) ”Suullinen perinne.” 


Kanteleen soitto ja rakentaminen [kansanmusiikki | [klassinen | 
|Lavatanssit [kansantanssi — Jiskelmä | | 


Menuetti Suomen ruotsinkielisillä alueilla 
osetiivin soittaminen operetti 
urpuritanssi Kokkolan seudulla kansanmusiikki | ==— | 
ahansoitto 


uomalainen tango 

uomen romanien lauluperinne 
Afrikkalainen musiikki ja tanssi Suomessa 
Balladien laulaminen ja tanssiminen 


Elävä joulukalenteri Käpylässä** 
Karjalainen kansantanssi 
otiseutupäivät / kotiseutujuhlat 
Örttiveisuu 
eimarit 


hengellinen 


disko, eurohumppa ym. 


[= a 
[thrash blackym. | 
[kansanperinne | | 
Narvan Soittokunnan vappukonsertti 
Ritvalan helkajuhla** [kansanmusiikki | |helkavirret | 
|Runolaulu*** (kansanmusiikki | ooo | 
[Suomalainen purpuri [kansantanssi | J 
Suomen suven avaus** [kansanlaulut ——|rock, pop,rap — |Suvivirsi | 

(OKE NASSE 


Tikkuristi 
| =. |Sibelius | 


2 Z2IFIKIA O wiwniWp|-v|-v 
c|m 2] 
CN Esi 3 
8 |1= o 
3] = = 
3 G 
E = 
a, ” 
= * 
Z. 


Voimistelu* 


Äänellä itkeminen kansanmuusikot | | — | 


kansallinen luettelo (sis. Unesco) 91% 45% 27 % 


wikiluettelo (= kaikki) 83% 41% 31% 

perinnön luettelon asiasanoissa, sillä niistä 
”kansanmusiikki” kohdistuu 11 kohteeseen ja 
”musiikki” kymmeneen. Aihealueesta ”mu- 
siikki ja tanssi” poiketen asiasana musiikki” 
liittyy myös juhannuksen viettoon ja vanho- 
jenpäivään. ”Populaarimusiikki” ei lukeudu 
asiasanoihin, mutta tango” kylläkin, kohdis- 
tuen suomalaiseen tangoon suomeksi, ruot- 
siksi ja englanniksi. Asiasana ”musiikki” vie 
pariin populaarimusiikilliseen kohteeseen si- 
käli kun suomalainen tango ja Suomen suven 
avaus tällaisia ovat; jälkimmäisen musiikin- 
lajipainotuksia ei esittelytekstissä eritellä, mut- 
ta tapahtumassa laulaneina esiintyjinä maini- 
taan muun muassa Ilkka Alanko, Diandra, 
MC Pöly ja Pave Maijanen. (AKP 2021.) Näin 
pop, rap ja rock ovat ainakin mahdollinen osa 
tapahtumaa. 

Metallimusiikki sen sijaan ei kuulu asia- 
sanaluokkaan ”musiikki.” Sen omalla esittely- 
sivulla asiasanoina listataan ”metallimusiikki”, 

”hevi”, ”heavy metal” ja ”rock-musiikki”, 
mutta yksikään näistä ei esiinny itse asiasana- 
luettelossa. Samaan tapaan leimareita eli 
Tampereella järjestettäviä ”seksuaali-ja suku- 
puolivähemmistöjen omaleimaiseen kulttuuri- 
perintöön liittyviä bileitä” koskevia asiasanoja 
ei niitäkään ole luetteloitu ”järjestötoimintaa” 
lukuun ottamatta. Leimareiden asiasanoissa 
korostuu kylläkin seksuaalisuus ja sukupuoli 
musiikin sijaan, vaikka tapahtuma on lähtö- 
kohtaisesti ”dj-vetoinen bileilta”, jossa ”[t]ans- 
sittava musiikki seuraa kulloisenkin nuoren 
sukupolven mieltymyksiä, mutta mukaan 
mahtuu myös aina homodiskojen klassikoita, 
euroviisuja ja eurohumppaa.” (AKP 2021.) 
Asiasanoituksen perusteita ei sivustolla avata- 

kaan millään tavalla, mikä puolestaan johtaa 
helposti epäilyihin hätäisestä ja jopa mielival- 
taisesta luokittelusta. 


Perinnelajeista perintölajeihin 


Asiasanat ja luokittelut eivät ole neutraaleja, 
vaan tilannesidonnainen tapa jäsentää kult- 
tuurisen ilmaisun arvoja sekä sosiaalisia suh- 
teita ja toimintaa. Lajittelu on olennainen osa 
ihmisen ajattelua ja havainnointia, ja täten 
genret eivät suinkaan ole selvärajaisia teksti- 
tyyppejä, vaan ”erilaisiin kielenkäyttötilantei- 
siin ja erilaisia tarpeita varten vakiintuneita 
toiminnan ja kielenkäytön sekä yleisemmin 
merkitysten muodostamisen tapoja, jotka 
muutkin kieliyhteisön jäsenet tunnistavat ja 
tunnustavat” (Heikkinen & Voutilainen 2012, 
17, 31). Esimerkiksi musiikin yhteydessä usein 
käytetyt etuliitteet ”kansan”, ”populaari” ja 
”taide” viittaavat kukin erilaisiin koulutus- 
järjestelmiin, tuotantotapoihin ja suosion- 
osoituksen muotoihin, mutta nämä eivät 
ole väistämättömiä, peruuttamattomia saati 
muuttumattomia. Kuten etnomusikologi John 
Blacking (1981) huomautti jo vuosikymmeniä 
sitten, lajinimikkeet ovat tapa järjestää esteet- 
tisiä eroja, mutta samalla ne ovat aina myös 
arvottamisen välineitä. 

”Genren” synonyymina usein käytetyt ”teksti- 
laji” ja ”perinnelaji” saattavat saada ajattele- 
maan, että kysymys olisi pitkälle menneisyy- 
teen ulottuvista tai muuten vakiintuneista 
muotopiirteistä. Lajityypit nojaavat toki tiet- 
tyjen piirteiden toistoon tai ainakin toistuvik- 
si havaittuihin piirteisiin, mutta viimeistään 

sitten 1980-luvun perinnelaji- ja genretutki- 
muksessa on painotettu muodollisten ”tuotta- 
missäännöstöjen” sijaan tarvetta lähestyä 
”avarampaa inhimillisen diskurssin ja käyt- 
täytymisen tutkimusta yleensä, jossa havain- 
noidaan performanssia, selvitetään eri lajien 
esiintymistiheyttä ja stratifikaatiota yhteisössä 
ja tutkitaan niiden keskeisyyttä tai marginaali- 
suutta tietyssä kulttuurissa” (Honko 1988, 110). 
Tällaisessakin otteessa on vielä läsnä ajatus la- 
jeista olioina ja analyysin välineinä, kun taas 
tuoreemmassa genretutkimuksessa painote- 
taan niiden luonnetta dynaamisina prosesseina, 
yhteisöllisinä resursseina ja täten analyysin 
kohteina (Shore & Mäntynen 2006, 15; Solin 
2006, 72). Genrejen jatkuva muutos ja identi- 
teettipolitiikka on keskeistä myös musiikin la- 
jityyppitutkimuksessa pelkän muoto-opillisen 
peruspiirteiden erittelyn sijaan (ks. Holt 2007; 
Brackett 2016). 

Lajityyppien dynaamisuus tarkoittaa myös 
niiden ymmärtämistä poliittisina eli kulttuuri- 
sia ja yhteiskunnallisia valtasuhteita jäsentävi- 
nä jaotteluina: ”kyse [on] sosiokulttuurisesta 
prosessista, joka kiinnittyy vakiintuneisiin 
valtasuhteisiin ja vallan käytäntöihin ja johon 
myös genrestä kiinnostuneet tutkijat omalla 
toiminnallaan osallistuvat” (Ridell 2006, 194). 
Tietyn tuotteen tai esityksen piirteiden ole- 
tettu yksiselitteisyys on siis saanut rinnalleen 
lähestymistavan, jossa lajeja tarkastellaan ”ri- 
tuaalis-ideologisesti” ja ”pragmaattisesti” dis- 
kursiivisina eli osana risteäviä ja ristiriitaisia 
käyttöyhteyksiä ja tarkoitusperiä niin yleisö- 
jen kuin tekijöidenkin kannalta (Altman 2002, 
42-44, 255-258). Tällöin lajityyppianalyysissa 
korostuu erilaisten käyttäjätyyppien välinen 

vuorovaikutus, kilpailu ja väärinymmärryskin, 
ja juuri käyttäjien monimuotoisuus — tekijät 
mukaan lukien — tarjoaa perustan genrejen 
olemassaololle samoin kuin niiden ilmentä- 
mille mahdollisille sosiaalisille epäkohdille. 
Analyysissa genrejen merkitystä ei palauteta 
tekstirakenteeseen, vaan olennaista on ”ottaa 
huomioon, miten vaikea tekstirakenteita on 
irrottaa niistä instituutioista ja sosiaalisista 
tottumuksista, jotka ympäröivät niitä ja autta- 
vat luomaan sellaista vaikutelmaa, että tekstit 
tuottaisivat merkityksiä omavaraisesti” (Alt- 
man 2002, 260; ks. myös Ridell 2006, 202, 208). 

Musiikkiperinnön kannalta tämä tarkoittaa 
sen punnintaa, onko kansanmusiikki lähtö- 
kohtaisesti ”luonnollistettua” (ks. Björkholm 
2014, 84) kulttuuriperintöä, vai ovatko Unesco 
ja Museovirasto pikemminkin tällaista käsi- 
tystä ylläpitäviä laitoksia omine poliittisine 
tarkoitusperineen. Tällöin tietynlainen musii- 
kinlaji ei teekään perintöä olevaiseksi, vaan 
perintöajattelu tuottaa tietynlaisen musiikin- 
lajin (vrt. Ronström 2014). Elävän perinnön 
verkkosivuilla on itse asiassa vihjeitä tästä, sil- 
lä tanssiin liittyen todetaan seuraavaa: ”Suo- 
messa elävää perintöä ovat yhtä lailla tanssi- 
taide, kansantanssi kuin seuratanssikin — jopa 
kuviokellunta tai kamppailulajit voidaan näh- 
dä tanssina” (AKP 2021). Toisin sanoen koska 
tanssi on perintölaitosten kannalta itsestään 
selvästi kulttuuriperintöä tai ainakin ”sopivaa” 
sellaista, on tanssia omana perinnelajikoko- 
naisuutenaan mahdollista hyödyntää muiden 
perintökohteiden määrittelyssä, ja tällöin kä- 
sitykset perinnöstä venyttävät myös tanssin 
lajirajoja. Olennaista ei lopulta ole se, mikä 
vaikkapa aiempaan perinnelajitutkimukseen 

tai kulloisenkin perintöyhteisön luokitteluihin 
perustuen on (tai ei ole) tanssia, vaan minkä 
halutaan olevan perintöä ja minkä on siksi oltava 
tanssia. 

Museoviraston ylläpitämään Elävän perin- 
nön luetteloon verrattuna Unescon listat 
eroavat olennaisesti siinä, että musiikkia käsi- 
tellään joko hyvin yleisellä tasolla tai paikallis- 
ten lajityyppinimikkeiden avulla. Listojen 
verkkosivuston hakutoimintoihin lukeutuu 
joukko ennalta määriteltyjä ”käsitteitä” (engl. 
concepts), mutta esimerkiksi ”kansanmusiikki” 
(folk music) tai ”perinnemusiikki” (traditional 
music) eivät näihin sisälly. Vapaalla tekstihaul- 
la edellinen tuottaa kahdeksan osumaa ja jäl- 
kimmäinen 25, kun taas ennalta määrättyä 
”soitinmusiikkia” (instrumental musid) edustaa 
228 kohdetta ja ”laulumusiikkia” (vocal music) 
peräti 265. Yhdistämällä kaksi viimeistä ko- 
konaisosumien määrä on 345, mikä tarkoit- 
taa yli puolta kaikista listoille hyväksytyistä 
perintökohteista. Vaikka näistä 275 sisältää 
sanan ”perinne” (tradition), vastaavat haku- 
toimintojen luokitteluperiaatteet Ronströmin 
(2014) huomioita perinteen korvautumisesta 
perinnöllä: listoilla musiikki kuin musiikki 
on perintömusiikkia, mutta tästä perinnemu- 
siikin osuus on vain seitsemisen prosenttia ja 
kansanmusiikin alle kaksi. 

Väistämätön jatkokysymys koskeekin Elä- 
vän perinnön luetteloissa vaalitun kansan- 
musiikin painoarvoa musiikkiperinnön mää- 
rittymisessä Suomessa, etenkin jos — ja kun 
— kyseisellä lajityyppilokerolla ei ole sanotta- 
vaa väliä maailmanlaajuisesti. Vai olisiko 
pikemminkin niin, että Museoviraston ja 
Unescon lajittelujen epäsuhta on oire kansan- 

musiikin tilannesidonnaisuudesta, poliitti- 
suudesta sekä sosiaalisista epäkohdista? Esi- 
merkkinä voi jälleen käyttää perintökohdetta 
”Afrikkalainen musiikki ja tanssi Suomessa” 
Elävän perinnön wikiluettelossa. Kansanmu- 
siikin poliittisuus käy ilmi juuri termin käytös- 
tä vain asiasanoituksessa, aivan kuin kohteen 
esittelytekstissä toistuvat maininnat yhteisöl- 
lisistä perinteistä tai perinteisistä musiikki- ja 
tanssityyleistä eivät riittäisi perintöstatuksen 
takeeksi. Tämä herättää edelleen kriittisen 
diskurssianalyysin kannalta keskeisen kysy- 
myksen nimikkeiden ja niiden käytön taus- 
talla lymyävistä yhteiskunnallisista valtasuh- 
teista: ”Kenet genre valtaannuttaa, kenet se 
hiljentää?” (Solin 2012, 559). 


Musiikkiperinnön identiteettipolitiikka 
Suomessa 


Genret ovatkin sosiaalisen perustansa takia 
jatkuvaa rajankäyntiä. Lajityypit on toisin sa- 
noen opittava, ja jokainen uusi musiikkikap- 
pale tai tieteellinen artikkeli testaa lajityyp- 
pinsä (ja muidenkin) rajoja. Vakiintuessaan 
genreistä tulee ”kulttuurisesti tunnistettavia 
ja arkisesti merkittäviä kategorioita”, mutta 
tämä ei tapahdu itsestään, vaan etenkin ”am- 
matillisiin yhteisöihin sosiaalistuminen on 
tekstilajitietoisuuden omaksumista” (Solin 
2006, 78, 81). Musiikin ja tanssin kaltaisissa 
julkista esiintymistä painottavissa käytän- 
nöissä tekstilajitietoisuuden tai genrekompe- 
tenssin kannalta keskeistä on sanojen, äänten, 
eleiden ja muun symboliikan ohella usein 
myös esiintyvien ihmisten ulkoinen olemus 

ja siihen nojaavat olettamukset ilmaisun ai- 
toudesta (ks. esim. Frith 1996, 90-94). Mää- 
räävä taustatekijä tässä on se, miten eritoten 
musiikin toimiala on viimeisen parin sadan 
vuoden kuluessa jäsentynyt yhdysvaltalaisen 
rotuajattelun ja rakenteellisen rasismin va- 
raan, historiallisena perustanaan Atlantin ran- 
noilla kukoistanut orjakauppa ja siihen nivel- 
tynyt ajattelu *mustasta” afrikkalaisuudesta 
”valkoisen” eurooppalaisuuden vastakohtana. 
Afrikkalaisuus on tapana käsitteellistää yksi- 
oikoisesti paitsi mustuudeksi myös Afrikan 
mantereen paikalliset kieli- ja kulttuurierot 
sivuuttaen: siinä missä Elävän perinnön wi- 
kiluettelossa erinäisten perinteiden ”taustana” 
mainitaan muun muassa lounaisranskalainen 
menuetti, kolme eri karjalaisen kansantans- 
sin ryhmää sekä Pariisin ja Berliinin tango- 
tyylitelmät, käytetään afrikkalaisen tanssin 
ja musiikin historialliseen paikannukseen 
tarkimmillaankin vain valtiorajoja: Tansania, 
Senegal, Gambia ja Länsi-Afrikka. (AKP 2021.) 

Afrikan paikallisperinteiden niputtaminen 
yhteen kielii vielä niin kutsutusta pan- 
afrikanismista eli ajattelutavasta, jossa kaik- 
kien tummaihoisten afrikkalaistaustaisten 
henkilöiden oletetaan kokevan jotain taian- 
omaista yhteenkuuluvuuden tunnetta. Usein 
kysymys on eksotisoivasta yleistyksestä, mut- 
ta ajattelutavalla voi olla strategisempiakin 
ulottuvuuksia. Silti molemmissa tapauksissa 
pan-afrikanismi osoittautuu ennen kaikkea 
poliittiseksi eikä kulttuuriseksi toiminnan ke- 
hykseksi: positiivisimmillaankin siihen tukeu- 
dutaan silloin, ”kun on tarpeen korostaa mus- 
taa väestöä (mahdollisesti) yhdistäviä asioita 
sen sijaan, että vakavasti pohdittaisiin kuvi- 

tellun rotuyhteisön sisäisiä jakoja sekä keinoja 
ymmärtää ja nujertaa ne” (Gilroy 1993, 24, 27). 
Ilmiö on huomattu myös musiikintutkimuk- 
sessa Suomessa: afrikkalaismuusikoiden toi- 
mintamahdollisuuksista keskusteltaessa muu- 
sikot ovat itse saattaneet pyrkiä korostamaan 
yhteistä kokemuspohjaa ja afrikkalaisuutta et- 
nisten ryhmien tai musiikinlajien välisten ero- 
jen sijaan, mutta samalla he ovat painottaneet 
kaavamaisten Afrikka-käsitysten kritiikkiä 
— ja rajanneet suomensomalit selvästi erilli- 
seksi ryhmäkseen. Afrikkalaismuusikkojen 
verkostot nojaavatkin Suomessa pikemmin- 
kin 1970-luvulla alkaneeseen ammatilliseen 
yhteistyöhön kuin yleiseen maahanmuuttoon 
Afrikan maista. (Rastas & Seye 2011, 28, 34- 
35-) 

Afrikkalainen musiikki ja tanssi Suomessa 
havainnollistavat musiikkiperinnön identi- 
teettipolitiikkaa myös sukupuolen ja seksuaa- 
lisuuden osalta. Moni afrikkalaismuusikko on 
stereotypiakritiikistään huolimatta ”djembeä 
soittava musta mies” (Rastas & Seye 2011, 35), 
ja sikäli onkin jopa hämmentävää, että Elävän 
perinnön verkkosivujen kuvien perusteella 
afrikkalaisen musiikin ja tanssin harrastajat 
ovat Suomessa melkeinpä yksinomaan valko- 
ihoisia naisia (ks. kuvat 1-3). Hämmennystä 
lisää, että perintökohteen esittelytekstissä 
sukupuolidynamiikkaa ei sivuta sanallakaan. 
(AKP 2021.) 

Mikään musiikillinen käytäntö ei sinällään 
riipu sukupuolesta tai ihonväristä, mutta ro- 
dullistamisen ohella yksi räikeimmistä musii- 
kin sosiaalisista epäkohdista on sen sukupuo- 
littuminen (ks. esim. Mahon 2016). Musiikki ei 
kuitenkaan jäsenny tässäkään tapauksessa yh- 

Kuvat 1—3. Afrikkalaisen musiikin ja tanssin kuvat Elävän perinnön wikiluettelossa. 1) Esitys Fest Africa -festi- 
vaalilla Cheza Ngoma (kuva Elina Seye, CC BY 4.0). 2) Fest Afrika klubi (kuva 2015 Fest Afrika, CC BY 4.0). 
3) Cheick Bangouran pitämä djembe-tunti Fest Afrikassa 2014 (kuva Elina Seye, CC BY 4.0). 


denmukaisesti, vaan vaihtelevasti ”musiikin- 
lajin, aikakauden, paikan ja kulttuurisen arvo- 
järjestelmän puitteissa” (Leppänen, Moisala & 
Sivuoja-Gunaratnam 2003, 227). Aineetonta 
kulttuuriperintöä edustavan ilmiön esittelyn 
ilman viittauksia sen sukupuolidynamiikkaan 
voi toki ajatella viestivän, että sukupuolella ei 


ole väliä ja että siksi kaikilla on mahdollisuus 
osallistua. Sukupuolella kuitenkin on väliä pe- 
rinteestä ja yhteisöstä riippumatta, ja jännitteet 
vain voimistuvat kun huomioon otetaan myös 
seksuaalisuus, etenkin mitä tulee ennakkoluu- 
loihin ”djembeä soittavien mustien miesten” 
ja vaaleiden naistanssijoiden mahdollisista 

intiimisuhteista. Kysymys on myös yleisem- 
min ”kansainvälisten avioliittojen” stigmati- 
soinnista (ks. Reuter & Kyntäjä 2006, 106-111) 
sekä eritoten suhtautumisesta seksuaalisiin vä- 
hemmistöihin. Sukupuolta ja seksuaalisuutta 
koskevien jännitteiden jättäminen huomiotta 
liittyy kulttuuriperintöprosesseille ominaiseen 
”puhtaaksiviljelyyn” eli *oikean” kulttuuripe- 
rinnön tarkoitushakuiseen rajaamiseen (Lill- 
broända-Annala 2014, 30). Oma osoituksensa 
sukupuolen ja seksuaalisuuden keskeisyydes- 
tä tällaisessa perintöpuhdistelussa on se, että 
seksuaalisuus mainitaan vain leimareiden esit- 
telytekstissä — samalla kun seksuaalisuuteen 
liittyviä termejä ei Elävän perinnön asiasana- 
hakemistossa ole. 

Muilta osin musiikkiperintö rakentuu Suo- 
messa paljolti heteronormatiiviseksi, etenkin 
kansan- ja lavatanssien osalta. Käytäntöjen 
sukupuolittuneisuus käy selvästi ilmi myös 
demoskenestä, metallimusiikista ja voimis- 
telusta: näistä kaksi ensimmäistä ovat olleet 
”tyypillisesti etenkin nuorten miesten suosios- 
sa”, kun taas viimeisintä ”harrastaa tällä het- 
kellä vain tytöt ja naiset”, vaikkakin ”myös 
miehet voivat osallistua itselleen sopiviin 
kenttänäytösohjelmiin.” Pohjanmaan ranni- 
kon menuettiperinteen tulevaisuus nojaa 
puolestaan suorastaan patriarkaaliseen ase- 
telmaan: ”Perinne pysyy hengissä vain niin 
kauan kuin perinteikkäissä menuettikylissä 
riittää päätymiehiä.” Kaiken kaikkiaan suku- 
puolidynamiikka ”luonnollistuu” (ks. Björk- 
holm 2014) Elävän perinnön luetteloissa pi- 
kemminkin perinteen sanelemaksi selviöksi 
kuin osaksi yhteiskunnallista muutosta. Esi- 
merkiksi lavatanssietiketti voi olla ”jonkin- 

asteisessa murroksessa”, mutta tanssipareis- 
sa toinen on lähtökohtaisesti mies ja toinen 
nainen: ”sukupuolten tasa-arvoisen kohtelun 
korostaminen muussa yhteiskunnassa heijas- 
tuu myös tanssietikettiin, ja mm. perinteisten 
hakuvuorokäytäntöjen sijaan on monin pai- 
koin siirrytty jopa koko illan sekahakukäytän- 
töön.” Myös demoskenen, runolaulun ja ää- 
nellä itkemisen sukupuolittuneisuuden muu- 
toksiin viitataan esittelyteksteissä, mutta sitä, 
miksi nykyisellään esimerkiksi ”runolaulu- 
perinteen taitajista suurin osa on naisia”, ei 
puntaroida tarkemmin. Ainoastaan Suomen 
romanien lauluperinteen esittelyssä paino- 
tetaan yhteisön omaa kulttuurista sääntelyä: 
”Laulut heijastelevat romanikulttuurin kirjoit- 
tamattomia sääntöjä esimerkiksi siitä, miten 
miesten ja naisten ja toisaalta vanhempien ja 
nuorempien romanien on sopivaa käyttäytyä 
toistensa läsnä ollessa.” (AKP 2021.) 


Musiikkiperinnön mittakaavat Suomessa 


Olipa kysymys sukupuoleen ja seksuaalisuu- 
teen liittyvien kulttuuristen jännitteiden ja 
valtasuhteiden kaunistelevasta piilottelusta 
tai niiden harkitsevasta tunnustamisesta osa- 
na kulloistakin perinnettä, aihepiiri johtaa 
perintöajattelun ytimessä olevaan ristiriitaan 
yleisten ihmisoikeuksien ja kulttuurisen moni- 
naisuuden välillä (Pryer 2019, 33). Kriittisen 
perinnöntutkimuksen edustajat ovatkin esit- 
täneet kärkevimmillään, että Unescon ja sitä 
kautta Museoviraston kaltaisten valtiollisten 
”perintöagentuurien” periaatteissa korostettu 
yhteisöllisyys ja kestävä kehitys on korvautu- 

nut markkinataloudellisilla ja maailmanpoliit- 
tisilla päämäärillä. Kulttuuriperintöä voi täten 
pitää erityisesti matkailuelinkeinoon kyt- 
keytyneenä ja jopa sille alisteisena kansallis- 
romanttisen ideologian jatkeena, ja taloudellis- 
ten tekijöiden takia perinnöstä on tullut yhä 
tärkeämpi osa valtiollista kulttuuripolitiikkaa. 
Äärimmilleen tämä on viety Kiinassa — jopa 
siinä määrin, että perintösuojelun nimissä teh- 
tyyn uiguurien suullisen perinteen ”isänmaal- 
listamiseen” kohdistuvat tutkimusartikkelitkin 
on nykyisellään paras julkaista nimettömänä 
(Anonymous 2021; ks. myös Tan 2019, 218, 
233). Kriittinen kulttuuriperinnön poliittiset 
päämäärät kyseenalaistava tutkimus voi toisin 
sanoen olla riski henkilökohtaiselle turvalli- 
suudelle. 

Perinnöllistäminen nojaa lisäksi keinote- 
koiseen perintökohteiden niukkuuteen, mikä 
puolestaan luo tarpeen tietynlaiselle asian- 
tuntijuudelle. (Ks. Lillbroända-Annala 2014, 
28-31.) Elävän perinnön luettelot käyvät 
todisteesta: siinä missä wikiluettelo on peri- 
aatteessa avoin kaikenlaisille ehdotuksille, 
kansallisen luettelon kohteet nimetään asian- 
tuntija-arvioihin nojaten (AKP 2021). Kansal- 
liseen luetteloon ei myöskään voi ehdottaa 
kohteita kaupallisin tai poliittisin perustein, ja 
”L[u]skontoon liittyvät perinteet voidaan sisäl- 
lyttää — — vain, jos niihin liittyvät tavat ovat 
juurtuneet yhteiskuntaan”, minkä lisäksi ”tuli- 
si pyrkiä siihen, että myös ihmiset, jotka eivät 
ole kyseisten uskonnollisten yhteisöjen jäseniä, 
voivat osallistua perinteen harjoittamiseen” 
(EP 2019). Niinpä sikäli kun wikiluettelossa 
oleva körttiveisuu on evankelis-luterilaisen 
herätysliikkeen keskeinen itsemäärittelyn 

keino (AKP 2021), voi pääsy kansalliseen luet- 
teloon vaatia luovaakin asiantuntijatyötä. 
Maininta yhteiskunnallisesta juurtumisesta 
nostaa esiin myös kulttuuriperinnön ajalliset 
ja paikalliset mittakaavat. Kansallisen luette- 
lon musiikki- ja tanssikohteissa toistuu vuosi- 
sataisten perinteiden painotus, poikkeuksena 
1800-luvun alkupuolelle ulottuvat lavatanssit 
sekä 1910-luvulla alkunsa saanut suomalainen 
tango. Musiikkiperinnön rakentumisen kan- 
nalta onkin olennaista, että wikiluettelossa 
olevat selvästi tuoreemmat demoskene (1980- 
luku), Suomen suven avaus (1985) ja elävä jou- 
lukalenteri Käpylässä (2007) ovat kansallisessa 
luettelossa eri osastoissa. Niinpä wikiluettelon 
kohteiden ajallisten ulottuvuuksien perusteel- 
la lie lupa ounastella, että seuraavaksi asian- 
tuntijat ja Museovirasto esittävät kansalliseksi 
musiikkiperinnöksi Suomessa balladeja, kar- 
jalaista kansantanssia, suomalaista purpuria, 
tikkuristiä ja äänellä itkemistä. Leimarit 
saattaa olla ehdolla juhliin ja tapoihin, mutta 
henkilökohtaisesti veikkaan, että metallimus- 
iikki sekä varsinkin afrikkalainen musiikki ja 
tanssi odottavat vielä useamman vuoden. Ve- 
donlyöntiä tärkeämpää kuitenkin on se, että 
1800-lukua kauemmas menneisyyteen ulote- 
tut musiikkiperinnöt törmäävät siihen, mitä 
Heikki Laitinen (2003, 194) on kutsunut kan- 
sanvalistuksen ”paksuksi ja tiheäksi aivopesu- 
kerrostumaksi” ja minkä osana sivistyneistön 
valikoimien kansanlaulujen avulla ”[k]ansalle 
kerrottiin, mitä kansa laulaa.” Musiikkiperin- 
nön kytkös kansallisromanttiseen suomalai- 
suutta mytologisoivaan ajatteluun käy tosin 
ilmi myös lavatanssien ja etenkin tangon esit- 
telyteksteistä: siinä missä edelliset *vahvista- 

vat — — myös ulkosuomalaisten omaleimaisen 
suomalaista kulttuuri-identiteettiä”, on suo- 
malaisilla ”suorastaan intohimo tangoon”, 
sillä siinä ilmentyy kansallinen ”mielenlaatu 
ja kulttuurihistoria” (AKP 2021). 

Maantieteellisten mittakaavojensa osalta 
musiikkiperintö Suomessa jäsentyy kansalli- 
sessa luettelossa siten, että suurin osa nime- 
tään esittelyteksteissä valtakunnan laajuiseksi 
käytännöksi, mukaan lukien menuetti Suo- 
men ruotsinkielisillä alueilla. Noin puolet 
kansallisen luettelon kohteista sijoittuu lisäksi 
eri puolille Pohjanmaan maakuntia. Wikiluet- 
telon painotukset ovat hajanaisempia, joskin 
Karjalan maakunnat mainitaan viidessä ja 
Pirkanmaa kolmessa esittelytekstissä. Myös 
yksittäisiä paikkakuntia korostetaan rahtusen 
useammin vain wikiluettelossa olevissa koh- 
teissa. (Ks. taulukko 3.) 

Asiasanoituksen lailla perintökohteiden 
sijaintien perusteet jäävät verkkosivustolla 
epäselviksi, ja seurauksena esimerkiksi bal- 
ladilaulun valtakunnalliseen luonteeseen voi 
suhtautua yhtä epäillen kuin afrikkalaisen 
musiikin ja tanssinkin. Vaikka maahanmuutto 
Afrikasta Suomeen on lisääntynyt viime vuosi- 
kymmeninä, suurimmat afrikkalaisyhteisöt ja 
afrikkalaisen musiikin tapahtumat ovat suu- 
rimmissa kaupungeissa (ks. Rastas & Seye 
2015, 83, 86). Niinpä aivan kuten lajityyppi- 
nimikkeiden osalta huomiota on syytä kiin- 
nittää tilallisten suhteiden nimeämiseen: ky- 
symys ei ole niinkään siitä, ovatko balladit 
tai Pohjanmaan menuetti valtakunnallisia 
ilmiöitä, vaan siitä, mitä niiden nimeämi- 
sestä sellaisiksi seuraa eli ”mitä mittakaava 
tekee” (Harvey 2015, 579). Unescon ja siten 

myös Museoviraston perintöajattelu nojaa 
oletukseen itsenäisistä kansakunnista eli kan- 
sallisvaltioista, minkä seurauksena paikalli- 
simmatkin käytännöt määrittyvät välillisesti 
kansallisiksi. Tämä käy ilmi erityisen selvästi 
juuri nimikkeestä ”kansallinen luettelo”, sillä 
Unescon sopimus ei velvoita erityisen kansalli- 
sen vaan kunkin ”maan rajojen sisällä olev[an] 
aineet[toman] kulttuuriperin[nön] luetteloi[n- 
tiin]” (EP 2019). Näin ollen luettelon nimenä 
voisi yhtä hyvin olla ”ministeriön luettelo” tai 
”asiantuntijain luettelo”. Nimivalinta onkin 
oire niin kutsutun metodologisen nationalis- 
min jatkuvuudesta eli siitä, että ylikansallisis- 
ta taloudellisista, poliittisista ja kulttuurisista 
suhteista ja liittoumista huolimatta (kansallis-) 
valtioiden oletetaan yhä olevan paitsi yleisesti 
tietyn yhteiskunnan tai ”kulttuurin” tarkkara- 
jaisia säiliöitä, myös sosiaalitieteellisesti yleis- 
päteviä ja keskenään verrannollisia analyy- 
siyksikköjä (ks. Beck 1999, 123-124; Wimmers 
& Glick Schiller 2002, 220-226). 

Oletukset yhtenäiskulttuurisista kansallis- 
valtioista osoittautuvat erityisen ongelmal- 
lisiksi alkuperäisväestöjen kulttuuriperintöä 
käsitteellistettäessä. Niinpä esimerkiksi ky- 
symys siitä, missä määrin Elävän perinnön 
wikiluettelossa olevaa saamelaista käsityöpe- 
rinnettä on soveliasta käsitellä osana Suomen 
kulttuuriperintöä, on vastausta vailla. Eittä- 
mättä perinnettä harjoitetaan Suomen val- 
tion rajojen sisällä, mutta sen sisällyttäminen 
Elävän perinnön kansalliseen luetteloon on 
monisyisempi pulma. Neuvottelut eivät koske 
vain Suomen saamelaisväestöä ja perintövi- 
ranomaisia, vaan myös Pohjois-Skandinavian 
ja Kuolan niemimaan saamelaisyhteisöjä sekä 

Taulukko 3. Elävän perinnön luetteloiden musiikki- ja tanssikohteiden maantieteellinen jakauma. 


kansallinen maakunnallinen paikallinen 


Kaustislainen viulunsoitto | [Keski-Pohjanmaa Kaustinen, Veteli, Halsua 
kans. Jepuan menuetti | [Pohjanmaa | Uusikaarlepyy 
Jouhikanteleen soitto ja rakentaminen [Suomi | 


Posetiivin soittaminen 


Kanteleen soitto ja rakentaminen N 
Kanta-Häme, Pohjois- |Varkaus, Hämeenlinna 
Savo 


Purpuritanssi Kokkolan seudulla Keski-Pohjanmaa [Kokkola = — — | 


Menuetti Suomen ruotsinkielisillä alueil 

Sahansoitto 

Suomalainen tango Etelä-Pohjanmaa Seinäjoki 

s TTS] s] S 


uomen romanien lauluperinne 


Elävä joulukalenteri Käpylässä** [Uusimaa | 


Karjalainen kansantanssi Pohjois-Karjala, Etelä- 
Karjala 
Kotiseutupäivät / kotiseutujuhlat suomi | = |. | 


Körttiveisuu Pohjois-Savo, Etelä- 
/Keski-/Pohjois- 
Pohjanmaa, Pohjois- 
Karjala, Kainuu 


[Muskari —-------—=41- ji =1|1== =! 
Narvan Soittokunnan vappukonsertti | [Pirkanmaa [Vesilahti 
Ritvalan helkajuhla** | [Pirkanmaa  ěăěf| Valkeakoski 


Runolaulu*** Kainuu, Pohjois-Karjala [Kuhmo 


Suomalainen purpuri Keski-Pohjanmaa, Helsinki, Pedersöre 
Satakunta, Varsinais- 
Suomi 


[Suomen ast 01 [Pohjaiskajaa [joensuu | 
a i | 1 | 
Voimiste suomi — [Uusimaa Pirkanmaa [Helsinki Tampere — | 
anena itkeminen =o je | | | 


kansallinen luettelo (sis. Unesco) 73% 55% 45 % 
muut 56% 50% 44% 


Afrikkalainen musiikki ja tanssi Suomessa 
Balladien laulaminen ja tanssiminen 
Demoskene* suomi | =]. | 


*) Kansallisessa luettelossa osastossa ”Esittävät taiteet”, **) ”Juhlat ja tavat” sekä ***) ”Suullinen perinne.” 
J P 

Norjan, Ruotsin ja Venäjän perintöagentuure- 
ja. Huomiota voi kiinnittää myös siihen, että 
joikaamista ei mainita Elävän perinnön luette- 
loissa. Lisäosoitus aihepiiriin liittyvistä jännit- 
teistä on vuodenvaihteessa 2021-2022 Suomen 
kansallismuseossa järjestetty näyttely Mäccmös, 
maccäm, máhccan — kotiinpaluu, jolla juhliste- 
taan näyttelyaineiston repatriaatiota eli palau- 
tusta Saamenmaalle (KM 2021). Neuvottelujen 
ytimessä onkin usein oikeus ja mahdollisuu- 
det hallinnoida omaa kulttuuriperintöä, ja 
vielä kymmenisen vuotta aiemmin Suomen 
museoviranomaiset olivat haluttomia keskus- 
telemaan saamelaisaineistojen repatriaatiosta 
(Potinkara 2014, 286, 293). Kulttuuriperintö- 
ajatteluun pesiytyneen metodologisen natio- 
nalismin kyseenalaistaminen ei kuitenkaan 
tarkoita muiden perusolettamusten hylkää- 
mistä. Tutkijat ovatkin huomauttaneet myös 
siitä, että esimerkiksi joikaamista on puhdis- 
teltu, estetisoitu ja kontekstualisoitu uudelleen 
sitä mukaa kun se on korotettu kulttuuripe- 
rinnöksi. Tämä tarkoittaa joikun erottamista 
”niistä sosiaalisista tilanteista, joissa sitä on 
joikattu humalassa ja käytetty loukkaamiseen, 
uhkaamiseen ja kiroamiseen” (Potinkara 2014, 
278; ks. myös Olsen 2004). 


Lopuksi 


Musiikkiperintö Suomessa rakentuu Elävän 
perinnön luetteloiden perusteella ennen 
kaikkea tavanomaisten kansanmusiikkia ja 
-tanssia koskevien käsitysten varaan ja mo- 
nilta osin myös tuottaa näiden käsitysten 
jatkumoa. Kun tähän lisätään vielä metodo- 

logisen nationalismin painotukset, korostuu 
musiikkiperinnön konservatiivisuus entises- 
tään. Edelleen vaikka mukana on muutamia 
tuoreempia ja vähemmistöryhmiin liittyviä 
käytäntöjä, niiden rajautuminen kansallisen 
listan ulkopuolelle kielii pikemminkin tar- 
koitushakuisesta ”tokenismista” eli symboli- 
sesta ja pintapuolisesta moniarvoisuudesta 
ja suvaitsevaisuudesta. Tähän viittaa myös 
Elävän perinnön verkkosivuston epäjohdon- 
mukainen asiasanoitus, etenkin sukupuolen 
ja seksuaalisuuden osalta. Koska kulttuuri- 
perintö on moniarvoista, myös musiikkiperin- 
tö Suomessa on esitettävä sellaisena. Silti kuten 
romanimusiikin esimerkki osoittaa, yhteisön 
omien normien ja niihin liittyvien yleisen ta- 
sa-arvon kannalta ongelmallisten jännitteiden 
maininta on täysin mahdollista — ja asianmu- 
kaista — eikä vähennä kulttuuriperintökoh- 
teen arvoa. Ongelmallisempaa itse asiassa on, 
mikäli tällaista odotetaan vain vähemmistö- 
ryhmiltä eikä valtaväestön perintöhankkeilta, 
sillä tämä johtaa vain jälkimmäisten kaunis- 
teluun. Mikään kulttuurinen käytäntö ei ole 
täysin moniarvoinen tai avoin kaikille. 
Musiikkiperintökohteiden taustalla on epäi- 
lemättä asiastaan innostuneita yhteisöjä, mutta 
ilmiöiden kaunistelu jännitteitä häivyttämällä 
tekee niistä pikemminkin kulttuuripoliittisia 
pelinappuloita kuin yhteisöllisiä toimintamal- 
leja. Tämä puoltaa Ronströmin (2014) tulkintaa 
siitä, että paikallisista ja aidosti yhteisöllisistä 
perinnemusiikeista on siirrytty ylikansallisiin 
ja kaupallisiin ”perintömusiikkeihin.” Tilan- 
ne pakottaa myös pohtimaan asiaan liittyviä 
yhteiskunnallisia tarpeita ja tarkoitusperiä 
tarkemmin: ”perintömusiikki” sinällään ei ole 

ongelma sen enempää kuin vaikkapa metalli- 
musiikki tai leimareiden ”homodisko”, vaan 
hankaukset ja harmit nousevat korulauseista 
ja niihin kätkeytyvistä turhista lupauksista 
kaikille avoimista toiminnan ja osallistumisen 
muodoista. On tuskin kohtuutonta odottaa, 
että asiasanoitus olisi tasapainoinen ja ajanta- 
sainen ilman sukupuolen tai seksuaalisuuden 
kaltaisten mukamas vaikeiden aiheiden vält- 
telyä. Sikäli kun listat edustavat todellakin ih- 
miskuntaa, ovat ne väistämättä ristiriitaisia ja 
ajoittain kyseenalaisia — sekä jatkuvasti muut- 
tuvia. Niinpä siinä missä belgialainen Aalstin 
karnevaali poistettiin vuonna 2019 Unescon 
listoilta stereotyyppisten ja rasististen sisältö- 
jensä takia (ks. Unesco 2020), minkä tahansa 
perintölistakohteen jatkuvalle arvioinnille on 
oma tarpeensa. Tämän olettaisi palvelevan 
niin yhteisöjä kuin viranomaisiakin, sillä ku- 
ten Kiinan tulkinta uiguuriperinnöstä osoittaa, 
äärimmilleen vietynä kulttuuri- ja musiikki- 
perinnön puhtaaksiviljely johtaa kulttuuri- 
diplomatian nimissä harjoitettuun totalitaristi- 
seen vainoon ja kriittisen analyysin häivyttä- 
miseen. Tietenkin mikäli kulttuuriperinnön 
perimmäinen tarkoitus on palvella pääoma- 
sijoittajia ja populistipuolueita, tilanne on 
toinen. Silloinkin mielivaltaisia asiasanoja ja 
korulauseita hyödyllisempää lienee tunnustaa 
perintöhankkeiden perimmäiset päämäärät. 


Kiitän Matti Hakamäkeä keskusteluista ja 
Heli Aaltoa kommenteista. 

Abstract 


Why the Kalevala and not the Kanteletar? The 
Kalevala Society's 101st Yearbook maps the 
processes of canonizing and marginalizing 
in traditions, cultural heritage and literature 
by focusing on the fringes of cultural ideals 
and norms. How and using which criteria 
have researchers, artists and materials of 
cultural production been lifted up or pushed 
aside? What kind of nations would have 

emerged if writing the nation had rested on 
the alternatives: the marginal rather than the 
canonical genres? A look into the blind spots 
and fringes of culture and research reveals 
the endless movement in and between 
hierarchically positioned spheres of culture. 
Listening to margins changes not only the 
canon but also the idea of canon. 

Kalevalaseura-säätiön toimintakertomus 2021 


Yleistä 


Kalevalaseura-säätiön tarkoitus 
ja sen toteutuminen vuonna 2021 


Vuonna 1911 perustetun Kalevalaseura-sää- 
tiön tehtävänä on edistää, tukea ja tehdä tun- 
netuksi Kalevalaan, kalevalamittaisiin runoi- 
hin ja suomalaiseen kulttuuriperintöön liit- 
tyvää tutkimusta ja taidetta, niitä yhdistäviä 
toimintoja ja uusia tulkintoja niin kotimaassa 
kuin maailmalla. 

Kalevalaseura on tiede- ja kulttuurijärjestö 
sekä yleishyödyllinen yhteisö, jonka asiantun- 
tijuus ja resurssit liittyvät sääntöjen mukaisesti 
kalevalamittaisiin runoihin, Kalevalaan ja sen 
kulttuurihistoriaan sekä suomalaiseen kulttuu- 
riperintöön. 

Kalevalaseura palvelee eri kansalaispiirejä 
julkaisu-, tutkimus- ja tiedotustoiminnallaan 
sekä järjestämällä yksin ja yhdessä muiden ta- 
hojen kanssa tapahtumia ja osallistumalla kes- 
kusteluun Kalevalan asemasta ja merkityksestä 
Suomessa ja maailmalla. Kalevalaseura tukee 
myös taloudellisesti kalevalamittaisten runo- 
jen, Kalevalan ja Kalevalan kulttuurihistorian 


parissa työskenteleviä tutkijoita, taiteilijoita, 
Kalevalan kääntäjiä ja muita asianharrastajia. 

Lisäksi Kalevalaseura jakaa tunnustuspal- 
kintoja, myöntää apurahoja, antaa lausuntoja 
ja laatii aloitteita sääntöjen mukaisesti kiin- 
nostuksen kohteisiin liittyvistä hankkeista. 
Säätiön toiminnan painopiste on Suomessa, 
mutta toimintaa on myös ulkomailla. Vuonna 
2021 Kalevalaseura vahvisti sekä kansainvälis- 
tä näkyvyyttä että taide- että tutkimusyhteis- 
työtä. Myös vuorovaikutusta jäsenistöön ja 
nuoriin lisättiin vuoden 2021 aikana. Korona- 
pandemian vuoksi tilikauden tapahtumia piti 
osittain suunnitella uudelleen. 


Toimintaympäristö 


Kalevalaseuran lähimpänä maantieteellisenä 
toimintaympäristönä on kotipaikka Helsinki 
ja pääkaupunkiseutu, mutta myös muu Suo- 
mi. Kalevalan taiteellisista tulkinnoista kiin- 
nostuneiden taiteilijoiden, kääntäjien sekä 
kansainvälisen kalevalamittaisten runojen ja 
Kalevalan kulttuurihistorian tutkimuksen kaut- 
ta toimintaympäristönä on koko maailma. 

Kalevalaseuran toimintaa on edelleen sä- 
vyttänyt jonkin verran vuonna 2021 jatkunut 
koronapandemia. Kaikkia aiottuja seminaare- 
ja ei voitu toteuttaa ja joitakin yhteistyöhank- 
keita on siirretty seuraavaan vuoteen. Suo- 
messa tapahtumia on siirretty verkkoon. 

Kalevalaseura tekee yhteistyötä tieteellis- 
ten ja taiteellisten yhteisöjen, yleishyödyllis- 
ten kulttuurijärjestöjen sekä apurahoja ja tun- 
nustuspalkintoja myöntävien kulttuurialan 
säätiöiden kanssa. Seuran keskeistä toiminta- 
ympäristöä ovat niin ikään kalevalamittaisten 
runojen, Kalevalan, sen kulttuurihistorian sekä 
suomalaisen kulttuuriperinnön parissa työs- 
kentelevät tutkijat ja taiteilijat, seurat, yhdis- 
tykset, arkistot, museot, koulut ja instituutit 
sekä yliopistojen perinteen-, kielen-, kirjal- 
lisuuden sekä taiteentutkimuksen laitokset, 
samoin kuin taideyliopistot ja -korkeakoulut. 
Myös Kalevalan kääntäjät, tutkijat ja taiteilijat 
ulkomailla kuuluvat seuran toimintakenttään. 


Toimintaedellytykset 


Tehtävien hoitamisessa ja edellä kuvatussa toi- 

mintaympäristössä Kalevalaseuralla oli vuon- 

na 2021 hyvät toimintaedellytykset: 

— toiminta-alaa hyvin tunteva, ammattitaitoi- 
nen ja asiantunteva henkilökunta, 

— asiantunteva hallitus ja taloustoimikunta, 

— vahva talous, 

— tehokas viestintä, 

— seuran toiminnan tavoitteet tunteva ja niitä 
edistävä jäsenistö, 

— kykyä yhteistyöhön ja verkostoitumiseen. 

Päätöksenteossa noudatetut periaatteet 


Kalevalaseuran toiminta perustuu säätiön 
sääntöihin sekä toimintaa ohjaaviin strategioi- 
hin (toimintastrategia, viestintästrategia ja si- 
joitusstrategia). Säätiön uusi strategia vahvis- 
tettiin vuosille 2021-2024. 

Kalevalaseurassa noudatetaan hyviksi koet- 
tuja käytäntöjä, mutta samalla etsitään uusia 
toimintatapoja tuoda esille kalevalamittaiseen 
runouteen, Kalevalaan, Kalevalan kulttuurihis- 
toriaan ja kulttuuriperintöön liittyvää tutki- 
musta, taidetta ja tapahtumia. 

Kalevalaseuran toiminnan arvoja ovat kan- 
sainvälisesti kansallinen, luovasti traditioita 
kunnioittava, asiantuntevasti avoin. Nämä 
arvot näkyivät myös vuonna 2021 säätiön toi- 
minnassa. 

Kalevalaseuran hallitus ja toiminnanjohtaja 
huolehtivat siitä, että luottamustoimisilla hen- 
kilöillä oli ajantasaiset ja riittävät tiedot pää- 
töksentekoa varten Kalevalaseuran asioissa. 
Lisäksi hallitus huolehti siitä, että toiminta oli 
sääntöjen mukaista ja johdonmukaista. Työn- 
antajana Kalevalaseuran hallitus huolehti 
henkilöstön riittävyydestä uusista hankkeista 
päätettäessä. 

Säätiöt ja rahastot ry:n jäsenenä Kaleva- 
laseuran hallinnossa ja toiminnassa nouda- 
tetaan hyvää säätiötapaa, säätiötoimintaa 
periaatteellisesti ohjaavaa kansainvälisen 
käytännön mukaista asiakirjaa. 

Kalevalaseuran toiminnan 
painopisteet vuonna 2021 


Kalevalaseuran hallituksen hyväksymän stra- 
tegian ja vuoden 2021 toimintasuunnitelman 
mukaisesti toiminnan painopisteitä oli vuon- 
na 2021 kahdeksan: 


1. Tutkimuksen tukija ja julkaisija 


Kalevalaseura tuki, tuotti ja hyödynsi Kaleva- 
laan, kansanrunoihin, Kalevalan kulttuurihis- 
toriaan sekä suomalaiseen kulttuuriperintöön 
liittyvää tutkimustietoa tapahtumissaan ja 
julkaisuissaan (vuosien 2021-2023 Kalevala- 
seuran vuosikirjat, Avoin Kalevala -hanke, 
verkkosivustot, tiedotus, seminaarit, apurahat). 
Suomalaisen Kirjallisuuden Seuran Avoin 
Kalevala -hanketta johtaa toiminnanjohtaja 
Niina Hämäläinen. Kalevalaseura alkoi jul- 
kaista aiemmin Suomalaisen Tiedeakatemian 
julkaisemaa kansainvälistä folkloristiikan 
alaan kuuluvaa tieteellistä sarjaa Folklore 
Fellows’ Communications (FFC). FFC:lla on 
oma toimituskunta, joka hoitaa kirjan toimi- 
tukseen ja julkaisemiseen liittyvät käytännön 
työt. Julkaisulle haetaan vuosittain Tieteellis- 
ten Seurain Valtuuskunnan (TSV) julkaisutu- 
kea, jolla katetaan julkaisuun liittyvät kulut. 


2. Tapahtumien järjestäjä ja tukija 
Kalevalaseura järjesti Kalevalan päivänä pe- 


rinteiseen tapaan tilaisuuden Elias Lönnrotin 
patsaalla, joka koronatilanteen vuoksi videoi- 


tiin, ja yhdessä SKS:n kanssa Kekrinpäivän 
seminaarin Kalevalaseuran vuosikirja 100. 
Tämän lisäksi Kalevalaseura järjesti yhdessä 
Karjalan tutkimuslaitoksen kanssa keskuste- 
lutilaisuuden kulttuuriperinnöstä sekä tuki ta- 
loudellisesti muiden järjestämiä tapahtumia. 
Kalevalaseura osallistui yhteistyökumppanina 
tutkijoiden kansainväliseen folkloristien kesä- 
kouluun Folklore Fellows Summer School 
(FFSS) ja tapahtumanjärjestäjänä kansain- 
väliseen, Helsingissä ja verkossa pidettyyn 
konferenssiin (SIEF), jonka Kalevalaan ja 
suomalaiseen kulttuuriperintöön liittyvästä 
taiteellisesta ohjelmasta seura vastasi. Aiotut 
Kalevalan päivän seminaari ja Kalevalaseu- 
ran vuosikirjan juhlaseminaari siirrettiin ko- 
ronapandemian vuoksi vuoteen 2022. 


3. Tiedonvälittäjä ja keskustelufoorumi 


Kalevalaseura viesti aktiivisesti, monipuoli- 
sesti ja laajasti toiminnastaan sekä Kalevalaan 
että sen kulttuurihistoriaan liittyvistä asioista. 
Kalevalaseura tarjosi keskustelu- ja vuorovai- 
kutusfoorumin Kalevalasta ja säätiön toimin- 
ta-alasta kiinnostuneille ihmisille. 
Kalevalaseura ylläpiti ja päivitti verkkosivus- 
tojaan, valmisteli verkkosivu-uudistusta, täy- 
densi englanninkielistä Kalevala-sivustoa, hyö- 
dynsi Meltwaterin toimittamaa uutisaineistoa 
sivuillaan, lähetti neljä sähköistä jäsenkirjettä 
ja uutiskirjettä sekä toimitti tiedot tunnustus- 
palkinnoista, tapahtumista ja seminaareista 
jäsenistön lisäksi yhteistyökumppaneille ja 
medialle. Lisäksi Kalevalaseura osallistui ak- 
tiivisesti sosiaalisen median toimintaan. 

4. Täiteellisten tulkintojen mahdollistaja 


Kalevalaseura tuki taloudellisesti kuutta (6) 
taiteellista tahoa: Kansanmusiikin edistämis- 
keskusta (KEK), Kantele-leiriä, suomalais-es- 
panjalaisen Haan-kollektiivin Ihmeiden aika 
-teosta ja Häiden vietto -elokuvan uutta sävel- 
lystä ja editointia, kansainvälisen konferenssin 
taiteellisia esityksiä (SIEF) sekä Kalevala ru- 
nolaulettuna -hanketta. Lisäksi Kalevalaseura 
tuki näyttelyä Kalevalo/ Katuun Katuun. Osa 
vuonna 2021 tuettavista taiteellisista tapahtu- 
mista oli siirretty vuodelta 2020 koronapan- 
demian vuoksi. 

Kalevalaseura lainasi taideteoksiaan seu- 
raavaan näyttelyyn: OLLI naistaiteilijan tari- 
na, Visavuoren museo. 


5. Kalevalan kääntäjien tukiverkosto 


Kalevalan käännökset kuvastavat eepokseen 
kohdistuvaa jatkuvaa kiinnostusta myös ulko- 
mailla. Vuonna 2021 toimisto sai tiedon kah- 
desta uudesta Kalevalan käännöksestä. Kale- 
valasta laadittiin uusi englanninnos sekä 
päivitettiin persiankielisen Kalevalan versio. 
Lisäksi kääntäjien ja tutkijoiden kiinnostus 
Kalevalaa kohtaan oli vilkasta. Kalevalaseura 
antaa asiantuntija-apua Kalevalan kääntäjille 
ja tutkijoille sekä etsii heille yhteistyökump- 
paneita. 

6. Yhteistyökumppani 


Kalevalaseura on innostava, luotettava ja asi- 
antunteva yhteistyökumppani toiminta-alaan- 
sa liittyvissä kysymyksissä. Kalevalaseuran se- 
minaarit, tapahtumat ja julkaisut toteutettiin 
vuonna 2021 yhteistyössä Suomalaisen Kirjal- 
lisuuden Seuran ja Karjalan tutkimuslaitoksen 
kanssa. Kalevalaseura myös valmisteli yh- 
dessä SKS:n, Kalevalaisten Naisten Liiton ja 
Suomen Kulttuuriperintökasvatuksen seuran 
kanssa eurooppalaista aineettoman kulttuuri- 
perinnön tunnusta (EHL) Kalevalalle. 


7. Apurahojen, avustusten ja 
tunnustuspalkintojen myöntäjä 


Kalevalaseura myöntää tunnustuspalkintoja 
ja apurahoja Kalevalan ja suomalaisen kult- 
tuuriperinnön parissa ansioituneille henki- 
löille. Vuonna 2021 Kalevalaseura myönsi 
yhden post doc- apurahan sekä Akseli Gallen- 
Kallelan palkinnon ja viisi Kekrinpäivän 
tunnustuspalkintoa. Lisäksi Kalevalaseura 
avusti taloudellisesti Kalevalan persiankieli- 
sen käännöksen painatuskuluja, kansainvä- 
listä kesäkoulua (FFSS) sekä folkloristiikan 
jatko-opiskelijoiden järjestämää noituus- ja 
magiasymposiumia. Säätiö päätti tilikaudella 
tukea Avoin Kalevala -edition IV osan työtä 
vuosina 2022 ja 2023 yhteensä 50000 euron 
suuruisella summalla. Edition vastaava tutkija 
Niina Hämäläinen (säätiön toiminnanjohtaja) 
ei osallistunut päätöksentekoon. 

8. Jäsenten verkosto 


Kalevalaseura on jäsenten muodostama asian- 
tuntijaverkosto. Vuoden 2021 aikana vahvis- 
tettiin seuran ja jäsenten välistä yhteistyötä 
kutsumalla kaksi seuran jäsentä suunnittele- 
maan seuran uusia verkkosivuja. Lisäksi yksi 
seuran jäsenistä toimi vuosikirjan juhlatoimi- 
kunnassa. Jäsenten mahdollisuutta osallistua 
seuran järjestämiin tilaisuuksiin parannettiin 
järjestämällä tilaisuudet myös verkkolähetyk- 
sinä. Jäsenten näkyvyyttä vahvistettiin jäsen- 
kirjeessä, jossa esiteltiin vuonna 2021 valitut 
uudet jäsenet. Uusien jäsenten valinnassa pai- 
nottuivat jatko-opiskelijat. 


Varsinainen toiminta 2021 


Hallinto 


Vuosikokous 


Kalevalaseuran sääntöjen mukaan hallitus 
kokoontuu vuosikokoukseen kunkin vuoden 
toukokuun loppuun mennessä. Vuonna 2021 
kokous pidettiin 19. maaliskuuta Zoom-yhtey- 
dellä. Kokouksen puheenjohtajaksi valittiin 
Lotte Tarkka ja sihteeriksi Niina Hämäläinen. 
Pöytäkirjan tarkastajiksi valittiin Pekka Hako 
ja Eija Timonen. 

Kokouksessa vahvistettiin toimintaker- 
tomus ja tilinpäätös vuodelta 2020 sekä to- 
dettiin tilintarkastuskertomus. Kokouksessa 
päätettiin myös vuoden 2021 toimintasuun- 
nitelmasta ja talousarviosta, vahvistettiin 
uusi strategia vuosille 2021-2024, määrättiin 


kokouspalkkioiden suuruus, valittiin tilintar- 
kastaja ja varatilitarkastaja, päätettiin uusien 
jäsenten ja kunniajäsenten kutsumisesta sekä 
valittiin hallitus vuodeksi 2021. 


Hallitus 


Säätiön asioista päättää hallitus, johon kuu- 
luu seitsemän Kalevalaseura-säätiön jäsentä. 
Henkilö voi toimia hallituksessa enintään kol- 
me peräkkäistä toimikautta. Hallitus valitsee 
keskuudestaan vuosittain puheenjohtajan ja 
varapuheenjohtajan. 

Pekka Hako on ollut hallituksessa kaksi toi- 
mikautta ja oli valittavissa vuosikokouksessa 
2021 vielä uudelleen. Hänet valittiin uudelleen. 
Hallitukseen kuuluivat Hakon lisäksi Pekka 
Hakamies, Antti Huntus, Tuomas Martikai- 
nen, Lotte Tarkka ja Eija Timonen. 

Vuosikokouksen jälkeisessä järjestäytymis- 
kokouksessaan 19.3.2021 hallitus valitsi yksi- 
mielisesti puheenjohtajaksi vuodeksi 2021 
Pekka Hakamiehen ja varapuheenjohtajaksi 
Pekka Hakon. 

Hallitus kokoontui vuoden 2021 aikana 
yhdeksän kertaa: 18.1. (Zoom-kokous), 4.-5.2. 
(sähköpostikokous), 25.—26.2. (sähköposti- 
kokous), 19.3. vuosikokous ja järjestäytymis- 
kokous (Zoom-kokous), 17.5., 24.9., 26.10. 
(Zoom-kokous) ja 23.11. 

Tämän lisäksi hallitus kokoontui keskus- 
telemaan apurahojen ja avustusten haku- ja 
myöntöperiaatteista 10.6. sekä vetäytyi viikon- 
lopuksi Turkuun keskustelemaan säätiön vies- 
tinnän haasteista 3.4.9. Viestintätyöpajan fa- 
silitoinnista vastasi viestintätoimisto Brunnen. 
Työpajaan osallistui lähes koko hallituksen 

lisäksi Kalevalaseuran toiminnanjohtaja Nii- 
na Hämäläinen. 


Tilintarkastaja 


Hallitus valitsi vuosikokouksessa tilintarkasta- 
jaksi toimikaudeksi 2021 tilintarkastusyhteisö 
PricewaterhouseCoopers Oy:n. Vastuullisena 
tilintarkastajana toimi KHT Jaana Salmi. 


Taloustoimikunta ja rahanvartija 


Kalevalaseuran taloustoimikunnan kokoon- 
pano toimikautena 2021 koostui kolmesta 
jäsenestä: sijoitusjohtaja Mikko Koivusalo, 
asiamies Ralf Sunell sekä säätiön rahanvarti- 
jai KTM Jussi Vaarnavuo. 

Taloustoimikunta valitsi vuoden ensimmäi- 
sessä kokouksessa keskuudestaan puheenjoh- 
tajaksi Ralf Sunellin ja varapuheenjohtajaksi 
Mikko Koivusalon. Taloustoimikunta kokoon- 
tui kaksi kertaa: 10.5. ja 28.10.2021. 

Taloustoimikunta ehdotti Kalevalaseuran 
hallitukselle toimikunnan uudeksi jäsenek- 
si vastuullisen sijoittamisen johtajaa Hanna 
Kaskelaa eläkeyhtiö Varmasta. Hallitus päätti 
Hanna Kaskelan jäsenyydestä kokouksessaan 
23.11. 

Taloustoimikunta ja rahanvartija tekivät 
vuoden aikana hallitukselle sijoitussuunnitel- 
man mukaisia muutosesityksiä säätiön salk- 
kuun. Sijoitusten vastuullisuutta vahvistettiin 
vuoden 2021 aikana tutustumalla seuran sijoi- 
tusten vastuullisuusprofiiliin ja hyväksymällä 
sijoitusten vastuullisuuden asiantuntija talous- 
toimikunnan uudeksi jäseneksi. Taloustoi- 

mikunta huolehti hallituksen hyväksymistä 
sijoitustoimenpiteistä, laati kokouksiin salk- 
kuyhteenvedot sekä sijoitustapahtuma- ja kas- 
savirtaraportit Suomen Sijoitustutkimus Oy:n 
tuottaman datan avulla. 


Lähipiiritapahtumat 


Säätiölain ja hyvän hallintotavan mukaises- 
ti Kalevalaseura-säätiö raportoi toiminta- 
kertomuksessaan suppean lähipiirin kanssa 
tehdyistä lähipiiritapahtumista. Kalevalaseu- 
ra-säätiöllä on myös hallituksen vahvistama 
lähipiiriohje. Kalevalaseuran suppeaan lä- 
hipiiriin kuuluvat määräysvaltaa käyttävinä 
hallituksen jäsenet sekä toiminnanjohtaja ja 
tilintarkastaja, heidän perheenjäsenensä sekä 
heidän määräysvallassaan olevat yhteisöt ja 
säätiöt. 


Kalevalaseuran suppeaan lähipiiriin kuuluvat 
henkilöt 
— eivät osallistu säätiössä asian käsitte- 
lyyn eikä päätöksentekoon, jos kysy- 
myksessä on säätiön ja edellä mainitun 
henkilön välinen sopimus tai muu oi- 
keustoimi, tai jos henkilöllä on muu- 
toin asiassa olennaista, säätiön kanssa 
mahdollisessa ristiriidassa olevaa etua, 
— eivät osallistu avustusta, muuta vastik- 
keetonta etua tai taloudellista toimintaa 
koskevan asian käsittelyyn, jos edun- 
saajana on hän tai hänen perheenjäse- 
nensä, lähisukulaisensa tai heidän mää- 
räysvallassaan oleva yhteisö tai säätiö. 

Kalevalaseuran tavanomaiset lähipiiritoimet 
ovat: 

— — tilintarkastajalle maksetaan palkkio las- 
kun mukaan, 

— työsuhteessa olevalle toiminnanjohta- 
jalle maksetaan hallituksen päättämän 
työsopimuksen mukainen palkka, 

— säätiön lähipiiriin kuuluville voidaan 
myöntää apurahoja samoin perustein 
kuin muillekin apurahanhakijoille, 

— säätiön lähipiiriin kuuluvia asiantunti- 
joita voidaan palkata tutkimus-, taide- 
ja julkaisuhankkeisiin samoin perus- 
tein kuin muitakin asiantuntijoita, 

— säätiön lähipiiriin kuuluvat henkilöt 
voivat käyttää Ilomantsissa sijaitsevaa 
säätiön omistamaa Nehvon vartiota 
korvauksetta silloin, kun siellä on va- 
paata. Edellytyksenä on, että he kiin- 
nittävät huomiota ja osallistuvat mah- 
dollisuuksiensa mukaan kiinteistön 
huoltotoimenpiteisiin. 


Vuonna 2021 Kalevalaseuran lähipiiriin kuu- 
luneet eivät ole saaneet kokouspalkkioita, 
avustuksia, apurahoja tai tunnustuspalkintoja 
säätiöltä. Säätiö ei myöskään ole antanut lai- 
noja tai sitoumuksia lähipiiriin kuuluville. 

Kalevalaseuran lähipiiriin kuuluvat hen- 
kilöt tai heidän perheenjäsenensä, lähisuku- 
laisensa tai heidän määräysvallassaan oleva 
yhteisö tai säätiö voivat saada tunnustuspalkin- 
toja ja apurahoja tai vastikkeetonta etua vain 
samoilla edellytyksillä kuin säätiön tarkoituk- 
sen mukainen kohderyhmä. 

Hallituksen jäsenille on maksettu vuonna 
2021 samansuuruisia luento- ja kirjoituspalk- 
kioita esitelmistä ja artikkeleista kuin muille- 
kin säätiön hankkeisiin palkatuille asiantunti- 
joille. Heille on myös maksettu matkalaskujen 
perusteella kulukorvauksia osallistumisesta 
hallituksen kokouksiin ja säätiön tapahtumiin. 
Vuonna 2021 yksi hallituksen jäsen käytti 
Nehvon vartiota. 


Yhteenveto säätiön lähipiiritoimista suppean lähipiirin kanssa vuonna 2021: 


Lähipiirisuhde 


Lähipiiritoimi € 


Hallituksen jäsenet ja henkilökunta 


Esitelmä- ja 


kirjoituspalkkiot 1750,00 
Nehvon vuokraus 257,00 
Henkilökunta Palkat sivukuluineen 79 654,15 
Tilintarkastaja PwC Oy Tilintarkastus 11 041,00 
Yhteensä 92 702,15 

Kirjanpitopalvelut 


Säätiö osti toimintavuonna tili- ja kirjanpito- 
palvelut Töölön Laskenta Oy:ltä. 


Tietosuoja Kalevalaseurassa 


Kalevalaseurassa noudatetaan henkilötietojen 
käsittelyssä ja tietosuojakäytänteissä kansalli- 
sen lainsäädännön ja EU:n tietosuoja-asetuk- 
sen vaatimuksia. Hallitus hyväksyi vuonna 
2017 toimistossa laaditun henkilötietojen käsit- 
telyn arviointi- ja tietosuojakartoituksen sekä 
arvioi vastuut, käytännesäännöt, menetelmät 
ja toimenpiteet riittäviksi. Seuran tietosuojaa 
vahvistettiin vuonna 2021 ottamalla käyttöön 
turvaposti. 


Jäsenyydet, edustukset ja yhteistyö 


Kalevalaseura-säätiö oli kertomusvuonna 
Armas Launis -seuran, Kansantaiderahaston, 
Kanteleliiton, Konserttikeskus ry:n, M. A. 
Castrenin seuran, Paikkarin torpan tuki ry:n, 
Sibelius-Seuran, Suomen Kotiseutuliiton, 
Säätiöiden ja rahastojen neuvottelukunnan, 
Tieteellisten Seurain Valtuuskunnan, Tverin 
karjalaisten ystävät -yhdistyksen sekä Yrjö 
Kilpinen -seuran jäsen. 

Säätiöllä on määräaikaiset edustajat Akseli 
Gallen-Kallelan Museosäätiön edustajistossa 
(Pekka Hako ja Niina Hämäläinen). Kumpi- 
kin heistä osallistui säätiön edustajina Akseli 
Gallen-Kallelan Museosäätiön edustajiston 
sääntömääräiseen kevätkokoukseen 22.4. ja 
syyskokoukseen 25.11. 

Niina Hämäläinen osallistui Säätiöt ja ra- 
hastot ry:n sääntömääräisiin vuosikokouksiin 
10.5. ja 15.11. sekä TSV:n kevätkokoukseen 
15.3. 

Kalevalaseura oli yhteistyökumppani ja 
osarahoittaja Kalevalan kriittisessä editiossa 
Avoin Kalevala sekä kansainvälisessä kesä- 
koulussa Folklore Fellows Summer School 
(FFSS) että konferenssissa Société Interna- 
tionale d'Ethnologie et de Folklore / Inter- 
national Society for Ethnology and Folklore 
(SIEF). Lisäksi Kalevalaseura valmisteli kol- 
men muun seuran kanssa eurooppalaista 
aineettoman perinnön tunnusta, European 
Heritage Label (EHL) Kalevalalle. 

Kalevalaseuran yhteistyökumppaneita oli- 
vat vuonna 2021 olivat Gallen-Kallelan museo, 
Juminkeko-säätiö, KalevalaFest ry, Kansan- 
musiikin ja kansantanssin edistämiskeskus, 
Suomalaisen Kirjallisuuden Seura, sekä useat 
kulttuurintutkijat ja taiteilijat. 


Henkilöstö ja toimisto 


Henkilökunta 


Kalevalaseura-säätiön toiminnanjohtajana oli 
vuonna 2021 FT Niina Hämäläinen. Viestintä- 
palvelut ostettiin Tekstihuoltamolta, vastuulli- 
sena tekijänä FT Petja Kauppi. 

Ilomantsissa sijaitsevan Nehvon vartion yl- 
läpitoon, siivous- ja kunnostustöihin palkattiin 
tarvittaessa talonmiehinä toimineiden Pekka 

Jeskasen ja Jouni Palviaisen lisäksi myös mui- 
ta henkilöitä. 

Toimisto ja asiakaspalvelu 


Toiminnanjohtaja vastasi hallituksen päätös- 
ten mukaisesti säätiön toiminnan suunnittele- 
misesta ja toteuttamisesta: valmisteli kokouk- 
siin, tapahtumiin, hankkeisiin, julkaisuihin, 
hallintoon sekä talouteen liittyvät asiat. Vies- 
tijä palveli yhdessä toiminnanjohtajan kanssa 
asiakkaita sähköpostitse, puhelimitse ja kir- 
jeitse sekä välitti tiedot tunnustuspalkinnoista, 
tapahtumista ja seminaareista jäsenistölle ja 
tiedotusvälineille. Lisäksi hän toimitti yhdessä 
toiminnanjohtajan kanssa Kalevalaseuran 
vuosikirjan sekä toimitti jäsen- ja uutiskirjeet 
sekä ylläpiti ja päivitti säätiön verkkosivuja, 
Facebook-sivustoa, Twitteriä ja Instagramia. 

Kalevalaseuran toiminnassa otettiin vuon- 
na 2021 käyttöön sähköinen allekirjoitus ja 
turvaposti. Toimisto sijaitsee säätiön omista- 
massa huoneistossa osoitteessa Mariankatu 
7 C, Helsinki. 


Asiakirja-arkisto ja käsikirjasto 


Kalevalaseura-säätiön asiakirja-aineisto ar- 
kistoitiin vuodelta 2021. Säätiön käsikirjastoa 
kartutettiin Kalevalaan, kansanrunouteen ja 
suomalaiseen kulttuurihistoriaan liittyvällä 
tutkimuskirjallisuudella. 

Kalevalaseura-säätiön vuonna 2012 vuok- 
raamassa arkisto- ja varastotilassa (MJP-Kiin- 
teistöt Oy, Hämeentie 157, Helsinki) on sää- 
tiön hallintoon ja talouteen sekä varsinaiseen 
toimintaan liittyvää aineistoa. Lisäksi varas- 
tossa on Kalevalaseuran vuosikirjoja sekä 
Taiteilijoiden Kalevala -teosta. 


Valokuvat 


Digitaaliseen kuva-arkistoon kertyi valokuvia 
Kalevalan päivästä, SIEF-konferenssin mu- 
siikkiesityksistä, aineistonluovutuksesta Akse- 
li Gallen-Kallela -museolle ja taidelahjoitus- 
ten vastaanottotilaisuuksista Kalevalaseurassa 
sekä kekriseminaarista. 

Kuvat seulotaan ja luetteloidaan aikataulun 
salliessa. 


Kalevalaseura jäsentensä verkostona 


Kalevalaseura-säätiön jäsenistöön kuuluu kun- 
niajäseniä, kotimaisia jäseniä ja ulkomaisia 
jäseniä, jotka ovat ansioituneet Kalevalaan tai 
suomalaiseen kulttuuriperintöön liittyvässä 
tutkimuksessa tai taiteessa. 


Kalevalaseuran jäsenistö 2021 


Vuonna 2021 hallitus ei kutsunut uusia kun- 
niajäseniä. Vuonna 2021 Kalevalaseuralla oli 
yhteensä viisi kunniajäsentä: säveltäjä Kalevi 
Aho (2018), professori emeritus Seppo Knuut- 
tila (2016), professori Pekka Laaksonen (2007), 
professori emeritus Heikki Laitinen (2018) 
sekä fil. tri Senni Timonen (2018). 

Hallitus kutsui vuosikokouksessa säätiön 
uusiksi jäseniksi yhdeksän henkilöä. Kotimai- 
siksi jäseniksi kutsuttiin seuraavat kahdeksan 
henkilöä: 

Kotimaiset jäsenet (8): 


Eila Karhu, taiteilija, FM 

Tuukka Karlsson, FM, Helsingin yliopisto 

Aleksi Moine, MA, Helsingin yliopisto 

Heli Paakkonen, FM, Helsingin yliopisto 

Juhana Saarelainen, FT, Turun yliopisto 

Annukka Saaristo, FM, Helsingin yliopisto 

Venla Sykäri, dos., Suomalaisen 
Kirjallisuuden Seura 

Olga Zaitseva, toiminnanjohtaja, 
Juminkeko-säätiö 


Ulkomaiset jäsenet (1): 


Kaarina Brooks, Kanada 


Kalevalaseura vahvisti yhteistyötä jäsenistön 
kanssa ottamalla kaksi jäsentä mukaan suun- 
nittelemaan seuran uusia verkkosivuja. Myös 
vuosikirjan juhlatoimikunnassa oli yksi seu- 
ran toimintaan kuulumaton Kalevalaseuran 
jäsen. Uudet jäsenet myös esiteltiin kevään 
jäsenkirjeessä. Vuoden 2021 päättyessä Kale- 
valaseura-säätiön jäsenistöön kuului yhteensä 
500 henkilöä. Kotimaisia jäseniä oli 375 ja ul- 
komaisia 125. 


Tapahtumien järjestäjä ja tukija 


Kalevalaseura järjesti vuonna 2021 seuraavat 
tilaisuudet. 

Kalevalan päivän tapahtumat 28.2. 


Vuonna 2021 Kalevalaseura järjesti Kalevalan 
päivänä tilaisuuden videotallenteena Lönn- 
rotin patsaalla. Vuodelle 2021 suunniteltu Ka- 
levalan päivän seminaari Sammon arvoitus 
peruuntui koronapandemian vuoksi. 


Seppeleenlasku Lönnrotin patsaalla 


Kalevalaseuran hallitus laski perinteiseen 
tapaan seppeleen Elias Lönnrotin patsaalla 
Lönnrotin puistikossa. Puheen piti toiminnan- 
johtaja Niina Hämäläinen sekä hallituksen 
puheenjohtaja Pekka Hakamies. Paikalla oli 
lisäksi hallituksen varapuheenjohtaja Pekka 
Hako. Tilaisuus videoitiin ja julkaistiin seuran 
verkkosivuilla ja some-kanavissa. 


Kekrinpäivän seminaari 29.10. 


Kalevalaseura järjesti yhdessä Suomalai- 
sen Kirjallisuuden Seuran kanssa 29.10.2021 
SKS:n juhlasalissa perinteisen Kekrinpäivän 
seminaarin Kalevalaseuran vuosikirja 100. Se- 
minaarissa julkistettiin vuoden 2021 Kalevala- 
seuran vuosikirja 100 Paradigma. Näkökulmia 
tieteen periaatteisiin ja käsityksiin sekä jaettiin 
Kalevalaseuran kekrinpäivän tunnustuspalkinnot. 
Seminaari järjestettiin lähitilaisuutena sekä 
verkkolähetyksenä. 

Seminaarin avasi pääsihteeri Tuomas Leh- 
tonen, jonka jälkeen Pekka Hakamies ja Niina 
Hämäläinen jakoivat Kalevalaseuran kekri- 
palkinnot (yhteensä 5). Palkinnonsaajista pai- 
kalla olivat FT Juhana Saarelainen sekä perin- 
teentaitajat Margot Apilainen ja Tuula Hyyrö. 

Seminaarissa esitelmöivät FT Ulla Piela 
(Ainoa laatuaan), FM Siria Kohonen (Ihmis- 
mieli kulttuurin takana: Kognitiotieteiden 
käyttö kulttuurintutkimuksen kentillä), pro- 
fessori emeritus Veikko Anttonen (Herman 
Kellgren — suomalaisen uskontotieteen unoh- 
dettu perustaja). Taiteellisesta ohjelmasta 
vastasi Duo Pajolaine (Emmi Kuittinen ja 
Minna-Liisa Tammela) Häiden vietto -eloku- 
van uuden sävellyksen esityksellä. 

Seminaariin osallistui paikan päällä 50 hen- 
kilöä ja etänä yli 130 henkilöä. 

Karjalaisuus ja karjalan kieli tutkimuksessa 
8.12. 

Kalevalaseura järjesti yhdessä Karjalan tut- 
kimuslaitoksen kanssa paneelikeskustelun ai- 
heesta Karjalaisuus ja karjalan kieli tutkimuk- 
sessa. Tapahtuma oli Itä-Suomen yliopistossa 
8.12.2021. Tapahtuma pääsi seuraamaan myös 
etäyhteydellä. Keskustelijoina olivat professo- 
ri, etnomusikologi Pekka Suutari, kielentutki- 
ja ja Karjalazet nuoret Suomes -yhdistyksen 
puheenjohtaja Tuomo Kondie, folkloristi, do- 
sentti Kati Kallio ja Karjalazet nuoret Suomes 
-yhdistyksen hallituksen jäsen Timi Volotinen. 
Tilaisuuteen osallistui paikan päällä noin 40 ja 
verkossa noin 100 katsojaa. Lähetystä saattoi 
seurata myös jälkikäteen 11.1.2022 asti. Jälki- 
käteen verkossa tilaisuus saavutti yli 850 kiin- 
nostunutta seuraajaa. 

Tapahtuma oli ensimmäinen Kalevalaseu- 
ran paneelikeskustelujen sarjassa Ylirajainen 
kulttuuriperintö ja muita Karjalan kysymyk- 
siä, jossa puretaan kulttuuriperinnön omista- 
juuden kysymyksiä. 

Aiottu Kalevalaseuran vuosikirjan juhlase- 
minaari siirrettiin kevääseen 2022. 


Tutkimuksen tukija ja julkaisija 


Kalevalaseura julkaisi 100. vuosikirjan otsikol- 
la Paradigma. Näkökulmia tieteen periaatteisiin 
ja käsityksiin. Ensimmäistä kertaa vuosikirja 
ilmestyi myös avoimesti verkossa. Tämän 
lisäksi Kalevalaseura valmisteli vuonna 2022 
ilmestyvää vuosikirjaa 101 Kaanon ja margi- 
naali sekä lähetti kirjoituskutsun 102. vuosi- 
kirjasta. Kalevalaseura julkaisi myös Folklore 
Fellows’? Communications -sarjassa kolme 
monografiaa. Taloudellisesti Kalevalaseura 
tuki folkloristien kansainvälistä kesäkoulutoi- 
mintaa ja noituus- ja magiasymposiumia. 


Paradigma. Näkökulmia tieteen periaatteisiin ja 
käsityksiin. Kalevalaseuran 100. vuosikirja 


Vuosikirja juhlistaa 100-vuotista taivaltaan 
pureutumalla tieteen tekemisen vallitseviin ja 
alati muuttuviin paradigmoihin sekä paradig- 
mojen työkaluun, metodiin. Evolutionistinen 
tiedon käsitys määritti tiukasti folkloristiikan 
tutkimusta sen ensimmäiset vuosikymmenet, 
mutta Kalevalaseuran vuosikirjan ensimmäi- 
sen numeron ilmestyessä vuonna 1921 tieteen 
tekeminen alkoi suuntautua kohti kulttuuria 
kokonaisvaltaisemmin ymmärtävää tutkimus- 
otetta. 

Kirjan toimittivat Niina Hämäläinen ja 
Petja Kauppi. Se julkistettiin 29.10.2021 järjes- 
tetyssä kekriseminaarissa. Seminaarissa juhlit- 
tiin 100-vuotista vuosikirjaa. 

Kaanon ja marginaali — kulttuuriperinnön 
vaiennetut äänet. 


Kalevalaseuran 101. vuosikirja 

Kalevalaseuran vuosikirja 101 (2022) teema- 
na on väheksyttyjä, syrjään heitettyjä aineis- 
toja ja toimijoita. Keskittyessään vallitsevien 
suuntausten ja ajatusrakennelmien ulkopuo- 
lelle jääneisiin ilmiöihin ja toimijoihin tee- 
ma jatkaa keskustelua edellisen vuosikirjan 
aiheesta: paradigmoista. Kirjan toimittavat 
Niina Hämäläinen ja Lotte Tarkka. 


Kansallisesta ylirajaiseen — kulttuuri, perinne 
ja kirjallisuus. 


Kalevalaseuran 102. vuosikirja 
Kalevalaseuran vuosikirja 102 (2023) teema- 
na on ylirajaisuus perinteessä, kirjallisuudes- 
sa ja kulttuurissa. Ylirajainen näkökulma 
haastaa arvioimaan uudelleen sellaisia ko- 
timaisten tieteiden keskeisiä käsitteitä kuin 


i u i u is-kar- 
”kansallinen”, ”suomalainen”, ”suomalais-kar 


jalainen”, ”etninen”, ”monikulttuurinen” sekä 
tutkimuskohteita ja tutkimusten maantieteelli- 
siä ja kulttuurisia rajauksia. Kirjan toimittavat 
Niina Hämäläinen, Hanna Karhu ja Tuomas 
Martikainen. 

Folklore 
(FFC-sarja) 

Kalevalaseura julkaisi vuonna 2021 seuraa- 
vat kolme teosta Folklore Fellows’ Communi- 
cations -sarjassa: 

FFC 322, Camiño Noia Campos, Cata- 
logue of Galician Folktales 

FFC 323, Joonas Ahola & Frog (eds.), Folk- 
lore and Old Norse Mythology 


Fellows Communications 

FFC 324, Ulf Palmenfelt, Narrated Com- 
munities. Individual life stories and collective 
figures of thought 


Folklore Fellows’ Summer School 


Kalevalaseura tuki taloudellisesti folkloristien 
kansainvälistä kesäkoulua (FFSS) sekä osal- 
listui kesäkoulun luentoihin. Niina Hämäläi- 
nen ja Lotte Tarkka pitivät keynote-luennon 
aiheesta ”#KalevalaToo. Heritage, Harasse- 
ment and the Epic Heroine”. 


Taiteellisten tulkintojen mahdollistaja 


Vuonna 2021 Kalevalaseura tuki taloudellises- 
ti kuutta tahoa, joiden toiminta liittyi Kaleva- 
lan tai suomalaisen kulttuuriperinnön taiteel- 
lisiin tulkintoihin: 

Ihmeiden aika -teos 

Häiden vietto Karjalan runomailla -eloku- 
van sävellys 

Kalevalo/Katuun Katuun -näyttely 

Kansanmusiikin Edistämiskeskus 

Kantele-leiri 

Kalevala runolaulettuna -hanke 

Kalevalaseura myös järjesti kansainvälisen 
konferenssin (SIEF, 19.—24.6.) yhteyteen tai- 
teellisen ohjelman, jonka artistien esityskulut 
sekä esitysten suoratoistot kustansi. Konfe- 
renssin taiteellinen ohjelma sisälsi seuraavien 
artistiryhmien esitykset: Angelit, Duo Laju- 
nen&Oskala, Ääniteatteri Iki-Turso, Suista- 
mon sähkö sekä DJ Soundi. 

Kalevalaseura osallistui vuoden 2021 aika- 
na yhteistyökumppanina Visavuoren museon 
OLLI-naisnäyttelijän tarina -näyttelyyn, jo- 
hon seura lainasi taideteoksiaan. 

Kalevalaseura luovutti Johannes Öhgvistin 
ja Gallen Kallelan kirjeenvaihdon Akseli 
Gallen-Kallelan museolle. 


Apurahojen ja tunnustuspalkintojen 
myöntäjä 


Kalevalaseura jakoi vuonna 2021 Akseli 
Gallen-Kallelan palkinnon, erityispalkinnon, 
Kekrinpäivän tunnustuspalkinnot sekä myön- 
si apurahan post doc -tutkimukseen. 


Akseli Gallen-Kallelan palkinto 


Kalevalaseuran hallitus myönsi Akseli Gallen 
Kallelan palkinnon taiteilija Veli Granölle. 
Palkinto jaettiin Kalevalan päivänä 28.2. Kale- 
valaseuran toimistossa. Aiottu Kalevalan päi- 
vän seminaari jouduttiin perumaan korona- 
pandemian vuoksi. Akseli Gallen-Kallela oli 
yksi Kalevalaseuran perustajajäsenistä. Hänen 
elämäntyötään kunnioittava palkinto, 10 000 
euroa, jaetaan joka kolmas vuosi taiteilijalle, 
joka on laajentanut, uudistanut tai kyseen- 
alaistanut visuaalisten taiteiden ilmaisukieltä. 


Kalevalaseuran erityispalkinto 


Kalevalaseura palkitsi Ylioppilaskunnan 
laulajat 3000 euron erityispalkinnolla video- 
teoksen, joka kommentoi ja jatkaa suomalai- 
suuden ja suomalaisen mielenmaiseman ku- 


vittamisen ja sanoittamisen perinteitä. Sovitus 
pohjautuu Leevi and the Leavingsin 1986 le- 
vyttämään, Gösta Sundgvistin säveltämään ja 
sanoittamaan kappaleeseen Pohjois-Karjala. 


Kekrinpäivän tunnustuspalkinnot 


Kalevalaseuran hallitus myönsi Kekrinpäivän 
tunnustuspalkinnot viidelle suomalaisen kult- 
tuurin ja kulttuuriperinnön parissa ansioitu- 
neelle tutkijalle, taiteilijalle, asiantuntijalle 
sekä perinteentaitajalle ja -tallentajalle. Pal- 
kinnot jaettiin 29.10. SKS:n juhlasalissa järjes- 
tetyssä kekrinpäivän seminaarissa. Kuhunkin 
palkintoon kuului myös taiteilija Leena Leh- 
don tekemä Kalevala-aiheinen, uniikki keraa- 
minen taide-esine sarjasta ”Tulesta tulleet”. 

Nuoren tutkijan palkinnon sai FT Juhana 
Saarelainen (Turun yliopisto). Ansioituneen ja 
varttuneen tutkijan palkinto myönnettiin dos. 
Frogille (Helsingin yliopisto). Perinteen taita- 
jien ja tallentajien palkinto annettiin kolmelle 
henkilölle: Margot Apilaiselle, Ella Heinolle 
ja Tuula Hyyrölle. 

Kalevalaseura on jakanut Kekrinpäivän 
tunnustuspalkintoja suomalaisen kulttuurin 
ja kulttuuriperinnön parissa ansioituneille 
henkilöille vuodesta 1965 lähtien. 


Apurahat 


Kalevalaseuran hallitus päätti kokouksessaan 
17.5.2021 myöntää kolmannen vuoden kolmi- 
vuotisesta post doc -apurahasta fil. tri Joonas 
Aholalle. Hänen tutkimuksensa otsikko on 
”Neuvostokalevalainen runous: Rahvaanru- 

non muoto, sisältö ja merkitys Stalinin ajan 
Neuvosto-Karjalassa”. 

Kalevalaseura tuki myös Helsingin yliopis- 
ton folkloristiikan jatko-opiskelijoiden järjes- 
tämää noituus- ja magiaseminaaria. 

Vuoden 2021 aikana Kalevalaseurassa val- 
misteltiin apurahauudistusta, joka astuu voi- 


Kalevalan kääntäjien tukiverkosto 


Vuonna 2021 Kalevalaseuraan tuli tieto kah- 
desta Kalevalan käännöksestä. Kalevalaseu- 
raan kerättyjen tietojen mukaan Kalevala on 
käännetty ja julkaistu 59 kielelle ja monille 
kielille useita kertoja: kaikkiaan julkaistuja 
käännöksiä on tiedossamme 254. Luvussa 
ovat mukana sekä osittaiset että kokonaiset 
runo- ja proosamuotoiset käännökset. Kale- 
valaseura tuki taloudellisesti persiankielisen 
Kalevalan uutta versiota. 

Kalevalaseura antaa Kalevalan kääntäjille 
asiantuntija-apua ja opastusta Kalevalan läh- 
teistä ja runotulkinnoista sekä kokoaa kään- 
nöksiin liittyvää materiaalia. Säätiö tekee 
yhteistyötä Suomalaisen Kirjallisuuden Seu- 
ran kirjaston kanssa Kalevalan käännösten 
bibliografian ylläpitämisessä sekä Suomen 
kirjallisuuden tiedotuskeskuksen FILIn kans- 
sa Kalevalan käännöksiin liittyvissä rahoitus- 
kysymyksissä. 

Tiedonvälittäjä 


Kalevalaseuran tiedotuksen kulmakivet ovat 
jäsen- ja uutiskirje, verkkosivut, sosiaalinen 
media ja lehdistötiedotteet. Erityisesti kirjeet, 
verkkosivut ja sosiaalinen media ovat kiinte- 
ästi yhteydessä toisiinsa: seuran tapahtumista 
ja julkaisuista tiedotetaan monikanavaisesti. 
Jäsenkirjeet 


Sähköinen jäsenkirje lähetettiin vuonna 2021 
neljä kertaa. Jäsenkirjeellä oli vuoden lop- 
puun mennessä 317 vastaanottajaa. 


Uutiskirjeet 


Uutiskirje on tarkoitettu laajalle yleisöl- 
le, muille kuin Kalevalaseuran jäsenil- 
le. Uutiskirje tehdään jäsenkirjeen tavoin 
MailChimp-ohjelmalla. Uutiskirje vastaa 
sisällöltään jäsenkirjettä, jäsenasioita lukuun 
ottamatta. Vuonna 2021 lähetettiin neljä uu- 
tiskirjettä, ja vuoden loppuun mennessä kir- 
jeellä oli 137 tilaajaa. 

Laajojen jäsen- ja uutiskirjeiden lisäksi 
vuonna 2021 lähetettiin myös yksittäisiä ta- 
pahtumia koskevia kutsuja ja muistutuksia 
sekä pelkästään jäsenille että jäsenille ja uu- 
tiskirjeen tilanneille ei-jäsenille. Näillä pyrit- 
tiin lisäämään kiinnostusta Kalevalaseuran 
tapahtumia kohtaan ja muistuttamaan muun 
muassa ilmoittautumisesta. 

Lehdistötiedotteet 


Tiedot tunnustuspalkinnoista, tapahtumista 
ja seminaareista välitettiin jäsenistön lisäksi 
yhteistyökumppaneille ja medialle. Jokaiselle 
tapahtumalle määriteltiin kohderyhmä, jolle 
tiedote median ja yhteistyökumppaneiden li- 
säksi toimitettiin. 


Verkkosivut 


Kalevalaseura valmisteli vuoden 2021 aikana 
verkkosivujen (Kalevalaseuran kotisivu) uu- 
distustyötä. Uudet verkkosivut avataan alku- 
vuodesta 2022. Verkkosivujen toteuttaja on 
verkkopalveluihin erikoistunut digitoimisto 
G-Works. 

Kalevalaseuralla on neljä erillistä verkko- 
sivustoa: kotisivu www.kalevalaseura.fi ja si- 
sarsivut Kalevalan kulttuurihistoria (https:// 
kaku.kalevalaseura.fi/), Taiteilijoiden Kaleva- 
la (taika. kalevalaseura. fi) ja Kalevala maailmalla 
(https://kalevalamaailmalla.kalevalaseura.fi). 
Näistä kalevalaseura.fi-sivustoa päivitetään 
säännöllisesti ajankohtaisuutisilla, ennalta 
sovituilla blogikirjoituksilla (Myyttinen pree- 
sens -blogi) ja linkeillä muualla mediassa 
julkaistuihin, Kalevala-aiheisiin teksteihin. 
Sisarsivustoja päivitetään, jos aihetta ilmenee, 
mutta ne ovat käytännössä melko staattisia. 
Verkkosivujen kävijämääriä seurattiin Google 
Analytics -työkalulla. 


Blogi Myyttinen preesens. Ajankohtaista Kaleva- 
lasta, kulttuurista, tutkimuksesta ja taiteesta 


Myyttinen preesens- blogissa julkaistiin vuon- 
na 2021 yhdeksän tekstiä. Kirjoittajat olivat 
Juhana Saarelainen, Ulla Piela (2), Antti Lin- 
dfors, Liisa Kaski, Frog ja Pekka Hakamies, 
Marika Luhtala, Karina Lukin sekä Johanna 
Niemi. Ks. https://kalevalaseura.fi/category/ 
blogi/. 


Sosiaalinen media 


Sosiaalinen media on olennainen osa Kaleva- 
laseuran tiedotusta suurelle yleisölle. Vuonna 
2021 Facebookin (www.facebook.com/kaleva- 
laseura) rinnalla Kalevalaseuran tilaisuuksista 
ja tapahtumista kerrottiin myös Twitter-tilillä 
https://twitter.com/kalevalaseura ja Insta- 
gram-tilillä http://instagram.com/kalevala- 
seura. 

Kalevalaseuran Facebook-sivuilla ja Twitter- 
tilillä kerrotaan aktiivisesti — lähes päivittäin 
— Kalevalaseuran ja muiden alan toimijoiden 
ajankohtaisista tapahtumista ja julkaisuis- 
ta. Nämä mediat mahdollistavat myös kes- 
kustelun, ja sähköpostien lisäksi Facebook 
ja Twitter ovatkin suuren yleisön käyttämä 
väylä Kalevalaa tai Kalevalaseuraa koskeviin 
kysymyksiin ja kommentointiin. Postaukset 
pyritään pitämään sellaisina, että ne herät- 
täisivät lukijan mielenkiinnon ja pitäisivät 
Kalevalaseuran helposti lähestyttävänä. Ker- 
tomusvuoden loppuun mennessä Kalevala- 
seuran Facebook-sivulla oli 21901998 tykkää- 
jää. Kasvua edellisvuoteen verrattuna oli noin 

200 (edellisvuonna kasvu oli noin 300 ja sitä 
edellisenä 200). 

Twitterin käytössä tietoisesti aktivoiduttiin 
vuonna 2021. Seuraajien määrä pysyi vielä 
melko vaatimattomana (299), mutta tiedotuk- 
sessa se oli tärkeä lisäkanava. 

Instagram-palvelussa Kalevalaseura sai 
vuoden 2021 loppuun mennessä 1034 seu- 
raajaa (kasvua edellisvuoteen 294). Insta- 
gram-postauksissa keskityttiin tapahtumista 
ja julkaisuista tiedottamiseen. 


Mediaseuranta 


Kalevalaseuran verkkosivuilla on nähtävillä 
uutisvirta, johon valitaan verkkomediassa 
julkaistuja Kalevala- ja Kalevalaseura-aiheisia 
uutisia. Mediaseuranta ostetaan Meltwater 
News -palveluntarjoajalta. Palvelun avulla 
on mahdollista seurata Kalevalasta käytävää 
keskustelua ja tapahtumia niin Suomessa 
kuin ulkomaillakin. Meltwater haravoi sekä 
sanomalehdistöstä että sosiaalisesta mediasta 
viittauksia Kalevalaan ja Kalevalaseuraan liit- 
tyviin asioihin. 

Kertomusvuonna, kuten aikaisempinakin 
vuosina, selkeät piikit Kalevalaseuran näky- 
vyydessä olivat Kalevalan päivän ja kekrin- 
päivän aikaan. Noina päivinä myös kalevala- 
seura.fi-sivuston kävijämäärä kasvoi huimasti. 


Nehvon vartio 


Kalevalaseura-säätiö omistaa Ilomantsin Neh- 
vonniemen kylässä Nehvon vartio -nimisen 
kiinteistön. Se on tarkoitettu työskentely- ja 

virkistyspaikaksi henkilöille, jotka edistävät 
suomalaiseen kulttuuriperintöön ja Kaleva- 
laan liittyvää tutkimusta ja taidetta. Kiinteistö 
käsittää päärakennuksen, pihasaunan, varas- 
torakennuksen ja ns. asuntolarakennuksen, 
jossa on kaksi kaksiota. 

Kiinteistöstä vuokrattiin kertomusvuonna 
16 kertaa joko päärakennus tai kaksio: kol- 
mesta päivästä viikkoon viihtyviä asukkaita 
oli noin 35. Toinen kaksioista oli kaksi kertaa 
kahden viikon ajan Kalevalaseuran post doc 
-tutkijan residenssinä sekä tietokirjailijoiden 
residenssinä. 

Kalevalaseuran hallitus laittoi Nehvon 
vartion myyntiin keväällä 2021. Ottaen huo- 
mioon Nehvon vartion ylläpitokustannukset, 
paikan hankalan saavutettavuuden sekä Ka- 
levalaseuran toiminnan tarkoituksen, edistää 
ja tukea Kalevalaan ja kulttuuriperintöön 
liittyvät tutkimusta ja taidetta, katsottiin, ettei 
Nehvon vartion omistaminen ole tarkoituk- 
senmukaista seuran toiminnalle. 


Sijoitus- ja rahoitustoiminta 


Kalevalaseura varallisuutta omistavana 
säätiönä 


Säätiön sijoituksia hoidetaan taloustoimikun- 
nan hallitukselle tekemien suositusten perus- 
teella, hallituksen hyväksymän sijoitussuunni- 
telman puitteissa. Sijoitussalkun riskitasoa on 
tietoisesti madallettu lisäämällä kansainvälistä 
hajautusta ja pienentämällä kotimaisen osa- 
kesalkun osuutta omaisuudessa varmistamal- 
la kuitenkin, että salkusta saatava vuotuinen 

tuotto pysyy riittävän suuruisena toiminnan 
rahoittamiseksi. Tärkeänä pidetään myös 
sijoitusten matalaa kustannustasoa sekä vas- 
tuullista sijoittamista. Olemme valinneet 
sijoitussalkkuun mahdollisimman hyvin 
ESG-luokiteltuja rahastoja ja painotamme sa- 
maa luonnollisesti myös kotimaisissa suorissa 
osakesijoituksissa. Käytämme tarvittaessa ul- 
kopuolista asiantuntija-apua arvioidessamme 
sijoituskohteiden vastuullisuutta. 


Säätiön talous ja sijoitustoiminta 2021 


Säätiön varsinainen toiminta rahoitettiin tili- 
vuonna pääosin sijoitustoiminnan tuotoilla. 
Sijoitussalkun tuotto vuonna 2021 oli 14,8 % 
valitulla maltillisella riskitasolla. Salkun mark- 
kina-arvo oli vuodenvaihteessa 13,215 m€. 
Osakkeiden osuus salkusta oli 8,989m€ (tuot- 
to 23,7%), tästä kotimaisten suorien osake- 
sijoitusten osuus oli 3,805 m€ (tuotto 20,9%) ja 
globaalien rahastojen osuus 4,326 m€ (tuotto 
32,2%). Kehittyvien markkinoiden sijoitusten 
osuus oli 0,857 m€ (tuotto -2,5%). Säätiöllä oli 
korkosijoituksissa 3,225 m€ (tuotto 0,2%) ja 
kiinteistösijoituksissa (mukaan lukien toimi- 
tilat ja Nehvon vartio) 1 m€. Pitkäaikaisena 
sijoittajana sijoitussalkun paino oli selkeästi 
osakkeissa, mutta maltillisesti. Säätiön tuotot 
ovat olleet erinomaiset muutamien edellisten 
vuosien aikana. Tämä mahdollistaa toimin- 
nan myös tulevina, mahdollisesti heikompina 
vuosina. 

Tulevaisuus on hieman epävarmaa. Covid- 
pandemia, kasvaneet geopoliittiset jännitteet 
lähialueilla, sekä nopeasti nousseet inflaatio- 


luvut tulevat aiheuttamaan huolta. Keskus- 
pankkien korkopolitiikka ennustaa nousevia 
korkoja. Sillä on jatkossa vaikutusta osake- 
tuottoihin. Emme usko enää jatkossa vastaa- 
viin tuottoihin, mitä olemme nähneet parina 
aiempana vuotena. Säätiön kassatilanne on 
hyvä, mikä mahdollistaa toiminnan myös 
huonoina vuosina. 

Säätiön varsinainen toiminta rahoitettiin ti- 
livuonna pääosin sijoitustoiminnan tuotoilla. 
Varsinaisen toiminnan tuotot olivat 38 250,61 
euroa (vuonna 2020 ne olivat 7491 euroa) ja 
kulut 490 979,88 euroa (vuonna 2020 ne olivat 
316 846,98 euroa). Suurimmat kuluerät olivat 
henkilöstökulut 79654,15 euroa (79098,83 
euroa), tapahtuma- ja hankekulut 113 408,85 
euroa (45 827,26 euroa), julkaisu, tutkimus- ja 
tiedotuskulut 145 658,61 euroa (74611,53 eu- 
roa), muut kulut (toimisto- ja hallintokulut) 
97 880,96 euroa (65 817,12 euroa). Tunnustus- 
palkintoina jaettiin 50000 euroa (47 000 euroa). 
Kulujäämä oli 452 729,27 euroa (309355,98 
euroa). 

Säätiön sijoitus- ja rahoitustoiminnan tuo- 
tot olivat tilivuonna yht. 479733,87 euroa 
(975 714,11 euroa). Niistä osinkotuotot olivat 
142 970,78 euroa (196 819,20 euroa), korko- 
tuotot 15 290,80 euroa (4791,05 euroa), voitto- 
osuudet 0,00 euroa (285 695,97 euroa), arvo- 
papereiden myyntivoitot 305 821,85 euroa 
(478 391,12 euroa) ja vuokratuotot 11232 eu- 
roa (10016,77 euroa). Edellisvuosina tehdyis- 
tä arvonalennuskirjauksista voitiin palauttaa 
4418,44 euroa (0,00 euroa). 

Sijoitustoiminnan kulut olivat yht. 24 634,24 
euroa (28 812,33 euroa). Niistä yhtiövastikkeet 
ja muut huoneistokulut olivat 2622 euroa 

(4275,40 euroa), sijoitusten arvonalennukset 
0,00 euroa (2073,07 euroa), sijoitustutkimus 
11 160 euroa (11 160 euroa), sekä omaisuuden- 
hoitopalkkiot 10851,84 euroa (11303,86 eu- 
roa). Sijoitus- ja rahoitustoiminnan tulos oli 
455 099,63 euroa (946 901,78 euroa). 

Tilivuoden koko toiminnan ylijäämä 
oli 2370,36 euroa (637 545,80 euroa). Sää- 
tiön sijoitusarvopapereiden kirjanpitoarvo 
31.12.2020 oli 4 804 895,76 euroa (4 479 218,02 
euroa) ja markkina-arvo 8989 278,42 euroa 
(7384014,60 euroa). Säätiön omien pääomien 
määrä 31.12.2021 oli 8033254,45 euroa 
(8030883,89 euroa). Vieras pääoma 124 559,66 
euroa (44 380,51 euroa) koostui osto- ja siirto- 
veloista. 

Kalevalaseura-säätiö ei saanut tilivuonna 
rahalahjoituksia. 

Kalevalaseura-säätiö sai tilivuonna yksityi- 
seltä henkilöltä lahjoituksena Alpo Sailon 
veistoksen runolaulajasta. 


Arvio tulevasta kehityksestä ja 
siihen vaikuttavista seikoista 


Kalevalaseura-säätiö jatkaa edelleen yleis- 
hyödyllistä toimintaansa taloudellisten mah- 
dollisuuksiensa mukaisesti. Säätiö osallistuu 
hankkeisiin, joiden tavoitteena on säätiön 
sääntöjen mukaisesti edistää suomalaiseen 
kulttuuriperintöön ja Kalevalaan liittyvää tie- 
teellistä ja taiteellista toimintaa. 

